
PIRMASIS SKYRIUS 


Stokholmas iš paukščio skrydžio 


Buvo gegužės pradžios vakaras. Mažytis parkas ant 
Mozės kalno dar neatidarytas visuomenei, ir gėlių lo- 
velės nesupurentos; snieguolės, prasikalusios pro per- 
nykščių lapų apklotą, rodės, tuoj tuoj baigs savo trumpą 
veiklą ir užleis vietą gležnesniems krokams, kurie slė- 


ww. „- 


pietys ir galės išskleisti žiedus, o liepos vaišino savo 
dar neišsprogusių pumpurų syvais kikilius, kurie šakų 
pažastyse jau lipdėsi kerpių lizdelius. Po to, kai nutirpo 
paskutinis žiemos sniegas, nė vieno žmogaus koja dar 
nežengė smėlio takeliais, užtat dabar, niekieno netrukdo- 
mi, čia klestėjo visokie gyvūnai ir gėlės. Žvirbliai rinko ša- 
pus ir nešėsi po navigacijos mokyklos stogo čerpėmis; 
jie varžėsi dėl raketų tūtelių, likusių po paskutinio ru- 
dens fejerverko, skabė šiaudus nuo jaunų medelių, tik 
pernai metais atvežtų iš Rosendalio mokyklos — jie viską 
matė! Nusičiupdavo barežo skutelius iš pavėsinių, o iš 
suolo kojos plyšio išsipešdavo kuokštą plaukų, likusių 
čia po šunų rietynių praėjusią vasarą per Josefinos die- 
ną. Gyvenimas virte virė. 

O saulė kybojo virš Liljeholmeno ir žėrė šluotas spin- 
dulių į rytus; jie nardė pro Bergsundo dūmus, skubėjo 
per Ridarfjerdeno įlanką, kopė ant Ridarholmeno baž- 
nyčios kryžiaus, gulė ant stataus Vokiečių bažnyčios 
stogo, žaidė laivų vėliavėlėmis prieplaukoje, švitėjo di- 
džiosios Jūrų muitinės languose, iliuminavo Lidingės salos 
miškus ir skendo rausvam debesyje, toli toli ties horizon- 
tu, kur buvo jūra. O iš ten įsisuko vėjas ir atskriejo tuo 
pačiu keliu atgal per Vaksholmą, palei tvirtovę, palei 
Jūrų muitinę, išilgai Siklos salos, dirstelėjo į vasarviečių 

namelius kitapus Hestholmeno; vėl ištrūko ir pakliuvo 
į Danvikeną, čia išsigando ir nėrė pietine pakrante, suuodė 
anglių, dervos ir varvelio kvapą, užsikorė ant Rotušės, 
nušvilpė į Mozės kalną, į parką ir atsitrenkė į sieną. 

Kaip tik tuo metu sienoje tarnaitė, nulupusi klijus, at- 
lapojo langą; kliūstelėjo koktus taukų, palieto alaus, eg- 
lišakių ir pjuvenų dvokas, kurį tuoj pasičiupęs nusinešė 
vėjas, o kol tarnaitė kvėpė tyrą orą, spėjo dar grybštelti 
tarpulangės vatą, nubarstytą žibučiais, raugerškio uogo- 
mis ir erškėtrožių žiedlapiais, ir įsisuko šokti parko ta- 
keliais, o netrukus suviliojo žvirblius bei kikilius, kurie 
tarėsi daugmaž atstūmę didžiuosius lizdų sukimo rūpes- 
čius. 

Tuo metu tarnaitė tebetriūsė su langais, o netrukus 
atsivėrė restorano durys į verandą, ir pro jas į parką 
išėjo jaunas, kukliai, bet dailiai apsitaisęs ponaitis. Vei- 
das jo neatrodė koks ypatingas, tik žvilgsniai bylojo 
apie liūdesį ir nerimą, tačiau ir šie dingo, kai jį, ištrū- 
kusį iš ankšto restorano, pasitiko bekraštė erdvė. Jis 
atsigręžė prieš vėją, atsisagstė apsiaustą ir kelis kartus 
giliai įkvėpė, regis, širdis krūtinėje atsigavo. Paskui pra- 
dėjo vaikštinėti palei barjerą, skiriantį parką nuo sta- 
čios jūros pakriaušės. 

Toli apačioje po juo grumėjo bundantis miestas; uos- 
te girgždėjo gariniai kranai, tarškėjo geležies svarstyklių 
koje pukšėjo garlaiviai, Kungsbakeno omnibusai pasišo- 
kėdami dardėjo akmenų grindiniu; erzelys ir šūkaloji- 
mai žuvų turguje, burės ir vėliavėlės, plevėsuojančios įlan- 
koje, žuvėdrų klykavimas, rago signalai nuo Šepsholmeno, 
komandos balsai Siodermalmo aikštėje, darbininkų klum- 
pių kaukšėjimas Stiklo fabrikų gatvėje, — visas tas nenuils- 
tantis gyvenimas tartum sužadino jaunojo ponaičio ener- 
giją, nes jo veidas įgavo atkaklumo, džiugesio ir ryž- 
to, ir kai jis, persisvėręs per barjerą, pažvelgė į miestą po 
savo kojomis, atrodė, jog mato priešą; šnervės išsiplėtė, 
akys užsiliepsnojo, jis pakėlė kumštį, tarsi grasindamas 
vargšui miestui ar kviesdamas į dvikovą. 

Pradėjo mušti septintą Kotrynos bažnyčios laikrodis, 
gergždžiančiu diskantu jam pritarė Marijos bažnyčia, savo 

bosais atsiliepė Katedra ir Vokiečių bažnyčia, netrukus 
aplinkui aidėjo visų miesto bažnyčių laikrodžiai; o kai 
nutyko vienas po kito, toli toli dar buvo girdėti pasku- 
tinė rami vakaro giesmė, neabejotinai aukštesnė, tyresnio 
skambesio ir greitesnio tempo nei kitos — iš tikrųjų! 
Jis klausėsi ir bandė suvokti, iš kur slenka tie garsai, 
kurie, regis, žadino prisiminimus. Jo veido bruožai su- 
švelnėjo tarsi nuo graudulio, kurį patiria mažas vaikas, 
supratęs, jog liko vienas. Jis ir buvo vienas, nes tėvas 
su motina gulėjo kapuose prie Klaros bažnyčios, kur 
dar skambėjo varpai, jis buvo vaikas, nes tebetikėjo 
viskuo, ir tiesa, ir pasakomis. 

Klaros bažnyčios varpai nutilo, ir jo mintis išblaškė 
žingsniai parko takelyje. Nuo verandos link jo ėjo nedi- 
dukas vyras su vešliomis žandenomis, su akiniais, kurie 
bene buvo ne tiek reikalingi akims, kiek apsisaugoti 
nuo žvilgsnių, pikta burna, kuri nuolatos bandė malo- 
niai, netgi geraširdiškai šypsotis, su priplota skrybėle, 
apygeriu paltu, kuriam trūko kelių sagų, pasmukusiomis 
kelnėmis, eisena reiškė drauge ryžtą ir drovumą. Iš jo 
neaiškios išvaizdos sunku buvo atspėti visuomeninę pa- 
dėtį ar amžių. Galėjo jis būti ir amatininkas, ir tarnau- 
tojas, nuo dvidešimt devynerių iki keturiasdešimt pen- 
kerių metų. Šiaip ar taip, žmogus, su kuriuo ėjo pasi- 
matyti, jam aiškiai buvo geidžiamas, nes neįprastai aukštai 
pakėlė aplamdytą skrybėlę ir nutaisė kuo širdingiausią 
šypseną. 

— Ar ilgai laukėt, ponas asesoriauč 

— Nė trupučio, laikrodis ką tik išmušė septynias. 
Esu dėkingas, kad malonėjot ateiti, nes turiu prisipa- 
žinti, jog šis susitikimas man be galo svarbus; nuo jo, 
ponas Struve, kone priklauso mano ateitis. 

— Ką jūs sakot! 

Ponas Struvė sumirksėjo, nes tikėjosi gurkštelti gro- 
go ir, ne be priežasties, visai menkai buvo nusiteikęs 
rimtam pokalbiui. 

— Kad būtų patogiau kalbėtis, — pasiūlė asesorius, — 
susėsim ir, jeigu neprieštarausit, išgersim po stiklą grogo. 

Ponas Struvė timptelėjo ranka dešinę žandeną, atsargiai 
užsimaukšlino skrybėlę ir padėkojo už pakvietimą, bet 
sunerimo. 

— Pirmiausia prašyčiau jus nebevadinti manęs aseso- 
rium,—pradėjo pokalbį jaunasis ponaitis, — nes asesorius 
niekada nebuvau, tik ekstraordinarinis notaras, bet ir pasta- 
rųjų pareigų nuo šiandien atsisakiau, todėl esu tiesiog 
ponas Falkas. 

— Kas čia dabar? 

Ponas Struvė atrodė lyg netekęs naudingos pažin- 
ties, bet dėjosi esąs geraširdis. 

— Jūs, liberalių idėjų žmogus. . . 

Ponas Struvė bandė įsiterpti ir išplėsti mintį, bet Fal- 
kas kalbėjo toliau: 

— Aš noriu kreiptis į jus, kaip į laisvamaniškos „Rau- 
donkepuraitės'“ bendradarbį. 

— Ką jūs, aš visai nereikšmingas bendradarbis. .. 

— Aš skaičiau jūsų ugningus straipsnius apie darbi- 
ninkus ir visokiais kitokiais klausimais, kurie mums ypač 
rūpi. Dabar mes pradėjom trečiuosius metus, kuriuos 
žymim romėniškais skaičiais, nes treti metai posėdžiauja 
naujasis parlamentas, ir netrukus išvysime įsikūnijusias 
savo viltis. „Valstiečio drauge“ skaičiau jūsų puikias 
vadovaujančių politikos vyrų biografijas, vyrų iš liau- 
dies, kuriems galų gale pavyko išreikšti tai, kas ilgai 
vargino jų protus; jūs esate pažangos žmogus, ir aš jus 
didžiai gerbiu. 

Klausantis šios karštos kalbos, Struvės akys, užuot 
suliepsnojusios, visai išblėso, ir jis, mielai nusitvėręs 
pasiūlyto žaibolaidžio, skubiai prašneko. 

— Turiu pasakyti, jog man džiugu klausytis tokio 
jauno ir, pridursiu, žymaus žmogaus kaip jūs, ponas 
asesoriau, pripažinimo, bet, antra vertus, kodėl mes turim 
kalbėti apie itin svarbius, net, ko gero, liūdnus dalykus 
čia, gamtos prieglobstyje, pirmąją pavasario dieną, kai 
aplinkui brinksta pumpurai ir saulė dalina savo šilumą 
viskam, kas gyva; pabūkim nerūpestingi ir ramiai Iš- 
gerkim savo taurę. Atleiskit, bet aš manau esąs vyres- 
nis... ir... užtat... drįstu pasiūlyti. .. 

Falkas, kuris lyg titnagas buvo išėjęs ieškoti plie- 
no, pajuto atsitrenkęs į medį. Ir pasiūlymą priėmė be 
didelio džiaugsmo. Taip ir sėdėjo naujieji bičiuliai, ne- 
turėdami ko pasakyti kits kitam, nusivylimą bylojo jų 
veidai. 

— Aš pačiam ką tik minėjau, — vėl pradėjo kalbą 
Falkas,— kad šiandien nutraukiau ryšius su praeitim ir 
atsisakiau valdininko karjeros; o dabar tik noriu pri- 
durti, jog ketinu atsidėti literatūrai! 

— Literatūrai! O viešpatie, kodėl gi? Vis dėlto gaila. 

— Nė kiek negaila; ir dabar noriu paklausti, ar ne- 
žinot, kur man ieškoti darbo? 

— Hm! Iš tikrųjų sunku pasakyti. Tiek dabar Žžmo- 
nių ieškančių. Verčiau apie tai negalvok. Iš tikrųjų gaila, 
kad metei valdininko karjerą; o literato kelias nelengvas! 

Struvė atrodė tarsi rimtai užjaučiąs, bet anaiptol! ne- 
galėjo nuslėpti džiaugsmo, kad įgijo nelaimės draugą. 

— Bet pasakyk,— kalbėjo jis toliau,— kokia ding- 
stim meti amatą, teikiantį ir šlovę, ir galią. 

— Šlovė tų, kurie turi galią, o galia įžūliųjų. 

— O, ką tu kalbi! Juk ne taip jau blogai? 

— Ne taip? Gerai, pakalbėkim apie ką nors kita. Aš 
tau pavaizduosiu tik vieną iš šešių įstaigų, kuriose buvai: 
pradėjes. Penkias pirmąsias palikau tučtuojau dėl pa- 
prasčiausios priežasties, kad ten neatsirado man jokio 
darbo. Kiekvieną sykį, kai atėjęs paklausdavau, ar yra 
kas veikti, išgirsdavau atsakymą: „Ne! Ir netgi nema- 
čiau, kad kas ką nors darytų. O vis dėlto tai buvo to- 
kios pretenzingos įstaigos kaip „Degtindarių kolegija“, 
„Mokesčių uždėjimo kanceliarija“ ir „Valdininkų pen- 
sijų generalinė direkcija . Bet kai pamačiau tokį tar- 
nautojų knibždėlyną, man šovė mintis, jog įstaiga, mo- 
kanti jiems visiems atlyginimus, vis dėlto turėtų ką veikti. 
Taigi stojau į „Valdininkų algų mokėjimo kolegiją“. 

— Tu dirbai toje įstaigoje? — jau susidomėjęs paklau- 
sė Struvė. 

— Taip. Niekada neužmiršiu, kokį didžiulį įspūdį, man 
vos įžengus, padarė ši tobulai ir tinkamai organizuota 
įstaiga. Aš nuėjau vienuoliktą valandą ryto, nes tokiu 
laiku įstaiga atsidaro. Vestibiulyje du jauni budėtojai 
užsikvempę ant stalo skaitė „Tėviškę“. 

— „Tėviškę + 

Struvė, kuris mėtė žvirbliams cukraus gabalėlius, 
sukluso. 

gyvatiškai suvinguriavusios nugaros reiškė, kad. mano 
pasisveikinimas sutiktas be aiškaus priešiškumo; vlenas 
netgi mostelėjo dešinio bato kulnu, o tai, matyt, turėjo 
atstoti rankos paspaudimą. Aš paklausiau, ar kuris iš 
ponų neturėtų laiko parodyti man patalpą. Paaiškino 
negalį: jiems esą įsakyta nesitraukti iš budėjimo vie- 
tos. Tada paklausiau, ar nėra daugiau budėtojų. Taip, 
esą, daugybė. Tačiau vyriausiasis budėtojas atostogau- 
jąs, antrasis budėtojas trumpam paleistas, trečiasis esąs 
pašte, ketvirtasis sergąs, penktasis išėjęs vandens, šeš- 
tasis kieme, „ir ten sėdės visą dieną ; apskritai „joks 
tarnautojas neateina anksčiau kaip pirmą valandą“. Taip 
man buvo užsiminta apie nepageidautiną tokį ankstyvą 
trukdymą ir duota suprasti, kad budėtojai taip pat yra 
tarnautojai. 

Kai vis dėlto paaiškinau, jog mano pagrindinis tiks- 
las yra tarnautojų patalpos, iš kurių galėčiau spręsti 
apie darbo pasiskirstymą tokioje atsakingoje ir stam- 
bioje įstaigoje, jaunesnysis budėtojas teikėsi mane pa- 
lydėti. Kai jis atvėrė duris ir parodė šešiolikos kambarių, 
didesnių ir mažesnių, galeriją, mano akys išvydo di- 
dingą vaizdą. Čia turėtų rastis darbo, pagalvojau aš, 
suvokęs, jog mano sumanymas buvo puikus. Šešiolikos 
glėbių beržinių malkų traškėjimas šešiolikoje krosnių ma- 
loniai kontrastavo su gūdžia aplinka. 

Struvė, kuris klausėsi vis atidžiau, dabar išsiėmė pieš- 
tuką iš po liemenės pamušalo ir ant kairiojo rankogalio 
užsirašė skaičių šešiolika. 

— Čia ekstraordinarininkų kambarys, — paaiškino 
budėtojas. 

— Aha! O ar daug šioje įstaigoje ekstra?— paklausiau. 

— Daugiau, negu reikia. 

— Ką gi jie veikia? : 

— Rašinėja, aišku, po truputį. ..— tie žodžiai išdavė 
jį esant pernelyg atvirą, ir aš nusprendžiau, jog pats 
laikas jį sustabdyti. Paskui apžiūrėję perrašinėtojų, no- 
tarų, kanceliaristų, revizoriaus ir revizoriaus sekretoriaus, 
kontrolieriaus ir kontrolieriaus sekretoriaus, juristo, admi- 
nistratoriaus, archyvaro ir bibliotekininko, vyriausiojo 
buhalterio, kasininko, patikėtinio, vyriausiojo notaro, pro- 

tokoluotojo, aktuarijaus, registratoriaus, ekspedicijos sek- 
retoriaus, raštinės vedėjo ir ekspedicijos viršininko kam- 
barius, galiausiai sustojom prie durų, ant kurių paauksuo- 
tomis raidėmis buvo užrašyta: „Prezidentas“. Aš jau vėriau 
duris į vidų, bet buvau pagarbiai sulaikytas, nes budėtojas 
ne juokais išsigandęs čiupo man už rankos ir sukuždėjo 


„tss!“ me S si 
— Bene miega? — toptelėjo man mintis, ir nesusilai- 


kiau nepaklausęs. 
— Dėl dievo, nekalbėkit; čia niekam nevalia įeiti, kol 
prezidentas nepaskambina. 

— O ar dažnai prezidentas skambina? 

— Ne, bent per šiuos metus, kai čia esu, negirdė- 
jau skambinant. 

Regis, vėl nuklydom į atvirumo dirvą, užtat pertrau- 
kiau jį. 

Jau buvo kone dvylikta, kai pradėjo rinktis ekstraordi- 
nąrininkai, ir aš gerokai nustebau, pamatęs senų pažįsta- 
mų iš „Valdininkų pensijų generalinės direkcijos“ ir 
iš „Degtindarių kolegijos“. Bet kur kas didesnė buvo mano 
nuostaba, kai į aktuarijaus kambarį įžygiavo valdytojas 
iš „Mokesčių uždėjimo kanceliarijos“ ir, klestelėjęes į 
odinį krėslą, pasijuto kone taip pat namie, kaip buvau 
matęs jį anoje vietoje. 

Aš pasivedžiau vieną jauną ponaitį į šalį ir paklau- 
siau, ar, jo Manymu, pasielgčiau negražiai, jeigu pada- 
ryčiau vizitą ir prezidentui. „Tss“,— išgirdau paslaptingą 
atsakymą ir buvau įvestas į aštuntą kambarį. Vėl tas 
paslaptingas „tss!“ 

Kambarys, į kurį įžengiau dabar, buvo toks pat tamsus, 
tik dar nešvaresnis už kitus. Pro prasitrynusius odinius 
baldų apmušalus kyšojo ašutai; storas dulkių sluoksnis 
dengė rašomąjį stalą, ant kurio stovėjo išdžiūvusi raša- 
linė; čia taip pat gulėjo nenaudota antspaudinio lako 
lazdelė, ant kurios savininkas anglosaksiškomis raidėmis 
buvo užsirašęs savo vardą, nuo rūdžių sukepusios žirk- 
lės popieriui karpyti, kalendorius, rodantis vasarvidžio 
dienos datą prieš penkerius metus, valstybės kalendorius 
penkerių metų senumo ir lakštas sugeriamojo popie- 
riaus, ant kurio mažiausia šimtą kartų buvo užrašyta Juli- 
jus Cezaris, Julijus Cezaris, Julijus Cezaris ir pramaišiui 
tiek pat kartų senis Nojus, senis Nojus, senis Nojus. 

— Mes archyvaro kambaryje, čia mums niekas netruk- 
dys,— pasakė mano palydovas. 

— Bene archyvaras čia neateina? — paklausiau. 

— Penkeri metai nėra buvęs, taigi dabar jau tikriausiai 
gėdijasi ateiti! 

— Kas gi dirba jo darbą? 

— Bibliotekininkas. 

— O kokios jo pareigos tokioje įstaigoje kaip „Val- 
dininkų algų mokėjimo kolegija“? 

— Pareigos tokios: tarnautojai rūšiuoja kvitus, chro- 
nplogiškai ir abėcėlės tvarka, ir siunčia juos įrišėjui, o 
paskui bibliotekininkas žiūri, kad jie atsidurtų reikiamoj 
lentynoj. 

Struvė, regis, jau gėrėjosi pokalbiu ir retkarčiais 
vis brūkšteldavo kokį žodį ant rąnkogalio, o kai Falkas 
padarė pauzę, nusprendė turįs pasakyti kažką svarbaus. 

— Aha, o kaip archyvaras atsiima algą? 

—- Kaipgi, algą jam siunčia į namus! Ar gali būti 
paprasčiau. 

Tuo tarpų mano jaunasis bičiulis patarė aplankyti 
aktuarijų ir paprašyti, kad supažindintų su kitais tarnau- 
tojais, kurie neskubėdami rinkosi pamaišyti žarijų savo 
krosnyse ir pasigėrėti paskutiniais jų atšvaitais. Aktu- 
arijus esąs galingas ir geranoris žmogus, pasakojo Mano 
bičiulis, ir labai mėgsta, kai kas jam rodo dėmesį. 

Tuo tarpu aš, kadangi pažinojau aktuarijų, einantį 
Rūmų administratoriaus pareigas, buvau visai kitokios 
nuomonės, bet patikėjau savo bičiuliu ir įžengiau į kam- 
barį. | 

Plačiame krėsle priešais krosnį sėdėjo didžiai gerbia- 
masis, ištiesęs kojas ant elnio kailio. Užsiėmęs buvo tuo, 
kad labai rūpestingai rūkė tikros jūrų putos pypkę, ap- 
siūtą zomša. O kad nebūtų dykas ir gautų reikiamų žinių 
apie valdžios pageidavimus, laikė priešais save vaka- 
rykštį „Pašto laikraštį . - 

Man įėjus — o tai, regis, jį nuliūdino,— jis užsis- 
maukė akinius ant pliko viršugalvio, dešinę akį paslėpė 
už laikraščio, o kairiąja paleido į mane ietį. Aš apreiškiau 
savo atėjimo tikslą. Jis paėmė pypkę į dešinę ranką pa- 
žiūrėti, kiek dar likę. Kraupi tyla, kuri stojo tuo metu, 

patvirtino visus mano būgštavimus. Jis atsikosėjo, nuo 
ko žarijos smarkiai sušnypštė. Paskui prisiminė laikraštį 
ir ėmė skaityti toliau. Aš pabandžiau išdėstyti savo rei- 
kalą su šiokiomis tokiomis variacijomis. Tada jis ne- 
beištvėrė: 

— Ko-velnių tamstai? Ko-velnių tamstai reikia mano 
kabinete! Argi net savo kabinete neturėsiu ramybės? Ką!? 
Lauk, lauk, tamsta! Ko-velnių, ar tamsta nematai, kad aš 
užsiėmęs! Klauskit vyriausiojo notaro, jei ko reikia! 
Ne manęs. 

Ir aš nuėjau pas vyriausiąjį notarą. 

Čia jau trys savaitės posėdžiavo materialinio tieki- 
mo kolegija. Vyriausiasis notaras pirmininkavo, o trys 
kanceliaristai rašė protokolą. Tiekėjų atsiųsti pavyzdžiai 
gulėjo paskleisti ant stalo, prie kurio sėdėjo visi laisvi 
kanceliaristai, perrašinėtojai ir notarai. Nors ir pasi- 
skirsčius nuomonėms, vis dėlto jau buvo nuspręsta įsi- 
gyti du ritinius Lesebu popieriaus ir, po daugelio išban- 
dymų, keturiasdešimt aštuonerias premijuotos Grotorpo 
įmonės (kurioje aktuarijus turėjo dvidešimt penkias ak- 
cijas) gamintas žirkles; plieninių plunksnų bandymas už- 
truko visą savaitę, o pastarojo protokolas surijo dvi stopas 
popieriaus; šiuo metu kaip tik pereita prie peiliukų, ku- 
rie buvo bandomi į juodas stalo lentas. 

— Aš siūlau Šefildo su dviem geležtėm Nr.4, be 
kamščiatraukio,— pasakė vyriausiasis notaras, atrėžęs 
tokią balaną nuo stalo lentos, kad galėjai krosnį pakur- 
ti. — Ką pasakys pirmasis notaras? 

Tasai bebandydamas per giliai įrėžė į stalą ir užkliu- 
vo už vinies, tokiu būdu sugadino Eskilstuną Nr.2 su 
trimis geležtėmis, užtat ir pasiūlė šią rūšį. 

Kai visi pasisakė, griežtai motyvuodami savo nuomo- 
nę ir pasiremdami praktiniais bandymais, pirmininkaujan- 
tis nusprendė imti du tuzinus Šefildo. 

Su šituo nesutiko pirmasis notaras, išdrožęs ilgą kalbą, 
kuri buvo užprotokoluota, perrašyta dviem egzemplio- 
riais, užregistruota, surūšiuota (abėcėlės tvarka ir chro- 
tojo padėta į atitinkamą lentyną. Prieštaraujanti pir- 
mojo notaro nuomonė, įkvėpta karštų patriotinių jausmų, 

pirmiausia siekė parodyti, kaip svarbu valstybei ska- 
tinti vietinę pramonę. Bet kadangi, užsipuolus valdžios 
tarnautoją, buvo drauge apkaltinta ir valdžia, vyriau- 
siasis notaras stojo ginti valdžios. Jis pradėjo nuo ma- 
nufaktūros diskonto atsiradimo istorijos (išgirdę žodį 
„diskontas“ visi ekstraordinarininkai pastatė ausis), ap- 
žvelgė ekonominį šalies vystymąsi per paskutiniuosius 
dvidešimt metų ir taip įsileido į detales, kad nespėjo 
pereiti prie esmės, kai Ridarholmeno bažnyčios laikrodis 
išmušė dvi. Sulig šiais lemtingais dūžiais visi tarnautojai 
pašoko iš savo vietų, lyg būtų gaisras kilęs. Kai paklau- 
siau savo jaunąjį bičiulį, ką tai galėtų reikšti, nebejau- 
nas notaras, išgirdęs mano klausimą, atsakė: 

— Svarbiausia tarnautojo pareiga, ponuli, punktua- 
lumas, ponuli! 

Dvi minutės po dviejų kabinetuose nebebuvo nė gyvos 
dvasios. 

— Rytoj bus karšta diena, — laiptuose pakuždėjo man 
bičiulis. 

— Dievaži, kas gi busė— sunerimęs paklausiau. 

— Pieštukai!-— atsakė jis. 

Ir prasidėjo karštos dienos! Lako lazdelės, vokai, 
peiliai popieriui pjaustyti, sugeriamasis popierius, špa- 
gatas. Ir sekėsi neblogai, nes visi turėjo užsiėmimą. Ta- 
čiau vieną gražią dieną darbo pritrūko. Tada aš įsidrą- 
sinau ir paprašiau, kad man leistų ką nors veikti. Jie 
man davė septynias stopas popieriaus ir liepė juodraš- 
čius perrašyti į švarraščius, kad tokiu būdu įsigyčiau 
„nuopelnų“. Šį darbą aš atlikau per labai trumpą lai- 
ką, bet, užuot sulaukęs pripažinimo ir paskatinimo, įgijau 
nepasitikėjimo, nes uolių žmonių čia niekas nemėgo. 
Daugiau negavau jokio darbo. Nevarginsiu tavęs išsamiais 
pasakojimais, kiek per tuos metus teko patirti pažemi- 
nimo, nesiliaujančių įžeidinėjimų ir begalinio kartėlio. Į 
visa, kas man atrodė juokinga ir menka, jie žiūrėjo ne- 
paprastai rimtai, o visa, ką aš vertinau ir gerbiau, buvo 
niekinama. Žmonės buvo vadinami valkatomis, reikalui 
esant, tinkami tik sušaudyti. Viešai keikiama naujoji 
tvarka, o ūkininkai vadinami išdavikais *. Visa tai aš 
girdėjau septynis mėnesius; kadangi nesijuokiau drauge, 

pradėjo mane įtarinėti ir niekinti. Kai vėl kitą kartą Už- 
sipuolė „opozicijos šunis“, aš nebesusiturėjau ir išdrožiau 
kalbą, iš kurios paaiškėjo, kas aš per vienas ir kad esu 
nepakenčiamas. Ir dabar elgiuosi taip, kaip daugelis su- 
dužusio laivo keleivių: puolu į glėbį literatūrai! 

Struvė, aiškiai nepatenkintas tokia staigia pasakojimo 
baigtim, įsikišo pieštuką, išgėrė grogą ir atrodė sumi- 
šęs. Vis dėlto nusprendė turįs ką nors pasakyti. 

— Mielas bičiuli, tu dar neišmokai gyvenimo gud- 
rybių; pamatysi, kaip sunku pelnyti duonos kąsnį ir kad 
pamažu tai pasidarys pagrindinis tavo gyvenimo tiks- 
las. Dirbi, kad turėtum duonos, ir valgai duoną, kad vėl 
galėtum jos užsidirbti! Patikėk manim, aš turiu žmoną ir 
vaikų ir žinau, ką tai reiškia. Reikia taikytis prie aplin- 
kybių, supranti. Reikia taikytis! O tu nežinai, kokia li- 
terato padėtis. Literatas yra už visuomenės ribų! 

— (Čia jam bausmė už tai, kad nori atsidurti virš vi- 
suomenės! Ir apskritai aš niekinu visuomenę, nes ji pagrįs- 
ta ne laisvu susitarimu, o nuausta iš melo — ir aš pa- 
tenkintas bėgu iš jos! 

— Darosi šalta, — užsiminė Struvė. 

— Taip, gal jau eisimė 

— Turbūt eisim. 

Pokalbis išblėso. 

Tuo tarpu nusileido saulė, virš horizonto pasirodė 
mėnulio jaunatis ir pakibo ties Ladugordu, viena kita 
žvaigždė grūmėsi su dienos šviesa, dar užgaišusia padangė- 
je; užsižiebė dujiniai žibintai mieste, kuris jau ėmė tykti. 

Falkas su Struve žygiavo drauge į šiaurinį priemies- 
tį, šnekučiuodami apie prekybą, laivininkystę, verslus 
ir dar šį tą, kas jiems visai nerūpėjo, ir galiausiai abu 
apsidžiaugė išsiskyrę. 

Falkas pasuko Striomo gatve link Sepsholmeno, ir jo 
galvoje knibždėjo naujos mintys. Jautėsi tartum į lan- 
go stiklą atsitrenkęs paukštis, kuris manė — tik suplasnos 
ir ištrūks laisvėn. Falkas atsisėdo ant suolo pakrantėje 
ir ėmė klausytis bangų mūšos; lengvas brizas šlameno žy- 


* Kadangi įstaigos buvo iš esmės perorganizuotos, šis pa- 
veikslas nebeatitinka tiesos. (Aut. past.) 

dinčius klevus, o mėnulio jaunatis driekė silpną atšvaitą 
ant juodo vandens; prieplaukoje plūduriavo pririštos dvi- 
dešimt ar trisdešimt valčių, jos tampė savo grandines, 
viena po kitos kyščiojo galvas, bet tik akimirkai, nes vėl 
tuoj panerdavo; vėjas ir bangos, rodos, vijo jas tolyn, 
ir jos lyg ruja įdūkusių šunų veržėsi link tilto, bet gran- 
dinė parvydavo atgal, jos stojosi piestu ir daužėsi į 
viena kitą, lyg mėgindamos nutrūkti. 

Čia jis prasėdėjo iki vidurnakčio; tuo tarpu užmigo 
vėjas, bangos nuėjo poilsio, sugautos valtys nebetampė 
savo grandinių, klevai nebešlamėjo ir nukrito rasa. 

Tada jis atsikėlė ir tebesvajodamas patraukė namo į 
savo vienišą pastogės kambarėlį toli Ladugordo prie- 
miestyje. 

Taip padarė jaunasis Falkas, o senasis Struvė, kuris 
tą dieną, išvytas iš „Raudonkepuraitės“, perėjo į kon- 
servatyvųjį „Pilkąjį apsiaustą“, sugrįžo namo ir parašė 
prastai pagarsėjusiai „Tautos vėliavai“ straipsnį „Apie 
Valdininkų algų mokėjimo kolegiją — keturias skiltis po 
penkias kronas už skiltį. 


ANTRASIS SKYRIUS 


Broliai 


a 


Lino prekių krautuvės savininkas Karlas Nikolausas 
Falkas, velionio lino prekių krautuvės savininko, vie- 
no iš penkiasdešimties miesto seniūnų ir miesto gvardi- 
jos kapitono, bažnyčios tarybos ir Stokholmo miesto drau- 
dimo nuo gaisro draugijos nario pono Karlo Juhano 
Falko sūnus bei buvusio ekstraordinarinio notaro, nuo 
šiol literato Arvido Falko brolis, turėjo krautuvėlę, arba, 
kaip jo nedraugai vadino, pardavyklą, Rytų gatvėje, tiesiai 
ties Ferkeno skersgatviu, ir pardavėjas, pakėlęs galvą 
nuo romano, kurį slapčiomis skaitė po prekystaliu, ga- 
lėjo matyti galą gairlaivio, vairininko būdelę, kliverį 

bei dar šį tą, medžio viršūnę Šepsholmene ir lopelį dan- 
gaus viršuje. Pardavėjas, kuris atsiliepdavo pašauktas 
ne tokiu jau neįprastu vardu Andersonas, o atsiliepti 
jau buvo išmokęs, dabar, rytą, atidarė krautuvėlę, pa- 
kabino linų grįžtę, bučių, graibštą, ryšulį meškerių bei 
tinklelį nenupešiotų plunksnų; paskui iššlavė grindis, pa- 
barstė pjuvenų ir atsisėdo už prekystalio, kur iš tuščios 
žvakių dėžės ir graibšto buvo įsitaisęs lyg pelėkautus, 
į kuriuos bemat galėdavo įkristi jo romanas, jeigu įeida- 
vo patronas ar kas nors iš jo pažįstamų. Pirkėjų, atrodo, 
ne itin būgštavo, mat buvo ankstus rytas, o antra, nebu- 
vo pratęs prie didelio jų antplūdžio. Krautuvėlė, įsteigta 
velionio karaliaus Frederiko laikais — Karlas Nikolau- 
sas Falkas, kaip ir visa kita, tuos žodžius paveldėjo iš 
tėvo, o tasai savo ruožtu iš senelio — klestėjo ir davė 
nemažą pelną, kol, prieš keletą metų, buvo paskelbta 
nelemtoji „parlamento reforma“, kuri padarė galą bet ko- 
kiai prekybai, išsklaidė visas viltis, sužlugdė iniciaty- 
vą ir grasino verslovininkams pražūtim. Taip aiškino 
pats Falkas, bet kiti manė, jog prekyba per daug apleis- 
ta, o čia dar aikštėje prie šliuzo įsikūrė stiprus konkuren- 
tas. Šiaip ar taip, be reikalo Falkas nesileisdavo į kalbas 
apie prekybos sunkumus, jis buvo gana išmintingas, mo- 
kėjo pasirinkti ir progą, ir klausytoją, jei norėdavo pa- 
liesti šią temą. Jei kas nors iš senų bičiulių krautuvi- 
ninkų delikačiai nusistebėdavo sumažėjusia apyvarta, jis 
atsakydavo, kad jam svarbiausia urmo prekyba pro- 
vincijoje, o krautuvėlė esanti tik kaip iškaba, ir šie juo 
tikėjo, nes krautuvėlėje jis dar turėjo mažytę kontorą, 
kur praleisdavo didžiąją dalį laiko, jei nebūdavo mieste 
ar biržoje. Bet jeigu jo pažįstami — visai kiti, notaras ar 
magistras — pakartodavo tuos pačius delikačius žodžius, 
tada kalti būdavo blogi laikai, prasidėję po parlamento 
reformos, pagimdžiusios stagnaciją. 

"Tuo tarpu Andersonas, kuriam sutrukdė keli berniukai, 
tarpduryje paklausę, kiek kainuoja meškerės, netyčia 
žvilgtelėjo į gatvę ir išvydo jaunąjį poną Arvidą Falką. 
Kadangi knygą buvo kaip tik pasiskolinęs būtent iš jo, 
todėl paliko ją gulėti kaip gulėjusią ir, kai jo vaikystės 
žaidimų draugas įėjo į krautuvę, širdingu balsu ir supratin- 
ga mina jį pasveikino. 

— Arjis ten?— su šiokiu tokiu nerimu paklausė Falkas. 

— Kaip tik geria kavą, — atsakė Andersonas, parodęs 
į lubas. Ir tuoj pat tiesiai virš jų galvų pasigirdo, kaip 
kažkas pastūmė kėdę. 

— Jau atsikėlė nuo stalo, ponas Arvidai. 

Matyt, abu gerai pažinojo tą garsą ir suprato, ką jis 
reiškia. Paskui viršuje skersai išilgai kambario ėmė girgž- 
dėti gana sunkūs žingsniai ir pro lubas neaiškus murmesys 
siekė suklususių vaikinų ausis. 

— Ar jis vakar vakare buvo namie? — paklausė Falkas. 

— Ne, buvo išėjęs. 

— Su draugais ar pažįstamais? 

— Su pažįstamais. 

— Ir vėlai grįžo? 

— Labai vėlai. 

— Kaip manai, Andersonai, ar jis greit nulips žemyn? 
Nenorėčiau ten eiti dėl brolienės. 

— Netrukus jis bus čia, jaučiu iš žingsnių. 

Lyg tyčia tuo metu viršuje trinktelėjo durys, o apačioje 
buvo pasikeista reikšmingais žvilgsniais. Arvidas kilstelė- 
jo, lyg norėdamas išeiti, bet susitvardė. 

Po kiek laiko jau kontoroje atsirado garsų. Nuo įnirtin- 
go kosulio sudrebėjo visas kambarėlis, ir jie išgirdo pažįs- 
tamus žingsnius: rap rap, rap rap! 

Arvidas užėjo už prekystalio ir pasibeldė į kontoros 
duris. 

— Prašom! 

Arvidas stovėjo priešais savo brolį. Šis atrodė apie 
keturiasdešimtį metų, maždaug tiek ir turėjo, nes buvo 
penkiolika metų vyresnis už jį, ir todėl, o dar dėl kitų 
priežasčių, visada laikė jį vaiku, kuriam tarėsi esąs tėvas. 
Jis buvo baltaplaukis, šviesiais ūsais, šviesiais antakiais ir 
šviesiomis blakstienomis. Apkūnokas, užtat nuo jo sunkios 
kresnos figūros galėjo taip smarkiai girgždėti batai. 

— Ą, čia tu? — paklausė jis su neaiškia geraširdiškumo 
ir paniekos sąmaiša balse, tie du skirtingi jausmai reiškė, 
kad jis nepiktas ant tų, kurie kokiu nors atžvilgiu yra že- 
miau jo, bet juos niekina. Tik šį kartą atrodė nusivylęs, 
nes manė pamatysiąs tinkamesnį objektą, kurį galėtų 
užsipulti, o brolis buvo kuklios ir drovios natūros, be 
reikalo niekada neprieštaraudavo. 25 


— Ar nesutrukdysiu, broli Karlai?— paklausė Arvidas, 
sustojęs tarpduryje. Šis santūrus klausimas nenuėjo nie- 
kais, nes brolis nusprendė išreikšti savo geraširdiškumą. 
Jis pasiėmė cigarą iš stambaus odinio siuvinėto futliaro, 
o broliui pasiūlė iš dėžės, stovinčios šalia židinio, mat 
šie cigarai — „cigarai draugams“, nes, kaip atviros natū- 
ros žmogus, taip juos atvirai ir vadino, — buvo pakliuvę į 
laivo katastrofą, nuo ko gerokai pagarsėjo, tik nepasidarė 
geresni, o vėliau pateko į varžytynes ir visai pigiai buvo 
išparduoti. 

— Na, ką žadi pasakyti?— paklausė Karlas Nikolau- 
sas, užsirūkęs cigarą, o degtukų dėžutę įsikišęs atgal į kiše- 
nę — per išsiblaškymą, kadangi neįstengė mintimis aprėpti 
daugiau negu vieną daiktą, vieną sritį, kuri nebuvo labai 
erdvi, siuvėjas, išmatavęs juosmenį, būtų galėjęs aiškiai 
nusakyti jos dydį. 

— Ketinau pasikalbėti apie mūsų reikalus,— atsakė 
Arvidas, maigydamas neuždegtą cigarą. 

— Sėsk!— sukomandavo brolis. 

Šitokiu būdu jis paprastai siūlydavo žmogui sėstis, jei 
manydavo teksią susikibti, nes tada pastarasis atsidurdavo 
tarsi po juo ir lengviau būdavo jį sutriuškinti — ištikus 
būtinybei. 

— Apie mūsų reikalus! Argi mes turim kokių reika- 
lųė — pradėjo jis.— Nežinau! O tu, ar tu turi reikalų? 

— Tik norėjau pasiteirauti, ar galiu tikėtis dar ką nors 
gauti. 

— Kas tai būtų, leisk paklausti? Bene pinigai? Ką?— 
tyčiojosi Karlas Nikolausas, leisdamas broliui gardžiuotis 
prašmatnaus cigaro aromatu. Nesulaukęs atsakymo, kurio 
ir negeidė sulaukti, kalbėjo pats. 

— Gauti? Argi negavai visko, kas tau priklausė? Argi 
nepasirašei globos draugijos perduotos sąskaitos; argi aš 
po to nemaitinau ir nerengiau tavęs, taip sakant, argi 
nedaviau skolon, nes pats prašei ir žadėjai atsiteisti, 
kai turėsi; aš viską užsirašiau, kad galėčiau atsiimti, kai 
pats pradėsi pelnytis duoną, bet tu dar nieko nenuveikei. 

— Kaip tik tą aš žadu padaryti, užtat ir atėjau čia išsi- 
aiškinti, ar man dar kas nors priklauso, ar aš pats kiek 
skolingas. 

Brolis kiaurai pervėrė žvilgsniu savo auką, norėdamas 
įsitikinti, ar ši neturi kokių slaptų minčių. Paskui vėl 
pradėjo girgždančiais batais marširuoti po kambarį pagal 
diagonalę tarp spjaudyklės ir skėčių laikiklio; jo laikro- 
džio grandinėlės pakabučiai iš lėto skimbčiojo, tartum 
įspėdami žmogų, kad trauktųsi iš kelio, o tabako dūmai 
kilo aukštyn ir, pavirtę ilgais grėsmingais debesimis, 
tyvuliavo tarp krosnies ir durų, rodos, pranašaudami 
audrą. Jis žengė smarkiai, nunėręs galvą ir atkišęs pečius, 
tartum mokydamasis rolę. Kai, regis, išmoko ją, sustojo 
priešais brolį ir pažvelgė jam į akis ilgu, jūros žalumo 
klastingu žvilgsniu, kuris turėjo reikšti pasitikėjimą ir 
skausmą, ir balsu, neva kylančiu iš šeimyninio rūsio Klaros 
kapinėse, tarė: 

— Tu nesąžiningas, Arvidai! Tu nesą-ąžiningas! 

Bet ką, tik ne Andersoną, stovintį už krautuvės durų 
ir klausantį, būtų sujaudinę šie žodžiai, kuriuos su didžiau- 
sia broliška širdgėla ištarė brolis broliui. Tuo tarpu Arvi- 
das, kuris nuo mažens buvo pratintas tikėti, jog visi žmo- 
nės geri, tik jis vienas blogas, trumpą valandėlę svarstė, 
ar jis sąžiningas, ar ne, o kadangi jo auklėtojas visokiais 
gudriais būdais buvo įteigęs jam didžiai skrupulingą są- 
žinę, nusprendė esąs nelabai sąžiningas ar bent nelabai 
atviras, kai tiesiog nepaklausė, ar brolis ne sukčius. 

— Aš priėjau išvadą, — pasakė jis,— kad tu apgavai 
mane, pasisavindamas mano palikimo dalį; esu paskaičia- 
vęs, jog per brangiai ėmei už prastą maistą ir nudėvėtas 
drapanas; žįnau, kad negalėjau sunaudoti visko savo var- 
gingoms studijoms, ir manau, kad tu skolingas gana didelę 
sumą, kuri man dabar reikalinga ir kurią norėčiau atsi- 
imti. 

Šypsena nuplieskė skaistų brolio veidą, ir su tokia 
ramia mina ir tokiu tvirtu mostu, lyg daugelį metų repeta- 
vęs, kad būtų tinkamai pasiruošęs, vos tik išgirs šią repliką, 
kyštelėjo jis ranką į kelnių kišenę, dar prieš išsiimdamas 
pabarškino raktų ryšulį, mestelėję aukštyn ir labai oriai 
priėjo prie seifo. Atrakino jį greičiau, negu ketino ir, kaip 
šiai šventai vietai, matyt, derėjo, ištraukė lapą popieriaus, 
kuris taip pat gulėjo paruoštas ir laukė replikos. Padavė jį 
broliui. 

— Ar čia tu rašei? Atsakyk! Ar čia tu rašei? 

— Taip. 

Arvidas pakilo eiti. 

— Ne, sėsk! Sėsk! Sėsk! 

Net šuo jo vietoje būtų bemat atsisėdęs. 

— Na, kas čia parašyta? Skaityk!— „Aš, Arvidas Fal- 
kas, pripažįstu ir patvirtinu... kad... iš savo brolio, 
paskirto mano globėju. . . Karlo Nikolauso Falko. . . gavau 
visą Man priklausantį palikimą. . . sudarantį ir t. t.“ 

Susigėdo ištarti sumą. 

— Vadinasi, pripažinai ir patvirtinai tokį dalyką, ku- 
riuo netikėjai! Ar tai sąžininga, leisk paklausti? Ne, atsa- 
kyk į mano klausimą! Ar tai sąžininga? Ne! Ergo, tavo 
paliudijimas suklastotas. Taigi, esi sukčius! Taip, tu suk- 
čius! Argi ne mano teisybė? 

Scena buvo labai dėkinga, o triumfas toks didelis, kat 
be publikos per maža džiaugsmo. Neteisėtai apkaltintam 
būtinai reikėjo liudininkų; jis tuoj atlapojo duris į krautu- 
vę. 

— Andersonai!-— šūktelėjo.— Atsakyk man tokį daly- 
ką: klausyk atidžiai! Jeigu aš išduosiu suklastotą paliudiji- 
mą, ar aš būsiu sukčius, ar ne? 

— Žinoma, patronas būsit sukčius!— noriai, nė negal- 
vodamas atsakė Andersonas. 

— Girdėjai, jis pasakė, kad būsiu sukčius, jei pasirašy- 
siu suklastotą kvitą. Na, kaip aš ką tik sakiau? Tu nesąži- 
ningas, Arvidai; tu nesąžiningas! Šitaip aš visada apie tave 
sakiau! Bevaliai žmonės dažniausiai yra sukčiai; tu visada 
buvai bevalis ir nuolaidus, bet mačiau, kad slapčiomis 
galvoji visai ką kita; tu sukčius! Taip sakė ir tavo tėvas, aš 
sakau „sakė“, nes jis visada sakydavo tą, ką galvoja, ir 
jis buvo doras žmogus, Arvidai, o tu... ne... tu nedoras! 
Ir neabejok, jei būtų gyvas, su širdgėla ir apmaudu pasaky- 
tų: „Tu nesąžiningas, Arvidai! Tu... nesąžiningas!“ 

Jis vėl padarė keletą diagonalių po kambarį, tarsi 
plodamas kojomis savo suvaidintai scenai, ir vis skimb- 
čiojo raktų ryšuliu — rodos, davė ženklą nuleisti uždangą. 
Baigiamoji replika buvo tokia tobula, kad bet koks priedas 
galėjo viską sugadinti. Nors ir sunkiai apkaltintas, ko 
tikėjosi daugelį metų, kadangi nė kiek neabejojo brolį 

esant klastingos širdies, dabar jis buvo labai patenkintas, 
kad viskas praėjo, ir gana laimingai praėjo, tiesiog efektin- 
gai baigėsi, užtat kone džiaugėsi ir buvo netgi truputį 
dėkingas. Be to, šitokia gera proga pasitaikė išlieti įniršį, 
nes jau ten, šeimoje, suėmė pyktis, tačiau užsipuldinėti 
Andersoną ilgainiui nusibodo, o šeimoje — praėjo ūpas. 

Arvidas neteko žado; auklėjimo dėka jis tapo toks bai- 
lus, kad visada manė esąs neteisus; jau nuo pat mažens jis 
girdėjo tuos pavojingus skambius žodžius: teisingas, są- 
žiningas, atviras, doras; jie buvo kartojami kas dieną 
ir kas valandą ir nuolatos jį persekiojo tartum teisėjo 
sprendimas: kaltas! Kokią akimirką tikėjo, kad gal apsiri- 
ko, ne taip suskaičiavęs, kad brolis nekaltas, o jis pats 
yra sukčius; bet tuoj pat suprato, kad brolis apgavikas, 
kuris savo niekingais sofistiniais išvedžiojimais sumaišė 
jam protą, ir todėl norėjo bėgti, kad neįsiveltų į ginčus, 
bėgti nepasisakęs, jog ketina mesti tarnybą ir rinktis kito- 
kią veiklą. 

Pauzė truko ilgiau, negu tikėtasi. Užtat Karlas Nikolau- 
sas turėjo laiko iš naujo mintyse atgaivinti savo triumią. 
Tas žodelis „sukčius“ taip maloniai glostė liežuvį, panašiai 
kaip tariant „eik lauk“; viskas taip puikiai nusisekė — 
ir durų atlapojimas, ir Andersono atsakymas, ir kvito 
pasirodymas; raktų ryšulio jis neužmiršo ant naktinio 
stalelio, spyna lengvai atsirakino, argumentai neišnarplio- 
jamai supinti, išvada tarsi lydekos graibštas, iš kurio 
neištrūksi. Nuotaika pasitaisė; jis atleido, ne, užmiršo, 
užmiršo viską ir, trinktelėjęs seifo dureles, galutinai pabai- 
gė tą nemalonų reikalą. Bet skirtis su broliu nenorėjo; 
jautė būtinybę pakalbėti su juo apie ką nors kita, užžerti 
nemalonią temą keliais kaušais tuščių žodžių, matyti jį 
kitokioje, kasdieninėje aplinkoje, sakysim, sėdintį prie 
stalo, gal net valgantį ir geriantį; žmonės valgydami bei 
gerdami visada atrodo smagūs ir patenkinti, jis taip pat 
norėjo Matyti jį smagų ir patenkintą; norėjo regėti jo 
ramų veidą ir girdėti jo balsą ne tokį drebantį ir todėl 
nusprendė pakviesti pusryčių. Sunkiausia buvo rasti perė- 
jimą, tinkamą lieptą per bedugnę. Jis paieškojo galvoje, 
bet nieko nerado, paieškojo kišenėse ir rado — degtukų 
dėžutę. 

— Po velnių, vaikine, juk tu neužsidegei cigaro!-— 
tarė jis šiltai, nė kiek neapsimesdamas. 

Bet vaikinas, kol kalbėjosi, sutrupino cigarą, ir jo jau 
neįmanoma buvo uždegti. 

— Še, imk kitą! 

Jis atkišo didįjį odinį futliarą: 

— Štai! Imk! Geri cigarai. 

Brolis, būdamas toks vargšelis, kad nieko nesugebėjo 
įžeisti, paėmė cigarą, dėkingas, lyg susitaikyti ištiestą 
ranką. 

— Taigi, vyruti,— kalbėjo toliau Karlas Nikolausas 
maloniai bičiulišku tonu, kurį gerai buvo išmokęs.— 
Eime į „Rygą“, papusryčiausim! Eime! 

Arvidas, nepratęs prie geranoriškumo, be galo susijau- 
dino, užtat kuo greičiausiai paspaudė broliui ranką ir 
per krautuvę išbėgo į gatvę, net neatsisveikinęs su Ander- 
sonu. 

Brolis paliko apstulbęs; šito jis niekaip negalėjo supras- 
ti, išbėgti lauk, kai esi pakviestas pusryčių; išbėgti lauk, 
kai jis jau nebepyksta. Išbėgti! Nė šuo taip nepadarytų, 
jeigu numestum jam mėsgalį! 

— Koks keistuolis!— sumurmėjo jis ir vėl pradėjo 
girgždinti po kambarį. Paskui nuėjo prie savo pulto, išsuko 
iki galo sėdynę aukštyn ir užsilipo ant jos. Nuo šitos paki- 
lios vietos, tartum iš viršaus, jis mėgo stebėti žmones ir 
daiktus, ir jie jam atrodė maži, bet ne tokie maži, kad ne- 
būtų galima panaudoti savo tikslams. 


TREČIASIS SKYRIUS 
Lil-Janso naujakuriai 


Buvo tarp aštuntos ir devintos valandos, kai gražų 
gegužės mėnesio rytą Arvidas Falkas po scenos su broliu 
žygiavo miesto gatvėmis, nepatenkintas savim, nepaten- 
kintas broliu ir nepatenkintas viskuo. Troško, kad būtų 

apsiniaukę, 0 pats atsidurtų blogų žmonių draugijoje. Ne- 
labai tvirtai tikėjo, kad jis sukčius, bet nebuvo savim pa- 
tenkintas, buvo pratęs itin daug iš savęs reikalauti ir išmo- 
kytas laikyti brolį tarsi patėviu, kuriam jautė didelę 
pagarbą, dargi nuolankumą. Bet ir kitokios mintys lindo į 
galvą ir nedavė ramybės. Jis buvo be pinigų ir be darbo. 
Pastaroji bėda, ko gero, pati blogiausia, nes dykinėjimas 
jam, apdovanotam niekada nenuilstančia fantazija, buvo 
pikčiausias priešas. 

Šitokių nemalonių minčių kamuojamas, jis atsidūrė 
mažytėje Sodo gatvelėje, kairiuoju šaligatviu praėjo pro 
Dramos teatrą ir netrukus jau buvo Norlando gatvėje; 
keliavo bę tikslo, tolyn ir tolyn; netrukus grindinys pasida- 
rė duobėtas, mūrinius namus pakeitė medinės lūšnos, 
nuskurę žmonės nepatikliai žvilgčiojo į švariai apsitaisiusį 
pilietį, kuris taip anksti atklydo į jų kvartalą, išbadėję 
šunys piktai urzgė, jį pamatę. Pro būrelius artileristų, 
darbininkų, alaus daryklos parankinių, skalbėjų ir pameis- 
trių jis skubiai nuėjo iki galo Norlando gatve ir atsidūrė 
erdvioje Humlegordo gatvėje. Ir galiausiai Humlegordene. 
Čia plačiai ganėsi intendantūros generolo karvės, senos: 
nuogos obelys dėjo pastangas išskleisti žiedus, liepos jau 
žaliavo ir jų viršūnėse žaidė voverės. Jis praėjo pro karu- 
selę ir pateko į teatro alėją; čia sėdėjo berniukai, pabėgę 
iš mokyklos, ir lošė sagomis; atokiau aukštielninkas žolėje 
gulėjo dažytojo parankinis ir pro aukštą lapų skliautą 
spoksojo į debesis; jis taip nerūpestingai švilpavo, kad, 
rodos, nei meistras, nei pameistriai jo nelaukė; aplinkui 
jį burbė musių ir kitokių vabzdžių spiečiai ir skendo dažų 
kibiruose. 

Falkas užlipo ant kalvelės prie ančių tvenkinio; čia 
sustojo ir ėmė stebėti varlių metamortozes, žiūrėti į kumel- 
dėles ir pagavo čiuožiką. Paskui pradėjo mėtyti akmenu- 
kus. Nuo to kraujas ėmė greičiau tekėti gyslomis ir jis 
pasijuto atjaunėjęs, pasijuto kaip iš mokyklos ištrūkęs 
berniūkštis, laisvas, prikišamai laisvas, nes už šią laisvę 
buvo itin brangiai užmokėjęs. Pagalvojęs, jog gali laisvai 
ir kaip tinkamas bendrauti su gamta, kurią pažino geriau, 
negu pažino žmones, nes šie tik kamavo jį ir stengėsi jam 
pikta daryti, jis apsidžiaugė, ir nerimas dingo iš širdies; ta- 

da atsistojo ir patraukė toliau iš miesto. Perėjęs kryžkelę 
atsidūrė šiaurinėje Humlegordo gatvėje. Čia pastebėjo, 
kad priešais statinių tvoroje trūksta kelių lentelių, o kitapus 
tvoros numintas takas. Jis išlindo pro tvorą ir nugąsdino 
senę, skinančią dilgėles; perėjęs didelį tabako lauką, kur 
dabar Vilų miestelis, jau buvo prie Lil-Janso vartų. 

Čia, šioje dailioje gyvenvietėje, kur pro žydinčių alyvų 
ir obelų šakas kyšojo trys namukai, nuo šiaurės vėjo 
saugomi eglyno kitapus kelio, pavasaris buvo kaip reik 
suvešėjęs. Prieš akis vėrėsi tikra idilė. Gaidys, atsitūpęs 
ant vandenvežio ienos, giedojo, šuo, išsitiesęs saulėkaitoje, 
vaikė muses, bičių debesys dūzgė aplink avilius, sodinin- 
kas, atsiklaupęs prie inspekto, retino ridikus, agrastų 
krūmuose čiulbėjo krosnilandos ir raudonuodegės, pus- 
nuogiai vaikai gainiojo vištas, kurios taikėsi patikrinti 
ką tik pasėtų gėlių daigumą. Visa tai globė skaisčiai mėly- 
nas dangus, o tolumoje juodavo miškas. 

Palei inspektą, statinių tvoros pavėsyje, sėdėjo du vy- 
rai. Vienas buvo su juoda aukšta skrybėle, juoda nubliz- 
gusia eilute, pailgo, siauro, išblyškusio veido ir pažiū- 
rėti lyg pastorius. Antrasis buvo prasitrynusio ūkininko 
išvaizdos, ligūstas, bet apkūnus, sudribusiais vokais, mon- 
goliškais ūsais; be galo skurdžiai apsitaisęs, galėjai kuo tik 
nori palaikyti — uosto valkata, amatininku ar meninin- 
ku — itin keistai nuskuręs. 

Liesasis, aiškiai sušalęs, nors saulė švietė tiesiai į jį, 
balsu skaitė iš knygos storajam, kuris, atrodė, išban- 
dęs visus žemės klimatus ir bet kokį galėjo pakęsti. 

Išėjęs pro vartus į vieškelį, Falkas aiškiai girdėjo 
anapus tvoros skaitančiojo balsą ir manė galįs sustoti ir, 
nenusikalsdamas padorumui, klustelti. 

Liesasis skaitė sausu monotonišku balsu, visiškai be 
intonacijos, ir storasis kartas nuo karto išreikšdavo savo 
pasitenkinimą prunkštimu, kurį tarpais pakeisdavo šniokš- 
timas, o šis, kai girdimi išminties žodžiai darydavosi 
nesuvokiami paprastam žmogiškajam protui, pavirsdavo 
gargaliavimu. Ilgšis skaitė: 

— „Aukščiausios tezės, kaip sakyta, yra trys: viena 
absoliučiai besąlyginė ir dvi reliatyviai besąlyginės. Pro 
primo: visų pirmoji, grynai besąlyginė tezė išreiškia veiks- 

mą, kuris sudaro bet kokios sąmonės pagrindą ir apspren- 
džia jo galimumą. Ši tezė yra identiškumas, A—A. Ji išlie- 
ka ir nieku būdu negali būti užmiršta, bandant suskirstyti 
visus empirinius sąmonės apibrėžimus. Tai pagrindinis 
sąmonės faktas ir užtat neišvengiamai turi būti pripažintas; 
be to, skirtingai nuo kitų empirinių faktų, nėra kuo nors 
sąlygojamas, o kaip laisvo veiksmo pasekmė ir turinys 
yra visiškai besąlyginis“. 

— Ar supranti, Ule?— paklausė skaitantysis. 

— O, žinoma, nuostabu! „Skirtingai nuo kitų empirinių 
faktų, nėra kuo nors sąlygojamas". Tai bent vyras! Toliau, 
toliau! 

— „Jei tvirtinsim,— skaitė liesasis,— kad ši tezė aiški 
be jokio pagrindimo...“ 

— Žiūrėk, koks šelmis — „aiški be jokio pagrindi- 
mo“, — prašneko dėkingasis klausytojas, šitokiu būdu 
stengdamasis nuvyti šalin mintį, kad jis nieko nesupranta, 
— „be jokio pagrindimo '; kaip žavu, kaip žavu, užuot pasa- 
kius „be pagrindimo . 

— Ar skaityti toliau? O gal ketini be paliovos man truk- 
dyti? — paklausė įžeistas skaitytojas. 

— Netrukdysiu, varyk toliau! 

— „Taigi“, čia seka išvada (tikrai nuostabu!) „šitaip 
sudaroma galimybė ką nors teigti . 

Ulė suprunkštė. 

— „Ir tokiu būdu teigiam ne „A“ (didžioji A), „o tik 
kad A yra A, su sąlyga, kad A apskritai egzistuoja. Cia 
svarbiausia ne tezės turinys, o tik jos forma. Taigi tezė 
A=A savo turiniu yra sąlyginė (hipotetinė) ir tik savo 
forma besąlyginė . 

— Ar tu pastebėjai, kad tai didžioji A? 

Falkas prisiklausė lig soties; tai buvo be galo paini 
Upsalos filosofija, atklydusi net čia pavergti primityvių 
sostinės galvų; jis apsidairė, ar vištos nenupuolė nuo 
laktų, o petražolės ar nenustojo dygti, išgirdusios tokius 
išminties žodžius, kurių iki šiol Lil-Janse dar nebuvo 
ištaręs Žmogaus liežuvis. Jis stebėjosi, kad dangus tebėra 
savo vietoje, nors tapo liudininkų, kaip bandomos žmo- 
gaus dvasinės jėgos, tuo tarpu jo žemesnioji, žmogiškoji, 
prigimtis pareiškė savo teises, ir jis pajuto, kaip džiūsta 

gerklė, užtat nusprendė užsukti į vieną namą ir paprašyti 
stiklinės vandens. 

Taigi jis pagrįžo atgal ir įžengė į trobą, kuri stovi 
dešinėje kelio pusėje einant iš miesto. Durys į didelę 
šiai lūšnai priemenę, o iš tiesų ne didesnę už kelionės 
lagaminą, buvo atviros. Viduje jis pamatė miegamąjį 
suolą, aplūžusią kėdę, molbertą ir du vyrus: vienas iš jų, 
su marškiniais, kelnes pasirišęs diržu, stovėjo priešais 
molbertą. Atrodė panašus į amatininką, bet buvo dailinin- 
kas, nes tapė eskizą altoriaus paveikslui. Antrasis, jau- 
nas, dailios išvaizdos vaikinas ir, palyginti su aplinka, 
visiškai puikiais drabužiais. Jis buvo nusivilkęs švarką, 
atsilapojęs marškinius ir dabar savo galingu biustu pozavo 
dailininkui. Jo gražus taurus veidas bylojo apie nedorai 
praleistą vakarykštę naktį, galva retkarčiais knapsėjo, ir 
meistras, matyt, paėmęs jį savo globon, vis plūdo. Pasku- 
tinį to vainojimo refreną ir nugirdo Falkas, įžengęs į prie- 
menę. 

— Tikras kiaulė esi — girtuokliauti su tuo valkata 
Selenu. O dabar niekais leidi rytą, užuot sėdėjęs Prekybos 
mokykloje — kilstelk dešinį petį — taip! Bene iššvaistei 
visus nuompinigius ir dabar bijai eiti namo! Argi jau nieko 
neliko? Nė trupučio? 

— Kaipgi, šiek tiek dar turiu, bet neilgam užteks. 

Jaunuolis išsitraukė iš kišenės gniūžtę popieriaus ir 
išvyniojęs parodė du riksdalerius. 

— Duok šen, aš juos paslėpsiu,— tarė dailininkas ir 
tėviškai priglobė banknotus. 

Falkas, tuščiai dėjęs pastangas, kad jį išgirstų, galų 
gale nusprendė, jog verčiau dingti iš čia taip pat nepaste- 
bėtam, kaip buvo atėjęs. Taigi dar kartą aplenkė komposto 
krūvą bei abu filosofus ir pasuko kairėn į karalienės 
Kristinos“ kelią. Netrukus jis išvydo jaunikaitį, pasista- 
Čiusį molbertą prie alksniais apžėlusio ežerėlio visai pamiš- 
kėje. Vaikinas buvo dailios, grakščios, beveik elegantiškos 
figūros, siauroko juodbruvo veido; piešė jis dailų paveiks- 
lą, ir visa jo povyza tiesiog tryško žvalumu. Jis buvo 
nusiėmęs skrybėlę, nusivilkęs švarką ir atrodė kuo geriau- 
sios sveikatos ir kuo puikiausiai nusiteikęs. Švilpavo, 
niūniavo ir protarpiais šnekučiavo pats su savim. 

Falkas, nuėjęs keliu tiek, kad galėjo matyti jį iš pro- 
filio, staiga šūktelėjo: 

— Selenai! Sveikas, senas drauguži! 

— Falkas! Seni pažįstami vidur miško! Dievaži, ką tai 
reiškia? Argi tu ne tarnyboje šitokiu dienos metu? 

— Ne. O ar tu čia gyveni? 

— Taip, atsikrausčiau pirmą balandžio su keliais 
pažįstamais; per brangu pasidarė gyventi mieste — ir šei- 
mininkai tokie priekabūs! 

Lūpų kamputyje virptelėjo išdykėliška šypsena, O IU- 
dos akys sublizgo. 

— Šit kaip, — vėl prašneko Falkas,— tai gal pažįsti 
tuos, kur skaito, susėdę prie inspekto? 

— Filosofus? Aišku! Ilgšis yra ekstraordinarininkas iš 
aukcionų žinybos su aštuoniasdešimt riksdalerių per me- 
tus, o dručkis, Ulė Montanus, iš tiesų turėtų sėdėti namie 
ir lipdyti skulptūras, bet kai pasinešė į filosofiją sykiu 
su Igbergu, liovėsi dirbęs, ir šiuo metu jo reikalai spar- 
čiai smunka. Jis atrado, kad menas tai geismai! 

— Taip, bet iš ko jis gyvena? 

— Ogi iš nieko! Kartais papozuoja praktiškajam Lun-' 
deliui, už tai gauna riekę kraujinės duonos ir šiaip taip 
prastumia dieną kitą, žiemą Lundelis leidžia jam savo 
kambaryje gulėti ant grindų, girdi, „vis truputį sušildo ', 
kai malkos tokios brangios; o balandžio mėnesį čia buvo 
ganėtinai šalta. 

— Kaip jis gali pozuoti, šitoks Kvazimodas? 

— Kodėl ne, paveiksle „Nuėmimas nuo kryžiaus“ jis 
vaizduoja latrą sulaužytais kaulais, vargšeliui šlaunikau- 
lio uždegimas ir, kai persisveria per kėdės atlošą, atrodo 
visai gerai. Kitą kartą nusisuka nugara ir tada būna antra- 
sis latras. 

— Kodėl gi jis pats nieko neveikia, ar nesugeba“ 

— Mielasis, Ulė Montanus genijus, bet nenori dirbti, 
jis filosofas ir, ko gero, iš jo būtų išėjęs didelis žmogus, jei 
būtų ragavęs mokslo. Tikrai įdomu paklausyti jo kalban- 
tis su Igbergu; aišku, Igbergas skaitęs daugiau, bet Mon- 
tanus turi pašėlusiai gudrią galvą ir retkarčiais primygia 
jį, tada šis pabėgęs stengiasi dar kokį gabaliuką paskai- 
tyti; tik Montanui niekada neskolina knygos. 

— Aha, ir jums patinka Igbergo filosofijaė— paklau- 
sė Falkas. 

— Taip, labai įdomi! Labai įdomi! O tu mėgsti Fichtęė 
Oi, oi, oi, tai bent vyras! 

— Klausyk,— nutraukė jį Falkas, kuris nemėgo Fich- 
tės,— o kas ten tokie du viduje? 

— Aha, ir juos matei! Taigi, vienas iš jų — praktiškasis 
Lundelis, figūrų meistras, tiksliau sakant, bažnyčios tapyto- 
jas, o antrasis — mano draugas Renjelmas. 

Paskutiniuosius žodžius jis stengėsi ištarti visai abe- 
jingu balsu, kad padarytų kuo didesnį įspūdį. 

— Renjelmas? 

— Taip, labai doras vaikinas. 

— Kuris pozavo? 

— Pozavo! Tai bent Lundelis; sugeba išnaudoti žmones; 
pašėlusiai praktiškas vyras. Eime, paerzinsim jį truputį, 
tai mano didžiausia pramoga; gal ir Montanų išgirsi 
kalbant, tikrai bus įdomu. 

Ne tiek gundydamasis išgirsti Montanų, kiek tikėda- 
masis gauti stiklinę vandens, Falkas patraukė sykiu su 
Selenu, padėjo jam nešti molbertą ir dažų dėžutę. 

Troboje scena buvo gerokai pasikeitusi: modelis sė- 
dėjo ant sulūžusios kėdės, o Montanus su Igbergu įsitaisę 
ant suolo. Lundelis stovėjo prie molberto ir papsėjo kliurk- 
sinčią pypkę, 0 jo vargšai bičiuliai tenkinosi tuo, kad bent 
buvo šalia rūkančio. 

Kai Falkas buvo pristatytas, jį tučtuojau nusitvėrė 
Lundelis ir paprašė pasakyti savo nuomonę apie jo pa- 
veikslą. Šisai bent tema, jeigu ne spalvomis ar piešiniu, 
priminė Rubensą. Paskui Lundelis ėmė skųstis sunkiais 
dailininkams laikais, sudirbo Akademiją ir apkeikė val- 
džią, kuri visiškai nesirūpina savo šalies menu. Dabar 
jis piešiąs eskizą Treskolos bažnyčios altoriaus paveiks- 
lui, bet esąs tikras, kad jo nepriims, nes be intrigų ir 
ryšių nieko nelaimėsi. Sulig tais žodžiais akylai nužvelgė 
Falko apdarą, mėgindamas atspėti, ar nepraverstų jis 
tokiems ryšiams. 

Visai kitaip Falkas paveikė abu filosofus. Šie tučtuo- 
jau suuodė, kad jis „mokytas“, ir ėmė nekęsti, nes ga- 
lėjo pakenkti jų prestižui šiame ratelyje. Jie pasikeitė 

išraiškingais žvilgsniais, kuriuos pastebėjęs Selenas ne- 
atsispyrė pagundai parodyti savo bičiulius visu gražumu, 
o jei seksis, ir sukurstyti tarpusavyje. Netrukus jis rado 
nesantaikos obuolį, užsimojo, paleido ir kliudė kur reikia. 

— Ką pasakytų Igbergas apie Lundelio paveikslą? 

Igbergas nesitikėjo taip greitai gauti Žodį, todėl ke- 
letą sekundžių turėjo pagalvoti. Paskui aiškiu balsu at- 
sakė, o Ulė kumšėjo jam į nugarą, kad sėdėtų tiesiai: 

— Mano supratimu, kiekvieną meno kūrinį galima 
padalinti į dvi kategorijas: į turinį ir formą. Kalbant 
apie šio kūrinio turinį, reikia pasakyti, kad jis gilus ir 
bendražmogiškas, motyvas savaime dėkingas ir turi visas 
tas sąvokas ir potencijas, kurios gali pasireikšti meno 
veikale; tuo tarpu forma, kuri privalo de facto išreikšti 
sąvoką, taip sakant, absoliutų identiškumą, būtį, savąjį 
„aš — taip pat negaliu nepripažinti, kad ji adekvati. 

Lundelį paglostė recenzija, Ulė šypsojosi palaiminga 
šypsena, tartum išvydęs dangiškąją kariuomene, mode- 
lis miegojo, ir Selenas manė, kad Igbergas labai sužėrėjo. 
Dabar visų žvilgsniai nukrypo į Falką, nes šis turėjo 
paimti numestą pirštinę, o kad tai pirštinė, nė vienas ne- 
abejojo. 

Falkui buvo ir smagu, ir pikta, todėl pradėjo raustis 
po atminties užkaborius, ieškodamas kokio filosofinio 
ginklo, ir kaip tik pamatė Ulę Montanų, kuriam trau- 
kuliai tąsė veidą, o tai reiškė, kad jis žada kalbėti,— 
Falkas užtaisė Aristoteliu ir nesitaikydamas iššovė. 

— Ką jūs turite galvoje, sakydamas „adekvatus '? 
Aš niekaip neprisimenu, kad Aristotelis būtų vartojęs 
šį žodį savo metafizikoje. 

Kambaryje pasidarė visiškai tylu, aišku buvo, jog 
vyksta kova tarp Lil-Janso ir Gustavianumo 3. Pauzė už- 
truko ilgiau, negu norėta, nes Igbergas nepažinojo Aris- 
totelio ir verčiau būtų sutikęs mirti, negu išsiduoti. Bet 
kadangi nesugebėjo daryti greitų išvadų, nepamatė ir 
spragos, kurią paliko atvirą Falkas, užtat ją pamatė Ulė, 
abiem rankom pagavo skriejantį Aristotelį ir sviedė atgal 
savo priešininkui. 

— Nors ir nemokytas, vis dėlto drįstu paklausti, kuo 
remdamasis ponas Falkas paneigėt priešininko argumen- 

tus? Aš manau, kad loginiam sprendime žodį „adekvatus“ 
galima vartoti kaip apibrėžimą ir jis leistinas, nekrei- 
piant dėmesio, kad Aristotelis jo nemini savo metafizi- 
koje. Ar teisingai kalbu, mano ponai? Nežinau! Aš ne- 
mokytas žmogus, o ponas Falkas studijavo šituos da- 
lykus. 

Jis kalbėjo prisimerkęs; dabar visiškai užsimerkė ir 
įžūliai apsimetė esąs kuklus. 

— Ulės teisybė, — pasigirdo iš visų pusių. 

Falkas jautė, jog privalo ne juokais susikibti, jei 
nori išgelbėti Upsalos garbę; jis sumaišė filosofijos kor- 
tas ir išsitraukė tūzą. 

— Ponas Montanus nuneigė pradinę tezę, arba, papras- 
tai sakant, nego majorem! Gerai! Bet aš dar sykį aiškinu, 
kad jis nusikalto posterius prius; bandydamas padaryti 
silogizmą, susipainiojo ir vietoj barbara pavartojo fe- 
riogue; jis užmiršo auksinę taisyklę: Caesare Camestres 
festino barocco secundo ir jo išvada tapo /limitatyvia! 
Ar teisingai kalbu, mano ponai? 

— Labai teisingai, labai teisingai, — atsakė visi, išsky- 
rus abu filosofus, kurie niekad nebuvo ragavę logikos. 

Igbergas atrodė lyg vinį kandęs, o Ulė vypsojo tartum 
į akis būtų prisižėręs tabokos; tačiau, būdamas gudrus 
vaikinas, jis tuoj suvokė savo priešininko taktinį me- 
todą. Užtat staigiai nusprendė išsisukti nuo klausimo 
ir prašnekti apie ką kita. Taigi, išsikapstė iš atminties visa, 
ko mokėsi ir ko buvo nusiklausęs, pradedant Fichtės 
tilosofinės koncepcijos referatu, kurį Falkas neseniai buvo 
girdėjęs pro tvorą, ir tai truko iki vidurdienio. 

Tuo tarpu Lundelis tapė, papsėdamas užgesusią pypkę. 
Modelis tebemiegojo ant sulūžusios kėdės, jo galva sviro 
vis žemiau ir žemiau, kol apie dvyliktą valandą atsidūrė 
tarp kelių; matematikas būtų galėjęs apskaičiuoti, kada 
ji pasieks žemės centrą. 

Selenas lepinosi, sėdėdamas prie atviro lango, o vargšas 
Falkas, kuris svajojo, kada baigsis toji nelemta filosofija, 
turėjo pilnomis rieškučiomis semti filosofijos taboką ir 
žerti savo priešams į akis. Kančia būtų buvusi be galo, 
jeigu modelio svorio centras pamažu nebūtų pasviręs į 
silpnąją kėdės pusę, kėdė išsiskėtė, ir Renjelmas žnekte- 

lėjo ant grindų, o tai buvo Lundeliui dingstis prapliupti 
apie girtuoklystę ir jos graudžias pasekmes tiek sau, tiek 
kitiems; pastaraisiais laikė save. 

Falkas, mėgindamas išgelbėti nusigandusį jaunuolį iš 
keblios padėties, kuo greičiausiai pasiūlė svarstymui tokį 
klausimą, kuris turėjo sudominti visus. 

— Kur, ponai, šiandien ketinat pietauti? 

Stojo tokia tyla, kad net musės buvo girdėti zirziant; 
Falkas nežinojo, kad iškart užmynė penkias nuospaudas. 
Lundelis pirmasis sutrikdė tylą. Jie su Renjelmu valgysią 
„Prikaistuvyje“, ten visada pietaują, nes turį kreditą; 
Selenas nenorįs ten valgyti, nes nepatinkąs maistas, bet jis 
dar nenusprendęs, ..ur eiti, ir, ištaręs šį melą, lyg klausda- 
mas nedrąsiai dėbtelėjo į modelį. Igbergas su Monta- 
num turį „daug darbo“, todėl nenorį „gadinti dienos“, 
nes tektų „rengtis ir eiti į miestą“, verčiau pasidarysią 
ką nors čia pat; o ką pasidarysią, nepasakė. 

Paskui visi pradėjo rūpintis tualetu, 0 tai iš esmės 
buvo prausimasis prie seno šulinio sode. Selenas, šiaip 
ar taip, frantas, turėjo po suolu ryšulį, susuktą į laikraštį, 
iš jo išsivyniojo apykaklę, rankogalius ir žabo, viskas 
buvo popieriniai; po to ilgai klūpojo pasilenkęs prie 
šulinio angos, kol užsirišo rusvai žalią kaklaskarę, gau- 
tą dovanų iš vienos merginos, ir savu būdu susišukavo 
plaukus; o kai dar pašiūravo batus varnalėšos lapu, nu- 
sibraukė skrybėlę švarko rankove, į sagos kilpą įsismeigė 
jacintą ir pasiėmė nendrinę lazdą, buvo gatavas. Į jo klau- 
simą, ar Renjelmas greitai ateis, Lundelis atsakė, jog šis 
dar keletą valandų neturėsiąs laiko, padėsiąs jam piešti, 
o Lundelis paprastai piešdavo tarp dvyliktos ir antros. 
Renjelmas buvo nuolankus ir nesipriešino, nors jam sun- 
ku buvo skirtis su savo draugu Selenu, kurį mylėjo, o 
tuo tarpu Lundeliui, atvirkščiai, jautė begalinę neapy- 
kantą. 

— Šiaip ar taip, vakare susitiksim Raudonajam kam- 
bary!-— nuraminimui pasiūlė Selenas, ir visi jam pritarė, 
netgi filosofai ir dorovingasis Lundelis. 

Kelyje į miestą Selenas kuo smulkiausiai papasakojo 
savo draugui Falkui apie Lil-Janso naujakurius, iš ko 
paaiškėjo, jog jis pats nutraukė ryšius su Akademija, 

girdi, dėl skirtingų pažiūrų į meną; jis žinojo esąs talentin- 
gas ir tikėjosi kada nors sulauksiąs sėkmės, nors tai ge- 
rokai užtruksią, nes be galo sunku esą įgyti vardą ne- 
turint karališkojo medalio. Netgi natūralių kliūčių atsi- 
rade; jis gimęs bemiškėje Halando pakrantėje, mylėjęs 
didingą ir kuklią to krašto gamtą; o publikai ir kritikai 
šiuo metu patinką detalės, smulkmenos, ir užtat jam ne- 
siseką nieko parduoti; aišku, jis galėtų tapyti kaip kiti, 
bet nenorįs. 

Lundelis, atvirkščiai — praktiškas žmogus. Žodį „prak- 
tiškas“ Selenas tarė šiek tiek su panieka. Jis tapąs pagal 
publikos skonį ir pageidavimus; ir niekada nesulauks 
antipatijų; aišku, ir jis palikęs Akademiją, bet slaptais, 
praktiniais sumetimais, ir nenutraukęs su ja ryšių, nors 
ir giriąsis kam tik galėdamas. Labai gerai uždirbąs pieš- 
damas žurnalams iliustracijas ir tikriausiai vieną gražią 
dieną, nors ir menko talento, sulauksiąs sėkmės per savo 
ryšius ir intrigas, kurių išmokęs iš Montanaus, o šis jau 
sukūręs ne vieną planą, ir Lundelis puikiai juos realizavęs; 
pats Montanus genijus, nors baisiai nepraktiškas. 

Renjelmas esąs iš Norlando, buvusio turtuolio sūnus. 
Tėvas turėjęs didelį dvarą, bet galų gale praradęs jį, ir šis 
patekęs į valdytojo rankas. Dabar senas bajoras ganėtinai 
nuskuręs ir dedąs viltis, kad sūnus pasimokys iš jo pra- 
eities ir, tapęs valdytoju, sugrąžins šeimai dvarą, užtat 
sūnus ir mokąsis Prekybos mokykloje žemės ūkio sąskai- 
tybos, kuria bodisi. Geras esąs vaikinas, tik silpnavalis, 
leidžiąsis gudruolio Lundelio mulkinamas, o šis už savo 
moralus ir globą nesigėdijąs imti atlygį natūra. 


Tuo tarpu Lundelis ir jaunasis baronas dirbo savo dar- 
bą, ir dirbo taip: baronas piešė, o maestro gulėjo ant suo- 
lo ir sekė darbą, tai yra rūkė. 

— Jei būsi uolus, nusivesiu pietų į „Alavinę sagą“, — 
pažadėjo Lundelis, jausdamasis esąs turtingas su dviem 
riksdaleriais, kuriuos išgelbėjo nuo pražūties. 

Igbergas su Ule patraukė į miškelį numigti pokaičio. 
Ulė švytėte švytėjo po savo pergalių, o Igbergas buvo 
paniuręs; jį pranoko jo paties mokinys. Be to, jam šalo ko- 
jos ir kaip niekad buvo alkanas, nes ilgos šnekos apie valgį 
pažadino snaudžiančius jausmus, kurie ištisus metus nebu- 

vo apsireiškę. Jie sugulė po egle; dailiai į popierių suvy- 
niotą savo brangiąją knygą, kurios niekada neskolino 
Ulei, Igbergas pasikišo po galva ir išsitiesė kiek ilgas. 
Jis buvo išbalęs kaip lavonas, šaltas ir ramus kaip lavonas, 
praradęs viltį prisikelti iš numirusių. Užvertęs galvą, 
žiūrėjo, kaip paukštukai lesa eglių sėklas ir beria žemyn 
lukštus, matė, kaip alksnyne ganosi riebi karvė, matė, 
kaip rūksta dūmai iš sodininko virtuvės kamino. 

— Ar tu alkanas, Ule? — paklausė jis silpnu balsu. 

— Ne,— atsakė Ulė, alkanom akim žvilgčiodamas į 
nuostabiąją knygą. 

— Kad galėtum pasiversti karve!-— atsiduso Igbergas, 
susinėrė rankas ant krūtinės ir atidavė sielą visų gailes- 
tingiausiam miegui. 

Kai silpnas alsavimas pasidarė daugmaž tolygus, jo 
budintis draugas atsargiai, kad miegantysis nepajustų, 
ištraukė iš po galvos knygą; tada apsivertė kniūpsčias 
ir ėmė ryti brangų jos turinį, užmiršęs ir „Alavinę sagą , 
ir „Prikaistuvį . 


KETVIRTASIS SKYRIUS 


Ponai ir šunys 


Praėjo kelios dienos. Dvidešimt dvejų metų Karlo 
Nikolauso Falko žmona ką tik pagėrė kavos lovoje — 
plačioje raudonmedžio lovoje milžiniškame miegamajam 
kambaryje. Buvo tik dešimta valanda. Vyras nuo septintos 
ryto buvo išėjęs į prieplauką priimti linų, bet visai ne 
dėl to, kad jis negreitai turėjo sugrįžti, jaunoji ponia leido 
sau šitiek gulėti lovoje, nors tai prieštaravo namų įpIro- 
čiams ir tvarkai. Anaiptol, gal greičiau jautė malonumą 
griauti įsišaknijusius namų įpročius ir tvarką. Ji buvo tik 
dveji metai ištekėjusi, bet to laiko užteko padaryti esm1- 
nėms reformoms senuose konservatyviuose verslovininko 

namuose, kur viskas buvo sena, netgi tarnai; Oo tokias 
teises gavo dar tada, kai vyras išpažino jai savo meilę, 
O ji nuolankiai davė sutikimą, taip sakant, malonėjo ištrūk- 
ti iš prakeiktų namų, kur turėdavo keltis šeštą valandą 
ryto ir dirbti visą dieną. Sužadėtuvių laiką išnaudojo 
puikiai; kaip tik tada gavo visas garantijas, kad pati gy- 
vens laisvai ir nepriklausomai, 0 vyras nė kiek nesikiš; aiš- 
kutos garantijos buvo tik pažadai, duoti nuo meilės apkvai- 
tusio vyro, bet ji, būdama blaivaus proto, ėmė juos ir 
rašėsi į atmintį. Tuo tarpu vyras po dviejų metų bevaikės 
santuokos bandė užmiršti visus pažadus, kad žmona turi 
teisę miegoti kiek nori, gerti kavą lovoje ir taip toliau; 
netgi drįso visai netaktiškai priminti, kad ištraukė ją 
iš liūno, išvadavo iš pragaro ir dėl to pasiaukojo pats, suda- 
rydamas mezaliansą — juk jos tėvas tik škiperis laivyne. 
Taigi ir gulėjo dabar, lyg atsakydama į šiuos ir panašius 
kaltinimus, o kadangi jos šviesus protas po to laiko, kai 
jie susipažino, niekada nebuvo aptemęs nuo jausmų svai- 
gulio, dar galėjo kaip tinkama jį panaudoti — ir mokėjo 
panaudoti. Užtat širdingai apsidžiaugė išgirdusi simp- 
tomus, kad vyras parėjo pusryčių. Tai yra trinktelėjo 
valgomojo durys, o drauge pasigirdo galingas riaumoji- 
mas, ir žmona pakišo galvą po antklode, bandydama 
užslopinti juoką. Sučežėjo žingsniai prieškambaryje, ir 
miegamojo tarpduryje pasirodė įtūžęs vyras su skrybėle 
ant galvos. Žmona atsuko jam nugarą ir pašaukė saldžiu 
balseliu: 

— Ar čia tu, mano meškiuk? Eikš, eikš! 

Meškiukas — tai malonybinis vardas, apskritai sutuok- 
tiniai buvo labai originalūs — nepanoro eiti į vidų, jis 
sustojo tarpduryje ir užriko: 

— Kodėl pusryčiai nepaduoti? Ką? 

— Paklausk tarnaičių, ne mano darbas rūpintis pus- 
ryčiais. Ir būk geras, mielasis, nusiimk skrybėlę, eidamas 
į kambarį! 

— Kur tu dėjai mano kepurę? 

— Sudeginau! Tokia buvo taukina, kad gėda. 

— Sudeginai! Na, apie tai mes pakalbėsim vėliau! 
Ko drybsai lovoje iki priešpiečių, užuot pažiūrėjusi tar- 
naites. 

— Todėl, kad smagu! 

— Nejaugi vedžiau tokią žmoną, kuriai nerūpi namai? 
Kaip tau atrodo? 

— Iš tikrųjų tokią! O kaip tau atrodo, kodėl aš už tavęs 
tekėjauė Tūkstantį kartų sakiau — kad nereikėtų dirbti, 
ir tu man prižadėjai! Argi neprižadėjai? Prisiek garbės 
žodžiu — ar neprižadėjai? Štai koks iš tavęs vyras. Kaip 
ir Visi! 

— Taip, bet tada! 

— Tada? O kada tas buvo? Argi pažadai nėra amžini? 
Bene jie galioja tik tam tikrais metų laikais? 

Vyras puikiai pažinojo tą geležinę logiką, o panašiais 
atvejais žmonos nuotaika veikė kaip ašaros — jis pasida- 
vė. 

— Šįvakar turėsiu svečių, — pareiškė jis. 

— Šit kaip? Vyrų? 

— Aišku! Moterų nepakenčiu! 

— Tikriausiai nupirkai kas reikia“ 

— Ne, tu tą padarysi! 

— Aš! Ne, aš neturiu pinigų svečiams! O tų, kurie 
skirti namų reikalams, negaliu išleisti. 

— Ne, verčiau išmėtysi juos savo tualetui ir kitokiems 
nereikalingiems daiktams. 

— Argi tu vadini nereikalingais daiktus, kuriuos aš 
tau perku? Bene kepuraitė nereikalinga, bene šliurės 
nereikalingos? Kaip? Atsakyk tiesiai. 

Ji visada mokėdavo taip suformuluoti savo klausimus, 
kad atsakymas visiškai sugniuždytų atsakantįjį. Buvo 
išėjusi vyro mokyklą. Ir pastarasis, nenorėdamas galutinai 
sugniužti, turėjo bemat keisti temą. 

— Aš ne šiaip sau,— pasakė jis nelabai drąsiai, — 
šiandien kviečiuosi svečių; mano senas bičiulis Fricas 
Levinas iš pašto po devyniolikos metų tarnybos tapo 
ordinarininkas — vakar vakare buvo paskelbta „Pašto 
laikraštyje“. Bet jeigu tau nepatinka, o žinai, kad aš viską 
darau pagal tavo norą, per daug nesispirsiu ir priimsiu jį su 
magistru Nistriomu žemai, kontoroje. 

— Šit kaip, tasai liurbis Levinas jau ordinarininkas, 
labai puikų. Gal dabar galėsi atsiimti pinigus, kuriuos jis 
tau skolingas. 

— Žinoma, aš manau! 

— Bet sakyk, kam tau prasidėti su tokiu liurbiu kaip 
jis, o dar tas magistras, juk jie tikri valkatos, nudriskėliai. 

— Klausyk, žmonele, aš nesikišu į tavo reikalus; ne- 
trukdyk ir man. 

— Kadangi tu turėsi svečių apačioje, tai kas man 
uždraus turėti svečių viršuje. 

— Ne, aišku, neuždraus! 

— Na, tai eikš šen, meškiuk, ir duok man truputį pi- 
nigų! 

Meškiukas, kuris, šiaip ar taip, buvo patenkintas re- 
zultatais, mielai išpildė įsakymą. 

— Ar daug tau reikia? Šiandien man labai striuka su 
pinigais. 

— A, užteks penkių dešimtinių. 

— Ar tu pakvaišai? 

— Pakvaišau, teikis man duoti tiek, kiek reikalauju; 
manai aš badausiu, kai tu šlaistysies po restoranus ir šveisi 
lig soties! 

Santarvė buvo sugrąžinta, ir abi pusės išsiskyrė paten- 
kintos. Jis išvengė prastų pusryčių namuose, galės paval- 
gyti mieste, nebereikės dalyvauti skurdžioje vakarienėje 
ir varžytis moterų, nes per ilgai buvo senberniavęs, ne- 
grauš sąžinė, kuri gal šį sykį būtų nedavusi ramybės, kam 
paliko žmoną vieną, juk ji pati turės svečių ir beveik 
nori juo atsikratyti — visa tai buvo verta penkiasdešimties 
riksdalerių. 

Kai vyras išėjo, ponia paskambino kambarinei, dėl 
kurios ji šįryt taip ilgai turėjo gulėti, kadangi pastaroji 
buvo priminusi, jog šiuose namuose įprasta keltis septintą 
valandą. Tada liepė atnešti popieriaus bei plunksną ir para- 
šė revizorienei Human, gyvenančiai priešpriešiais, tokį 
laiškutį: 

„Mieloji Evelina! 

Ateik pas mane šįvakar išgerti puodelio arbatos, aptar- 
sim draugijos „Už moterų teises“ nuostatus. Gal vertėtų 
surengti labdaringą turgų ar kokį spektaklį jos naudai. 
Aš labai trokštu, kad toji draugija būtų įsteigta, ji didžiai 
reikalinga, kaip tu sakai, ir aš tą giliai jaučiu, kai gerai 
pagalvoju. Kaip tu manai, ar baronienė suteiktų man 

garbę apsilankydama; gal pirmiau aš jai turėčiau padaryti 
vizitą. Užsuk pas mane apie dvyliktą valandą, nueisim 
pas Bergeną išgerti šokolado. Mano vyro nėra namie. 
Tavo Eugenija 
P.S. Mano vyro nėra namie“. 
Paskui atsikėlė ir apsirengė, kad iki dvyliktos valan- 
dos būtų gatava. 

Buvo tos pačios dienos vakaras. Kai Vokiečių bažny- 
čios laikrodis išmušė septynias, Rytų gatvę jau gaubė 
sutemos; tik silpnutis šviesos ruoželis nuo Ferkeno skers- 
gatvio dar siekė Falko lino prekių krautuvę, kurią Ander- 
sonas kaip tik ketino uždaryti. Kontoros langinės jau 
buvo užsklęstos ir uždegti dujų žibintai, viskas sutvarkyta, 
grindys iššluotos; prie durų išdidžiai stovėjo dvi pinti- 
nės, iš kurių kyšojo butelių kaklai, vieni užlieti raudonu ar 
geltonu laku, o kiti apvynioti folija ar net plonyčiu rausvu 
popierium. Vidury kambario stalas su balta staltiese; ant 
jo puikavosi ostindiška vaza punšui ir sunkus daugiašakis 
sidabro kandeliabras. Po kambarį vaikštinėjo Karlas Ni- 
kolausas Falkas. Apsitaisęs juodu surdutu, atrodė orus, 
bet ir patenkintas. Turėjo teisę tikėtis malonaus vakaro; 
pats už jį apmokėjo ir pats viską sutvarkė; buvo savo na- 
muose, nereiks varžytis moterų, o svečiai tokios rūšies, 
kad jis galėjo iš jų reikalauti ne tik dėmesio ir pagarbos, 
bet ir kai ko daugiau. Tiesa, jų vos du, bet jis nemėgo 
didelio skaičiaus žmonių; šie buvo jo draugai, patikimi, 
atsidavę kaip šunys, nuolankūs, malonūs, visada sugeban- 
tys įsiteikti ir niekada nelinkę prieštarauti. Už savo pini- 
gus būtų galėjęs ir į geresnę kompaniją pretenduoti, 
tą ir darydavo porą kartų per metus, kai pasikviesdavo 
senus tėvo bičiulius, bet, atvirai sakant, per didelis buvo 
despotas, nekaip su pastaraisiais jautėsi. 

Tuo tarpu jau buvo trys minutės aštuntos, o svečiai 
nesirodė. Falkas pradėjo nerimauti. Jis buvo pratęs, kad 
pašaukti žmonės prisistatydavo minutės tikslumu. Tačiau 
mintis apie neįprasto žavesio priėmimą ir jo stulbinantį 
įspūdį padėjo ištverti tą laiką, kol notaras Fricas Levinas iš 
pašto įžengė vidun. iš 


— Labas vakaras, mielas bičiuli. .. O!-— jis net nebai- 
gė vilktis palto, nusiėmė akinius, dėdamasis pritrenktas 
begalinės prabangos, rodės, grius aukštielninkas iš nuosta- 
bos.— Septynšakė žvakidė ir sakramentorius. O viešpatie, 
o viešpatie!— sušuko vėl, išvydęs butelių pintines. 

Tasai, kuris, reikšdamas gerai išmoktus susižavėjimo 
šūksnius, dabar vilkosi paltą, buvo vidutinio amžiaus 
vyras karališkojo tarnautojo tipo, madingo prieš dvidešim- 
tį metų, su ūsais iki pat žandenų, įkypu sklastymu ir coup- 
devent"*. Išblyškęs kaip numirėlis, permatomas kaip 
marška, elegantiškai apsitaisęs, bet, rodės, virpa nuo 
šalčio ir turi slaptų ryšių su skurdu. 

Falkas pasveikino jį šaltai ir išdidžiai, o tai reiškė, 
kad jis, visų pirma, niekina meilikavimą, ypač šio svečio, 
o antra, kad pastąrasis gali tikėtis jo bičiulystės. Jis manė, 
jog tinkamiausias pasveikinimas su tarnybine sėkme bus 
užuomina apie tėvą, gavusį karališkąjį paskyrimą civilinės 
gvardijos kapitonu. 

— Na, tikriausiai smagu turėti karališkąjį paskyrimą! 
Ką? Mano tėvas irgi turėjo karališkąjį paskyrimą. .. 

— Atleisk, drauguži, mano paskyrimas ne karališkasis. 

— Ar karališkasis, ar ne karališkasis vis tiek, ką čia 
man aiškini! Mano tėvas irgi turėjo karališkąjį paskyri- 
mą. .. 
— Kaip kažin ką, brolau! 

— Kaip kažin ką! Ką tu nori pasakyti? Gal manai, kad 
aš meluoju? A? Ar tikrai manai, kad aš meluoju? 

— Ne, gink dieve, nesikarščiuok taip)! 

— Vadinasi, pripažįsti, kad nemeluoju, taigi turi kara- 
liškąjį paskyrimą. Tai ko tauški niekus? Mano tėvas... 

Išblyškėlis svečias, kuris jau tarpduryje atrodė gena- 
mas pulko furijų, nes tirtėjo nuo galvos iki kojų, dabar 
puolė prie savo geradario, tvirtai nusprendęs kuo greičiau 
baigti reikalą, kol dar neprasidėjo vaišės, kad paskui 
būtų ramus. 

— Padėk man,— suvaitojo lyg skęstantis, traukdamas 
iš viršutinės kišenės vekselį. 

Falkas atsisėdo ant sofos, pašaukė Andersoną, liepė 


"Pažodžiui: vėjo gūsis (angl. ). 

jam atkimšti butelius ir pradėjo taisyti punšą. Tada atsakė 
išblyškėliui: 

— Padėt? Ar aš nesu tau padėjęs? Argi nesiskolinai 
daugybę kartų, o niekad negrąžinai? Ką? Argi nesu tau 
padėjęs? Ką pasakysi? 

— Mielas drauguži, puikiai žinau, kad visada buvai man 
geras. 

— Na, dabar tu ordinarinis tarnautojas? Taip! Vadi- 
nasi, nieko netrūksta! Išmokėsi visas skolas ir pradėsi 
naują gyvenimą. Šitą aš girdėjau ištisus aštuoniolika 
metų. Na, kiek dabar gausi algos? 

— Tūkstantį du šimtus riksdalerių vietoj aštuonių 
šimtų; bet paklausyk. Už paskyrimą — šimtas dvidešimt 
penki, pensijos kasai — penkiasdešimt, iš viso šimtas 
septyniasdešimt penki; iš kur aš juos paimsiu! Bet štai 
kas blogiausia — mano kreditorius uždėjo areštą pusei 
mano algos, taigi pragyvenimui dabar aš turiu šešis šimtus 
riksdalerių vietoj buvusių aštuonių šimtų, štai ko aš lau- 
kiau devyniolika metų. Smagu tapti ordinariniu! 

— Taip, ko gi lindai į skolas? Nereikia lįsti į skolas, 
niekada... nereikia. .. lįsti... į... skolas! 

— O jeigu daugybę metų gauni vos po šimtelį riks- 
dalerių? 

— Tada nereikėjo ten sėdėti. Pagaliau šitie dalykai 
manęs neliečia! Manęs... ne... lie... čia! 

— Argi neketini pasirašyti šį vienintelį kartą? 

— Tu žinai mano principus, niekada nepasirašysiu. 
Viskas, baigta! 

Šitoks atsakymas, matyt, Levinui nebuvo naujiena, ir 
jis nusiramino. Bet kaip tik atėjo magistras Nistriomas 
gysta, neaiškios išvaizdos ir neaiškaus amžiaus; užsiėmi- 
mas taip pat neaiškus — esąs kažkokios mokyklos mokyto- 
jas, pietuose, bet kokios — niekas neklausinėjo, o jis pats 
nebuvo linkes apie tai kalbėti. Jo misija Falko draugijoje 
buvo, pirma, vadintis magistru, jei kas tą girdėdavo, antra, 
reikšti nuolankumą ir pagarbą, trečia, kartas nuo karto 
prašyti paskolinti pinigų, daugiausia penkinę, mat Falkas 
jautė dvasinę būtinybę, kad žmonės skolintųsi iš jo pinigų, 
aišku, po truputį, ir ketvirta, rašyti eiles iškilmingomis 

progomis, o tai buvo ne mažiau svarbi jo pareiga. 

Taigi Karlas Nikolausas Falkas sėdėjo vidury odinės 
sofos, ir niekam nevalia buvo užmiršti, kad tai jo sofa, 
apsuptas savo generalinio štabo, arba, dar kitaip sakant, 
savo šunų. Levinui viskas atrodė prabangu, vaza, taurės, 
samtis, cigarai (visa dėžė buvo paduota nuo židinio briau- 
nos), degtukai, peleninės, buteliai, kamščiai, kamščiatrau- 
kiai — viskas. Magistras buvo patenkintas, jam nereikėjo 
kalbėti, nes tą darė kiti; svarbu, kad jis čia ir, reikalui 
esant, galės pabūti liudininku. 

Falkas pakėlė pirmą taurę ir išgėrė — už ką, niekas 
nesužinojo, bet magistras spėjo, kad už šios dienos didvyrį, 
todėl bemat išsitraukė eiles ir ėmė skaityti „Fricui Levinui, 
tapusiam ordinariniu“. 

Tuo metu Falką ištiko bjaurus kosulio priepuolis, 
kuris smarkiai sutrukdė skaitymą ir niekais pavertė 
šmaikščiausias vietas; tačiau Nistriomas, išmintingas vy- 
ras, buvo tai numatęs, todėl gražiai sugalvojo ir gražiai 
pasakė mintį, atseit „kur tas Fricas Levinas būtų nuėjęs, jei 
Karlas Nikolausas Falkas jam nebūtų padėjęs“. Ši delikati 
užuomina į daugkartines smulkias paskolas, Falko suteik- 
tas savo bičiuliui ordinarininkui, paveikė taip, kad kosulys 
liovėsi ir aiškiau buvo galima suprasti paskutinę strofą, 
visai netaktiškai dedikuotą Levinui, bet pastaroji klaida 
iš naujo grėsė suardyti harmoniją. Falkas vėl išmaukė 
iki dugno, tarsi tuštindamas taurę, sklidiną nedėkingumo. 

— Šiandien tu, Nistriomai, ne toks sąmojingas kaip ki- 
tais kartais! 


— Ne, per tavo trisdešimt aštuonerių metų sukaktį 
jis buvo daug sąmojingesnis, — pritarė Levinas, žinodamas, 
kuo tas baigsis. 

Falkas iššniukštinėjo žvilgsniu slapčiausias jo sielos 
kerteles, ar neras kur tūnant veidmainystės, bet kadangi 
buvo per daug išdidus ką nors matyti, nepamatė nieko. 
Užtat pasakė: 

— Taip, iš tikrųjų! Tokio sąmojaus niekada nesu gir- 
dėjęs; be galo šmaikščios eilės, vertėjo jas išspausdinti; 
tau reikėtų spausdinti savo kūrinius. Klausyk, Nistriomai, 
tu tikriausiai moki jas atmintinai, ar ne? 

Nistriomas turėjo blogą atmintį arba, tikriau sakant, 
manė, jog jie per mažai įkaušę, kad galėtų šitaip smurtauti 
prieš drovumą ir gerą skonį, todėl paprašė atidėti dek- 
lamavimą; bet Falkas, įniršęs už tokią tylią opoziciją ir 
jau tiek pažengęs, kad nebebuvo kaip trauktis atgal, 
reikalavo primygtinai. Netgi manė, ko gera, pats turįs 
eilių kopiją; jis paieškojo piniginėje ir iš tikrųjų rado 
jas ten. Drovumas nekliudė skaityti jas pačiam, nes dau- 
gelį kartų jau taip buvo daręs, bet kur kas geriau skam- 
bėjo, kai kas kitas skaitė. Vargšas šunelis kandžiojo 
grandinę, bet ši laikė tvirtai. Jis buvo jautrios prigimties, 
tasai magistras, bet, norint suturėti rankose brangiąją gy- 
venimo dovaną, reikėjo šiurkštumo, ir jis tapo šiurkštus, 
net su kaupu. Jis atskleidė pačius intymiausius momentus, 
išjuokė visa, kas buvo susiję su trisdešimtaštuonmečio 
gimimu, krikštijimu, auginimu ir auklėjimu, ir būtų neabe- 
jotinai papiktinęs jubiliatą, jei tai būtų lietę kitą asmenį, 
o ne jį patį, bet dabar atrodė tiesiog nuostabu, nes buvo 
kalbama apie jo asmenį. Baigus skaityti, visi džiugiai 
išgėrė į Falko sveikatą, taip gėrė daugybę kartų, nes ži- 
nojo, kad yra per blaivūs valdyti savo tikruosius jausmus. 

Paskui stalas buvo nuvalytas ir paduota prašmatni 
vakarienė su austrėmis, paukštiena bei kitais skanėstais. 
Falkas vaikščiojo aplink ir uostinėjo užkandžius, vieną 
kitą siuntė atgal, žiūrėjo, kad angliškas porteris būtų 
atšaldytas, o vynai kiekvienas pagal rūšį atitinkamos 
temperatūros. Dabar jo šunys turėjo pradėti savo pareigas 
ir suvaidinti jam malonų spektaklį. Kai viskas buvo baigta, 
jis išsiėmė savo auksinį laikrodį ir, laikydamas rankoje, 
sviedė šį šmaikštų klausimą, prie kurio atsakantieji taip 
buvo pripratę, taip pripratę: 

— Ponai, kiek rodo jūsų sidabriniai? 

Šie uoliai pakluso ir prideramai kikendami ištarė rei- 
kiamą atsakymą: jų laikrodžiai esą pas laikrodininką. Dėl 
to Falkas pasijuto kuo puikiausios nuotaikos, bet irgi 
nieko nenustebino, išreikšdamas ją šitokiu būdu: 

— Galvijai šeriami aštuntą valandą! 

Tada atsisėdo, pripylė tris taures degtinės, pasiėmė 
vieną ir paragino kitus tą patį padaryti. 

— Pradedu aš, jeigu jūs nenorit! Čia maivytis nėra 
ko. Kirskit, vyrai! 

Ir prasidėjo šėrimas. Karlas Nikolausas, pats būdamas 
nelabai alkanas, turėjo malonumo gėrėtis kitų apetitu, 
ragino juos kumšėdamas, plekšnodamas ir visaip įžeidi- 
nėdamas, kad tik valgytų. Žiūrint, kaip jie atkakliai dar- 
buojasi, jo skaistų saulėtą veidą nušvietė kuo širdin- 
giausia šypsena, ir sunku buvo spėti, kas jį labiau džiu- 
gina: ar kad jie taip gardžiai valgo, ar kad tokie alkani. 
Jis sėdėjo tarsi vežikas, skubino šmaukščiodamas: 

— Valgyk, Nistriomai, nežinia, kada vėl gausi! Šveisk, 
notarai; tau ne pro šalį būtų pridengti kaulus mėsa. Ko 
raukaisi, žiūrėdamas į austres? Gal ne tavo skoniui? Ką? 
Imk dar gabaliuką! Imk! Nebegali? Kas per šnekos! Na! 
Po antrą! Gerkit alaus, vyrukai! O tu imk dar lašišos! Po 
velnių, imk dar gabaliuką lašišos! Valgyk, po velnių! 
Vis tiek tą patį kaštuos! 

Kai buvo supjaustyta paukštiena, Karlas Nikolausas 
iškilmingai pripylė taures raudonojo vyno, ir svečiai, 
tikėdamiesi tosto, padarė pauzę. Šeimininkas pakėlė savo 
taurę, pauostė ir be galo rimtai ištarė šiuos žodžius: 

— Į sveikatą, kiaulės! 

Nistriomas dėkingas priėmė linkėjimą ir, pakėlęs 
taurę, išgėrė, o Levinas savosios nepajudino, net atrodė 
tarsi galandąs peilį kišenėje. 

Kai vaišės ėjo į galą ir Levinas buvo gerokai pasi- 
stiprinęs ir išgėręs, o vynas jau mušė jam į galvą, pajuto, 
kaip nesuvaldomai trokšta būti nepriklausomas, kaip bun- 
da begalinis noras išsivaduoti. Jo balsas pasidarė skardes- 
nis, judesiai laisvi, žodžius tarė drąsiau. 

— Duok šen cigarą,— paliepė jis,— gerą cigarą! Ne 
kokį šlamštą! 

Karlas Nikolausas, supratęs tai kaip vykusį pokštą, 
pakluso. 

— Nematau čia šįvakar tavo brolio!-— abejingu balsu 
tarė Levinas. 

Jo balse slypėjo kažkas pikta ir grėsminga, ir Falkas 
tą pajuto, nes tuoj apsiniaukė. 

— Ne!— atsakė jis trumpai, bet neaiškiai. 

Levinas luktelėjo prieš smogdamas sekantį smūgį. 
Kištis į kitų reikalus, kaip sakoma, buvo pelningiausias 
verslas, jis nešiojo apkalbas iš vienos šeimos į kitą, tai 

šen, tai ten sėjo nesantaikos grūdą, kad po to galėtų su- 
vaidinti dėkingą tarpininko rolę. Šitokiu būdu jis tapo 
baisiai įtakingas ir norėdamas galėjo šokdinti žmones 
kaip lėles. Falkas taip pat jautė tą nemalonią įtaką ir 
stengėsi jos atsikratyti, bet nieko neišėjo, nes Levinas 
visokiomis gudrybėmis vis kurstė jo smalsumą; o dėdama- 
sis žinąs daugiau, negu iš tikrųjų žinojo, išpešdavo iš 
žmonių paslaptis. 

Taigi dabar botagas buvo Levino rankose ir jis pri- 
siekė pagainioti savo engėją. Kol kas dar pliauškino 
ore, bet Falkas jau laukė kirčio. Bandė pakeisti kalbą. 
Ragino išgerti, ir visi išgėrė! Levinas vis labiau blyško, 
darėsi abejingesnis, bet ėjo girtyn! Jis žaidė savo auka! 

— Tavo žmona turi šįvakar svečių, — lyg niekur nieko 
pasakė jis. 

— Iš kur tu žinai?— sunerimęs paklausė Falkas. 

— Aš viską žinau, — atsakė Levinas, parodydamas dan- 
tis. 

Greičiausiai taip ir buvo. Platūs tarnybiniai ryšiai 
vertė jį norom nenorom aplankyti kuo daugiau viešų 
vietų, o ten jis išgirsdavo visko, kas buvo kalbama ir jam 
dalyvaujant, ir kitiems. 

Falkas rimtai išsigando, tik nežinojo kodėl, ir nu- 
sprendė žūt būt užkirsti kelią artėjančiam pavojui. Pasi- 
darė mandagus, beveik žeminosi, o Levinas ėjo vis įžūlyn. 
Galų gale šeimininkui nieko nebeliko, kaip išdrožti kal- 
bą ir priminti, dėl ko čia stalas lūžta nuo valgių ir gė- 
rimų, žodžiu sakant, pagerbti šios dienos didvyrį. Kitos 
išeities nerado; tiesa, ne koks buvo oratorius, bet niekur 
nedingsi! Jis pabarbeno į vazą, prisipylė taurę ir atsi- 
minė seną kalbą, kurią pasakė tėvas jam pačiam, pradėju- 
siam savarankišką gyvenimą, atsistojo ir iš lėto prašneko. 

— Mano ponai! Štai jau aštuoneri metai, kaip nuo 
nieko nepriklausau; tada man buvo vos trisdešimt. 

Pakeitus sėdimą padėtį stovima, kraujas ūmai plūs- 
telėjo į galvą, jis sumišo, o išvydęs Levino niekinamą 
žvilgsnį, visai prarado nuovoką. Nieko nesusigaudyda- 
mas, apstulbo, jog skaičius trisdešimt pabaisiškai dide- 
lis... 

— Ar aš sakiau trisdešimt? Ne tą turėjau... galvoje! 

4. Strindbergas 


Tarp kita ko, tada aš tarnavau pas savo tėvą... dauge- 
lį metų, niekaip dabar... neprisimenu... kiek. M-taip! 
Per daug užtruktų laiko pasakoti, ką per tuos metus pa- 
tyriau ir išgyvenau, toks jau žmogaus likimas! Gal jūs 
manot, kad aš egoistas. .. 

— Klausykit!— sušvokštė Nistriomas, padėjęs nuvar- 
gusią galvą ant stalo. 

Levinas išpūtė dūmus į oratorių, rodos, apspjovė jį. 

Falkas, galutinai apgirtęs, kalbėjo toliau, ieškodamas 
akimis tolimo taikinio, bet niekaip negalėdamas rasti. 

— Žmogus yra egoistas, visi tą žinom! M-taip! Mano 
tėvas, sveikindamas mane, pradėjusį savarankišką gy- 
venimą, kaip ką tik esu minėjęs. .. 

Taip tares, kalbėtojas išsiėmė savo auksinį laikrodį 
ir atsegė nuo grandinėlės. Abu klausytojai išpūtė akis. 
Argi padovanos Levinui tokią garbingą dovaną? 

— Įteikė man ta proga šį auksinį laikrodį, kurį buvo 
gavęs iš savo tėvo tūkstantis. .. 

Vėl tie nelemti skaičiai, ir jis grįžo atgal! 

— (Gavau štai šitą auksinį laikrodį, mano ponai, ir 
niekada negaliu. .. nesijaudinti. .. prisiminęs tą momentą, 
kai jį gavau.Gal jūs manot, kad aš egoistas, mano ponai? 
Nesu egoistas! Žinoma, negražu kalbėti apie save patį. 
bet tokia proga kaip šiandien labai pritinka, ir norisi 
pažvelgti atgal... į praeitį. Aš jums papasakosiu tik 
vieną mažytį epizodą. 

Jis užmiršo Leviną, užmiršo kieno garbei čia susi- 
rinkę, manė, jog tai puota prieš jo sutuoktuves. Bet stai- 
ga akyse šmėstelėjo scena su broliu šį rytą, ir jis prisiminė 
savo triumfą. Neaiškiai jautė, jog nesusilaikys nekal- 
bėjęs apie tą triumią, bet nevaliojo atgaminti nė vienos 
detalės, tik tiek, kaip įrodė, jog brolis sukčius; visa įro- 
dinėjimo grandinė dingo iš galvos ir liko vos du faktai: 
brolis ir sukčius; bandė suregzti juos draugėn, bet jie 
sklido į šalis. Jo smegeninė darbavosi be paliovos, ir vis 
plaukė nauji vaizdai. Reikėjo papasakoti apie kokį nors 
kilnų savo poelgį; prisiminė, jog rytą davė pinigų žmonai, 
kad leidžia jai gulėti kiek nori ir gerti kavą lovoje; bet čia 
nederėjo apie tai kalbėti; jis pateko į bjauriai keblią 
padėtį ir atsipeikėjo tik išsigandęs įsiviešpatavusios ty- 

los ir dviejų porų akių, spoksančių į jį. Pajuto bestovįs su 
laikrodžiu rankoje. Laikrodis? Iš kur jis čia! Kodėl tuodu 
sėdi tamsoje, o jis stovi! Aha, štai kaip, jis kalbėjo apie 
laikrodį, ir dabar jie laukia tesinio. 

— Šis laikrodis, mano ponai, iš tiesų ne kažkokios 
vertės. Čia prancūziškas auksas. 

Buvę sidabrinių laikrodžių savininkai išpūtė akis. Tai 
bent naujiena! 


— Ir, man regis, jame tik septyni rubinai... tikrai 
ne kažkokios vertės laikrodis... greičiau visai prastas 
laikrodis! 


Staiga jis supyko dėl nesuvokiamos priežasties, vaI- 
gu ar pačiam buvo aišku kodėl, ir panoro žūt būt išlieti 
savo įtūžį. Padaužė laikrodžiu į stalą ir užriko: 

— Sakau, velniškai prastas laikrodis. Klausykit, kai 
aš kalbu! Ar tu netiki manim, Fricaiė Atsakyk! Kažkoks 
esi įtartinas. Tu netiki, ką aš sakau! Matau iš tavo akių, 
Fricai, kad tu manim netiki. Aš pažįstu žmones, įsidėmėk! 
Ir galiu dar sykį už tave laiduoti! Arba tu meluoji, arba 
aš meluoju. Klausyk, aš galiu įrodyti, kad tu sukčius. 
M-taip! Klausyk, Nistriomai! Jeigu... išduosiu sufalsifi- 
kuotą liudijimą, tai aš tada sukčius? 

— Velniai griebtų, žinoma, sukčius,— žaibo greitu- 
mu atsakė Nistriomas. 

— Aha! M-taip! 

Jis tuščiai bandė prisiminti, ar nebus Levinas kada 
išdavęs sufalsifikuotą liudijimą, o gal šiaip pažymėji- 
mą — ir visai įklimpo. 

Levinas buvo pavargęs ir būgštavo, kad auka nepra- 
rastų nuovokos, o jam nebeužteks jėgų pasigėrėti savo 
nauju smūgiu. Taigi nutraukė Falką jo paties šmaikščiu 
stilium: 

— Į sveikatą, senas sukčiau! 

Ir paleido bizūną. Išsiėmė iš kišenės laikraštį Ir pa- 
klausė Falką šaltu kraupiu balsu: 

— Ar skaitei „Tautos vėliavą ? 

Falkas įsistebeilijo į bulvarinį laikraštį, bet nieko 
nepasakė. Kas lemta, neišsisuksi. 

— Čia išspausdintas įdomus straipsnis „Valdininkų 
algų mokėjimo kolegija . 

Falkas išbalo. 

— Sako, kad tavo brolis jį parašė! 

— Melas! Mano brolis nerašinėja! Mano brolis ne 
skandalų rašeiva! Bent ne mano brolis! 

— Deja, geruoju jam tas nesibaigė! Esą išvarę jį iš 
tarnybos. 

— Meluoji! 

— Ne! Tarp kita ko, neseniai mačiau jį su vienu val- 
kata „Alavinėj sagoj“! Pasiutusiai gaila vaikino! 

Tikrai, didesnės nelaimės Karlas Nikolausas Falkas 
negalėjo tikėtis. Jis sukompromituotas! Jo vardas ir jo 
tėvo vardas — visa, ką jo giminė pasiekė, virto niekais. 
Jei kas būtų atėjęs ir pasakęs, kad numirė žmona — tai 
dar pusė bėdos, netekęs pinigų taip pat vėl atsigausi. 
Jei kas būtų pasakęs, kad jo draugai Levinas ar Nistrio- 
mas areštuoti už falsifikaciją, jis būtų galėjęs paprasčiau- 
siai paneigti savo pažintį, nes jo niekas sykiu su jais 
nematė. Bet išsiginti brolio giminystės neįmanoma. Jį 
sukompromitavo jo paties brolis; tai faktas! 

Levinas jautė nemažą malonumą pranešdamas šią is- 
toriją; mat Falkas, kuris niekada doro žodžio neištarė 
broliui, savo draugams, atvirkščiai, girdavosi juo ir jo 
nuopelnais. „Mano brolis asesorius! Hm! Tai bent gal- 
va! Jis toli nužengs, pamatysit!" Levinui buvo apmaudu 
be paliovos girdėti tuos netiesioginius kaltinimus, ypač 
kad Karlas Nikolausas nuolat aiškiai pabrėždavo neįvei- 
kiamą skirtumą tarp notarų ir asesorių, nors žodžiais ir 
nemokėjo nusakyti. 

Ir Levinas net rankos nepakėlęs jam taip vykusiai ir 
taip pigiai atsikeršijo, kad manė galįs pasirodyti kilnus 
ir griebtis guodėjo vaidmens. 

— Et, neimk taip smarkiai į širdį. Juk laikraštininkas 
taip pat gali būti žmogus, o ir tas skandalas ne per daug 
pavojingas. Koks čia skandalas, kai jokių konkrečių asme- 
nų neliečia; tarp kita ko, parašyta be galo gražiai, be galo 
šmaikščiai, visas miestas skaito. 

Nuo pastarosios užuojautos piliulės Falkas stačiai įnir- 
šo. 

— Jis pavogė mano gerą vardą, mano vardą! Kaip 
aš rytoj drįsiu įkelti koją į biržą. Ką žmonės pasakys! 
52 


Tie žmonės tai iš esmės buvo jo paties žmona, kuri 
labai apsidžiaugs šiuo įvykiu, ir mezaliansas neatrodys 
toks ryškus. Žmona pasidarys jam tolygi — nuo tos min- 
ties jis siuste pasiuto! Jį apniko baisi neapykanta žmo- 
nėms. Troško, kad būtų to apsigimėlio tėvas, tada bent 
galėtų pasinaudoti tėvo teise ir nusiplautų rankas — pra- 
keiktų jį ir atsikratytų galutinai, bet apie tokią brolio 
teisę niekada nebuvo girdėjęs! 

Gal ir pats kiek nors kaltas dėl savo gėdos; argi jis 
nesmurtavo prieš brolio polinkius, renkantis gyvenimo 
kelią, o gal taip atsitiko po skandalo šį rytą, arba dėl 
pinigų stygiaus, prie kurio jis privedė? Jis? Argi tai jo 
kaltė? Ne! Jis niekada nedarė niekšybių; jis tyras, vi- 
siems žinomas ir gerbiamas, nerašinėja skandalingų straip- 
snių, jo neišmetė iš tarnybos; argi jis neturi kišenėje 
rašto, kad yra puikus draugas, geriausios širdies, argi 
magistras ką tik neskaitė jo. Taip, aišku! Ir jis pradėjo 
gerti — be saiko — ne todėl, kad norėjo nuplauti sąžinę, 
kam gi, juk jis nepadarė nieko bloga, atvirkščiai, sten- 
gėsi nuslopinti savo pyktį. Tačiau niekas nepadėjo, jis 
virte virė ir plikino sėdinčius šalia. 

— Gerkit, bjaurybės! Ana, galvijas, miega! Tai bent 
draugai! Pažadink jį, Levinai! Tu! Tu! 

— Ant kočiarėki?— tūžmiai paklausė įžeistas Levinas. 

— Ant tavęs, aišku! 

Per stalą sužaibavo nieko gera nežadantys žvilgsniai. 
Falkui pakilo ūpas, kai išvydo kitą įniršusį, jis pasėmė 
pilną samtį punšo ir kliūstelėjo magistrui ant galvos, 
net už apykaklės pritekėjo. 

— Nedrįsk daugiau šitaip daryti, — pasakė Levinas 
tvirtai ir grėsmingai. 

— Kas man uždraus? 

— Aš. Taip, aš! Aš neleisiu, šitaip kiauliškai elgtis 
ir gadinti jo drabužius! 

— Jo drabužius! — nusikvatojo Falkas.— Jo drabužius! 
Argi čia ne mano švarkas, ar ne iš manęs jį gavo? 

— Na, jau per daug, — tarė Levinas ir pakilo eiti. 

— Aha, išeini! Tu jau sotus, nebevalioji daugiau ger- 
ti, šįvakar aš tau nebereikalingas; ar nenorėtum pasi- 
skolinti penkinės? Ką? Ar nepadarytum man garbę ir ne- 

pasiskolintum trupučio pinigų? O gal verčiau nori, kad 
pasirašyčiau? Ar noriė 

Išgirdęs žodį „pasirašyčiau“, Levinas pastatė ausis. 
O jeigu pavyktų apgauti, kai jis toks suirzęs. Nuo šios 
minties Levinas iškart atsileido. 

— Nekalbėk netiesos, mano bičiuli,— iš naujo pra- 
dėjo jis.— Aš nesu nedėkingas ir visaip kaip vertinu 
tavo gerumą; aš skurdžius, toks skurdžius, koks tu nie- 
kada nebuvai ir nebūsi; aš tiek prisikentėjau pažemini- 
mo, kad tu negali nė įsivaizduoti, bet tave visuomet lai- 
kiau draugu. Kai sakau „draugas“, draugą ir turiu gal- 
voje. Tu šįvakar įkaušęs, be ūpo, todėl priekabus, bet aš 
prisiekiu, mano ponai, kad geresnės širdies kaip tavo, 
Karlai Nikolausai, niekas neturi! Ir ne pirmą kartą aš taip 
sakau. Aš dėkingas tau už dėmesį, aišku, jei bus leista 
pripažinti, kad šios gausios vaišės ir upės geriausių vynų 
skirtos mano garbei. Ačiū tau, mano bičiuli, geriu į tavo 
gai ačiū! Ir tas, ką padarei, nenueis niekais! Atsimink! 

Šie žodžiai, ištarti nuo susijaudinimo (dvasinio su- 
sijaudinimo) virpančiu balsu, turėjo keistai didelį povei- 
kį. Falkas pasijuto puikiai; argi nebuvo dar sykį pakartota, 
kad jis turi gerą širdį. Jis tuo tikėjo. Girtumas pasiekė 
sentimentalumo stadiją. Jie suėjo artyn, kalbėjo už kits 
kito apie savo gerąsias būdo savybes, apie pasaulio ne- 
dorą, apie savo jausmų šiltumą ir siekių taurumą; laikėsi 
susikibę už rankų. Falkas kalbėjo apie žmoną, koks jis jai 
geras; kalbėjo apie savo verslo dvasinį skurdumą, kaip 
skaudžiai jaučiąs išsilavinimo stoką, koks nenusisekęs esąs 
jo gyvenimas; 0 kai išgėrė dešimtą stikliuką likerio, prisi- 
pažino Levinui, jog labai norėjęs pasiaukoti dvasinei 
veiklai, tapti misionierium. Abu pagavo įkvėpimas. Le- 
vinas kalbėjo apie savo velionę motiną, apie jos mirtį ir 
laidotuves, apie atstumtą meilę ir galiausiai apie savo 
religines pažiūras, „apie kurias nekalbąs su bet kuo; 
įsileido į religiją. Atėjo pirma valanda, antra, o jie vis 
nebaigė, tuo tarpu Nistriomas ramiausiai miegojo, pasi- 
dėjęs rankas ir galvą ant stalo. Kontoroje liulėjo debesys 
tabako dūmų, temdydami dujinių žibintų šviesą; septyn- 
šakio kandeliabro žvakės buvo sudegusios, ir stalas atrodė 

pasibaisėtinai. Vienai kitai taurei stigo kojelės, staltiesė 
sulaistyta, apibarstyta cigarų pelenais, ant grindų primė- 
tyta degtukų. Pro langinių plyšius sklido dienos švie- 
sa ir, nusidriekusi ilgais spinduliais per tabako dūmus, 
piešė mįslingas figūras ant staltiesės tarp dviejų tikėji- 
mo kankinių, kurie išsijuosę stengėsi perredaguoti Augs- 
burgo išpažinimą“. Dabar jų balsai švokštė, smegenys 
buvo ištižusios, žodžiai ėjo vis blankyn, energija blėso, 
nors visaip ją kurstė ir iš paskutiniųjų mėgino pasiduo- 
ti ekstazei, bet ji vos vos pleveno, įkvėpimas dingo, girdė- 
josi dar vienas kitas beprasmis žodis, o netrukus užgeso 
paskutinė kibirkštėlė; atšipusios smegenys, kurios dirbo 
kaip užsuktas vilkutis, aptyko ir beviltiškai suglebo. 
Vienintelė mintis liko aiški — reikia eiti namo ir migti, 
antraip pasidarys koktu nuo kits kito, traukė vienuma. 

Pažadino Nistriomą. Levinas apkabino Karlą Nikolau- 
są ir įsigrūdo į kišenę tris cigarus. Buvo pakilta per aukš- 
tai, vėl staiga nusileisti žemyn ir prašnekti apie paskolą 
nederėjo. Atsisveikino, šeimininkas išleido svečius — ir 
liko vienas! Atvėrė langines, ir į kambarį plūstelėjo 
šviesa — atidarė langą, ir iš prieplaukos pusės pro ankštą 
skersgatvį, kurio vienas šonas namų buvo nutviekstas 
tekančios saulės, padvelkė gaivus oro gūsis. Laikrodis iš- 
mušė keturias; kokie keisti dūžiai, tik bemiegę naktį 
rūpesčių ar ligos kamuojamas ir ryto pasiilgęs vargšas 
tegirdi juos. Pati Rytų gatvė, ištvirkėlių, purvo ir peš- 
tynių gatvė, buvo dar tyli, tuščia, švari. Falkas jautėsi 
be galo nelaimingas. Jis buvo apjuoktas ir vienišas! 
Uždarė langą, užvėrė langines, o kai atsigręžęs pamatė 
jovalynę, pradėjo tvarkytis; surinko cigarų nuorūkas 
ir sumetė į židinį, nudengė stalą, išsišlavė, nušluostė 
dulkes, sudėliojo daiktus į vietas. Nusiplovė rankas, nu- 
siprausė, susišukavo, policininkas jį būtų palaikęs žmog- 
žudžiu, mėginančiu sunaikinti nusikaltimo pėdsakus. Bet 
jis visą laiką galvojo — blaiviai, aiškiai ir nuosekliai. 
O kai sutvarkė kambarį ir pats apsitvarkė, padarė spren- 
dimą, kuriam ilgai rengėsi, o dabar ryžosi įgyvendinti. 
Jis nuplaus tą gėdą, ištikusią jo giminę, pakils aukščiau, 
taps visiems žinomu, įtakingų žmogum; pradės naują 
gyvenimą; jis turi išsaugoti savo gerą vardą ir padary- 

ti jį dar garbingesnį. Jautė, jog reikės didžiulių pastan- 
gų, norint išsilaikyti po šio vakaro smūgio; garbės troš- 
kimas ilgai snūduriavo jame, o dabar buvo pažadintas, 
ir jis viskam pasiruošęs. 

Jis galutinai išsiblaivė, užsidegė cigarą, išgėrė konjako 
ir užlipo aukštyn į savo kambarį, tyliai, atsargiai, kad ne- 
prižadintų žmonos. 


PENKTASIS SKYRIUS 


Pas leidėją 


Arvidas Falkas nusprendė pirmiausia pradėti nuo ga- 
lingojo Smito — šitokia pavarde pastarasis buvo pasi- 
vadinęs iš besaikio susižavėjimo visa kuo, kas ameri- 
kietiška, po to, kai sykį jaunystėje trumpam aplankė 
didžiąją šalį — nuo tūkstantarankio baisūno, kuris suge- 
bėdavo per dvylika mėnesių padaryti rašytoją ir iš gana 
prastos medžiagos. Jo metodas buvo žinomas, bet ne- 
atsirado nė vieno, kas drįstų juo pasinaudoti, nes tam 
reikėjo neprilygstamo įžūlumo. Rašytojas, patekęs į jo 
globą, galėjo būti tikras, jog įgis vardą, užtat Smitas 
buvo stačiai apkepęs bevardžiais rašytojais. Koks buvo 
neįveikiamas ir kaip sugebėdavo nepaisyti nei publikos, 
nei kritikos, aiškiausiai rodė štai šis pavyzdys. Vienas 
jaunuolis, kuris iki tol niekada nerašė, sulebedija pras- 
tą romaną ir nuneša Smitui. Lyg tyčia šiam patinka pir- 
masis skyrius — daugiau jis niekada neskaitydavo — ir 
nusprendžia padovanoti pasauliui naują rašytoją. Knyga 
išeina; ketvirtoje viršelio pusėje parašyta: „Kraujas ir ka- 
lavijas. Gustavo Šioholmo romanas. Tai jauno ir daug ža- 
dančio rašytojo darbas, autoriaus vardas plačiai žinomas 
ir aukštai vertinamas ir t.t. ... Charakterių išbaigtu- 
mas. .. ryškumas. .. jėga. Didžiai rekomenduojame mūsų 
romanų skaitytojams“. Knyga išeina balandžio trečią die- 
ną. Balandžio ketvirtą populiariausiam sostinės laikrašty- 

je „Pilkasis apsiaustas“, kuriame Smitas turi penkiasde- 
šimt akcijų, pasirodo recenzija. Recenzijos pabaiga tokia: 
„Gustavas Šioholmas jau turi vardą; mums dėl to nereikia 
rūpintis; ir mes rekomenduojam šį kūrinį ne tik romanų 
skaitytojams, bet ir romanus rašančiai visuomenei“. Ba- 
landžio penktąją knyga išreklamuojama visuose sostinės 
laikraščiuose ir pacituojama ištrauka: „Gustavas Šiohol- 
mas jau turi vardą; mums dėl to nereikia rūpintis. 
(„Pilkasis apsiaustas ') 

Tą patį vakarą pasirodo recenzija laikraštyje „Ne- 
paperkamasis“, kurio apskritai niekas neskaito. Joje kny- 
ga vadinama prasčiausios literatūros pavyzdžiu ir recen- 
zentas prisiekinėja, kad Gustavas Šiobliomas (sąmonin- 
ga recenzento klaida) anaiptol neturi vardo. Bet kadangi 
„Nepaperkamojo“ niekas neskaito, tai niekas nesužino 
ir priešingos nuomonės. Kiti sostinės laikraščiai, kurie 
nenori kivirčytis su gerbiamu „Pilkuoju apsiaustu“ ir 
bijo Smito, lieka gana santūrūs, ir tiek. Jų manymu, Gus- 
tavas Šioholmas, uoliai dirbdamas, ateity galėsiąs įgyti 
vardą. 

Keletą dienų tylu, bet visi laikraščiai, o „Nepaperka- 
masis“ riebiu šriftu, šaukia: „Gustavas Šioholmas jau 
turi vardą . Tik paskui laikraštyje „N-čiopingo įvaire- 
nybės“ šmėstelėja skaitytojo laiškas, užsipuoląs sostinės 
spaudą, kad ši esanti per rūsti jaunam rašytojui. Karš- 
takošis laiško autorius pabaigoje rašo: „Nors ir kaip 
prieštarautų kietakakčiai doktrinieriai, Gustavas Šiohol- 
mas — tikras genijus . 

Kitą dieną vėl visi laikraščiai šaukia: „Gustavas Šio- 
holmas jau turi vardą“ ir t.t. („Pilkasis apsiaustas ). 
„Gustavas Šioholmas — genijus“ („N-čiopingo įvaireny- 
bės“). Sekančiame žurnalo „Mūsų kraštas“, kurį leidžia 
Smitas, numeryje, ant viršelio, išspausdinamas toks skel- 
bimas: „Mums malonu pranešti savo gausiems skaityto- 
jams, kad plačiai žinomas rašytojas Gustavas Šioholmas 
kitam mūsų numeriui pažadėjo naują novelę“ ir t.t. Ir 
vėl skelbimai laikraščiuose! Kalėdoms pagaliau išeina ka- 
lendorius „Mūsų tauta“. Tituliniame puslapyje suminėti 
rašytojai: Orvaras Odas, Talis Kvalis, Gustavas Šiohol- 
mas ir kiti. Štai faktas: po aštuonių mėnesių Gustavas 


57 


Šioholmas jau turėjo vardą. O publikai — kas gi beliko, 
tik praryti. Nereikėjo eiti nė į knygyną ir vartyti kny- 
gą, prieš imant skaityti, nutvėręs bet kokį seną laikraštį, 
galėjai rasti apie ją parašyta, nebuvo tokios gyvenimo 
srities, kur nebūtum sutikęs ant skiautės popieriaus iš- 
spausdintos šios pavardės, šeimininkės šeštadieniais ras- 
davo ją pirkinių krepšyje, tarnaitės parsinešdavo iš krau- 
tuvių, kiemsargiai sušluodavo gatvėje, o šeimininkai tu- 
rėdavo chalato kišenėje. 

Žinodamas šitokią Smito galybę, jaunasis rašytojas 
virpančia širdim kopė tamsiais jo namo laiptais Kated- 
ros gatvelėje. Ilgai turėjo sėdėti ir laukti, kamuojamas 
liūdnų minčių, kol atsivėrė durys ir pro jas lėkte išlėkė 
jaunikaitis su neviltim veide, pasikišęs po pažastim ry- 
šulį popierių. Falkas drebėdamas įžengė į kambarį, kur 
priiminėjo pats baisūnas. Sėdėdamas ant žemos sofos, 
tylus ir romus kaip dievas, maloniai nulenkęs žilabarzdę 
galvą su žydra kepuraite, lyg niekur nieko rūkė pypkę, 
rodos, nė nebuvo ką tik sužlugdęs žmogaus vilčių ir ats- 
tūumęs nuo savęs nelaimingojo. 

— Labą dieną, labą dieną! 

Ir valdovo akimis nužvelgė lankytojo apdarą, kurį 
pripažino esant tvarkingą, bet sėstis vis tiek nepasiūlė. 

— Mano pavardė... Falkas. 

— Negirdėjau tokios pavardės. Kas tamstos tėvas? 

— Mano tėvas miręs. 

— Aha, miręs! Gerai! Kuo tamstai galėčiau pasitar- 
nautiė 

„Tamsta“ išsitraukė iš vidinės kišenės rankraštį ir pa- 
davė Smitui; šisai bemat pasikišo po savim, net nepasi- 
žiūrėjęs į jį. 

— Na, ir aš turėčiau spausdinti? Eilės? Taigi, taigi! 
Ar tamsta žinai, kiek kainuoja išspausdinti vieną lanką? 
Ne, nežinai! 

Ir bakstelėjo neišmanėliui į krūtinę pypkės kotu. 

— Ar tamsta turi vardą? Ne! Ar tamsta pasižymėjęs 
kuo nors? Ne! 

— Už šiuos eilėraščius buvau pagirtas Akademijoj. 

— Kokioj Akademijoj? Literatūros akademijoj! Aha! 
Ta, kuri leidžia visokias senienas. Taip! 

— Senienas? 

— Aha. Tamsta juk žinai, Literatūros akademija! Kaip- 
gi! Muziejuje prie įlankos! 

— Ne, ponas Smitai, Švedų akademija, šalia biržos. .. 

— Štai kaip! Toji su stearino žvakėmis! Tas pat! Nie- 
kas nežino, kokia iš jos nauda! Ne, gerbiamasis tamsta, 
reikia turėti vardą; kaip Tegnelis ?, Erenšlėgelis *, kaip. .. 
Taigi! Mūsų šalis turi daug žymių skaldų, tik aš jų dabar 
neprisimenu, bet reikia vardo. Ponas Falkas! Hm! Kas 
pažįsta poną Falką? Bent aš — ne, o pažįstu daug žymių 
skaldų. Neseniai aš pasakiau savo bičiuliui Ibsenui: „Klau- 
syk, Ibsenai — aš jį vadinu „tu“,— klausyk, Ibsenai, pa- 
rašyk ką nors mano žurnalui; užmokėsiu kiek reikės! 
Jis parašė, aš užmokėjau — bet ir man užmokėjo. Taigi! 

Sugniuždytas jaunuolis, supratęs, jog stovi prieš žmo- 
gų, kuris Ibseną vadina „tu“, būtų įmanęs lįsti į grindų 
plyšį ir pasislėpti. Jis norėjo atsiimti savo rankraštį ir bėg- 
ti šalin, kaip ką tik padarė anas vaikinas, bėgti kuo toliau, 
kur nors prie plačių vandenų. Smitas iškart tą pastebėjo. 

— Taigi! Tamsta moki rašyti švediškai, aš tuo neabejo- 
ju! Ir tamsta pažįsti mūsų literatūrą geriau už mane! Taigi. 
Puiku! Man šovė į galvą viena idėja! Esu girdėjęs, jog 
kadaise, labai seniai, buvę žymių bažnytinių poetų, Gusta- 
vo Eriksono"' ar jo dukters Kristinos laikais; taigi, nesvar- 
bu. Prisimenu vieną iš jų, garsų, labai garsų, kuris parašė 
poemą, regis, apie dievo tvarinius! Jo pavardė Hokanas! 

— Ponas Smitas turbūt turit galvoje Hakviną Spėgelį*! 
„Dievo darbai ir atilsiai'! 

— Aha, teisybė! Taigi! Aš ketinu ją išleisti! Mūsų 
laikais žmonės veržiasi į tikėjimą; aš tą pastebėjau; ir 
jiems reikia ką nors duoti. Tiesa, jau esu leides ir Hermano 
Frankės“, ir Arnto!“, tačiau stambi bendrovė gali pardavi- 
nėti pigiau negu aš, ir todėl noriu išleisti ką nors gera už 
gerus pinigus. Ar neapsiimtum tamsta to darbo? 

— Nežinau, kokios bus mano pareigos, kadangi kal- 
bama apie pakartotinį leidimą, — suabejojo Falkas, nedrįs- 
damas atsisakyti. 

— Ak, šitaip nenusituokti! Nagi redagavimas ir korek- 
tūros! Sutariam? Tamsta išleidi! Ar ne? Pasirašom popie- 
rėlį? Knyga eis keliais sąsiuviniais. Ar ne? Mažytį popie- 

rėlį! Paduokit man antai plunksną ir rašalą! Taigi! 

Falkas padavė, neįstengė pasipriešinti. Smitas parašė ir 
Falkas pasirašė. 

— Taigi! Čia vienas dalykas! O dabar antras! Paduokit 
man tą knygutę iš lentynos! Trečia lentyna! Taip! Stai 
žiūrėkit. Brošiūra! Pavadinimas: „Der  Schutzengel'“. 
Taip, ir matot vinjetę! Angelas su inkaru ir laivu — tikriau- 
siai sudužusi škuna! Juk žinia, kokį didžiulį vaidmenį 
visuomenės gyvenime vaidina jūrų draudimas. 
Juk kiekvienas žmogus kada nors yra ką siuntęs, dau- 
giau ar mažiau, laivu per jūrą? Ar ne tiesa? Taigi! Už- 
tat visiems reikalingas jūrų draudimas. Ar ne tiesa? Taigi. 
Bet ar visi tą supranta? Ne! Todėl žinančiojo pareiga yra 
apšviesti nežinantįjį? Taigi! Mes žinom, ir tamsta, ir aš, 
vadinasi, privalom apšviesti. Ši knyga ir aiškina, jog 
kiekvienas žmogus turi apdrausti savo daiktus, jeigu siun- 
čia juos jūra! Bet knyga parašyta blogai! Taigi! Užtat 
mums reikia parašyti geresnę! Ar ne tiesa? Tamsta sukursi 
dešimties puslapių novelę mano žurnalui „Mūsų kraštas, 
ir aš reikalauju, kad tamsta nepamirštum pavartoti žodžio 
„Tritonas“, taip vadinasi naujoji bendrovė, kurią įsteigė 
mano brolsūnis ir kuriai aš noriu padėti, juk reikia padėti 
savo artimui, ar ne tiesa? Taigi! Pavadinimas „Tritonas“ 
turi pasikartoti du sykius, nei daugiau, nei mažiau; bet 
taip, kad nekristų į akį! Supranti tamsta? 


Falkui šiek tiek koktus atrodė toks pasiūlymas, bet 
kol kas sąžinei juk neteks nusikalsti, jis gaus darbo pas 
įtakingą Žmogų, ir stačiai lyg pirštu pamojus, be jokių 
didelių pastangų. Taigi padėkojo ir sutiko. 

— Tamsta žinai dydį! Keturios skiltys puslapyje — 
iš viso keturiasdešimt skilčių po trisdešimt dvi eilutes. 
Taigi! Ir turbūt parašysim popierėlį. 

Smitas parašė popierėlį, ir Falkas pasirašė. 

— Na, štai! Dabar klausykit, tamsta juk pažįsti Švedijos 
istoriją“ Antai, žvilgtelkit vėl į lentyną! Ten guli klišė, 
iš medžio! Dešinėj! Taigi! Ar gali tamsta pasakyti, kokia 
čia dama? Turėtų būti karalienė. 

Falkas, kuris iš pradžių nieko nematė, vien juodą 


"Angelas sargas (vok.). 

medžio gabalą, galų gale įžiūrėjo žmogaus bruožus ir 
pasakė manąs, jog čia Ulrika Eleonora!!. 

— Ar aš nesakiau! Chi chi chi! Šitas medgalys buvo 
palaikytas Anglijos karaliene Elžbieta ir išspausdintas 
Amerikos žinyne, o aš pirkau visai pigiai su krūva dar kito- 
kių niekniekių. Dabar ji man atstos Ulriką Eleonorą mano 
„Kaimo bibliotekoje“. Labai geri mūsų kaimiečiai. Noriai 
perka mano knygas. Taigi, va! Ar neparašytum tamsta 
teksto? | 

Subtiliai išpuoselėta Falko sąžinė neįžvelgė čia nieko 
bloga, nors jo jausmai buvo labai nemaloniai sukiršinti. 

— Taigi! Prašom popierėlį! Šešiolika puslapių aštun- 
tadalio lapo po tris skiltis, kiekviena po dvidešimt keturias 
eilutes. Taigi! 

Ir vėl buvo parašytas popierėlis! Falkas, supratęs, jog 
audiencija baigta, savo veido išraiška parodė geidžiąs 
atsiimti rankraštį, ant kurio visą laiką Smitas sėdėjo. 
Bet pastarasis nenorėjo paleisti jo iš rankų, ketino perskai- 
tyti, tik, girdi, šiek tiek užtruksią. 

— Taigi, tamsta esi išmintingas žmogus, žinai, ką kaš- 
tuoja laikas. Čia ką tik buvo jaunuolis, irgi su eilėmis, 
su dideliu veikalu, bet man jis netinka. Taigi, aš jam 
pasiūliau tą patį, ką pasiūliau tamstai; ar žinai tamsta, ką 
jis atsakė? Jis man liepė taip padaryti, kad negaliu nė 
pakartoti jo žodžių. Taigi! Pasakė ir išlėkė. Neilgos dienos 
to žmogelio! Sudie! Sudie! Nusipirk tamsta Hokaną Spė- 
gelį! Taigi. Sudie, sudie! 

Smitas mostelėjo pypkės kotu į duris, ir Falkas išėjo. 

Nelengva buvo žengti. Medgalys palto kišenėje sunkus, 
tempė prie žemės, traukė atgal. Jis galvojo apie išblyškusį 
jaunuolį su rankraščiu, drįsusį šitaip pasakyti Smitui, 
ir jį apniko puikybė. Bet paskui prisiminė senus tėviškus 
perspėjimus ir pamokymus, dar toptelėjo senas melas, jog 
kiekvienas darbas garbingas, sutramdė jo puikybę, jis 
suėmė save į rankas ir nuėjo rašyti keturiasdešimt aš- 
tuonių skilčių apie Ulriką Eleonorą. 

Kadangi buvo anksti iškeliavęs iš namų, devintą valan- 
dą jau sėdėjo prie rašomojo stalo. Prisikimšo didelę pypkę, 
pasiėmė du lakštus popieriaus, nusivalė plienines plunks- 
nas ir pabandė atsiminti, ką žino apie Ulriką Eleonorą. 

Atsivertė Ekelundą ir Friukselį'*. Ten rubrikoje „Ulrika 
Eleonora“ buvo daug prirašyta, tik beveik nieko apie 
įą pačią. Pusę dešimtos visa medžiaga buvo išsemta; jis 
parašė, kada ji gimė, kada mirė, kada įžengė į sostą, kada 
jo atsisakė, kuo vardu buvo tėvai ir už ko ji buvo ište- 
kėjusi. Tai buvo paprasčiausia ištrauka iš bažnytinės kny- 
gos ir užėmė ne daugiau kaip tris puslapius, taigi liko 
tiktai trylika. Jis išrūkė keletą pypkių. Maišė plunksna 
po rašalinę, lyg norėdamas sužvejoti Midgordo gyvatę“, 
bet nieko neištraukė. Reikėjo ką nors pasakyti apie jos 
asmenį, duoti keletą charakterio bruožų; jautė, jog turi 
ją vertinti savo nuožiūra. Išliaupsinti ją ar suniekinti? 
Kadangi tai jam buvo vis tiek, niekaip negalėjo apsi- 
spręsti iki pat vienuoliktos. Tada suniekino ją ir jau turėjo 
keturis puslapius, liko dvylika. Dabar nebebuvo kada 
svarstyti. Derėjo ką nors pasakyti apie jos karaliavimą, 
bet ji nekaraliavo, taigi nebuvo ko ir kalbėti. Aprašė 
valstybės tarybą — vėl puslapis, liko vienuolika; apgynė 
Giorco!'* garbę — vėl puslapis, liko dešimt! Dar nepriėjo 
nė pusiaukelės! Kaip jis nekentė tos moters! Vėl pypkės, 
vėl plunksnos! Grįžo atgal, nužvelgė praeitį ir, kadangi 
buvo įniršęs, iškoneveikė savo senąjį idealą — Karolį 
XII, bet taip mikliai, kad vos vienas puslapis prisidėjo prie 
kitų. Dar devyni! Vėl grįžo į praeitį ir sukapliavo Fred- 
riką I'?. Pusė puslapio! Jis žvelgė ilgesingom akim į po- 
pieriaus lakštą, žiūrėjo, kur bus pusiaukelė, bet niekaip 
nevaliojo iki ten nusikapstyti. Jam vis dėlto pavyko su- 
krapštyti pusaštunto puslapio, tuo tarpu Ekelundo buvo 
tik pusantro. Jis nutrenkė medgalį žemėn, paspyrė po 
sekreteru, vėl palindęs išsitraukė, nušluostė dulkes ir padė- 
jo ant stalo! Kokia kančia! Dvasiškai jautėsi išdžiūvęs 
lyg buksmedžio lazda, bandė įsikalti sau pažiūras, kurių 
neturėjo, mėgino sužadinti jausmus velionei karalienei, 
bet jos niūrūs bruožai, išrėžti medyje, darė jam tokį pat 
įspūdį kaip jis medgaliui. Tada suvokė savo menkumą, 
pasijuto nusivylęs, pažemintas! Tai štai į ką išmainė 
jis savo buvusį amatą! Tuomet dar kartą suėmė save į 
rankas ir pradėjo galvoti apie angelą sargą. Ši knygelė 
kitados buvo skirta vokiečių akcinei bedrovei „Nerėjas“, 
ir jos turinys trumpai toks: ponas ir ponia Šliosai išvažiuo- 

ja į Ameriką ir ten įsigyja didžiulius nekilnojamus turtus, 
kuriuos jie — nes taip reikalauja siužetas — būdami labai 
nepraktiški, paverčia brangiu kilnojamu turtu ir prašmat- 
niais papuošalais ir, kad visa tai dar greičiau pražūtų ir 
nieko nebūtų galima išgelbėti, iš anksto pasiunčia pir- 
mos klasės trys šimtai dvidešimt šeštuoju „Veritas“ kom- 
panijos laivu „Vašingtonas“; laivas apkaustytas variu, 
su vandeniui nepralaidžiomis pertvaromis ir, be to, ap- 
draustas stambioje vokiečių jūrų draudimo kompanijoje 
„Nerėjas“ keturiems šimtams tūkstančių talerių. Taigi! 
Ponas ir ponia Šliosai, sykiu su vaikais, išplaukia puikiu 
„Vait Star Lain“ kompanijos garlaiviu „Bolivaras“, kuris 
apdraustas stambioje vokiečių jūrų draudimo kompanijoje 
„Nerėjas“ (šios pagrindinis kapitalas dešimt milijonų 
dolerių) ir pasiekia Liverpulį. Keliauja toliau. Pasiekia 
Skageno iškyšulį. Oras, žinoma, visą kelią giedras ir dan- 
gus skaisčiai šviečia, bet vos priplaukia pavojingąjį Ska- 
geno iškyšulį, aišku, kyla audra; garlaivis sudūžta, tėvai, 
kurie apsidraudę savo gyvybę, nuskęsta ir šitaip garantuo- 
ja savo išgelbėtiems vaikams pusantro tūkstančio svarų 
sterlingų sumą. Vaikai, suprantama, be galo apsidžiaugia 
ir kuo geriausiai nusiteikę parvyksta į Hamburgą atsiimti 
draudimo sumos ir paveldėti tėvų turto. Ir pagalvokit, 
koks siaubas juos ištinka, kai sužino, jog prieš dvi savai- 
tes „Vašingtonas“ sudužęs Dogerio bankoje ir visas 
jų neapdraustas turtas nukeliavęs į jūros dugną. Taigi 
belieka tik gyvybės draudimo suma. Jie nuskuba į kompa- 
nijos agentūrą, ir pagalvokit, kaip persigąsta, išgirdę, 
jog tėvai nespėję įmokėti paskutinio įnašo, kurio terminas 
buvęs vakarykščiai — kokia nesėkmė! — kaip tik tą dieną, 
kai jie nuskendo! Vaikai nežmoniškai nusimena ir grau- 
džiai apverkia tėvus, kurie taip stengėsi jų labui. Raudoda- 
mi puola vienas kitam į glėbį ir prisiekia, jog nuo šiol 
visada apdraus savo turtą, siųsdami jūra, ir niekada nevė- 
luos mokėti gyvybės draudimo įnašų. 

Ir visa tai reikėjo perkelti į švedų dirvą ir pritaikyti 
jai, padaryti skaitomą, paversti novele, su kuria jis įžengs 
į literatūrą. Vėl pakirdo puikybės kipšas ir ėmė kuždėti, 
kad jis pašlemėkas, jeigu imasi tokio darbo, bet šį balsą 
tuoj numalšino kitas balsas, iš pilvo, ir negana to, dar 

prisidėjo keistas maudimas ir dilgčiojimas. Jis išgėrė 
stiklinę vandens ir išrūkė dar vieną pypkę, tačiau bjau- 
rūs pojūčiai tik sustiprėjo; mintys ėmė drumstis, kam- 
barys pasidarė nejaukus, laikas ilgas ir vienodas; jis 
jautėsi pavargęs ir prislėgtas, viskas jį erzino; mintys 
padriko, galvoti negalėjo nieko arba tik apie nemalonius 
dalykus, o drauge didėjo kūno negalios! Nejaugi jis alka- 
nas! Buvo dar tik pirma valanda, o paprastai pietaudavo 
ne anksčiau kaip trečią! Sunerimęs pasitikrino kasą. Tris- 
dešimt penkios erės! Taigi pietų nėra! Pirmą kartą gyveni- 
me! Iki šiol dėl to dar nebuvo tekę turėti rūpesčių! Vis 
dėlto su trisdešimt penkiomis erėmis ne badas. Gali nu- 
siųsti parnešti duonos ir alaus. Ne, negali, šitaip nedera, 
negerai, 0 gal pačiam eiti į pieno krautuvę? Ne! O pasi- 
skolinti iš ko nors? Neįmanoma! Nebuvo žmogaus, iš ku- 
rio jis būtų norėjęs skolintis! Sužinojęs tai alkis puolė 
jį kaip laukinis žvėris, plėšė, draskė, vaikė po kambarį. 
Jis rūkė pypkę po pypkės, mėgindamas sutramdyti žvėrį, 
bet tuščiai. Žemai, kareivinių kieme, sutratėjo būgnas, 
ir jis pamatė gvardiečius su variniais katiliukais, žygiuo- 
jančius pasiimti pietų; iš visų kaminų rūko dūmai, Šeps- 
holmene laikrodis išmušė pietų valandas, kažkas čirškėjo 
kaimyno, policininko, virtuvėje, pro atviras prieškambario 
duris jį pasiekė kepsnio kvapas; jis girdėjo tarškant 
peilius ir lėkštes gretimam kambaryje ir vaikus kalbant 
maldelę prieš valgį; gatvėje miegojo sotūs grindėjai, 
padėję galvas ant tuščių maisto kapšelių; jis buvo tikras, 
jog visas miestas šią valandą valgo pietus, visi, išskyrus 
jį patį! Ir jam pasidarė pikta ant dievo. Tuomet toptelėjo 
į galvą šviesi mintis. Jis paėmė Ulriką Eleonorą ir angelą 
sargą, suvyniojo į popierių, užrašė Smito pavarde bei 
adresą ir atidavė pasiuntiniui savo trisdešimt penkias 
eres. Po to lengviau atsikvėpė, parvirto ant sofos su savo 
alkiu, bet pilnas puikybės. 

ŠEŠTASIS SKYRIUS 


Raudonasis kambarys 


Ta pati vidurdienio saulė, kuri matė pirmas beviltiškas 
Arvido Falko grumtynes su alkiu, linksmai žvelgė į trobelę 
Lil-Janse, o ten Selenas vienmarškinis stovėjo prie mol- 
berto ir tapė paveikslą, kurį rytojaus dieną, dar prieš 
dešimtą valandą, turėjo pristatyti parodai, gatavą, nula- 
kuotą ir su rėmu. Ulė Montanus sėdėjo ant suolo ir skai- 
tė nuostabiąją knygą, kurią mainais už kaklaskarę buvo 
gavęs pasiskolinti vienai dienai; protarpiais žvilgteldavo 
į Seleno paveikslą ir išreikšdavo savo pritarimą, nes ža- 
vėjosi didžiuliu Seleno talentu. Lundelis ramiai knypštė 
su savo „Nuėmimu nuo kryžiaus“; jis jau turėjo parodoje 
tris paveikslus ir kaip daugelis kitų nekantriai laukė, 
kada juos nupirks. 

— Gerai, Selenai! — pasakė Ulė.— Tu tapai dieviškai! 

— Leisk man pažiūrėti į tavo špinatą, — įsiterpė Lunde- 
lis, kuris iš principo niekada niekuo nesižavėjo. 

Paveikslo siužetas buvo paprastas ir didingas. Lakaus 
smėlio plyna pakrantė ties Halandu, antram plane — jūra; 
rudeniška nuotaika, saulės blyksniai, prasiskverbę pro 
debesų plyšius; pirmam plane lakaus smėlio juosta ką 
tik apnešta dumbliais, jie dar šlapi ir spindi prieš saulę; 
toliau jūra, didžioji dalis šešėlyje, aukštos bangos su 
baltomis keteromis, bet palei pat horizontą vėl šviečia 
saulė ir tiesia perspektyvą į begalybę. Statažą atstojo tik 
būrelis praskrendančių paukščių. Tai buvo kalbantis pa- 
veikslas, jį galėjo suprasti kiekvienas nesugadintas protas, 
turėjęs drąsos pažinti vienatvės paslapčių gausybę ir ma- 
tęs, kaip smėlis dusina daug žadantį derlių. Ir tai buvo nu- 
tapyta su įkvėpimu, talentingai; nuotaika sąlygojo spalvas, 
o ne atvirkščiai. 

— Dar kažko trūksta pirmam plane, — patarė Lun- 
delis. — Nupiešk karvę! 

— Et, neplepėk! — atsakė Selenas. 

— Paklausyk manęs, žioply, kitaip neparduosi. Nupiešk 
kokią nors figūrą, sakysim, merginą; aš tau padėsiu, jei 
pats nemoki, žiūrėk... 

— Eik sau! Nekvailiok! Ką veiksi su tais sijonais 
vėjų pagairėj. Tavo galva pramušta ant sijonų! 

— Na, žinokis,— atsakė Lundelis, slapčiom įsižeidęs, 
kad užgavo jo silpną vietą.— Bet vis tiek galėtum nu- 
piešti gandrus vietoj šitų pilkų žuvėdrų, kurių nė nesup- 
rasi kas per vienos. Įsivaizduok — raudonos kojos tam- 


saus debesies tone, koksai kontrastas! 

— Et, nieko tu nesupranti. 

Selenas ne itin sugebėjo motyvuoti, bet tvirtai tikėjo 
savo nuomone, o sveikas instinktas jį saugojo nuo daugy- 
bės klaidų. 

— Bet tu jo neparduosi, — vėl pradėjo Lundelis, kuriam 
rūpėjo ekonominė bičiulio gerovė. 

— Tai kas, ir taip pragyvensiu! Argi kada nors esu 
pardavęs? Bene aš dėl to blogesnis! Manai, jog nežinau, 
kad parduočiau, jeigu tapyčiau kaip kiti; manai, jog 
nemoku taip blogai tapyti kaip jie? O, ir dar kaip! Tik 
aš nenoriu! 

— Bet neužmiršk, kad reikia skolas mokėti! Tu skolin- 
gas meistrui Lundui iš „Prikaistuvio“ porą šimtų riks- 
dalerių. 

— Et, nenuskurs jis dėl to! Beje, iš manęs jis yra 
gavęs paveikslą, kuris vertas dvigubai tiek. 

— Dar tokio savimeilio kaip tu nesu matęs! Tas pa- 
veikslas nevertas dvidešimties riksdalerių. 

— Aš vertinu jį penkiais šimtais, pagal įprastinę kainą! 
Bet, deja, skonis toks įvairus šiam pasaulyje. Man atrodo, 
kad tavo „Nuėmimas nuo kryžiaus“ nevykęs, o tau jis 
atrodo geras. Taigi! Ir kas tave gali smerkti! Skonio rei- 
kalas! 

— Tarp kita ko, ir mes per tave nebegausim „Prikais- 
tuvyje“ kredito; vakar meistras Lundas man tą pasakė, 
ir aš nebežinau, kur šiandien pietausim! 

— A, kam tau tie pietūs! Ir taip pragyvensim! Aš jau 
visi metai nepietauju! 

— Oho, bet užtat kai anądien tau pakliuvo į nagus 
tas asesorius, apšlavei kaip reikiant. 

— Taip, teisybė! Puikus vaikinas! Ir dargi talentas, 
jo eilėraščiai labai nuoširdūs; skaičiau keletą aną vakarą. 
Tik bijau, kad jis per gležnas ko nors pasiekti, labai jaut- 
rios širdies, pasiutėlis! 

— Kai padraugaus su tavim, viskas išgaruos. Tik man 
siaubas žiūrėti, kaip tu per tokį trumpą laiką šitaip suga- 
dinai jaunąjį Renjelmą. Sako, tu jam prikurkei, kad eitų 
į teatrą! 

— Matai, jau pasipasakojo! Tai šaunuolis! Išeis iš jo 
žmogus, jei tiktai liks gyvas; bet nekokie reikalai, kai 
šitaip striuka pavalgyti! O viešpatie gailestingas! Dažai 
baigėsi! Gal turi lašelį baltų? Dievaži, visos tūbelės sau- 
sai išspaustos, duok dažų, Lundeli. 

— Aš neturiu atliekamų, tik tiek, kiek man pačiam 
reikia, o jei ir turėčiau, vengčiau tau duoti! 

— Et, neplepėk niekų; juk žinai, kad skubu. 

— Iš rimtųjų, tau aš neturiu dažų. Jei būtum patau- 
pęs, dar ilgam būtų užtekę... 

— Aišku, kas to nežino! Tuomet duok pinigų! 

— Pinigų, juk ką tik šnekėjom! 

— Kelkis, Ule, nueisi į lombardą! 

Išgirdęs žodį „lombardas“ Ulė nušvito, nes žinojo, 
kad tada gaus pavalgyti. Selenas pradėjo žvalgytis po 
kambarį. 

— Ką čia mes turim? Porą batų! Už juos gausim dvide- 
šimt penkias eres, verčiau parduoti. 

— Batai Renjelmo, nekišk nagų,— įsiterpė Lundelis, 
nes pats ketino jais apsiauti eidamas po pietų į miestą, — 
Kokią turi teisę savintis kitų daiktus? 

— Na ir kas. Juk vėliau jis gaus už juos pinigus. Kas 
čia per ryšulys? Aksomo liemenė! Nuostabu! Aš ją apsi- 
vilksiu, o mano Ulė tegul neša užstatyti! Apykaklės ir 
rankogaliai! Et, popierėlis! Kojinės! Še, Ule, dvidešimt 
penkios erės! Įsisuk į liemenę! Tuščius butelius gali par- 
duoti! Man rodos, būtų geriausia, jei viską parduotum! 

— Kaip tu drįsti pardavinėti kitų daiktus; kur tavo sąži- 
nė, — vėl įsiterpė Lundelis, nes daug dėjo vilčių įtikinėjimo 
keliu pats priglobti ryšulį, kuris jau seniai jį viliojo. 

— Vėliau jis gaus pinigus! Bet dar mažai! Reikia pa- 
imti porą paklodžių iš lovos! Na ir kas? Apsieisim be 
paklodžių! Greičiau, Ule! Lankstyk! 

Nors Lundelis išsijuosęs protestavo, Ulė kuo vikriau- 
siai susilankstė vieną paklodę ir susirišo į ją daiktus. 
Tada pasikišo ryšulį po pažasčia, susisagstė apdriskusį 

surdutą, kad nesimatytų, jog be liemenės, ir išdrožė į 


miestą. 
— Kaip tikras vagis, — pasakė Selenas, stovėdamas 
prie lango ir su šypsenėle žvelgdamas į kelią. — Jei tik 


koks policininkas neprikibs, viskas bus gerai! Greičiau, 
Ule! — šūktelėjo jis įkandin. — Jei kiek liks nuo dažų, nu- 
pirk šešias prancūziškas bandeles ir du butelius alaus! 

Ulė atsigręžė ir išdidžiai pamojavo skrybėle,: lyg 
visas tas gėrybes jau būtų turėjęs kišenėse. 

Lundelis ir Selenas liko vieni. Selenas atsistojęs gėrėjo- 
si savo naująja aksomo liemene, į kurią šitiek laiko Lun- 
delis varvino seilę. Lundelis grandė paletę ir pavydžiai 
dėbčiojo į prarastą turtą. Bet ne tas jam dabar buvo svar- 
biausia ir ne apie tai sunku prašnekti. 

— Žvilgtelk į mano paveikslą, — pasakė jis. — Iš rim- 
tųjų, kaip jis tau patinka! 

— Nereikia terliotis su smulkmenomis ir piešti, reikia 
tapyti! Iš kur sklinda šviesa? Nuo drabužių, nuo plikų 
vietų! Juk tai kvaila! Kuo kvėpuoja žmonės? Dažais, alie- 
jum! Aš nematau oro. 

— Taigi, — nesutiko Lundelis,— bet juk pats sakai, 
kiekvienam kitaip rodosi! Na, o kompozicijaė 

— Ar ne per daug žmonių“ 

— Cha, koks tu keistas; aš beveik norėjau dar pridėti 
keletą! 

— Leisk dirstelti, štai čia klaida! — Selenas pasižiū- 
rėjo į paveikslą ilgu žvilgsniu, būdingu pajūrio arba 
lygumų gyventojui. 

— Taip, yra klaida! Argi pamatei? — pritarė Lundelis. 

— Vieni vyrai! Šiek tiek sausoka! 

— Iš tikrųjų! Ir kaip tu pastebėjai! 

— Vadinasi, tau reikia moters? 

Lundelis pasvarstė, ar Selenas nesityčioja, bet sunku 
buvo atspėti, nes šis kaip tik švilpavo. 

— Taip, man trūksta moteriškos figūros, — atsakė jis. 

Stojo tyla, ir nemaloni tyla, juk juodu buvo tokie 
seni pažįstami. 

— Niekaip neįsivaizduoju, kur man gauti pozuotoją. 
Iš Akademijos nenoriu, juk jas visas pasaulis pažįsta, 
be to, mano siužetas bažnytinis. 

— Norėtum kokios padoresnės? O! Suprantu! Jeigu 
jai nereikės pozuoti nuogai, ko gero, aš galėčiau. .. 

— Nereikės nuogai, ar tu pakvaišęs, tarp šitokios dau- 
gybės vyrų; juk ir siužetas bažnytinis. .. 

— Taip, taip, aišku. Be to, turėtų būti apsitaisiusi rytie- 
tiškai, stovėti pasilenkusi į priekį, kaip aš įsivaizduoju, 
rodos, kažką ima nuo žemės, matyti pečiai, kaklas, dalis 
nugaros, štai kaip! Bet romi kaip Magdalena! O! Žinai, 
iš paukščio skrydžio! 

— Tau tik iš ko nors tyčiotis; ir viską niekinti! 

— Prie reikalo! Prie reikalo! Tau reikia pozuotojos, 
be jos neapsieisi; pats nieko nepažįsti! Puiku! Tavo dievo- 
baimingi jausmai neleidžia jos ieškoti, vadinasi, mudu 
su Renjelmu, du lengvabūdžiai, tau ją surandam! 

— Bet mergina turi būti dora, sakau iš anksto! 

— Žinoma, kaipgi! Žiūrėsim, ką čia sugalvojus, poryt, 
kai gausim pinigų. 

Ir vėl abu tapė toliau, tyliai, ramiai, kol! atėjo ketvirta 
valanda, o galiausiai ir penkta. Protarpiais vis neramiai 
dirstelėdavo į kelią. Selenas pirmasis nutraukė baugią tylą. 

— Ulė užgaišo. Tikriausiai jam kas nors atsitiko! — pa- 
sakė jis. 

— Taip, čia jau kažkas negerai, bet kodėl tu amžinai 
siuntinėji tą vargšelį! Juk galėtum pats savo reikalus 
tvarkytis. 

— O, jis neturi daugiau ko veikti, be to, labai mielai 
sutinka! 

— Bene tu žinai, ir dar aš tau pasakysiu, neaišku, kas 
Ulės laukia. Jis pilnas didelių sumanymų ir vieną gražią 
dieną gali vėl ant kojų atsistoti, ir tada ne pro šalį bus 
priklausyti prie jo draugų! 

— Ką tu kalbi! O kokį šedevrą jis galėtų sukurti? Aš 
tikiu, kad iš Ulės išeis žymus žmogus, nors ne kaip skulpto- 
rius! Bet ko tas kipšas taip ilgai negrįžta! Kaip manai, 
ar galėjo jis imti ir išleisti pinigus? 

— Žinoma! Jau seniai jam nieko dievulis nesiunčia, o 
pagunda gal buvo per didelė, — atsakė Lundelis ir per dvi 
skyles susiveržė diržą, svarstydamas, kaip jis būtų pasiel- 
gęs Ulės vietoje. 

— Ką gi, žmogus yra tik žmogus, o kiekvienas pats 

sau yra artimiausias, — įsiterpė Selenas, kuriam visiškai 
buvo aišku, kaip jis būtų pasielgęs! — Betgi aš negaliu 
laukti; man reikia dažų, nors vogti tektų! Eisiu ieškoti 
Falko. 

— Vėl sunksi iš vargšelio! Juk vakar pasiėmei iš jo 
rėmui! Ir ne šiaip keletą skatikų! 

— O, mielasis! Matyt, turėsiu dar kartą akis pasi- 
smailinti, nieko nepadarysi. Ir dar kaip tenka nusižeminti! 
Tarp kita ko, Falkas geraširdis žmogus, supras, kaip kartais 
atsitinka. Taigi, aš einu! Jei Ulė sugrįš, pasakyk, kad jis 
galvijas! Sudie! Užsuk į Raudonąjį kambarį, pažiūrėsim, 
gal dievas bus gailestingas ir duos ko nors užvalgyti iki 
saulė nusileis! Išeidamas užrakink duris ir pakišk raktą 
po slenksčiu! Sudie! 

Jis išėjo ir netrukus jau buvo prie Falko durų Grafo 
Magnio gatvėje. Pasibeldė, bet niekas neatsiliepė! Tada 
atsidarė duris ir įėjo į vidų. Falkas; kuris, matyt, sapnavo 
blogą sapną, pašoko iš miego ir įsistebeilijo į Seleną, ne- 
pažino. 

— Labas vakaras, brolau, — pasisveikino Selenas. 

— O viešpatie, čia tu! Kažką taip keistai susapnavau! 
Labas vakaras, sėskis, užsirūkyk pypkę! Ar jau vakaras? 

Selenas tarėsi atpažįstąs simptomus, tačiau nėmaž neiš- 
sidavė ir pradėjo šneką. 

— Turbūt nebuvai šiandien „Alavinėj sagoj'? 

— Ne,— sumišęs atsakė Falkas,— nebuvau ten. Ėjau į 
„Iduną '! 

Jis nelabai suvokė, ar sapnavo, ar iš tikrųjų ten buvo, 
tačiau apsidžiaugė šitaip pasakęs, nes gėdijosi savo vargin- 
gos būklės. 

— Ir teisingai padarei, — pritarė Selenas. — „Alavinėj 
sagoj' nekoks valgis! 

— Taigi, ir aš nepasakyčiau! — sutiko Falkas.— Jų 
mėsiška sriuba pašėlusiai prasta! 

— Taip, ir dar tas senis šeimininkas stovi šalia ir 
skaičiuoja sumuštinius, tikras sukčius. 

Išgirdęs Žodį „sumuštinis“ Falkas galutinai atsipeikė- 
jo, bet jau nebesijautė esąs alkanas, nors kojos truputį 
tirtėjo. Vis dėlto pokalbio tema buvo nelabai maloni, rei- 
kėjo kuo greičiau ją keisti. 

— Na, — tarė jis, — turbūt pabaigsi savo paveikslą 
lig rytojaus ryto? 

— Deja, ne, prasti reikalai. 

— O kas atsitiko? 

— Nesuspėsiu. 

— Nesuspėsi? Tai ko nesėdi namie ir nedirbi? 

— Ak, vis tos pačios amžinos istorijos, mielas brolau! 
Trūksta dažų! Dažų! 

— O, čia dar ne bėda! Gal nebeturi pinigų? 

— Bene tada aimanuočiau! 

— Ir aš neturiu! Kas gi daryti? 

Selenas nuleido akis, kol žvilgsnis sustojo ties Falko 
liemenės kišenaite, į kurią vingiavo storoka auksinė 
grandinėlė; ne todėl, jog manė, kad tai tikras auksas, su 
praba, nes tiesiog buvo neįtikėtina, jog žmogus gali leistis 
į tokią prabangą — šitiek pinigų nešiotis ant liemenės. 
Tuo tarpu mintys pasuko aiškia kryptim, ir jis kalbėjo 
toliau: 

— Kad bent turėčiau ką užstatyti, bet mes buvom 
labai neapdairūs ir pačią pirmąją saulėtą balandžio dieną 
nunešėm žieminius paltus. 

Falkas paraudo. Su šitokiomis gudrybėmis jam dar 
nebuvo tekę susidurti. 

— Ar jūs užstatinėjat paltus“— paklausė jis.— Ir ką 
noIs gaunat? 

— Užstatyti galima viską o viską, — pabrėžė Selenas.— 
Tik nieko negauni. 

Falkui pasidarė tamsu akyse. Jis turėjo atsisėsti. Pas- 
kui išsiėmė savo auksinį laikrodį. 

— Kaip manai, kiek už jį būtų galima gauti, su gran- 
dinėle? 

Selenas pasvarstė rankoje būsimus užstatus ir nužvel- 
gė juos žinovo mina. 

— Ar čia auksas?— paklausė jis dusliu balsu. 

— Auksas! 

— Tikras? 

— Tikras! 

— Ir laikrodis, ir grandinėlė? 

— Ir laikrodis, ir grandinėlė! 

— Šimtas riksdalerių!— tarė Selenas ir pakratė ran- 

ką, net auksinė grandinėlė sužlegėjo.— Bet gaila! Kaipgi 
tu dėl manęs užstatinėsi savo daiktus! 

— Niekis, ir dėl savęs, — pasakė Falkas, nenorėdamas 
dėtis esąs nesavanaudis, nes toks nebuvo.— Man irgi 
reikia pinigų. Jeigu paversi juos pinigais, padarysi man 
paslaugą! 

— Na, gerai,— atsakė Selenas, nenorėdamas kamuoti 
savo draugo nekukliais klausimais.— Aš juos užstaty- 
siu! Renkis, brolau! Gyvenimas kartais žiaurus, supranti, 
bet vis tiek reikia nepasiduoti! 

Jis paplekšnojo Falkui per petį, tuo parodydamas 
savo nuoširdumą, nedažnai prasiskverbiantį pro ironijos 
kiautą, kuriuo buvo apsišarvavęs, ir jie išėjo. 

Kai viską susitvarkė, buvo septinta valanda. Paskui 
jie nusipirko dažų ir patraukė į Raudonąjį kambarį. 

Bernso salonas!“ tuo metu kaip tik buvo pradėjęs vai- 
dinti savo kultūrinį bei istorinį vaidmenį Stokholmo gy- 
venime, padaręs galą žalingiems kafešantanams, kurie sep- 
tintajame dešimtmetyje klestėjo arba savivaliavo sosti- 
nėje, o iš jos pasklido po visą šalį. Čia apie septintą 
valandą rinkdavosi būriai jaunimo, atsidūrę toje nejp- 
rastoje būklėje, kuri prasideda palikus tėvų namus ir 
trunka, kol atsiranda sava pastogė; čia sėdėjo pulke- 
liai viengungių vaikinų, pabėgę iš nykių kambarėlių ar 
mansardų, kad galėtų pabūti šviesoje ir šilumoje, su- 
sitikti su žmonėmis ir pasikalbėti. Salono šeimininkas 
daug kartų mėgino linksminti savo publiką pantomima, 
akrobatika, baletu ir taip toliau, bet jam aiškiai buvo paro- 
dyta, kad čia žmonės eina ne linksmybių ieškoti, o iš- 
troškę ramybės, jiems reikalinga vieta pokalbiams, su- 
sitikimams, kad jie žino, jog čia visada galės susirasti 
pažįstamą; o kadangi muzika netrukdė šnekučiuotis, dar- 
gi atvirkščiai, todėl niekas jai neprieštaravo ir netrukus 
jau buvo neatskiriama stokholmiečio vakarinio meniu 
dalis šalia punšo ir tabako. Taip Bernso salonas tapo viso 
Stokholmo viengungių klubu. Kiekviena kompanija tu- 
rėjo išsirinkusi savo kampelį; Lil-Janso gyventojai buvo 
užsigrobę šachmatų kambarį ties pietine galerija, apsta- 
tytą raudonais baldais ir trumpumo sumetimais netrukus 
pradėtą vadinti Raudonuoju kambariu. Kiekvienas žinojo, 

kad čia visada galės susitikti, nors ir kur būtų pasklidę 
dienos metu; iš čia, kai prispirdavo bėda ir žūt būt reikė- 
davo susikrapštyti pinigų, prasidėdavo tikri salės antpuo- 
liai; būdavo sudaroma grandinė; dviese užspeisdavo gale- 
riją, o kiti slinkdavo salės šonais; tarsi tinklą užmesdavo, ir 
retai kada jį ištraukdavo tuščią, nes per vakarą plaukdavo 
ir plaukdavo nauji svečiai. Šį vakarą tokia veikla ne- 
buvo reikalinga, ir užtat Selenas išdidžiai ir ramiai kles- 
telėjo į raudoną sofą šalia Falko. 

Suvaidinę prieš kits kitą nedidelę komediją, ką reikė- 
tų išgerti, sutarė pirmiausia pavalgyti. Vos pradėjo už- 
kandžiauti ir Falkas pasijuto atgaunąs jėgas, ant stalo 
nusidriekė ilgas šešėlis — prieš juos stovėjo Igbergas, 
išblyškęs ir nusikamavęs kaip paprastai. Selenas, būdamas 
laimingųjų padėty, o tokiais atvejais jis niekad nešykštė- 
davo gero ir mandagaus žodžio, tuoj paklausė, ar Igbergas 
nesutiktų dėtis į kompaniją, o Falkas taip pat jam pri- 
tarė. Igbergas pasimaivė, greitosiomis nužvelgė stalo 
turinį, ar sočiai pavalgys, ar bus galima prisikirsti kaip 
reikiant, ar tik apmalšinti alkį. 

— Ponas asesorius turi aštrią plunksną, — pasakė jis, 
norėdamas nukreipti kitų dėmesį nuo savo šakučių, pra- 
dėjusių naršyti po padėklą. 

— Kaip? Ar ašt— nuraudęs paklausė Falkas; jis ne- 
manė, kad kas nors pažįsta jo plunksną. 

— Straipsnis padarė visiems didžiulį įspūdį! 

— Koks straipsnis? Nieko nesuprantu! 

— Kaip! Nagi „Tautos vėliavoje“ apie Valdininkų algų 
mokėjimo kolegiją! 

— Ne aš jį rašiau! 

— O kolegijoje sako, kad jūs! Buvau sutikęs iš ten 
vieną pažįstamą ekstraordinarininką; jis kaip tik minėjo, 
kad jo autorius esate jūs, ir, girdi, straipsnis daug ką 
smarkiai papiktinęs! 

— Ką jūs sakot? 

Falkas iš tikrųjų jautėsi šiek tiek kaltas, nes dabar 
prisiminė, kad Struvė tą vakarą ant Mozės kalno viską 
užsirašinėjo. Bet juk Struvė tik paskelbė tą, ką jam pa- 
sakojo Falkas, taigi šis neturi teisės atsisakyti savo Žo- 
džių, nors ir grėstų pavojus, kad bus palaikytas bulva- 

riniu rašeiva! Užtat, supratęs, jog trauktis atgal nebėra 
kur, matė vienintelį kelią: drožti pirmyn! 

— Teisybė,— tarė jis,— aš esu to straipsnio inicia- 
torius! Bet pakalbėkim apie ką kita! Ką jūs manot apie Ul- 
riką Eleonorą? Įdomi asmenybė, ar ne? Arba jūrų draudimo 
kompanija „Tritonas“. Arba Hakvinas Spėgelisė 

— Ulrika Eleonora yra viena iš įdomiausių figūrų 
visoje Švedijos istorijoje, — rimtai atsakė Igbergas.— Aš 
kaip tik gavau užsakymą parašyti apie ją rašinį. 

— Iš Smito? — paklausė Falkas. 

— Taip, iš kur jūs žinot? 

— Vadinasi, ir „Angelą sargą“ pažįstat? 

— Iš kur jūs žinot? 

— Šiandien per pietus aš juos grąžinau atgal. 

— Labai klystat atsisakydami darbo! Jūs dar gailė- 
sitės! Kaip kažin ką! 

Falko skruostai degė lyg nuo karštligės, jis kalbėjo 
vis labiau įsijausdamas. Selenas sėdėjo ramiausiai ir rū- 
kė, daugiau klausydamasis muzikos negu pokalbio, kuris 
ne tik nedomino, bet dar buvo ir nesuprantamas. Iš savo 
sofos kampo pro suveriamų durų angą jis galėjo matyti 
pietinę galeriją, visą salės vidurį, netgi šiaurinę gale- 
riją. Ir tabako dūmų debesys, nuolatos liulantys tarp 
galerijų, vis dėlto netrukdė jam įžvelgti veidus, esan- 
čius kitapus. Staiga jo dėmesį patraukė kažkas pačiam 
tolimajam krašte. Jis timptelėjo Falką už rankovės. 

— Pažiūrėkit, tai gudragalvis! Antai, prie kairinės 
užuolaidos! 

— Lundelis! 

— Taigi, jisai! Ieško Magdalenos! Jau kalbina vie- 
ną! Na ir apsukrumas! 

Falkas taip nuraudo, kad ir Selenas pastebėjo. 

— Argi jis čia ieško sau pozuotojų?— paklausė nu- 
stebęs. 

— Taip, o kurgi daugiau ras! Bene kur patamsy nusi- 
tvers! 

Netrukus Lundelis priėjo artyn ir buvo pasveikintas 
išraiškingu Seleno galvos mostu, kurio prasmę, regis, tuoj 
atspėjo, nes šiek tiek mandagiau negu paprastai nusi- 
lenkė Falkui ir kone užgauliai išreiškė savo nusistebė- 

jimą, kad Igbergas čia. Igbergas, visa tai stebėjęs, tuoj 
pasinaudojo proga ir paklausė Lundelį, ko šis geidautų 
užkąsti; Lundelis išpūtė akis — matyt, atsidūrė tarp tikrų 
didžiūnų. Ir pasijuto baisiausiai laimingas, tapo švelnus 
1r draugiškas, o kai gavo karštą patiekalą, nebesusilaikė 
neišreiškęs to, ką jaučia. Jis aiškiai norėjo kažką pa- 
sakyti Falkui, bet nesugalvojo ką. Laimė, kaip tik tuo metu 
orkestras užgrojo „Išgirsk mus, Švedija“, o netrukus 
„Viešpats — mūsų stiprybė“. 

Falkas dar užsakė gėrimų. 

— Ponas asesorius, kaip ir aš, mėgstate gražias se- 
novines giesmes, — pradėjo Lundelis. 

Falkas nežinojo, ar apskritai mėgsta kokią giesmę, 
užtat paklausė Lundelį, gal šis norėtų išgerti punšo. Lun- 
delis sudvejojo, kažin ar verta rizikuoti. Gal pirma sočiau 
užkąsti, juk jis toks silpnas gėrovas ir manė privaląs 
tai priminti stipriu, bet trumpu kosulio priepuoliu, kuris 
jį ištiko po trečios taurelės. 

— Santarvės fakelas, gražus pavadinimas,— kalbėjo 
toliau Lundelis.— Tai rodo ir didelį dvasinį veržimąsi 
į santarvę, ir tą šviesą, kuri nutvieskė pasaulį, įvykus 
pačiam didžiausiam stebuklui, ir dar visiems pasipūtė- 
liams įvarė apmaudo. 

Jis užsikišo mėsos kukulį už paskutinio krūminio dan- 
ties ir apsidairė, kokį įspūdį padarė jo kalba, bet nė kiek 
nenudžiugo, išvydęs į save atgrežtus tris kvailus veidus, 
apstulbusius iš nuostabos. Reikėjo kalbėti aiškiau. 

— Spėgelis — garsenybė, ir jo kalba tai ne fariziejų 
kalba. Mes visi prisimenam, kad jis parašė puikią psalmę 
„Nutilo raudos“, nė viena jai neprilygsta. Į sveikatą, 
asesoriau; džiaugiuosi, kad jūs tai suprantat! 

Staiga Lundelis pastebėjo, kad jo stiklelis tuščias. 

— Manau, jog nepakenks dar vienas. 

Dvi mintys sukosi Falko galvoje: pirma — šitas bernas 
maukia degtinę! Antra — iš kur jis ištraukė Spėgelį? 
Lyg žaibas plykstelėjo įtarimas, bet nenorėjo nieko ži- 
noti, užtat tepasakė: 

— Į sveikatą, ponas Lundeli! 

Laimė, nemaloniam pokalbiui, kuris turėjo dabar pra- 

sidėti, sutrukdė pasirodęs Ulė. Iš tikrųjų tai buvo Ulė, 
dar labiau apdriskęs, dar murzinesnis ir pažiūrėti visai 
luošas, klubai lyg bušpritai išsišovę po surdutu, susegtu 
vienintele saga ties viršutiniu šonkauliu. Tačiau buvo 
smagus, juokėsi, išvydęs ant stalo tiek valgymų ir gė- 
rimų, ir, Seleno siaubui, ėmė dėstyti, kaip atliko misi- 
ją, tokiu būdu atsikratydamas visų įgaliojimų. Jį tikrai 
buvo nutvėręs policininkas. 

— Štai kvitai! 

Jis padavė per stalą du žalius lombardo kvitus Se- 
lenui, kuris bemat pavertė juos popieriaus rutuliuku. 

Paskui jį nutempė į policijos nuovadą. Ulė parodė 
atplėštą apykaklę. Čia turėjęs pasisakyti pavardę. Girdi, 
aiškus melas, argi žmogus gali vadintis Montanum! Po 
to gimimo vieta: Vestmanlandas! Irgi melas, nes poli- 
cijos viršininkas pats esąs iš ten ir gerai pažįstąs savo 
tėviškėnus. Po to amžius: dvidešimt aštuoneri metai! 
Melas, „kadangi mažiausia turėtų būti keturiasdešimt. 
Gyvenamoji vieta: Lil-Jansas! Irgi melas, nes ten niekas 
daugiau negyvena, tik sodininkas. Amatas: dailininkas! 
Irgi melas, „nes jis atrodąs kaip valkata“. 

— Štai dažai, keturios tūbelės! Pažiūrėk! 

Paskui jie atrišę paketą ir rišdami sudraskę vieną 
paklodę. 

— Todėl už abi gavau tik vieną riksdalerį ir dvi- 
dešimt penkias eres! Pažiūrėk į kvitą, pamatysi, kad 
teisingai! 

Tada jį paklausę, kur pavogęs visus šiuos daiktus. 
Ulė atsakęs, kad jis nevogęs šitų daiktų, o policijos 
viršininkas atkreipęs jo dėmesį, kad niekas neklausiąs, 
ar pavogė, o kur pavogė! Kur? Kur? Kur? 

— Štai grąža, dvidešimt penkios erės! Nepaėmiau nė 
vienos. 

Paskui buvęs surašytas „pavogtų daiktų“ protokolas 
ir užantspauduotas trimis antspaudais. Tuščiai Ulė prisie- 
kinėjęs esąs nekaltas, tuščiai prašęs juos būti teisin- 
gais ir humaniškais. Pastarasis prašymas, regis, taip pa- 
veikęs, kad policininkas pasiūlęs dar pridėti protokole, 
jog „suimtasis“ — jis jau buvęs suimtasis — areštuotas ne- 
blaivus nuo stiprių gėrimų, tai irgi įrašę, tik be žodžių 

„stipriųjų gėrimų“. Po to viršininkas kelis sykius pa- 
kartotinai prašęs policininką atsiminti, ar suimtasis ne- 
sipriešinęs areštuojant, ir šis atsakęs, jog negalėtų pri- 
siekti, kad suimtasis priešinosi (vis dėlto labai keista, 
kadangi atrodęs įtartinas ir grėsmingas), bet „manąs', 
jog suimtasis bandęs priešintis, nes įbėgęs į tarpuvartę, 
ir tai pridėję protokole. 

Tada buvęs surašytas raportas ir Ulei liepta pasi- 
rašyti. Raportas buvęs toks: ketvirtą valandą trisdešimt 
penkios minutės po pietų buvo pastebėtas įtartinos ir 
grėsmingos išvaizdos vyriškos lyties pilietis, sėlinantis 
kairiąja Norlando gatvės puse ir nešinas neaiškaus turinio 
ryšuliu. Sulaikytasis pilietis buvo apsitaisęs žalios ge- 
lumbės surdutu (be liemenės), mėlynomis bajinėmis kelnė- 
mis, marškiniais, paženklintais raidėmis P.L. (o tai reiškia, 
kad arba jie vogti, arba sulaikytasis neprisipažino tik- 
rosios pavardės), su žaliadryžėmis vilnonėmis kojinėmis 
ir žema fetrine skrybėle su gaidžio plunksna. Sulaiky- 
tasis pateikė keistą pavardę, būtent Ulė Montanus, pa- 
melavo, jog gimęs Vestmanlande, iš valstiečių, ir bandė 
įtikinti esąs dailininkas, taip pat savo gyvenamą vietą 
nurodė Lil-Jansą, o tai irgi netiesa. Areštuojant bandė 
priešintis, pabėgdamas į tarpuvartę. 

Paskui buvo išvardinti ryšulyje rasti vogti daiktai. 
Kadangi Ulė atsisakęs pripažinti, jog raportas teisingas, 
paskambinta į daboklę, o tada, policininko lydimas, ve- 
žimaičiu buvęs išgabentas tenai suimtasis ir ryšulys. Va- 
žiuojant Monetų gatve, Ulė pamatęs išgelbėtoją, deputatą 
Perą Ilsoną iš Treskolos, iš savo krašto, šūktelėjęs jam, 
ir šis įrodęs, jog raportas neteisingas, Ulė buvęs paleis- 
tas ir susigrąžinęs savo ryšulį. Ir štai jis esąs čia, ir... 

— Še, pasiimkit prancūziškas bandeles! Tik penkios 
liko, aš vieną suvalgiau. Ir štai alus. 

Jis tikrai pažėrė ant stalo penkias bandeles, ištrau- 
kęs iš užpakalinių kišenių, pastatė du butelius alaus, 
kuriuos turėjo kelnių kišenėse, ir jo figūra vėl atgavo 
įprastines proporcijas. 

— Falkai, brolau, atleisk Ulei, jis nepratęs bend- 
rauti su žmonėmis. Pasiimk bandeles, Ule; kas čia per 
kvailystės, — tarė Selenas. 

Ulė paklausė. 

Lundelis nenorėjo paleisti iš rankų padėklo, nors taip 
švariai buvo viską sušapenęs, kad neliko nė pėdsakų, 
rodančių, kokių patiekalų būta lėkštėse, o degtinės butelis 
vis karts nuo karto slinkdavo artyn, ir Lundelis, neva 
užsimiršęs, vėl prisipildavo stikliuką. Protarpiais atsis- 
todavo arba pasisukdavo kėdėje „pažiūrėti , ką groja; 
tuo tarpu Selenas akylai sekė jo judesius. Paskui atėjo 
Renjelmas. Atsisėdo netaręs nė žodžio, girtutėlis, ir ėmė 
ieškoti, kur galėtų pailsinti savo iškrikusį žvilgsnį, O 
Lundelis drožė jam pamokslus. Galų gale jis nusuko savo 
pavargusias akis į Seleną ir įsistebeilijo į aksomo liemenę, 
kuri likusią vakaro dalį teikė gausaus peno jo beža- 
džiams apmąstymams. Trumpam jo veidas prašviesėjo, 
tarsi išvydus seną pažįstamą, bet po to vėl užgeso, kai 
Selenas, pajutęs, jog „pučia“, užsisagstė švarką. Igbergas 
globojo Ulę, be paliovos ragino jį valgyti, vis pripildy- 
damas jo stikliuką. Juo toliau, juo smagiau trenkė mu- 
zika, 0 nuo jos neatsiliko ir kalbos. Falkui teikė didžiu- 
lę palaimą ši svaigulio būsena; čia buvo šilta, šviesu, 
triukšminga, prirūkyta, čia sėdėjo žmonės, kurių gyveni- 
mą jis prailgino keliomis valandomis, ir užtat jie buvo 
laimingi, džiaugėsi lyg musės, atkutusios nuo kelių sau- 
lės spindulių. Jis jautėsi susigiminiavęs su jais, juk jie 
buvo tokie bedaliai, jie buvo santūrūs, suprato, ką jis 
kalba, o patys prašnekę, irgi kalbėjo kaip žmonės, ne 
kaip iš knygų; dargi jų šiurkštumas, toks paprastas ir 
toks nekaltas, buvo malonus, ir net Lundelio veidmai- 
nystė nekėlė pasipiktinimo, ji buvo tokia paika ir tokia 
netvari, jog bet kada galėjai ją paversti niekais. Taigi 
praėjo vakaras ir baigėsi ta diena, kuri negrįžtamai nu- 
bloškė jį į erškėčiais klotą rašytojo kelią. 

SEPTINTASIS SKYRIUS 


Sekimas Jėzum! 


Rytojaus rytą jį pažadino tarnaitė ir padavė laišką, 
kuris buvo šitokio turinio: 


„p. Matą Sk. X., e. 27, 28, 29. 1 Korint. 
Sk. VI, e. 3, 4, 5. 


Brangus Br! 


Malonė, gailestingumas ir ramybė jums nuo Dievo 
Tėvo ir mūsų Viešpaties Kristaus Jėzaus ir t. t. Amen. 
Vakar vakare skaičiau „Pilkajam apsiauste“, jog keti- 
ni leisti „Santarvės fakelą'? Užsuk pas mane į darbą 
rytoj prieš devintą. 
Tavo Ganytojas 
Natanaelis Skorė'. 


Pagaliau jis suprato Lundelio mįslę, bet iš dalies. 

Aišku, jis nepažinojo didžiojo Pranašo Skorės asme- 
niškai ir nieko negirdėjo apie „Santarvės fakelą“, bet 
buvo smalsu, ir nusprendė atsiliepti į tokį primygtinį 
kvietimą. | 

Devintą valandą jis stovėjo Vyriausybės gatvėje 
priešais didžiulį keturaukštį namą, kurio fasadas nuo rūsio 
iki pat stogo buvo nukarstytas skelbimais. Krikščionių Ak- 
cinės bendrovės leidykla „Taika“, 3-čias a. „Dievo kū- 
dikių palikimas“, redakcija, 1/2-a. „Paskutinis teismas“, 
ekspedicija, 2-as a. „Taikos trimitas“, ekspedicija, 3-čias a. 
Vaikų laikraščio „Pašerk mano avinėlius“ redakcija, 2-as a. 
Krikščionių Maldos namų akcinė bendrovė „Gailestin- 
gumas viešpaties“ išmoka ir teikia paskolas pagal ne- 
kilnojamojo turto užstatą, 4-tas a. „Ateik pas Jėzų“, 
3-čias a. Dėmesio! 
B“ Prityrę pardavėjai, įnešę užstatą, gali gauti darbo. 
Misionierių akcinė bendrovė „Erelis“ išduoda 1867 metų 
pelną kuponais, 3-čias a. Krikščionių misionierių garlaivio 
„Zululu“ kontora, 3 1/2 a. 

6 Garlaivis, su dievo valia, išplauks 28-ąją šio mėne- 
sio. Kroviniai priimami su važtaraščiais ir už sertifika- 
tus kontoroje, Prieplaukos gatvėje, kur garlaivis krau- 
namas.. 

Siuvėjų sąjunga „Skruzdėlynas“ priima aukas pirma- 
jam aukšte. Pastorių bužmus skalbia ir lygina Kiem- 
sargis! Obliatas po 1,50 už svarą pardavinėja Kiemsargis! 
Dėmesio! Ten pat galima išsinuomoti juodus frakus ber- 
niukams, einantiems į konfirmaciją. Jauno vyno (Mat. 
19,32) galima nusipirkti iš Kiemsargio! Po 75 eres už ąsotį, 
be indo. 

Apatiniame aukšte kairėje vartų pusėje buvo krikš- 
čionių knygynas. Falkas stabtelėjo ir ėmė skaityti vitri- 
noje išdėstytų knygų pavadinimus. Seni seniausi: ne- 
kuklūs klausimai, įkyrūs kaltinimai, užgaulios paslaptys, 
visa taip gerai ir taip seniai žinoma. Bet labiausiai patrau- 
kė jo dėmesį daugybė iliustruotų žurnalų su didžiuliais an- 
gliškais medžio raižiniais pirkėjams vilioti. Ypač jaudinan- 
tys buvo vaikiški žurnalai, ir knygyno pardavėjas būtų 
galėjęs papasakoti, kaip seniai bei senės valandų valandas 
prastovi prie vitrinos, spoksodami į iliustracijas, kurios, 
matyt, graudino jų romias širdis ir žadino prisiminimus 
apie prabėgusią, gal nejučiomis prabėgusią, jaunystę. 
Falkui staiga toptelėjo bedieviška mintis apie dorovin- 
guosius saliečius, kurie valgo kraują ir geria duoną, 
bet susigėdęs tuoj nuvijo ją šalin. 

Pro Pompėjos stilium ištapytas sienas jis kopia aukš- 
tyn plačiais laiptais, kurie labai aiškiai primena, jog 
šis kelias nenuves į palaimą, ir įeina į didžiulį kambarį, 
įrengtą kaip banko salė su pultais dar nesusirinkusiems 
vyriausiajam buhalteriui, kasininkams ir sąskaitininkams. 
Vidury kambario stovi rašomasis stalas, didelis kaip al- 
torius, panašus į vargonus su daugybe registrų, sudaran- 
čių ištisą mygtukų klaviatūrą pneumatiniam telegrafui 
ir trimitų pavidalo garsintuvams, išvedžiotiems po visas 
kitas patalpas. Kambaryje stovi stambus vyriškis su auli- 
niais batais, pastorišku švarku, susegtu viena saga palei 
kaklą, todėl panašiu į atlapotą uniforminį surdutą, balta 
kaklaskare, o virš jos — jūrų kapitono kaukė, nes tikrasis 
veidas dingęs už pulto dangčio arba stalčiuje. Vyriškis čai- 

žo blizgančius batų aulus jojiko šmaikščiu, kurio ranke- 
nėlė tik simboliška, padaryta iš arklio kanopos, rūko 
stiprų cigarą, be paliovos čiaumodamas jį, matyt, kad bur- 
na turėtų darbo. Falkas nustebęs žiūrėjo į šią stambią 
žmogystą. 

Tai buvo naujausios mados žmogus, nes žmonių juk 
irgi esti mada! Didysis pranašas, kuriam nusisekė pada- 
ryti madingą nuodėmę, atgailos troškimą, pažeminimą, 
skurdą, žodžiu sakant, visa, kas tik yra bloga! Šis žmo- 
gus išganymą padarė prabanga! Jis sugalvojo evangeliją 
Didžiajai Sodų gatvei! Nuodėmių atleidimas pavirto spor- 
tu! Buvo rengiamos nusidėjėlių varžybos, kur pats di- 
džiausias nusidėjėlis gaudavo prizą, medžiojamos vargšų 
sielos, kurios privalėjo būti išganytos, bet, pripažinkim 
tai, buvo ir aukų gaudynės, tobulinant gerus darbus, ir 
tos aukos pavirsdavo žiauriausios labdarybės objektais. 

— Aha, ponas Falkas!-— sako kaukė.— Sveiki gyvi, 
drauguži! Gal norit pasižiūrėti mano įmonės! Atleiskit, 
ponas Falkai, juk jūs išganytas? Taip! Gerai! Čia spaus- 
tuvės akcinės bendrovės ekspedicija — atsiprašau tru- 
putėlį. 

Jis prieina prie vargonų ir ištraukia keletą registrų, 
pasigirsta švilpimas. 

— Malonėkite tuo tarpu apsižvalgyti! 

Tada prikiša lūpas prie trimito ir šaukia: 

— Septintas trimitas ir aštuntas registras! Nistrio- 
mai! Medievalis, 8, iš eilės, antraštes — fraktūra, pavar- 
des — retinti! 

Per tą patį trimitą atsiliepia balsas: 

— Nėra rankraščio! 

Kaukė atsisėda prie vargonų, pasiima plunksną, lapą 
popieriaus ir pila išsijuosęs, kalbėdamas pro cigarą. 

— Darbų... jau... tokia gausybė. .. kad beveik pra- 
noksta... mano jėgas... ir... mano sveikata būtų kur 
kas prastesnė... jeigu... aš... ja... taip... nesirūpin- 
čiau. 

Jis pašoka, ištraukia kitą registrą ir šaukia į kitą 
trimitą: 

— Korektūrą „Ar užsimokėjai skolas?" 

Ir vėl kalba viena, o rašo kita. 

— Jums... tikriausiai keista... kodėl aš... su au- 
liniais batais... čia. Mat... pirma... kad jodinėju. .. 
dėl... sveikatos. .. 

Berniukas atneša korektūrą. Kaukė paduoda ją Falkui 
ir sako nosimi, nes burna užimta: „Paskaitykit!“ O tuo 
pat metu akimis šūkteli berniukui: „Palauk!“ 

— Antra (krustelėjęs ausis lyg pasigiria Falkui: „Ma- 
tot, nenutrūko mintis!“)... aš manau. .. kad dvasios žmo- 
gus. . . neturi išsiskirti. .. savo. . . išvaizda. .. iš. .. kitų. .. 
žmonių. .. nes... tai vadinama... dvasine... puikybe... 
ir... duoda. .. medžiagos. .. apkalboms. 

Įeina buhalteris, ir kaukė jį pasveikina kaktos oda, 
nes ta vienintelė dar nieko neveikia. 

Kad nereikėtų sėdėti dykam, Falkas pasiima korek- 
tūrą ir skaito. Cigaras kalba toliau. 

— Visi... žmonės. .. turi. .. aulinius. .. aš anaiptol. .. 
nenoriu. .. skirtis... savo išvaizda... ir kadangi... ne- 
su... veidmainys. .. aviu. .. auliniais batais. 

Paskui paduoda rankraštį berniukui ir šaukia — bur- 
na: 

— Keturias skiltis, septintas trimitas, Nistriomui! 

O tada Falkui: 

— Dabar aš laisvas penkias minutes! Gal nueisim į 
sandėlį? 

Buhalteriui: 

— Ką krauna į „Zululu'? 

— Degtinę, — atsako buhalteris gergždžiančiu balsu. 

— Bus gerai?— klausia kaukė. 

— Bus!-— atsako buhalteris. 

— Na ir dieve padėk! Eime, ponas Falkai. 

Jie įžengia į kambarį, kuriame vien tik lentynos, 
prigrūstos knygų. Kaukė pliaukšteli šmaikščiu per nuga- 
rėles ir išdidžiai sako — nesikuklindamas: 

— Aš jas parašiau! Ką pasakysit? Argi ne daug? 
Jūs irgi rašinėjat... po truputį! Jeigu stengsitės, taip 
pat tiek daug prirašysit! 

Jis kramtė, žiaumojo cigarą ir spjaudė tabako drib- 
snius, kurie skraidė lyg mašalai, galiausiai nutūpdami 
ant knygų nugarėlių. Atrodė, kad jis apie kažką gal- 
voja su panieka. 

— „Santarvės fakelas'? Hm! Mano supratimu, kvai- 
las pavadinimas! Ar jūs taip nemanotė Ar pats jį sugal- 
vojot? 

Pirmą kartą Falkas turėjo progos jam atsakyti, nes, 
kaip visi didieji žmonės, jis pats atsakydavo į savo 
klausimus. Falkas pasakė, jog ne, bet daugiau nesuspėjo, 
nes kaukė varė vėl: 

— Mano išmanymu, labai kvailas pavadinimas! Ta-aip! 
O jums atrodo, bus geraiė 

— Aš nieko nežinau ir nesuprantu, apie ką jūs kalbat. 

— Nieko nežinot? 

Jis pasiima laikraštį ir duoda jam. 

Falkas nustebes skaito šitokį skelbimą: 

„Skelbiama prenumerata: „Santarvės fakelas“. Žurna- 
las tikinčiajai visuomenei. Netrukus pasirodys. Redak- 
torius Arvidas Falkas (rašytojas, Literatūros akademijos 
laureatas). Pirmajame numeryje Hokano Spėgelio „Die- 
vo darbai“, kupina religinės dvasios ir didžiai krikščio- 
niška eiliuota poema . 

Jis buvo užmiršęs atsisakyti Spėgelio ir dabar sto- 
vėjo be žado! 

— Koks tiražas? A? Manau, du tūkstančiai. Per ma- 
žas. Negerai! Mano „Paskutinis teismas“ eina dešimt 
tūkstančių tiražu, ir aš vis dėlto įsidedu į kišenę ne dau- 
giau kaip... ką čia kalbėti — penkiolika grynais! 

— Penkiolika? 

— Tūkstančių, vaikine! 

Kaukė, matyt, užmiršo savo vaidmenį ir prašneko 
jau sena maniera. 

— Tai va, — kalbėjo jis toliau. — Jūs žinot, kad aš 
esu populiarus pamokslininkas, galiu tą nesigirdamas 
pasakyti, nes visas pasaulis žino! Jūs žinot, kad aš esu 
labai populiarus, ir nieko negaliu padaryti, bet taip yra! 
Būčiau veidmainys, jei sakyčiau, jog nežinau to, ką žino 
visas pasaulis! Tai va, iš pradžių aš paremsiu jūsų su- 
manymą! Matot ana tą maišą! Jeigu aš pasakysiu, kad 
jame laiškai nuo piliečių, moterų — taip, taip, nesijau- 
dinkit, aš vedęs — prašančių mano nuotraukos, tai bus 
ne per daug pasakyta. 

Iš tiesų tai buvo tik maišelis, į kurį jis pliaukštelė- 
jo savo šmaikščiu. 

— Kad nereiktų nei jums, nei man labai vargti, O 
drauge žmogui būtų padaryta didelė paslauga, aš pagalvo- 
jau, kad leisiu jums parašyti mano biografiją ir išspaus- 
dinti sykiu su portretu, tada jūsų pirmasis numeris išei- 
tų dešimties tūkstančių tiražu ir jūs tik už tą numerį 
pasičiuptumėt grynais vieną tūkstantį. 

— Bet, ponas pastoriau,— (jau norėjo sakyti „kapito- 
ne“) — aš nieko nežinau apie šį reikalą! 

— Visai nesvarbu! Absoliučiai! Leidėjas pats kreipė- 
si į Mane, prašydamas mano portreto! O jūs parašysit 
mano biografiją! Norėdamas palengvinti jums darbą, pa- 
prašiau vieną savo draugą apmesti pagrindinius metme- 
nis, 0 jums reikės tik sugalvoti įžangą — trumpą ir iš- 
raiškingą,— daugiausia keletą abzacų! Dabar žinot! 

Falkas buvo pritrenktas šitokio begalinio įžvalgumo, 
nustebo, kad portretas toks nepanašus į originalą, o 
draugo rašysena tokia panaši į kaukės. 

Kaukė padavė jam portretą ir rankraštį, atkišo ran- 
ką, laukdamas padėkos. 

— Linkėjimų. . . leidėjui! — Jis vos nepasakė „Smitui“, 
ir silpnas raudonis nutvisko tarp žandenų. 

Betgi pastorius nežinot mano įsitikinimų, — bandė 
prieštarauti Falkas. 

— Įsitikinimųė Ko? Argi aš klausiau apie įsitikini- 
musė Man toli gražu nerūpi žmogaus įsitikinimai! Gink 
dieve! Man? Anaiptol! 

Jis dar sykį pliaukštelėjo šmaikščiu per knygų nugarė- 
les, atidarė duris, išleido savo biografą ir vėl grįžo prie 
darbo altoriaus. 

Falkas kaip visada, o tai buvo jo nelaimė, nemokėjo 
laiku rasti atsakymo, todėl ir dabar sugalvojo jį tik atsi- 
dūręs gatvėje. Rūsio langelis, kuris atsitiktinai buvo pra- 
viras (ir neužgožtas skelbimo) priėmė į savo globą ir 
biografiją, ir portretą. 

Paskui jis nuėjo į artimiausio laikraščio redakciją 
paneigti skelbimo apie „Santarvės fakelą“ ir tada puolė 
tiesiai į glėbį bado šmėklai. 


AŠTUNTASIS SKYRIUS 


Vargšė tėvynė! 


Ridarholmeno bažnyčios laikrodis išmušė dešimtą va- 
landą, kai, praslinkus kelioms dienoms, Falkas artėjo 
prie Riksdago padėti „Raudonkepuraitės“ korespondentui 
Antrųjų rūmų posėdyje. Jis pagreitino žingsnį, nes manė, 
jog šioje įstaigoje, kur tokios geros algos, reikėjo būti 
sulig paskutiniais dūžiais. Atėjęs užkopė laiptais, ir jam 
buvo parodyta kairioji galerija Antrųjų rūmų korespon- 
dentams. Kone iškilmingai nusiteikęs įžengė į siaurutį 
balkoną, lyg karvelidė kabantį palubėje, kur „laisvojo 
žodžio vyrai galėjo klausytis, kaip rinktiniai visuomenės 
atstovai svarsto opiausias krašto problemas“. Visa tai buvo 
nauja Falkui, bet jis nepametė galvos nuo per didelio 
įspūdžio, kai iš savo palėpės išvydo žemai tuščią salę, 
labai panašią į Lankasterio mokyklą. Jau buvo penkios 
minutės po dešimtos, tačiau, be jo paties, nė gyvos dvasios 
nesimatė. Keletą minučių viešpatauja tyla lyg kaimo baž- 
nytėlėje prieš pamokslą; tik ūmai salėje kažkas sukrebžda. 
„Žiurkė“,— galvoja jis. Bet paskui tiesiai, priešinėje kores- 
pondentų galerijoje, pamato mažytį subliuškusį žmogelį, 
kuris drožia pieštuką, įrėmęs į barjerą, ir žiūri, kaip šiukš- 
lės krinta žemyn stačiai ant stalų. Nėra kur daugiau akį 
paganyti, Falkas žvalgosi po tuščias sienas ir pamato tik 
Napoleono I laikrodį, kurio naujai paauksuotos impe- 
ratoriškos emblemos simbolizuoja senienas su naujais 
apnašais. Rodyklės, kurios jau pasisukusios iki dešimt 
minučių po dešimtos, taip pat kai ką simbolizuoja — su 
patyčia; tuomet gale salės atsiveria durys ir įeina pilietis, 
senas žmogus, pečiai gunktelėję nuo pareigų naštos, nuga- 
ra sulinkusi nuo municipalinių rūpesčių, kaklas sudribęs 
nuo ilgo sėdėjimo drėgnuose kabinetuose, komitetų salėse, 
bankuose ir taip toliau, kažkokiu sudiržusiu abejingu 
žingsniu eina jis ilgu kokosiniu kilimu, nutiestu iki kated- 
ros. Atėjęs lig vidurio, tiesiai ties imperatoriškuoju laik- 
rodžiu, sustoja — matyt, įpratęs stabtelti vidury kelio ir 
pasižvalgyti į šalis, netgi atsigręžti atgal; šį kartą sustoja 

palyginti savo laikrodžio su sieniniu ir nepatenkintas purto 
seną, iškvaršusią galvą: skuba! skuba! Ir veidas švyti 
nežemiška ramybe, ramybe, kadangi jo laikrodis nevėluo- 
ja. Vėl drožia kilimu pirmyn tokiu pat žingsniu, lyg artė- 
damas prie savo gyvenimo tikslo, ir vargu bau ar neranda 
jo ten, garbingame pirmininko krėsle. 

Pasiekęs tikslą, sustoja, išsiima nosinę ir stovėdamas 
šnypščiasi; tada, nužvelgęs akimis atidžiai klausančią 
suolų bei stalų auditoriją ir pasakęs kažką labai svarbaus, 
pavyzdžiui: „Mano ponai, aš dabar nusišnypščiau!", atsi- 
sėda ir, rodos, visai sustingsta, pamanytum, kad miega, 
jei nežinotum, jog ne laikas miegoti; ir vienų vienas, 
nes tuo neabejoja, vienas su savo dievu didžiulėje salėje, 
pradeda kaupti jėgas ateinančios dienos darbams, tik 
staiga palubėj, kairėj pusėj, kažkas čaižiai sukrebžda, 
jis krūpteli ir pasuka galvą taip, kad vien tik žvilgsniu 
gali užmušti žiurkę, drįstančią krebždėti jam esant. Falkas, 
nesitikėjęs šitokio stipraus rezonanso karvelidėje, su- 
tinka žudantį žvilgsnį, kuris vis dėlto sušvelnėja, kol 
grįžta nuo palubės žemyn, ir spėja sukuždėti, nes balsiai 
nedrįsta pasakyti: „Čia tik korespondentas, o aš nusigan- 
dau, Maniau, žiurkė“. Tačiau žudikas bemat pradeda smar- 
kiai atgailauti už akių padarytą nuodėmę ir užsiden- 
gia veidą ranka — gal verkia? Ne, jis nori ištrinti dėmę, 
kuri atsirado jo akies tinklainėje, pažvelgus į bjaurų 
daiktą. 

Bet štai atsilapoja durys, renkasi deputatai, o sieninio 
laikrodžio rodyklės vis slenka, vis slenka. Pirmininkau- 
jantis dalina malonę linktelėjimu ar rankos paspaudimu 
geriesiems, o bloguosius baudžia, nugręždamas nuo jų 
veidą, nes kaip vyriausiasis jis turi būti teisingas. 

Ateina „Raudonkepuraitės“ korespondentas, susivė- 
lęs, neišsipagiriojęs ir neišsimiegojęs; ir vis dėlto, matyt, 
jaučia malonumą kuo tiksliausiai atsakinėti į naujoko 
klausimus. 

Durys atsiveria dar sykį, ir įeina persona tokiais 
tvirtais žingsniais, lyg būtų savo namuose, Mokesčių 
uždėjimo kanceliarijos administratorius ir Valdininkų algų 
mokėjimo kolegijos aktuarijus; jis drožia tiesiai prie pir- 
mininkaujančio, sveikinasi lyg su pažįstamu ir rausiasi po 
JO popierius tartum po savo. 

— Kas jis? — klausia Falkas. 

— Vyriausiasis raštininkas, — atsako bičiulis iš „Rau- 
donkepuraitės . 

— Ką? Bene čia taip pat rašo! 

— Taip pat! Tuoj pamatysi! Čia visas aukštas skirtas 
raštininkams; netgi palėpės prikištos, greitai ir rūsys 
bus jų pilnas! 


Dabar apačioje knibžda lyg skruzdėlynas. Bet kaukšte- 
li pirmininkaujančio plaktukas, ir stoja tyla. Vyriausia- 
sis raštininkas perskaito praėjusio posėdžio protokolą, 
ir šis vienbalsiai patvirtinamas. Paskui perskaito Juno 


Junsono iš Lerbako prašymą leisti dvi savaites atostogų. 
Patenkinti! 


— Argi čia taip pat duodamos atostogos? — nustebęs 
klausia naujokas. 

— Žinoma! Junui Junsonui reikia važiuoti namo į 
Lerbaką sodinti bulvių. 

Dabar paaukštinime pradeda rinktis jaunuolių su plunk- 
snomis ir popieriais. Išvien seni pažįstami iš senų ekst- 
raordinarininko laikų. Jie susėda aplink nedidelius sta- 
liukus, tarsi ruošdamiesi lošti preferansą. 

— Čia raštininkai, — paaiškina „Raudonkepuraitė“.— 
Atrodo, pažino tave! 

Tikriausiai pažino, nes užsideda pensnė ir spokso visi į 
karvelidę, taip pat išdidžiai, kaip teatro parteris žiūri į 
viršutines eiles. Paskui šnibždasi tarpusavy ir keičiasi 
nuomonėmis apie nesantįjį, kuris, iš visa ko sprendžiant, 
turėtų būti ten, kur dabar sėdi Falkas. Falką taip sujau- 
dina toks didelis dėmesys, kad ne itin maloniai pasi- 
sveikina su Struve, kuris įžengia į karvelidę, paniuręs, 
storžieviškas, nevalyvas ir konservatyvus. 

Vyriausiasis raštininkas perskaito prašymą ar pasiūly- 
mą asignuoti lėšų naujiems kilimams vestibiulyje ir 
variniams numeriukams ant kaliošų dėžių. 

Patenkinti! 

— Kur sėdi opozicija? — klausia naujokas. 

— Hm, velniai žino, kur ji sėdi. 

— Juk jie visą laiką pritaria. 

— Palauk truputį, dar išgirsi. 

— Gal jie dar nesusirinkoė 

— Čia kas kada nori ateina ir išeina. 

— Tarsi paprasčiausioj įstaigoj! 

Konservatyvusis Struvė, nusiklausęs tokių lengvabū- 
diškų šnekų, mano privaląs atsiliepti valdžios vardu. 

— Ką ten mažutis Falkas čiauška? Nevalia burbėti! 

Falkas taip ilgai sugaišta, ieškodamas tinkamo atsaky- 
mo, kad apačioje prasideda debatai. 

— Nekreipk tu į jį dėmesio, — ramina „Raudonkepurai- 
tė'.— Jis visada konservatyvus, kai turi pinigų pietums, 
o ką tik iš manęs pasiskolino penkinę! 

Vyriausiasis raštininkas skaito: 

„Valstybinės komisijos sprendimas Nr. 54 dėl Ulos 
Hipsono pasiūlymo nugriauti medines tvoras . 

Miško pramonininkas iš Norlando Larsonas reikalauja 
besąlygiškai pritarti. „Kas ištiks mūsų miškus? — sušunka 
jis. — Aš tik noriu paklausti: kas ištiks mūsų miškus!' — 
ir šnopuodamas sudrimba atgal į suolą. Šitokia raiški 
gražbylystė jau prieš dvidešimt metų buvo išėjusi iš 
mados, užtat priimama prunkštavimais, ir šnopavimas 
Norlando suole pats savaime liaujasi. 

Elando atstovas siūlo mūrines tvoras iš smiltainio; 
Skonės atstovas mano, jog geriau iš buksmedžio; nor- 
botnietis savo ruožtu mano, kad tvoros apskritai neberei- 
kalingos, kai nėra ko tverti, o Stokholmo atstovas sako, 
jog šį klafūisimą vertėtų perduoti ekspertų komitetui, ir 
pabrėžia žodį „ekspertų . Tuomet pakyla audra. Verčiau 
mirtis negu komitetas! Reikalaujama balsuoti. Pasiūlymas 
atmetamas, ir tvoros stovės, kol pačios sugrius. 

Vyriausiasis raštininkas skaito: 

„Valstybinės komisijos sprendimas Nr. 66 dėl Karlo 
Jonsono pasiūlymo sumažinti asignacijas Biblijos komi- 
sijai . Paminėjus šią garbingą organizaciją, egzistuojan- 
čią šimtus metų, nejučiomis užgęsta šypsenos ir salėje 
įsiviešpatauja ori tyla. Kas drįs kėsintis į pačius religijos 
pamatus, kas drįs užsitraukti visuotinį pasmerkimą! Istado 
vyskupas prašo žodžio. 

— Ar rašyti? — klausia Falkas. 

— Ne, mums nerūpi, ką jis pasakys. 

Tačiau konservatyvusis Struvė užsirašo štai ką: 

— „Švent. tėvynės interesai. Relig. ir žmonija neatskir. 

829 ir 1632 m. Netikėjimas. Naujov. iešk. Dievo žod. 
Žmog. žod. Šimt. met. Atsakom. Uolum. Sąžining. Teisin- 
gum. Sumanum. Moksl. Šved. bažnyč. pamatai. Švedų 
sąž. tradic. Gustav. I. Gustav. II. Liuceno kalvos!'. Euro- 
pos dalys. Būsim. kartų nuospr. Vargas. Gėda. Žalia velė- 
na. Nusipl. rankas. Jie nenorėjo“. 

Karlas Jonsonas prašo žodžio. 

— Dabar rašysim mes! — sako „Raudonkepuraitė“. 

„Plepalai! Tuščiažodžiav. Komit. posėdž. 100 metų. Kaš- 
tavo 100000 rd. 9 arkivyskup. 30 profes. Upsal. išl. 500 m. 
Algos. Sekret. Asistent. Nieko nepadaryta. Bandym. Blogas 
darb. Pinigai, pinigai, pinigai! Sakykim tiesiai. Apgaul. 
Valdinink. Siurbėl. Sistema. 

Nepasigirsta nė vieno žodžio, taigi bežadžiu balsavimu 
pasiūlymas priimamas. 

Tuo tarpų, kol „Raudonkepuraitė“ įgudusia ranka 
dailina padriką Jonsono kalbą ir užrašo viršuje šmaikštų 
pavadinimą, Falkas ilsisi. Bet štai akys nuklysta į žiūrovų 
galeriją ir aptinka gerai pažįstamą galvą, užsirėmusią 
ant barjero — tai Ulė Montanus. Šią akimirką jis panėši 
į šunį, saugantį kaulą, gal iš tikrųjų taip yra, juk Falkas 
nežino, nes Ulė be galo paslaptingas. 

Žemai, prie suolo ties dešiniąja galerija, kaip tik toje 
vietoje, kur blyškusis žmogysta bėrė pieštuko nuodrožas, 
pasirodo uniformuotas ponas su trikampe skrybėle po 
pažastim ir popieriaus rulonu rankoje. 

Kaukšteli plaktukas, ir stoja ironiška, grėsminga tyla. 

— Rašyk,— sako „Raudonkepuraitė“,— bet tik skai- 
čius, O aš pasižymėsiu visa kita. 

— Kas čia? 

— Karaliaus įstatymų projektai. 

Rulonas skaito: 

„Jo karal. diden. įstatymo projektas dėl asignacijų 
padidinimo Kilmingųjų jaunuolių gyvųjų kalbų tobulini- 
mosi departamentui pagal straipsnį „Rašymo priemonės 
ir smulkios išlaidos“ nuo 50000 rd. iki 56000 rd. 37 erių . 

— Kas tos smulkios išlaidos? — klausia Falkas. 

— Ropinės, lietsargių stovai, spjaudyklės, žaliuzės, 
pietūs Haselbakene, dienpinigiai ir t. t. Patylėk; bus dau- 
giau. 

Rulonas skaito toliau: „Jo karal. diden. įstatymo pro- 
jektas asignuoti šešiasdešimt naujų karininkų vietų Vest- 
jotos kavalerijoje . 

— Ar šešiasdešimt? — klausia Falkas, visiškai neišma- 
nantis valstybės reikalų. 

— Šešiasdešimt! Tik rašyk! 

Popieriaus rulonas vyniojasi ir vyniojasi. 

„Jo karal. diden. įstatymo projektas asignuoti naujas 
penkias ordinarines raštininkų vietas Valdininkų algų 
mokėjimo kolegijoje . 

Didžiausias subruzdimas prie preferanso staliukų; di- 
džiausias subruzdimas ant Falko kėdės. 

Popieriaus rulonas susisuka vėl, pirmininkaujantis atsi- 
stoja, padėkoja linktelėjimu, tarsi klausdamas, „ar nepa- 
geidaujat dar ko nors?', o rulono savininkas atsisėda į savo 
suolą ir pradeda pustyti pieštuko nuodrožas, kurių buvo 
pribarstęs subliuškęs žmogysta, bet stangri auksu siuvinėta 
apykaklė trukdo pasiduoti pagundai, kurios auka iš ryto 
buvo tapęs pirmininkaujantis. 

Debatai vyksta toliau. Svenas Svensonas iš Torliosos 
prašo žodžio elgetų globos klausimu. Lyg davus ženklą visi 
korespondentai pakyla, ima žiovauti, rąžytis. 

— Eisim žemyn valgyti pusryčių, — praneša „Raudon- 
kepuraitė" savo globotiniui.— Mes turim valandą ir de- 
šimt minučių. 

O Svenas Svensonas kalba. 

Parlamentarai pradeda judėti, kai kurie išeina. Pir- 
mininkaujantis šnekasi su keliais geraisiais deputatais 
ir šitaip vyriausybės vardu išreiškia savo nepritarimą 
būsimiems Sveno Svensono žodžiams. Du vyresni Stok- 
holmo deputatai priveda, iš pažiūros sprendžiant, naujo- 
ką prie tribūnos ir lyg kokį keistą žvėrį rodo jam kalbė- 
toją; jie Žiūri į jį, nusprendžia, kad juokingas, ir atsuka 
jam nugarą. 

„Raudonkepuraitė“ iš mandagumo paaiškina Falkui, 
jog kalbantysis esąs rūmų „rimbas“. Jis nei šaltas, nei 
šiltas, nė viena partija negali juo pasinaudoti, jis nesiduoda 
niekieno palenkiamas į savo pusę, tik kalba, kalba. Bet 
ką kalba — to niekas nežino, nes joks laikraštis apie jį 
nerašo ir niekam neateina į galvą pasižiūrėti protokolų, 
tačiau raštininkai yra prisiekę, kad jei kada turėsią valią, 

būtinai pakeisią tvarką jo naudai. 

Bet Falkas, jausdamas aiškią silpnybę viskam, kas 
lieka nepastebėta, neina pusryčiauti ir išgirsta ko seniai 
negirdėjo: garbingą žmogų, ryžtingai žengiantį savo keliu 
ir garsinantį pažemintųjų bei nuskriaustųjų skundą. .. tik 
jo niekas nesiklauso. 

O Struvė, pamatęs savo kraštietį, nė kiek nesudvejoja 
ir eina į rūsį, kur renkasi kiti ir kur galima sutikti pusę 
rūmų. 

Užkandę ir šiek tiek išgėrę, jie vėl grįžta į viršų, susėda 
ant savo laktų ir dar kurį laiką girdi Sveną Svensoną 
arba, tikriau, mato jį kalbant, nes po pusryčių šurmulys 
toks galingas, jog nė žodžio negirdėti, ką sako kalbėtojas. 

Bet galų gale jis vis dėlto baigia. Niekas jam neprieš- 
tarauja, kalba nereikalauja jokio sprendimo ir, rodos, 
nebuvo nė pasakyta. 

Vyriausiasis raštininkas, kuris tuo metu spėjo sulaks- 
tyti į savo kolegijas, užsukti į savo „Pašto laikraštį“ ir 
pamaišyti židinius, vėl savo vietoje ir skaito: 

„Valstybinės komisijos pranešimas Nr. 72 dėl Pero 
Ilsono iš Treskolos pasiūlymo skirti 10000 riksdalerių 
Treskolos bažnyčios medinių skulptūrų remontui“. 

Šuns galva ant žiūrovų galerijos barjero atrodo taip 
grėsmingai, lyg pasiryžusi neatiduoti kaulo. 

— Ar pažįsti ana tą apsigimėlį galerijoje? — klausia 
„Raudonkepuraitė . 

— Ulė Montanus, man regis. 

— Ar žinai, kad jis iš Treskolos? O, apsukrus vaikinas! 
Pažvelk į jo išraiškingą galvą, kai kalbės Treskolos atsto- 
vas. d 

Peras Ilsonas gauna žodį. 

Struvė su panieka atgręžia nugarą kalbėtojui ir atsi- 
pjauna kramtomosios tabokos, o Falkas su „Raudonkepu- 
raite“ pasiruošia plunksnas. 

— Rašyk frazes, — sako „Raudonkepuraitė ,— o aš žy- 
mėsiuos faktus! 

Po ketvirčio valandos Falko popieriaus lapas buvo 
primargintas šitokių raidžių: 

„Tėvyn. kultūr. gynim. Ekon. inter. Sen. pamink!l. 
apsaug. Pagal Fichtę. Tėvyn. kult. ne mater inter. Ergo 

kaltin. atmest. Žymi bažn. Ryto saul. spindesy. Bokšto 
smaigal. į debes. Nuo neatmen. laik. Filosof. ne sapn. Tau- 
tos švent. teisės. Švent. tėvyn. teisės. Liter. akad., istor. ir 
menų akad.“ 

Šitoji marmalynė, ypač velionio Fichtės atkasimas, 
sukelia juoką, bet vis dėlto sulaukia debatų — į ją atsilie- 
pia sostinės ir Upsalos atstovai. 

Pirmasis sako: nors jis nematęs Treskolos bažnyčios ir 
nepažįstąs Fichtės, nors nežinąs, ar senieji gipsiniai diedu- 
kai verti dešimties tūkstančių riksdalerių, vis dėlto manąs, 
jog vertėtų pritarti pasiūlymui, norint paskatinti gražų 
rūmų sumanymą, nes pirmą kartą girdįs, jog balsų daugu- 
ma reikalautų ko nors kito, ne tiltų, tvorų, liaudies mokyk- 
lų ir panašiai. 

Upsalos atstovas pareiškia (pagal Struvės užrašus): 
kad siūlytojas a priori esąs teisus, kad jo premisa — 
puoselėti tėvynės kultūrą — teisinga, kad išvada — skirti 
dešimt tūkstančių riksdalerių — įpareigojanti, kad tiks- 
las, tendencija, ketinimai gražūs, pagirtini, patriotiniai, 
bet padaryta viena klaida. Kieno? Tėvynės? Valstybės? 
Bažnyčios? Ne! Siūlytojo! Logiškai galvojant, siūlytojas 
teisus, ir todėl oratoriui — jis pakartoja šį žodį — nieko 
nebelikę, kaip girti tikslą, tendenciją, ketinimus ir iš 
visos širdies palaikyti siūlymą, jis raginąs rūmus tėvy- 
nės vardan, kultūros vardan ir meno vardan atiduoti 
balsus už šį pasiūlymą; tuo tarpu jis pats, loginiu požiu- 
riu, laikąs siūlymą klaidingu, nepagrįstu, neteisėtu, kadan- 
gi tapatinamos regiono ir valstybės sąvokos, todėl reika- 
laująs jį atmesti. 

Kol vyksta balsavimas, galva žiūrovų galerijoje 
mėšlungiškai sukioja akis ir judina lūpas, bet kai pasiū- 
lymas priimamas, ji staiga pakyla ir dingsta nepatenkintų 
žiūrovų kamšatyje. 

Falkas tariasi suprantąs, jog tarp Pero Ilsono pasiūlymo 
ir Ulės dalyvavimo bei dingimo esama ryšio. Struvė, 
po pusryčių tapęs dar konservatyvesnis ir balsingesnis, 
be paliovos plepa tai šį, tai tą. „Raudonkepuraitė“ ramus 
ir abejingas; jis jau liovėsi stebėtis. 

Bet štai pro tamsų žmonių debesį, kuriame Ulė padarė 
plyšį, išnyra skaistus ir šviesus, kaip saulė spindintis 

veidas, ir Arvidas Falkas, kuris kaip tik nugręžęs savo 
žvilgsnį į tą pusę, turi nuleisti akis ir nusisukti — tai jo 
brolis, šeimos galva, giminės garbė, kurią jis kada nors 
išgarsins ir išaukštins. Už Nikolauso Falko pečių pasirodo 
pusė juodbruvo veido, malonių, klastingų bruožų, tarsi 
kuždanti kažkokias paslaptis šviesiojo nugarai. Falkas 
nespėja nė nusistebėti, išvydęs brolį šiuose rūmuose, 
nes žino pastarojo priešiškumą naujajai valdžiai, 0 pir- 
mininkaujantis jau duoda teisę Andersui Andersonui 
pateikti pasiūlymą, ir šisai, bemat kuo ramiausiai pasi- 
naudojęs ta teise, perskaito: 

„Remdamasis daugybe prielaidų, siūlau riksdagui nu- 
tarti, kad Jo karališkoji didenybė prisiimtų solidariąją 
atsakomybę už visas akcines bendroves, kurių nuostatus 
ji sankcionuoja'. 

Saulė nustoja šviesti žiūrovų galerijoje, o salėje kyla 
uraganas! 

Grafui fon Splintui suteikiamas žodis: 

— Guousgue tandem Catilina! Štai kur nueita! Kai 
kas taip užsimiršta, kad drįsta niekinti vyriausybę, arba, 
o tai dar blogiau, daro ją patyčių objektu, rimtų pašaipų, 
nes kitaip turbūt negalima suprasti šito pasiūlymo. Tai 
patyčios, sakau aš, ne, atentatas, išdavystė! O! Mano tėvy- 
nė! Tavo nedori sūnūs užmiršo, ką tau skolingi! Bet ar 
gali būti kitaip, kai tu netekai savo riterių, savo skydo, 
savo apsigynimo! Aš reikalauju, kad šis žmogus, Peras An- 
dersonas, ar kas jis ten toksai, atsiimtų savo siūlymą, 
nes, dievaži, jis pamatys, kad karalius ir tėvynė dar turi 
ištikimų gynėjų, kurie įstengs pakelti akmenį ir sutraišky- 
ti devyngalvę išdavystės hidrą. 

Pritarimo šūksniai iš žiūrovų galerijos, nepasitenki- 
nimo — salėje. 

— Cha, manot, kad aš bijau! 

Oratorius skeryčioja rankomis, lyg mesdamas akmenis, 
bet hidra šypsosi savo tūkstančiu veidų. Oratorius ieško 
kitos hidros, kuri nesijuokia, ir suranda ją korespondentų 
galerijoje. 

— Ten, ten! — Jis rodo į karvelidę ir tokiomis akimis 
dėbčioja, lyg sienoje būtų atsivėrusi praraja.— Štai kur 
varnų lizdas! Aš girdėjau juos kranksint, bet jie neišgąs- 

dins manęs! Pakilkit, švedai, kirskit medį, pjaukit sijas, 
lupkit lentas, spardykit kėdes, daužykit stalus į šipulius, 
štai į tokius... — jis rodo savo mažąjį pirštą, — ir sude- 
ginkit visą tą šlamštą, tada pamatysit, kaip suklestės 
valstybė ir kaip sukils nauji daigai. Taip kalba švedų 
bajoras! Įsidėmėkit, ūkininkai! 

Ši kalba, kuri prieš trejetą metų būtų buvusi sutikta 
džiugesio šūksmais Riterių Rūmų aikštėje ir tiksliai įrašyta 
į protokolą, kad vėliau būtų išspausdinta atskirai ir išdalin- 
ta šalies liaudies mokykloms bei kitoms labdaringoms įs- 
taigoms, dabar palaikoma lyg kokia pramoga, į protokolą 
patenka smarkiai apdorota, o po to, net keista, paminima 
tik opozicijos laikraščiuose, kurie šiaip nespausdina tokių 
dalykų. 

Tada žodžio paprašo Upsalos atstovas. Šis iš esmės 
pritaria kalbėjusiajam ir savo jautria ausim net sugeba 
išgirsti jo kalboje senų laikų kardų žvangėjimą, bet jis pats 
kalbėsiąs apie akcinių bendrovių idėją, tik kaip idėją, ir 
norįs paaiškinti, kad akcinė bendrovė tai ne pinigų sau- 
gykla ir ne žmonių sąjunga, akcinė bendrovė esanti mora- 
linis individas ir yra nepakaltinama. .. 

Salėje kyla toks juokas ir triukšmas, kad koresponden- 
tai nebevalioja daugiau girdėti kalbėtojo, kuris baigia tuo, 
kad, logiškai galvojant, tėvynės interesams mato pakibu- 
sią grėsmę, tėvynės interesai nukentėsią ir valstybė atsi- 
dursianti pavojuje. 

Priešpiet dar kalba šeši oratoriai, kurie pateikia ištrau- 
kas iš oficialiosios Švedijos statistikos bei Naumano 
įstatymų, iš juridinio žinyno ir „Geteborgo Prekybos 
laikraščio“, ir visi padaro išvadą, kad tėvynei grės pavo- 
jus, jeigu jo Karal. did. bus verčiama prisiimti solidariąją 
atsakomybę už visas akcines bendroves, kurių nuostatus 
ji sankcionuoja, ir kad tėvynės interesams pakibusi grės- 
mė. Vienas iš jų net drįsta pasakyti, kad valstybės inte- 
resais lošiama kaip kauliukais, kiti mano, jog jie pastatyti 
ant kortos, kiti sako, jog jie kabą ant plaukelio, o paskuti- 
nysis pabrėžia, jog jie kabą ant siūlo. 

Prieš pat pietus pasiūlymas atmetamas; tai yra tėvynei 
neteks pereiti per komisijų malūną, raštinių sietą, valsty- 
bės kapoklę, kuliamąją ir laikraščių triukšmą. Tėvynė 
išgelbėta! Vargšė tėvynė! 

DEVINTASIS SKYRIUS 


Nurodymai 


Vieną rytą, praslinkus kiek laiko po aname skyriuje 
aprašytų įvykių, Karlas Nikolausas ir jo mieloji žmona 
sėdėjo prie stalo ir gėrė kavą. Šeimininkas ne su chalatu 
ir šlepetėmis — kitaip, negu buvo pratęs, o ponia su bran- 
giu Chalatu. 

— Supranti, vakar jos čia buvo visos penkios pareikšti 
užuojautos,— pasakė ponia linksmai kvatodama. 

— Kad jas kur... 

— Nikolausai! Nepamiršk! Juk tu ne už prekystalio! 

— Tai ką sakyti, kai aš įniršęs? 

— Pirmiausia, ne įniršęs, o supykęs! Ir galėtum sakyti: 
„Vis dėlto labai keista!“ 

— Taip, labai keista, kad tu amžinai stengiesi mane 
pradžiuginti nemaloniais dalykais. Nekalbėkim to, kas 
mane siutina. 

— Erzina, tėvuli! Ką gi, aš ir viena galiu kęsti savo 
rūpesčius, bet tu nuolat išlieji ant manęs. .. 

— Lieji, reikia sakyti! 

— Išlieji ant manęs savo apmaudą. Klausyk! Argi tą 
tu man žadėjai, kai mes susituokėm? 

— Liaukis! Nei ryšio, nei logikos! Verčiau pasakok! Jos 
buvo čia visos penkios, mama ir penkios seserys! 

— Keturios seserys. Nelabai myli savo gimines! 

— Tavo gimines! Ir tu nemyli! 

— Ne! Aš jų nemėgstu! 

— Aha, jos buvo čia pareikšti užuojautos, kad tavo 
svainis išmestas iš tarnybos, jos skaitė „Tėviškėje . Ar 
ne taip? 

— Taip. Ir dar drįso pasakyti, kad dabar aš nebeturė- 
sianti teisės būti įžūli. 

— Išdidi, mamyte! 

— Įžūli, pasakė jos; aš niekada nebūčiau ištarusi tokio 
žodžio! 

— Na, ir ką tu atsakei? Tikriausiai vožei kaip reikiant? 

— Taip, gali neabejoti! Ir dar taip, kad senė pagąsdino 

daugiau kojos nekelsianti į mano namus. 

— Iš tikrųjų? Ir manai, kad tesės žodį? 

— Ne, nemanau! Bet, ko gero, senis... 

— Nevadink savo tėvo seniu, kai kas nors girdi. 

— Argi tau atrodo, kad aš šitaip galiu padaryti? Vis 
dėlto, tarp mūsų kalbant, senis čia daugiau neateis. 

Falkas susimąstė. Paskui vėl prašneko: 

— Ar tavo motina išdidi? Ar greitai įsižeidžia? Kaip 
žinai, aš nemėgstu įžeidinėti žmonių! Išvardink man jos 
silpnąsias, skaudžiąsias vietas, tada stengsiuos jų nepalies- 
ti. 

— Ar išdidi? Ko gero, juk ir pats žinai. Jeigu, pavyz- 
džiui, ji išgirstų, kad mes kvietėm svečių, o nei jai, nei 
seserims nieko nepranešėm, tada ji daugiau čia niekada 
nesirodytų. 

— Tikrai? 

— Taip, gali neabejoti! 

— Keista, kad tokios rūšies žmonės, kaip ji... 

— Ką čia plepiė 

— Na, na! Kodėl visos moterys tokios jautrios! Klau- 
syk, o kaip sekasi tavo sąjungai? Kaip tu ją pavadinai? 

— „Už moterų teises!“ 

— Ir kokios tos teisėsė 

— Kad moteris galėtų pati tvarkytis savo turtą. 

— Argi dabar negali? 

— Ne, negaliu! 

— Tai kokio turto tu negali pati tvarkytis? 

— Tavojo pusės, tėveli! Santuokinės dalies! 

— Gink dieve, kas tave išmokė tokių kvailysčių“ 

— Čia ne kvailystės, tai laiko dvasia, supranti. Naujasis 
įstatymas turėtų būti toks: susituokdama aš gaunu pusę 
turto ir už tą pusę galiu pirktis ką noriu. 

— O kai tu ją prapirksi, tada aš vis tiek turėsiu tave 
išlaikyti? Labai būtų gražu! 

— Būtum priverstas, kitaip gautum kalėjimo! Toks 
yra įstatymas, jeigu vyras neduoda savo žmonai išlai- 
kymo. 

— Ne, šito jau per daug! O vis dėlto. Ar jūs jau tu- 
rėjot susirinkimą? Kokio ten žmonės? Papasakok! 

— Kol kas ruošiam įstatus, parengiamuosiuose susi- 
rinkimuose. 

— Na, ir kas ateina? 

— Revizorienė Human ir baronienė Renjelm! Kol kas. 

— Renjelm! Tikrai kilminga pavardė! Man regis, aš 
esu ją girdėjęs. O argi ne siuvėjų ratelį jūs žadėjot 
kurti? 

— Ne kurti, o steigti! Taip, ir įsivaizduoji, pastorius 
Skorė taip pat ateis kokį vakarą pamokslauti. 

— Pastorius Skorė žymus pamokslininkas, bendrauja 
su plačiuoju pasauliu. Teisingai darai, mamyte, kad vengi 
blogos draugijos. Užvis pavojingiausia žmogui yra bloga 
draugija. Šitaip visada sakydavo mano velionis tėvas, ir 
tai tapo mano griežčiausiais prineipais. 

Ponia surinko duonos trupinėlius ir sužėrė į tuščią 
puodelį; ponas pasiieškojo liemenės kišenėje krapštiklio, 
gal kavos tirščių bus įstrigę tarp dantų. 

Abu sutuoktiniai truputį varžėsi vienas antro. Jie 
nujautė kits kito mintis ir žinojo, kad pirmasis, nutrau- 
kęs tylą, pasakys kvailystę, susikompromituos. Slapčio- 
mis ieškojo naujų pokalbio temų, svarstė, bet nė viena 
netiko; visos jos siejosi arba galėjo būti susijusios su 
tuo, apie ką jau kalbėta. Falkas bandė rasti priekabių 
serviruotėje ir šitaip išreikšti savo nepasitenkinimą. Po- 
nia žvalgėsi pro langą, gal kartais keičiasi oras — bet 
tuščiai. 

Tada įėjo tarnas ir ištiesė pagalbos ranką laikraščių 
pavidalu, taip pat pranešė, jog apsilankęs notaras Levinas. 

— Tegul palaukia!-— įsakė ponas. 

Tada ilgokai girgždino batus po kambarį, kad vargšas 
laukiantysis prieangyje būtų pasiruošęs susitikti su jo di- 
denybe. 

Levinas, kuriam šitoji išmonė laukti prieangyje padarė 
didžiausią įspūdį, galų gale drebantis buvo įleistas į ka- 
binetą ir priimtas tiesiog kaip prašytojas. 

— Ar atsinešei blanką?— paklausė Falkas. 

— Rodos, — atsakė šis nustėręs ir ištraukė pluoštą 
pakvitavimų bei tuščių vekselių įvairioms sumoms.— 
Kuris blankas tau labiausiai prie širdies? Aš turiu visus, 
tik išskyrus vieną. 

Nors situacija buvo rimta, Falkas nejučiom šypte- 
lėjo, išvydęs beveik užpildytus pakvitavimus, kuriuose 
trūko tik pavardės, gatavus vekselius, tik be akceptan- 


7. A. Strindbergas. 97 


to, ir jau užprotestuotus vekselius. 

— Imsim Lynų fabriko banką, — pasakė Falkas. 

— Čia kaip tik tas vienintelis, kuris netinka, nes. .. 
ten. .. pažįsta mane! 

— Na, tada Batsiuvių banką, Siuvėjų banką, bet kokį, 
tik greičiau! 

Apsistota prie Dailidžių banko. 

— Dabar, — pasakė Falkas, dėbtelėjęs tokiu žvilgsniu, 
lyg būtų pirkęs ano sielą. — Dabar nueik ir įsigyk naują 
apdarą, pas uniformų siuvėją, kad gautum uniformą kre- 
ditan. 

— Uniformą? Kam man... 

— Nutilk, kai aš kalbu! Kad būtų gatava iki kito 
ketvirtadienio, kai aš kelsiu didelę puotą. Juk žinai, kad 
aš pardaviau krautuvę su sandėliu, o nuo rytojaus gaunu 
urmininko teises. 

— O, sveikinu... 

— Nutilk, kai aš kalbu! Dabar padarysi vizitą Šeps- 
holmene! Savo apgaulingomis manieromis ir negirdėtais 
sugebėjimais taukšti niekus esi įsiteikęs mano uošvei. 
Taigi! Paklausi, kaip jai patiko puota sekmadienį mano 
namuose. 

— Čia? Argi tu... 

, — Nutilk ir klausyk! Tada ji išpūs akis ir paklaus, 
ar tu buvai kviestas? Aišku nebuvai, nes nebuvo jokios 
puotos! Taigi! Išreikšit abipusį nepasitenkinimą, tapsit 
gerais bičiuliais, apšmeišit mane, žinau, kad tu moki; 
bet girsi mano žmoną! Supranti? 

— Ne, ne visai! 

— Ir nereikia suprasti, tik daryk, ką sakau! Dar vie- 
nas dalykas: gali pasakyti Nistriomui, jog aš taip išpui- 
kau, kad nebenoriu jo nė pažinti. Drožk tiesiai, bent kartą 
būsi pasakęs teisybę... Ne, palauk! Neskubėkim... kol 
kas! Nueik pas jį, pasišnekėk apie ketvirtadienio puotą, 
kokia ji svarbi, kiek gali duoti naudos, nupasakok apie 
būsimus labdaringus darbus, apie šviesias perspektyvas 
ir taip toliau. Suprantiė 

— Suprantu! 

— Paskui nuneši rankraštį spaustuvininkui ir... ta- 
da... 

— Tada mes jį primygsim! 

— Taip, jei tau patinka toks žodis, man vis tiek! 

— O aš skaitau puotoje eilėraščius ir dalinu visiems? 

— Hm, taip! Dar vienas dalykas! Pamėgink susitikti 
su mano broliu! Įsišnekėk, kaip jam sekasi, su kuo jis 
bendrauja! Pasistenk jam įsiteikti, įsigyk jo pasitikėji- 
mą — tai lengva; tapk jo draugu! Šnekėk, kad aš jį ap- 
gavau, sakyk, kad aš išpuikėlis, ir paklausk, kiek reika- 
lautų, jei sutiktų pakeisti pavardę! 

Levino blyškų veidą apniaukė žalsvas šešėlis, atseit 
jis paraudo. 

— Čia jau lyg nelabai gražu, — pasakė jis. 

— Kasė Klausyk! Dar vienas dalykas! Kaip komer- 
santas aš savo veikloje mėgstu tvarką! Aš laiduoju už 
tokią ir tokią stambią sumą; ir apmokėsiu — čia aišku! 

— O! Ol 

— E, neplepėk! Mirties atveju aš neturiu jokių garanti- 
jų. Pasirašyk man štai šitą pakvitavimą pareiškėjo vardu, 
iki pareikalavimo; tai paprasčiausias formalumas! 

Sulig žodžiu „pareiškėjas“ Levinui šiurpas perbėga 
per kūną, ir jis dvejodamas paima plunksną, nors žino, kad 
kelio atgal nėra. Jis jau matyte mato apspurusių vyrų 
eilę su lazdomis rankose, jie iškėlę lornetus, kišenės išsi- 
pūtusios nuo antspauduotų popierių; girdi barbenant į du- 
ris, bėgant laiptais, šaukiant į teismą, grasinant, 
atidedant; girdi mušant rotušės laikrodį, o sargybiniai, at- 
kišę savo ispaniškas lazdas, sukaustytą veda jį į bausmės 
vietą, kur patį paleidžia, bet, publikai džiūgaujant, jo pilie- 
tinė garbė krinta nuo budelio kirvio. 

Jis pasirašo. Audiencija baigiasi. 


DEŠIMTASIS SKYRIUS 


Laikraščio akcinė bendrovė 


„Pilkasis apsiaustas" 


Keturiasdešimt metų darbavosi Švedija, kad gautų 
teisę, kurią paprastai gauna kiekvienas, sulaukęs pilname- 
tystės. Mes leidome brošiūras, steigėme laikraščius, mė- 
tėmė akmenis, valgėme iškilmingas vakarienes ir darė- 
me rinkimus, šaukėme sueigas ir rašėme peticijas, važi- 
nėjome traukiniais, spaudėme kits kitam rankas, telkėme 
savanorių kariuomenę ir pagaliau su didžiausiu triukšmu 
pasiekėme ko norėjome. Entuziazmas buvo begalinis ir 
pagrįstas. Seni beržiniai stalai Operos rūsyje virto po- 
litinėmis tribūnomis, reformų punšo tvaikas išugdė dau- 
gybę politikų, kurie vėliau sukėlė nemaža riksmo, re- 
formų cigarų dūmai ne vienam garbėtroškai sužadino 
svajas, kurioms buvo lemta išsipildyti; senas dulkes mes 
nusiplovėm reformų muilu ir manėme, jog viskas gerai, o 
paskui, po įnirtingų pastangų, atsigulę ėmėm laukti gražių 
rezultatų, kurie turėjo patys savaime atsirasti. Miegojom 
keletą metų, o kai pabudom ir susidūrėm akis į akį su 
tikrove, tada paaiškėjo, kad klydom. Vienur kitur pasigir- 
do murmesys; tuos valdžios vyrus, kuriuos neseniai kėlėm 
į padanges, pradėjom kritikuoti; netgi tarp studijuojančio 
jaunimo atsirado tokių, kurie susekė, jog projektas buvo 
pasiskolintas iš tokios šalies, kuri projekto šalininkui gerai 
pažįstama, ir kad apie jį galima pasiskaityti gana populia- 
riam žinyne. Žodžiu tariant, tam laikui būdingas netikrumas, 
kuris greitai virto visuotiniu nepasitenkinimu, arba, kaip 
sakoma, opozicija. Bet tai buvo naujo plauko opozicija, nes 
nukreipta ne prieš valdžią kaip paprastai, o prieš riksdagą. 
Konservatyvi opozicija, prie kurios prisišliejo tiek libera- 
lai, tiek konservatoriai, jaunimas ir senimas, o tai buvo 
didelė nelaimė šaliai. 

Ir atsitiko taip, kad laikraščių akcinė Lanarajė „Pil- 
kasis apsiaustas“, liberaliosios konjunktūros pagimdyta 
ir užauginta, pradėjo merdėti, nes reikėjo ginti pažiūras 
(jeigu apskritai galima kalbėti apie akcinės bendrovės 

pažiūras), netekusias populiarumo. Tuomet direkcija pa- 
siūlė bendrovės susirinkimui projektą pakeisti kai ku- 
rias pažiūras, kurios nebegali užtikrinti laikraščiui eg- 
zistuoti būtino prenumeratorių skaičiaus. Susirinkimas 
pasiūlymą priėmė, ir nuo tol „Pilkasis apsiaustas“ tapo 
konservatyvus. Bet, čia dar buvo vienas bet, nors jis ir 
nelabai jaudino bendrovę; kad nesusikompromituotų, rei- 
kėjo pakeisti redaktoi::ų; niekam nematoma redakcija 
galėjo pasilikti, dėl to nekilo abejonių. Redaktorius, są- 
žiningas Žmogus, pareiškė atsistatydinąs. Redakcija, kuri 
jau seniai kentėjo gėdą už savo rausvą atšešėlį, su džiaug- 
smu pareiškimą priėmė, šitokiu būdu tikėdamasi už dyka 
įgyti „aukštesniosios publikos“ malone. Liko tik rū- 
pestis rasti naują redaktorių. Pagal naująją bendrovės 
programą jis privalėjo būti šitokių kvalifikacijų: pir- 
miausia, turėti neabejotiną pasitikėjimą kaip pilietis, pri- 
klausyti tarnautojų luomui, turėti titulą, pasisavintą ar 
įsigytą, kurį, reikalui esant, galėtų paaukštinti; be to, būti 
respektabilios išvaizdos, kad tiktų pasirodyti šventėse 
ir kitose viešose pramogose; būti nesavarankiškas, šiek 
tiek kvailokas, kadangi bendrovė žinojo, jog tikram kvai- 
lumui visada būdingas konservatyvus mąstymas, o kartu 
išugdo ypatybę, padedančią iš tolo suuosti viršininkų 
pageidavimus ir niekada neužmiršti, kad visuomeninė 
gerovė iš tiesų yra asmeninė gerovė; be to, nebejaunas, 
kadangi tokį lengviau būtų valdyti, vedęs, kadangi bend- 
rovė, susidedanti iš komersantų, manė, jog vedę paval- 
diniai elgiasi geriau negu nevedę. 

Toks žmogus buvo rastas ir kuo puikiausiai turėjo 
visus Minėtus bruožus. Jis buvo nepaprastai gražus, gana 
dailaus sudėjimo, ilga, garbanota, šviesia barzda, kuri 
slėpė visas silpnąsias veido vietas, šiaip jau aiškiai atspin- 
dinčias žmogaus sielą. Jo didelės, atviros, klastingos 
akys sukaustydavo pašnekovą ir išgaudavo pasitikėji- 
mą, kuriuo vėliau sąžiningai piktnaudžiaudavo; jo dus- 
lokas balsas, kuris kalbėjo tik apie meilę, santarvę, tei- 
singumą ir, svarbiausia, apie tėvynės meilę, traukdavo 
daugybę suglumusių klausytojų rinktis prie punšo stalo, 
kur tasai didelis žmogus leido savo vakarus, skelbda- 
mas teisingumą ir tėvynės meilę. Nuostabu buvo klausytis, 

kokį įspūdį šis teisuolis darė savo blogai aplinkai; pamatyti 
to buvo neįmanoma, tik išgirsti. Visa toji ruja, kuri metų 
metus buvo kurstoma prieš tai, kas sena ir garbinga, 
kuri buvo siundoma prieš valdžią ir valdininkus, kuri 
puldavo net aukštesnes sąvokas, dabar nutilo ir tryško 
meile, tik ne savo seniems draugams; tapo sąžininga, 
dorovinga ir teisinga, bet tik ne savo širdyje. Jie visaip 
kaip laikėsi naujosios programos, kurią nubrėžė naujasis 
redaktorius, atėjęs į valdžią, ir kurios esmė — trumpai 
tariant — buvo persekioti visa, kas nauja ir gera, ska- 
tinti visa, kas sena ir bloga, šliaužioti prieš valdžią, aukš- 
tinti tuos, kuriems pasisekė, smukdyti tuos, kurie nori 
pakilti, dievinti sėkmę ir niekinti nelaimę, nors, laisvai 
išvertus, programoje buvo pasakyta šitaip: „Pripažinti ir 
rodyti savo prielankumą tik tam, kas patikrinta ir pri- 
pažinta, priešintis bet kokioms naujovėms, griežtai, bet 
teisingai smerkti kiekvieną, kas nedoru keliu veržiasi į 
sėkmę, kurią gali atnešti vien sąžiningas darbas . 

Slapta pastarojo punkto esmė, labiausiai lipusi prie 
širdies redakcijai, vis dėlto turėjo pagrindą, ir to pa- 
grindo nereikėjo toli ieškoti. Mat redakciją sudarė žmonės, 
kurių viltys vienaip ar kitaip buvo sužlugusios, daugu- 
mos dėl jų pačių kaltės, ypač per tinginį ir girtuokliavi- 
mą; kai kurie, vadinamieji genijai, kitados buvo pagarsėję 
kaip dainininkai, oratoriai, poetai arba šmaikštuoliai, o 
dabar nublokšti į teisėtą užmarštį, kurią jie vadino neteisė- 
ta. Dabar jiems metų metais teko su apmaudu skatinti ir 
girti bet kokį naują sumanymą ir apskritai visa, kas buvo 
nauja; užtat nėra ko stebėtis, kad jie apsidžiaugė tin- 
kama proga ir pačiomis garbingiausiomis dingstimis ėmė 
pulti visa, kas nauja, iš eilės, neskirdami nei gera, nei blo- 
ga. Ypač redaktorius pašėlusiai mokėjo suuosti apgaulę ir 
suktybę. Jeigu riksdago deputatas prieštaraudavo pasiū- 
lymams, kurie buvo naudingi atskiroms korporacijoms ir 
darė žalą valstybei, jis tuoj būdavo išvadinamas sukčium, 
pretenduojančiu į originalumą, geidžiančiu ministro frako, 
jis nesakydavo „portfelio“, nes jam labiausiai rūpėjo dra- 
bužiai. Tačiau politika nebuvo jo stiprybė, ar, tikriau sa- 
kant, silpnybė, jo silpnybė buvo literatūra. Kadaise jis 
Upsalos šventėje pasakė eiliuotą tostą vienai moteriai ir 

šitaip įnešė rimtą indėlį į eilėraščio meną, jo kūrybą per- 
spausdino tokia daugybė provincijos laikraščių, kad auto- 
rius nusprendė, jog to jau pakanka tapti nemirtingam. Tai- 
gi dabar jis jau buvo poetas ir, išlaikęs egzaminus, nusipirko 
antros klasės bilietą važiuoti į Stokholmą, pradėti savaran- 
kišką gyvenimą ir džiaugtis pagarba, kurios kaip poetas 
turėjo teisę reikalauti. Deja, sostinės gyventojai neskaito 
provincijos laikraščių. Jaunuolio niekas nepažinojo ir jo 
talento nevertino. Būdamas išmintingas Žmogus, nes jo 
menkam protui niekada nedarė žalos per daug laki fan- 
tazija, jis nuslėpė žaizdą, kuri tapo jo gyvenimo paslap- 
tim. Iš apmaudo, kad jo sąžiningas darbas, kaip pats 
vadino, liko be atpildo, jis pasidarė gana uolus literatū- 
ros kritikas, tik ne pats rašė, nes pareigos neleido užsiimi- 
nėti tokia asmenine veikla, o patikėjo vienam etatiniam 
recenzentui, kuris pranoko visus sąžiningumu ir nepaper- 
kamu griežtumu. Recenzentas pats šešiolika metų rašė eilė- 
raščius, kurių niekas neskaitė, ir netgi pasirašinėjo pseudo- 
nimu, nors niekam nė į galvą neatėjo teirautis tikrosios poe- 
to pavardės. Vis dėlto kiekvienais metais per Kalėdas jo ei- 
lėraščiai būdavo iškapstomi iš dulkių ir pagiriami „Pilkajam 
apsiauste' kokio nors, savaime suprantama, nešališko as- 
mens, kuris po straipsniu būtinai pasirašydavo savo slapy- 
vardę, kad skaitytojai nemanytų, jog parašė pats autorius, 
nes šis dar tebesivylė, kad publika pažįsta poetą. Septynio- 
liktaisiais metais autorius nusprendė, jog ne pro šalį savo 
naujoje knygoje (naujame senosios knygos leidime) duoti 
tikrąją pavardę. Bet visa nelaimė, kad „Raudonkepuraitė , 
kurią leido jauni žmonės ir kurie niekada nebuvo girdėję 
senojo pseudonimo tikrosios pavardės, palaikė autorių pra- 
dedančiu poetu ir išreiškė nuostabą, kad rašytojas, pasiro- 
dantis pirmą kartą, išdavė savo pavardę ir kad, maža 
to, būdamas jaunas, rašo taip sausai ir senamadiškai. 
Tai buvo skaudus smūgis; senasis pseudonimas susirgo 
karštine, bet išgijo; netrukus buvo puikiai reabilituotas 
„Pilkajam apsiauste“, kuris vienu užsimojimu sukone- 
veikė skaitytojus, išvadino juos nedorais, nesąžiningais, 
nemokančiais įvertinti sąžiningos, sveikos ir dorovingos 
knygos, kurią galima duoti į rankas kūdikiui ir nepada- 
ryti jam žalos. Iš pastarosios aplinkybės labai šmaikščiai 

pasijuokė vienas humoristinis Žurnalas, ir pseudonimas 
tėvynės literatūrą, kuri nuo tol pasirodys, betgi ne visą, 
nes atidus skaitytojas pastebėjo, jog gana dažnai „Pil- 
kajam apsiauste buvo giriama prasta literatūra, nors 
ir neįtikinamai, dargi dviprasmiškai, ir tas pats skaity- 
tojas atkreipdavo dėmesį, kad toji prasta literatūra buvo 
leidžiama vis to paties leidėjo, nors tai toli gražu nereiš- 
kia, kad pseudonimas davėsi paveikiamas kokių nors 
išorinių aplinkybių, kaip, sakysim, balandėlių ar mari- 
nuotų strimelių, kadangi jisai, kaip ir visa redakcija, 
buvo sąžiningas žmogus ir tikriausiai nebūtų drįsęs taip 
griežtai smerkti kitų, jeigu šie nebūtų buvę peiktini. 

O štai teatro kritikas. Jis gavo išsilavinimą ir išėjo 
dramos studijas N-čiopingo nešėjų kontoroje ir ten pat 
įsimylėjo vieną įžymybę, kuri įžymi buvo tik tada, kai 
vaidino N-čiopinge. Kadangi jis maža turėjo patirties 
ir nemokėjo skirti savo nuomonės nuo visuomeninės, todėl 
jam taip ir atsitiko, kad, pirmą kartą patekęs į „Pilkojo ap- 
siausto skiltis, su žemėm sumaišė garsiausią šalies aktorę, 
tvirtindamas, jog ji tame vaidmenyje mėgdžiojusi mam- 
zelę.... kokia jos ten pavardė. Turbūt neverta pridurti, 
jog visa tai buvo padaryta storžieviškai ir padaryta tuo 
metu, kai „Pilkasis apsiaustas“ dar nebuvo atsisukęs pa- 
vėjui. Dėl to kritikas įgijo vardą, nekenčiamą, niekinamą 
vardą, bet vis dėlto vardą, ir tas vardas gynė jį nuo anti- 
patijų, kurių kaltininkas buvo pats. Dar minėtinas vienas 
is svarbesnių jo, kaip teatro kritiko, bruožų, nors ir vė- 
liau išryškėjęs, — jis buvo kurčias. Kadangi daugel metų 
šito niekas nežinojo, sunku pasakyti, ar čia būta kokio 
ryšio su incidentu Operos vestibiulyje vieną vakarą, 
užgesinus dujų žibintus, kaip tik po jo recenzijos pasi- 
rodymo. Nuo tol jo rankos jėgą jautė tik jaunimas, ir 
kiekvienas, žinodamas aplinkybes, iš jo recenzijos galėjo 
tiksliai nustatyti, kada ištiko nesėkmė užkulisiuose, mat 
tuščiagarbis provincialas kažkur buvo skaitęs, jog Stok- 
holmas yra Paryžius, ir tuo tikėjo. 


Tuo tarpu dailės kritikas buvo senas akademikas, 
niekada nepaėmęs į rankas teptuko, bet priklausantis 

garsiajai „Minervos dailininkų sąjungai, ir galėjo apra- 
šyti meno kūrinį dar nebaigtą ir šitokiu būdu išgelbėti 
publiką nuo vargo pareikšti savo nuomonę. Jis visada 
buvo malonus — savo pažįstamiems, niekada nė vieno iš 
jų neužmiršdavo, referuodamas apie kokią nors parodą, 
ir per daugelį metų taip išsipraktikavo girti juos — bene 
būtų drįsęs kitaip, — jog pusėje skilties galėdavo sumi- 
nėti dvidešimt pavardžių, todėl jo recenzijos būdavo 
panašios į žaidimą „Paveikslai ir devizai“. Jaunimo, at- 
virkščiai, ramia sąžine neminėdavo niekada, todėl skai- 
tytojai, per: dešimtį metų negirdėję kitų pavardžių, tik 
senąsias, pradėjo nuogąstauti dėl dailės ateities. Tačiau 
vieną išimtį jisai padarė, padarė kaip tik dabar, bet, deja, 
negeru laiku, ir todėl tą rytą „Pilkajame apsiauste“ buvo 
didžiulis neramumas. 

O atsitiko štai kas: 

Selenas, jeigu prisimenam šią nežymią pavardę iš 
pirmiau minėtų nereikšmingų įvykių, kaip tik pačią pa- 
skutinę akimirką atsinešė į parodą savo paveikslą. Kai 
šis buvo pakabintas prasčių prasčiausioje vietoje, nes 
autorius neturėjo karališkojo medalio ir nepriklausė Aka- 
demijai, atvyko „profesorius Karolis IX“. Jis taip buvo 
vadinamas todėl, kad nieko daugiau nepiešė, tik scenas 
iš Karolio IX '* laikų; o taip savo ruožtu atsitiko todėl, 
kad jis vieną sykį varžytynėse nusipirko Karolio IX lai- 
kų taurę, staltiesę, kėdę ir pergamentą, kuriuos ir piešė 
dvidešimt metų, kartais su, kartais be karaliaus. Bet 
dabar jis buvo profesorius bei ordininkas, ir ką tu jam 
padarysi. Jis atsivedė akademiką kritiką, ir netyčia jo 
žvilgsnis užkliuvo už tylaus opozicionieriaus ir jo pa- 
veikslo. 

— Aha, tamsta vėl čia?— Jis užsidėjo pensnė.— Aha, 
vadinasi, čia tas naujasis stilius! Hm! Štai ką, tamsta! 
Paklausyk seno žmogaus; nukabink jį šalin! Nukabink! 
Arba aš mirsiu. Tamsta ir sau padarysi didelę: paslaugą. 
O ką tu, brolau, manaiė 

„Brolau“ pareiškė, jog paveikslas begėdiškas, visiškai 
primityvus, ir kaip draugas patarė dailininkui tapti da- 
žytoju. 

Selenas mandagiai, bet griežtai atšovė, jog, girdi, šioje 

srityje darbuojasi daug padorių žmonių, užtat ir pasi- 
rinkęs dailininko amatą, o čia, kaip paaiškėjo, kur kas 
lengviau prasiskinti kelią. Šis stačiokiškas atsakymas įsiu- 
tino profesorių, jis pagrasinęs atgręžė nugarą išsigandu- 
siam dailininkui, o akademikas dar pridėjo keletą palin- 
kėjimų. 

Paskui tarėsi išmaningoji komisija — prie uždarų durų. 
Kai durys atsivėrė, už visuomenės paaukotus pinigus 
tėvynės dailei skatinti buvo nupirkti šeši paveikslai. Pro- 
tokolo ištrauka, paskelbta laikraščiuose, skambėjo taip: 
„Meno draugija vakar nupirko šiuos darbus: 1. „Vanduo 
ir jaučiai“. Peizažas. Urmininkas K. 2. „Gustavas Adolfas 
prieš sudeginant Magdeburgą“. Istorinis siužetas. Gelum- 
bės pirklys L. 3. „Nosį šnypščiantis vaikas“. Žanrinis 
paveikslas. Leitenantas M. 4. „Garlaivis Borė uoste . 
Jūrų peizažas. Laivų makleris N. 5. „Medžiai ir mote- 
rys“. Peizažas. Karaliaus sekretorius O. 6. „Vištos su 
šampinjonais“. Natiurmortas. Aktorius P.“ 

Vėliau šių meno kūrinių, kainavusių apie tūkstantį 
riksdalerių, liaupsei „Pilkasis apsiaustas" paskyrė dvi 
ir tris ketvirtadalius skilties (po penkiolika riksdalerių 
skiltis), ir tai nieko nuostabaus, bet recenzentas, norė- 
damas pripildyti skiltį, taip pat stengdamasis laiku aptram- 
dyti kylantį pasipiktinimą, užsipuolė naująjį įprotį, ban- 
dantį įsigalėti, būtent, kad jauni, niekam nežinomi avantiū- 
ristai, pasprukę iš Akademijos, visiški nemokšos, vien 
efekto vaikymusi ir gudrybėmis stengiasi suklaidinti svei- 
ką visuomenės skonį. Ir tada, nutvėręs už ausų Seleną, taip 
supliekė, kad net jo priešams pasirodė neteisinga — O 
tai jau šį tą reiškia. Maža to, kad nepripažino nė men- 
kiausio talento ir apšaukė jį sukčium, bet dar neužmiršo 
jo materialinės padėties, suminėjo netikusias vietas, kur 
šis pietaująs, netinkamus drabužius, kuriuos dėvįs, neti- 
kusią moralę, netikusį darbštumą ir baigė religijos ir 
dorovės vardu pranašaudamas jam ateitį pataisos ka- 
lėjime, jeigu laiku neateis į protą. 

Tai buvo didžiausia piktadarystė, pagimdyta lengva- 
būdiškumo bei gobšumo, ir tikras stebuklas, kad tą vakarą, 
kai išėjo „Pilkasis apsiaustas“, nė viena siela neparsi- 
davė velniui. 

Kitą dieną pasirodė „Nepaperkamasis'“. Jis labai pri- 
mygtinai pabrėžė, jog visuomenės pinigais naudojasi ma- 
ža grupelė žmonių; jog paskutinėje parodoje nupirkti 
darbai nė vienas nėra tapyti tikro tapytojo, o valdininkų 
ir vertelgų, begėdiškai drįsusių konkuruoti su dailinin- 
kais, kuriems čia yra vienintelė mugė; jog šitie plėšikai 
gadina skonį ir demoralizuoja menininkus, kurie nuo šiol, 
bijodami galutinai sužlugti, stengsis tapyti taip pat blogai, 
kaip tie, kuriems sekasi parduoti. Po to buvo paminėtas 
Selenas. Jo paveikslas pirmasis per visą dešimtmetį esąs 
žmogiškosios sielos vaisius; dešimtį metų mene dominavę 
tik dažai ir teptukai; Seleno paveikslas — sąžiningas dar- 
bas, kupinas minties ir įkvėpimo, be galo savitas, tik toks 
žmogus, kuris buvo iš arti pajutęs gamtos dvasią, galėjo 
jį sukurti. Recenzentas perspėjo jaunąjį dailininką, kad 
nesistengtų rungtyniauti su senaisiais, nes juos jau pra- 
lenkęs, skatino tikėti ir viltis, nes turįs pašaukimą ir t. t. 

„Pilkasis apsiaustas“ putojo iš pykčio. 

— Pamatysit, šitas vaikinas iškils!-— šaukė redakto- 
rius.— Po velnių, ir kam mes jį taip žiauriai sudirbom! 
O jeigu jis iškils! Tada mes būsim apsijuokę! 

Tačiau akademikas prisiekė, jog neiškils, ir neramia 
širdim sugrįžęs namo šį tą pasiskaitė ir parašė straipsnį, 
kuriame atkakliai įrodinėjo, kad Selenas sukčius, o „Ne- 
paperkamasis papirktas. 

„Pilkasis apsiaustas“ atsikvėpė, bet tik iki naujo smu- 

10. 
“ Kitą dieną rytiniai laikraščiai pranešė, kad Jo di- 
denybė nupirko Seleno „talentingą peizažą, kuris jau dau- 
gel dienų vilioja publiką į parodą . 

Dabar vėjas įsisuko į „Pilkąjį apsiaustą“ ir šis lyg 
skuduras suplevėsavo ant tvoros kuolo. Grįžti atgal ar 
stačia galva nerti į priekį? Kas svarbiau: laikraštis ar 
recenzentas? Tada redaktorius (bendrovės direktoriaus 
įsakymu) nusprendė aukoti recenzentą ir gelbėti laikraštį. 
Bet kaip! Prisiminė Struvę, kuris visuose laikraštybos 
klystkeliuose jautėsi kaip namie, ir pakvietė jį. Jam 
situacija ūmai tapo aiški, ir jis prižadėjo per keletą 
dienų pasukti laivą pavėjui. Norint suprasti Struvės ma- 
chinacijas, privalu žinoti kai kuriuos svarbiausius jo 

biografijos faktus. Jis buvo apsigimęs amžinas universi- 
teto studentas ir tik iš bėdos susidomėjęs literatūra. 
Iš pradžių dirbo socialdemokratų laikraščio „Tautos vė- 
liava“ redaktorium; paskui persikraustė į konservatyvųjį 
„Ūkininkų priešą“; bet kai šisai su visu inventorium, 
spaustuve ir redaktorium išsikėlė į kitą miestą, pasiva- 
dino jau „Ūkininkų draugu“, o nuo to kitokį atspalvį 
įgavo ir laikraščio pažiūros. Paskui Struvė buvo parduotas 
„Raudonkepuraitei“, kur labai pravertė, nes išmanė visas 
konservatorių gudrybes, lygiai kaip dabar didžiai nusi- 
pelnė „Pilkajam apsiaustui“, žinodamas visas jo mirtino 
priešo „Raudonkepuraitės“ paslaptis, kuriomis piktnau- 
džiavo nėmaž nesivaržydamas. 

Reabilitacinį darbą Struvė pradėjo nuo korespondenci- 
jos „Tautos vėliavoje“, iš kurios vėliau kelias eilutes per- 
sispausdino „Pilkasis apsiaustas“ — apie didžiulį lankytojų 
antplūdį parodoje. Paskui jis parašė „Skaitytojo laišką“ į 
„Pilkąjį apsiaustą“, kuriame užsipuolė kritiką akademiką; 
po laišku buvo pridėti keli raminantys žodžiai redakci- 
jos vardu. Štai jie: 

„Nors mes niekada nepritarėm mūsų gerbiamo kritiko 
nuomonei apie Seleno didžiai ir teisėtai vertinamą pei- 
zažą, vis dėlto, antra vertus, negalim visiškai sutikti 
ir su gerbiamo skaitytojo požiūriu, bet kadangi mūsų 
principai reikalauja leisti kiekvienam pareikšti savo nuo- 
monę mūsų laikraščio skiltyse, nedvejodami išspausdi- 
nome atsiųstą laišką . 

Ledai buvo pralaužti. Struvė, kuris, kaip jau sakyta, 
rašė apie viską — išskyrus Kufo '* monetas — dar išspaus- 
dino puikią recenziją apie Seleno paveikslą ir pasirašė 
labai keistai: „Dizi“. Taigi „Pilkasis apsiaustas“ buvo 
išgelbėtas, o Selenas irgi, bet tai jau buvo ne taip svarbu. 

VIENUOLIKTASIS SKYRIUS 


Laimingi žmonės 


Septinta valanda vakaro. Bernso užeigoje orkestras 
groja „Vestuvių maršą“ iš „Vasarvidžio nakties sapno", 
ir, jo iškilmingų garsų lydimas, Ulė Montanus žygiuoja 
į Raudonąjį kambarį, kur dar nėra nė vieno kompanio- 
no. Ulė šiandien išsipustęs. Su cilindru, kurio nedėvėjo 
nuo pat konfirmacijos. Eilutė nauja, sveiki batai, nusiprau- 
sęs, nusiskutęs ir susigarhiniavęs plaukus, lyg pasiruošęs 
savo vestuvėms; sunki vario grandinėlė kabo ant krūtinės, 
o kairiojoje liemenės kišenėje kažkas aiškiai pūpso. Saulėta 
šypsena spindi jo veide, jis taip geraširdiškai nusiteikęs, 
lyg norėtų visam pasauliui pinigų paskolinti. Jis nusivelka 
šiaipjau rūpestingai sagstomą apsiaustą ir sėdasi ant sofos, 
atsilapoja švarką ir pasipeša baltą antkrūtinį, kuris išsi- 
gaubia lyg skliautas, o kai pasijudina, sučeža naujų kelnių 
ir liemenės pamušalas. Tai, regis, jam teikia didelį malo- 
numą, tokį pat didelį kaip gurgždinti batus į sofos koją. Jis 
išsiima laikrodį, savo seną numylėtą laikrodį, kuris metus 
ir dar vieną mėnesį už netesėjimą kalėjo Ridarholmeno bo- 
kšte, o dabar abu draugai be galo džiaugiasi atgavę laisvę. 
Kas gi atsitiko šiam vargšui žmogeliui, kuris atrodo neap- 
sakomai laimingas? Mes žinome, kad jis neišlošė loterijoje, 
negavo palikimo, nesulaukė garbės, nenusišypsojo jam to- 
kia laimė, kurios neįmanoma aprašyti; tai kas atsitiko? Pa- 
prasčių paprasčiausiai: jis gavo darbo! 

O štai ateina Selenas: su aksomo striuke, lako ba- 
teliais, ant dirželio pasikabinęs kelioninį pledą ir lauko 
žiūronus, su nendrine lazda, geltona šilkine kaklaskare, 
rausvomis pirštinėmis ir gėle kilpoje. Ramus ir paten- 
kintas kaip visada; jo liesame, inteligentiškame veide ne- 
matyti nė ženklo, kiek paskutinėmis dienomis jam teko 
išgyventi. Kartu su juo žengia Renjelmas, tylesnis negu 
paprastai, nes jaučia, kad teks skirtis su savo draugu 
ir globėju. 

— Na Selenai,— sako Ulė,— ar tu dabar laimingas“ 
Taipė 

— Laimingasė Kas čia per šnekos? Man pasisekė par- 
duoti vieną darbą! Pirmą per penkerius metus! Ar šito 
per daug? 

— Bet turbūt skaitei laikraščius? Tu dabar turi vardą! 

— O! Neverta kreipti dėmesio! Nemanyk, kad dėl 
tokių menkniekių aš suku galvą. Žinau, kiek man dar 
daug trūksta, kol ko nors pasieksiu! Po dešimties metų, 
mielas Ule, pašnekėsim apie tai. 

Ulė ir tiki, ir netiki, jis šnarina antkrūtinį ir čežina 
pamušalą, kol galų gale atkreipia Seleno dėmesį, ir šis 
nesusilaikes šūkteli: 

— Po kipšais, koks tu išsičiustinęs! 

— Oi, ką tu, argi? Bet tu atrodai kaip liūtas. 

Ir Selenas čaižo savo lako batelius nendrine lazda, 
droviai uosto gėlę atlapo kilpoje ir atrodo visai abejingas. 
Bet tada Ulė išsiima laikrodį pasižiūrėti, ar greitai ateis 
Lundelis; o Selenas kilstelėjęs žiūroną dairosi į galeriją, 
ar ten jo nepamatys. Paskui Ulė brūkšteli ranka per akso- 
mo striukę pažiūrėti, ar minkšta, nes Selenas tikina, jog 
nepaprastai gerą aksomą pirkęs už tokius pinigus. Tada 
Ulei dera paklausti, kiek kainavo, Selenas atsako ir savo 
ruožtu gėrisi Ulės rankogalių sąsagomis, padarytomis 
iš kriauklelių. 

Ir štai pasirodo Lundelis, kuriam irgi teko kaulas 
didžiojoj puotoj, mat jis dabar už šiokį tokį užmokestį 
tapys altoriui paveikslą Treskolos bažnyčioje, bet tai 
kol kas nepadarė akivaizdžios įtakos šio žmogaus išorei, 
nebent tik putnūs skruostai ir patenkinta mina rodo so- 
tesnę dietą. Su juo kartu Falkas. Rimtas, bet patenkintas, 
tartum už visą pasaulį džiaugėsi, kad nuopelnai sulau- 
kė teisingo įvertinimo. 

— Sveikinu tave, Selenai, bet taip ir turėjo būti,— 
sako jis. Ir Selenas su juo sutinka. 

— Aš penkerius metus tapiau ne kitaip, bet iš manęs 
šaipėsi, dar užvakar šaipėsi, o dabar! Velniai rautų, kokie 
žmonės! Žiūrėkit, kokį laišką gavau iš to idioto, pro- 
tesoriaus Karolio IX. 

Sužiūra smalsios, piktos akys, nes visi nori iš arčiau 
pamatyti despotą, nučiupti jį savo rankomis ir bent su- 
maitoti popierių, kuriame jis pasirašė savo vardą. 

— „Mano mielas pone Selenai!“ Tik paklausykit! 
„Sveikinu jus, įžengusį į mūsų tarpą“. Nusigando, bjau- 
rvbė! „Aš visada labai vertinau jūsų talentą“. Koks veid- 
mainys! Sudraskykit popiergalį ir užmirškim tą kvailį! 

Ir Selenas ragina išgerti, jis geria į Falko sveikatą 
ir tikisi, jog šisai taip pat greitai išgarsins savo plunksną, 
o Falkas abejoja, rausta ir prižada: nepasiduoti, kai ateis 
laikas, bet mokytis jam teksią ilgai, ir jis prašo savo drau- 
gus kantriai laukti, dėkoja Selenui už gražią bičiulystę, 
kuri išmokė jį ugdyti atkaklumą ir kęsti nepriteklius. O Se- 
lenas prašo nekalbėti niekų; kokia čia gudrybė kentėti, 
kai nėra kitos išeities, ir kas čia keista, jei ko nors at- 
sisakai, kai vis tiek nieko neturi? 

Bet Ulė geraširdiškai juokiasi, o antkrūtinis taip pa- 
sipučia iš džiaugsmo, kad net raudonos petnešos matyti, 
jis geria į Lundelio sveikatą ir ragina mokytis iš Seleno, 
kad susižavėjęs Egipto puodais neužmirštų pažadėtosios 
žemės; Ulė seniai pastebėjęs, kad jis turįs talentą, bet tik 
tada, kai neatsisakąs savęs ir išreiškiąs savo mintis, o kai 
apsimetinėjąs ir kitų mintis kartojąs, tada jam išeiną 
blogiau negu kitiems, užtat į bažnyčios tapybą turįs Žiū- 
rėti tik kaip į uždarbį, kad paskui galėtų piešti tą, ką 
jam liepia protas ir širdis. 

Falkas bando pasinaudoti proga ir iškvosti Ulę, ką 
jis mano apie save ir savo meną, nes tai jau seniai mįslė, 
bet į Raudonąjį kambarį įeina Igbergas. Visi tučtuojau 
ragina vaišintis, nes per paskutines audringas dienas buvo 
jį užmiršę ir dabar nori parodyti, jog taip atsitiko ne 
kokiais egoistiniais sumetimais; tuo tarpu Ulė rausiasi 
dešinėje liemenės kišenėje ir, neva nemačiom, įbruka 
Igbergui į švarko kišenę susuktą popieriaus lapelį, ir 
šisai supranta, nes atsako dėkingu žvilgsniu. 

Jis kelia taurę už Seleną ir mano galįs pasakyti, nors 
viena vertus, jau yra pasakęs, kad Selenas šio to pasie- 
kė. Kita vertus, taip pat galįs pasakyti, jog tai dar ne 
viskas. Selenui toli esą iki tobulumo ir daug reiksią laiko, 
nes meno kelias ilgas, tą Igbergas pats žinąs, juk jį ištikusi 
nesėkmė ir todėl jo niekas neįtarsiąs bent kiek jaučiantį 
pavydo tokiam pripažintam menininkui kaip Selenas. 

Akivaizdus pavydas, prabilęs Igbergo žodžiuose, lyg 

debesys užgožia saulėtą dangų, bet vos trumpą akimirką, 
nes visi žino, kad pavydo šaknys — ilgo, pragaišto gyve- 
nimo kartėlis. 

Užtat dar širdingiau nusiteikęs, su globėjiška mina 
padavė Falkui ką tik išėjusią knygelę, ir šis apstulbęs 
išvydo viršelyje juodą Ulrikos Eleonoros atvaizdą. Igber- 
gas paaiškino, jog atlikęs darbą punktualiai. Smitas kuo 
ramiausiai priėmęs Falko atsisakymą bei pretenzijas ir 
dabar ketinąs spausdinti Falko eiles. 

Dujiniai žibintai aptemo Falko akyse, jis paskendo 
mintyse, širdis nebetvėrė iš didelio džiaugsmo. Spaus- 
dins jo eiles, ir Smitas apsiima šį brangų darbą. Vadinas, 
jos kažko vertos! Visą vakarą jam nebereikėjo nieko 
daugiau galvoti. 

Greitai prabėgo laimingiesiems vakaro valandos, nu- 
tilo muzika ir pradėjo gesti dujų žibintai; reikėjo eiti, 
bet skirtis buvo per anksti, jie ėmė vaikštinėti kranti- 
ne, be paliovos šnekučiuodami ir filosofuodami, kol pa- 
vargo bei ištroško, ir galiausiai Lundelis pasiūlė visiems 
drožti pas Mari, kur gausią alaus. Visi patraukė į La- 
dugordo priemiestį ir įsuko akligatvin, kuris baigiasi 
tvora, o už jos — tabako laukas. Jie sustojo prie seno 
dviaukščio mūrinio namo fasadu į gatvę. Virš vartų vyp- 
sojo dvi smiltainio galvos, kurių ausys ir smakrai — 
lapų bei kriauklių pavidalo, o tarp galvų kyšojo kalavi- 
jas ir kirvis. Čia kadaise gyveno budelis. 

Lundelis, kuriam vieta, matyt, buvo pažįstama, pabar- 
beno į vieną langą pirmajame aukšte, prasivėrė užuo- 
laida, ir išlindusi moteriška galva paklausė, ar čia Al- 
bertas. Kai Lundelis pripažino savo nom de guerre“, 
moteris atidarė duris ir suleido visus, tik turėjo pasi- 
žadėti, jog eis patylomis, o kadangi šie lengvai davė tokį 
pažadą, netrukus Raudonasis kambarys buvo viduje ir 
pristatytas Mari greitomis sugalvotais vardais. 

Kambarys, kitados virtuvė, buvo nedidelis, čia dar 
tebestovėjo viryklė. Iš baldų — komoda, kokias paprastai 
turi tarnaitės; ant jos — veidrodis, uždengtas balta muslino 
užuolaidėle; virš veidrodžio — spalvota litografija, vaiz- 


* Pravardė (pranc.), 

duojanti Išganytoją ant kryžiaus; komoda apkrauta por- 
celiano niekučiais, kvepalų buteliukais, čia pat gulėjo 
psalmynas, dėklas cigarams, ir drauge su veidrodžiu 
bei dviem degančiom stearino žvakėm atrodė lyg namų 
altorėlis. Virš ištraukiamos kanapos, kuri dar buvo ne- 
paklota, ant arklio sėdėjo Karolis XV, iš visų pusių ap- 
suptas iškarpų iš „Tėviškės“, kuriose daugiausia buvo 
policininkai, visų Magdalenų priešai. Ant lango stovėjo 
nugeibusios fuksija, pelargonija ir mirta — didingas Ve- 
neros medis šalia elgetyno! Ant siuvimo stalelio gulėjo 
nuotraukų albumas. Pirmame lape — karalius, antrame 
ir trečiame — tėtis su mama, vargingi kaimiečiai, ket- 
virtame — studentas suvedžiotojas, penktame — vaikas, 0 
paskutiniame — sužadėtinis, pameistrys. Tai buvo jos isto- 
rija, tokia pat kaip daugumos. Ant vagio prie viryklės 
kabojo elegantiška plisuota suknelė, aksominis apsiaus- 
tas ir skrybėlaitė su plunksna — fėjos apžavai, su kuriais 
ji eina gaudyti jaunuolių. O ji pati! Augalota dvidešimt 
ketverių metų moteris gana vidutiniškos išvaizdos. Nuo 
dykinėjimo ir naktinių budynių jos oda įgavusi persi- 
šviečiančio baltumo, būdingo nieko neveikiančioms tur- 
tuolėms, tik rankos nepraradusios sunkaus jaunystės triū- 
so žymių. Su dailiu chalatu ir palaidais plaukais ji dar 
visiškai galėjo tikti į Magdalenas. Palyginti kukli, linksma, 
mandagi ir padorių manierų. 

Svečiai susiskirstė į būrelius ir tęsė nutrauktą paš- 
nekesį arba pradėjo naują. Falkas, dabar jau poetas ir 
susidomėjęs viskuo, netgi banalybėmis, užmezgė senti- 
mentalų pokalbį su Mari, kuris jai labai patiko, nes džiau- 
gėsi, kad ir ji laikoma žmogum. Žinoma, pradėjo aiškintis, 
kaip ir kodėl ji pasirinko tokį gyvenimo būdą. Apie pir- 
mąjį paslydimą ji daug nepasakojo, „nėra ko kalbėti ; 
užtat kuo juodžiausiai nupiešė tarnystės metus, koks 
tai buvo vergiškas gyvenimas, nuolatiniai dykaduonių 
ponių priekabiavimai ir užgaidos, darbas ir darbas be 
galo. Ne, jau verčiau laisvė! 

— O jeigu jums įkyrės šitoks gyvenimas? 

— Tada ištekėsiu už Vestergreno! 

— Ir jis jus ims? 

— Netgi su džiaugsmu, o be to, aš įsigysiu krautu- 

vėlę už sutaupytus pinigus. Bet jau mane šitiek sykių 
klausinėjo. .. Ar turi cigarų? 

— Taip, turiu! Prašom! Vis tiek aš dar norėčiau pa- 
kalbėti. 

Jis paėmė albumą ir atvertė studentą — be abejo, 
tai buvo studentas su balta kaklaskare ir studentiška 
kepuraite ant kelių, dramblotas, vaidinantis Metistofelį. 

— Kas čia toks? 

— Vienas geras vaikinas! 

— Suvedžiotojas? Taip? 

— Nutilk; ne mažiau už jį aš pati kalta, taip visada 
būna, mano mielasis; abu kalti! Štai mano vaikas! Jį pasi- 
ėmė dievulis, gal ir gerai. Bet verčiau apie ką kita pa- 
šnekėkim! Kas tasai tipelis, kurį Albertas atsivedė šį- 
vakar, antai sėdi ant viryklės šalia ilgšio, parėmusio 
lubas. 

Ulė, apie kurį čia išėjo kalba, pasijuto priblokštas 
tokio malonaus dėmesio jo personai, pasuko ant piršto 
savo garbanotus plaukus, kurie nuo ilgo pokylio buvo 
pradėję tiestis. 

— Diakonas Monsonas,— pasakė Lundelis. 

— Po velnių, kunigėlis? Aš ir maniau, tokios gud- 
rios akys. Žinot, praėjusią savaitę irgi buvo kunigėlis. Eikš, 

Ulė nušliaužė nuo viryklės, kur su Igbergu kritikavo 
Kanto kategorinį imperatyvą. Jam tokia retenybė buvo 
moterų dėmesys, kad tuoj pasijuto atjaunėjęs ir vingu- 
riuodamas ėmė slinkti artyn prie gražuolės, kurią jau 
buvo nužvelgęs viena akim ir susižavėjęs. Jis paraitė 
aukštyn ūsus ir, ceremoningai linktelėjęs, ko, aišku, buvo 
išmokęs ne šokių mokykloje, įmantriu balsu paklausė: 

— Ar aš panelei atrodau panašus į kunigėlį? 

— Ne, dabar matau, kad su ūsais. Ir ne amatininkas, 
per gerais drabužiais... Parodyk savo ranką... o, tu 
kalvis! 

Ulė didžiai įsižeidė. | 

— Argi aš toks negražus, mano panele?— tarė su- 
jaudintu balsu. 

Mari nužvelgė jį. 

— Iš tikrųjų baisiai negražus! Bet atrodai geraširdis! 

— O panele, jei žinotumėt, kaip skaudinat man širdį. 
Niekada nesu patikęs jokiai moteriai; daugybę mačiau 
vyrų, kur kas bjauresnių už mane, bet jie buvo laimingi, 
tik moteris — prakeikta mįslė, jos niekas neįmins, ir 
užtat aš ją niekinu! 

— Ir gerai, Ule,— pasigirdo balsas iš palubės, kur 
stypsojo Igbergo galva.— Labai gerai! 

Ulė buvo begrįžtąs prie viryklės, bet palietė tokią 
temą, kuri per daug rūpėjo Mari, ir ji nenorėjo nutrauk- 
ti; jis užgavo stygą, kurios tonas jai buvo pažįstamas. 
Mari atsisėdo šalia jo, ir jie netrukus įsileido į nuodugnius, 
rimtus svarstymus — apie moterį ir meilę. 

Tuo tarpu Renjelmas, kuris visą vakarą buvo tylus, 
tylesnis negu paprastai, ir niekas negalėjo suprasti kodėl, 
galų gale atkuto ir įsitaisė kanapos kertėje šalia Falko. 
Matyt, seniai jam kažkas knietėjo, tik niekaip nevaliojo 
išlieti savo širdgėlos. Jis paėmė stiklinę, pabarbeno ja į 
stalą, lyg ketindamas drožti kalbą, o kai artimiausi kai- 
mynai nutilo, ėmė vapalioti drebančiu balsu: 

— Mano ponai! Jūs manot, kad aš kvailys, žinau. 
Falkai, žinau, kad tu mane laikai mulkiu, bet jūs pama- 
tysit, vyrai, tegu mane velniai griebia, pamatysit. .. 

Jis užriko, vožė stiklinę į stalą taip, kad šukės pabiro, 
atsilošė aukštielninkas ir užmigo. 

Ši scena, iš tiesų niekuo neypatinga, vis dėlto atkrei- 
pė Mari dėmesį. Ji atsistojo ir nutraukė šneką su Ule, 
kuriam ir taip jau buvo pradėjusi nusibosti abstrakčioji 
klausimo pusė. 

— Oi, koks gražus vaikinas! Kur jūs jį radot? Varg- 
šelis! Kaip jis nori miego! Net nemačiau jo! 

Ji pakišo jam po galva priegalvį ir užklojo šaliu. 

— Kokios mažos rankutės! Tai ne jūsų, drimbos! 
O koks veidas! Koks nekaltas! Fui, Albertai, kam tu jį 
taip nugirdei! 

Ar Lundelis, ar kas kitas, šiuo atveju maža turėjo 
reikšmės, žmogus buvo girtas, bet svarbiausia, kad nie- 
kas jo nenugirdė, jis pats degė nuolatiniu troškimu nu- 
malšinti kažkokį vidinį nerimą, kuris tartum varė jį šalin 
nuo darbo. 

Vis dėlto Lundeliui nelabai patiko samprotavimai apie 

gražuolį draugą, o didėjantis girtumas ėmė žadinti re- 
liginius jausmus, kurie nuo sočios vakarienės buvo kiek 
prislopę. Ir kadangi jau visi buvo įkaušę, manė galįs 
priminti šio vakaro reikšmę ir jausmus, kuriuos turėtų 
sukelti artėjantis atsisveikinimas. 

Jis atsistojo, prisipylė stiklinę alaus, atsišliejo į ko- 
modą ir paprašė dėmesio. 

— Mano ponai,— bet prisiminė Magdaleną,— ir da- 
mos. Mes šįvakar valgėm ir gėrėm ir, nenuklystant nuo 
temos, darėm tai su šiokiu tokiu tikslu, kuris, jeigu ne- 
kreipsim dėmesio į materialiąją pusę, atseit žemąją, juti- 
minę, gyvuliškąją mūsų esybės sudedamąją dalį, tokį 
metą kaip šis, artėjant atsisveikinimo valandai, mes esam 
pavyzdys tos ydos, kurią vadiname girtuokliavimu! Re- 
liginiai jausmai tikrai pakirsta, kai po vakaro, praleisto 
su draugais, kažkas ragina pakelti taurę už asmenį, aiškiai 
įrodžiusį turint talentą — aš kalbu apie Seleną — taigi ne- 
abejotinai derėtų bent truputį išlaikyti savigarbos. Toks 
pavyzdys, kaip jau minėjau, čia visu ryškumu iškilo, ir 
užtat. .. aš prisimenu gražius žodžius, kurie visada skam- 
bės mano ausyse, ir aš esu tikras, kad mes visi juos pri- 
simenam, nors vieta čia ir nėra visai tinkama; jaunuolis, 
tapęs tokios ydos auka, kurią mes vadinam girtuoklia- 
vimu, kaip aš matau, deja, įsibrovė į mūsų draugiją ir, 
trumpai tariant, pasiekė liūdnesnių rezultatų, negu buvo 
galima tikėtis. Į sveikatą, kilnusis bičiuli Selenai, aš tau 
linkiu tiek laimės, kiek tavo kilnioji širdis verta, į tavo 
sveikatą, Ule Montanau. Falkas taip pat doras, jis dar 
pakils į didesnes aukštumas, kai jo religiniai jausmai tiek 
sutvirtės, kad atitiks jo charakterį. Igbergo neminėsiu, nes 
jis jau apsisprendė, ir mes jam palinkėsim kuo daugiau lai- 
mės tame kelyje, kurį jis taip gražiai pradėjo — filosofijos 
kelyje, tai sunkus kelias, ir aš pasakysiu kaip psalmistas: 
kas tą gali žinoti? Vis dėlto mes turime pagrindo viltis kuo 
geriausios ateities, ir manau, jog visada ji mūsų lauks, kol 
mūsų jausmai bus taurūs ir neieškosim šlykščios naudos, 
nes, mano ponai, žmogus be religijos yra gyvulys. Ir užtat 
siūlau pakelti stiklus ir išgerti iki dugno už visa, kas 
kilnu, gražu ir garbinga ir ko mes siekiam! Į sveikatą, 
mano ponai! 

Lundelio religiniai jausmai taip įsisiūbavo, kad kom- 
panija pradėjo galvoti apie skirstymąsi namo. 

Pro užuolaidas jau senokai skverbėsi ryto brėkšma, ir 
peizažas su riterių pilim bei jauna dama mirguliavo nuo 
pirmųjų saulės spindulių. Kai pakėlė užuolaidą, visas 
kambarys prisklido šviesos, ir tie, kurie buvo arčiausiai, 
atrodė lyg lavonai. Tik Igbergas, miegantis ant. viryk- 
lės su alaus stikline rankose, dar buvo nurausvintas 
stearino žvakės, ir jo veidas atrodė nepaprastai žavus. 
Ulė kėlė tostus už moterį, už pavasarį, už saulę, už visatą 
ir netgi atsidarė langą, kad daugiau būtų erdvės jaus- 
mams. Pagaliau buvo priruzginti miegantieji, visi atsisvei- 
kino ir iškeliavo pro tarpuvartę. Kai atsidūrė gatvelėje, 
Falkas grįžtelėjo; ant palangės rymojo Magdalena; saulė 
švietė jai tiesiai į blyškų veidą, o ilgi juodi plaukai, sau- 
lės nudažyti tamsiai raudona spalva, krito ant kaklo ir 
lyg daugybė upeliūkščių sruveno žemyn, į gatvę; virš 
jos galvos kabojo kalavijas bei kirvis ir abi išsiviepusios 
galvos; o kitapus gatvelės, obelyje, tupėjo juodmargė 
musinukė ir suokė savo liūdną giesmelę — šitaip ji reiškė 
džiaugsmą, kad naktis praėjo. 


DVYLIKTASIS SKYRIUS 


Jūrų draudimo akcinė bendrovė 
„Tritonas“ 


Levis, jaunas vyras, pirkliu gimęs ir pirkliu augęs, 
kaip tik, turtingo tėvo padedamas, ketino tvirtai stotis ant 
kojų, bet tėvas ėmė ir numirė, nepalikdamas nieko, tik 
neaprūpintą šeimą. Tai skaudžiai pribloškė žmogų, mat 
jis jau buvo tokio amžiaus, jog manė galįs nebedirbti 
pats, o reikalauti, kad kiti jam dirbtų; turėjo dvidešimt 
penkerius metus, atrodė labai išvaizdžiai; plačiapetis, 
visiškai be klubų, užtat jam baisiai pritiko dėvėti surdutą 
kaip užsienio diplomatai, kuriais jis ne sykį žavėjosi; 

jo krūtinė buvo elegantiškai išgaubta, o antkrūtinis su 
keturiomis sagomis laikydavo ją pakilią net tada, kai jis 
įsmukdavo į krėslą gale ilgo stalo, prie kurio sėdėjo 
kiti nariai; dailiai perskirta barzda teikė jo jaunam veidui 
žavumo ir drauge skatino pasitikėjimą; jo mažos kojelės 
buvo sutvertos mindžioti Briuselio kilimams direktoriaus 
kabinete, o išpuoselėtos rankos puikiausiai tiko lengvam 
darbui, ypač po kuo nors pasirašyti, o dar geriau — spaus- 
dintuose formuliaruose. 

Tais laikais, kurie dabar vadinami geraisiais, nors daug 
kam jie iš tikrųjų buvo blogi, padarytas didelis, didžiausias 
amžiaus atradimas: pigiau ir maloniau gyventi iš svetimų 
pinigų negu iš savo darbo. Daug daug kas jau pasinaudojo 
tuo atradimu, o kadangi pastarasis nebuvo apdraustas pa- 
tento, nėra ko stebėtis, kad Levis tučtuojau suskubo pa- 
kreipti jį savo labui, mat dabar jis nei pats turėjo pinigų, 
nei turėjo noro dirbti šeimai, kuri net ne jo buvo. 

Taigi vieną gražią dieną, apsitaisęs geriausiais rū- 
bais, patraukė pas dėdę Smitą. 

— Aha, sakai, turi idėją, drožk! Gerai, kai turi idėjų. 

— Manau steigti akcinę bendrovę. 

— Puiku! Tada Aronas bus direktoriaus pavaduoto- 
jas, Simonas sekretorius, Isakas kasininkas, o kiti vy- 
rukai sąskaitininkai; graži idėja. Na, toliau! Ir kokia 
tai bus bendrovė? 

— Jūrų draudimo akcinė bendrovė, taip manau. 

— Aha! Puiku. Visi žmonės privalo apsidrausti daik- 
tus plaukdami jūra. O tavo idėja? Ką? 

— Čia mano idėja. 

— Čia ne idėja! Juk mes turim stambią akcinę bend- 
rovę „Neptūnas“. Taigi! Gera bendrovė! O taviškė turi 
būti dar geresnė, jei nori su ja konkuruoti! Kas nauja 
tavo bendrovėje? 

— A! Suprantu! Aš sumažinsiu premijas, ir visi „Nep- 
tūno" klientai bus mano! 

— Aha, šitaip! Čia jau idėja. Taigi prospekte, kurį 
aš, žinoma, išspausdinsiu, bus tokia pradžia: „Kadangi 
jau seniai paaiškėjo, jog būtina sumažinti jūrų draudimo 
premijas, o dėl nesamos konkurencjos tai nebuvo pa- 

daryta, mes, žemiau pasirašę, turime garbės pasiūlyti 
akcinės bendrovės. .. Kaip? 

— Tritonas! 

— Tritonas? Kas čia toksai? 

— Jūrų dievas! 

— Aha, puiku! „Tritonas“. Gera bus iškaba. Reikės 
užsakyti Rauchui Berlyne, o paskui mes ją išspausdinsim 
per visą puslapį „Mūsų krašte“. Taigi! Žemiau pasirašę! 
Taip! Pirmiausia aš! Bet reikia stambių, garsių vardų! Pa- 
duok man valstybės kalendorių! Taip! 

Smitas vartė ilgokai. 

— Jūrų draudimo akcinė bendrovė turi turėti aukšto 
rango jūrų karininką. Pažiūrėkim! Jis vadinasi admirolas! 

— Et, juk jie neturi pinigų! 

— Ai, ai, ai! Kaip tu nieko neišmanai apie biznį, vai- 
kuti mano! Jie tik pasirašo, o mokėti nieko nemoka; o 
paskui gauna procentus už tai, kad dalyvauja posėdžiuo- 
se ir lankosi direktorių pietuose! Taigi! Čia du admirolai! 
Vienas Poliarinės žvaigždės ordino kavalierius, o antrasis 
rusų Anos ordino kavalierius! Ką daryti? Taip, aišku! - 
Imsim rusą, nes Rusija žymi jūrų draudimo šalis! Taip! 

— Bet ar dėdė manot, kad jie sutiks? 

— Et, patylėk! Mums dar reikia ministro! Taigi! Jis 
vadinasi ekscelencija! Taip. Gerai. Ir dar grafas! Čia 
sunkiau! Grafai turi begalę principų. Paimsim profesorių. 
Jie nelabai turi pinigų! Ar yra jūreivystės profesorių“ 
Labai tiktų! Ar tik ne Jūreivystės rūmai prie Pietų teatro“ 
Taip! Štai! Viskas aišku! O, aš užmiršau svarbiausią dalyką. 
Reikalingas juristas. Aukščiausiojo teismo narys! Taigi. 
Štai jisai! 

— Taip, bet dar neturim nė kiek pinigų! 

— Pinigų! Kam reikia pinigų, kai steigi akcinę bend- 
rovę! Argi neužsimokės už savo prekes tas, kas norės 
jas apdrausti? Užsimokės. Bene mes už juos mokėsim?ė 
Ne! Užsimokės savo premijomis! Taip! 

— O pagrindinis fondas? 

— A! Išleisim pagrindinio fondo obligacijas. 

— Taip, bet dalį vis tiek reikia mokėti grynais! 

— Šitomis obligacijomis ir mokėsim kaip grynais. 
Argi nebus išmokėta? Bus! Jeigu aš tau duosiu obligaciją 

tam tikrai sumai, tu už ją gausi pinigus bet kuriam ban- 
ke. Na, argi obligacija ne pinigai? Taip! Kokiam įstatyme 
pasakyta, kad gryni pinigai tai tik banknotai? Ne tik 
banknotai yra gryni pinigai! Aiškuė 

— Kokio didumo turi būti pagrindinis fondas? 

— Labai mažytis! Nereikia dėti stambaus kapitalo. 
Vienas milijonas! Iš jų įmokama trys šimtai tūkstančių 
grynais, o likę — obligacijomis! 

— Bet, bet, bet! Tie trys šimtai tūkstančių riksda- 
lerių turi būti banknotais! 

— O viešpatie dieve! Banknotaisė Ne tik banknotai 
pinigai! Jei turi banknotų, gerai, jei neturi, taip pat ge- 
rai! Taigi! Užtat reikia sudominti smulkius žmonelius, 
kurie turi banknotų. 

— (O stambūs? Kuo tie mokės? 

— Akcijomis, obligacijomis, vekseliais, aišku. Taigi, 
taigi, taigi! Bet tai vėliau! Tegul tik pasirašo, o visa kita 
mūsų reikalas! 

— Bet tik trys šimtai tūkstančių? Juk šitiek vienas 
didelis garlaivis kainuoja? O jei bus apdrausta tūkstantis 
garlaivių? 

— Tūkstantis? Et! Pernai „Neptūnas“ turėjo keturias- 
dešimt aštuonis tūkstančius kontraktų ir nepražuvo! 

— Tuo blogiau! Taip, bet jeigu, jeigu nelaimė... 

— Tada teks likviduoti! 

— Likviduoti? 

— Taip, paskelbiam bankrotą! Taip vadinama. O kas 
čia tokio, jeigu bedrovė subankrutuoja? Nei tu, nei aš, 
nei jis nebankrutuoja! Dažniausiai tokiais atvejais išlei- 
džiamos naujos akcijos, arba obligacijos, kurias vėliau, 
sunkiu metu,už gerą kainą gali išpirkti valstybė. 

— Vadinasi, jokios rizikos? 

— Jokios! Ir apskritai — kuo tu rizikuoji? Ar turi 
bent vieną erę? Ne! Taigi! Kuo aš rizikuoju? Penkiais šim- 
tais riksdalerių! Aš imsiu ne daugiau kaip penkias akci- 
Jas, suprantiė O man penki šimtai riksdalerių ir taip 
daug! 

Jis paėmė žiupsnį kramtomosios labokos, ir reikalas 
buvo baigtas. 

Ar tikėsim, ar ne, bet akcinė bendrovė buvo įsteigta 

ir per dešimtį savo egzistavimo metų davė iš eilės šešis, 
dešimt, dešimt, vienuolika, dvidešimt, vienuolika, pen- 
kis, dešimt, trisdešimt šešis ir dvidešimt procentų pelno. 
Akcijos buvo graibstyte graibstomos, bendrovę teko plėsti 
"ir leisti naujų akcijų, bet netrukus įvyko visuotinis akci- 
ninkų susirinkimas, apie kurį Falkas turėjo referuoti 
„Raudonkepuraitei“ kaip ekstraordinarinis koresponden- 
tas. 

Kai saulėtą birželio popietę jis įžengė į Mažąją bir- 
žos salę, čia jau knibždėte knibždėjo žmonių. Susirinkusi 
visa aukštuomenė. Valstybės veikėjai, genijai, mokslin- 
čiai, aukščiausio rango kariškiai bei civiliniai tarnau- 
tojai; uniiormuoti, su daktarų frakais, su ordinais, Žvaig- 
ždėmis, visus čia sutraukė vienas bendras, didelis inte- 
resas — žmones Mylinti organizacija, vadinama jūrų drau- 
dimu. Iš tikrųjų reikia didelės meilės rizikuoti savo pi- 
nigais dėl nelaimės ištikto artimo, ir tos meilės čia pa- 
kako; tokios gausybės meilės vienoje vietoje Falkui dar 
nebuvo tekę matyti! Jis beveik apstulbo, nors ir ne visai 
buvo praradęs iliuzijas; bet dar labiau apstulbo, kai išvydo 
nusmurgėlį, buvusį socialdemokratą Struvę rėpliojantį 
minioje lyg kokį parazitą, o aukšti pareigūnai spaudė jam 
ranką, plojo per petį, linkčiojo ir kalbino. Ypač Falkas su- 
sidomėjo, kaip jį pasveikino nebejaunas pilietis su ordinų 
juostelėmis, o Struvė tik paraudo ir užsilindo už praš- 
matnios nugaros, bet tada atsidūrė prie pat Falko, kuris 
tučtuojau nusičiupo jį ir paklausė, kas su juo sveikinosi. 

Struvė dar baisiau sutriko ir, pasitelkęs visą savo 
įžūlumą, atsakė: 

— Turėtum žinoti; tai buvo Valdininkų algų mokėji- 
mo kolegijos prezidentas. 

Vos šitaip pasakęs, jis tuoj rado reikalą kitame gale 
salės, tik baisiai paskubom, ir Falkui kilo įtarimas: „Ar 
jis nesivaržo mano draugijosė Gal nedoram žmogui ne- 
jauku tarp sąžiningų . 

Tuo tarpu įžymybės pradėjo sėstis į savo vietas. Tik 
pirmininko kėdė buvo dar tuščia. Falkas paieškojo akimis 
korespondentų stalo ir, pamatęs Struvę sykiu su „Kon- 
servatoriaus“ korespondentu sėdinčius prie stalo dešinėje 
nuo sekretoriaus, taip pat įsidrąsino, bet, vos tik priėjo. 

artyn, sekretorius jį sustabdė ir paklausė: „Koks laik- 
raštis?“ 

Akimirką salėje viešpatavo tyla, ir Falkas drebančiu 
balsu atsakė: 

— „Raudonkepuraitė“,— mat pažino, kad sekretorius 
tai Valdininkų algų mokėjimo kolegijos aktuarijus. 

Duslus murmesys nuvilnijo per salę, ir tada sekre- 
torius garsiai pasakė: 

— Jūsų vieta ten.— Ir parodė į duris, kur iš tiesų 
stovėjo Mažytis stalelis. 

Falkas ūmai suvokė, ką reiškia būti konservatorium 
ir ką reiškia būti literatu, jei nesi konservatorius, ir todėl 
dusdamas iš apmaudo grįžo atgal pro besišaipančią minią; 
tačiau varstydamas ją savo degančiu žvilgsniu ir tarsi 
kviesdamas dvikovon, staiga iš tolo, nuo pasienio, pa- 
matė įsmeigtas į jį akis, ir tos akys, dabar jau išblėsu- 
sios, bet kadaise žvelgusios su meile, buvo pažaliavusios 
iš pykčio ir badė tarsi adatos, ir jis vos nepravirko iš 
sielvarto, kad brolis gali taip žiūrėti į brolį. 

Falkas atsisėdo į savo kuklią vietą prie durų, neišėjo 
visai, nes bėgti nenorėjo. Netrukus iš tariamos ramybės 
jį pažadino pilietis, kuris įėjo į salę ir vilkdamasis paltą 
kumštelėjo į nugarą, o paskui pakišo jam po staleliu 
savo kaliošus. Įėjusį ėmė salė sveikinti, visi lig vieno 
atsistojo. Tai buvo jūrų draudimo akcinės bendrovės 
„Tritonas“ direktorius, bet ne tik direktorius. Buvęs lands- 
tingo pirmininkas, baronas, Švedų Akademijos narys, jo 
didenybės karališkojo ordino kavalierius ir t. t., ir t. t. 

Kaukštelėjo plaktukas, ir visiškoje tyloje pirmininkas 
kuždomis pasakė šią sveikinimo kalbą (kurią neseniai 
buvo sakęs Akmens anglies akcinėje bendrovėje amatų 
mokyklos patalpose). 

— Mano ponai! Iš visų patriotinių ir žmonijai pa- 
laimą teikiančių institucijų yra vos kelios, 0 gal visai 
nėra, kurios savo kilnumu ir žmoniškumu galėtų prilygti 
draudimo institucijai. 

— Bravo, bravo!-— ėmė šaukti salė, bet tai nepadarė 
jokio įspūdžio landstingo pirmininkui. 

— Kas yra žmogaus gyvenimas, jei ne kova, žūtbūtinė 
kova, ko gero, sakyčiau, kova su gamtos jėgomis, ir 

beveik kiekvienam iš mūsų anksčiau ar vėliau tenka su 
jomis susidurti. 

— Bravo! 

— Ilgą laiką žmogus, ypač pirmykštėje stadijoje, buvo 
stichijos grobis, žaidimų sviedinys, pirštinė, lyg nendrė, 
blaškoma vėjo! Dabar nebe tas! Iš tikrųjų nebe tas! 
Žmogus padarė revoliuciją, bekrauję revoliuciją, ne tokią, 
kokią besąžiniai tėvynės išdavikai daug kartų bandė 
sukelti prieš teisėtus valdovus, ne, prieš gamtą, mano 
ponai! Jis paskelbė karą gamtos jėgoms ir tarė: „Iki čia 
jums leista, bet ne toliau!“ 

— Bravo! Bravo! (Plojimai) 

— Komersantas pasiunčia savo laivą, savo garlaivį, 
savo brigą, savo škuną, savo barką, savo jachtą — ką 
aš žinau? Audra nuskandina jo. . . taigi! Komersantas sako: 
skandink! Komersantas nieko nepraranda! Tai ir yra 
svarbiausia draudimo prasmė arba idėja! Pagalvokit, mano 
ponai, komersantas paskelbė karą audrai — ir komer- 
santas laimėjo. 

Nuo bravo šauksmų audros suspindo šypsena didžiojo 
žmogaus lūpose, atrodė, jog audra jam teikia nepapras- 
tą malonumą. 

— Mano ponai! Vis dėlto draudimo institucijos mes 
neturim laikyti bizniu! Tai ne biznis, mes ne biznieriai, 
gink dieve! Mes sudėjom pinigus, kuriais pasiryžę rizi- 
kuoti, ar ne taip, mano ponai? 

— Taip, taip! 

— Mes sudėjom pinigus, kaip sakiau, kad būtume 
pasiruošę gelbėti nelaimės ištiktą; nes to procento, regis, 
tik vieno, kurį gaunam, negalima vadinti pelnu, užtat 
labai teisingai jis vadinamas premija, nors ir ne todėl, 
kad mes gautume kažkokį atlyginimą, premija reiškia 
atlyginimą už mūsų nedideles paslaugas, kurias darome, 
aš pabrėžiu, vien tik mūsų reikalo labui, ir kartoju, ne- 
manau, jog kas nors iš jūsų jaustų nuoskaudą, matydami, 
kad sudėti pinigai, kuriuos aš dabar pavadinsiu akcijomis, 
naudojami reikalo labui. 

— Ne! Ne! 

— Prašau poną direktorįų perskaityti metinę atas- 
kaitą. 

Direktorius atsistojo. Jis buvo perbalęs, tartum ištrū- 
kes iš audros, platūs rankogaliai su onikso sąsagomis 
nevaliojo nuslėpti rankos tirtėjimo, jo gudrios akys ieš- 
kojo paramos ir dvasinės stiprybės barzdotam Smito 
veide, jis atsisagstė surdutą, išpūtė antkrūtinį, lyg pasiruo- 
šęs atremti iečių krušą — ir ėmė skaityti. 

— Keisti ir tikrai neįspėjami apvaizdos keliai... 

Išgirdę žodį „apvaizda“" dauguma susirinkusiųjų per- 
balo, o pirmininkas pakėlė akis į lubas, tarsi tikėdamasis 
didžiausio smūgio (dviejų šimtų riksdalerių nuostolio). 

— Ką tik pasibaigę draudimo metai ilgam paliks isto- 
rijos analuose kaip kryžiai ant tų nelaimių kapo, kurios 
tyčiojosi iš gudriųjų įžvalgumo ir niekino atsargiųjų 
apskaičiavimus. 

Pirmininkas lyg melsdamasis užsidengė veidą ranko- 
mis, o Struvė pamanė, kad jam spigina akis balta siena, 
ir buvo bepuoląs nuleisti štorų, bet sekretorius jį pralenkė. 

Pranešėjas išgėrė stiklinę vandens. Dėl to salėje kilo 
nepasitenkinimas. 

— Prie reikalo! Skaičiai! 

Pirmininkas nusiėmė rankas nuo veido ir apstulbo 
pamatęs, jog tamsiau, negu buvo. Trumpa sumaištis, ir 
audra neišvengiama. Žmonės užmiršo bet kokį taktą. 

— Prie reikalo! Skaityk! 

Direktorius turėjo peršokti didžiąją dalį frazių ir 
pereiti prie faktų. 

— Gerai, mano ponai, pasistengsiu trumpai! 

— Skaityk, po velnių! 

Kaukštelėjo plaktukas. 

Mano ponai! — šiuose žodžiuose buvo tiek daug 
riteriškumo, kad susirinkę tuoj prisiminė pagarbą, kurią 
turėjo rodyti bent sau. 

— Bendrovė per šiuos metus buvo atsakinga apytik- 
riai už šimtą šešiasdešimt devynis milijonus riksdalerių. 

— O, ol 

— Premijų gavo pusantro milijono. 

— Bravo! 

(Falkas greitosiomis paskaičiavo ir pamatė, kad atme- 
tus premijas, pusantro milijono, ir dar visą pagrindinį 
fondą, vieną milijoną, nes toks jis buvo, tada lieka apie 

šimtas šešiasdešimt šeši milijonai, už kuriuos bendrovė 
turėjo įžūlumo būti atsakinga, ir jam pradėjo darytis 
aiškios užuominos apie neįspėjamus apvaizdos kelius.) 

— Nuostoliams padengti, labai gaila, bendrovė turėjo 
išmokėti vieną milijoną septynis šimtus aštuoniasdešimt 
du tūkstančius šešis šimtus septyniasdešimt riksdalerių 
ir aštuonias eres. 

— Gėda! 

— Kaip matote, mano ponai, apvaizda. .. 

— Kuo čia dėta apvaizda! Skaičiai! Skaičiai! Dividen- 
dai! 

— Su širdgėla bei apmaudu aš, kaip einantis graudžias 
direktoriaus pareigas, dėl susiklosčiusių nepalankių są- 
lygų negaliu pasiūlyti kitokio dividendo kaip penkis pro- 
centus nuo įdėto kapitalo. 

Dabar pakilo tokia audra, kad joks komersantas nebūtų 
įstengęs jos įveikti. 

— Begėdžiai! Akiplėšos! Apgavikai! Penki procentai! 
Po velnių, verčiau padovanoti savo pinigus! 

Bet pasigirdo ir žmoniškesnių balsų, pavyzdžiui: 

— Vargšai smulkūs kapitalistai, juk jie tegali gyventi 
tik iš savo pinigų. Ką jie darys! Viešpatie, kokia nelaimė! 
Turėtų valstybė greičiau suteikti pagalbą. O! o! 

Kai jau buvo įmanoma, direktorius valdybos vardu 
perskaitė panegiriką direktoriui ir visiems tarnautojams, 
„kurie negailėdami jėgų ir nepaprastai uoliai dirbo tą 
nedėkingą darbą ir t.t. Tie žodžiai buvo sutikti pajuoka. 

Po to buvo perskaitytas revizijos pranešimas. Ši (dar 
kartą supeikusi apvaizdą) pripažino, kad reikalai tvarkomi 
gerai, gal net pasakytina — puikiai, darant inventorizaciją 
visi garantinio fondo įsipareigojimai rasti teisingi (!), 
todėl siūlanti visiškai atleisti valdybą nuo atsakomybės 
bei padėkoti jai už sąžiningą ir sunkų triūsą. 

Aišku, nuo atsakomybės valdyba buvo atleista. Po to 
direktorius pareiškė, jog negalįs paimti jam priklausančios 
tantjemos (šimto riksdalerių), o perduodąs ją rezervi- 
niam fondui. Šie žodžiai buvo sutikti plojimais ir juoku. 
Po trumpos vakaro maldelės, tikriau sakant, po nuolankaus 
prašymo, kad kitais metais apvaizda skirtų dvidešimt 
procentų pelno, pirmininkas susirinkimą uždarė. 

TRYLIKTASIS SKYRIUS 


Apvaizdos keliai 


Tą pačią popietę, kai vyras buvo išėjęs į „Tritono“ 
susirinkimą, poniai Falk atnešė naują žydrą aksomo suk- 
nelę, kuria ji jau iš anksto norėjo paerzinti revizorienę 
Human, gyvenančią kitapus gatvės. Tai buvo labai lengva 
ir paprasta, nes reikėjo tik pasirodyti lange — o tam ji 
turėjo tūkstantį dingsčių, mat sekė, kaip puošiamas kamba- 
rys, kuriuo ketino „pritrenkti svečius, kviestus septintai 
valandai. Vaikų lopšelio „Betliejus“ valdyba kaip tik 
žadėjo susirinkti ir išklausyti pirmosios mėnesio ataskai- 
tos. Valdybą sudarė: revizorienė Human, kurios vyras, 
anot ponios Falk, buvo pasipūtėlis, nes ėjo tarnautojo 
pareigas, baronienė Renjelm, taip pat pasipūtėlė, nes 
buvo kilminga, ir pastorius Skorė, visų aukštuomenės 
namų dvasiškasis tėvas, užtat ir jį reikėjo pritrenkti, 
taigi visą valdybą reikėjo pritrenkti kokiu nors labai 
efektingu ir delikačiu būdu. Inscenizacija pradėta jau 
prieš didžiąją puotą, kai visi seni baldai, neturintys antiki- 
nės ar meninės vertės, buvo išmesti ir pakeisti nauju- 
tėliais. Pagrindinius veikėjus ponia Falk ketino parodyti 
susirinkimui baigiantis, kurį nutrauks Falkas, sugrįžęs na- 
mo su admirolu — jis buvo prižadėjęs žmonai mažų ma- 
žiausia admirolą su uniforma ir ordinais — 0 tada Falkas 
ir admirolas pasiprašys priimami į lopšelį ir Falkas dar pa- 
aukos dalį tos sumos, kuri jam kaip dividendas nepelnytai 
teko iš „Tritono“ akcinės bendrovės. 

Baigusi savo nurodymus prie lango, ponia ėmė tvarkyti 
perlamutru inkruštuotą palisandro stalelį, prie kurio turėjo 
būti skaitoma mėnesinė ataskaita. Ji nušluostė dulkes 
nuo agato rašalinės, įstatė sidabrinį plunksnakotį į vėžlio 
dėklą, antspaudą su chrizoprazo rankenėle pasuko taip, kad 
nebūtų matyti pirklio pavardės, atsargiai pakratė iš plonu- 
tės plieninės vielos nupintą pinigų dėžutę, kad būtų galima 
įžiūrėti skaičius ant joje esančių vertybinių popierių 
(jos smulkioms išlaidoms) ir išvardino savo paskutinius 
įsakymus tarnams, apsitaisiusiems paradui. Tada atsisėdo 

svetainėje ir nutaisė nerūpestingą miną, čia ir turėjo 
neva nustebti išgirdusi, jog atvyko jos draugė revizorienė, 
kurios laukė pirmiausia — taip ir buvo iš tikrųjų. Ponia 
Falk apkabino Eveliną ir pakštelėjo jai į skruostą, o ponia 
Human apkabino Eugeniją, kuri pasitiko ją valgomajame 
ir trumpam sulaikė, norėdama paklausti jos nuomonės 
apie naujus baldus. Bet revizorienė nenorėjo stovėti prie 
didžiulės lyg tvirtovė ąžuolinės Karolio XII laikų spintos 
su aukštomis japoniškomis vazomis, nes jautėsi visai 
pritrenkta, o nusigręžė į sietyną, kuris jai pasirodė esąs per 
daug modernus, paskui žvilgtelėjo į stalą, kuris nesiderino 
prie bendro stiliaus; be to, pasakė, jog oleografijos netin- 
kančios tarp senų šeimyninių portretų, ir gana ilgai teikėsi 
aiškinti skirtumą tarp aliejiniais dažais tapyto paveikslo 
ir oleografijos. Ponia Falk braukė per baldus savo nauja 
aksomo suknele, tikėdamasi jos šlamesiu atkreipti drau- 
gės dėmesį, bet tuščiai. Paskui paklausė draugę, kaip 
jai patinkąs naujas Briuselio kilimas svetainėje, bet toji 
atsakė, jog esąs per ryškus, palyginti su užuolaidomis, 
tada ponia supyko ir liovėsi klausinėti. 

Jos susėdo svetainėje prie stalo ir tučtuojau griebėsi 
gelbėjimo rato: fotografijų, nepaskaitomų eilėraščių kny- 
gų ir panašiai. Nedidelis popieriaus lapelis pateko revizo- 
rienei į rankas; jis buvo rausvos spalvos, auksiniais pa- 
kraštėliais, o ant jo užrašyta: „Urmininkui Nikolausui 
Falkui keturiasdešimtmečio proga . 

— O, žiūrėk, čia tie eilėraščiai, kuriuos girdėjome 
baliuje. Kas gi juos parašė? 

— Vienas talentingas Žmogus, geras mano vyro bičiu- 
lis. Jo pavardė Nistriomas. 

— Hm! Keista, nesu girdėjusi tokios pavardės! Koksai 
talentas! Bet kodėl jo nebuvo baliuje? 

— Deja, mieloji, sirgo, todėl ir negalėjo ateiti. 

— Šit kaip! Ak mieloji Eugenija, koks baisus nemalo- 
numas tavo svainiui! Dabar jam tikrai ne kas! 

— Nekalbėk apie jį; visai giminei gėda ir nelaimė, 
stačiai siaubas! 

— Taip, žinai, iš tiesų buvo nejauku tada per balių, 
kai svečiai priėję klausinėjo mane apie jį. Taip, mieloji 
Eugenija, man tikrai buvo sarmata už tave... 

Čia už Karolio XII laikų spintą ir japoniškas vazas, 
pamanė revizorienė. 

— Už mane? O, labai atsiprašau, už mano vyrą, tu 
norėjai pasakyti? — atrėžė ponia Falk. 

— Aš manau, jog tai tas pat! 

— Ne, gink dieve! Aš net neketinu atsakyti už visus 
nenaudėlius, su kuriais mano vyras malonėja giminiuotis. 

— Ak, kaip gaila, kad tavo tėveliai taip pat sirgo tą 
vakarą. Kaip dabar jaučiasi tavo mielas tėvukas? 

— Ačiū, labai gerai! Nepaprastai malonu, kad rūpiniesi. 

— Ak, juk negalima galvoti vien apie save! Ar jis 
dažnai sirguliuoja, senukas... kaip man jį pavadinti? 

— Kapitonas, jeigu patinka! 

— Kapitonas? Man regis, jog mano vyras vadino jį 
flagškiperiu, bet tai turbūt tas pat. Ir panelių nė viena 
nebuvo tą vakarą. 

Čia už Briuselio kilimą, pamanė revizorienė. 

— Ne! Jos tokios aikštingos, kad niekada negali jomis 
pasitikėti. 

Ponia Falk taip uoliai vartė fotografijų albumą, kad 
net viršeliai braškėjo. Ji degte degė iš pykčio. 

— Klausyk, mieloji Eugenija,— kalbėjo toliau revi- 
zorienė, — kas toksai tas nemalonus ponas, kur tą vakarą 
skaitė eilėraščius4 

— Tu turi galvoje Leviną, karališkąjį sekretorių Le- 
viną; tai mano vyro artimiausias bičiulis. 

— O, iš tikrųjų. Hm! Kaip keista! Mano vyras dirba 
revizorium toje pačioje įstaigoje, kur jis notaras, ir aš, 
žinoma, nenoriu tavęs nuliūdinti ir ką nors nemalonaus 
pasakyti; to aš niekada nesakau žmonėms; mano vyras 
tvirtina, kad Levino reikalai visai prasti, todėl tavo vyrui 
jis nelabai tinkama kompanija. 

— Ar jis taip mano? Aš apie tai nieko nežinau ir nežadu 
kištis; ir aš tau pasakysiu, mano brangioji Evelina, kad 
niekada nesikišu į vyro reikalus, nors kai kas šitaip daro. 

— Atleisk, mieloji, aš maniau padarysianti tau pa- 
slaugą, užsimindama apie tai! 

Čia buvo už sietyną ir pietų stalą! Dar liko aksomo 
suknelė! 

— Klausyk, — vėl prašneko geroji revizorienė,— tavo 
svainis, kaip girdėjau... 

— Pagailėk mano jausmų ir nekalbėk daugiau apie 
tą puolusį Žmogų! 

— Ar jis tikrai puolęs? Girdėjau, kad jis bendrauja 
su visokiomis padugnėmis. .. 

Šį kartą ponia Falk buvo išgelbėta, nes tarnaitė pranešė, 
jog atvyko baronienė Renjelm. 

O, kokia laukiama! O, kokia maloni, kad suteikė jiems 
garbę! 

Ir iš tiesų ji buvo maloni sena dama gana simpatingos 
išvaizdos, tik narsiai pakėlęs visas audras žmogus gali ši- 
taip atrodyti. 

— Mieloji ponia Falk,— pasakė baronienė sėsdama- 
si, — atnešiau linkėjimų nuo jūsų svainio! 

Ponia Falk negalėjo suprasti, ką bloga ji padarė, kad 
viešnia tuoj jai įgėlė, todėl atsakė piktu balsu: 

— Šit kaip! 

— O, koks mielas jaunuolis; šiandien jis buvo apsilan- 
kęs pas mano brolsūnį; jie labai geri draugai! O, iš tikrųjų 
be galo puikus vaikinas. 

— Taip, argi ne? — įsiterpė revizorienė, kuri niekada 
nepamesdavo galvos keičiantis frontui.— Mes ką tik apie 
jį kalbėjom. 

— Šit kaip! Ir labiausiai mane stebina jo drąsa pasirink- 
ti tokį kelią, kur šitaip lengva užplaukti ant seklumos, 
bet dėl jo mums neverta jaudintis, nes jis Žmogus su 
charakteriu, turi savo principus; ar jums neatrodo, mie- 
loji ponia Falkė 

— Žinoma, aš visada taip sakiau, bet mano vyras 
kitokios nuomonės. 

— Ak, tavo vyras,— įsiterpė revizorienė,— jis daž- 
niausiai galvoja savaip. 

— Sakot, kad jis bendrauja su jūsų brolsūniuė —vėl 
nekantriai prašneko ponia Falk. 

— Taip, jie susibūrę į ratelį, kuriame yra ir dailininkų. 
Tikriausiai skaitėt apie jaunąjį Seleną, kurio paveikslą 
nupirko Jo didenybė. 

— Žinoma, mes buvom parodoje ir matėm jį. Ar jis 
taip pat iš to ratelio? 

— Taip, ir jis. Kartais jiems iš tikrųjų sunku, tiems 
jaunuoliams, nes, kai jaunimas stengiasi ko nors pasiekti, 
dažnai taip atsitinka. 

— Girdėjau, kad jis poetas, tavo svainis,— pasakė 
revizorienė. 

— Kaipgi, žinoma; hm! Jis rašo puikiai; šįmet gavo 
Akademijos premiją, kada nors jis taps žymus poetas,— 
visai tvirtai atsakė ponia Falk. 

— Aišku, juk aš visada taip sakiau, — pritarė revi- 
zorienė. 

Ir pradėjo už viena kitos garbstyti Arvido Falko 
privalumus; jis jau buvo kone garbės šventovėje, kai 
tarnas pranešė, jog atvyko pastorius Skorė. Šis įėjo sku- 
biais žingsniais ir skubiai pasisveikino su damomis. 

— Prašau atleisti, kad pasivėlinau, bet teturiu vos 
keletą minučių; puse devintos turiu būti susirinkime 
pas grafienę fon Fabelkranc ir ateinu tiesiai iš įstaigos. 

— O, ponas pastorius labai skubat! 

— Taip, mano plati veikla visai nebeleidžia atsikvėpti. 
Gal todėl iš karto eikim prie reikalo. 

Tarnas įnešė gaivinamųjų gėrimų. 

— Gal prieš pradedant ponas pastorius išgertumėt 
puodelį arbatos? — paklausė šeimininkė, vėl šiek tiek nusi- 
vylusi. 

Pastorius dirstelėjo į padėklą. 

— Ačiū, ne; jeigu yra, verčiau išgersiu punšo. Matot, 
mano damos, aš laikausi taisyklės — niekada savo išore 
nesiskirti nuo savo artimo. Visi žmonės geria punšą, aš 
to gėrimo nemėgstu, bet nenoriu, kad kas sakytų, jog 
aš geresnis už kitus, o apsimetinėjimas yda, kurios neken- 
čiu! Gal galima, aš perskaitysiu ataskaitą“ 

Jis atsisėdo prie rašomojo stalo, pasidažė plunksną 
ir pradėjo: 

— Vaikų lopšelio „Betliejus“ valdybos ataskaita apie 
gegužės mėnesį surinktas dovanas. Pasirašė: Eugenija 
Falk. Mergautinė pavardė, leiskite paklausti. .. 

— Ak, nebūtinai, — nuramino ponia Falk. 

— Evelina Human. Mergautinė, jei leisit. .. 

— Fon Ber, gerbiamasis ponas pastoriau. 

— Antuanetė Renjelm. Mergautinė, jūsų malonybe. .. 

— Renjelm, ponas pastoriau. 

— Ak, tiesa, ištekėjusi už pusbrolio, vyras miręs, 
bevaikė! Skaitom toliau! Paaukota. .. 

Visuotinė (beveik visuotinė) sumaištis! 

— Bet, ponas pastoriau,— nustebo revizorienė,— argi 
jūs nepasirašysit? 

— Aš taip bijau apsimetinėjimo, mano damos, bet 
jeigu jūs taip pageidaujat! Gerai. Natanaelis Skorė. 

— Į sveikatą, ponas pastoriau; gal malonėtumėt iš- 
gerti lašelį prieš pradėdami, — pasiūlė šeimininkė su ža- 
vinga šypsena, kuri bemat užgeso, kai pamatė, jog pas- 
toriaus taurė tuščia, todėl pripylė ją vėl. 

— Ačiū, mano ponia, bet gal nereikėtų skubėti! Taigi 
pradėsim! Malonėkite išklausyti teksto! Paaukota: jos 
didenybė karalienė — keturiasdešimt riksdalerių. Grafienė 
fon Fabelkranc — penkis riksdalerius ir porą vilnonių 
kojinių. Urmininkas Šalinas — du riksdalerius, pakelį vo- 
kų, šešis pieštukus ir buteliuką rašalo. Panelė Amanda 
Libert — buteliuką odekolono. Panelė Ana Feit — porą 
rankogalių. Mažoji Kelė — dvidešimt penkias eres iš savo 
taupyklės. Ponia Johana Peterson — pusę tuzino rankš- 
luosčių. Panelė Emilija Bjorn — Naująjį testamentą. Mais- 
to produktų krautuvininkas Personas — maišelį avižinių 
kruopų, ketvirtį pūro bulvių ir stiklainį marinuotų svogū- 
nų. Pirklys Šeikė — dvi poras vilnonių kel... 

— Ponai! — nutraukė jį baronienė.— Norėčiau pa- 
klausti: ar visa tai bus paskelbta spaudoje“ 

— Taip, žinoma! — atsakė pastorius. 

— Tada prašyčiau leisti man išstoti iš valdybos. 

— Ar jūs manot, jūsų didenybe, kad draugija galės 
gyvuoti iš laisvanoriškų aukų, jeigu aukotojų pavardės 
nebus paskelbtos Nieku gyvu! 

— Vadinasi, labdarybė turės pridengti šlykščiausią 
puikavimąsi! 

— Nieku gyvu! Anaiptol! Puikybė — blogis, tikrai; 
o mes tą blogį paversime gėriu; paversime jį labdarybe, 
argi ne? 

— Taip, bet negalima koktų dalyką vadinti gražiu 
vardu; tai veidmainystė! 

— Jūs per daug griežta, jūsų didenybe! Šventasis 
raštas moko atleisti; atleiskite jiems už jų tuštybę! 

— Taip, ponas pastoriau, jiems aš atleidžiu, bet ne 
sau pačiai! Kad dykos moterys žaidžia labdarybę, tai 

atleistina, nieko bloga, bet vadinti tai gražiu elgesiu, 
kuris joms yra tik pramoga, didesnė pramoga už kitas, 
nes gali pagarsėti, ir pagarsėti plačiai, per spaudą — 
čia jau gėda. 

— Kaipgi,— prašneko ponia Falk, pasitelkusi visą savo 
šiurpią logiką, — argi ponia baronienė manot, jog gėdinga 
daryti gera? 

— Ne, drauguže, bet sutikti, kad išspausdintų laikraš- 
tyje, jog padovanojai porą vilnonių kojinių, mano supra- 
timu, yra sarmata. 

— Taip, bet padovanoti porą vilnonių kojinių geras 
darbas, vadinasi, daryti gera sarmata. .. 

— Ne, spausdinti laikraštyje, mano miela; stenkitės 
suprasti mano žodžius, — baronienė bandė sutramdyti 
atkaklią šeimininkę, bet ši vis tiek nepasidavė, o kalbėjo 
toliau: 

— Vadinasi, sarmata spausdinti! Betgi Šventasis raštas 
juk išspausdintas, taigi, ir Šventą raštą spausdinti buvo 
gėda... 

— Gal, ponas pastoriau, malonėtumėt skaityti toliau 
ataskaitą, — įsiterpė baronienė, šiek tiek pyktelėjusi, kad 
šeimininkė taip netaktiškai gina savo kvailas išmones, 
bet pastaroji neketino nusileisti. 

— Aha, poniai baronienei atrodo per daug žema keis- 
tis nuomonėmis su tokia menka asmenybe kaip aš... 

— Ne, mieloji, turėkitės savo nuomonę; aš nenoriu 
keistis. 

— Argi tai vadinama diskusija, norėčiau paklausti? 
Gal ponas pastorius malonėtų mums paaiškinti, ar dis- 
kusija, jei viena pusė nesutinka atsakyti į antrosios ar- 
gumentusė 

— Mano geroji ponia Falk, aišku, negalima vadinti 
diskusija, — atsakė pastorius dviprasmiškai šyptelėjęs, 
ir ponia Falk vos nepravirko.— Bet, mielos damos, nepaga- 
dinkim gero sumanymo rietenomis. Atidėkim spausdinimą, 
kol mūsų fondas bus didesnis. Mes matom, kad mūsų 
jaunas ratelis leidžia daigus, ir matom, kad daug gera- 
norių rankų pasiryžusios puoselėti jauną augalėlį; bet 
privalome galvoti apie ateitį. Draugija turi fondą; tą 
fondą reikia tvarkyti, kitaip sakant, turim susirasti val- 

dytoją, praktišką žmogų, kuris galėtų realizuoti dovanotus 
daiktus ir paversti juos pinigais; dar kitaip tariant, reikia 
išsirinkti valdytoją. Bijau, kad tokio žmogaus negausim 
be piniginių nuostolių — betgi ką galima padaryti be 
šitokių nuostoliųė Ar nemalonėtumėt ponios pasiūlyti 
ką nors šiam darbui? 

Ne, ponios nebuvo apie tai pagalvojusios. 

— Ką gi, tada siūlau rimtai protaujantį vaikiną, kuris, 
manau, turėtų tikti. Ar valdyba prieštarautų, jei notaras 
Eklundas už kuklų atlyginimą taptų lopšelio buhalteriu? 

Ne, ponios neprieštaravo, tuo labiau kad pastorius 
Skorė jį rekomendavo, o pastoriui nieko nereiškė tą pa- 
daryti, nes notaras buvo jo giminaitis. Taigi draugija 
įsigijo buhalterį už šešis šimtus riksdalerių atlyginimo 
per metus. 

— Mano ponios,— prašneko pastorius,— ar neatrodo, 
kad šiandien ganėtinai padirbėjom mūsų vynuogyne? 

Tyla. Ponia Falk dirsčiojo į duris, ar nepareina vyras. 

— Mano laikas baigiasi, ir delsti ilgiau negaliu! Ar 
turi kas ką pridurti? Ne! Prašydamas dievo pagalbos 
mūsų sumanymui, taip gražiai pradėtam, linkiu mums 
visiems sėkmės ir palaiminimo ir nemoku tą kitaip iš- 
reikšti, kaip jo paties išmokytais maldos žodžiais: „Tėve 
mūsų ... 

Jis nutilo, tarsi bijodamas išgirsti savo paties balsą, 
o damos užsidengė rankomis akis, lyg nedrįsdamos pa- 
žvelgti viena kitai į veidą. Pauzė truko ilgai, ilgiau, negu 
tikėtasi; visai pasidarė ilga, bet niekas nesiryžo nutraukti; 
jos Žvilgčiojo pro pirštų tarpą, ar nepradėjo kas judėti, 
bet ūmai stiprus skambutis prieškambaryje sugrąžino 
visus į žemę. 

Pastorius pasiėmė skrybėlę, išgėrė savo taurę, atrodė, 
jog nori pasprukti slapčiomis. Ponia Falk nušvito, nes 
jautė, jog tuoj prasidės triuškinimas, bus sugrąžintas 
teisingumas, ir iš jos akių tryško keršto, džiaugsmo ki- 
birkštys. 

Ir atėjo keršto bei triuškinimo valanda, nes tarnas 
įnešė laišką nuo vyro, kuriame buvo parašyta... tik 
svečiai to nesužinojo, o kuo skubiausiai prisipažino nenorį 
ilgiau varginti, be to, jų jau laukią namuose. 

Ponia baronienė mielai norėjo likti valandėlę ir paguos- 
ti jaunąją moterį, kuri aiškiai buvo sunerimusi ir nuliū- 
dusi, bet pastaroji nė kiek jos neskatino, o atvirkščiai, 
be galo rūpestingai padėjo rengtis, kad, rodės, nekantrauja 
kuo greičiau išvysti ją gatvėje. 

Išsiskirta buvo nelabai jaukiai, laiptuose nutilo žings- 
niai, ir svečiai girdėjo, kaip irzliai trakštelėjo raktas 
duryse, jiems išėjus, matyt, šeimininkė troško likti viena 
ir nevaržoma išlieti savo jausmus. Taip ji ir padarė. Pra- 
pliupo raudoti vienų viena erdviuose kambariuose; bet tai 
buvo ne tos ašaros, kurios lyg gegužės lietus nuplauna 
seną dulkiną širdį, o nuodingos apmaudo ir pykčio ašaros, 
temdančios sielą ir, nukritusios žemėn, lyg rūgštis ėdai:- 
čios sveikatos bei jaunystės rožes. 


KETURIOLIKTASIS SKYRIUS 


Absentas 


Karšta popiečio saulė svilino grindinio akmenis kalnų 
pramonės miestelyje N. Restorano salėje dar buvo tylu 
ir ramu; eglišakėmis išbarstytos grindys atsidavė šerme- 
nimis; įvairaus dydžio likerio buteliai stovėjo lentynose 
ir miegojo pokaičio šalia taip pat iki vakaro laisvų degti- 
nės butelių ordinų juostelėmis papuoštais kaklais; ilgšis 
Muros“? laikrodis, kuris niekada negaudavo nusnūsti per- 
pietės, atsirėmęs į sieną seikėjo minutes ir tartum spoksojo 
į didžiulę teatro afišą, prisegtą šalimais prie drabužių kaby- 
klos; salė buvo ilga ir siaura, o palei abi šonines sie- 
nas stovėjo beržiniai stalai, šiek tiek atitraukti į aslą, 
todėl salė atrodė panaši į arklidę, stalai su keturiomis 
kojomis — tai arkliai, pririšti prie sienos ir atsukę užpa- 
kalius į kambario vidų; bet dabar visi jie miegojo, kai 
kurie kilstelėję užpakalinę koją, nes grindys buvo nely- 
gios, o kad miegojo, aiškiai buvo matyti, nes musės ra- 

miausiai rėpliojo jų nugaromis; tik šešiolikmetis oficiantas, 
kuris sėdėjo atsilošęs į Muros laikrodį greta teatro afišos, 
nemiegojo, nes balta prikyšte be paliovos baidėsi nuo 
savęs muses, ką tik papietavusias virtuvėje, o dabar 
atskridusias čia pažaisti, paskui jis atsilošė ir prikišo 
ausį prie stambaus laikrodžio pilvo, lyg norėdamas išgirsti, 
ką šis gavo pietų. Netrukus ir sužinojo, nes ilgšis'milžinas 
žagtelėjo, lygiai po keturių minučių dar sykį žagtelėjo, o 
tada visi jo sąnariai taip ėmė cypti ir braškėti, kad vaiki- 
nas pašoko ir išgirdo, kaip laikrodis baisiausiai girgždė- 
damas išmušė šešis kartus, paskui nutilo ir vėl varė savo 
darbą toliau. 

Vaikinui taip pat reikėjo stoti prie darbo, jis apėjo 
arklidę, apšluostė savo kuinus prikyšte ir šį tą patvarkė 
lyg laukdamas svečių. Padėjo degtukų ant vieno stalo 
pačiam salės gale, iš kur sėdintis galėjo stebėti visą ilgą 
patalpą. Šalia degtukų pastatė butelį absento bei du stiklus 
— likeriui ir vandeniui. Paskui atnešė iš šulinio didelę 
ropinę vandens ir įkurdino ant stalo šalia degių daiktų, 
o tada kelis kartus perėjo per salę, išdarinėdamas viso- 
kias pozas, rodės, kažką mėgdžioja. Čia stabteldavo, 
susikryžiavęs rankas ant krūtinės, nuleidęs galvą ir at- 
kišęs į priekį kairę koją, o erelio žvilgsniu dairydamasis 
į nušerpetojusius sienų apmušalus; čia vėl atsistodavo, 
sukeitęs kojas, dešinės rankos pirštų galus įrėmęs į stalo 
kraštą, o kairiąja gniauždamas lornetą, padarytą iš butelių 
vielos, ir pro jį su panieka vėpsodamas į lubų karnizą, 
bet štai atsivėrė durys, ir į salę įžengė trisdešimt penke- 
rių Metų vyras — taip drąsiai, lyg į savo namus. Jo be- 
barzdis veidas buvo paženklintas tokių ryškių bruožų, 
kurie pasiekiami tik uoliai treniruojant raumenis, o būdin- 
gi aktoriams ir dar vienai visuomenės grupei; pro tamsias 
nuskustų barzdaplaukių šaknis švietėsi visi raumenys 
ir sausgyslės, bet nebuvo matyti siūlų, judinančių šiuos 
klavišus, nes tai buvo ne šiaip koks paprastas klavyras, 
kuriam trūko pedalo. Aukšta kakta, kiek siauroka, su 
įdubusiais smilkiniais, stūksojo panaši į Korinto kapitelį, 
ant jos tarsi laukinė augmenija krito juodos, susitaršiusios 
garbanos, o tarp šių žemyn tįso lygių plaukų gyvatėlės, 
regis, bandydamos pasiekti akiduobes, tik niekada nepa- 

siekdamos. Jei būdavo ramus, jo didelės tamsios akys 
atrodydavo švelnios ir liūdnos; bet jis mokėdavo ir šaudyti 
jomis, ir tada lėlytės tapdavo panašios į revolverio žiotis. 

Jis atsisėdo prie padengto stalo ir niūriai dirstelėjo 
į vandens ropinę. 

— (Gustavai, kodėl tu visuomet padedi vandens? 

— Kad ponas Falanderis nesudegtumėt. 

— Kas tau darbo, jei aš sudegsiu! Kas man uždraus, 
jeigu panorėsiu! 

— Ponas Falanderi, nebūkit šiandien nihilistas! 

— Nihilistas! Kas tave išmokė tokių žodžių? Iš kur 
tu jį ištraukei? Ar tu pakvaišai, vaikine? Ką? 

Jis atsikėlė nuo stalo ir paleido keletą šūvių iš savo 
tamsių revolverių. 

Gustavas persigandęs žado neteko, taip jį nustebino 
aktoriaus veido išraiška. 

— Na, atsakyk, vaikine, iš kur tu ištraukei tokį žodį? 

— Čia prieš kelias dienas buvo ponas Montanus, 
kai grįžo iš Treskolos, — baikščiai atsakė Gustavas. 

— Aha, Montanus!-— pasakė niūrusis svečias ir vėl 
atsisėdo.— Montanus mano žmogus; šitas vyrukas žino 
ką kalba. Klausyk, Gustavai, gali pasakyti, kaip mane 
vadina, supranti, pravardžiuoja tie teatro suskiai! Pasa- 
kyk! Nebijok! 

— Ne, taip bjauriai, kad niekaip negaliu. 

— Kodėl negali, tik džiaugsmo padarytum. Argi ne- 
manai, jog Man ne pro šalį būtų šiek tiek pasilinksminti? 
Bene aš atrodau toks pasiutusiai smagusė Drožk tiesiai! 
Kaip jie mane vadina, klausdami ar aš čia buvau? Kaip 
sako: „Ar čia tas...“ 

— Velnias... 

— A! Velnias? Visai neblogai. Ar tau atrodo, kad jie 
manęs nekenčia? 

— Taip, baisiausiai! 

— Puiku! Bet kodėl? Ar aš jiems ką bloga padariau? 

— Ne, šito jie nepasakytų. 

— Ne, ir aš taip manau. 

— Bet jie sako, kad ponas Falanderis gadinat žmones! 

— (Gadinu? 

— Taip, jie sako, kad ponas Falanderis sugadinot 

mane, užtat man viskas atrodo pasenę! 

— Hm, hm! Argi tu jiems sakai, kad jų pokštai pase- 
nę? 

— Taip, ir viskas, ką jie kalba, yra pasenę; ir patys 
tokie sukriošę, kad mane vemt verčia! 

— Žiūrėk! O ar tau neatrodo, kad būti padavėju irgi 
sena? 

— Taip, žinoma; sena yra gyventi, sena numirti, vis- 
kas sena... ne... būti aktorium nesena! 

— Ne, mano drauguži, tai užvis seniausia. Bet dabar 
patylėk, man reikia prisislopinti! 

Jis išgėrė absentą ir atsišliejo galva į sieną, ant ku- 
rios driekėsi ilga ruda juosta, mat ties šia vieta, kur jis 
nuolatos sėdėdavo per visus tuos ilgus šešerius metus, 
rūko jo cigaro dūmas. Pro langą skverbėsi saulės spin- 
duliai, bet juos skaidė didžiuliai uosiai, kurių lapus blaškė 
vakaro vėjas, ir nuo lapų šešėlių ant šoninės sienos IeZ- 
gėsi judrus tinklas, o apatiniame kampe niūksojo galva 
su išsidraikiusiomis garbanomis, labai panaši į didžiulį 
vorą. | 

Gustavas vėl buvo prigludęs prie Muros laikrodžio 
ir, atsidavęs nihilistinei tylai, stebėjo, kaip musės šoka 
ratelį aplink Argando ?! lempą. 

— Gustavai! — pasigirdo balsas iš voratinklio. 

— Ką,— atsiliepė nuo laikrodžio. 

— Ar tavo tėvai gyvi? 

— Ne, juk ponas Falanderis žinot. 

— Tavo laimė! 

Ilga tyla. 

— (Gustavai! 

— Ką? 

— Ar tu miegi naktimisė 

— Ką ponas Falanderis turit galvoje?— paklausė Gus- 
tavas ir nuraudo. 

— Tą, ką sakau! 

— Aišku, miegu! O ko man nemiegot? 

— Kodėl tu nori būti aktorius? 

— Nemoku pasakyt! Man rodos, kad tada aš būčiau 
laimingas! 

— O ar dabar tu nesi laimingas? 

— Nežinau! Turbūt nesu! 

— Ar ponas Renjelmas jau buvo čia, kai atvyko? 

— Ne, nebuvo, bet norėjo pamatyti poną Falanderį 
kaip tik šiuo metu. 

Ilga tyla; paskui atsiveria durys ir didžiulis šešėlis 
užslenka ant voratinklio, šis sujuda, o voras kampe krūp- 
telėja. 

— Ponas Renjelmas!-— sako paniurėlė galva. 

— Ponas Falanderis? 

— Sveiki! Ar jūs manęs ieškojot šiandien? 

— Taip, atvykau per pietus ir tuoj ėmiau jūsų ieš- 
koti. Tikriausiai spėjat, kokiu reikalu; aš noriu patekti 
į teatrą. 

— O! Iš tikrųjų! Tai mane stebina! 

— Stebina? 

— Taip, stebina! Bet kodėl jūs pirmiausia kreipia- 
tės į mane? 

— Nes žinau, kad jūs esate žymus aktorius, ir dar 
vienas bendras pažįstamas, skulptorius Montanus, re- 
komendavo jus kaip puikų žmogų. 

— Taip, iš tikrųjų? Ir kuo aš galėčiau jums padėti? 

— Duoti patarimą! 

— (Gal atsisėstumėt prie mano stalo? 

— Ačiu, jeigu leisit būti šeimininku. 

— Šito negaliu žadėti. .. 

— Tai nors už save, jeigu jūs neprieštarausitė 

— Kaip norit! Jums reikia patarimo? Hm! Atviro? 
Žinoma! Tada klausykit ir dėkitės rimtai į galvą visa, ką 
išgirsit, ir niekada neužmirškit, kad taip ir taip pasakiau 
tą ir tą dieną, nes tartum būsiu atsakingas už savo žo- 
džius. 

— Ką gi, drožkit savo nuomonę, aš pasiruošęs! 

— Ar užsisakėt arklius? Ne! Tada užsisakykit ir va- 
žiuokit namo! 

— Argi jūs manot, jog netinku būti aktorium? 

— Ne, anaiptol nemanau! Nė apie vieną to nepasa- 
kyčiau! Atvirkščiai! Kiekvienas žmogus daugiau ar mažiau 
sugeba vaidinti kitą žmogų! 

— O tada? 

— Ak, tai visai kas kita, negu įsivaizduojat! Jūs 
jaunas, jūsų kraujas neramus. Tūkstančiai gražių šviesių 
paveikslų lyg pasakų knygose švysčioja jūsų galvoje, ir 
jūs nenorit, kad jie dingtų, norit ištraukti juos į šviesą, 
nešti savo rankomis ir rodyti, svarbiausia, rodyti pasauliui 
ir taip patirti didžiulį džiaugsmą — ar ne? 

— Taip, taip! Jūs spėjat mano mintis! 

— Aš pasirinkau tik geriausią ir paprasčiausią at- 
vejį, nes nesistengiu visko grįsti vien blogais pavyzdžiais, 
nors esu kuo prasčiausios nuomonės beveik apie. .. viską! 
Taigi, jūsų potraukis toks stiprus, kad jūs pasiryžęs iškęsti 
skurdą, pažeminimą, leistis čiulpiamas vampyrų, prarasti 
visuomenės pasitikėjimą, bankrutuoti, žūti... bet nesi- 
traukti! Ar taip? 

— Taip! Ak, jūs mane puikiai pažįstat! 

— Aš pažinojau vieną jauną va.kiną — dabar nebe- 
pažįstu, nes labai pasikeitęs! Jis buvo penkiolikos metų, 
kai išėjo iš pataisos namų, nes tokius pataisos namus 
kiekviena parapija laiko vaikams, padariusiems papras- 
čiausią nusikaltimą — kad atėjo į šį pasaulį, ir ten tie 
nekalti kūdikiai turi išpirkti savo tėvų nuodėmę, nes kitaip 
nė būti negali... būkit malonus, priminkit man, jei nu- 
klysiu nuo temos! Paskui jis praleido penkerius metus 
Upsaloje ir perskaitė galybę knygų; jo smegenirė buvo 
padalinta į šešis skyrius, į kiekvieną skyrių jis k:ovėsi 
šešių rūšių žinias, skaičius, vardus; visą kalną gatavų 
sprendimų, išvadų, teorijų, keistenybių, nesąmonių. Tai 
dar nieko, nes smegeninė talpi; bet dar reikėjo pasisa- 
vinti kitų mintis, senas suirešusias mintis, kurias kiti 
gromuliuoja visą gyvenimą, o dabar išspjovė lauk; tada 
jis susivėmė ir, jau būdamas dvidešimties metų, atėjo į 
teatrą. Pažiūrėkit į mano laik :odį; žiūrėkit į sekundininką 
praeis šešiasdešimt sekundžių, kol bus minutė, šešiasde- 
šimt kartų po šešiasdešimt, kol bus valanda, dar padau- 
ginus iš dvidešimt keturių ous para, ir tik trys šimtai 
šešiasdešimt penkios paros bus merai. (O įsivaizduokit 
dešimt metų! Viešpatie! Ar jums teko kada laukti prie 
vartų savo gero pažįstamo? Firmosios penkiolika minučių 
praeina kaip niekur nieko; antros penkiolika — 0, viska 
gali padaryti dėl to. kurį mvli; trečios penkiolika minu- 

čių: jis neateina; ketvirtos: viltis ir baimė; penktos: nuei- 
nat, bet grįžtat; šeštos: viešpatie, šitiek laiko praleidau 
be reikalo; septintos: palauksiu dar, juk jau šitiek lau- 
kiau; aštuntos: įniršis, prakeikimas; devintos: einat namo 
ir gulatės ant sofos, jaučiatės toks ramus, lyg su pačia 
mirtim susidraugavęs. Jis laukė dešimt metų, dešimt 
metų! Ar nepasistoja plaukai ant mano galvos, kai aš 
sakau dešimt metų? Pažiūrėkit! Vis dėlto ne! Dešimt 
metų praėjo, kol jis gavo rolę. Ir jam pasisekė — iš karto. 
Bet tada jis vos nepakvaišo dėl pragaištų dešimties me- 
tų, ėmė niršti, kodėl tai neatsitiko prieš dešimtį metų, ste- 
bėjosi, kad nušvitusi laimė nepadarė jo laimingo, ir jis 
tapo nelaimingas. 

— Ar jums neatrodo, kad tuos dešimt metų jam 
reikėjo mokytis aktoriaus meno? 

— Bet juk jis negalėjo mokytis, nes nė karto negavo 
vaidinti; visi iš jo šaipėsi, nes jo pavardė niekada ne- 
pasirodė afišose; direkcija sakė, kad iš jo nėra naudos, 
o kai kreipėsi į kitą direkciją, išgirdo, kad jie neturi 
repertuaro! 

— Bet kodėl jis buvo nelaimingas, kai jam nusišyp- 
sojo laimė? 

— Argi manot, kad nemirtinga siela gali tenkintis 
tokia laime? Bet kam apie tai kalbėti? Jūsų sprendimas 
galutinis! Ir mano patarimai nereikalingi! Nėra geresnio 
mokytojo kaip patirtis, o ji arba aikštinga, arba apskai- 
čiuojanti, lygiai kaip mokyklos mokytojas; vienus vi- 
sada giria, kitus visada lupa; jums lemta būti giriamam; 
nemanykit, jog taip kalbu turėdamas galvoj jūsų kilmę; 
aš puikiai žinau, jog nedera jos kaltinti nei dėl gera, 
nei dėl bloga; šiuo atveju tai absoliučiai bereikšmis fak- 
torius, nes čia kalbam tiesiog apie žmogų! Aš linkiu, kad 
jums kuo greičiausiai pasisektų ir kad jūs viską su- 
prastumėt — taip pat kuo greičiausiai! Manau, jūs to 
vertas? 

— Bet argi jūs nė kiek negerbiat savo meno? Visų 
didžiausio ir visų nuostabiausio? 

— Jis taip pat pervertintas, kaip ir visa, ką žmonės 
rašo knygose. Jis pavojingas, nes gali sužaloti! Gražiai 
išreikštas melas gali padaryti įspūdį! Kaip liaudies susirin- 

kime, kur sprendžia nemokyta dauguma. Kuo paprasčiau, 
tuo geriau — kuo blogiau, tuo geriau! Užtat nesakau, 
kad jis nereikalingas. 

— Negali būti, kad jūs taip manot, kaip kalbat. 

— Aš taip manau, bet neginčiju, jog tai tiesa. 

— Bet argi jūs iš tikrųjų nė kiek negerbiat savo meno? 

— Savo? Kodėl aš turėčiau labiau gerbti savo meną 
nekaip kitų? 

— Jūs, kuris vaidinate pačias giliamintiškiausias 
roles; juk jūs vaidinot Sekspyrą? Vaidinot Hamletą? Argi 
jūsų niekada nesujaudino iki sielos pašaknų toks gilus 
monologas kaip „Būt ar nebūt + 

— Kaip jūs suprantant žodį „gilus“? 

— Giliamintiškas, giliai apgalvotas! 

— Paaiškinkit man! Ar gili mintis kalbėti šitaip: „Nu- 
sižudyti ar ne? Aš mielai tą padaryčiau, jei žinočiau, kas 
bus po mirties, ir kiti taip padarytų, bet mes nieko ne- 
žinom ir užtat nedrįstam nusižudyti“. Argi jau čia labai 
giliamintiška? 

— Ne, ne taip... 

— Gerai! Jums tikriausiai kada nors buvo atėjusi 
mintis nusižudyti! Ar ne? 

— Taip, kaip ir kiekvienam žmogui! 

— Gerai, o kodėl nenusižudėtė Nes kaip Hamletui 
truko ryžto, juk nežinot, kas bus po to. Argi čia koks 
jūsų giliamintiškumasė 

— Ne, aišku! 

— Taigi, visa tai paprasčiausia banalybė. Trumpai 
tariant... kaip pasakysim, Gustavai? 

— Pasenę! — atsiliepė balsas už laikrodžio, matyt, 
laukdamas replikos. 

— Taip, pasenę! O jeigu rašytojas būtų sukūręs bent 
kokį ateities paveikslą, jau būtų buvę nauja! 

— Argi visa nauja yra taip gera?— paklausė Renijel- 
mas, baisiausiai pritrenktas tokių negirdėtų dalykų. 

— Nauja, šiaip ar taip, turi vieną privalumą — kad 
tai nauja! Pabandykit pats suprasti savo mintis, ir jos 
jums visada atrodys naujos. Ar patikėsit, jog aš žinojau, 
apie ką jūs ketinat kalbėti, dar jums neįžengus pro duris, 
ir žinau, ką jūs vėl paklausit, kai dar sykį grįšim prie 
Šekspyro. 

— Jūs keistas žmogus; turiu pripažinti, kad jūs kal- 
bat teisybę, nors aš su tuo nesutinku. 

— O ką jūs manot apie Antonijaus kalbą prie Ceza- 
rio karsto? Argi ne nuostabi? 

— Kaip tik to ir aš ketinau jus klausti! Rodos, kad 
jūs girdit mano mintis! 

— Žinoma, juk aš ką tik sakiau. Labai įdomu, kad 
visi žmonės galvoja, arba tikriau, kalba tą patį. Kas čia 
jums atrodytų giliamintiška? 

— Nemoku išreikšti žodžiais. .. 

— O ar neatrodo, kad tai paprasčiausia ironiškos 
kalbos forma? Mes kalbam visiškai atvirkščiai, negu gal- 
vojam, juk jei gerai išgaląsim smaigalį, bet kas juo įsi- 
durs. Na, o ar esate skaite ką nors gražesnio kaip Džul- 
jetos ir Romeo dialogas po sutuoktuvių nakties? 

— Ak, ta vieta, kur jis sako girdįs lakštingalą, o iš 
tiesų ten vyturys. 

— Kokią kitą vietą aš galiu turėti galvoje, kai visas 
pasaulis turi tik ją. Juk visas efektas grįstas vienu ganėti- 
nai nuvalkiotu poetiniu vaizdu, ir bene manot, kad Šekspy- 
ro didybė — tai poetiniai vaizdai? 

— Kodėl jūs triuškinat visa, kodėl norit atimti iš 
manęs mano ramstį? 

— Aš numetu šalin jūsų lazdas, kad išmoktumėt vaikš- 
čioti — pats! Beje, ar aš prašau jus sutikti su tuo, ką kalbu? 

— Neprašot, jūs verčiat sutikti! 

— Tada venkit su manim bendrauti. Ar tėvai grau- 
žiasi dėl šio jūsų žingsnio? 

— Taip, suprantama! O iš kur jūs žinot? 

— Visi tėvai vienodi! Tačiau nepervertinkit mano su- 
gebėjimų spręsti. Apskritai nereikia nieko pervertinti. 

— Ar manot, jog tada būsiu laimingesnis? 

— Laimingesnisė Hm! Ar pažįstat ką nors, kas yra 
laimingasė Atsakykit savo nuomonę, o ne kitų! 

— Ne! 

— Taigi, jeigu netikit, kad kas nors yra laimingas, 
kaip galit klausti, ar būsit laimingesnis?ė Vadinasi, jūs 
turit tėvus! Visai kvaila turėti tėvus! 

— Kaip taiė Ką jūs norit pasakyti? 

— Ar jums neatrodo, jog amoralu, kad senoji karta 

auklėja jaunąją ir peni ją savo nusenusiomis kvailystėmis. 
Ar tėvai reikalauja iš jūsų dėkingumo? Ar taip? 

— Bet argi mes neturim būti dėkingi savo tėvams? 

— Dėkingi už tai, kad jie, naudodamiesi savo teise, 
pagimdė mus tokiam vargui, šėrė prastai, mušė, engė, 
žemino, priešinosi mūsų norams. Ar nemanot, kad reika- 
linga dar viena revoliucija? Ne, dvi! Kodėl negeriat absen- 
to? Bijot jo? O! Žiūrėkit, ant jo Ženevos kryžius! Jis išgy- 
do sužeistuosius mūšio lauke, draugus ir priešus; numal- 
šina skausmą, atbukina mintį, išblaško prisiminimus, 
slopina visus kilniuosius jausmus, kurie gundo žmogų da- 
ryti kvailystes, ir galiausiai užgesina proto šviesą. Ar Ži- 
not, kas yra proto šviesa? Visų pirma, tai tik pasakymas, 
antra, tai žaltvykslė, klajoklė ugnelė, ji blykčioja ten, kur 
pūva žuvis ir skleidžia fosforo vandenilį; proto šviesa yra 
fosforo vandenilis, pagamintas pilkosios smegenų mate- 
rijos. Juk keista, kad visa, kas gera, šioje žemėje žūsta 
ir nueina užmarštin. Per dešimtį klajonės metų ir neva 
nieko neveikdamas perskaičiau visas miestelių biblio- 
tekas; visa, kas tose knygose menka ir nereikšminga, 
cituojama ir spausdinama naujai, o kas gera — lieka neju- 
dinta. Noriu pasakyti — priminkit man, kad nenuklys- 
čiau nuo temos... 

Laikrodis vėl pradėjo grumėti ir išmušė septynis kar- 
tus. Atsivėrė durys, ir su triukšmu įvirto pilietis. Jis 
buvo kokių penkių dešimčių metų, riebi sunki galva lyg 
mortyra kūpsojo tarp riebių pečių. kaip ant lafeto su 
pastoviu 45? kampu ir, rodės, tuoj pradės pliekti sviedi- 
nius į žvaigždes. Veidas bylojo, kad jo šeimininkui ne 
naujiena jokia yda ir joks nusikaltimas, o nenusikalsta 
tik iš bailumo. Jis tučtuojau švystelėjo granatą į paniu- 
rėlį ir kapralo balsu, gramatiškai nevalyva kalba užriko 
oficiantui, kad paduotų grogo. 

— Čia jūsų likimo vairininkas,— kuštelėjo paniu- 
rėlis Renjelmui.— Didysis tragikas, režisierius ir teatro 
direktorius, mano mirtinas priešas. 

Renjelmas krūptelėjo, žvelgdamas į baisingąjį Žžmo- 
gų, kuris pasikeitė su Falanderiu neapykantos pilnu žvilg- 
sniu, 0 dabar atsisėdęs pliūpčiojo seilių salves į stalų 
tarpą. 

Paskui vėl atsidarė durys, ir įslinko gana elegantiš- 
kas senyvas vyriškis su pomaduotais plaukais ir dažytais 
ūsais. Jis be ceremonijų atsisėdo šalia direktoriaus, o 
šis leido jam pakratyti didįjį pirštą su karneolio žiedu. 

— Čia miesto konservatyvaus laikraščio redaktorius; 
sosto ir altoriaus ramstis. Jam laisvai leista vaikščioti į 
užkulisius ir suvedžioti visas merginas, kurių nėra nusi- 
žiūrėjęs direktorius. Kitados jis buvo karaliaus valdinin- 
kas, bet turėjo išeiti, man gėda pasakyti kodėl, — paaiškino 
Falanderis.— Ir man gėda sėdėti vienam kambary su šitais 
ponais, be to, šiandien pasikviečiau čia savo draugus į ne- 
dideles vaišes vakarykščio benefiso proga. Jeigu turit ūpo 
padalyvauti blogoj kompanijoj su pačiais prasčiausiais ar- 
tistais, dviem nekaip pagarsėjusiom damom ir neva po- 
nu — vienu senu valkata, tada prašom aštuntą valandą. 

Renjelmas nė akimirkos nedvejodamas priėmė kvie- 
timą. 

Voras palipo siena aukštyn, lyg tikrindamas savo 
tinklą, ir išnyko. Musė dar kurį laiką tebebuvo vietoje. 
Bet saulė užlindo už katedros, voratinklis suskido lyg 
niekad nebuvęs, tik uosiai šlamėjo už lango. O tada di- 
dysis aktorius ir režisierius užriko, pakėlęs balsą, nes 
kalbėti nebemokėjo; jis pasakė: 

— Ar matei, kaip „Savaitraštis“ vėl mane užsipuolė! 

— Ak brolau, nekreipk dėmesio į tuos plepalus! 

— Kaip nekreipti dėmesio! Ką tu, po velnių, turi 
galvoje? Bene visas miestas jo neskaito? Žinoma, priva- 
lau kreipti dėmesį! Nueisiu pas jį į namus ir primušiu, 
štai ką aš padarysiu! Jis įžūliausiai tvirtina, kad aš per- 
sistengiu ir apsimetinėju. 

— Verčiau papirk jį! Bet nedaryk skandalo! 

— Papirktiė Gal manai, jog nebandžiau? Pasiutusiai 
keisti žmonės tie liberalių laikraščių rašeivos. Jeigu esi 
jų draugas ar pažįstamas, tada jie gali visai žmoniškaį 
apie tave parašyti, bet papirkti — nieku gyvu, nors ir 
kokie skurdžiai būtų! 

— Et, nieko tu neišmanai! Nereikia pulti tiesiai, ge- 
riau siųsti dovanas, kurias būtų galima užstatyti, arba 
grynus pinigus, anonimiškai, ir paskui niekada apie juos 
neužsiminti! 

— Kaip man daro? Ne, su jais šitaip neišeina; aš jau 
mėginau. Tikra velniava, kai susiduri su principingais 
žmonėmis. Bet pakalbėkim apie ką kita, kaip tau atrodo, 
kas toji auka, kur pakliuvo velniui į nagus? 

— Man nerūpi! 

— O vis dėlto! Gustavai! Ką ten tokį Falanderis buvo 
atsivedęs? 

— Jis nori patekti į teatrą, jo pavardė Renjelmas! 

— (Čia dabar! Nori patekti į teatrą? Jis!— ėmė šaukti 
direktorius. 

— Taip, nori, — atsakė Gustavas. 

— Ir, žinoma, vaidinti tragedijas! O Falanderis jį 
globos? Ir į mane nesikreips? Ir pasiglemš mano roles? 
Ir padarys mums garbę? Ir aš ničnieko apie tai nežinau? 
Aš! Aš? Man gaila jo! Aš jį užjaučiu! Kokia baisi atei- 
tis! Aišku, aš jį globosiu! Priglausiu po savo sparnu! 
Visi žino, kokie galingi mano sparnai, net kai neskrai- 
dau! Kartais primygia! Koks puikus vaikinas! Šaunus 
vaikinas! Gražus kaip Antigonas!?? Gaila, kad jis ne- 
atėjo iš karto pas mane, būtų gavęs Falanderio roles, 
visas! Oi, oi, oi! Bet dar ne per vėlu! Cha! Tegu tas vel- 
nias pirma jį apgadina. Dar gana žalias! Iš tiesų atrodė ne- 
kaltas! Vargšas vaikinas! Taip, galiu tik pasakyti: te- 
saugo jį dievas! 

Paskutinius maldos žodžius nustelbė pakilęs šurmu- 
lys, mat iš viso miesto susirinko grogo mėgėjai. 


PENKIOLIKTASIS SKYRIUS 


Teatro akcinė bendrovė „Feniksas“ 


Rytojaus dieną Renjelmas pabudo savo lovoje vieš- 
butyje priešpiečiais. Praėjusios nakties prisiminimai su- 
plūdo lyg šmėklos ir apspito jo lovą vidury šviesios 
vasaros dienos. Jis matė dailų, gėlių pilną kambarį su 
uždarytomis langinėmis, kuriame vyko orgija; matė tris- 

dešimt penkerių metų aktorę, kuri vienos varžovės dėka 
priversta vaidinti senutes; ji tūžta dėl naujų įžeidinėji- 
mų, puola į neviltį ir įkaušusi užsikelia kojas ant sofos, 
o kai kambaryje pasidaro per karšta, atsisagsto suknelę 
taip pat nerūpestingai, kaip vyras atsisagsto liemenę po 
sočių pietų; čia pat skeryčiojasi senas komikas, kuriam 
per anksti teko atsisakyti meilužio vaidmenų ir neilgai 
klestėjus tenkintis liokajaus rolėmis, dabar jis linksmina 
menkesnius ponus dainelėmis ir ypač pasakojimais apie 
savo didybės laikus; 0 štai dūmų debesyje pro girtumo 
kvaitulį mato jis šešiolikmetę merginą, kuri apsiašaro- 
jusi pasakoja paniurėliui Falanderiui, kaip galingasis di- 
rektorius vėl davęs jai šlykštų pasiūlymą, o jai atsisakius 
prisiekęs taip atkeršyti, kad nuo šiol ji gausianti vien 
tik tarnaičių roles; ir jis mato, kaip Falanderis surenka 
visų vargus bei rūpesčius ir pūstelėjęs pragaišina juos; 
kaip išdildo viską: niekais paverčia įžeidinėjimus, pa- 
žeminimus, akibrokštus, nelaimes, skurdą, vargą ir ai- 
manas; kaip jis moko ir ragina savo bičiulius neperdėti 
nieko, ypač savo nelaimių. Bet vėl ir vėl jis regi mažytę 
nekaltu veideliu šešiolikmetę mergaitę, su kuria susi- 
draugavo ir nuo kurios atsisveikindamas gavo bučinį, 
karštą, aistringą bučinį, ir tas bučinys dabar, jei neklysta 
jo įkaitusi galva, atrodo jam šiek tiek netikėtas. Bet kuo 
gi ji vardu“ 

Jis atsikėlęs siekia vandens ropinės ir sučiuopia vynu 
sulaistytą nosinaitę! Ak! Ant jos neblunkančiais dažais 
užrašyta — Agnesė! Jis du kartus pabučiuoja nosinaitę 
švariausioje vietoje ir įsikiša į lagaminą. Paskui rūpestin- 
gai apsitaiso ir ruošiasi eiti į teatro direkciją, nes direkto- 
rių lengviausia rasti tarp dvyliktos ir trečios. 

Kad paskui netektų graužtis, nueina į direkciją dvyliktą 
valandą ir čia randa tik budintį, šis paklausia, ko jam 
reikia ir ar negalėtų kuo padėti. Renjelmas mano, jog 
niekuo, ir savo ruožtu klausia, ar negalėtų pasikalbėti 
su direktorium, tačiau išgirsta atsakymą, jog direktorius 
šiuo metu esąs fabrike, bet iki pietų tikriausiai sugrį- 
šiąs. Renjelmui topteli, kad fabrikas tai familiarus teatro 
pavadinimas, bet sužino, kad dabartinis direktorius turįs 
degtukų fabriką. Jo svainis, vyriausiasis buhalteris, sėdi 


146 


pašte ir paprastai neateina iki antros valandos, 0 šio 
sūnus, sekretorius, dirba telegrafo kontoroje, užtat apskri- 
tai nežinia, kada jį čia galima rasti. Bet kadangi budintis 
vis dėlto manė suprantąs, ko Renjelmui reikia, todėl savo 
ir teatro vardu padavė jam vieną teatro įstatų egzempliorių, 
kad jaunajam debiutantui neprailgtų laikas, kol kas nors 
iš direkcijos teiksis užsukti čionai. Taigi Renjelmas apsi- 
šarvavo kantrybe ir atsisėdęs ant kanapos pradėjo stu- 
dijuoti. Kai perskaitė visus įstatus, buvo tik pusė pirmos. 
Paskui dar šnektelėjo su budinčiu iki be penkiolikos 
pirma. Tada pradėjo nagrinėti pirmąjį įstatų paragrafą: 
„Teatras yra moralinė institucija, todėl jo nariai privalo 
nepamiršti dievo baimės, labdarybės ir gero elgesio“. 
Perskaitė dar sykį frazę, mėgindamas suvokti jos esme, 
bet tuščiai. Jeigu teatras ir šiaip yra moralinė institu- 
cija, tai jo nariai, tie, kurie sudaro tą instituciją (ir di- 
rektorius, ir vyriausiasis buhalteris, sekretorius, mašinos, 
dekoracijos), anaiptol neprivalo siekti visų tų gražių 
dalykų, kurie čia išvardinti. Jei būtų parašyta: teatras 
yra amorali institucija, todėl. .. taip, tada visa tai įgytų 
prasmę, tik ne tą, kuri direkcijos turėta omenyje. Ir pa- 
galvojo apie Hamletą —. „žodžiai, žodžiai, bet tuoj prisi- 
minė, jog pasenęs įprotis cituoti Hamletą, mintis dera 
reikšti savais žodžiais, taigi nusprendė pavadinti plepa- 
lais, bet ir šį pavadinimą atmetė kaip neoriginalų, tik čia 
taip pat buvo neoriginalu. 

Bestudijuodamas antrojo paragrafo tekstą, turėjo pro- 
gos praleisti dar ketvirtį valandos: „Teatras skirtas anaip- 
tol ne pramogai. Ir ne linksmybei“. Čia buvo parašyta: 
teatras skirtas ne pramogai, ir vėl: teatras skirtas ne 
tik pramogai, vadinasi, jis (taip pat) skirtas ir pramogai. 
Tada pagalvojo, kada teatre būna linksma: nagi, kai 
matai vaikus, ypač sūnus, apgaule viliojančius iš tėvų 
pinigus, juo labiau jei tėvai taupūs, geraširdžiai ir iš- 
mintingi; antra, kai žmonos apgaudinėja vyrus; ypač 
labai linksma, jei vyras senas ir reikalingas žmonos pa- 
galbos; paskui prisiminė, kaip jis pašėlusiai juokėsi iš 
dviejų senukų, kurie vos nemirė badu, kadangi sužlugo 
jų verslas ir kad dar ir šiandien iš to juokiamasi vienoje 
klasiko pjesėje. Paskui vėl prisiminė, kaip džiaugėsi 

vieno seno žmogaus nelaime, kai šis apkurto, ir kaip 
drauge dar su šešiais šimtais žiūrovų leipėjo iš pastoriaus, 
kuris natūraliu būdu stengėsi pagyti nuo beprotybės, 
ištikusios jį po ilgo susiturėjimo, o ypač iš klastos, kuria 
šis bandė pasiekti savo tikslą. Taigi iš ko žiūrovai juo- 
kiasi? — paklausė jis save. Ir kadangi neturėjo ko veikti, 
pabandė atsakyti į šį klausimą! Nagi iš nelaimės, skur- 
do, vargo, ydų, labdarybės, iš gėrio pralaimėjimo, blogio 
pergalės. Toji išvada, kuri iš dalies jam buvo nauja, pa- 
kėlė nuotaiką, ir žaidimas mintimis teikė didelį pasi- 
tenkinimą. Kadangi niekas iš direkcijos nesiteikė pasi- 
rodyti, žaidė toliau ir po penkių minučių priėjo dar vieną 
išvadą, jog tragedijoje verkiama dėl tų pačių dalykų, 
iš kurių komedijoje juokiamasi. Bet čia turėjo sustoti, 
nes griūte įgriuvo teatro direktorius, pranėrė pro Ren- 
jelmą, nemalonėjęs nė žvilgtelti į jį, ir įsmuko į kam- 
barį po kairei, iš kur bemat pasigirdo varpelis, kratomas 
galingos rankos. Budinčiam užteko pusės minutės įeiti 
bei išeiti ir pranešti, kad jo didenybė priimąs. 

Kai Renjelmas įžengė į kabinetą, direktorius jau buvo 
spėjęs užimti kovinę padėtį ir tokiu dideliu kampu pasukti 
savo mortyrą, kad niekaip negalėjo matyti mirtingojo, ku- 
ris tirtėdamas ėjo artyn. Bet tikriausiai išgirdo jį, nes tuč- 
tuojau atšiauriu balsu paklausė, ko jam reikia. 

Renjelmas paaiškino, jog norįs debiutuoti. 

— Cha! Didysis debiutas! Didysis entuziazmas! Ar 
tamsta jau turi repertuarą“ Vaidinot Hamletą, Lyrą, Ričar- 
dą Šeridaną, Volontierių, dešimt kartų buvot kviestas į sce- 
ną po trečiojo veiksmo? Ką? 

— Aš dar nesu vaidinęs. 

— Šit kaip! Tada kitas dalykas! 

Jis atsisėdo į pasidabruotą krėslą, aptrauktą žydru 
šilku, ir jo veidas užsidėjo kaukę, rodos, pavirto iliust- 
racija vienai Svetonijaus biografijų. 

— Ar nori tamsta išgirsti mano atvirą nuomonę? Ką? 
Atsisakykit šito amato! 

— Nieku gyvu! 

— Kartoju: atsisakykit šio amato! Tai pats blogiau- 
sias amatas! Jame tiek pažeminimo, nemalonumų, nuos- 
kaudų, smūgių, kad, patikėk tamsta manim, nuo jų gyve- 

nimas pasidarys toks kraupus, kad jūs gailėsitės gimęs! 

Jis iš tiesų atrodė kalbąs nuoširdžiai, tačiau Renjelmas 
nė nemanė keisti savo sprendimo. 

— Įsigilinkite į mano žodžius! Aš rimtai atkalbinėju 
ir pranašauju tokią juodą ateitį, kad jums gal teks dauge- 
lį metų būti statistu! Pagalvokit apie tai! Kad paskui 
neateitumėt pas mane skųstis. Šis amatas toks velniškai 
sunkus, kad, gerbiamasis, jei būtumėt žinojęs, niekada 
nebūtumėt jo pasirinkęs! Jūs pateksit į pragarą, tikėkit 
manim, aš jus perspėju. 

Tai buvo tušti žodžiai. 

— O gal, gerbiamasis, norėtumėt gauti sutartį iš karto, 
be debiuto; bus mažiau rizikos. 

— Taip, aišku, tik nedrįsau užsiminti. 

— Tada prašom pasirašyti. Atlyginimas dvylika šimtų 
ir sutartis dvejiems metams! Ar gerai? 

Jis paėmė gatavą ir direkcijos pasirašytą sutartį, kuri 
gulėjo po biuvaru, ir padavė Renjelmui pasirašyti, o 
Renjelmas, apkvaitęs nuo dvylikos šimtų riksdalerių, ne- 
žiūrėjęs pasirašė. 

Kai visa tai buvo padaryta, direktorius atkišo jam 
savo didįjį pirštą su karneolio žiedu ir pasakė: „Malo- 
niai prašom!" Paskui parodė viršutines dantenas ir gelto- 
nus, krauju pasruvusius akių baltymus su muilo žalumo 
rainelėmis. 

Ir audiencija buvo baigta. Tačiau Renjelmas, kuriam 
dingojosi, kad viskas įvyko per greitai, tebestovėjo ir 
net turėjo drąsos paklausti, ar nereikėtų jam luktelti, 
kol susirinks direkcija. 

— Direkcijaė — sušuko didysis tragikas.— Aš esu di- 
rekcija! Jei gerbiamasis norėsit ko paklausti, kreipki- 
tės tik į mane! Jei jums reiks patarimo, kreipkitės į mane! 
Į mane, gerbiamasis! Į nieką daugiau! Taigi! Marš! 

Atrodė, kad einant iš kabineto Renjelmui švarko skver- 
nas užsikabino už vinies, nes taip staigiai jis sustojo 
ir atsigręžė, lyg norėdamas pažiūrėti, kokie buvo pasku- 
tiniai žodžiai, bet išvydo tik raudonas dantenas, panašias 
į kankinimo įrankį, ir krauju marmuruotas akis, užtat 
neteko ūpo ko nors klausinėti ir išskubėjo į restoraną 
valgyti pietų bei susitikti su Falanderiu. 

Pastarasis jau sėdėjo prie savo stalo, ramus ir abejin- 
gas, lyg tikėdamasis visa ko, kas blogiausia. Užtat nė 
kiek nenustebo, kad Renjelmas gavo angažementą, nors 
aiškiai apsiniaukė, tai išgirdęs. 

— O kaip tau patiko direktorius — paklausė Falande- 
ris. 

— Norėjau trenkti jam antausį, bet nedrįsau. 

— Direkcija taip pat nedrįsta, užtat visur jo valia. 
Pamatysi, kad visur kur storžievių valia. Ar Žinai, kad jis 
ir dramaturgas? 

— Girdėjau. 

— Jis rašo savotiškas istorines dramas, kurios visada 
turi pasisekimą ir, matyt, todėl, kad jis kuria vaidmenis, 
o ne charakterius; jis numato vietas, kur išeinant pasi- 
girs aplodismentai, ir pelnosi iš vadinamųjų patriotinių 
jausmų. Tarp kita ko, jo veikėjai niekada nemoka kalbėti, 
jie barasi, arba tikriau, plūstasi: vyrai ir moterys, seni ir 
jauni, visi, užtat jo garsi drama „Karaliaus Jostos sūnūs“ 
teisingai vadinama istoriniu penkių veiksmų skandalu, 
nes jame nėra veiksmų, o tik skandalai; skandalai šeimo- 
je, skandalai gatvėje, skandalai riksdage ir taip toliau. 
Vietoj replikų veikėjai svaidosi įžeidinėjimais, dėl to 
matai nebe spektaklį, o šlykščiausius barnius. Vietoj 
dialogų jis vartoja keiksmažodžius, kuriais plūstasi visi 
tarpusavy, o veiksmo kulminacija — grumtynės. Kritikai 
sako, kad jis itin gerai piešia istorinius veikėjus. Kaip 
jis pavaizdavo Gustavą Vazą mano minėtoje pjesėje? 
Nagi plačiapetį, su ilga barzda, gerklingą, nežabotą galiūną 
— jis, tarp kita ko, sudaužo stalą riksdage Vesterose 
ir išspiria duris Vadstenos susirinkime. O vieną kartą 
kritikai pareiškė, kad jo pjesėms trūkstą prasmės, tada 
jis supyko ir parašė papročių komediją su prasme. Jis 
turėjo sūnų, kuris lankė mokyklą (tasai pabaisa vedęs) 
ir už blogą elgesį gavo pylos! Tėvas tučtuojau sukūrė 
papročių komediją, kurioje pavaizdavo mokytojus ir pa- 
rodė, kaip šiais laikais nežmoniškai elgiamasi šu jauni- 
mu. Kitą kartą buvo teisingai pakritikuotas ir tučtuojau 
parašė papročių komediją, kurioje iškoneveikė miesto 
liberaliuosius laikraštininkus! Et, dėl manęs 4is tesižino! 

— O kodėl jis tavęs nekenčia? 

— Užtat, kad per repeticiją pasakiau Don Paskualė, 
nors jis aiškino, kad turi būti Paskalis. Rezultatas: man 
buvo pagrasinta pinigine bauda, jei nesakysiu, kaip jis 
liepia, ir dar priminė, kad nors ir velniaižin kaip jį vadintų 
visas pasaulis, bet čia jis bus Paskalis, nes toks jo vardas. 

— Iš kur jis atsirado? Kas buvo? 

— Argi tau neaišku, kad jis buvo karietų meistro 
parankinis? Bet jei sužinotų, kad tu tą Žinai, jis tave nu- 
nuodytų! Verčiau kalbėkim apie ką nors kita: kaip tu 
jautiesi po vakarykščios? 

— Puikiausiai! Juk užmiršau tau padėkoti! 

— Ką gi! Smagu! O kaip tau patiko mergina? Agnesė? 

— Taip, labai patiko! 

— Ir ji tave įsimylėjo! Viskas labai gerai! Imk ją! 

— Et, ką čia kalbi! Mes dar negalim tuoktis! 

— O kas sakė, kad reikia? 

— Ką tu turi galvoje? 

— Tau aštuoniolika metų, jai šešiolika. Jūs mylit 
vienas kitą! Tai va! Svarbu, kad sutariat, o visa kita jūsų 
pačių reikalas. 

— Aš nesuprantu tavęs! Bene ragini mane piktam 
poelgiui? Ką? 

— Aš raginu tave klausyti didžiosios gamtos balsų, 
o ne kvailų žmonių balsų. Jeigu žmonės smerks jūsų 
elgesį, tai tik iš pavydo, o moralė — jų pyktis, išreikštas 
patogia, mandagia forma. Juk gamta jau daugel metų kvie- 
čia jus į didžiąją puotą, kuri dievams džiaugsmas, 0 visuo- 
menei siaubas, nes ši bijo, kad netektų mokėti už vaikų 
auklėjimą. 

— Kodėl tu nepatari mums susituokti? 

— Todėl, kad tai kas kita! Po drauge praleisto vakaro 
nereikia susisaistyti visam gyvenimui, juk nėra pasakyta, 
kad tas, kuris drauge džiaugiasi, drauge ir vargą vargs! 
Santuoka tai sielų reikalas; kol kas jums per anksti! Paga- 
liau man nėra reikalo jus skatinti tam, kas vis tiek atsitiks. 
Mylėkitės jaunystėje, kol dar ne vėlu, mylėkitės kaip 
paukščiai, negalvodami apie lizdą, arba kaip gėlės, kurių 
rūšis vadinasi Dioecia. 

— Nekalbėk šitaip nepagarbiai apie tą merginą! Ji 
gera, nekalta ir verta pasigailėjimo, o jei kas drįsta kitaip 

sakyti, tas meluoja. Ar matei kada nors nekaltesnes akis 
kaip jos, ar vien jos balso skambesys nerodo sąžinin- 
gumo! Ji verta didelės meilės ir tyros meilės, ne tokios, 
apie kurią tu kalbi, ir turiu vilties, jog paskutinį kartą man 
šitaip siūlai! Gali pasakyti jai, jog laikysiu didžiausia laime 
ir didžiausia garbe kada nors, kai būsiu jos vertas, pasiūlyti 
jai savo ranką! 

Falanderis taip krestelėjo galvą, kad net plaukų gyva- 
čiukės suvirpo. 

— Jos vertas? Savo ranką? Ką tu kalbi? 

— Tą, ką galvoju! 

— Stačiai baisu! Jeigu pasakysiu, jog tai merginai 
ne tik trūksta visų tų ypatybių, kurias jai priskiri, o kad 
ji net turi priešingų, tu manim nepatikėsi, dargi tapsi mano 
nedraugu! 

— Taip, tapsiu! 

— Žinok, pasaulis toks pilnas melo, kad žmogum niekas 
netiki, jei jis kalba tiesą. 

— Kaip galima tavim tikėti, juk tu visai be moralės? 

— Štai ir vėl tas žodis! Nuostabus žodis; jis atsako 
į visus klausimus, nutraukia bet kokius samprotavimus, 
pateisina visas klaidas, savo, tik ne kitų, sutriuškina visus 
priešininkus, kalba už ir prieš tartum advokatas! Dabar 
tu pribloškei mane su juo, kitą kartą aš priblokšiu tave! 
Sudie, man reikia eiti namo, nes trečią valandą turiu pamo- 
ką! Sudie! Laimingai. 

Ir Renjelmas liko vienas su savo pietumis ir savo 
apmąstymais. 

Sugrįžęs namo, Falanderis apsivilko chalatą ir apsiavė 
šlepetes, tarsi nesitikėdamas ko nors ateisiant. Tačiau 
begalinis sielos nerimas, rodos, kurstė jį veikti, nes vaikš- 
čiojo skersai išilgai kambario, protarpiais sustodavo prie 
lango ir, pats nematomas, pro užuolaidą žvelgdavo į gatvę. 
Paskui priėjo prie veidrodžio, nusisegė apykaklę ir padėjo 
ją ant stalelio greta kanapos. Dar kiek pavaikštinėjęs, atsi- 
sėdo ant kanapos, nuo lėkštutės vizitinėms kortelėms pasi- 
ėmė moters fotografiją, pakišo ją po milžinišku didinamuo- 

ju stiklu ir ėmė žiūrinėti lyg kokį preparatą per mikrosko- 
pą. Šitaip triūsė gana ilgai. Nugirdęs žingsnius laiptuose, 
staiga padėjo fotografiją ten, iš kur buvo ėmęs, nubėgo 
prie rašomojo stalo ir atsisėdo nugara į duris. Jis labai 
uoliai rašė, kai dukart po du sykius kažkas silpnai pasibel- 
dė. 

— Prašom, — šūktelėjo Falanderis tokiu balsu, kuris 
anaiptol nekvietė, o greičiau vijo lauk. 

Į kambarį įėjo jauna mergina nedidelio ūgio, bet itin 
grakščios figūrėlės; jos veidas buvo dailutis, ovalinis, 
o šviesutėliai plaukai, rodės, nublukinti saulės, nes jų 
spalva buvo visai nepanaši į prigimtą. Maža nosytė ir 
subtili lūpų linija teikė žaismingumo smulkiems veido 
bruožams, kurie be paliovos kaitaliojo formas tarsi kalei- 
doskopo figūros; pavyzdžiui, kai ji papūsdavo nosies 
sparnelius ir pasirodydavo lyg žibuoklės lapas šviesiai 
rausva kremzlė, lūpos truputėlį prasiverdavo ir pro jas 
sužibdavo smulkūs lygūs dantukai, kurie, nors ir nuosavi, 
buvo tokie lygūs ir tokie balti, kad nenorom kėlė įtarimą. 
Šiek tiek įkypos akys nuo tarpakio leidosi link smilkinių 
žemyn, todėl jų žvilgsnis visą laiką atrodė maldaujantis, 
melancholiškas ir pasigėrėtinai kontrastavo su apatine 
žaisminga veido dalimi: o akių lėlytės nenustigo nė trupu- 
čio, čia jos pasidarydavo mažutės lyg adatos smaigalys, 
čia vėl išsiplėsdavo ir spoksodavo tartum teleskopo objek- 
tyvas. 

Įėjusi į kambarį, ji įkišo raktą iš vidaus ir užrakino 
duris. 

Falanderis tebesėdėjo ir teberašė. 

— Šiandien vėlai atėjai, Agnese! — pasakė jis. 

— Taip, — atsakė ji įžūlokai, nusiimdama skrybėlaitę 
ir jausdamasi kaip namie. 

— Tikrai, vakar negulėm lig išnaktų! 

— Kodėl neateini pasisveikinti? Juk nesi jau toks 
pavargęs! 

— Ak, atleisk, užmiršau! 

— Užmiršai? Esu pastebėjusi, kad jau kuris laikas 
pradėjai užsimiršti? 

— Šit kaip? O ar seniai tu tą pastebi“ 

— Ar seniai? Ką tu nori pasakyti? Būk geras, nusivilk 
chalatą ir nusiauk šlepetes! 

— Mieloji, pirmą kartą man taip atsitiko šiandien, 
o tu sakai, jog jau kuris laikas! Argi ne keista? Sakyk? 

— Tu tyčiojiesi iš manęs! Kas tau yra? Jau kuris laikas 
pasidarei toks keistas! 

— Kuris laikas? Ir vėl tą patį? Kodėl sakai kuris laikas? 
Kad galėtum pameluoti? Kam gi meluotiė 

— Aha, tu mane kaltini melu? 

— O ne! Aš tik pajuokavau. 

— Manai, nematau, jog aš tau nusibodau. Manai, ne- 
mačiau, koks tu vakar buvai dėmesingas tai šlykštynei 
Ženei ir visą vakarą nepasakei man nė žodžio. 

— Vadinasi, pavyduliaujiė 

— Aš? Ne, kaip kažin ką, nė trupučio! Jeigu ji tau 
geresnė už mane, prašom! Man dėl to nei šilta, nei šalta! 

— Šit kaip? Ir tu nepavyduliauji? Tam tikru požiūriu 
tai gana liūdna! 

— Tam tikru požiūriu? Ką tu nori pasakyti? 

— Aš noriu pasakyti... visai paprastai... kad tu man 
nusibodai, kaip ką tik pati užsiminei! 

— Meluoji! Tai netiesa! 

Ji išpūtė nosies sparnelius, parodė dantis ir smigtelėjo 
adatėlėmis. 

— Verčiau pakalbėkim apie ką nors kita, — tarė jis. — 
Kaip tau patiko Renjelmas? 

— Labai patiko! Mielas vaikinas! Ir dailus vaikinas! 

— Jis tiesiog įsimylėjo tave! 

— Ką tu kalbi! 

— Bet blogiausia, kad jis nori tave vesti. 

— Liaukis, nenoriu girdėti tokių kvailysčių! 

— Bet kadangi jam tik dvidešimt metų, žada palaukti, 
kol bus tavęs vertas, taip jis pats pasakė! 

— Koksai mulkis! 

— Kol bus vertas, atseit, kol taps žinomu aktorium! 
O toks jis negalės pasidaryti negavęs rolės! Ar neparūpin- 
tum jam kokio vaidmens? 

Agnesė paraudo, nuvirto ant kanapos, parodydama 
elegantiškus batukus su auksiniais kuteliais. 

— Aš? Kai pati nieko negaunu! Tu tyčiojiesi iš manęs! 

— Taip, tikrai! 

— Tu velnias, Gustavai! Kaip kažin ką! 

— Galbūt! O gal ir ne! Labai sunku pasakyti! Vis dėlto, 
jei tu protinga mergaitė... 

— Nutilk! 

Ji pasigriebė nuo stalo aštrų peilį popieriams pjaustyti 
ir neva juokais pagrasino, bet atrodė, kad rimtai. 

— Šiandien tu tokia graži, Agnese! — pasakė Falande- 
ris. 

— Šiandien? Ką tai reiškia? Šiandien? Bene anksčiau 
nepastebėjaiė 

— Kaipgi! Pastebėjau! 

— Ko tu dūsauji? 

— Po išgertuvių visada tenka dūsauti. 

— Leisk į tave pasižiūrėti? Ar tau skauda akis? 

— Mieloji, nemigęs visą naktį! 

— Aš tuoj išeisiu, galėsi numigti perpietės! 

— Neik! Vis tiek neužmigsiu. 

— Vis tiek man reikia eiti! Aš tik užbėgau tau to pasa- 
kyti! 

Jos balsas sušvelnėjo, o akių vokai pamažu nusileido 
tarsi uždanga po mirties scenos. 

Falanderis atsakė: 

— Labai gražu, kad tu vis dėlto atėjai ir tą pasakei. 

Ji atsistojo ir susirišo skrybėlaitę priešais veidrodį. 

— Ar neturi kokių nors kvepalų — paklausė ji. 

— Ne, tik teatre! 

— Liaukis rūkyti pypkę; visi drabužiai prisigėrė. 

— Gerai, liausiuos! 

Ji pasilenkė ir susirišo keliaraištį. 
— Atsiprašau! — tarė, maldaujančiu žvilgsniu dėbtelė- 
jusi į Falanderį. 

— Kodėl? — paklausė Falanderis abejinga mina, lyg 
būtų nieko nematęs. 

Nesulaukęs atsakymo, jis įsidrąsino, giliai atsikvėpė 
ir paklausė: 

— Kur eini? 

— Eisiu pasimatuoti suknelės, taigi gali nesijaudinti! — 
atsakė ji, kaip pati manė, labai ramiu balsu. Tačiau iš 
nenatūralaus skambesio Falanderis suprato, jog ji suvai- 
dino, todėl tepasakė: 

— Tada sudie! 

Ji priėjo artyn, kad jis ją pabučiuotų. 

Falanderis apkabino ją ir taip prispaudė prie krūtinės, 
kad, rodos, norėjo uždusinti, tada pabučiavo į kaktą, nuve- 
dė prie durų, išstūmė lauk ir trumpai tarė: 

— Sudie! 


ŠEŠIOLIKTASIS SKYRIUS 
Ant Baltojo kalno 


Vieną rugpjūčio popietę Falkas vėl sėdi parke ant 
Mozės kalno, vienišas, koks buvo visą vasarą; svaIsto, 
ką yra nuveikęs per trejetą mėnesių, praslinkusių nuo to 
laiko, kai buvo čia paskutinį kartą, toks pilnas vilčių, 
drąsus ir stiprus. Jis jaučiasi pasenęs, išvargęs, abejingas; 
jis buvo išžvalgęs visus tuos didžiulius namus, kurie 
stovi apačioje; ir matė visai ne tą, ko tikėjosi. Jis sukiojo- 
si visur ir stebėjo žmones įvairiomis aplinkybėmis, kokio- 
mis tik vargšų gydytojas ir laikraščių korespondentas 
gali matyti, bet skirtingai — korespondentas mato juos 
tokius, kokiais jie dedasi, o gydytojas paprastai mato 
tokius, kokie jie yra; jis turėjo progos stebėti žmones 
kaip visuomeninius gyvulius daugybe pavidalų. Jis lan- 
kėsi riksdago, bažnyčios bendruomenės, akcininkų posė- 
džiuose, labdarybės draugijų susirinkimuose, policijos 
tardymuose, šventėse, laidotuvėse, žmonių sambūriuose,; 
visa kur girdėjo skambius žodžius ir daugybę žodžių, 
žodžių, kurie nevartojami kasdieninėje kalboje, tam tikrų 
specialių žodžių, skirtų ne kokiai nors minčiai išreikšti, 
bent ne tai, kuri turėtų būti pasakyta. Tokiu būdu jis suši- 
darė vienašališką supratimą apie žmogų ir negalėjo įsivaiz- 
duoti jo kitaip, kaip melagingą visuomeninį gyvulį, koks 
privalo būti, nes civilizacija draudžia atvirą karą, dėl 
pažinčių stokos užmiršo, jog yra ir kitoks gyvulys, kuris 
prie išgertuvių stalo, jeigu jo niekas neerzina, būna gana 
draugiškas ir mielai parodo visus savo trūkumus bei silp- 

nybes, kai tik šalia nebėra liudininkų. Tą jis buvo užmir- 
šęs ir todėl įpykęs. Bet buvo dar viena aplinkybė, kur 
kas graudesnė: jis neteko pagarbos sau pačiam! Tuo labiau 
kad nepadarė nieko, dėl ko reikėtų gėdytis! Tą pagarbą iš 
jo atėmė kiti ir be galo lengvai. Visur, kur tik pasisukdavo, 
jautė priešiškumą sau, o kaip jisai, jau nuo vaikystės 
pripratintas nepasitikėti savimi, galėjo gerbti tą, kurį 
visi kiti niekino! Bet labiausiai jam skaudėjo širdį žiūrint, 
kokia pagarba buvo rodoma konservatyviųjų laikraščių 
korespondentams, kurie, taip sakant, gynė ar bent pro pirš- 
tus žiūrėjo į bet kokią neteisybę. Taigi ne kaip laikraš- 
tininkas, o kaip varguomenės šalininkas jis susilaukė 
visuotinio pasmerkimo. Kartais jį apnikdavo baisiausios 
dvejonės! Pavyzdžiui, ataskaitoje apie „Tritono“ akcinės 
bendrovės susirinkimą jis pavartojo žodžius „akių 
dūmimas“. Į tai „Pilkasis apsiaustas“ atsakė ilgu straips- 
niu, primygtinai įrodinėdamas, kad bendrovė tai tautinė 
patriotinė labdarybės organizacija, net jis pats kone pati- 
kėjo klydęs ir ilgą laiką vaikščiojo sąžinės graužiamas, 
kad taip lengvabūdiškai sutepė žmonių reputaciją. Dabar- 
tinė jo būsena balansavo tarp fanatizmo ir visiško abejin- 
gumo, menkiausias impulsas galėjo pastūmėti į vieną ar 
kitą pusę. 

Gyvenimas šią vasarą jam buvo toks niūrus, kad jis 
su piktdžiuga sveikino kiekvieną lietingą dieną ir jautė 
savotišką pasitenkinimą, matydamas, kaip vienas kitas 
nuvytęs lapas šiugžda parko takeliuose. Jis sėdėjo ir guo- 
dėsi velniškai linksmais samprotavimais apie savo gyveni- 
mą bei jo prasmę ir staiga pajuto, kaip liesa kaulėta ranka 
parimo jam ant peties, o kita sučiupo alkūnę, rodės, mirtis, 
patikėjusi jo žodžiais, išvedė jį šokti. Jisai kilstelėjo akis 
ir persigando: priešais stovėjo Igbergas, baltas kaip numi- 
rėlis, sunykusio veido ir tokių išsekusių akių, kad tik badas 
tą galėjo padaryti. 

— Labą dieną, Falkai, — sukuždėjo jis vos girdimu 
balsu, visas tirtėdamas. 

— Labą dieną, Igbergai,— atsakė Falkas kuo puikiau- 
siai nusiteikęs.— Sėskis ir išgerk puodelį kavos. Velniai 
rautų, kas tau nutiko? Atrodai lyg iš eketės išlindęs. 

— O, sirgau! Labai sirgau! 

— Vadinasi, smagi tau buvo vasara, kaip ir man! 

— Bene pačiam irgi nekaip sekėsi? — paklausė Igber- 
gas, ir silpnutė viltis, kad taip iš tiesų buvo, nušvietė jo 
gelsvai žalią veidą. 

— Aš tik noriu pasakyti: ačiū dievui, toji prakeikta 
vasara baigėsi! Dėl manęs galėtų ištisus metus būti žiema! 
Maža to, kad pats kankiniesi, bet dar privalai žiūrėti, kaip 
kiti džiaugiasi. Aš nė karto nebuvau iškėlęs kojos už 
miesto! O tuė 

— Nuo birželio mėnesio, kai Lundelis išsikraustė iš 
Lil-Janso, nesu matęs eglės! Betgi kodėl būtinai žiūrėti 
į egles! Nėra jokio reikalo! Bene čia didelis daiktas. Tačiau 
kai ko nors neturi, pasidaro baisiai apmaudu! 

— Taip, dabar jau nebesukim galvos; ana rytuose 
niaukiasi, rytoj sulauksim lietaus, o kai vėl prašvis saulė, 
bus ruduo. Į sveikatą! 

Igbergas pažvelgė į punšą, lyg nuodus regėdamas, 
bet vis tiek išgėrė. 

— Klausyk, — vėl prašneko Falkas,— juk tu parašei 
Smitui tą gražų vaizdelį apie angelą sargą ir jūrų draudi- 
mo kompaniją „Tritonas“. Ar jis neprieštarauja tavo įsi- 
tikinimams? 

— Įsitikinimamsė Aš neturiu jokių įsitikinimų! 

— Neturi? 

— Ne! Tik kvailiai juos turi! 

— Ar tu nepripažįsti moralės, Igbergaiė 

— Kodėl ne! Bet supranti, kai žmogui topteli mintis, 
ar sava, ar svetima, jis tuoj paverčia ją savo įsitikinimu, 
prilimpa prie jo, giriasi tuo, ne todėl, kad tai įsitikinimas, 
o todėl, kad tai jo įsitikinimas! O bendrovė, mano suprati- 
mu, akių dūmimas! Ji daro žalą daugeliui žmonių, ypač 
akcininkams, bet kitiems, direkcijai ir tarnautojams, tei- 
kia daug džiaugsmo, vadinasi, labai naudinga! 

— Argi tu, mano drauguži, praradai supratimą apie są- 
žinę? 

— Dėl pareigos reikia aukoti viską! 

— Taip, sutinku! 

— Pirmoji ir pati didžiausia žmogaus pareiga yra 
gyventi — gyventi, žūt būt gyventi! To reikalauja dieviš- 
kasis įstatymas, to reikalauja žmogiškasis įstatymas. 

— Tačiau sąžinės nevalia aukoti. 

— Abu minėti įstatymai, kaip sakiau, reikalauja au- 
koti viską — jie reikalauja, kad vargšas aukotų vadina- 
mąją sąžinę! Tai žiaurų, bet vargšas čia niekuo dėtas! 

— Tavo nuomonė apie gyvenimą nelabai džiugi! 

— O iš kur ji bus džiugi? 

— Taip, tiesa! 

— Verčiau pakalbėkim apie ką kita. Aš gavau laišką 
iš Renjelmo. Jei turi ūpo, paskaitysiu tau vieną kitą vie- 
tele! 

— Girdėjau, kad jis pateko į teatrą! 

— Taip, ir ten jam, matyt, nekokios linksmybės! 

Igbergas išsiėmė iš viršutinės kišenės laišką, įsigrūdo 
į burną gabalą cukraus ir pradėjo skaityti. 

„Jeigu po šio gyvenimo yra pragaras, kuo aš itin 
abejoju... 

— Vaikinas pasidarė laisvamanis! 

„blogiau negu dabar man jau nebus. Du mėnesiai 
esu parsisamdęs, o, rodos, dveji metai! Tasai šėtonas 
karietų meistro parankinis, o dabar direktorius, pasičiupo 
į savo rankas mano likimą ir elgiasi su juo kaip tinka- 
mas, O aš triskart per dieną ketinu bėgti; bet atsargumo 
dėlei baudos, numatytos sutartyje, tokios sunkios, kad 
aš pražudyčiau savo tėvų vardą, jei byla atsidurtų teis- 
me, ir aš vis dėlto pasilieku. Įsivaizduok, kiekvieną va- 
karą iki šiol buvau statistas ir dar negavau pasakyti nė 
vieno žodžio. Dvidešimt vakarų iš eilės turėjau umbra 
teptis veidą ir dėvėti čigonišką kostiumą, kurio nė viena 
dalis man netinka: kelnės per ilgos, batai per dideli, 
striukelė per trumpa. Šėtono padėjėjas, kuris vadinasi 
kulisų sufleris, žiūri akis išpūtęs, kad tų drapanų nepasi- 
keisčiau į tinkamas, ir kiekvieną kartą, kai bandau už- 
silįsti už minios, kurią sudaro direktoriaus fabrikanto 
darbininkai, ši prasiskiria ir grūda mane į avansceną, 0 
jei žvilgteliu į kulisus, pamatau kvatojant šėtono paran- 
kinį, jei atsigręžiu į publiką, regiu ložėje patį šėtoną, irgi 
kvatojantį. Atrodo, kad tik savo malonumui jis mane 
pasisamdė, o ne todėl, kad daryčiau kokios naudos teat- 
rui. Vieną kartą drįsau atkreipti jo dėmesį, jog man 
reikėtų pamėginti kokį vaidmenį su žodžiais, jei ketinu 

būti aktorius. Tada jis įširdo ir burbtelėjo, kad prieš vaikš- 
tant pirma reikia išmokti šliaužioti! Atsakiau, jog moku 
vaikščioti! Jis atrėžė, jog tai melas, ir paklausė, argi aš 
manąs, kad aktoriaus meno, tobuliausio ir sunkiausio iš 
visų menų, nereikia mokytis? Tada aš priminiau, kad 
kaip tik tas man rūpi ir užtat nekantriai laukiu, kada 
galėsiu pradėti tuos mokslus, o jis pasakė, kad aš nera- 
liuotas šunėkas ir kad jis mane išvys lauk! Kai vėl 
paprieštaravau, tada dar paklausė, ar aš manąs, kad jo 
teatras yra nusigyvenusių jaunuolių prieglauda, ir aš, 
žinoma, atsakiau tiesiai, su džiaugsmu: taip! Tada jisai 
pridūrė, kad nugalabys mane, to jis dabar ir siekia! Aš 
jaučiu, kaip mano siela gęsta lyg žvakė skersvėjyje, ir 
beveik esu tikras, jog pagaliau blogis nugalės, nors jo 
dar nematyti, ar kaip ten pasakyta katekizme. Bet užvis 
blogiausia, kad aš imu negerbti to meno, kuris buvo mano 
jaunystės meilė ir svajonė. Kaipgi jo vertė nesmuks mano 
akyse, kai matau, jog čia ateina žmonės be išsiauklėjimo, 
be išsilavinimo, juodadarbiai ir amatininkai, iš gatvės, 
skatinami vien tuštybės ir tinginio, be entuziazmo ir nuo- 
vokos, kai matau, jog po kelių mėnesių jie vaidina cha- 
rakterius, istorinius asmenis, ir visai pakenčiamai, nors 
nėmaž nenusituokia apie tą laiką, kada vyksta veiksmas, 
ir anaiptol nežino, ką iš tikrųjų reiškė tas asmuo, kurį 
jie vaidina. 

Taigi esu iš lėto, klastingai žudomas ir tarp šitos 
prastuomenės (keletas trupės narių jau yra susidūrę su 
baudžiamojo kodekso paragrafais), kuri mane engia, da- 
rausi aristokratas, nors toks niekada nebuvau, nes išsi- 
lavinusį Žmogų užvis labiausiai engia nemokšos. 

Vis dėlto šioje tamsoje yra vienas pragiedrulys: aš 
myliu. Merginą gryno aukso, spindinčią tarp padugnių. 
Žinoma, ji irgi trypiama ir galabijama kaip aš, kai išdi- 
džiai ir su panieka atstūmė gėdingą režisieriaus pasiū- 
lymą. Ji vienintelė moteris iš visų tų galvijų, knibždančių 
purvyne, turinti gyvą sielą, ji myli mane visa širdimi ir 
dabar yra mano slapta sužadėtinė. O, aš tik laukiu tos 
dienos, kai man nusišypsos laimė ir galėsiu pasiūlyti 
jai savo ranką, bet kada? Mes daug sykių ketinom nu- 
sižudyti drauge, bet vėl apima nelemta viltis ir kamuoja- 


160 


mės toliau! Matyti nekaltą kūdikį, matyti, kaip ji kenčia ir 
gėdijasi, kai turi vaidinti su nepadoriais drabužiais, tie- 
siog nepakeliama! Bet kol kas baigiu šį liūdną skyrių. 

Siunčiu linkėjimų nuo Ulės ir nuo Lundelio taip pat! 
Ulė labai pasikeitęs. Jis susidomėjo nauja filosofija, kuri 
griauna viską ir verčia aukštyn kojomis. Be galo smagu 
jo klausytis, kartais net atrodo įtikėtina, bet ilgainiui 
darosi pavojinga. Aš manau, kad šitos idėjos jį apniko 
bendraujant su vienu aktorium, kuris turi itin gerą galvą, 
daug išmano, bet labai nedoras, aš jį ir myliu, ir neken- 
čiu drauge! Keisčiausias žmogus! Iš tikrųjų geras, pasi- 
aukojantis, taurus, kilniadvasis, žodžiu sakant, negaliu 
jam prikišti nieko blogo,— bet jis nedoras, o be doros 
žmogus, šiaip ar taip, yra menkysta! Ar ne? 

Jau turiu baigti, nes matau savo angelą, gerąjį an- 
gelą ateinant, ir vėl manęs laukia valandėlė, kai visos 
piktos mintys išsisklaidys ir vėl galėsiu jaustis esąs tikras 
žmogus! Linkėjimų Falkui, tegul pagalvoja apie mano 
likimą, kai jam bus sunku. 

Tavo draugas R.“ 


— Na, ką tu pasakysi? 

— Tai sena istorija apie žvėrių pjautynes! Žinai, Ig- 
bergai, man regis, jei nori ko pasiekti gyvenime, turi 
būti blogas žmogus. 

— Pamėgink! Ko gero, ne taip lengva! 

— Ar turi dar kokių reikalų su Smitu? 

— Deja, ne! O tu? 

— Aš buvau pas jį dėl savo eilėraščių! Jis nupirko 
juos iš manęs po dešimt riksdalerių už lanką, taigi gala- 
bija dabar mane taip kaip tas karietininkas Renjelmą! 
Bijau, kad ir manęs laukia tas pat, nes kol kas vis nieko 
negirdėti. Jis buvo kraupiai geraširdis, taigi galiu tikėtis 
visa, kas blogiausia; kad bent jau žinočiau, kas bus! Bet 
kas gi tau, brolau? Tu toks išbalęs! 

— Matai, — atsakė Igbergas, įsitverdamas į atkaltę,— 
jau dvi dienos nieko nesu valgęs, be šitų penkių gaba- 
liukų cukraus. Rodos, tuoj apalpsiu. 

— Jei tau pasidarytų geriau užvalgius, tada puiku, 
nes, laimė, aš turiu pinigų. 

— Žinoma, man reikia pavalgyti, — sukuždėjo Igber- 
gas silpnu balsu. 

Bet, deja, neteko, nes kai nuėjo į restoraną ir su- 
laukė, kol atneš valgyti, Igbergui pasidarė visai blogai, 
Falkas, paėmęs jį už parankės, turėjo nuvesti namo į 
Baltąjį kalną, kur jis gyveno. 

Tai buvo senas vienaaukštis namas, pakibęs ant uolos, 
ir dabar atrodė tartum išsukta šlaunim; visas išmargin- 
tas dėmių lyg būtų sirgęs raupsais, matyt, kitados ketinta 
jį dažyti, bet spėta vos užglaistyti; toks baisingai nutriu- 
šęs, kad sunku buvo patikėti užrašu ant varinės lentelės, 
kurią buvo prikalusi priešgaisrinio draudimo kompanija, 
jog feniksas pakyla ir iš pelenų. Aplink namą augo pienės, 
dilgėlės ir takažolės, nuolatinės skurstančio žmogaus pa- 
lydovės; žvirbliai maudėsi įkaitusiose dulkėse, pustydami 
jas į šalis, o vaikai išpampusiais pilvais ir blyškiais vei- 
deliais, tarsi devyniasdešimt procentų jų maisto būtų 
sudaręs vanduo, iš pienių kotų pynėsi grandinėles bei 
apyrankes ir plūsdamiesi, kumščiuodamiesi stengėsi dar 
labiau apnuodyti kits kitam ir taip graudų gyvenimą. 
Falkas su Igbergu užkopė linguojančiais, girgždančiais 
mediniais laipteliais ir įėjo į didžiulį kambarį, kuriame 
gyveno trys šeimos, kreida pasidalinusios plotą į tris 
dalis. Dviejose buvo įsikūrę amatininkai, stalius ir bat- 
siuvys; trečioji skirta šeimynykščiams. Kai vaikai imdavo 
rėkti, 0 tai atsitikdavo kas penkiolika minučių, stalius 
įniršdavo ir prapliupdavo keiktis bei velniuotis, o bat- 
siuvys savo ruožtu atitardavo jam pamokymais bei pri- 
lyginimais iš Biblijos. Nuo šitų amžinų gerklojimų, ginčų 
ir barnių staliaus nervai buvo tokie suirę, kad jis, nors 
ir kaip stengėsi bandyti kantrybę, iš naujo įniršdavo, 
praėjus vos penkioms minutėms po batsiuvio pasiūlymo 
susitaikyti, taigi siautėdavo kone visą dieną, bet blogiau- 
sia būdavo, kai jis imdavo koneveikti moteriškę, „kodėl 
šitos prakeiktos bobos prisiperi tokią galybę vaikų“, 
tada į pirmą vietą iškildavo moterų klausimas, ir jam 
bemat tekdavo užsičiaupti. 

Falkui su Igbergu reikėjo pereiti per šitą kambarį, 
norint patekti į pastarojo būstą; bet, nors kaip tykiai 
sėlino, vis dėlto pažadino du vaikus, ir jų motina, įsiterp- 

dama į batsiuvio ir staliaus dialogą, pradėjo dainuoti 
lopšinę, užtat stalių bemat ištiko priepuolis. 

— Nutilk, boba! 

— Pats nutilk! Duok vaikams miegoti! 

— Eik po velnių su savo vaikais! Ar jie mano? Ko- 
dėl aš turiu kentėti dėl kitų pasileidimo? Ką? Bene aš 
pasileidėlisė Ką? Bene aš turiu vaikų? Užsičiaupk, o jei 
ne, kaip vošiu į galvą su oblium! 

— Klausyk, meistre! Meistre!-— įsiterpė batsiuvys.— 
Nekalbėk taip apie vaikus. Dievas siunčia vaikus į pasaulį. 

— Melas, batsiuvy! Nelabasis juos čia siunčia, ne- 
labasis siunčia. O pasileidę tėvai tada kaltina dievą! 
Gėdos turėtumėt! 

— Meistre! Meistre! Nepiktžodžiaukit. Šventajam rašte 
pasakyta, kad vaikai iš dangaus karalystės. 

— Aišku, štai kas toje dangaus karalystėje. 

— Viešpatie, ką jis kalba! — sušuko įpykusi motina.— 
Jeigu jis kada pats susilauks vaikų, aš melsiu dievą, 
kad jie taptų raiši, kad juos suparalyžiuotų; melsiu dievą, 
kad jie būtų nebyliai, apkurstų ir apaktų; melsiu, kad jie 
pakliūtų į pataisos namus ir į kartuves; štai ką aš pada- 
rysiu! 

— Taip, taip, daryk, ištvirkėle; aš neketinu turėti 
vaikų, kad jie skurstų kaip šunys; jus reikia sukišti į 
kalėjimus, kad gimdot šituos nelaimėlius vargui! Ar jūs 
susituokę? Taip! Ar dėl to reikia ištvirkauti, kad susituo- 
kę? Ką? 

— Meistre! Meistre! Dievas siunčia vaikus! 

— Melas, batsiuvy! Aš skaičiau laikraštyje, kad nuo 
tų prakeiktų bulvių skurdžiai susilaukia šitiek daug vaikų, 
mat bulvės turi dvi materijas arba kūnus, kurie vadinasi 
deguonis ir azotas; kai jų atsiranda daug ir tam tikromis 
aplinkybėmis susimaišo, moterys tampa vaisingos. 

— Na, ir ką gi daryti?— paklausė piktoji motina, 
kurios įkarštis šiek tiek atvėso, klausant įdomaus pa- 
sakojimo. 

— Nereikia valgyti bulvių, argi nesuprantat! 

— O ką valgyti, jeigu negalima valgyti bulvių? 

— Bifšteksą, moteriške, valgyk! Bifšteksą su svogu- 
nais! Taip! Arba šato-brianą! Ar žinai, kas tai yra? Ką? 

Neseniai „Tėviškės“ laikraštyje buvo parašyta apie vieną 
moterį, kuri užvalgė skalsių ir su visu vaiku vos nepa- 
kratė kojų! 

— Ką tu sakai?— paklausė moteriškė ištempusi au- 
sis. 

— Ar jau susidomėjai? Matai! 

— Ar iš tikrųjų teisybė apie skalses“— paklausė bat- 
siuvys prisimerkdamas. 

— Taip, visas žarnas ištąso, sunki bausmė, bet pel- 
nyta! 

— Pelnyta?— paklausė batsiuvys dusliu balsu. 

— Aišku, pelnyta! Ištvirkėlius reikia bausti; O vai- 
kus žudyti nevalia! 

— Vaikus! Vis dėlto čia šioks toks skirtumas, — nuo- 
lankiai tarė piktoji motina.— Bet apie kokią ten medžiagą 
meistras kalbėjai? 

— Aha, pasiutėle, daugiau vaikų norėtum pasidary- 
ti, o jau esi našlė su penkiais! Saugokis velnio batsiuvio; 
jis labai kietas su moterimis, nors ir dievobaimingas! 
Šniaukštelkim, meistre! 

— Aha! Vadinasi, iš tikrųjų yra tokia žolė... 

— Kas sakė, jog tai žolė? Argi aš sakiau, kad žolė? 
Toli gražu! Tai zoologinė medžiaga. Suprantat, visos me- 
džiagos, o tų medžiagų gamtoje yra apie šešiasdešimt, 
visos medžiagos skirstomos į chemines ir zoologines; 
toji medžiaga lotyniškai vadinasi cornutibus secalias, 
jos yra užsienyje, pavyzdžiui, Kalabrijos pusiasalyje. 

— Ar ji labai brangi, kaip manai, meistre? — paklausė 
batsiuvys. 

— Brangi!-— pakartojo stalius ir atgręžė oblių taip, 
lyg būtų taikęs šauti iš karabino.— Pasiutusiai brangi! 

Falkas, kuris be galo susidomėjęs sekė visą šį po- 
kalbį, krūptelėjo, išgirdęs pro atvirą langą, kaip gatvėje 
sustojo karieta ir du moteriški balsai, kurie jam pasiro- 
dė pažįstami, sušneko: 

— Šis namas atrodo gerai. 

— Atrodo gerai?— paklausė vyresnioji moteris.— 
Mano supratimu, jis pasibaisėtinas. 

— Aš noriu pasakyti, kad jis atrodo tinkamas mūsų 
tikslui. — Vežėjau, gal žinot, ar šitam name yra neturtingų 
žmonių? 

— Nežinau, bet galiu prisiekti, kad yra! 

— Prisiekinėti nuodėmė, nereikia! Malonėkite palauk- 
ti mūsų, kol mes atliksim savo reikalą. 

— Klausyk, Eugenija, gal pirma reikėtų pasišnekėti 
su vaikais čiaė— pasakė revizorienė Human poniai Falk. 

— Gerai, taip ir padarykim! Eikš, mielas vaikuti, kuo 
tu vardu? 

— Albertas!-— atsakė išblyškęs šešiametis berniukas. 

— Ar žinai, kas yra Jėzus, mano vaikuti? 

— Ne-e!-— nusijuokė mažėlis ir įsikišo pirštą į burną. 
Juk tai baisu,— pasakė ponia Falk, išsitraukdama 
užrašų knygutę.— Užsirašau šitaip: „Šventos Kotrynos 
parapija, Baltasis kalnas. Mažamečiai paskendę dvasi- 
nėje tamsoje“. Ar galima sakyti „tamsoje“? Na, o ar 
norėtum sužinoti, kas jis toksai?— klausinėjo toliau po- 
nia. 

— Ne-e! 

— O pinigėlį ar norėtum gauti, berniuk? 

— Ta-aip! 

— Ačiū reikia pasakyti! „Absoliučiai neprižiūrėti, bet 
švelnumu vis dėlto galima paskatinti elgtis geriau . 

— Koks baisus kvapas, eime toliau, Eugenija,— pa- 
prašė ponia Human. 

Jos užkopė laiptais ir nepasibeldusios įėjo į didįjį 
kambarį. 

Stalius pasiėmė oblių ir pradėjo obliuoti šakotą len- 
tą, todėl moterys turėjo šaukte šaukti, kad jas kas nors 
girdėtų. 

— (Gal čia kas trokšta išganymo ir paguodost— šaukė 
ponia Human, o ponia Falk tuo tarpu kvepalais purškė 
vaikus, šie ėmė rėkti, nes graužė akis. 

— Ar tamstos siūlot mums išganymą*— paklausė sta- 
lius, liovesis obliuoti.— Iš kur tamstos jo gavot? O gal turit 
labdarybės, nusižeminimo ir tuštybės? Ką? 

— Jūs šiurkštus Žmogus ir einate į pražūtį, — atsakė 
ponia Human. Ponia Falk užsirašė savo knygutėje ir tarė: 

— Puiku. 

— Tegu kalba!-— pasakė revizorienė. 

— Čia mums ne naujiena! Gal tamstos norit pasišne- 
kėti su manim apie religiją! Aš apie viską galiu šnekėti! 

Ar tamstos žinot, kad aštuoni šimtai dvidešimt devin- 
taisiais metais Nikėjoje įvyko susirinkimas *?, kur šven- 
toji dvasia buvo įtraukta trejybėn. 

— Ne, šito mes nežinom, gerasis žmogau. 

— Jūs vadinat mane geruoju — vienintelis dievas yra 
geras, pasakyta Šventajam rašte! Taigi, tamstos nežinot 
Nikėjos susirinkimo aštuoni šimtai dvidešimt devintaisiais 
metais? Kaipgi nieko neišmanantis gali mokyti kitus? Na, 
jei ketinat užsiimti labdarybe, tai pasistenkit, kol aš būsiu 
nusigręžęs, nes tikroji labdarybė atsiranda slapčia. Ban- 
dykit savo labdarybę su vaikais, jie nemoka gintis; bet 
nelįskit prie mūsų! Duokit mums darbo, jei taip norit, ir 
išmokit atsilyginti už darbą, tada nereikės šitaip bėgioti 
visur! Šniaukštelkim, meistre! 

— Ar galima šitaip užrašyti, Evelina?— paklausė po- 
nia Falk.— „Galinga bedievystė, surambėjimas. ..“ 

— Verčiau „šiurkštumas“, mieloji Eugenija! 

— Ką čia tamstos rašotė Ar mūsų nuodėmes? Tada 
knygelė per maža... 

— „Vadinamųjų darbo sąjungų vaisius...“ 

— Labai gerai, — pasakė revizorienė. 

— Saugokitės darbo sąjungų, — tarė stalius.— Kelis 
šimtus metų grūmėmės su karaliais, bet dabar supra- 
tom, kad čia jie niekuo dėti; kitą kartą smogsim visiems 
tiems dykaduoniams, kurie gyvena iš kitų darbo; tada jūs 
pamatysit, po velnių! 

— Nutilk, nutilk,— tarė batsiuvys. 

Piktoji motina, kuri visą šį laiką, jiems kalbantis, 
nenuleido akių nuo ponios Falk, dabar pasinaudojo pau- 
ze ir paklausė: 

— Atleiskit, ar ne ponia Falk? 

— Ne, žinoma, ne!— atsakė šioji taip drąsiai, kad 
net ponia Human apstulbo. 

— O viešpatie dieve, kokia panaši toji moteris, kurią 
minėjau: aš pažinojau jos tėvą, škiperį Ronoką iš Hol- 
meno, dar tada, kai jis buvo matrosas! 

— Šit kaip, labai įdomu, bet dabar mums tai nerūpi. .. 
Ar čia gyvena daugiau, kam reikėtų išganymo. .. 

— Ne, — atsakė stalius, — išganymo jiems nereikia, tik 
valgyti ir drabužių, o dar geriau darbo, daug darbo, ir 

gerai apmokamo darbo. Bet tamstoms nederėtų ten eiti, 
nes vienas serga raupais... 

— Raupais!-— sušuko ponia Human.— Ir niekas nė žo- 
džio! Eime, Eugenija, mes atsiųsim policiją. Fu, kokie 
žmonės! 

— O vaikai! Kieno šitie vaikai? Atsakykit!— tarė 
ponia Falk grasindama pieštuku. 

— Mano, geroji ponia!-— atsakė motina. 

— O vyras! Kur vyras? 

— Šiuo metu jo neregėti nei akių, nei ausų, — pasakė 
stalius. 

— Aha! Tada mes liepsim policijai jį surasti. Ir nu- 
siųsim į pataisos namus! Čia bus kitokia tvarka! Juk 
aš sakiau, Evelina, čia tikrai geras namas! 

— (Gal tamstos atsisėstumėt?— paklausė stalius.— Sė- 
dint lengviau šnekėtis, tik mes neturim kėdžių, todėl 
negalim pasiūlyti, bet tai niekis; ir lovų neturim, jos 
išėjo mokesčiams už dujų žibintus, pro primo, kad jums 
nereikėtų naktį tamsoje grįžti namo iš teatro; mes neturim 
dujų, kaip matote; ir už vandentiekį, pro secundo, kad 
jūsų mergoms nereiktų vaikščioti laiptais; mes vanden- 
tiekio neturim; ir už ligoninę, pro tertio, kad jūsų sūnums 
nereikėtų sirgti namie... 

— Eime, Eugenija, dėl dievo meilės; čia darosi ne- 
pakenčiama. .. 

— (Galiu garantuoti, mielos ponios, kad jau yra ne- 
pakenčiama, — pasakė stalius.— Ir ateis diena, kai bus 
dar blogiau, bet tada mes nusileisime nuo Baltojo kal- 
no, nuo Pajūrio kalno, nuo Vokiečių kalno, užgriūsim 
lyg vandens krioklys ir pareikalausim savo lovų. Pa- 
reikalausimė Ne, atsiimsim! Ir jums teks miegoti ant 
varstotų, kaip aš dabar miegu, ir jums teks valgyti bul- 
ves, jūsų pilvai išsiskės kaip būgnai, atrodys lyg vandens 
pripumpuoti kaip mūsų dabar... 

Viešnios dingo, palikusios šūsnį brošiūrų. 

— Po velnių, kaip kvepia odekolonu! Lyg nuo kek- 
šių! -— pasakė stalius.— Šniaukštelkim, meistre! 

Jis nusišluostė kaktą savo mėlyna prijuoste ir vėl 
pasiėmė oblių, o kiti tuo tarpu žiūrėjo susimąstę. 

Igbergas, kuris visą tą laiką miegojo, dabar pabudo 

ir ruošėsi kartu su Falku eiti lauk. Pro atvirą langą dar 
sykį pasigirdo ponios Human balsas: 

— Kodėl ji paminėjo škiperį? Juk tavo tėvas kapi- 
tonas? 

— Taip jį vadina! Be to, ir škiperis, ir kapitonas tas 
pat! Žinai! Betgi tai šlykščiausios padugnės, ar ne! Čia aš 
daugiau niekada neisiu! O ataskaita bus puiki, kaip ka- 
žin ką! Važiuok į Haselbakeną! 


SEPTYNIOLIKTASIS SKYRIUS 


Natūra... 


Vieną popietę Falanderis sėdėjo namie ir mokėsi rolę, 
kai kažkas tyliai dusyk po du kartus pasibeldė į duris. 
Jis pašoko, užsimetė chalatą ir atidarė. 

— Agnesė! Maloni viešnia! 

— Ak, sumaniau tave aplankyti; taip pasiutusiai nuo- 
bodu! 

— Kaip tu keikiesi! 

— Leisk man keiktis; labai smagu! 

— Hm! Hm! 

— Duok cigarą; šešios savaitės nerūkiau! Iš proto iš- 
sikraustysiu nuo to auklėjimo! 

— Ar jis toks griežtas? 

— Velniškai! 

— Fui, Agnese, kaip tu kalbi. 

— Man negalima rūkyti, negalima keiktis, gerti pun- 
šo, negalima niekur eiti vakarais! Svarbiausia — ištekėti! 
O tada! 

— Ar jis rimtai? 

— Kuo rimčiausiai! Pažvelk į šitą nosinaitę! 

— A. R. ir karūna; su devyniais dantukais? 

— Mūsų vienodi inicialai, jis man paskolino savo 
nosinę! Puiku, ar ne? 

— Tikrai puiku. Vadinasi, jau taip toli nueita! 

Angelas žydra suknele išdykėliškai nugriuvo ant ka- 
napos ir ėmė pūsti dūmus. Falanderis nužvelgė jos kūną 
tokiu žvilgsniu, lyg svarstydamas, kiek jis kainuoja, 
paskui tarė: 

— (Gal išgersi stiklą punšo? 

— Mielai! 

— Na, o tu ar myli savo sužadėtinį? 

— Jis ne iš tokių vyrų, kuriuos galima rimtai my- 
lėti. Bet galų gale aš nežinau. Mylėti? Hm! O kas tai per 
daiktas? 

— Taigi, kas? 

— O! Tu tikrai žinai! Jis labai garbingas žmogus, net 
šiurpas, koks garbingas, bet, bet, bet. 

— Na? 

— Ir padorus! 

Ji žiūrėjo į Falanderį su tokia šypsena, kad čia ne- 
santis sužadėtinis, ją išvydęs, tikrai būtų pasijutęs iš- 
gelbėtas. 

— Ar jis tau nesimeilina?— paklausė Falanderis smal- 
siu ir neramiu balsu. 

Ji išgėrė savo stiklą iki dugno, reikšmingai patylė- 
jo, krestelėjo galvą ir tarė, teatrališkai atsidususi: 

— Ne-e! 

Falanderis rodės patenkintas atsakymu, jam aiškiai 
pasidarė širdžiai lengviau. Po to tęsė toliau savo inkvi- 
ziciją. 

— Ko gero, daug prabėgs laiko, iki tu ištekėsi! Juk 
jis dar negavo nė vienos rolės. 

— Taip, Žinau. 

— Ar tau nenusibos? 

— Reikia turėti kantrybės! 

„Teks pradėti kankinimą“,— pamanė Falanderis. 

— Ar girdėjai, kad Ženi dabar mano meilužė? 

— Šitoji sena, bjauri kekšė! 

Jos veidą nuplieskė baltos šiaurės pašvaistės dėmės, 
ir visi raumenys ėmė virpėti, tarsi galvaninio elemen- 
to paliesti. 

— Ji anaiptol nesena, — šaltakraujiškai tarė Falan- 
deris.— Ar žinai, kad restorano oficiantas debiutuos kaip 
Don Diegas naujoje pjesėje, o Renjelmas vaidins jo tar- 

ną. Oficiantui, be abejo, pasiseks, nes jo rolė pati save 
suvaidins,.tik vargšas Renjelmas sudegs iš gėdos. 

— Viešpatie, ką tu sakai! 

— Taip yra. 

— Nebus šito! 

— O kas sutrukdys? 

Ji pašoko nuo kanapos, išgėrė stiklą ir graudžiai 
raudodama sušuko: 

— O, koksai žiaurus, žiaurus pasaulis. Rodos, kaž- 
kokia pikta jėga slapčiom gaudo visus mūsų norus, kad 
galėtų juos sužlugdyti, seka mūsų viltis, kad galėtų jas 
pražudyti, spėlioja mūsų mintis, kad galėtų jas užgniaužti. 
Jei būtų įmanoma pačiam sau palinkėti viso to blogio, 
tikrai vertėtų taip padaryti ir pasityčioti iš tos jėgos! 

— Labai teisingai, mano drauguže! Užtat visada rei- 
kia tikėtis, kad bus blogai! Bet tai dar ne pati didžiausia 
bėda! Klausyk, aš tave paguosiu! Juk žinai, kad kiek- 
vieną sykį, kai tau nusišypso laimė, tai atsitinka kieno 
nors kito sąskaita; jei tu gauni vaidmenį, tai kitas jo 
netenka ir raitosi lyg užmintas kirminas, o tu nenorom 
padarai bloga; užtat tavo laimė jau esti apnuodyta. Tegul 
nelaimėje tau būna paguoda, kad kiekviena tave ištikusi 
nesėkmė yra geras darbas, nors ir nesąmoningas, 0 mūsų 
geri darbai yra vienintelis tikras malonumas. 

— Aš nenoriu daryti gerų darbų, aš nenoriu turėti 
tikrų malonumų, aš turiu tokią pat teisę būti laiminga 
kaip ir kiti ir aš... būsiu. .. laiminga! 

— Bet kokia kaina? 

— Bet kokia kaina aš liausiuos vaidinusi tavo meilužės 


kambarinę! 
— Aha, pavyduliauji! Stenkis rasti malonumo savo 
nesėkmėje, drauguže, tai daug svarbiau... ir įdomiau. 


— Pasakyk man vieną dalyką? Ar ji tave myli? 

— Bijau, kad ji per daug prie manęs prisirišusi! 

— O tu? 

— Ašė Aš nieko daugiau nemylėsiu, tik tave, Ag- 
nese. 

Jis paėmė jos ranką. 

Ji taip pašoko nuo kanapos, kad net kojinės šmėkš- 
telėjo. 

— Ar tu tiki, kad yra toks daiktas, kuris vadinasi 
meilė? — paklausė Agnesė, įsmeigusi savo dideles akių 
lėlytes į jį. 

— Aš manau, kad meilės esama visokios. 

Ji perėjo per kambarį ir sustojo prie durų. 

— Ar tu mane myli visą visutėlę?— paklausė ji laiky- 
dama durų rankeną. 

Jis truputį pagalvojo ir atsakė: 

— Tavo siela pikta, o pikta aš nemyliu! 

— Kas man darbo siela! Ar tu myli mane? Mane? 

— Taip! Labai... 

— Kodėl tada atsiuntei man Renjelmą? 

— Nes norėjau pajusti, ką reiškia neturėti tavęs! 

— Vadinasi, melavai sakydamas, kad aš tau nusibodau! 

— Taip, melavau! 

— Ak tu kipše! 

Ji ištraukė raktą iš lauko pusės, o jis nuleido žaliuzes. 


AŠTUONIOLIKTASIS SKYRIUS 


Nihilizmas 


Kai vieną lietingą rugsėjo mėnesio vakarą, grįždamas 
namo, Falkas įsuko į Grafo Magnio gatvę, nustebęs pamatė 
savo lange šviečiant žiburį. Priėjęs dar arčiau, kad jau 
galėjo dirstelti į kambarį, išvydo lubose šešėlį, kuris 
jam atrodė lyg pažįstamas, bet kieno, niekaip negalėjo 
prisiminti. Tai buvo liūdnas vaizdas, o iš arti dar liūd- 
nesnis. Kai Falkas įžengė į kambarį, prie jo rašomojo 
stalo sėdėjo Struvė, pasidėjęs ant rankų galvą. Lietaus 
permerkti drabužiai buvo nukarę lig grindų, kur jau telk- 
šojo balutės, ieškodamos kelio į lentų plyšelius; plaukai 
styrojo kuokštais, o šiaip visada tvarkingos angliškos 
žandenos tarsi varvekliai dribo ant šlapio surduto. Šali- 

mais ant stalo gulėjo jo juoda skrybėlė, sukniubusi pati 
nuo savo svorio, ir, rodos, verkė prarastos jaunystės, 
nes buvo perrišta gedulo juosta. 

— Labas vakaras, — tarė Falkas.— Koks garbingas sve- 
čias. 

— Nesityčiok iš manęs, — paprašė Struvė. 

— O kodėl man nesityčioti? Nematau priežasties. 

— Aha, tu irgi pagedai! 

— Taip, gali neabejoti, vadinasi, netrukus ir aš būsiu 
konservatorius! Žiūriu, tau gedulas, turbūt galiu pasveikin- 
ti. 

— Aš netekau vaikelio. 

— O, tada sveikinti reikia jį! Sakyk, ko tau iš manęs 
reikia? Juk žinai, kad aš tave niekinu; tikiuosi, kad tu 
ir pats save niekini? Ar tiesa? 

— Žinoma, bet paklausyk, drauguži, ar tau neatrodo, 
kad gyvenimas ir taip juodas, todėl kažin ar verta dar 
labiau jį juodinti vienas kitam? Jeigu dievui ar apvaizdai 
tas teikia malonumo, tai Žmogui gal nederėtų taip žemai 
smukti! 

— Ką gi, protinga mintis; ji daro tau garbę! Gal apsi- 
vilktum mano chalatą, kol tavo surdutas išdžius; o dabar 
sėdi ir drebi iš šalčio. 

— Labai tau ačiū, bet greit turėsiu eiti. 

— O, galėtum dar pabūti, nors kartą įsišnekėtume kaip 
reikiant. 

— Nemėgstu kalbėti apie savo nelaimes. 

— Tada kalbėk apie savo nusikaltimus! 

— Aš nesu padaręs nusikaltimų! 

— O, ir net didelių! Tu savo sunkia ranka spaudei pri- 
slėgtuosius, trypei sužeistuosius, tyčiojaisi iš kitų nelaimės! 
Ar prisimeni paskutinį streiką, kai stojai valdžios pusėn! 

— Įstatymo pusėn, mano brolau! 

— Cha, įstatymo! O kas rašė įstatymus vargšams, kvai- 
ly tu! Turčiai! Kitaip sakant, ponai rašo įstatymus vergams! 

— Įstatymus rašo visa tauta ir jos visuomeninė teisin- 
gumo samprata; įstatymus rašo dievas. 

— Nesišvaistyk dideliais žodžiais, kai kalbi su manim! 
Kas parašė tūkstantis septyni šimtai trisdešimt ketvirtųjų 
metų įstatymą? Ponas Kronhelmas**! O kas parašė paskuti- 

nį įstatymą apie kūno bausmes? Pulkininkas Sabelmanas, 
jisai sugalvojo, ir įstatymas buvo priimtas, nes jį palaikė 
jo bendrai, kurie sudaro daugumą! Pulkininkas Sabelmanas 
nėra tauta, o jo bendrai nėra visuomeninė teisingumo 
samprata. Kas parašė įstatymą apie akcinių bendrovių 
teises? Teismo pirmininkas Svindelgrenas! Kas parašė 
naujus riksdago įstatus? Asesorius Valonijus! Kas įvedė 
įstatymą apie „teisėtą apsaugą , tai yra įstatymą apie tur- 
čių apsaugą nuo teisėtų varguomenės reikalavimų? Urmi- 
ninkas Kridgrenas! Užsičiaupk! Aš žinau, ką tu pasa- 
kysi! Kas sugalvojo naująją sosto paveldėjimo tvarką? 
Nusikaltėlis! Kas parašė girių įstatymą? Vagys! Kas su- 
galvojo įstatymą apie privačių bankų teisę leisti pinigus? 
Aferistai! O tu sakai, jog tai dievo darbas? Vargšas dievas! 

— Leisk tau duoti vieną patarimą, patarimą visam 
gyvenimui, leisk pasakyti, ko mane išmokė patirtis. Jei 
nori išvengti savęs susideginimo, prie kurio kaip fanatikas 
veržiesi, pasistenk kuo greičiau rasti naują požiūrį į 
daiktus; išmok žvelgti į pasaulį iš paukščio skrydžio ir 
pamatysi, kaip visa tai smulku ir nereikšminga; įsivaiz- 
duok, kad pasaulis — tai sąvartynas, o Žmonės atmatos, 
kiaušinių kevalai, morkų virkščios, kopūstlapiai, skarma- 
lai, tada tavęs niekas nenustebins, nežlugs daugiau tavo iliu- 
zijos, O atvirkščiai, tu patirsi daug džiaugsmo kiekvieną 
kartą, kai išvysi ką nors gražaus, pamatysi gražų poelgį; 
žodžiu sakant, žiūrėk į pasaulį su tylia ramia panieka — 
ir nebijok, kad nuo to pasidarysi beširdis. 

— Požiūrio aš dar neturiu, čia tiesa, o niekinti pasaulį 
iš dalies moku. Bet tai irgi mano nelaimė, nes vos tik 
pamatau užuomazgą gėrio ar kilnumo, aš vėl myliu žmones, 
pervertinu juos ir iš naujo būnu apgautas. 

— Pasidaryk egoistas! Pasiųsk žmones po velnių! 

— Bijau, kad nieko neišeis! 

— Ieškok kitokio užsiėmimo! Dėkis draugėn su savo 
broliu; jis, regis, klesti šioje žemėje. Vakar mačiau jį 
bažnyčios bendruomenės susirinkime švento Mykolo pa- 
rapijoj. 

— Bendruomenės susirinkime? 

— Jis bažnyčios tarybos narys! O, šitas žmogus su 
ateitim. Pastorius primarijus linktelėjo jam! Ko gero, grei- 

tai bus miesto municipaliteto narys kaip visi sklypų 
savininkai. 

— Kaip šiuo metu sekasi „Tritonui'2 

— O, dabar jie užsiėmę obligacijomis; ten tavo brolis 
nieko neprarado, nors nieko ir nelaimėjo, ne, jam rūpi 
kiti reikalai. 

— Geriau nekalbėkim apie šitą žmogų. 

— Bet juk jis tavo brolis! 

— Argi čia koks jo nuopelnas, kad jis mano brolis? 
Na, pašnekėjom ir šį, ir tą; sakyk, ko gi atėjai? 

— Ak, rytoj laidotuvės, o aš neturiu frako. 

— Galiu duoti... 

— Ačiū, brolau, tu išvaduosi mane iš didelės bėdos. 
Čia vienas dalykas, yra dar kitas, žymiai subtilesnis. 

— Kodėl išsirinkai mane, savo priešą, sumanęs atskleis- 
ti tokią subtilią paslaptį? Aš labai stebiuosi! 

— Dėl to, kad tu esi žmogus su širdim. 

— Dabar jau tuo nepasikliauk! Na, sakyk. 

— Tu pasidarei toks nervingas, negali pažinti, o anks- 
čiau buvai švelnutis! 

— Taip buvo, aš sakiau! Na, klausau! 

— Norėčiau paklausti, ar negalėtum nuvažiuoti su 
manim į kapines? 

— Hm! Aš? Kodėl neprašai kokio savo bičiulio iš 
„Pilkojo apsiausto '? 

— Mat šiokios tokios aplinkybės! Galiu tau pasakyti! 
Aš nesusituokęs! 

— Nesusituokęsė Tu, altoriaus ir moralės gynėjas, 
paniekinai šventuosius ryšius? 

— Neturtas, aplinkybės! Bet aš vis tiek laimingas! 
Mano žmona myli mane ir aš ją, o tai viskas! Yra dar viena 
aplinkybė! Vaikas dėl tam tikrų priežasčių liko nekrikš- 
tytas; jis buvo trijų savaičių, kai numirė, taigi pastorius 
nedalyvaus laidotuvėse, bet aš nedrįstu šito pasakyti 
žmonai, nes ji labai nusimins; užtat pasakiau jai, kad 
pastorius lauks kapinėse; taigi dabar žinai. Pati jinai, 
aišku, liks namie. Tu susidursi tik su dviem žmonėmis; 
vieno vardas Levis, jis „Tritono“ direktoriaus jaunesny- 
sis brolis ir tarnauja bendrovės kontoroje; labai malonus 
jaunuolis, turi nepaprastai gerą galvą ir dar geresnę širdį. 

Nesijuok, aš matau, jog įtari, kad skolinausi iš jo pinigų; 
teisybė, skolinausi, bet šitas žmogus tau patiks! Ir dar 
mano senas bičiulis daktaras Borgas, kuris gydė kūdikį. 
Be jokių skrupulų ir labai pažangios mąstysenos, tau jį bus 
lengva suprasti. Manau, kad susitarėm; važiuosim tik ketu- 


riese ir, aišku, dar kūdikis karste. 
— Gerai, ateisiu! 


— Bet aš norėčiau paprašyti tave dar vieno dalyko. 
Matai, mano žmona religinga ir ją kamuoja abejonės dėl 
kūdikio išganymo, nes kūdikis mirė nekrikštytas, taigi 
norėdama nusiraminti ji ir klausinėjo visus, ką kas galvoja. 

— Tu tikriausiai žinai Augsburgo išpažinimą? 

— Kuo čia dėtas išpažinimas! 

— Kai rašai į laikraštį, kalba eina apie oficialų ti- 
kėjimą. 

— Laikraštis kas kita, juk jį leidžia akcinė bendrovė, 
ir jei bendrovei rūpi ginti krikščionybę, tegul sau gina; 
o kai aš dirbu bendrovei, tada... visai kas kita... Būk 
geras, pritark jai, jeigu sakys mananti, jog kūdikis bus 
išganytas! 

„— Ką gi, norėdamas padaryti žmogų laimingą, aš 
galiu net išsižadėti tikėjimo, ypač kai tas tikėjimas ne 
mano. Bet pasakyk, kur tu gyveni! 

— Ar žinai, kur yra Baltasis kalnas? 

— Taip, žinau! Gal tu gyveni tam apglaistytam me- 
diniam name ant kalvos? 

— Kaip tu atspėjaiė 

— Aš ten buvau vieną sykį. 

— Tai gal pažįsti ir tą socialistą Igbergą, kuris man 
gadina žmones. Aš ten esu savininko Smito patikėtinis 
ir gyvenu dykai, nes surenku nuomos mokesčius; bet 
kai jie neturi kuo mokėti, tada pradeda skiesti nesąmones, 
kurių jis išmokė, „apie darbą ir kapitalą“ ir šiaip viską, 
kas rašoma sensacijas mėgstančiuose laikraščiuose. 

Falkas nutilo. 

— Ar pažįsti tą Igbergą“ 

— Taip, pažįstu! Gal pasimatuotum fraką“ 

Apsivilkęs fraką, Struvė užsibraklino ant viršaus 
šlapią surdutą, susisagstė iki pakaklės, užsidegė gerokai 
sučiulptą galiuką cigaro, kurį buvo pasismeigęs ant deg- 
tuko, ir išėjo. 

Falkas pašvietė jam laiptuose. 

— Toli gausi eiti, — pasakė Falkas, mėgindamas kaip 
nors sušvelninti atsisveikinimą. 

— Iš tiesų! O ir lietsargio neturiu. 

— Nė apsiausto! Jei nori, galiu paskolinti savo žieminį 
paltą“ 

— O, labai ačiū, koks tu geras! 

— Prireikus galėsiu vėl atsiimti! 

Falkas sugrįžo į kambarį, paėmė paltą ir numetė Stru- 
vei, kuris laukė žemai prieangyje, paskui, trumpai palin- 
kėjęs labos nakties, įėjo į vidų. Bet oras jam pasirodė 
be galo tvankus, todėl atsivėrė langą. Lauke lijo sodrus 
rudens lietus, barbeno į langą ir sruvo į purviną gatvę. 
Kareivinėse priešais pasigirdo vakarinis signalas, vėliau 
užgiedojo choras, ir pro atvirus langus sklido psalmių 
nuotrupos. 

Falkas jautėsi vienišas ir pavargęs! Jis manė pradė- 
siąs batalijas su žmogumi, atstovaujančiu visa kam, kas 
pačiam buvo nepriimtina, tačiau priešas pabėgo ir kartu 
beveik nugalėjo jį. Jis bandė suvokti, dėl ko jie kariavo, 
bet nieko nesuvokė, o kieno buvo teisybė, irgi nevaliojo 
išsiaiškinti. Net pradėjo galvoti, jog tai, kas jam tapo 
svarbiausia, būtent, engiamieji, yra tiesiog tuštybė. Po 
akimirkos apkaltino save už tokį bailumą, ir fanatizmas, 
kuris nuolatos ruseno jame, vėl suliepsnojo; jis pasmerkė 
savo silpnybę, kuri be paliovos skatino jį nusileisti; ką 
tik jis turėjo priešą savo rankose ir netgi neparodė šiam 
savo didžiausio pasikoktėjimo, o atvirkščiai, elgėsi su juo 
draugiškai ir reiškė savo simpatiją; ką gi anas nuo šiol 
galvos apie jį. Toksai gerumas nieko nevertas, juk trukdė 
jam padaryti griežtą sprendimą, tai tik moralinis ištižimas, 
atėmęs jėgas kovoti, ir toji kova darėsi jam vis sunkes- 
nė. Jis jautė karštą būtinybę užgesinti ugnį po katilais, 
kurie nevaliojo atlaikyti tokio didelio slėgimo, nes garas 
buvo nenaudojamas, paskui ėmė svarstyti Struvės pata- 
rimą ir svarstė taip ilgai, kad galų gale atsidūrė visiškai 
chaotiškoj būklėj, o tada tiesa ir melas, teisingumas ir 
neteisybė sutartinai ėmė šokti aplinkui, ir jo smegenys, 
kuriose akademinio išsiauklėjimo dėka viskas buvo dailiai 
surūšiuota, netrukus pasidarė lyg sumaišytų kortų malka. 

Jam nuostabiai pavyko įdiegti savyje visišką abejingumą; 
mėgino rasti kilnių motyvų priešo elgesyje, pamažu supra- 
to buvęs pats neteisus, pajuto nebeturįs priekaištų pasau- 
lio tvarkai, galiausiai priėjo išvadą, jog iš tiesų absoliučiai 
nesvarbu, ar visa tai juoda, ar balta; jeigu juoda, tai dar 
nežinia, kaip įrodysi, jog neturi būti juoda, ir užtat jam 
nėra reikalo norėti, kad būtų kitaip. Šitokia dvasinė būklė 
jam atrodė patogi, nes teikė ramybę, kurios jis neturėjo 
daugelį metų, pradėjęs rūpintis žmonija. Jis mėgavosi 
ta ramybe, traukdamas stiprų pypkės dūmą, kol kambarinė 
atėjo kloti lovos ir atnešė laišką, kurį laiškininkas ką 
tik buvo įkišes. Laiškas buvo nuo Ulės Montanaus, labai 
ilgas ir, regis, padarė Falkui gana didelį įspūdį. Ulė rašė: 

„Mielas bičiuli! 

Nors mudu su Lundeliu baigėm savo darbą ir greitai 
sugrįšim į Stokholmą, vis dėlto neiškenčiu nepasidalinęs 
čia praleistų dienų įspūdžiais, nes jos buvo labai reikšmin- 
gos man ir mano dvasiniam vystymuisi, be to, padariau 
šiokią tokią išvadą; taigi dabar stoviu apstulbęs lyg ką 
tik išsiritęs viščiukas, spoksantis į pasaulį atmerktomis 
akimis ir spardantis kiaušinio kevalą, kuris jam ilgą laiką 
užstojo šviesą. Mano išvada, aišku, nėra naujiena; juk 
Platonas dar prieš krikščionybės atsiradimą yra pasakęs: 
tikrovė, regimasis pasaulis tai tik iliuzija, idėjų atšvaitų 
žaismas; kitaip sakant, tikrovė tai kažkas menka, nereikš- 
minga, antraeilis, atsitiktinis dalykas. Tai va! Bet aš pasi- 
rinksiu sintetinį metodą ir pradėsiu nuo pavienių dalykų, 
kad vėliau galėčiau pereiti prie visumos. 

Pirmiausia papasakosiu apie savo darbą, kuris pridarė 
rūpesčių ir riksdagui, ir vyriausybei. Prie altoriaus Tresko- 
los bažnyčioje kitados stovėjo dvi medinės statulos; viena 
iš jų sulūžo, kita tebėra sveika. Sveikoji, moters statula, 
laikė rankoje kryžių; sulūžusios statulos likę du maišai 
šakalių ir padėti zakristijoje. Vienas mokytas senienų 
tyrinėtojas apžiūrėjo abiejų maišų turinį, mėgindamas 
atkurti sudaužytosios statulos išvaizdą, bet tai baigėsi 
tik spėliojimais. Tačiau į darbą jis kibo iš esmės; pagran- 
dė baltų dažų, kuriais statula buvo nugruntuota, ir nusiun- 
tė į farmacijos institutą, iš ten gavo patvirtinimą, kad da- 
žuose yra švino, o ne cinko, vadinasi, statula sukurta 

anksčiau negu tūkstantis aštuoni šimtai keturiasdešimt 
ketvirtaisiais metais, nes tik tais metais dažams pradėtas 
vartoti cinkas. (Ką gi reiškia tokia išvada, juk statula 
galėjo būti perdažyta). Paskui jis nusiuntė į dailidžių 
žinybą Stokholman ištirti gabaliuką medžio, iš ten gavo 
atsakymą, jog tai beržas. Taigi statula buvo iš beržo, 
padirbta prieš tūkstantis aštuoni šimtai keturiasdešimt 
ketvirtuosius metus. Bet ne toks jo buvo tikslas, jis turėjo 
pagrindo(!), tai yra troško savo garbei įrodyti, kad statu- 
los padirbtos šešioliktam amžiuje, ir dar geriau, kad jas 
sukūrė didysis (žinoma, didysis, nes jo pavardė taip aiškiai 
buvo išskobta ąžuole, kad liko iki mūsų dienų) Burchar- 
das fon Šydenhanė, kuris buvo išdrožęs Vesteroso katedros 
choro kėdes. Moksliniai tyrimai vyko toliau. Mokslinčius 
atgnybo trupinėlį gipso nuo Vesteroso statulų ir kartu su 
gipso pavyzdžiu iš Treskolos zakristijos nusiuntė į Ekolo 
Polytechniką (nemoku parašyti) Paryžiuje. Atsakymas 
pritrenkė visus šmeižikus: analizė parodė, kad abu gipso 
pavyzdžiai yra tokios pat sudėties, septyniasdešimt septy- 
nios dalys kalkių ir dvidešimt trys dalys sieros rūgšties, 
taigi (!) statulos buvo iš to paties laikotarpio. Žodžiu 
sakant, buvo atspėtas statulų amžius; viskas buvo nu- 
kopijuota ir išsiųsta (pašėlęs tų mokslinčių noras viską 
kažkur „siųsti'“) į Senienų akademiją; beliko tik rekons- 
truoti sudaužytą statulą. Dvejus metus keliavo abu mai- 
šai tarp Upsalos ir Lundo; laimė, tuo metu abu profesoriai 
buvo skirtingų nuomonių, taigi užvirė ginčas; Lundo pro- 
fesorius, neseniai tapęs rektorium, parašė apie statulą 
traktatą, kurį įtraukė į programą, ir supliekė Upsalos 
profesorių, kuris savo ruožtu atsakė brošiūra. Laimė, 
tuo pačiu metu Stokholmo Menų akademijos profesorius 
paskelbė visai kitokią teoriją, užtat, kaip paprastai būna, 
Erodas ir Pilotas „suvienijo“ savo nuomones ir su pIro- 
vincijai būdingu įniršiu puolė stokholmiškį ir draskyte jį 
sudraskė. O „susivienijimas“ reiškė štai ką: sulūžusioji 
statula vaizdavo Netikėjimą, kadangi sveikoji reiškė Tikė- 
jimą, kurį simbolizavo kryžius. Spėliojimas (Lundo profe- 
soriaus), kad sudužusi statula vaizdavo Viltį, mat vienam 
maiše rastas inkaro nagas, buvo atmestas, nes tai turėjo (!) 
įrodyti egzistavus trečią statulą, Meilę, kurios nebuvo likę 


178 


nei pėdsakų, nei jai buvo vietos, be to, paaiškėjo (remiantis 
turtinga Istorijos muziejaus strėlių antgalių kolekcija), jog 
tai ne inkaro nagas, o strėlės antgalis, tam tikras ginklas, 
simbolizuojantis Netikėjimą, žr. „Laišką hebrajams'“, 7, 12, 
kur kalbama apie aklus netikėjimo šūvius, palygink su Izai- 
ju 29, 3, kur netikėjimo strėlės minimos daugelį kartų. Strė- 
lės antgalis, kuris visiškai sutampa su valstybės regento 
Struvės?? laikų strėlių antgaliais, išblaškė paskutines abe- 
jones dėl statulos amžiaus. 

Mano uždavinys, pagal profesorių idėją, buvo atkurti 
Netikėjimo paveikslą kaip Tikėjimo priešingybę. Tema 
buvo duota, ir jokių abejonių neliko. Ėmiau ieškoti vyriško 
modelio, nes tai turėjo būti vyras; ieškojau ilgai, bet radau, 
man regis, radau patį Netikėjimo įsikūnijimą — kaip man 
pasisekė — nuostabiai! Taigi dabar kairėje altoriaus pusėje 
stovi aktorius Falanderis su meksikietišku lanku iš spek- 
taklio „Ferdinandas Kortesas“ ir plėšiko apsiaustu iš „Fra 
Djavolo'; bet žmonės sako, kad Netikėjimas padėjęs gink- 
lus prieš Tikėjimą, o probstas, kuris sakė pamokslą šventi- 
nant statulą, kalbėjo apie nuostabią dovaną, kurią kartais 
dievas suteikia žmogui ir ypač dabar man, o grafas, 
pas kurį valgėme šventinimo pietus, pareiškė, kad aš sukū- 
ręs šedevrą, kurį drąsiai galima lyginti su antikos menu 
(jo Matytu Italijoje), ir vienas studentas, dirbantis pas 
grafą repetitorium, pasinaudojęs proga, išspausdino eilė- 
raštį, kuriame plėtojo aukštojo grožio sąvoką bei davė 
mito apie velnią istorinę apžvalgą. 

Bet aš, kaip tikras egoistas, vis kalbėjau tik apie save! 
Ką gi galėčiau pasakyti apie Lundelio altoriaus paveikslą? 
Jis atrodo štai šitaip. Kristus (Renjelmas) ant kryžiaus 
antram plane; kairėje pusėje — neatgailaujantis latras 
(aš; tas nenaudėlis nutapė mane dar bjauresnį, negu esu); 
dešinėje — atgailaujantis latras (Lundelis pats, įsmeigęs 
savo klastingą žvilgsnį į Renjelmą); kryžiaus papėdėje 
Marija Magdalena (Marija, tu žinai, tokia su didele iškirp- 
te); romėnų centurionas (Falanderis) ant žirgo (prisieku- 
siojo tarėjo Olsono veislinis eržilas). 

Nemoku aprašyti, kokį šiurpų įspūdį man padarė 
paveikslas, kai po pamokslo nukrito uždangalas ir visi 
tie pažįstami veidai nuo altoriaus sužiuro į tikinčiuosius, 

kurie pagarbiai klausėsi iškilmingų pastoriaus žodžių 
apie aukštą meno paskirtį, ypač kai jis tarnauja religijai. 
Man tada nuo akių irgi nukrito uždangalas, aš labai daug 
pamačiau ir kada nors pasakysiu tau, ką po to galvoju apie 
tikėjimą ir netikėjimą; ką aš manau apie meną ir jo didžiu- 
lę reikšmę, išdėstysiu paskaitoje, kurią ketinu skaityti 
viešoje vietoje, kai tik sugrįšiu į miestą. 

Kad Lundelio religiniai jausmai tomis „svarbiomis“ 
dienomis buvo itin sukilę, gali įsivaizduoti. Jis palyginti 
laimingas, atsidavęs šiai kolosaliai savęs apgaulei, ir 
nežino, kad yra apgavikas. 

Dabar manau, jog svarbiausia esu pasakęs, o kas liko, 
galėsim aiškintis žodžiu jau susitikę. 

Kol kas sudie ir linkiu tau geriausios kloties. 

Tavo ištikimas draugas Ulė Montanus. 


P.S. Užmiršau tau pasakyti apie senienų tyrinėjimo 
rezultatus. Baigėsi tuo, kad Janas iš prieglaudos, kuris 
nuo vaikystės prisiminė, kaip atrodė statulos, paaiškino, 
jog iš viso buvo trys ir vadinosi Tikėjimas, Viltis ir Meilė, 
o kadangi Meilė didžiausia (Mat. 12 ir 9), todėl stovėjusi 
virš altoriaus. Kokiais tūkstantis aštuoni šimtai dešimtais 
metais perkūnas trenkė į ją ir Tikėjimą. Statulas buvo 
padaręs jo tėvas, laivo stalius iš Karlskrūnos. 

IP 


Perskaitęs laišką, Falkas atsisėdo prie rašomojo stalo, 
pažiūrėjo, ar lempa netuščia, užsidegė pypkę, išsiėmė iš 
stalčiaus rankraštį ir pradėjo rašyti. 


! DEVYNIOLIKTASIS SKYRIUS 
Iš naujųjų kapinių į Norbaką 
Sostinėje tvyrojo alsus, šiltas ir ramus rugsėjo pavaka- 


rys, kai Falkas žengė link pietinių kalvų. Šventos Kotry- 
nos kapinėse atsisėdo pailsėti; jautėsi be galo patenkintas, 

žvelgdamas į nuraudusius klevus po paskutinių nakties 
šalnų, ir iš visos širdies sveikino atėjusį rudenį, jo tamsą, 
pilkus debesis ir krintančius lapus. Nebuvo nė menkiausio 
vėjelio; rodės, kad gamta ilsisi, nuvargusi po neilgo vasa- 
ros triūso; visa ilsėjosi, žmonės miegojo po žemės klodu, 
tokie tylūs ir romūs, kokie niekad nebuvo gyvi, ir Falkas 
panoro, kad jie susirinktų čia, šalia jo. Aukštai išmušė 
bokšto laikrodis, tada jis atsikėlė ir nuėjo toliau, pasuko 
Sodų gatve, tada Naująja, kuri jau koks šimtas metų buvo 
nauja, patraukė per Naująją aikštę ir atsidūrė ant Baltojo 
kalno. Čia sustojo prie lopiniuoto namo ir ėmė klausytis, 
ką kalba vaikai, nes kaip paprastai ant kalvos buvo vaikų, 
kurie čiauškėjo garsiai ir drąsiai, rinkdami plytų nuolau- 
žas ir ruošdamiesi žaisti klases. 

— Jane, ką valgei pietų? 

— O kas tau darbo? 

— Darbo? Sakai, kas man darbo? Žiūrėk, kaip duosiu, 
tada žinosi! 

— Tu! Oho, irgi mat! Ne su tokiais veizolais! 

— Irgi mat! Ar negavai į skūrą anądien prie Hamarbiu 
ežero? Ką? 

— Ą, užsičiaupk! 

Janė „gavo į skūrą', ir vėl visi nurimo. 

— Jane, o gal nėjai sykiu vogti pipirnių į Kotrynos 
kapines? Ką? 

— Bene šlubis Ulė išplepėjo? 

— Na, o policija ar nesučiupo? Ką? 

— Manai, kad aš bijau policijos? Dar pamatysi! 

— Jeigu nebijai, einam šįvakar prie Sinkeno tvenkinio, 
prisilupsim kriaušių. 

— Aha! Kaipgi perlipsi per tvorą, o dar kokie ten pikti 
šunys, lyg nežinau! 

— Niekai, suodžius Pelia lyg niekur nieko liuoktelės 
per tvorą, o šunis galima išspardyti. 

Plytgalių šlifavimą nutraukia merga, kuri išėjusi pra- 
deda barstyti eglišakes žole apžėlusioje gatvėje. 

— Kokį velnią čia šiandien laidos? 

— Nagi valdytojo vaikpalaikį, kur susigriebė su savo 
pačia! 

— Priekabus kaip kipšas tasai valdytojas! Ar ne? 

Užuot atsakęs, antrasis ėmė kažkaip keistai švilpauti 
nežinomą melodiją. 

— Mes kaip reik išvanojam kailį jo šunėkams, kai 
grįžta iš mokyklos. O jo boba irgi velnių priputus, kaip ka- 
žin ką. Ta prakeikta ragana išvarė mus naktį lauk ant snie- 
go, kai neužmokėjom nuomos, ir turėjom gyventi san- 
dėlyje. 

Pokalbis išblėso, nes paskutinioji žinia, matyt, nepa- 
darė nė mažiausio įspūdžio klausytojui. 
nelabai džiugiai nusiteikęs įžengė į vidų. Tarpduryje jį 
pasitiko Struvė, nutaisęs gedulingą miną, ir nutvėrė už 
alkūnės, lyg ketindamas jam atskleisti kokią paslaptį 
ar nuvarvinti ašarą, taigi kažką reikėjo daryti, galiausiai 
apkabino jį. 

Falkas atsidūrė svetainėje, kur stovėjo valgomasis 
stalas, bufetas, šešios kėdės ir karstas. Langai buvo už- 
dangstyti baltomis marškomis, pro kurias skverbėsi dienos 
šviesa ir liejosi su rausvais dviejų stearino žvakių atšvai- 
tais; ant stalo stovėjo padėklas su žaliomis vyno taurėmis 
ir dubuo su jurginais, leukonijomis bei astromis. 

Struvė paėmė jį už rankos ir privedė prie karsto, 
kur ant drožlių, apdengtų tiuliu ir nubarstytų raudonais 
žiedlapiais, gulėjo bevardis kūdikis. 

— Štai, — pasakė jis.— Štai! 

Falkas nesusijaudino labiau negu paprastai prie nu- 
mirėlio ir todėl negalėjo rasti tinkamų šiai progai žodžių, 
užtat apsiribojo tuo, kad paspaudė tėvui ranką, o šis 
atsakė: 

— Ačiū, ačiū! — ir nuėjo į gretimą kambarį. 

Falkas liko vienas; pradžioje išgirdo karštai kuždantis 
kitapus durų, už kurių dingo Struvė; paskui kiek laiko 
buvo tylu; tada iš kito kambario galo pro ploną lentų 
sieną ėmė skverbtis murmesys; jis tegalėjo suprasti vos 
vieną kitą žodį, bet balsai atrodė pažįstami. Pirma kažkoks 
šaižus diskantas labai greitai skaitė ilgas strofas. 

— Babebibobubybobebio. Babebibobubybobedio. Ba- 
bebibobubybedio, — aidėjo balsas. 

Jam atitarė piktas vyriškas balsas, padedamas obliaus: 
vičo-vičo-vičo-vičo-hič-hič. 

Ir vėl lėtas tęsiamas mum-mum-mum-mum. 

Mum-mum-mum-mum. Tada pradėjo oblius spjaudyti 
ir krenkšti savo vič vič. Ir vėl ištisa audra babilibebili- 
bibili-bobili- bubili-bybili-bobili-bebili-bio! 

Falkas jau tarėsi suprantąs, dėl ko ta diskusija vyks- 
ta — iš tam tikros intonacijos buvo aišku, kad ten kalbama 
apie mirusį kudikį. 

Paskui iš Struvės durų vėl pasigirdo neramus šnibžde- 
sys, kaitaliodamasis su šniurkščiojimu, galiausiai atsivėrė 
durys ir įėjo Struvė, už rankos vesdamas skalbėją, juodai 
apsirengusią, paraudusiomis akimis. Struvė supažindino 
kaip orus šeimos galva: 

— Mano žmona; asesorius Falkas, mano senas draugas! 

Falkas paspaudė kietą kaip kultuvė ranką ir sutiko 
rūgščią lyg actas šypseną. Jis bandė paskubomis su- 
regzti sakinį, kuriame būtų svarbiausi žodžiai „ponia“ 
bei „sielvartas“, ir kone pasisekė, o Struvė atsilygino 
apkabindamas jį. 

Ponia, taip pat norėdama parodyti meilumą, ėmė brau- 
kyti savo vyrui per pečius: 

— Tiesiog baisu, kaip Kristianas sugeba šitaip išsi- 
teplioti; jo nugara amžinai dulkina. Ar tamsta nemanai, 
kad jis atrodo lyg paršas?— paklausė ji. 

Į šį maloningą klausimą vargšui Falkui neteko atsakyti, 
nes pro motinos nugarą kyštelėjo dvi raudonplaukės 
galvos, šypsodamos svečiui. Motina švelniai apkabino 
jas ir tarė: 

— Ar tamsta matei kada nors tokių bjaurių vaikų“ 
Juk tikri lapiūkščiai4 

Šie žodžiai taip žiauriai atitiko tiesą, kad Falkui kilo 
noras kuo karščiau paneigti faktą. 

Atsidarė prieangio durys, ir į vidų įėjo du vyriškiai. 
Vienas buvo kokių trisdešimties, plačiapetis, keturkampe 
galva, kurios priešakinė pusė atstojo veidą; oda tartum 
sutrešęs lentgalys su kirvarpų išėstais labirintais; plačiai 
išžiota burna nuolatos praverta ir kyšojo visi keturi gerai 
nušlifuoti iltiniai dantys; kai šypsodavosi, veidas su- 
skildavo į dvi dalis ir galėdavai matyti net ketvirtą iš 
eilės krūminį dantį; nė šerelis barzdos neaugo šioje ne- 
derlingoje dirvoje; nosis taip prastai buvo prilipinta, 
kad pro šnerves lengvai galėjai dirstelti į pačias galvos 

gelmes; kaukolės viršutinėje dalyje neva kažkas augo, 
ir ji buvo panaši į kokosinį kilimą. 

Struvė, kuris turėjo gabumų paaukštinti savo arti- 
muosius, pristatė kandidatą Borgą kaip daktarą Borgą. 
Šisai neparodė dėl to nei pasitenkinimo, nei nepasiten- 
kinimo, atkišo palto rankovę bendrakeleiviui, kuris tuč- 
tuojau nuvilko jį ir pakabino ant prieškambario durų 
vyrio, o ponia ta proga pasakė, jog „šisai senas namas 
toks niekam tikęs, kad nėra net kabyklos“. Apsiausto 
kabintojas buvo pristatytas kaip ponas Levis. Tai buvo 
išstypęs jaunuolis; jo kaukolė tartum buvo atsiradusi 
smarkiai išsivysčius užpakalinei nosies kremzlės daliai; o 
stuomuo, kuris siekė ligi pat pakinkių, atrodė lyg susi- 
formavęs iš kaukolės, pertrauktos per stakles, kurios 
daro vielą; pečiai staigiai leidosi žemyn tartum laštakai, 
šlaunų neregėti nė ženklo, o blauzdos smigo tiesiai iki 
pat dubens, pėdos šleivos nelyginant seni numinti batai, 
išvirtusios į šalis kaip darbininko, nešiojusio sunkumus 
ar didžiąją gyvenimo dalį prastovėjusio ant kojų — aiš- 
kiausias vergo tipas. 

Išsivadavęs iš palto kandidatas liko stovėti prie durų; 
nusimovė pirštines, pasidėjo lazdą, nusišnypštė, įsikišo 
nosinę atgal į kišenę, nekreipdamas dėmesio, kad Struvė 
pakartotinai jį bando supažindinti; jis manė tebesąs prieš- 
kambaryje; bet pagaliau nusiėmė skrybėlę, brūkštelėjo 
koja ir žengė žingsnį į kambarį. 

— Labą dieną, Ženi! Kaip sekasi?— tarė jisai ir taip 
paspaudė ranką, lyg nuo to būtų priklausę, ar jai lemta 
gyventi, ar ne. Po to nežymiai linktelėjo Falkui, išsiviep- 
damas kaip šuo, išvydęs savo kieme svetimą šunį. 

Jaunasis ponas Levis visa kur mėgdžiojo kandidatą, 
gaudė jo šypseną, plojo pastarojo sarkazmui ir leidosi 
murkdomas jo pranašumo. 

Šeimininkė atkimšo butelį Reino vyno ir pripylė taures. 
Struvė tuoj išgėrė savo taurę ir palinkėjo visiems sveika- 
tos. Kandidatas pražiojo ryklę, kliūstelėjo taurę ant liežu- 
vio, padaręs iš jo nutekamąjį griovį, susiraukė, lyg gerda- 
mas mikstūrą, ir prarijo. 

— Baisiausiai rūgštus ir neskanus, — pasakė šeiminin- 
kė.— Gal Henrikas verčiau išgertum stiklą punšo? 

— Taip, vynas tikrai bjaurus,— pritarė kandidatas, 
kurį nedvejodamas tučtuojau palaikė ponas Levis. 

Atsirado punšo. Borgo veidas nušvito; jis pasidairė 
į šalis kėdės, kurią ponas Levis bemat atgabeno. 

Visi susėdo aplink valgomąjį stalą. Smarkiai kve- 
pėjo leukonijos, jų aromatas maišėsi su vyno aromatu, 
taurėse atsispindėjo žvakių liepsna, šnekos ėjo vis smar- 
kyn, ir netrukus iš tos vietos, kur sėdėjo kandidatas, jau 
kilo stulpai dūmų. Šeimininkė neramiai žvilgčiojo į lango 
pusę, kur gulėjo užmigęs kūdikis, bet jos žvilgsnio nie- 
kas nematė. 

Tada pasigirdo, kaip gatvėje sustojo karieta. Visi 
atsikėlė, išskyrus daktarą. Struvė kostelėjo ir tyliai pasa- 
kė, lyg ko gėdydamasis: 

— (Gal ruošiamės? 

Šeimininkė priėjo prie karsto, pasilenkė ir graudžiai 
pravirko; kai atsitiesė, pamatė, kad vyras laiko rankose 
karsto antvožą ir laukia, tada ji dar smarkiau ėmė rau- 
doti. 

— Klausyk! Klausyk! Nusiramink!— pasakė Struvė, 
skubėdamas užvožti karstą, rodos, norėjo ką paslėpti. 
Borgas susivertė punšo taurę į savo nutekamąjį griovį ir 
po to tapo panašus į žiovaujantį arklį. Ponas Levis padėjo 
Struvei prisukti antvožą ir darbavosi taip vikriai, kad, 
rodės, pakuoja dėžę. 

Visi atsisveikino su šeimininke, apsivilko paltus ir 
išėjo; šeimininkė perspėjo svečius, kad būtų atsargūs 
laiptuose; „jie tokie seni ir blogi . 

Struvė ėjo pirmasis ir nešė karstą; kai nulipo į gatvę 
ir išvydo saujelę žmonių, susirinkusių jo garbei, jį ištiko 
toks didybės priepuolis, jog aprėkė vežėją, nespėjusį ati- 
daryti karietos durelių ir nuleisti paminos; kad būtų 
didesnis įspūdis, jis kreipėsi „tu“ į stambų, livrėja apsi- 
vilkusį berną, kuris nusiėmęs skrybėlę skubėjo vykdyti 
paliepimų; dėl to vienas vaikis, vardu Janė, ėmė trumpai ir 
popikčiai kosėti, o kai aplinkui stovintys sužiuro į jį, 
užvertęs akis įsistebeilijo į dūmtraukius, lyg laukdamas 
kaminkrėčio. 

Kai visas ketvertas sulipo į karietą ir durelės užsi- 
trenkė, jaunesnioji gatvėje susirinkusių žmonių dalis, 

pasijutusi drąsiau, pradėjo šitokį pokalbį: 

— Klausyk! Koks prašmatnus karstas! Ar matei“ 

— Žinoma! O ar pastebėjai, kad lentelėje nieko ne- 
užrašyta. 

— Argiė 

— Ne, aiškiai buvo matyti; lentelė visiškai glotni! 

— Ką tai reiškia? 

— (Gal nežinai? Dėl to, kad tai kekšės vaikas! 

Laimė, pliaukštelėjo botagas ir karieta išvažiavo. Fal- 
kas dirstelėjo aukštyn į langą; ten stovėjo šeimininkė, 
jau spėjusi nutraukti marškas ir užpūsti žvakes, o šalia 
stypsojo abu lapiūkščiai su vyno taurėmis rankose. 

Karieta dardėjo gatvėmis, čia prieš kalną, čia pakal- 
niui; niekas nebandė prašnekti. Struvė su karstu ant kelių 
atrodė be galo išvargęs; o čia dar buvo taip šviesu, nors 
jis mielai būtų sutikęs tapti nematomas. 

Iki Naujųjų kapinių buvo geras gabalas kelio, bet ir 
šis baigėsi. Prie vartų jau stovėjo virtinė karietų. Jie 
nusipirko vainikų, o duobkasys paėmė karstą. Mažytė 
procesija žingsniavo gana ilgai ir pagaliau sustojo nau- 
jam smėlėtam sklype šiaurinėje kapinių pusėje. Duobkasys 
apjuosė karstą, o daktaras sukomandavo: „Laikyk, ši- 
taip! Leisk žemyn! Viskas! — ir bevardis kūdikis atsi- 
dūrė trijų uolekčių gylio duobėje; visi nutilo; stovėjo 
bežadžiai, nuleidę galvas, ir žvelgė žemyn į karstą, lyg 
kažko laukdami; sunkus pilkas dangus niūksojo virš 
plačios smėlio dykynės, kurioje tai šen, tai ten kyšojo 
baltos kartelės tarsi paklydusių vaikų vėlės; tolumoj 
juodavo miško juosta lyg šešėlių spektaklio fonas; ne- 
dvelkė nė mažiausias vėjelis. Tada nuaidėjo balsas, iš 
pradžių virpantis, bet greitai pasidarė aiškus ir drą- 
sus, lyg semdamasis tvirtybės iš įsitikinimo; Levis, nu- 
siėmęs skrybėlę, stovėjo ant neštuvų ir kalbėjo: 

„Su aukščiausiojo globa ir apgynimu tu ilsiesi jo galy- 
bės paunksnyje. Aš sakau jo amžinybei: tu mano tikroji 
užuobėga. Tu mano patikimoji tvirtovė, dieve, tavim aš 
pasikliauju. — Kadišas **— Galingasis viešpatie dieve, te- 
gul tavo vardą mini ir garbina visas pasaulis, kurį tu 
kada nors atnaujinsi, tu, kuris prikelsi mirusiuosius ir 
pašauksi juos naujam gyvenimui. Tu, kurio valia danguje 

amžinai viešpatauja taika, atsiųsk taiką ir Izraelio tau- 
tai. Amen)! 

Miegok ramybėje, tu bevardis vaikeli; tasai, kurs 
pažįsta savuosius, pašauks tave vardu; miegok saldžiai 
rudenio naktį, netrikdys tavęs jokia pikta dvasia, nors 
ir nebuvai pašlakstytas šventintu vandeniu; džiaukis, kad 
neteko grumtis gyvenimo kovose, ir nereikalingos tau jo 
linksmybės. Esi laimingas, taip anksti iškeliavęs ir nepaži- 
nęs pasaulio; skaisti ir tyra paliko tavo siela savo vargingą 
buveinę, todėl nežersim ant tavęs žemės, nes žemė tai 
laikinybė, mes užklosim tave gėlėmis, ir, kaip gėlė iš- 
dygsta iš žemės, taip ir tavo siela iš kapo tamsybės pa- 
kils į šviesą, nes iš dvasios tu atėjai ir į dvasią vėl pa- 
virsi!“ 

Jis įleido į duobe vainiką ir užsidėjo skrybėlę. 

Struvė priėjo artyn, paėmė jo ranką ir karštai paspau- 
dė, o akys apsipylė ašaromis, todėl turėjo pasiskolinti iš 
Levio nosinę. Daktaras, įmetes savo vainiką, nusisuko 
eiti, ir visi kiti iš lėto patraukė paskui. Tik Falkas tebe- 
stovėjo susimąstęs, palinkęs prie duobės ir žvelgė že- 
myn; iš pradžių jis matė vien juodą keturkampį, bet pa- 
mažu ėmė ryškėti šviesi dėmė, kuri vis didėjo, įgydama 
tam tikrą formą, galiausiai pasidarė apskrita ir lyg veid- 
rodis skleidė baltą atšvaitą —- tai buvo neprirašyta kūdikio 
gyvenimo lentelė, spindinti tamsoje ir atkartojanti tik 
dangaus nelūžtančią šviesą. Jis įmetė savo vainiką; silp- 
nai dunkstelėjo, ir šviesa užgeso. Tada jis apsigręžė 
ir nuėjo paskui kitus. 

Prie karietos sustojo, tardamiesi kur važiuoti; Bor- 
gas tučtuojau nutraukė svarstymus ir sukomandavo: „Į 
Norbaką!' 

Po keliolikos minučių visa kompanija jau buvo erdvio- 
je salėje antrame aukšte; čia juos pasitiko mergina, kurią 
Borgas tuoj apkabino ir pabučiavo, tada švystelėjo skry- 
bėlę po kanapa, paliepė Leviui nuvilkti paltą ir užsisakė 
ąsotį punšo, dvidešimt penkis cigarus, kvortą konjako 
ir galvą cukraus. Po to nusimetė švarką ir įsitaisė ant 
vienintelės kanapos. 

Regint pasiruošimą išgertuvėms, Struvės veidas švy- 
tėjo, be to, jis mėgo muziką. Levis atsisėdo prie pianino 

ir ėmė tarškinti valsą, o Struvė apkabino Falką per liemenį 
ir pradėjo vedžioti po salę, gana suprantamai postrin- 
gaudamas apie gyvenimą apskritai, apie sielvartą ir 
džiaugsmą, apie nepatvarią žmogaus prigimtį ir taip toliau, 
ir sekė išvada, jog nuodėmė sielvartauti dėl to, ką dievai — 
jis pasakė žodį „dievai po to, kai jau buvo ištaręs „nuo- 
dėmė“, kad Falkas nepamanytų, jog jis koks šventeiva, — 
davė ir atėmė. Šitie samprotavimai buvo tartum preliu- 
dija valsui, kurį jis sušoko su padavėja, atnešusia punšą. 
Borgas pripylė taures, pasišaukė Levį, linktelėjo į vieną 
taurę ir pasakė: 

— Išgerkim dabar bruderšaitą, kad paskui galėtume 
kiek tinkami koneveikti vienas antrą! 

Levis išreiškė savo didžiulį džiaugsmą, sulaukęs to- 
kios garbės. 

— Į sveikatą, Isakai,— tarė Borgas. 

— Aš ne Isakas... 

— Bene man rūpi, koks tavo vardas. Aš vadinu tave 
Isaku, man tu Isakas! 

— Mėgsti juokus, šėtone. .. 

— Šėtone! Gėdos turėk, žydpalaiki. .. 

— Juk mes susitarėm koneveikti vienas antrą... 

— Mes? Aš koneveiksiu tave, taip! 

Struvė nusprendė, jog metas juos pertraukti. 

— Ačiū, mano bičiuli Levi, — pasakė jis,— už gražius 
žodžius. Kokią ten maldą tu kalbėjai? 

— Maldą prie mirusiojo. 

— Labai graži! 

— Mano supratimu, žodžiai, ir tiek!— įsiterpė Bor- 
gas.— Tasai netikėlis šuo meldėsi vien už izraelitus, o 
velioniui kūdikiui toji malda niekuo dėta! 

— Visi nekrikštai yra izraelitai, — atsakė Levis. 

— Ir dar tu sapaliojai apie krikštą, — kalbėjo toliau 
Borgas.— Aš nepakenčiu, kai kas nors sapalioja apie 
krikštą — čia mūsų pačių reikalas! Ir dar šmeižei mūsų 
tikybą! Liaukis; aš nepakenčiu, kai kas nors knisasi po mū- 
sų tikybą! 

— Borgas kalba teisingai, — pasakė Struvė,— mums 
iš tiesų nedera sapalioti nei apie krikštą, nei apie kitas 
šventas tiesas, ir aš labai prašau, kad niekas iš mūsų 

šįvakar nepradėtų tokių lengvabūdiškų šnekų. 

— Tu labai prašai?— suriko Borgas.— Ko tu prašai“ 
Irgi mat! Bet aš tau dovanosiu, jeigu užsičiaupsi. Grok, 
Isakai! Muzikos! Ko muzika nebyli Cezario puotoj! Mu- 
zikos! Tik ne kokios senienos. Kad būtų nauja! 

Levis atsisėdo prie pianino ir paskambino operos 
„Nebylė“ *' uvertiūrą. 

— Taigi, o dabar galima pasišnekučiuoti, — tarė Bor- 
gas.— Ponas asesorius atrodot toks nuliūdęs, verčiau iš- 
gerkim! 

Falkas, kuris greta Borgo jautėsi truputį suvaržytas, 
šį pasiūlymą priėmė šaltokai. Ir kalba niekaip nesirišo, 
visi, rodos, bijojo susipykti. Struvė tartum kandis skraidė 
po salę, ieškodamas pramogų ir niekaip nerasdamas, 
todėl apsisukęs vėl grįždavo prie punšo stalo; protar- 
piais padarydavo keletą šokio žingsnių, vaizduodamas, 
kad jam linksma, kad šventė, bet, deja, nebuvo linksma. 
Levis švytavo tarp pianino ir punšo; jis irgi pabandė 
uždainuoti smagią dainelę, bet ši jau buvo per sena, ir 
niekas nenorėjo klausyti. Borgas rėkavo, kad „pakiltų 
ūpas“, kaip jis sakė, bet kuo toliau, tuo nuotaika darėsi 
niūresnė, beveik šiurpi. Falkas vaikštinėjo tylėdamas 
ir grėsmingas lyg žaibų pritvinkęs audros debesis. 

Borgui paliepus buvo atnešta soti vakarienė. Visi 
"paniurę susėdo prie stalo. Struvė ir Borgas be saiko gėrė 
degtinę. Pastarojo veidas atrodė lyg apspjaudytos kros- 
nies durelės; daiktais išmuštas raudonų dėmių, akys pa- 
geltusios; o Struvė, atvirkščiai, buvo panašus į lakuotą 
Eidamero sūrį, vienodai raudoną ir riebų. Pažvelgęs į 
Falką ir Levį šitoje kompanijoje, galėjai pamanyti, jog 
tai vaikai, valgantys savo paskutinę vakarienę pas mil- 
žinus. 

— Duok tam bulvariniam rašeivai lašišos, — įsakė Bor- 
gas Leviui, mėgindamas nutraukti įkyrią tylą. 

Levis pasiuntė lėkštę Struvei. Šisai kilstelėjo akinius 
ir išpurškė nuodus. 

— Kaip tau ne gėda, žyde,— sušnypštė jis ir paleido 
servetėlę Leviui į veidą. 

Borgas uždėjo savo sunkią plaštaką jam ant plikės 
ir tarė: 

— Nutilk, laikraščių žiurke! 

— Į kokią čia kompaniją aš patekau; turiu jums pa- 
sakyti, mano ponai, jog nesu pratęs prie tokių dalykų ir 
jau toli gražu per senas, kad su manim elgtųsi lyg su 
vaikėzu,— pasakė Struvė drebančiu balsu, užmiršęs savo 
apsimestinį geraširdiškumą. 

Borgas, jau galutinai prisisotinęs, pakilo nuo stalo 
ir tarė: 

— Po velnių, tai bent kompanija! Užmokėk, Isakai, vė- 
liau atsiimsi iš manęs; aš jau einu! 

Jis apsivilko paltą, užsidėjo skrybėlę, prisipylė tau- 
rę punšo, kliūstelėjo dar konjako, išmaukė vienu atsi- 
kvėpimu, eidamas užgesino porą žvakių, sudaužė keletą 
taurių, įsigrūdo į kišenę saują cigarų bei dėžutę degtukų 
ir iškrypavo lauk. 

— Kaip gaila, kad toks genialus žmogus šitaip ge- 
ria!— pagarbiai tarė Levis. 

Po valandžiukės Borgas vėl pasirodė tarpduryje, pri- 
ėjo tiesiai prie stalo, pasiėmęs žvakidę užsirūkė cigarą, 
išpūtė dūmus Struvei į veidą, kyštelėjo liežuvį ir išvie- 
pė krūminius dantis, paskui užpūtė žvakes ir išėjo. Levis 
užsikniaupęs ant stalo kvykė iš džiaugsmo. 

— Kokį čia pašlemėką teikeisi man pakišti? — rimtai 
paklausė Falkas. 

— Ak mielasis, dabar jis girtas, bet jis karo gydyto- 
JO ir profesoriaus sūnus... 

— Aš neklausiu, kas jo tėvas, o kas jis pats, bet jau 
nors atsakei, kodėl leidiesi mindomas šitokio šuns! O gal 
atsakytum dar į vieną klausimą, kam tu jam reikalingas? 

— Aš turiu teisę daryti bet kokią kvailystę,— iš- 
didžiai pasakė Struvė. 

— Ką gi, turėkis nors ir visas pasaulio nesąmones, 
bet turėkis pats. 

— Kas tau, brolau Levi?— meilikaujamu balsu paklau- 
sė Struvė.— Atrodai be galo rimtas! 

— Iš tiesų gaila, kad toks genijus kaip Borgas šitaip 
klaikiai geria, — tarė Levis. 

— Kaip ir kada pasireiškia jo genialumas? — paklausė 
Falkas. 

— Gali būti genijus ir nerašydamas eilių, — įgėlė 
Struvė. 

— Aš manau, kad rašyti eiles nereikia būti genijum 
ir tuo labiau nebūtina pasiversti į galviją, — pasakė Fal- 
kas. 

— Gal jau atsiskaitysim?— paklausė Struvė ir bemat 
dingo. 

Falkas su Leviu užmokėjo. Kai išėjo lauk, lijo lietas 
ir dangus buvo juodas, tik pietuose virš miesto raudonavo 
dujų žibintų pašvaistė. Samdyta karieta buvo išvažiavusi 
namo, beliko tik pasistatyti apykakles ir drožti pėsčiom. 
Tačiau, vos nuėję iki kėgelbano, išgirdo aukštai baisiau- 
sią riksmą. 


— Prakeikimas!-— šūktelėjo kažkas virš galvų, ir jie 
pamatė Borgą supantis ant šakos pačioje liepos viršūnė- 
je. Šaka čia nusvirdavo žemyn, čia vėl ūmai švysteldavo 
aukštyn, nubrėždama didžiulį lanką. 

— Oi, kolosališka!— sušuko Levis.— Nepakartojama! 

— Koks kvaišelis,— nusišypsojo Struvė, didžiuoda- 
masis savo protežė ir pasistatydamas apykaklę. 

— Eikšen, Isakai, — suriaumojo Borgas viršuje, — eik- 
šen, žydpalaiki, pasiskolinsim iš kits kito pinigų! 

— Ar daug nori?— paklausė Levis švytuodamas pi- 
nigine. 

— Aš niekada nesiskolinu mažiau kaip penkias de- 
šimtinės! 

Borgas beregint išlipo iš medžio ir įsibruko kišenėn 
banknotą. Paskui nusivilko paltą. 

— Apsivilk!-— griežtai tarė Struvė. 

— Apsivilkt! Ką čia pliauški! Kaip tu drįsti man įsa- 
kinėti? Ką! Liepi man apsivilkti? Liepi! Gal nori muštis? 

Sulig šiais žodžiais taip tvojo savo skrybėlę į me- 
džio kamieną, kad ši net subliuško, tada nusimetė fra- 
ką, liemenę ir stovėjo vienmarškinis lietaus skalbiamas! 

— Eikšen, laikraščių žiurke, susiimsim! 

Jis čiupo Struvę už liemens, pasvirduliavo su juo at- 
žagarias, ir abu nusirito į griovį. 

Falkas kiek įkabina pasileido miesto link, bet dar ilgai 
girdėjo Levio juoko salves ir džiaugsmo šūksnius: die- 
viška, kolosališka, kolosališka! Ir Borgo: išdavike, iš- 
davike! 

DVIDEŠIMTASIS SKYRIUS 


Ant altoriaus 


Spalio mėnesio vakarą N-čiopingo restorano Muros 
laikrodis išmušė septynias, kai pro duris įvirto teatro 
direktorius. Jis spindėte spindėjo, kaip spindi rupūžė, 
gavusi gerai paėsti, rodės, netveria džiaugsmu, tik jo 
veido raumenys nebuvo pratę daryti tokius išpuolius, 
todėl sušiaušė odą į neramius vingius ir dar labiau 
sumaitojo pabaisišką jo išvaizdą. Jis nuolankiai pasvei- 
kino smulkutį išdžiūvusį šeimininką, kuris stovėjo prie 
bufeto ir skaičiavo svečius. 

— Wie steht's?* — suriko direktorius; mat, kaip pri- 
simenam, jis buvo seniai atpratęs kalbėti. 

— Schėn Dank!'*— atsakė šeimininkas. 

Kadangi tuo ir baigėsi abiejų vokiečių kalbos žinios, 
toliau prašneko švediškai. 

— Na, ką pasakysit apie vaikiną, Gustavą! Argi ne pui- 
kus buvo Don Diegas! Ką? Juk aš moku daryti aktorius. 

— Žinoma, ir aš sakau! Bent vaikinas! Bet teisybę 
direktorius kalbėjot: lengviau padaryti talentą iš tokio 
žmogaus, kurio dar nėra sugadinusios kvailos knygos. .. 

— Knygos tai pražūtis! Aš puikiai žinau! Tarp kita 
ko! Ar Žinai tamsta, kas parašyta knygose! A? O aš žinau! 
Dar pamatysit, kai jaunasis Renjelmas suvaidins Hora- 
cijų, ką jis tuomet darys. Tai bus gražumėlis! Aš jam priža- 
dėjau tą rolę, nes kaulyte kaulijo, bet griežtai pareiškiau, 
kad nė iš tolo nepadėsiu, nenoriu būti atsakingas už jo ne- 
sėkmę. Ir dar pasakiau, kad duodu jam tą rolę stengda- 
masis įtikinti, kaip sunku vaidinti tokiam žmogui, kuriam 
gamta nesuteikė talento. O! Aš taip jį suminkysiu, kad jis 
ilgai nė neamtels apie roles. Kaip kažin ką! Bet ne apie 
tai ketinau šnekėti. Klausyk, ar turi tamsta laisvų kam- 
barių? 


*Kaip sekasi? (Vok.) 
**Ačiū, gerai! (Vok.) 

— Du mažuosius! 

— Kaip tik! 

— Jie visada direktoriaus paslaugoms! 

— Puiku, vakarienę dviem! Aštuntai valandai! Ap- 
tarnausi pats! 

Šių paskutinių žodžių jau nebešaukė, ir šeimininkas 
linktelėjo, parodydamas, kad suprato. 

Tą pat akimirką įžengė Falanderis. Nepasisveikinęs 
su direktorium nuėjo ir atsisėdo į savo įprastą vietą. Direk- 
is tučtuojau pakilo ir, eidamas pro bufetą, paslaptingai 

arė: 

— Aštuntą valandą! 

Ir dingo. 

Šeimininkas pastatė Falanderiui absento butelį, pa- 
dėjo įrankius. Kadangi pastarojo veide nebuvo ženklų, 
jog norėtų užmegzti pokalbį, šeimininkas išsitraukė ser- 
vetėlę ir ėmė šluostyti stalą; kai ir tas nepadėjo, pripil- 
dė degtukų dėklą ir tarė: 

— Šiandien vakarienė, mažuosiuos kambariuos! Hm! 

— Apie ką jūs čia kalbat ir ką turit galvoj? 

— Hm! Tą, kur išėjo. 

— Aha, šitą! Keista, juk jis toks šykštuolis! Tikriau- 
siai vakarieniaus vienas4 

— Ne, dviese,— atsakė šeimininkas sumirksėjęs.— 
Mažuosiuos kambariuos! Hm! 

Falanderis pastatė ausis, bet iškart susigėdo, kad klau- 
sosi apkalbų, ir nebeplėtojo šios temos; o šeimininkas 
vis tiek nenustygo. 

— Kažin kas tai galėtų būti!-— pasakė jis.— Jo žmo- 
na serga iI... 

— Kas mums darbo, su kuo tas pabaisa ketina vaišintis. 
Ar neturit kartais vakarinio laikraščio? 

Į šį klausimą šeimininkui neteko atsakyti, nes įėjo 
Renjelmas, švytintis kaip jaunuolis, kurio laukia skaisti 
ateitis. 

— Padėk į šalį absentą šį vakarą, — tarė jis, — ir leisk 
man pabūti šeimininku. Aš toks laimingas, kad norisi 
verkti! 

— Kas atsitiko? — baikščiai paklausė Falanderis.— Be- 
ne jau rolę gavai? 

— Aišku, gavau, pesimiste tu, vaidinsiu Horacijų. .. 

Falanderis apsiniaukė: 

— O ji Ofeliją!— pridūrė. 

— Iš kur tu žinai? 

— Atspėjau! 

— Nujautei! Nesunku ir nujausti! Argi manai, kad 
ji neverta! Gal atsirastų geresnė visam teatre? 

— Ne, aš sutinku! Na, o kaip tau patinka Horacijus? 

— O, nuostabus! 

— Taigi, kaip keista, kad žmonių tokios skirtingos 
nuomonės. 

— O ką tu manai? 

— Man atrodo, kad jis didžiausias niekšas iš visų 
dvariškių; juk jis visą laiką sako tik „taip“. „Taip, mano 
prince; taip, mano gerasis prince“. Jeigu jis jo draugas, 
bent retkarčiais turėtų ir „ne pasakyti, 0 ne tik pritarti 
kaip koks pataikūnas. 

— Argi vėl ketini man viską pagadinti? 

— Aišku, ir pagadinsiu! Kaipgi tu, kuriam visa žmo- 
gaus sukurta menkystė atrodo kilni ir didinga, kaip tu, 
šitaip elgdamasis, gali siekti tvarumo; jei visame kame 
įžvelgi išbaigtumą ir grožį, kaipgi tada gali veržtis prie 
absoliutaus tobulumo. Patikėk manimi, pesimizmas tai 
tikrasis idealizmas, tai krikščionių mokslas, jei tai nura- 
mins tavo sąžinę, nes krikščionybė skelbia, jog pasaulis — 
laikinybė, ir tik mirtis išvaduoja iš jos. 

— Kodėl tu neleidi man tikėti, kad pasaulis gražus, 
kodėl aš neturiu būti dėkingas tam, kuris teikia visa 
gera, ir džiaugtis tuo, ką dovanoja gyvenimas? 

— Taip, taip, džiaukis, mano drauguži, džiaukis, ti- 
kėk ir vilkis. Kadangi visi žmonės žemėje vaikosi to 
paties dalyko — laimės, — tai tikimybė, kad tu ją pa- 
sičiupsi, lygi vienetui, padalintam iš 1 439 145 300, nes 
žmonių skaičius kaip tik lygus šios trupmenos vardikliui. 
Argi tavo laimė, kurios šiandien sulaukei, verta kelių 
mėnesių kančios ir pažeminimo? Ir dar: kame toji laimė? 
Kad gavai blogą rolę, kuri nepadės tau pasiekti vadina- 
mosios laimės — aš tuo nenoriu pasakyti, jog tavęs lau- 
kia nesėkmė. Ar tu esi tikras, — jis turėjo atsikvėpti, — 
kad Agnesei pavyks suvaidinti Ofeliją? Galimas daiktas, 

kad ji, stengdamasi išnaudoti retą progą, padarys dau- 
giau, negu vaidmuo leidžia, taip būna! Bet aš gailiuosi, 
kad tave nuliūdinau, ir prašau kaip visada nebetikėti tuo, 
ką kalbu; bene gali žinoti, kur tiesa! 

— Jei nepažinočiau tavęs, ko gera, pagalvočiau, jog 
pavydi man! 

— Ne, mano vaike, aš linkiu tau, kaip ir visiems 
žmonėms, kad kuo greičiau išsipildytų jūsų troškimai, 
kad nukreiptumėt savo mintis į kokį kilnesnį tikslą, kuris 
ir taptų jūsų gyvenimo prasme. | 

— Bepiga tau šnekėti, kai laimė jau tavo rankose. 

— Argi ne tai svarbiausia! Ir išeitų, jog ne sėkmės 
trokštam, o norim pasėdėti šitaip, pasijuokti iš savo 
didžiųjų siekių, girdi — didžiųjų! 

Laikrodis išmušė aštuonias, salėje viskas sutirtėjo. 
Falanderis ūmai pašoko nuo kėdės, lyg taisydamasis eiti, 
bet paskui persibraukė ranka per kaktą ir vėl atsisėdo. 

— Ar Agnesė šįvakar pas tetą Beatę?— paklausė jis 
abejingu balsu. 

— Iš kur tu žinai? 

— O, juk savaime suprantama, jei tu čia taip ramiai 
sėdi! Tikriausiai sumanė paskaityti jai savo rolę, juk 
jau nebedaug laiko turit! 

— Taip, gal buvai ją sutikęs šįvakar, kad ir šitą ži- 
nai? 

— Ne, garbės žodis! Negaliu sugalvoti kitos priežas- 
ties, kodėl ji tokį vakarą, kai nereikia vaidinti, paliko 
tave vieną. 

— Visai teisingai galvoji. Tarp kita ko, ji prašė ma- 
ne kur nors nueiti, su kuo nors susitikti, girdi, taip ilgai 
namie sėdėjęs. Ji tokia lipšni ir rūpestinga, mano my- 
limoji! 

— Taip, ji labai lipšni! 

— Ji tik vieną vienintelį vakarą praleido ne su ma- 
nim, kai liko pas tetą ir neperspėjo manęs. Maniau, kad 
pakvaišiu, ir visą naktį nesudėjau akių. 

— Tai buvo liepos šeštą dieną, ar ne? 

— Tu mane gąsdini! Gal vaikštai kaip seklys iš paskos? 

— O kam to reikia? Aš juk žinau jūsų santykius ir 
palaikau juos kaip galėdamas! Ir kodėl žinau, kad tai 

buvo antradienį, liepos šeštą dieną, nagi todėl, kad pats 
daugybę sykių pasakojai. 

— Taip, tiesa! 

Ilgą laiką abu tylėjo. 

— Keista, — galiausiai nutraukė tylą Renjelmas,— kad 
laimė gali padaryti žmogų melancholišką; man taip ne- 
ramu šįvakar, jog geriau būtų buvę praleisti jį drauge su 
Agnese. Gal einam į mažuosius kambarius ir nusiųskim 
jos pakviesti? Juk ji gali pasakyti, kad atvažiavo svečių. 

— Taip ji niekada nepasakys; neprisivers kalbėti ne- 
tiesą! 

— O, nieko baisaus! Tą visos moterys sugeba! 

Falanderis taip keistai nužvelgė Renjelmą, kad šis 
nieko nesuprato; paskui tarė: 

— Aš pirma pažiūrėsiu, ar mažieji kambariai tušti, 
juk nuo to viskas priklausys! 

— Teisingai! 

Falanderis sulaikė Renjelmą, kai šis irgi buvo bekyląs, 
ir išėjo. Po poros minučių grįžo atgal. Baltas baltutėlis, bet 
ramus, ir tepasakė: 

— Užimti! 

— Kaip apmaudu! 

— Ką gi, patys vieni mėginsim pasilinksminti! 

Ir jie linksminosi vieni patys, valgė ir gėrė, kalbėjo 
apie gyvenimą, apie meilę ir žmonių piktumą; lig soties 
privalgę ir išgėrę, išėjo namo gulti. 


DVIDESŠIMT PIRMASIS SKYRIUS 


Siela už borto 


Rytojaus rytą Renjelmas pabudo ketvirtą valandą, nes 
pasirodė, jog kažkas šūktelėjo vardu. Jis atsisėdo 10- 
voje ir įsiklausė — buvo tylu. Susuko štoras ir išvydo 
pilką rudens rytą, lietingą ir vėjuotą. Vėl atsigulė, bet 
tuščiai mėgino užmigti. Vėjas ūžavo tokiais keistais bal- 

sais; Čia skundėsi, čia kažką ramino, čia verkė ir vaitojo. 
Mėgino galvoti apie ką nors malonaus: apie savo laime; 
pasiėmė rolę ir ėmė skaityti; bet vis kartojo „taip, mano 
prince“, tada atsiminė Falanderio žodžius ir pripažino, 
jog iš dalies jis buvo teisus. Bandė įsivaizduoti save sce- 
noje kaip Horacijų; kokia bus Agnesė-Ofelija, bet matė 
tik klastingą intrigantę, kuri, Polonijaus įkalbėta, spen- 
džia jam pinkles; norėjo nuvyti šalin tą vaizdą ir vietoj 
Agnesės išvydo žaviąją mamzelę Žaket, kuri ne per se- 
niai vaidino Ofeliją miesto teatre. Bergždžiai bandė atsi- 
kratyti šitų įkyrių minčių bei vaizdų, bet jie persekiojo 
tartum uodai. Galutinai nusikamavęs, užmigo ir toliau 
tęsė savo kančias sapne; šiaip taip ištrūkęs iš jų, pabu- 
do, bet vėl užmigo, ir tie patys reginiai vėl ėmė kartotis. 
Apie devintą valandą pabudo klykdamas, iššoko iš lovos, 
lyg norėdamas pabėgti nuo piktųjų dvasių, kurios jam 
nedavė ramybės. Priėjęs prie veidrodžio pamatė, jog 
verkęs. Jis mikliai apsitaisė, o kai norėjo autis batus, 
grindimis nubėgo voras. Jis apsidžiaugė, nes tikėjo, kad 
vorai reiškia laimę; taigi nuotaika visai pasitaisė ir jis pats 
sau priminė, kad vakare nereikia valgyti vėžių, jei nori 
gerai miegoti. Išgėrė kavos, surūkė pypkę ir atsisėdęs 
ėmė šypsotis lietaus šuorams ir vėtrai lauke, tada kažkas 
pasibeldė į duris. Jis krūptelėjo, nes šiandien bijojo 
bet kokios naujienos, nė nežinojo kodėl; tada pagalvojo 
apie vorą ir ramus nuėjo atidaryti. 

Tai buvo Falanderio tarnaitė, kuri primygtinai prašė 
ateiti pas poną Falanderį lygiai dešimtą valandą labai 
svarbiu reikalu. 

Vėl jį užpuolė neapsakomas siaubas, kuris paryčiais 
kamavo sapne. Bandė ką nors veikti tą likusią valandą. 
Tačiau nieko negalėjo nusitverti. Tada apsirengė ir nusku- 
bėjo pas Falanderį, o širdis daužėsi kažkur aukštai kai- 
riosios rankos pažastyje. 

Falanderio kambarys jau buvo sutvarkytas ir jis pats 
susiruošęs priimti svečią. Renjelmą pasveikino maloniai, 
tačiau neįprastai rimta mina. Pastarasis puolė jį klausinėti, 
bet Falanderis atsakė, kad iki dešimtos valandos nieko 
negalįs paaiškinti. Renjelmas sunerimo ir bandė nors iš- 
kvosti, ar jo nelaukia koks nemalonumas; Falanderis pasa- 

kė, jog nebus jokio nemalonumo, svarbu viską teisingai 
suprasti. Ir dar pridūrė, kad daugelį dalykų, kurie mums 
atrodo siaubingi, galima lengvai pakelti, tik nereikia jų 
perdėti. Taip praėjo laikas iki dešimtos valandos. 

Tada kažkas du sykius tyliai pabarbeno į duris, kurios 
tučtuojau atsidarė, ir įėjo Agnesė. Nė nežvilgtelėjusi, 
kas yra kambaryje, ji ištraukė raktą, užrakino duris iš 
vidaus ir žengė toliau. Bet jos veide tik trumpam šmės- 
telėjo nerimas, kai vietoj vieno žmogaus išvydo du, 
tas nerimas bemat virto malonia nuostaba, kad čia sutiko 
dar ir Renjelmą. Ji nusimetė lietpaltį ir puolė prie jo; 
Renjelmas apkabino ją, stipriai prispaudė prie krūtinės, 
lyg būtų ištisus metus jos laukęs. 

— Tavęs ilgai nebuvo, Agnese! 

— Ilgai? Ką tu nori pasakyti? 

— Man regis, jog amžinybę nesu tavęs matęs. Tu 
šiandien tokia žvali; ar gerai miegojai? 

— Argi manai, jog esu žvalesnė negu paprastai? 

— Taip, iš tiesų; paraudusi, skruostai neįdubę! Argi 
nepasisveikinsi su Falanderiu? 

Pastarasis stovėjo ramus ir klausėsi pokalbio, bet jo 
veidas buvo baltas kaip gipsas, rodės, kažką svarsto. 

— Viešpatie, koks tu nusikamavęs,— pasakė Agnesė 
ir, ištrūkusi iš Renjelmo glėbio, lengvai kaip katytė pabė- 
gėjo keletą žingsnių. 

Falanderis neatsakė. Agnesė įdėmiau nužvelgė jį ir, 
rodos, akimirksniu suprato, ką jis galvoja; jos veidas 
staiga persimainė lyg vandens paviršius, pūstelėjus vėjo 
gūsiui, bet vos menkai valandėlei; dėbtelėjusi į Renjelmą 
ir supratusi situaciją, ji ūmai vėl tapo rami ir pasiryžusi 
sutikti bet ką. 

— Ar nebūtų galima sužinoti, kokia svarbia dingstim 
mes čia esam sukviesti tokį ankstyvą metą?— linksmai 
paklausė ji, plekštelėjusi Falanderiui per petį. 

— Galima, — prašneko jis taip tvirtai ir ryžtingai, 
jog Agnesė išbalo, bet paskui krestelėjo galvą, tartum 
keisdamas minčių vagą, — šiandien mano gimtadienis, ir 
aš pakviečiau jus pusryčių. 

Agnesė, kuriai jau buvo besirodą, jog priešais atle- 
kia traukinys, bet pasisekė jo išvengti, skardžiai nusikva- 
tojo ir apkabino Falanderį. 

— Bet, kadangi užsakiau juos vienuoliktai valandai, 
teks truputį palaukti. Prašom sėstis! 

Stojo tyla, šiurpi tyla. 

— Angelas perėjo per kambarį, — pasakė Agnesė. 

— Tai tu,— tarė Renjelmas ir pagarbiai, širdingai pa- 
bučiavo jai ranką. 

Falanderis atrodė panašus į raitelį, ką tik išmestą iš 
balno, bet iš paskutiniųjų vėl mėginantį užsikabinti. 

— Šiandien rytą aš mačiau vorą,— pasakė Renjel: 
mas.— Tai laimės ženklas! 

— Araignėe matin: chagrin,— pasakė Falanderis.— 
Argi nežinai. 

— Ką tai reškia?— paklausė Agnesė. 

— Ryto voras vargą rodo. 

— Hm! 

Vėl stojo tyla, tik lietus, šuorais čaižantis į langus, 
tęsė pokalbį. 

— Šiąnakt skaičiau be galo jaudinančią knygą, — pra- 
šneko Falanderis,— užtat kone visai nemigęs. 

— Kokią knygąė4— paklausė Renjelmas, visiškai ne- 
sidomėdamas tuo, nes jam tebebuvo neramu. 

— Ji vadinasi „Pjeras Klemanas“, tai eilinė moters 
istorija, bet parašyta taip gyvai, kad daro nepaprastą 
įspūdį. 

— Kokia ta eilinė moters istorija, leiskite paklausti? — 
tarė Agnesė. 

— Neištikimybė ir veidmainiavimas, kas daugiau! 

— O Pjeras Klemanasė— paklausė Agnesė. 

— Aišku, jis liko apgautas. Jis buvo jaunas tapytojas 
ir mylėjo kito meilužę. .. 

— Dabar prisimenu, aš skaičiau tą romaną, — tarė Ag- 
nesė,— ir jis man labai patiko. Rodos, ji paskui susiža- 
dėjo su tuo, kurį tikrai mylėjo? Taip, taip ir buvo, bet 
senų ryšių vis tiek nenutraukė. Tuo autorius norėjo pa- 
rodyti, kad moteris gali mylėti dvejopai, 0 vyras tik 
vienaip. Labai teisingai. Ar ne? 

— Taip! Bet paskui atėjo diena, kai jos sužadėtiniui 
reikėjo nešti paveikslą į konkursą. .. trumpai tariant... 
ji atsidavė prefektui, ir Pjeras Klemanas tapo laimingas, 
jis galėjo vesti. 

— Ir dar rašytojas norėjo pasakyti, kad moteris gali 
viską paaukoti dėl savo mylimojo, tuo tarpu vyras... 

— Šlykštesnių žodžių dar nesu girdėjęs!-— sušuko Fa- 
landeris. 

Jis atsistojo ir priėjo prie sekretero. Staigiai atidarė jį 
ir išėmė juodą dėžutę. 

— Štai, — pasakė jis, duodamas dėžutę Agnesei.— Eik 
namo ir pamažink pasaulyje šlamšto. 

— Kas čia? — nusijuokusi paklausė Agnesė ir, atida- 
riusi dėžutę, ištraukė šešiapatronį revolverį.— Žiūrėk, 
koks puikus daikčiukas; ar ne šitą turėjai vaidindamas 
Karlą Morą? Aišku, šitą! Jis, ko gero, užtaisytas! 

Ji pakėlė revolverį, atgręžė į krosnies kaištį ir nu- 
spaudė. 

— (O dabar padėk!— tarė ji.— Čia ne žaisliukas, mano 
mielieji! 

Renjelmas sėdėjo žado netekęs. Jis viską suprato, 
bet nevaliojo žodžio ištarti, buvo taip apduitas šios mergi- 
nos kerų, kad nesugebėjo pajusti jai menkiausio priešiš- 
kumo. Žinoma, suprato, kad peilis įsmigo į širdį, tik skaus- 
mas dar nepasiekė sąmonės. 

Falanderį išmušė iš vėžių toks begalinis įžūlumas, 
ir jam reikėjo laiko atsikvošėti, nes moralinio teismo 
scena sužlugo, ir visa teatrinė išmonė davė mažai naudos. 

— Gal jau eisim?— paklausė Agnesė, taisydamasi 
prieš veidrodį plaukus. 

Falanderis atidarė duris. 

— Eik!-— pasakė jis.— Eik ir būk prakeikta; tu su- 
drumstei doro žmogaus sielos ramybę. 

— Ką tu čia paistai? Uždaryk duris, viduj ir taip ne 
per šilta. 

— Aha, teks prašnekti aiškiau. Kur tu buvai vakar 
vakare? 

— Jalmaras žino, o tu niekuo dėtas! 

— Tu buvai ne pas savo tetą; buvai išėjusi ir puotavai 
su direktorium! 

— Netiesa! 

-— Devintą valandą aš tave mačiau restorane! 

— Meluoji! Tuo metu aš buvau namie, gali paklausti 
tetos tarnaitę, kuri mane parlydėjo! 

— Šito iš tavęs niekaip nesitikėjau! 

— Gal jau baigsim tas šnekas ir kada nors išsijudin- 
sim! Daugiau neskaityk naktimis tokių kvailų knygų, nes 
dieną kraustaisi iš proto. Renkitės! 

Renjelmas turėjo nusitverti už galvos ir pasitikrinti, 
aI ji tebėra savo vietoje, nes dabar jam viskas buvo apvirtę 
aukštyn kojomis. Šiaip taip suvokes, jog galvą tebeturi, 
bandė rasti kokią nors išganingą mintį, kuri padėtų ką 
noIs suprasti, bet nerado. 

— Kur tu buvai liepos šeštą? — paklausė Falanderis 
su rūsčia teisėjo mina. 

— Kokie kvaili klausimai tau šauna į galvą; kaip 
aš galiu atsiminti, kas nutiko prieš tris mėnesius? 

— Taip, tu buvai pas mane, o Jalmarui sakei, kad 
buvai pas savo tetą. 

— Neklausyk jo,— pasakė Agnesė ir meilindamasi 
priėjo prie Renjelmo.— Jis nesiliauja kalbėjęs kvailystes. 

Tą pat akimirką Renjelmas čiupo ją už gerklės ir 
nusviedė atbulą į kertę prie krosnies, kur ji ir paliko gu- 
linti be žado ant malkų krūvos. 

Paskui užsidėjo skrybėlę, bet Falanderis turėjo pa- 
gelbėti jam apsivilkti paltą, nes visas drebėjo. 

— Einam, — pasakė jis, nusispjovė ant krosnies ir 
išėjo. 

Falanderis luktelėjo mažumėlę, pačiupinėjo Agnesės 
pulsą ir nuskubėjo paskui Renjelmą, kurį pasivijo prie 
lauko durų. 

— Aš žaviuosi tavim,— pasakė Falanderis Renjel- 
mui. — Viskas tikrai buvo aišku ir nesvarstytina. 

— Labai prašau tave, tegul taip ir lieka; mes nebedaug 
turim laiko pabūti drauge, artimiausiu traukiniu aš išva- 
žiuoju namo, dirbsiu ir stengsiuos užmiršti! Drožiam į res- 
toraną ir apsimarinkim, kaip tu sakai! 


Jie atėjo į restoraną ir pasiprašė atskiro kambario, bet 
atsisakė „mažųjų kambarių . 

Netrukus sėdėjo prie gausiai padengto stalo. 

— Ar aš nepražilęs? — paklausė Renjelmas, čiuptelėjęs 
už plaukų, kurie buvo šlaputėliai ir prilipę prie galvos. 

— Ne, drauguži, ne taip greitai žmogus pražyli; netgi aš 
dar nesu pražilęs. 

— Ar ji užsigavo? 

— Ne! 

— Tai buvo šitam kambaryje... pirmą kartą! 

Jis atsikėlė nuo stalo, svirduliuodamas žengė keletą 
žingsnių, tada susmuko ant kelių prie sofos, padėjo ant jos 
galvą ir taip pravirko, kaip verkia vaikas, įsikniaubęs į mo- 
tinos kelius. 

Falanderis atsisėdo šalia, suėmė rankomis jo galvą. 
Renjelmas pajuto, kaip kažkas karštas lyg žiežirba nukrito 
jam ant kaklo. 

— Kur tavo filosofija, mano drauguži? Duok ją šen! Aš 
skęstu! Šiaudą! Greičiau! 

— Vargšas, vargšas berniukas! 

— Aš turiu ją pamatyti! Turiu prašyti ją atleidimo! Aš 
myliu ją! Vis tiek! Vis tiek! Ar ji užsigavo? Viešpatie die- 
ve, kaip gali gyventi pasaulyje ir būti toks nelaimingas 
kaip aš! 


* 


Trečią valandą po pietų Renjelmas išvažiavo traukiniu į 
Stokholmą. Falanderis pats uždarė kupė duris ir užkabino 
kabliuką. 


DVIDEŠIMT ANTRASIS SKYRIUS 


Rustūs laikai 


Ruduo ir Selenui atnešė didelių permainų. Numirė jo di- 
dysis globėjas, ir dabar reikėjo išdildyti bet kokį prisimini- 
mą apie jį; netgi gerieji velionio darbai neturėjo gyventi 
atmintyje ilgiau už jį patį. Savaime suprantama, iškart nu- 
trūko ir stipendija, juo labiau kad Selenas buvo ne iš tokių, 
kurie ko nors reikalauja; be to, manė, jog šiuo metu jam 
ir nebūtina pagalba, juk jis vieną kartą jau buvo sulaukęs 

tokios geros paramos, 0 Matė daug jaunesniųjų, kurie la- 
biau skurdo. Tačiau turėjo pripažinti, kad ne tik saulė užge- 
so, 0 visiškai aptemo ir mažosios planetos. Nors per vasarą 
labai rūpestingai dirbo ir tobulino savo meistriškumą, pre- 
fektas pareiškė, kad jis tapo prasčiau ir jo sėkmė pavasarį 
buvusi tik laimingas atsitiktinumas; peizažo tapybos profe- 
sorius draugiškai pasakė, kad iš jo nieko neišeisią, o akade- 
mikas kritikas pasinaudojo proga reabilituotis ir vėl pa- 
tvirtinti savo nuomonę. Be to, pasikeitė ir paveikslų pirkė- 
jų skonis, tai yra tos saujelės neišmanėlių ir turčių, kurie 
diktavo skonį; peizažas turėjo vaizduoti tik vasarvietes, 
kad galėtum parduoti, bet ir tai buvo sunku, nes didžiausią 
paklausą turėjo salsvi žanriniai paveikslai ar pusnuogės fi- 
gūros. Taigi Selenui atėjo sunkūs laikai ir jam labai prastai 
sekėsi, nes nevaliojo prisiversti tapyti kitaip, negu liepė 
nuovoka. 

Tuo tarpu toli, Vyriausybės gatvėje, jis išsinuomojo tuš- 
čią fotoateljė. Butą atstojo ta pati ateljė su supuvusiomis 
grindimis ir kiauru stogu, kuris žiemą, apklotas sniego, vis 
dėlto buvo pusė bėdos, ir dar laboratorijos kambarėlis, taip 
pradvokęs kolodijum, kad tiko nebent laikyti anglims ar 
malkoms, jeigu aplinkybės leido jų turėti. Vienintelis bal- 
das buvo riešutinis pavėnės suolas su išlindusiom vinim, ir 
toks trumpas, kad, jeigu reikėdavo ant jo miegoti, o tai vi- 
sada atsitikdavo, kai šeimininkas (nuomotojas) būdavo nak- 
tį namie, užtekdavo tik iki pakinkių. Vietoj patalynės — 
pusė pledo, antroji pusė buvo užstatyta lombarde, ir nuo 
eskizų išsipūtęs aplankas. Anglies sandėlyje buvo vandens 
čiaupas ir nutekamoji anga — tualetas. 

Vieną šaltą popietę, prieš pat Kalėdas, Selenas stovėjo 
1r tapė, jau trečią kartą, naują paveikslą ant senos drobės. 
Ką tik buvo atsikėlęs iš savo kieto guolio; tarnaitė neatėjo 
pakuūrenti krosnies, pirma, kad jis neturėjo tarnaitės, o an- 
tra, kad neturėjo kuo kūrenti, dėl tos pačios priežasties tar- 
naitė neišvalė jam drabužių ir neatnešė kavos. Bet jis vis 
tiek buvo smagus ir švilpaudamas auksino dažais įstabų 
saulėlydį Gaustos kalnuose, bet tada pasigirdo keturi dvi- 
gubi pabarbenimai į duris. Selenas nedvejodamas atidarė, 
ir į vidų įėjo Ulė Montanus, labai kukliai ir plonai apsitai- 
sęs, be palto. 

— Labas rytas, Ule! Kaip sekasi? Ar gerai miegojai“ 

— Ačiū už rūpestį! 

— Kaip reikalai su sidabriniais? 

— Et, prasti! 

— O su popieriniais? 

— Popieriniai beveik nekursuoja. 

— Aha, vadinasi, jų daugiau nebeišleidžia! O verty- 
biniai popieriaiė 

— Nebėra! 

— Ar manai, kad bus sunki žiema? 

— Prie Belstos vakar mačiau daugybę svirbelių — 
tai rodo, kad reikia tikėtis speigų! 

— Ar buvai rytą pasivaikščioti? 

— Kai išėjau iš Raudonojo kambario dvyliktą valan- 
dą, taip ir praslampinėjau visą naktį! 

— Aha, tai ten buvai vakar vakare. 

— Taip, ir įsigijau du naujus pažįstamus: daktarą 
Borgą ir notarą Leviną! 

— Šit kaip, abu sukčiai! Aš juos pažįstu! O kodėl 
nepaprašei, kad priimtų nakvotiė 

— Ne, jie truputį rietė nosis, nes aš neturėjau palto ir 
todėl sarmatijausi. O, aš toks pavargęs, šiek tiek pagu- 
lėsiu ant tavo suolo! Iš pradžių nuėjau iki Katrinebergo, 
netoli Kungsholmeno, paskui sugrįžau į miestą ir tada 
pro Šiaurinį priemiestį iki Belstos! Šiandien ketinu parsi- 
samdyti pas ornamentų kalėją, kitaip numirsiu. 

— Ar teisybė, kad įstojai į darbo sąjungą „Šiaurės 
žvaigždė'? 

— Taip, tikrai! Sekmadienį aš ten skaitysiu paskaitą 
apie Švediją! 

— Puiki tema! Labai puiki! 

— Jeigu užmigsiu čia ant suolo, nežadink manęs; 
aš nežmoniškai pavargęs! 

— Nesivaržyk! Miegok! 

Po kelių minučių Ulė jau knarkė kietai įmigęs. Gulėjo 
nukarinęs galvą ir persismaugęs storą kaklą pro vieną 
suolo šoną, o kojos kabojo pro kitą šoną. 

— Vargšelis,— tarė Selenas, užmesdamas ant jo pledą. 

Vėl kažkas pabarbeno, tik ne pagal sutartinį ženk- 
lą, ir Selenas nesiteikė atidaryti; bet tada taip įnirtingai 

ėmė baladoti, kad jokie rimti pavojai atrodė negresia, 
ir Selenas atidarė duris daktarui Borgui ir notarui Levi- 
nui. Borgas pradėjo vadovauti. 

— Ar Falkas čia? 

— Ne! 

— Kas čia per malkų maišas drybso? — kalbėjo toliau 
Borgas, rodydamas snieguotu batu į Ulę. 

— Ulė Montanus! 

— Aha, tasai keistuolis, kurį Falkas buvo vakar atsi- 
vedęs. Ar dar miega? 

— Taip, miega. 

— Ir čia nakvojo? 

— Taip, nakvojo! 

— Kodėl nepasikūreni? Čia velniškai šalta! 

— Todėl, kad neturiu malkų! 

— Hm, nusiųsk atnešti! Kur tarnaitė, aš ją užkut- 
rinsiu! 

— Tarnaitė išėjo į bažnyčią. 

— Tai žadink šitą jautį, kur miega, aš pats jį nusiųsiu! 

— Ne, tegul miega!-— paprašė Selenas, užtraukdamas 
pledą ant Ulės, kuris knarkė visą laiką ir dabar tebe- 
knarkė. 

— Na, tada aš tave kitaip pamokysiu. Kas čia po grin- 
dim — žemės ar skalda? 

— Nė pats nežinau, — tarė Selenas, atsargiai sėsdama- 
sis ant lakšto kartono, kuriuo buvo išklotos grindys. 

— Ar turi daugiau šitokio kartono? 

— Taip, o kąė— paklausė Selenas, ir jo veidas nežy- 
miai paraudo. 

— Man reikia kartono ir žarsteklio! 

Borgas gavo iš Seleno ko norėjo, o Selenas nieko ne- 
suprasdamas pasiėmė tapytojo kėdutę ir atsisėdo ant 
paskleisto kartono lyg saugodamas lobį. 

Borgas nusimetė švarką ir pradėjo žarstekliu lupti 
nuo rūgščių ir lietaus sutrešusią grindlentę. 

— Ar tu pasiutai!-— suriko Selenas. 

— Aš taip darydavau Upsaloje, — pasakė Borgas. 

— (Gal, bet ne Stokholme. 

— Mat jį velniai tą Stokholmą, man šalta, ir aš turiu 
užkurti ugnį! 

— Bet nustok laužęs grindis! Juk iškart ženklu! 

— Kas man darbo, kad ženklu, supranti; ne aš čia 
gyvenu; bet kokia tvirta. 

Jis prislinko artyn prie Seleno, kumštelėjo šį su visa 
kėde, ir Selenas nusirito kūlvirsčias, nusitempdamas drau- 
ge kartoną, todėl grindys liko nuogos. 

— Koksai sukčius! Visą rietuvę malkų turi, o sėdi ir 
nieko nesako. 

— Matai, stogas kiauras, užtat ir pasidarė šitaip! 

— Man nerūpi, nuo ko šitaip pasidarė, bet ugnį aš 
vis tiek užkursiu. 

Kelis sykius smarkiai užkabinęs jis išlupo porą grind- 
lenčių, ir židinyje netrukus pleškėjo ugnis. 

Levinas tuo tarpu buvo ramus, mandagus, kantriai 
laukė. Borgas atsisėdo prie židinio ir ėmė kaitinti Žars- 
teklį. 

Vėl pasibeldė, triskart trumpai ir vienąkart ilgai. 

— Čia Falkas,— pasakė Selenas ir atidarė Falkui du- 
ris, šis įėjo kažkoks lyg nesveikas. 

— Gal tau reikia pinigų?— paklausė Borgas svečią, 
pliaukštelėjęs sau per antkrūtinę kišenę. 

— Ir dar klausi?— netikėdamas atsakė Falkas. 

— Kiek nori? Aš parūpinsiu! 

— Rimtai?— tarė Falkas, ir jo veidas nušvito. 

— Rimtai! Hm! Wie vielė Suma! Skaičius! Iš viso! 

— Ką gi, šešiasdešimt riksdalerių būtų gerai turėti! 

— Koks kuklus vaikinas, — pasakė Borgas, grįžtelėjęs 
į Leviną. 

— Taigi, klaikiai mažai! — pritarė šisai. — Glemžk, Fal- 
kai, kol galima. 

— Ne, nenoriu! Man daugiau nereikia, kam lįsti į 
skolas. Beje, juk nežinau, kada reikės grąžinti. 

— Po dvylika riksdalerių kas šeši mėnesiai, dvidešimt 
keturi riksdaleriai per metus, dviem mokėjimais, — atsakė 
Levinas tiesiai ir aiškiai. 

— Labai geros sąlygos, — tarė Falkas.— O iš kur jūs 
imat pinigų? 

— Karietininkų banke! Levinai, trauk popierių  iI 
plunksną! 

Levinas jau turėjo rankose vekselį, plunksną ir por- 

tatyvinę rašalinę. Vekselis jau buvo kažkieno užpildytas. 
Pamatęs skaičių aštuoni šimtai, Falkas truputį sudvejojo. 

— Aštuoni šimtai riksdalerių?— paklausė. 

— Imk daugiau, jeigu nepatinka. 

— Ne, daugiau nenoriu; o juk nesvarbu, kas ima pi- 
nigus, kad tik tvarkingai mokėtų. Tarp kita ko, ar jūs 
gaunat pinigus su šitais popieriais, be laidavimo? 

— Be laidavimo? Juk mes už tave laiduojam! — atsakė 
Levinas su panieka ir pasitikėjimu. 

— Taip, aš nieko nesakau, — tarė Falkas.— Esu labai 
dėkingas, kad jūs laiduojat, bet niekaip netikiu, kad čia 
kas išeitų! 


— Cha cha cha! Jau viskas gatava,— pasakė Borgas 
ir ištraukė „banko čekį“, kaip jis vadino.— Na, rašykis! 

Falkas pasirašė savo pavardę. Borgas su Levinu sto- 
vėjo šalia tartum policininkai. 

— Asesorius,— diktavo Borgas. 

— Ne, aš esu rašytojas, — atsakė Falkas. 

— Netinka, tu pažymėtas kaip asesorius, beje, šitaip 
tebėra ir adresų knygoje. 

— Ar jūs patikrinot? 

— Formalumų reikia griežtai laikytis, — rimtai pasakė 
Borgas. 

Falkas pasirašė. 

— Eikšen, Selenai, paliudyk!— įsakė Borgas. 

— Kažin, aš truputį bijau,— atsakė Selenas.— Tiek 
esu prisižiūrėjęs nelaimių su šitokiais pasirašinėjimais 
dar namie, kaime... . 

— Dabar tu ne kaime ir ne su ūkininkais turi reika- 
lo! Rašyk, jog liudiji, kad Falkas pats pasirašė savo pa- 
vardę, tiek turbūt gali padaryti. 

Selenas pasirašė, bet purtydamas galvą. 

— Kelk dabar šitą jautį, tegul jis irgi pasirašo. 

Kai jokie ruzginimai nevaliojo įkvėpti Ulei gyvybės, 
Borgas paėmė žarsteklį, jau raudonai įkaitusį, ir kyštelėjo 
miegančiajam į panosę. 

— Pabusk, šunie, ėst gausi!-— užriko jisai. 

Ulė bemat stryktelėjo ir ėmė trintis akis. 

— Paliudysi Falko parašą, supranti? 

Ulė paėmė plunksną ir, abiem laiduotojam diktuo- 
jant, pasirašė, tada norėjo vėl migti, bet Borgas neleido. 

— Ne, luktelk mažumėlę! Falkas dar pirma turės pasi- 
rašyti papildomą laidavimą. 

— Nesirašyk laidavimo, Falkai, — pasakė Ulė.— Gerai 
nesibaigs, gryna bėda! 

— Nutilk, šunie!— suriaumojo Borgas.— Eikšen, Fal- 
kai. Mes ką tik laidavom tau už paskolą, supranti; dabar 
tu pasirašysi papildomą laidavimą vietoj Struvės, kuris 
prarado teisę. 

— Ką reiškia papildomas laidavimas?— paklausė Fal- 
kas. 

— (Grynas formalumas; skolinta buvo septyni šimtai iš 
Dažytojų banko; pirma įmoka padaryta, bet toliau Struvė 
prarado teisę, ir dabar mums reikia rasti antrininką. Gera 
sena skola, taigi jokios rizikos; terminas pasibaigęs prieš 
metus! 

Falkas pasirašė, ir abu liudininkai taip pat. 

Borgas rūpestingai, su žinovo mina sulankstė vekselį 
ir atidavė Levinui, kuris tučtuojau movė prie durų. 

— Žiūrėk, kad po valandos būtum čia su pinigais, — 
pasakė Borgas,— antraip tučtuojau einu į policiją ir lie- 
piu tave sučiupti! 

Tada atsistojo ir patenkintas savo darbu atsigulė ant 
suolo, kur buvo gulėjęs Ulė. 

Pastarasis nulingavo prie židinio ir susirangė kaip 
šunelis ant grindų. 

Kurį laiką buvo tylu. 

— Klausyk, Ule,— tarė Selenas.— O jeigu ir mums 
pasirašius tokį popierėlį! 

— Tada pateksit į Rindioną,— pasakė Borgas. 

— Kas tas Rindionas?— paklausė Selenas. 

— Tokia vieta šcheruose, bet jeigu tamstoms labiau 
prie širdies Melarenas, tai ten yra Longholmenas! 

— Na, o iš rimtųjų, — paklausė Falkas,— kas bus, jei 
nustatytu laiku negalėsi įmokėti. 

— Tada imi naują paskolą Siuvėjų banke,— atsakė 
Borgas. 

— O kodėl jūs nesiskolinat Valstybės banke?— vėl 
pasiteiravo Falkas. 

— Tas sudvisęs!-— atsakė Borgas. 

— Ar tu ką nors supranti?— paklausė Ulė Seleną. 

— Nėmaž!-— atsakė šisai. 

— Suprasit kada nors, kai būsit Akademijos nariai ir 
pakliūsit į adresųį knygą! 


DVIDEŠIMT TREČIASIS 
SKYRIUS 


Audiencijos 


Kūčių išvakarių rytą Nikolausas Falkas sėdėjo savo 
kontoroje. Jis buvo gerokai pasikeitęs; laikas praretino 
šviesius plaukus ant viršugalvio, o aistros išvagojo smul- 
kius griovelius veide nutekėti rūgščiai, kuri sunkėsi iš pel- 
kėtos dirvos. Sėdėjo palinkęs prie siauros knygelės sulig 
katekizmu dydžio ir darbavosi plunksna, rodos, badė 
marginį. 

Į duris pasibeldė, ir knygelė ūmai dingo už piupitro 
durelių, o jos vietą užėmė rytinis laikraštis. Kai žmona 
įėjo, Falkas uoliai skaitė. 

— Sėsk! — tarė Falkas. 

— Neturiu laiko! Ar skaitei rytinį laikraštį? 

— Ne! 

— Šit kaip, berods, dabar skaitai! 

— Ką tik pradėjau! 

— Turbūt jau perskaitei apie Arvido eiles? 

— Ą, perskaičiau! 

— Na! Kiek gražių pagyros žodžių susilaukė! 

— Jis pats juos parašė! 

— Tą patį sakei ir vakar vakare, skaitydamas „Pilkąjį 
apsiaustą . 

— Na, tai ko nori? 

— Buvau sutikusi admirolienę, ji padėkojo už kvietimą 
ir išreiškė savo džiaugsmą, kad galės susipažinti su jaunuo- 
ju skaldu! 

— Taip ir pasakė? 

— Pasakė! 

— Hm! Aišku, galima apsirikti! Bet nenoriu tvirtinti, 
jog dėl to aš apsirikau! Tau turbūt vėl reikia pinigų“ 

— Vėl? O kada aš gavau paskutinį sykį? 

— Šel! Ir eik! Bet žiūrėk, kad iki Kalėdų daugiau nepra- 
šytum; juk žinai, kokie buvo sunkūs metai! 

— Ne, nieko nežinau! Visi sako, kad geri buvo metai! 

— Ūkininkams, taip, bet ne draudimo akcinei bendro- 
vei. Sudie. 

Ponia išėjo, o įėjo Fricas Levinas, atsargiai, lyg bijo- 
„damas įkliūti į spąstus. 

— Ko nori? — pasveikino jį Falkas. 

— A, šiaip sumaniau užsukti eidamas pro šalį. 

— Labai protingai padarei; aš kaip tik norėjau su tavim 
pasikalbėti! 

— Ką jūs sakot? 

— Ar pažįsti jaunąjį Levį? 

— Kurgi ne! 

— Perskaityk šitą raštą; balsiai! 

Levinas balsiai perskaitė: 

„Didžiulė dovana. Su mūsų pirkliams toli gražu nebū- 
dinguų dosnumu urmininkas Karlas Nikolausas Falkas, 
švęsdamas savo laimingos santuokos sukaktuves, vaikų 
lopšelio „Betliejus“" valdybai įteikė dovanojimo aktą 
dvidešimčiai tūkstančių kronų, iš kurių pusė išmokama 
tučtuojau, o likusi pusė po kilniojo aukotojo mirties. 
Dovana turi ypač didelę vertę, kadangi ponia Falk yra 
viena iš tos humaniškiausios draugijos steigėjų . 

— Ar gerai? — paklausė Falkas. 

— Puiku! Naujiems metams bus Vazos ordinas! 

— Tai va, nueik į valdybą, tai yra pas mano žmoną, 
su dovanojimo raštu bei pinigais, o paskui surasi jaunąjį 
Levį. Aišku? 

— Visiškai! 

Falkas padavė dovanojimo aktą, surašytą ant per- 
gamento, ir pinigus. 

— Suskaičiuok, ar teisingai gavai! — pasakė jis. 

Levinas atplėšė paketą ir išpūtė akis. Jame buvo pen- 
kiasdešimt įvairiaspalvių litografu atspausdintų lakštų 
didelei sumai riksdalerių. 

— Ar čia pinigai? — paklausė jis. 

— Vertybiniai popieriai, — atsakė Falkas,— penkias- 
dešimt po du šimtus „Tritono“ akcijų, kurias dovanoju 
„Betliejaus“ lopšeliui. 

— Aha, vadinasi, jos smunka, jei žiurkės pradėjo bėgti 
iš laivo? 

— Šito niekas nežino, — atsakė Falkas piktai nusijuo- 
kęs. 

— Bet tada lopšelis subankrutuos! 

— Ir kas man darbo, o tau tuo labiau. Dabar dar klau- 
syk! Tu turi. .. juk aišku, Žinai, ką tai reiškia, kai sakau, tu 
turi... 

— Žinau, žinau; patraukti į teismą, supainioti, išreika- 
lauti skolą. .. toliau, toliau! 

— Trečią dieną Kalėdų atvesti čia Arvidą pietų! 

— Tai tolygu išrauti tris šerius milžinui iš barzdos! 
Matai, kaip gerai, kad tą sykį pavasarį nepaklausiau ta- 
vęs ir nesakiau jam nieko! Žinojau, kad taip bus! 

— Žinojai! Ką tu, velniai griebtų, žinojai! Nelaidyk 
gerklės ir daryk kaip liepiu! Tai vienas dalykas. O dabar 
paskutinis! Pastebėjau šiokių tokių simptomų, kad mano 
žmoną ėmė graužti sąžinė. Matyt, bus sutikusi motiną 
ar kurią nors seserį. Kalėdos — sentimentalus metų laikas. 
Nueik į Holmeną ir pakurstyk šiek tiek ugnį! 

— Nelabai malonus uždavinys. .. 

— Marš! Sekantis! 

Levinas išėjo, ir jo vietą užėmė Nistriomas, įžengęs 
iš kito galo kambario pro slaptas duris, kurios tuoj vėl 
buvo užrakintos. Dabar dingo rytinis laikraštis ir pasirodė 
ilga siaura knygelė. 

Nistriomas atrodė galutinai nusmurgęs, viso kūno tū- 
rio likę vos trečdalis, drabužiai baisūs. Jis nuolankiai 
sustojo prie durų, išsitraukė murkšliną užrašų knygutę 
ir ėmė laukti. 

— Išaiškinai? — paklausė Falkas, uždėjęs smilių ant 
knygelės. 

— Išaiškinau! — atsakė Nistriomas atsiversdamas kny- 
gelę. 

— Numeris dvidešimt šeštas. Leitenantas Klingas: 
tūkstantis penki šimtai riksdalerių. Sumokėjo? 


211 


— Nesumokėjo! 

— Prolonguoti su bauda ir komisiniais. Ieškoti namie! 

— Į namus nejįsileidžia! 

— Pagrasink laišku, kad bus paieškomas kareivinėse! 
Numeris dvidešimt septintas. Asesorius Dalbergas: aš- 
tuoni šimtai riksdalerių. Duok pažiūrėti. Jo tėvas urmi- 
ninkas, vertinamas trisdešimt penkiais tūkstančiais riksda- 
lerių: kol kas atidėti, kad tik mokėtų procentus! Nepa- 
leisk iš akių. 

— Jis niekada nemoka procentų! 

— Pasiųsk atvirlaiškį... žinai! Be voko... įstaigos 
adresu! Numeris dvidešimt aštuntas. Kapitonas Jilen- 
borstas: keturi tūkstančiai. Nučiupau vyruką! Nesumo- 
kėjo? 

— Nesumokėjo! 

— Puiku! Veikimo taisyklės: prisistatai kareivinėse 
dvyliktą valandą. Apranga — taviškė, atseit — kompro- 
mituojanti. Raudonas paltas, nublukęs per siūlės — žinai! 

— Nepadeda; buvau nulindęs vien su surdutu per 
patį viduržiemį! 

— Tada nueisi pas laiduotojus! 

— Buvau, liepė nešdintis po velnių. Esą laidavę tik 
formaliai. 

— Tada susirasi jį patį trečiadienį pirmą valandą, 
kai posėdžiauja „Tritono“ valdyboje; nusivesk sykiu An- 
dersoną, kad būtumėt dviese. 

— Jau padaryta! 

— Na, ir kaip atrodė valdyba? — paklausė Falkas su- 
mirksėjęs. 

— Atrodė sumišusi. 

— O, sumišusi! Ar tikrai atrodė sumišusi? 

— Taip, tikrai! 

— O jis pats? 

— Išsivedė mus į prieškambarį ir pasakė sumokėsiąs, 
jei tik prižadėsim daugiau niekada čia jo neieškoti! 

— O, šit kaip! Aha! Paposėdžiauja dvi valandas per 
savaitę ir gauna šešis tūkstančius, užtat, kad vadinasi 
Jilenborstas! Palauk! Šiandien šeštadienis! Būsi „Tritone“ 
lygiai pusę pirmos; jeigu pamatysi mane tenai, o tikrai 
pamatysi, tada nė mirkt. Supratai! Puiku! Ar yra daugiau 
prašymų“ 

— Trisdešimt penki! 

— Taigi, taigi! Rytoj Kūčios. 

Falkas pavartė pluoštą vekselių; retkarčiais lūpas su- 
virpindavo šypsena ir pasigirsdavo koks žodis. 

— Viešpatie! Ir jo jau kur nueita! O jis buvo... jis 
buvo. .. atrodė toks patikimas! Taigi, taigi, taigi! Kokie 
atėjo laikai! Vadinasi, jam reikia pinigų? Tada aš nupirk- 
siu jo namą! 

Pasibeldė į duris. Piupitras užsivertė, popieriai ir 
katekizmas dingo lyg vėjo nupūsti, ir Nistriomas išėjo 
pro slaptąsias duris. 

— Pusę pirmos, — pašnibždėjo Falkas jam įkandin.— 
Dar žodį! Ar poema gatava? 

— Taip, — pasigirdo iš po žemės. 

— Puiku! Turėk Levino vekselį, kad galėtum pateikti 
kanceliarijai. Aš jam kokią dieną primygsiu uodegą! 
Suktas, bjaurybė! | 

Tada pasitaisė kaklaraištį, timptelėjo rankogalius ir 
atidarė svetainės duris. 

— O! Labą dieną, ponas Lundeli! Jūsų nuolankus 
tarnas! Prašom, prašom, žinoma! Kaip sekasi? Aš truputį 
skaitinėjau! 

Tai buvo iš tikrųjų Lundelis, apsitaisęs kaip konto- 
ros tarnautojas, pagal paskutinę madą, su laikrodžio gran- 
dinėle, užsimovęs žiedą, su pirštinėmis ir kaliošais. 

— Gal sutrukdžiau poną urmininką? 

— Ne, anaipto!l! Kaip manot, ponas Lundeli, ar užbaig- 
sim iki rytojaus? 

— Ar tikrai turi būti gatava iki rytojausė 

— Būtiniausiai! Rytoj aš lopšelyje keliu vaišes, mano 
žmona tada viešai gaus portretą ir pakabins svetainėje! 

— Aišku, tada neturi būti kliūčių, — atsakė Lundelis ir 
atsinešė iš sandėliuko molbertą bei kone baigtą drobę. 
Būkite malonus, ponas ūrmininke, pasėdėti truputį, aš dar 
tėptelsiu tai šen, tai ten! 

— Mielai! Mielai! Kurgi ne! 

Falkas sudribo ant kėdės, susikryžiavo kojas, pamėg- 
džiodamas valstybės vyrus, ir nutaisė išdidžią miną. 

— Prašom kalbėti! — pasakė  Lundelis.— Žinoma, 
veidas.ir šiaip įdomus, bet kuo daugiau charakterio niuan- 

sų jis išreiškia, tuo geriau! 
Falkas šyptelėjo, ir išdidumo bei pasitenkinimo šešėlis 
perbėgo šiurkščiais bruožais. 

— Gal ponas Lundelis papietausit pas mane trečią dieną 
Kalėdų? 

— Dėkoju... 

— Tamsta pamatysi žymių žmonių ir, ko gero, Už 
mane vertesnių įsiamžinti drobėje. 

. — Gal aš turėsiu garbės nutapyti juos? 

— Be abejo, jei tik tarsiu Žodį. 

— Ar jūs manotė 

— Be abejo! 

— O, pamačiau naują bruožą. Malonėkit nekeisti minos. 
Šitaip! Puiku! Bijau, ponas urmininke, kad netektų mums 
darbuotis visą dieną. Dar prieš akis daugybė smulkmenų, 
kurias tik šitaip gali pastebėti! Jūsų veide itin gausu 
įdomių bruožų. 

— Ką gi, tada kur nors papietausime drauge! Mums 
reikėtų dažniau bendrauti, kad ponas Lundelis turėtu- 
mėt progos geriau išstudijuoti mano veidą antrajam 
portretui — juk visada naudinga bus jį turėti! Drįstu 
atvirai pasakyti, jog nedaug asmenų yra padarę man 
tokį malonų įspūdį kaip ponas Lundelis. .. 

— Oi, ką jūs. 

— Ir dar pasakysiu tamstai, jog esu įžvalgus žmogus, 
moku atskirti nuoširdumą nuo meilikavimo. 

— Aš tą iškart pastebėjau, — įžūliai atsakė Lundelis.— 
Mano amatas išmokė mane teisingai spręsti apie Žmones. 

— Tamsta turi akį; iš tiesų ne kiekvienas sugeba pel: 
prasti mane. Pavyzdžiui, mano žmona. 

— Betgi to ir negalima reikalauti iš . moterų. 

— Ne, aš ne tą turiu galvoje! Klausykit, gal leisite 
pasiūlyti stiklą gero portveino? 

— Ačiū, ponas urmininke, bet laikausi principo nie- 
kada negerti, 2 dirbu. .. 

— Labai teišingai! Aš gerbiu tokį principą — aš apskri- 
tai gerbiu principus — ypač, jeigu jiems pritariu. 

— Bet kai nedirbu, mielai išgeriu vieną kitą stiklą. 

— Kaip ir aš... visai kaip aš. 

Laikrodis išmušė pusę pirmos. Falkas pašoko. 

— Atsiprašau, turiu čia tokį reikalą, bet tučtuojau 
grįšiu. 

— Prašom, prašom, suprantama! Reikalai užvis svar- 
biausia! 

Falkas apsirengė ir išėjo. Lundelis liko vienas kontoro- 
je. 

Jis užsidegė cigarą ir ėmė žiūrinėti portretą. Stebėda- 
mas tuo metu jo veidą, niekas nebūtų atspėjęs, ką jis 
galvoja, nes puikiai išmanė gyvenimo meną ir netgi 
vienatvei nepatikėdavo savo minčių, taip, jis bijojo 
kalbėti ir su pačiu savimi. 


DVIDEŠIMT KETVIRTASIS 
SKYRIUS 


Apie Švediją 


Nikolauso Falko bute netoli prieplaukos buvo paduotas 
desertas. Šampanas blykčiojo taurėse, atspindinčiose 
svetainės sietyno žvakių šviesą. Arvidas atsakinėjo vi- 
siems į malonius rankų paspaudimus, klausėsi kompli- 
mentų bei palinkėjimų, perspėjimų bei patarimų, visi 
norėjo būti jo sėkmės dalininkai, nes sėkmė dabar nekėlė 
abejonių. 

— Asesoriau Falkai! Turiu garbės! — pasakė Valdinin- 
kų algų mokėjimo kolegijos prezidentas, linktelėjęs per 
stalą. — Čia tai bent žanras, kurį aš suprantu! 

Falkas ramiai priėmė šį užgaulų komplimentą. 

— Kodėl jūs rašote taip melancholiškai? — paklausė 
jaunutė gražuolė, sėdinti į dešinę nuo poeto.— Galima 
pamanyti, kad jūs buvote nelaimingai įsimylėjęs. 

— Asesoriau Falkai! Leiskite išgerti į jūsų sveikatą! — 
tarė „Pilkojo apsiausto redaktorius kairėje, glostydamasis 
savo ilgą šviesią barzdą.— Kodėl ponas asesorius nerašote 
mano laikraščiuiė i 

— Nemanau, kad tamstos spausdinsite, ką aš parašysiu! 
— atsakė Falkas. 

— Kažin kas galėtų sutrukdyti? 

— Pažiūros! 

— O! Tai visai ne bėda. Galima susitarti! Betgi jūs 
ir neturite pažiūrų! 

— Į sveikatą, Falkai! — riktelėjo iš kitapus stalo visai 
apkvaitęs Lundelis.— Gyvuok! 

Levis su Borgu turėjo jį laikyti, kad nesistotų sakyti 
kalbos. 

Pirmą kartą jis buvo patekęs tarp šitokių žmonių, orūs 
svečiai ir prašmatnios vaišės mušė jam į galvą; bet 
kadangi visi jau buvo gerokai įsilinksminę, laimė, niekas 
į jį neatkreipė dėmesio. 

Arvidui Falkui, žinoma, glostė širdį regint šituos žmo- 
nes, kurie vėl priėmė jį savo draugijon, nereikalau- 
dami nei pasiaiškinti, nei liepdami atsiprašyti. Jam buvo 
gera sėdėti ant senų kėdžių, kurios priminė vaikystę 
šiuose namuose; graudu pasidarė, kai pažino stalo indus, 
kurie seniau buvo naudojami tik kartą per metus; bet 
tokia daugybė naujų žmonių blaškė jo mintis. Jis nesileido 
apgaunamas jų draugiškų veidų; galimas daiktas, jie 
nelinkėjo jam nieko pikta, bet jų gerumas priklausė nuo 
konjunktūros. Be to, visa ši puota jam atrodė panaši į mas- 
karadą. Ką toksai profesorius Borgas, didelio garso moksli- 
ninkas, turėjo bendra su jo neišsilavinusiu broliu? Jie 
buvo tos pačios bendrovės akcininkai! Ką čia veikė pasi- 
pūtėlis kapitonas Jilenborstasė Bene atėjo pavalgyti? Ne- 
įtikėtina, nors kartais Žmogus gana toli eina vien tik 
pavalgyti. O prezidentasė O admirolas? Matyt, juos rišo 
neregimos gijos, stiprios, neišpainiojamos! 

Linksmybė sruvo pro kraštus, bet juokas skardėjo 
šaižiai, šmaikštumo lig soties, bet koktaus; Falkas jautėsi 
nesmagiai, ir jam rodėsi, kad iš portreto, kabančio ties 
pianinu, į šiuos Žmones su pasidygėjimu žvelgia tėvo akys. 

Nikolausas Falkas švytėjo patenkintas; jis nematė 
ir negirdėjo nieko, kas būtų buvę nemalonu, bet kaip 
įmanydamas vengė susitikti su brolio žvilgsniu. Jie dar 
nebuvo pasikeitę nė vienu žodžiu, nes Arvidas, Levino 
nurodymu, atvyko tik tada, kai visi svečiai jau buvo 
susirinkę. 

Pietūs ėjo į pabaigą. Nikolausas pasakė kalbą apie 
„savo paties jėgą ir tvirtą valią , kurios nuveda žmogų 
į tikslą: „ekonominį savarankiškumą ir „visuomeninę pa- 
dėtį'. „Visa tai, drauge paėmus, — pasakė oratorius, — 
pagimdo savigarbos jausmą ir suteikia charakteriui tvir- 
tumo, be kurio mes negalėtume daryti jokios naudos; 
negalėtume nieko duoti visuomenei, nes tai visų mūsų 
aukščiausias tikslas, į kurį mes, gerbiami ponai, atvirai 
kalbant, veržte veržiamės! Aš keliu tostą į gerbiamų 
svečių sveikatą, džiaugdamasis, kad jie malonėjo ap- 
lankyti mano namus, ir turiu vilties, jog dar ne sykį man 
bus suteikta ši garbė!“ 

Jam atsakė kapitonas Jilenborstas, jau gerokai įkaušęs, 
išdroždamas ilgą juokaujamą prakalbą, kuri kituose na- 
muose ir esant kitokiai nuotaikai būtų buvusi pava- 
dinta skandalinga. 

Jis užsipuolė pirkleiviškas aistras, iškerojusias visur, 
ir juokais pareiškė, jog jam visai nestingą savigarbos, 
nors ekonominio savarankiškumo ir labai pasigendąs; 
kaip tik šiandien rytą jam tekę turėti itin nemalonių 
reikalų, bet vis dėlto užtekę charakterio tvirtybės ateiti 
į Šitas vaišes, O savo visuomeninę padėtį jis laikąs ne 
blogesne už kitų, juk turbūt ir jie tą pripažįstą, jeigu jam 
buvo suteikta garbė sėdėti prie šio stalo pas tokius žavius 
šeimininkus! 

Jam baigus, svečiai lengviau atsiduso, nes „rodėsi, 
kad perkūnija atūžė“, kaip pasakė gražuolė, sėdinti šalia 
Arvido Falko, ir šis karštai pritarė jos pastabai. 

Aplink buvo,tiek melo, tiek veidmainystės, kad Falkas 
pasijuto prislėgtas ir troško bėgti šalin. Jam rodėsi, jog 
šie žmonės, be abejonės, dori ir garbingi, tartum surakinti 
nematoma grandine, kurią protarpiais įniršę drasko danti- 
mis; štai kapitonas Jilenborstas, juk jis atvirai, nors 
ir juokaudamas, niekina šeimininką. Rūko cigarus svetai- 
nėje, nevalyvai plaikstosi, apsimesdamas, jog nemato 
moterų. Spjaudo ant krosnies koklių, negailestingai kone- 
veikia oleografijas, kabančias sienose, koktisi raudonme- 
džio baldais. Kiti svečiai, nepamiršdami savo orumo, deda- 
si abejingi, bet aiškiai pritaria jam. 

Suirzęs ir nusivylęs Arvidas pakilo ir slapčiomis išėjo. 

Žemai gatvėje jo laukė Ulė Montanus. 

— Aš jau maniau, kad neateisi — pasakė Ulė.— Ten 
taip gražiai šviečia! 

— Ak, štai dėl ko! Gaila, kad tavęs ten nebuvo! 

— Na, o kaip elgiasi Lundelis aukštuomenėj? 

— Nepavydėk jam! Jo laukia liūdnos dienos, jeigu 
pasuks portretisto keliu! Verčiau pakalbėkim apie ką kita! 
Žinai, aš taip nekantriai laukiau šio vakaro, kada galėsiu 
iš arti pamatyti darbininkus! O, esu tikras, kad ten bus 
gaivuma po tvankos; rodos, einu pasivaikščioti į mišką, 
ilgai išgulėjęs ligoninėje! Kažin, ar nesuduš ta mano iliu- 
zija? 

— Darbininkas įtarus, verčiau būti atsargiam! 

— Ar jis taurus? Ar laisvas nuo skrupulų! O gal pries- 
pauda sužalojo jį? 

— Pats pamatysi! Daug kas kitaip pasaulyje, negu 
įsivaizduoji! 

— Deja, taip yra. 

Po pusvalandžio jie atsidūrė „Šiaurės žvaigždės“ dar- 
bininkų sąjungos didžiulėje salėje, kuri jau buvo sausa- 
kimša žmonių. Juodas Falko frakas padarė ne per geriau- 
sią įspūdį, ir jam teko sutikti daugelį niūrių žvilgsnių. 

Ulė pristatė Falką išstypėliui, sudžiūvusiam ir kosin- 
čiam vyrui su fanatiko veidu: 

— Stalius Eriksonas! 

— Aha, — atsakė šisai.— Ar šitas ponas irgi nori pa- 
tekti į riksdagąė Man regis, per skystos blauzdos! 

— Ne, ne, — atsakė Ulė.— Jis iš laikraščio! 

— Iš kokio laikraščio? Visokių rūšių yra laikraščių! 
Gal jis čia atėjo pasityčioti iš mūsų? 

— Ne, nieku gyvu,— pasakė Ulė.— Jis darbininkų 
draugas ir dėl jūsų padarys viską. 

— Aha! Čia kitas dalykas! Bet aš bijau šitokių ponų; 
vienas toks gyveno pas mus, tikriau sakant, tam pačiam 
name ant Baltojo kalno, šeimininko patikėtinis — to bjau- 
rybės pavardė Struvė. 

Taukštelėjo plaktukas, ir į pirmininkaujančio vietą 
atsisėdo vidutinio amžiaus žmogus. Tai buvo karietų 
meistras Liofgrenas, miesto municipaliteto narys ir meda- 
lio „Litteris et Artibus“ savininkas. Vykdydamas įvairias 

municipaliteto užduotis, jis buvo įgijęs nemaža aktoriaus 
manierų, 0 iš pažiūros tapęs toks įtaigus, jog galėdavo 
nuslopinti audrą ir nutildyti triukšmą. Didelis teisėjo 
perukas gaubė platų veidą, papuoštą žandenomis ir aki- 
niais. 

Šalia jo sėdėjo sekretorius, ir Falkas atpažino, jog 
tai vienas didžiosios kolegijos tarnautojas. Šis turėjo 
pensnė ir su paniekinama šypsena reiškė savo nepritarimą 
kone visiems kalbantiems. Pirmoje eilėje žemiau pir- 
mininkaujančio pakylos sėdėjo svarbiausi nariai: karinin- 
kai, tarnautojai, urmininkai, kurie tvirtai rėmė visus loja- 
lius pasiūlymus ir su parlamentarams būdingu gudrumu 
žlugdė bet kokį reformos projektą. 

Sekretorius perskaitė protokolą, kurį.pirmoji eilė pa- 
tikslino ir patvirtino. Tada buvo išklausyta pranešimo 
pirmuoju klausimu. 

„Parengiamasis komitetas siūlo „Šiaurės žvaigždės“ 
darbininkų sąjungos vardu išreikšti pasipiktinimą, kurį 
kiekvienas susipratęs pilietis turėtų jausti tam neteisėtam 
judėjimui, vadinamam streikais ir apėmusiam kone visą 
Europą . 

— Ar sąjunga pritaria... 

— Ta-aip! — suriko pirmoji eilė. 

— Ponas pirmininke! — šūktelėjo stalius iš Baltojo kal- 
no. 

— Kas ten kelia triukšmą? — paklausė pirmininkaujan- 
tis, žiūrėdamas pro akinius su tokia mina, jog, rodės, bemat 
paims lazdą. 

— Čia niekas triukšmo nekelia; tik aš reikalauju žo- 
džio! — atsakė stalius. 

— Kas aš? 

— Meistras Eriksonas! 

— Meistras? Kada gi pasidarei meistrasė 

— Aš baigęs mokslą pameistrys, tik niekada neturėjau 
lėšų įsigyti patentui, bet sugebu ne blogiau už bet ką kitą 
ir dirbu savarankiškai! Štai ką pasakysiu! 

— Gal pameistrys Eriksonas malonėtų atsisėsti ir dau- 
giau netrukdyti mūsų. Ar sąjunga pritaria sprendimui? 

— Ponas pirmininke! 

— Kas neaišku“ 

— Aš noriu žodžio! Paklausykit manęs, ponai! — užri- 

— Eriksonas turi žodį! — sumurmėjo kažkas gale salės. 

— Ar pameistrys Eriksonas rašosi su x, ar su ks? — 
paklausė pirmininkaujantis sekretoriui sufleruojant. 

Pirmoje eilėje pasigirdo skardus juokas. 

— Aš nesirašau, gerbiami ponai, aš diskutuoju! — 
pasakė stalius degančiomis akimis.— Taip, tikrai! Jeigu 
mano žodis ką reikštų, aš pasakvčiau, kad teisingai daro 
tie, kur streikuoja, mat meistrai ir fabrikantai penisi, 
nieko neveikia, tik laksto pas kits kitą į svečius ir visokiais 
šūdniekiais užsiiminėja, o darbininkas už tai turi varvinti 
prakaitą! Bet mes gerai žinom, kodėl! jūs nenorit mokėti 
už darbą, juk tada mes gautume teisę balsuoti renkant 
riksdagą, o šito kaip tik bijot... 

— Ponas pirmininke! 

— Rotmistras fon Spornas! 

— Ir mes žinom, kad mokesčių komitetas tuoj numuša 
procentą, kai suma pasiekia tam tikrą lygį. Jeigu mano 
žodis ką reikštų, pasakyčiau dar ir daugiau, betgi kas iš 
to... 

— Rotmistras fon Spornas! 

— Ponas pirmininke, gerbiami ponai! Didžiai netikėta, 
kad tokiam susirinkime kaip šisai, kuris savo veikla 
pelnė visų pagarbą (netgi dalyvaujant karaliui) ir gerą 
vardą, piliečiai be jokio parlamentinio takto drįsta komp- 
romituoti garbingą sąjungą įvairiais begėdiškais ir įžūliais 
būdais. Patikėkite manim, ponai, kad nieko panašaus 
neatsitiktų tokioje šalyje, kur jaunimas mokomas karinės 
disciplinos. .. 

— Visuotinė karinė prievolė! — pasakė Eriksonas Ulei. 
—,.. kur žmonės pratinami valdytis patys ir valdyti 
kitus! Aš išreiškiu visų mūsų viltį, kad šitoks nemalonus 
įvykis daugiau nepasikartos tarp mūsų. .. aš sakau tarp 
mūsų — nes aš irgi esu darbininkas... visi mes esame 
darbininkai prieš visagalį. .. ir aš sakau, kaip šios sąjun- 
gos narys, ir toji diena bus gedulo diena, kai aš turėsiu 
atsiimti žodžius, kuriuos neseniai esu pasakęs kitame — 
Karinės prievolės bičiulių nacionalinės sąjungos — susi- 
rinkime: aš labai vertinu švedų darbininką! 

— Bravo! Bravo! Bravo! 

— Ar sąjunga pritaria Parengiamojo komiteto pasiū- 
lymui? 

— Taip! Taip! 

Antrasis klausimas: 

— Kai kurių narių paskatintas, Parengiamasis komite- 
tas siūlo darbininkų sąjungai, pagerbiant jo Karališkosios 
didenybės Dalslando hercogo koniirmaciją, taip pat paro- 
dant švedų darbininkų prielankumą karaliaus rūmams 
ir ypač išreiškiant pasipiktinimą darbininkų riaušėmis, 
kurios, pasivadinusios Komuna, niokoja Prancūzijos sos- 
tinę, vieningai surinkti lėšas garbės dovanai, kurios vertė 
vis dėlto neperžengtų trijų tūkstančių riksdalerių. 

— Ponas pirmininke! 

— Daktaras Haberfeldas! 

— Ne, čia aš, Eriksonas, prašau žodžio! 

— Aha! Na, ką gi! Eriksonui suteikiamas žodis! 

— Aš turiu pranešti, kad ne darbininkai padarė Komu- 
ną Paryžiuje, o tarnautojai, advokatai, karininkai — tokie 
pat karinės prievolės bičiuliai — ir laikraštininkai, štai kas 
ją padarė! Ir jeigu mano žodis ką reikštų, prašyčiau 
tamstas parodyti savo pagarbą konfirmantų albumu! 

— Ar sąjunga pritaria komiteto pasiūlymui? 

— Taip! Taip! 

Paskui raštininkai pradėjo rašyti bei tikrinti, visi 
suklego kaip tikram riksdage. 

— Ar čia visada taip būna? — paklausė Falkas. 

— Bene tamstai atrodo, kad linksma? — atsakė Erikso- 
nas.— Nors plaukus nuo galvos raukis. Aš pavadinčiau 
tai korupcija ir išdavyste. Savanaudiškumu ir niekšybe; nė 
vieno sąžiningo žmogaus, kuris ką nors nuveiktų; užtat 
bus taip, o ne kitaip! 

— O kas bus? 

— Pamatysim! — tarė stalius, nučiupęs Ulės ranką.— 
Ar tu pasiruošęs? — pridūrė.— Laikykis tvirtai, nes gausi 
kritikos! 

Ulė gudriai linktelėjo. š 

— Ornamentų kalėjo pameistrys Ulofas Montanus 
siūlosi padaryti pranešimą apie Švediją, — pasakė pir- 
mininkaujantis.— Tema, kaip aš suprantu, plati ir neapi- 
brėžta, bet jeigu jis prižada baigti per pusvalandį, mes 
paklausysim. Ką manot, ponai? 

— Taip! 

— Ponas Montanau, prašoin čia. 

Ulė pasipurtė lyg šuo prieš liuokteldamas ir nuėjo 
pro susirinkusius, o šie nulydėjo jį žvilgsniais. 

Pirmininkaujantis pradėjo nedidelį pokalbį su pirmąja 
eile, o sekretorius nusižiovavęs pasiėmė laikraštį, rody- 
damas, kad nelabai ketina klausytis pranešimo. 

Tuo tarpu Ulė užsilipo ant pakylos, primerkė savo 
sunkius vokus, keletą sykių pajudino žandikaulius, norė- 
damas apgauti klausytojus, atseit, jau kalba ir, kai visai 
tapo tylu, taip tylu, kad buvo girdėti, ką pirmininkau- 
jantis sako rotmistrui, prašneko. 

— Apie Švediją. Keletas minčių. 

Padarė pauzę. 

— Mano ponai! Turbūt negalima laikyti nepagrįstu 
tokį tvirtinimą, jog vaisingiausia mūsų dienų idėja ir 
pagrindinė varomoji! jėga yra pastangos įveikti trumpare- 
gę tautinę savimonę, kuri skiria tautas ir nuteikia prie- 
šiškai kita kitai; mes jau žinom tas priemones, kurios 
tam naudojamos — tarptautinės parodos ir jų pasekmės — 
garbės diplomai. 

(Klausytojai žvalgėsi į vienas antrą nesuprasdami. 

— Kam jis čia nori įgelti — pasakė Eriksonas.— 
Kiek tiesmukai, bet šiaip nieko!) 

— Švedų tauta, kaip visada, šiuo metu žengia civili- 
zacijos priešaky ir moka geriau už kitas išprususias tau- 
tas paversti kosmopolitines idėjas itin veiksmingomis ir, 
jeigu spręsime iš tų skaičių, kurie mums prieinami, yra 
pažengusi gana toli. Prie to prisidėjo labai patogios ap- 
linkybės, ir čia jas trumpai panagrinėsiu, kad po to ga- 
lėčiau pereiti prie suprantamesnių dalykų, kaip valdymo 
formos, mokesčių sistema ir panašiai. 

(— Ilgokai užtruks, — pasakė Eriksonas, kumštelėjęs 
Falkui į pašonę.— Bet smagu klausyti!) 

— Kaip žinome, Švedija kitados buvo Vokietijos kolo- 
nija, ir kalba, kuri išliko beveik nepakitusi iki mūsų 
dienų, yra vokiečių žemaičių, turinti dvylika dialektų. 
Si aplinkybė, būtent kad vienai provincijai buvo sunku 
susikalbėti su kita, tapo galingu faktorium, stabdančiu 
nesveikos nacionalinės savimonės vystymąsi. Tuo tarpu 
kitos laimingos aplinkybės trukdė vienpusiškai vokiečių 

įtakai plisti, kuri kadaise, pavyzdžiui, Albrekto Mekle- 
burgiečio?ė laikais, tiek buvo įsigalėjusi, kad Švedija 
tapo Vokietijos provincija. Aš turiu galvoje pirmiausia 
užgrobtas danų provincijas: Skonę, Halandą, Blekingę, 
Bohusleną ir Dalslandą; turtingiausios Švedijos provinci- 
jos apgyventos danų, kurie tebekalba savo krašto kalba ir 
nesutinka pripažinti švedų viešpatavimo. 

(— Dievaži, kurgi jis suka? Ar iškvaišo?) 

— Pavyzdžiui, Skonės gyventojai iki šiol Kopenha- 
gą laiko sostine ir riksdage susibūrę į vyriausybei priešin- 
gą partiją. Lygiai taip pat yra su Geteborgu, kuris irgi 
nepripažįsta Stokholmo valstybės sostine; ir ten šiuo 
metu viešpatauja anglai, įkūrę savo koloniją. Šita nacija, 
anglai, žuvauja pakrantėje, ir žiemos metu kone visa 
stambioji prekyba jų rankose; vasarą jie vėl išvažiuoja 
atgal ir švaisto įgytus turtus Škotijos plokštikalnėje. 
Beje, labai puikūs žmonės! Anglai dar leidžia didelį laik- 
raštį, kur giria savo pačių veiklą, visai nepeikdami kitų. 

Paskui nepamirškime imigrantų, kurie protarpiais už- 
plūsdavo gana gausiai. Suomijos miškuose mes turime 
suomių, bet jų turime ir sostinėje, kur jie atsikraus- 
tė esant sunkioms politinėms sąlygoms namuose. 

Mūsų stambiosiose geležies gamyklose yra daug valo- 
nų, atsikėlusių septynioliktam amžiuje ir šiandien tebekal- 
bančių savo darkyta prancūzų kalba. Kaip žinia, valonas 
įvedė Švedijoje naująją konstituciją, atsigabenęs ją iš 
Valonijos. Atkaklūs žmonės ir gana sąžiningi! 

(— Ne, ką jis ten. .. kipšą plepa!) 

— Gustavo Adolfo?“ laikais atsibeldė daugybė škotų 
valkatų, kurie čia parsisamdė kareiviais, o vėliau pateko 
net į riterių rūmus! 

Rytinėje pakrantėje gyvena daug šeimų, kurių sakmės 
primena ateivius iš Livonijos ir kitų slaviškų provinci- 
jų, todėl čia dažnai pamatysi grynai totorišką tipą. 

Aš tvirtinu, kad švedų tauta pačiu tiesiausiu keliu 
ėjo į denacionalizaciją! Atsiverskite „Švedų diduomenės 
heraldiką“ ir suskaičiuokit, kiek rasit švediškų vardų. 
Jeigu jie viršys dvidešimt penkis L - galėsit man 
nupjauti nosį, gerbiami ponai! 

Atsiverskite adresų knygą, iš akies; aš pats suskai- 

čiavau pavardes, prasidedančias raide G, ir iš keturių 
šimtų du šimtai pavardžių buvo nemusiškos. Kame- prie- 
žastis? Priežasčių daug, bet svarbiausios štai: svetimša- 
lės dinastijos ir grobuoniški karai. Prisiminę, kiek nevy- 
kėlių sėdėjo švedų soste, neatsistebėsim, kad mūsų tauta 
dar ir šiandien tokia ištikima karaliui. Konstitucijos nu- 
rodymas, kad Švedijos karalius visada turi būti užsie- 
nietis, neabejotinai turėjo privesti prie denacionalizacijos 
ir privedė! Esu tikras, kad šalis gali tik laimėti, prisijungusi 
prie svetimų nacijų, nes prarasti neturi ko — juk negalima 
prarasti to, ko neturi. Mūsų tautai paprasčių paprasčiausiai 
trūksta tautiškumo, tą pastebėjo Tegneris dar tūkstantis 
aštuoni šimtai vienuoliktais metais ir trumparegiškai ap- 
gailestavo savo „Švedijoje““"?, bet tada jau buvo per vėlu, 
nes rasė buvo sugadinta telkiant kariuomenę per kvailus 
grobuoniškus karus. Iš milijono gyventojų, kurių Gustavo 
Antrojo Adolfo laikais būta šalyje, paimta į kariuomene ir 
sužalota septyniasdešimt tūkstančių pilnaverčių vyrų. Kiek 
suniokojo Karolis Dešimtasis, Vienuoliktasis ir Dvylik- 
tasis*', negaliu pasakyti, bet lengva įsivaizduoti, kokių 
įpėdinių sulaukė namie likę, jeigu buvo pripažinti kaip ne- 
tinkami karinei tarnybai. 

Aš grįžtu prie savo teiginio, kad mums trūksta tau- 
tišikumo. Pasakykit man kas nors, ką galim pavadinti 
švedišku Švedijoje, be mūsų pušų, eglių ir rūdynų, kurie 
greitai neturės paklausos rinkoje! Kokios mūsų liaudies 
dainosė Prancūziški, angliški ir vokiški romansai, prastai 
išversti! Kokie tautiniai drabužiai, kuriems išnykus taip 
apgailestaujame? Seni viduramžių ponų skarmalai! Jau 
Gustavo Pirmojo laikais Dalarnos gyventojai reikalavo 
bausti tuos, kurie dėvi patrumpintus ir margus drabužius. 
Turbūt margi dvariškių apdarai ir burgundiškos eilutės 
dar nebuvo pasiekusios Dalarnos moterų! Ir, be abejo- 
nės, nuo to laiko jos daug kartų buvo keistos pagal madą. 

Pasakykit man nors vieną švedišką eilėraštį, meno 
ar muzikos kūrinį, kad būtų tikrai švediškas ir tuo skir- 
tųsi nuo ne švediškų! Parodykit man švedišką pastatą! 
Jų nėra, o jei yra, tai arba blogi, arba mėgdžioja užsienio 
pavyzdžius. 

Manau, jog nebus perdėta, jeigu pasakysiu, kad švedų 

tauta betalentė, pasipūtusi, linkusi vergauti, pavydi, smul- 
kmeniška ir šiurkšti tauta! Ir užtat ji ritasi į pražūtį, 
nesulaikomai ritasi! 

(Salėje kilo triukšmas! Tačiau buvo galima girdėti pa- 
vienius balsus, šaukiančius Karolio Dvyliktojo vardą.) 

— Mano ponai, Karolis Dvyliktasis numirė ir tegul 
sau ilsisi iki sekančio jubiliejaus! Kaip tik jam turime 
būti labiausiai dėkingi už mūsų denacionalizaciją, ir užtat 
prašau sykiu su manim sušukti keturis kartus „valio'! 
Mano ponai! Tegyvuoja Karolis Dvyliktasis! 

(— Prašau visus laikytis tvarkos! — šūktelėjo pirmi- 
ninkaujantis.) 

— Ar galima įsivaizduoti didesnę kiaulystę, kai tauta 
mokosi iš užsienio kurti eiles! Kur jūs rasit tokius jaučius, 
kurie tūkstantį šešis šimtus metų sekiojo paskui plūgą, 
o nesugalvojo dainų! Bet štai atsiranda keistuolis iš Karolio 
Vienuoliktojo rūmų ir sužlugdo visą denacionalizavimo 
darbą! Iki tol rašyta vokiškai, o dabar pradėta rašyti 
švediškai! Užtat prašau ponus pritarti man, kai aš sušuk- 
siu: šalin kvailą šunpalaikį Georgą Šernjelmą!?? 

(— Kaip jo pavardė? Edvardas Šerstriomas! — Pirmi- 
ninkaujantis daužo plaktuku į stalą. Subruzdimas.— Už- 
tenka! Šalin išdaviką! Jis tyčiojasi iš mūsų!) 

— Švedų tauta moka tik rėkauti ir peštis, kaip aš 
girdžiu! Ir kadangi man neleidžiama tęsti toliau ir pereiti 
prie valdymo ir karališkųjų dvarų, tenoriu pasakyti, kad 
tokie palaižūnai ir niekšai, kurių prisiklausiau šįvakar, su- 
brendę patvaldystei! Ir jūs jos sulauksit! Kaip kažin ką! 
Turėsit patvaldystę! | 

(Kumštelėjimas į nugarą užkišo gerklę kalbėtojui, ir 
šis turėjo nusitverti už tribūnos, kad nepargriūtų.) 

— Nedėkingi padarai, kurie nenori klausytis teisy- 
bės... 

(— Varykit jį šalin! Sudraskykit į skutus! — Ulė buvo 
nutrenktas nuo paaukštinimo, bet vis tiek paskutinę aki- 
mirką, kuliamas iš visų pusių, suriko lyg pašėlęs:— 
Tegyvuoja Karolis Dvyliktasis! Šalin Georgą Šernjelmą!) 

Ulė su Falku atsidūrė gatvėje. 

— Kas čia tau užėjo? — paklausė Falkas.— Bene protas 
susimaišė! 

— Taip, tikriausiai! Kone šešias savaites ruošiausi 
šitai kalbai, žodis žodin buvau išmokęs ką sakysiu, bet 
kai atsistojau ir pamačiau tas akis, sužlugau galutinai; 
visa gudri argumentacija subyrėjo į šipulius, žemė, ro- 
dos, išslydo iš po kojų, o mintys regzte susiraizgė! Ar 
baisiai kvailai atrodė? 

— Taip, prastokai, ir laikraščiai tave užsipuls! 

— Et, labai gaila! O maniau, jog kalbu aiškiausiai! 
Bet vis tiek gerai, kad aš jiems užkūriau pirtį! 

— Šitaip tu tik pakenksi sau ir niekada nebegalėsi 
kalbėti! 

Ulė atsiduso. 

— Dievaži, ko gi tu prikibai prie Karolio Dvylikto- 
jo? Tai buvo užvis blogiausia! 

— Neklausinėk manęs! Aš nieko nežinau! Ar dar tebe- 
myli darbininką? — pasakė Ulė. 

— Man gaila jo, kad leidžiasi apgaudinėjamas avan- 
tiūristų, ir aš niekada jo siekimų neišduosiu, nes jo sie- 
kimai yra pagrindinė artimiausios ateities problema, ir 
prieš ją visa jūsų politika neverta nė skatiko! 

Ulė su Falku, pamažu žingsniuodami, vėl atsidūrė 
mieste, 0 čia pasuko į Naująją gatvelę ir įėjo į „Neapolio“ 
kavinę. 

Buvo dešimta valanda ir kavinėje beveik tuščia. Tiktai 
prie staliuko netoli bufeto sėdėjo vienintelis lankytojas. 
Jis kažką skaitė iš knygos jaunai merginai, siuvančiai siu- 
vinį. Buvo miela ir gražu į juos žiūrėti, ir tai turbūt 
padarė Falkui didžiulį įspūdį, nes jis staiga subruzdo, veido 
mina pasikeitė. 

— Selenai! O, tai tu čia! Labas vakaras, Beda! — tarė 
Falkas su jam labai nebūdingu apsimestiniu širdingumu ir 
sučiupo merginos ranką. 

— Ką aš regiu, Falkai! — pasakė Selenas.— Ar tu, 
brolau, irgi čia -užsuki! Jau maniau, jog kažkas nutiko, 
taip retai matomės Raudonajame kambaryje. 

Falkas ir Beda susižvalgė. Mergina, kaip tokioje vie- 
toje, atrodė visai daili, malonaus inteligentiško, bet liūdno 
veido; liekna figūra, paženklinta valiūkiškų, nekaltų linijų 
žaismo; akys įstrižos ir pakeltos aukštyn, rodės, kad ji 
baidosi nelaimės iš dangaus, tačiau galėjo žaisti bet kokį 

žaidimą, jeigu tik nusiteikdavo. 

— Koks tu rimtas! — pasakė ji Falkui, žvelgdama į 
siuvinį. 

— Buvau rimtam susirinkime, — atsakė Falkas ir parau- 
do lyg mergaitė.— Ką jūs čia skaitėt? 

— Skaičiau dedikaciją „Faustui'“,— atsakė Selenas ir 
ištiesęs ranką ėmė čiupinėti Bedos siuvinį. 

Tamsus šešėlis apniaukė Falko veidą. Pokalbis darėsi 
sunkus ir nemalonus. Ulė sėdėjo susimąstęs, tarsi galvojo 
apie savižudybe. 

Falkas paprašė laikraščio ir gavo „Nepaperkamąjį . 
Staiga jam toptelėjo, jog užmiršo pažiūrėti, ką šisai rašo 
apie jo eiles. Jis išskleidė laikraštį ir dirstelėjo į trečią 
puslapį; čia rado, ko ieškojo. Nebuvo nei pagyrų, nei 
šiurkščių priekaištų, nes straipsnis parašytas su neabe- 
jotinu ir dideliu susidomėjimu. Recenzentui Falko poezija 
atrodė nei blogesnė, nei geresnė už kitų šio meto poetų, 
bet tokia pat egoistė ir neprasminga; ji vaizduojanti tik 
paties poeto išgyvenimus, neleistinus ryšius, išgalvotus 
ar tikrus, koketuojanti su smulkiomis nuodėmėmis, bet 
neapgailestaujanti stambių; ji nė kiek ne geresnė už ang- 
lų buržuazinę poeziją, autoriui, girdi, reikėję prieš titulinį 
puslapį įdėti graviūrą, tai būtų atstoję iliustraciją tekstui 
ir taip toliau. Šios primityvios tiesos labai skaudžiai pavei- 
kė Falką, kuris iki šiol tebuvo skaitęs „Pilkajam apsiauste' 
Struvės panegiriką ir asmeninės simpatijos padiktuotą 
teigiamą recenziją „Raudonkepuraitėje“. Jis greitai atsis- 
veikino ir pakilo eiti. 

— Ar jau išeini — paklausė Beda. 

— Taip! Ar susitiksim rytojė 

— Aišku, kaip visada! Labanakt! 

Selenas su Ule irgi išsekė paskui. 

— Puiki mergiotė, — pasakė Selenas, kai jie tylėdami 
paėjo galiuką! 

— Prašau apie ją kalbėti truputį santūriau! 

— Kiek suprantu, brolau, esi ją įsimylėjęs? 

— Taip, įsimylėjęs, ir tikiuosi, jog atleisi man už tai. 

— Gink dieve, nestosiu jums skersai kelio! 

— Ir prašyčiau nieko bloga apie ją negalvoti. .. 

— Ne, aš ir negalvoju! Ji kadaise dirbo teatre. .. 

— Iš kur tu žinai? Ji man niekad to nėra pasakojusi! 

— Tau ne, o man pasakojo! Tom šėtonėm nieku gyvu 
nereikia tikėti! 

— Betgi tai nieko bloga! Kai tik galėsiu, ištrauksiu ją 
iš šitos vietos; mūsų santykiai apsiriboja tuo, kad rytais 
einam pasivaikščioti į Hagos parką ir geriam šaltinio 
vandenį. 

— Kokie nekalti! O vakarais ar neinat kur nors pasi- 
vaišinti? 

— Niekada net nepagalvojau jai šitaip nedorai siūlyti, 
juk ji su panieka atsisakytų! Tu juokiesi! Juokis, juokis; 
aš dar tikiu mylinčia moterim, nors ir kokiai klasei ji 
priklausytų, nors kažin kiek nuotykių būtų turėjusi iki 
šiol. Ji man pasakojo, kad jos gyvenimas nebuvęs tyras, 
bet aš prižadėjau niekada jos neklausinėti apie praeitį! 

— Iš tikrųjų viskas rimtai! 

— Taip, rimtai! 

— Tada kitas dalykas! Labanakt, brolau Falkai! Ulė 
turbūt eis su manim! 

— Labanakt! 

— Vargšas Falkas,— pasakė Selenas Ulei.— Teks jam 
nueiti erškėčių kelią, bet tai neišvengiama, kaip neišven- 
giama dantis pakeisti, be viso to nebūsi vyras! 

— O kas toji mergina? — stačiai iš mandagumo pa- 
klausė Ulė, nes jo mintys buvo toli. 

— Šiaip visai nebloga, tik Falkas per daug rimtai 
Žiūri; regis, ir ji taip pat, kol turi vilties jį laimėti, bet jei- 
gu teks ilgai laukti, pabaigs kantrybę, ir ką gali žinoti, 
ar protarpiais neims ieškoti pramogų kur nors kitur. Ne, 
jūs neišmanot tokių dalykų; nereikia delsti, o čiupti iš 
karto, nes dar kas kitas pa paios po kojų. Ar tau nėra 
šitaip buvę, Ule? . 

— Aš turėjau kaime vaiką su mūsų merga, užtat tė- 
vas ir išgrūdo mane iš namų. Nuo to sykio nebėra ūpo su 
jomis prasidėti! 

— Vadinasi, neteko per daug įsipainioti! Bet būti ap- 
gautam, kaip sakoma, čia kas kita, oi, oi, oi! Reikia ne 
nervus, O smuiko stygas turėti, jei nori žaisti šitokį Žaidi- 
mą! Pažiūrėsim, kaip Falkas įveiks tą kryžiaus kelią; 
yra žmonių, kurie į šitokius dalykus labai daug širdies 
228 


deda, ir kvailai daro! Aha, vartai atdari! Užeik, Ule, 
tikiuosi, jog jau paklota, galėsi saldžiai išsimiegoti, bet 
dovanok mano senai tarnaitei, kad nesupureno priegal- 
vių, supranti — jai gelia pirštus, užtat patalai truputį 
guzuoti ir kietoki. 

Jie užlipo laiptais. 

— Užeik, užeik! — pasakė Selenas.— Stava, matyt, čia 
bus vėdinusi, o gal grindis mazgojo, lyg atsiduoda drėgme. 

— Ką čia paikioji, kaipgi mazgos, kad grindų nėra. 

— Argi grindų nėra? Tada kas kita. O kurgi jos prapuo- 
lėė Nebent sudegė? Et, nesvarbu! Teks gultis ant motinos 
žemės, 0 gal ant šlako, ar kas čia toks! 

Ir jie sugulė nenusirengę, pasikloję drobės skiautes 
ir senus piešinius, o po galva pasikišę aplankus. Ulė iš- 
sitraukė iš kišenės žvakigalį, užsidegė ir pasistatė šalia 
ant grindų; blausi šviesa pasklido po didelę, tuščią ateljė ir, 
rodės, įnirtingai grumiasi su tamsa, virstančia pro milžiniš- 
kus langus. 

Šalta šįvakar,— pasakė Ulė, imdamas kažkokią su- 
murkšliotą knygą. 

— Šalta? Ne! Lauke tik dvidešimt laipsnių, taigi čia 
mažiausia trisdešimt, nes gyvenam šitaip aukštai. Kaip 
tu manai, kelinta dabar valanda? 

— Man atrodo, Johanio ką tik išmušė pirmą. 

— Johanio? Neturi jie laikrodžio! Jie tokie nuskurę, 
kad seniai nunešė į lombardą. 

Stojo tyla, kurią nutraukė Selenas. 

— Ką tu skaitai, Ule? 

— Argi tau ne vis tiek! 

— Ne vis tiek? Galėtum būti mandagesnis, juk tu 
svečias. 

— Seną virimo knygą, kurią pasiskolinau iš Igbergo! 

— O, velniai griebtų, iš tikrųjųė Tada paskaitykim 
abu, šiandien išgėriau puodelį kavos ir tris puodelius 
vandens, tai ir visas mano valgis. 

— Ko tada pageidautum, a? — paklausė Ulė vartyda- 
mas knygą.— Gal norėtum žuvies patiekalo? Ar žinai, 
kas yra majonezas? 

— Majonezas? Ne! Skaityk! Pavadinimas gražus! 

— Ar klausai? „Šimtas trisdešimt devintas. Majonezas. 

Sviestą, miltus ir truputį angliškų garstyčių pakepinti 
ir užpilti geru buljonu. Kai užvirs, įplakti keletą kiaušinio 
trynių, paskui atšaldyti. 

— Ne, po paraliais, nuo šito sotus nebūsi. .. 

— Pala, dar ne viskas. „Įpilti aliejaus, vyno acto, tru- 
putį grietinėlės ir įberti pipirų“... et, jau matau, kad ne- 
tinka. Gal ko nors stipriau? 

— Susirask balandėlius; man jie užvis skaniausia! 

— Aš jau nebevalioju balsiai skaityti, užtenka. 

— Paskaityk dar! 

— Ne, duok man ramybę! 

Vėl stojo tyla. Po to žvakigalis užgeso, pasidarė ir 
visai tamsu. 

— Labanakt, Ule, užsiklostyk gerai, kad nesušaltum. 

— O kuo užsiklostyt? 

— Nežinau. Juk smagu šitaip gyventi, ar ne? 

— Nesuprantu, kaip žmogus nenusižudo, kai šitaip šal- 
ta. 

— Nereikia žudytis! Man įdomu, kas bus toliau. 

— Ar turi tėvus, Selenai? 

— Ne, aš pavainikis. O tu? 

— Turiu, bet kas iš to! 

— Būk dėkingas apvaizdai, Ule, visada reikia dėkoti 
apvaizdai. .. nors nė pats nežinau, už ką dėkoti! Bet tur- 
būt taip reikia! 

Vėl abu nutilo; šį kartą prašneko Ulė: 

— Ar miegi? 

— Ne, guliu ir galvoju apie Gustavo Adolfo statulą. 
Kaip tu manai... 

— Ar tau nešalta? 

— Šalta? Juk taip šilta. 

— Dešinės kojos visai nejaučiu. 

— Užsitrauk ant savęs dažų dėžutę ir apsikamšyk 
teptukais, bus geriau. 

— Sakyk, ar kam nors yra taip blogai kaip mums? 

— Blogai? Argi mums blogai, juk turim stogą virš 
galvos! Universiteto profesoriai, su trikampėm skrybėlėm 
ir špagom, yra skurdę kur kas labiau. Profesorius Lund- 
striomas pusę balandžio mėnesio nakvojo Humlegordo 
teatre. Čia tai bent! Jis pats turėjo visą kairiąją avans- 

ceną ir tvirtina, jog po pirmos valandos nakties partery- 
je nelikdavo nė vienos tuščios vietos; žiemą ten visada 
pilna, 0 vasarą jau ne tas! Labanakt, aš jau migsiu! 

Ir Selenas užknarkė. O Ulė atsikėlė ir ėmė vaikštinėti 
iš vieno galo į kitą, kol rytuose prašvito aušra; tuomet 
diena jo pasigailėjo ir suteikė poilsį, kurio pašykštėjo 
naktis. 


DVIDEŠIMT PENKTASIS 
SKYRIUS 


x 


Paskutinė korta 


Ir praslinko žiema, nelaimingiesiems pamažu, ne to- 
kiems nelaimingiems — greičiau. Atėjo pavasaris, sudu- 
žusių vilčių į saulę bei žalumą metas, galiausiai išaušo 
vasara lyg trumpalaikė rudens įžanga. 

Vieną gegužės mėnesio rytą skaisčios saulės įkaitin- 
ta pakrantės gatve žygiavo literatas Arvidas Falkas, „Dar- 
bininkų vėliava“ redakcijos darbuotojas, ir žiūrėjo, kaip 
laivai čia prikraunami ir plaukia nuo kranto. Jo išvaizda 
nebebuvo tokia ori kaip anksčiau, juodi plaukai ilgesn!, 
negu derėjo pagal madą, o barzda užžėlusi a la Hen 
riko IV ir jo sulysusiam veidui teikė kone laukinę išraiš- 
ką. Akys degė įniršio liepsna, būdinga fanatikams ar bas- 
tūnams. Rodės, jis renkasi laivą, bet niekaip nevalioja 
apsispręsti. Ilgai svyravęs, priėjo prie vieno jūreivio, 
stumiančio į brigą vagonetę, pilną ryšulių. Mandagiai 
nusiėmė skrybėlę. 

— Ar nepasakytum tamsta, kur plaukia šis laivas? — 
paklausė nedrąsiai, nors pats manė, jog kalba labai įžūliai. 

— Laivas? Aš čia nematau jokio laivo! 

Ir, kas stovėjo aplinkui, nusikvatojo. 

— Jei tamsta nori žinoti, kur plaukia brigas, gali ten 
pasiskaityti! 

Falkas pasijuto lyg per galvą tvotas, tačiau pyktelėjo 
ir vėl prašneko niršiu balsu: 

— Ar negalit mandagiai atsakyti į mandagų klausimą? 

— Ką? Nešdinkis po velnių, ko čia plūstiesi atsisto- 
jęs! Žiūrėk, kad negautum. 

Pokalbis baigėsi, ir Falkas galų gale ryžosi. Jis apsi- 
gręžė, paėjo gatvele, tada skersai Pirklių aikštės ir pasuko 
į Kindstu gatvę. Čia sustojo prie vieno aptriušusio namo 
durų. Vėl stovėjo dvejodamas, kadangi jam visada būdavo 
labai sunku įveikti savo pasibaisėtiną neryžtingumą. Tuo 
metu tekinas atlėkė nudriskęs žvairaakis berniūkštis su 
pluoštu ilgų korektūros skilčių ir buvo bepuoląs pro 
Falką, bet šis jį sulaikė. 

— Ar redaktorius yra — paklausė. 

— Taip, jau nuo septintos valandos, — uždusęs atsakė 
berniukas. 

— Ar neklausinėjo manęs? 

— Klausinėjo, daug kartų! 

— Ar piktas? 

— Taip, jis visada piktas. 

Ir berniukas kaip strėlė nudūmė laiptais aukštyn! 
Falkas taip pat nusekė paskui ir netrukus įžengė į redakci- 
jos kambarį. Tai buvo stačiai landynė su dviem langais 
į tamsią gatvę; palangėse stovėjo po nedažytą medinį 
stalą, ant kurių gulėjo popieriaus, plunksna, laikraščių, 
žirklės ir stovėjo buteliukas klijų. 

Prie vieno stalo sėdėjo senas bičiulis Igbergas su juodu 
aptriušusiu surdutu ir skaitė korektūrą; prie kito stalo, 
kuris priklausė Falkui, sėdėjo kažkoks pilietis, vienmarš- 
kinis, su šilkine kepuraite kaip komunarų. Visas jo veidas 
buvo apžėlęs ruda barzda, o kresnas augumas ir stambios 
galūnės priminė esant darbininką. Kai Falkas įėjo, komu- 
naras smarkiai brūkštelėjo kojomis po stalu ir atsiraitojo 
marškinių rankoves — pasirodė mėlyna tatuiruotė, vaiz- 
duojanti inkarą ir raidę R. Tada jis pasičiupo žirkles, 
įsmeigė į patį laikraščio vidurį, kažką iškirpo ir neatsi- 
gręždamas šiurkščiai paklausė Falką: 

— Kur tamstelė buvai? 

— Sirgau,— atsakė Falkas įžūliai, kaip jam pačiam 
atrodė, bet Igbergas vėliau tvirtino, jog nuolankiai. 

— Melas; basteisi po miestą ir girtuokliavai! Vakar 
vakare sėdėjai „Neapolyje“, aš tamstą mačiau! 

— O kodėl aš negalėjau ten sėdėti... 

— Tamsta gali sėdėti kur tinkamas, bet čia pagal 
sutarties sąlygas privalai ateiti punktualiai. Jau penkiolika 
minučių po aštuntos! Aš žinau, kad tokie ponaičiai, pasi- 
trainioję universitete ir maną, jog ten išmoko balažin 
kiek, nesupranta nei kas tvarka, nei kas drausmė! Argi 
ne įžūlu šitaip vėluoti? Argi tamsta, šitaip darydamas, 
nesi akiplėša, juk tamstos darbą turi dirbti pats darbda- 
vys? Ką? Šiais laikais viskas apvirto aukštyn kojomis, 
aš jau matau! Darbininkas uja savo vyresnįjį, taip sakant, 
darbdavį, ir jau kapitalas tampa engiamuoju! Štai kaip 
yra! 

— Kada redaktorius padarėt tokią išvadą? 

— Kada? Ką tik, gerbiamasis! Ką tik! Ir manau, jog 
dėl to ji nė kiek ne blogesnė! Bet aš ir dar kai ką sužino- 
jau! Tamsta esi neišprusęs Žmogus; tamsta nemoki rašyti! 
Štai, prašom pažiūrėti! Kas čia parašyta? Skaitykit! „Mes 
tikimės, jog visi, kurie ateinančiais metais bus pašaukti 
egzercicijoms..." Kur tai girdėta! „Visi, kurie...“ 

— Taip, žinoma, teisingai! — atsakė Falkas. 

— Argi teisingai? Kaipgi tamsta gali tvirtinti! Kas- 
dieninėje kalboje sakoma, „visi, katrie bus“, vadinasi, 
reikia ir rašyti „visi, katrie...“ 

— Taip, bet čia toks įvardis... 

— Et, kam tie mokslingi žodžiai; su jais toli nenuva- 
žiuosi! Nešnekėk man tamsta niekų! Taigi, ir štai dar 
tamsta rašai egzercicijų, o iš tiesų reikia rašyti ekzercicijų! 
Nutilkit! Kaip reikia: cgzercicijų ar ekzercicijų... ek- 
zercc...ė Atsakykit! 

— Aišku, sako... 

— Jeigu sako, vadinasi, reikia rašyti ekzercicijų, kaipgi 
kitaip! Gal aš ir kvailas, gal jau nebemoku kalbėti, 
juk viskas verčiasi aukštyn kojom! Bet aš ištaisiau! Tai va, 
sėskit prie darbo ir kitą kartą nesivėluokit! 

Jis staiga pašoko nuo kėdės ir surikęs vožė per ausį 
berniukui, atnešusiam korektūrą! 

— Aha, sėdi ir druniji vidury dienos, tinginio panti! 
Aš tave išmokysiu nemiegoti! Tau dar ne vėlu kailį karšti. 

Jis pačiupo savo auką už petnešų, parsitrenkė ant 
neišparduotų laikraščių šūsnies ir nusijuosęs ėmė čaižyti 
diržu. 

— Aš nemiegojau, aš nemiegojau, tik buvau užsimer- 
kęs! — šaukė berniukas, raitydamasis iš skausmo. 

— Aha, dar ginsies! Išmokai meluoti, bet aš tave 
išmokysiu kalbėti teisybę. Miegojai ar nemiegojai? Sakyk 
teisybę, nes bus blogai! 

— Nemiegojau! — mikčiojo nelaimingasis, dar toks 
jaunas ir nekaltas, jog nemokėjo melo pagalba išsikaps- 
tyti iš bėdos. 

— Aha, vis tiek giniesi! Užsispyręs dykaduonis! Šitaip 
akiplėšiškai meluoti! 

Jis jau buvo bepuoląs dar skaudžiau nubausti jaunąjį 
tiesos šalininką, bet Falkas atsistojo, priėjo prie redak- 
toriaus ir pasakė tvirtu balsu: 

— Nemuškit berniuko; aš mačiau, kad jis nemiegojo! 

— Ak, jūs tik paklausykit! Tai bent juokdarys! „Ne- 
muškit berniuko!“ Kas čia taip prašneko! Man pasigirdo, 
jog uodas suzyzė palei ausį! Gal aš apsirikau? Turiu vil- 
ties! Dievaži, turiu vilties! Ponas Igbergai! Tamsta esi 
doras žmogus! Tamsta nėjai mokslų universitete! Sakyk, 
gal kartais tamsta matei, ar šitas vaikis, kurį lyg žuvį 
laikau nutvėręs už petnešų, miegojo ar nemiegojo? 

— Jeigu nemiegojo,— neskubėdamas paslaugiai atsakė 
Igbergas,— tai kaip tik ketino migti! 

— Štai kur teisingas atsakymas! Ponas Igbergai, būkite 
malonus palaikyti už petnešų, kol atsinešiu lazdą ir pamo- 
kysiu šitą jaunuolį kalbėti teisybę! 

— Tamsta neturi teisės jį mušti, — pasakė Falkas.— 
Jeigu prikišit prie jo ranką, aš atidarysiu langą ir pašauksiu 
policininką! 

— Aš čia šeiminkas ir, kad noriu, mušu savo moki- 
nius! Jis mokinys, nes paskui dirbs redakcijoje! Dirbs, 
nors kai kas, universitetus išėję, ir mano, kad be jų pagal- 
bos neįmanoma redaguoti laikraščio! Klausyk, Gustavai, 
ar tu mokaisi čia redakcijos darbo? Ką? Atsakyk, bet 
tik teisybę, nes. .. ! 

Atsidarė durys, ir kyštelėjo galva — labai neįprasta 
galva ir šioje vietoje visai netikėta, bet puikiai pažįstama 
galva, nes jau penkis kartus buvo piešta. 

Vis dėlto toji menkavertė galva taip paveikė redak- 
torių, kad šis tuoj užsimetė švarką, susijuosė diržą, linkte- 

lėjo prasišiepęs, aiškiai buvo gerai išsitreniravęs. 

Valstybės veikėjas paklausė, ar redaktorius laisvas, 
šisai atsakė teigiamai ir, nusismaukęs nuo galvos barika- 
dininko kepurę, galutinai prarado panašumą į darbininką. 

Abu ponai suėjo į atskirą redaktoriaus kabinetą ir gerai 
užsidarė duris. 

— Įdomu, kokių planų dabar turi grafas?— paklausė 
Igbergas ir valiūkiškai atsisėdo ant savo kėdės, lyg moki- 
nukas, kai mokytojas išeina. 

— O man visai neįdomu, — atsakė Falkas,— nes dabar 
turbūt žinau, kas jis per sukčius ir kas per sukčius redak- 
torius, bet tik man įdomu, kaip tu iš asilo pavirtai į šunį ir 
gali be jokios sąžinės taip šlykščiai elgtis. 

— Nereikia taip karščiuotis, mielas brolau! Ar tu 
šiąnakt nebuvai posėdyje? 

— Ne! Mano nuomone, riksdagas naudingas tik tiems, 
kurie rūpinasi savo asmeniniais reikalais. Kaip baigėsi 
„Tritono“ aferos? 

— Visuotiniu balsavimu nuspręsta, jog, atsižvelgiant 
į didžiulę nacionalinę bei patriotinę bendrovės idėją, 
valstybė turi perimti finansinius reikalus, o bendrovė 
nustoja egzistavusi. .. arba likviduojama! 

— Kitaip sakant, valstybė paremia namo sienas, kai 
pamatai griūva, kad vadovai spėtų laiku pasprukti! 

— Bene tau smagiau būtų regėti, kaip visi tie smul- 
kūs... 

— Žinau, žinau! Visi tie smulkūs akcininkai... taip, 
man smagiau būtų regėti, kad jie, turėdami menkutį ka- 
pitalą, dirbtų, o ne drybsotų ir verstųsi palūkanomis, bet 
dar smagiau būtų regėti, kaip apgavikai sėda į kalėjimą, 
kad daugiau nekiltų noro steigti apgaulingas bendroves. 
Tai vadinama politine ekonomija! Velniai nematė! Dar 
ką noriu pasakyti! Tu tykai mano vietos! Ir gausi ją! Dau- 
giau nebereikės sėdėti savo kampe ir pykti, kad turi už 
mane rinkti šiukšles iš korektūros. Tasai laisvės skalikas, 
kurį niekinu, daug turi nespausdintų mano straipsnių; 
aš negaliu sėdėt: čia ir karpyti visokias nebūtas istorijas. 
„Raudonkepuraitė“" man buvo pernelyg konservatyvi, o 
„Darbininkų vėliava pernelyg juoda! 

— Labai džiugu, kad atsisakai savo chimerų ir įgauni 

proto. Eik į „Pilkąjį apsiaustą“, ten tavo ateitis! 

— Aš atsisakau tik tos chimeros, kad pavergtųjų rei- 
kalas yra gerose rankose, ir manau, jog svarbiausias už- 
davinys — išaiškinti visuomenei, kas ta viešoji nuomonė, 
ypač spausdinta, ir kaip ji formuojama, bet paties reikalo 
aš niekada neatsisakysiu. 

Redaktoriaus kabineto durys vėl atsidarė, ir išėjo 
pats redaktorius. Jis sustojo vidury kambario ir prašneko 
nenatūraliai švelniu, beveik nuolankiu balsu: 

— Ponas asesoriau, gal jūs malonėtumėt perimti re- 
dakcijos vadovavimą, kol manęs nebus — aš turiu išva- 
žiuoti vienai dienai nepaprastai svarbiu reikalu. Eilinius 
darbus padės atlikti Igbergas. Ponas grafas kol kas lieka 
mano kabinete — turiu vilties, kad tamstos neatsisakysit 
padaryti ponui grafui paslaugą, jeigu jis ko pageidautų. 

— Ne, ne, nieko nereikia, — atsiliepė grafas iš kabine- 
to, kur jis sėdėjo palinkęs prie rankraščio. 

Redaktorius išėjo, ir, keista, grafas irgi pakilo po 
kokių dviejų minučių ar bent po tiek laiko, kad nereikė- 
tų rodytis drauge su „Darbininkų vėliavos“ redaktorium. 

— Ar tu tikras, kad jis jau išvažiavo? — paklausė 
Igbergas. 

— Turiu vilties! — atsakė Falkas. 

— Tada nueisiu į Vienuolyno krantinę ir pažiūrėsiu, 
kaip moterys prekiauja. Tiesa, ar po to karto buvai suti- 
kęs Bedą? 

— Po to karto? 

— Po to, kai ji išėjo iš „Neapolio“ ir išsinuomojo 
kambarį. 

— Kas tau sakė? 

— Pasistenk susitvardyti, Falkai! Antraip tau blogai 
baigsis! 

— Taip, prižadu kuo greičiau, nes išeisiu iš proto! 
Ak, toji mažytė, kurią aš taip mylėjau! Ji mane gėdin- 
giausiai apgavo! Ko ji šykštėjo man, atidavė tam storu- 
liui krautuvininkui! Ir žinai, ką ji atsakė? Girdi, tai tik 
rodo, kaip tyrai ji mane mylinti! 

— Kokia subtili dialektika! Ir jos tiesa, nes pagrin- 
dinė tezė visai teisinga! Ar ji dar tebemyli tave? 

— Bent jau persekioja! 


236 


— O tuė 

— Aš nekenčiu jos visa širdim, o iš arti bijau. 

— Vadinasi, tu ją tebemyli! 

— Verčiau keiskim temą! 
pasikaitinti prieš saulutę; reikia naudotis savo buvimu 
šiam trumpalaikiam gyvenime. Gustavai, gali nubėgti 
prie Vokiečių šulinio ir pažaisti sagomis, jeigu nori, kokią 
valandą. 

Falkas liko vienas. Saulė pakilo virš stataus stogo 
priešais ir įkaitino kambarį; jis atsidarė langą ir iškišo 
galvą laukan, norėdamas įkvėpti gryno oro, bet tvokste- 
lėjo aitrus dvokas iš nutekamojo griovio; tada pasuko 
akis dešinėn, į siaurus tarpus tarp namų, kurie vadinosi 
Kindstu gatvė ir Vokiečių įkalnė, ir tolumoje pamatė 
garlaivio šoną, saulėje žvilgančias Melareno bangas ir 
Šinarviksbergeno uolą, kurios plyšiuose tik dabar pasi- 
rodė vienas kitas žalias lopelis. Jis pagalvojo apie tuos, 
kurie plauks iškylauti garlaiviu, maudysis ežere ir gėrėsis 
žaluma. Bet štai skardininkas taip pradėjo daužyti kūju, 
kad ėmė drebėti namas ir skambėti langų stiklai; pora 
darbininkų nusitempė grindiniu tarškantį ir dvokiantį 
vienratį, 0 iš smuklės kitapus gatvės plūstelėjo degti- 
nės, giros, pjuvenų ir eglišakių tvaikas. Jis įtraukė į vidų 
galvą ir atsisėdo prie savo stalo; priešais jį gulėjo koks 
šimtas provincijos laikraščių, iš kurių reikėjo daryti 
iškarpas. Jis nusiėmė rankogalius ir pradėjo sklaidyti 
laikraščius: jie atsidavė dažais, alyva ir juodino rankas — 
štai koks pagrindinis įspūdis; kas, jo manymu, buvo ver- 
tinga juose, palikdavo, privalėjo nepamiršti savo laik- 
raščio programos. Jei kokio nors fabriko darbininkai 
padovanojo meistrui sidabro tabokinę, reikėjo tučtuojau 
iškirpti, o jei koks asmuo padovanojo darbininkų klasei 
penkis šimtus riksdalerių, į tai turėjo nekreipti dėmesio. 
Jeigu Halando hercogas paleido į darbą poliakalę, o Tre- 
lundo valdytojas ta proga parašė eilėraštį, reikėjo iškirpti 
su eilėraščiu ir viskuo, „nes tokias žinias Žmonės mėgs- 
ta skaityti ; jeigu jis galėdavo pridurti dar ką nors juokin- 
ga, tuo geriau, nes tai patinka visiems. Žodžiu sakant, 
karpymo taisyklės buvo tokios: viską, kur buvo giriami 

publicistai ir juodadarbiai, viską, kur buvo koneveikiami 
pastoriai, kariškiai, stambūs pirkliai (ne smulkūs), pro- 
fesoriai, didieji rašytojai ir teisėjai. Be to, mažiausia kartą 
per savaitę reikėjo užsipulti karališkojo teatro direkci- 
ją, „moralės ir papročių vardu“ suniekinti lengvabū- 
diškas operetes, statomas nedideliuose teatruose, nes Ire- 
daktorius pastebėjo, kad darbininkai šių teatrų nemėgsta. 
Kartą per mėnesį reikėjo apkaltinti (ir pasmerkti) muni- 
cipalitetą už išlaidumą, taip pat kiekviena proga kriti- 
kuoti valdymo formas, bet ne valdžią; griežtą cenzūrą 
redaktorius taikė išpuoliams prieš kai kuriuos riksdago 
narius ir prieš kai kuriuos ministrus. Prieš kuriuos? Tai 
buvo paslaptis, kurios nežinojo nė pats redaktorius, nes 
tai priklausė nuo konjunktūros, o apie ją spręsti galėjo 
tik slaptasis laikraščio leidėjas. 

Falkas darbavosi su žirklėmis, kol pajuodo ranka, ir 
vis klijavo, tačiau klijų dėžutė skleidė nepaprastai bjau- 
rų kvapą, o saulė kepinte kepino; vargšė agava, kuri ga- 
lėjo kentėti troškulį kaip kupranugaris ir pakelti visus 
įerzintos metalinės plunksnos dūrius, atrodė baisiai nuliū- 
dusi; ji buvo visa juodai taškuota nuo plunksnos, o lapai 
kyšojo iš perdžiūvusios žemės lyg kuokštas asilo ausų. 
Matyt, panašios mintys ir sukosi Falko galvoje, kai jis 
sėdėjo susimąstęs ir nieko neveikdamas, nes dar nespėjęs 
apgailėti savo darbo, nukarpė visus ausų galiukus. Paskui, 
ar norėdamas nuraminti sąžinę, ar šiaip iš neturėjimo ko 
daryti, užtepė žaizdeles klijais ir žiūrėjo, kaip saulė juos 
džiovina; po to ilgai svarstė, kur gauti pietus, nes buvo 
įžengęs į tokį kelią, kuris veda pražūtin... arba, kitaip 
sakant, jo „reikalai buvo pašliję“; tada užsirūkė „Juo- 
dojo inkaro“ pypkę, ir svaiginantys dūmai ėmė kilti aukš- 
tyn, maudydamiesi trumpaamžiuose saulės spinduliuose; 
nuo to jis pasidarė atlaidesnis vargšei Švedijai, kuri, kaip 
Įprasta manyti, buvo aprašyta dienraščiuose, savaitraš- 
Cluose Ir pussavaitraščiuose, vadinamuose laikraščiais. 
Jis padėjo žirkles, sumetė laikraščius į kampą ir broliškai 
pasidalino su agava molio ropinės turinį; tada pagalvojo, 
kad vargšelė panaši į kažkokį gyvį su apkarpytais spaI- 
nais — į kokį nors — pavyzdžiui, į laukinę antį, kuri, 
atstačiusi uodegą ir įkišusi galvą į dumblą, kažko ieško — 
238 


ko nors — pavyzdžiui, perlų, ar bent kriauklių be perlų. 
Tada jį vėl pagavo neviltis, sučiupo lyg kailių rauginto- 
jas savo ilgais kabliais ir įgrūdo į dvokiančią geldą išmirk- 
ti, kad paskui galėtų peiliu nunerti odą ir padaryti jį pa- 
našų į kitus žmones. Ir jis nejautė sąžinės graužimo, nesi- 
gailėjo savo pragaišinto gyvenimo, tik smaugė graudulys, 
kad turi mirti jaunystėje, mirti dvasine mirtim, nepadaręs 
jokios naudos, graudulys, kad bus išmestas lauk kaip 
šiukšlė, kaip žabai į laužą! 

Vokiečių bažnyčios laikrodis išmušė vienuolika, ir 
varpai pradėjo skambinti „Kaip čia dieviškai gera“ ir 
„Mano gyvenimas — banga“, rodos, tą pačią mintį nusi- 
tvėrė itališka užeigos namų ryla su fleitos balsu ir ėmė 
groti „Žydrąjį Dunojų“; šitokia gausybė muzikos vienu 
metu naujam gyvenimui prikėlė skardininką, kuris dar 
uoliau ėmė talžyti kūju; per visą tą triukšmą Falkas ne- 
išgirdo, kaip atsidarė durys ir įėjo du piliečiai. Vienas 
buvo išstypęs, liesas, tamsus, su vanago nosim ir su kirp- 
čiukais, antrasis storas, šviesbruvis, kresnas, veidas Žžvil- 
gėjo nuo prakaito ir daugiau atrodė panašus į to gyvulio, 
kurį Žydai laiko pačiu nešvariausiu. Jų išvaizda bylojo, 
kad abiejų amatas nereikalauja per daug nei dvasinių, 
nei fizinių pastangų: ji buvo beveik nenusakoma, o tai 
reiškė darbą ir gyvenimo būdą esant be jokios pusiausvy- 
TOS. 

— Tss! — pakuždėjo ilgšis. — Ar tu vienas? 

Falkas atrodė maloniai ir nemaloniai nustebintas jų 
vizito. 

— Visai vienas; rudis išvažiavęs. 

— O! Tada einam užvalgyti. 

Dėl to Falkas nemanė prieštarauti, užrakino redakciją 
ir nusekė paskui tuos du į „Žvaigždės“ aludę Rytinėje 
gatvėje, kur visi susėdo pačiam tamsiausiam kampe. 

— Žiūrėkit, degtinė! — pasakė dručkis, ir jo blausios 
akys suspindo, išvydusios degtinės butelį. 

Bet Falkas, kuris čia atėjo ieškodamas užuojautos ir 
paguodos, neparodė tinkamo dėmesio siūlomam gardė- 
siui. 

— Jau neprisimenu, kada jaučiausi toks nelaimingas!— 
pasakė jis. 

— Imk sumuštinį su silke! — tarė ilgšis. — O mes para- 
gausim Ridingeno sūrio su kmynais. Tss! Kelneri! Blom- 
bergo mišinio! 

— Gal jūs man patartumėt, — vėl prašneko Falkas.— 
Aš nebeištveriu su tuo „rudžium“ ir turiu ieškotis. .. 

— Tss! Kelneri! Bergmano duonos! Gerk, Falkai, ir 
nezaunyk niekų! 

Falkas pasijuto išmestas iš balno ir daugiau nedėjo 
pastangų rasti nuoramos savo dvasinei kančiai, 0 nuspren- 
dė eiti kitu, ne iokiu neįprastu keliu. 

— Sakai, jog reikia išgerti? Su malonumu, kiek tik 
širdis leidžia! 

Tarsi nuodai pasklido gyslomis, nes buvo nepratęs 
iš ryto gerti stipriųjų gėrimų; tačiau negalėjo atsidžiaugti 
valgių kvapais, musių zirzimu bei puvėsiais atsiduodančia 
nuvytusia puokšte, kuri stovėjo ant nešvaraus padėklo. 
Netgi prasti bendrininkai su nevalyvais marškiniais, dėmė- 
tais švarkais, nesišukavę ir pakaruoklių fizionomijomis, 
rodos, derinosi prie jo apgailėtinos būklės, ir tai jį nesu- 
valdomai džiugino. 

— Vakar mes gėrėm Jurgordene! — pasakė dručkis, 
bandydamas mintyse atgaivinti praėjusius malonumus. 

Falkas neturėjo ko atsakyti ir ėmė galvoti visai ką kita. 

— Argi nesmagu būti laisvam vieną pusdienįė — pasa- 
kė ilgšis, matyt, apsiėmęs gundytojo vaidmenį. 

— Taip, smagu,— atsakė Falkas ir, lyg mėgindamas 
išmatuoti savo laisvę, dirstelėjo pro langą, bet pamatė 
vien gaisrines kopėčias ir atmatų dėžę kieme, kur siekė 
vos silpnutis vasaros dangaus atšvaitas. 

— Na, dar po vieną! Klausykit! Oi! Kaipgi „Tritono“ 
bendrovė? Cha cha cha! į 

— Nesijuok,— pasakė Falkas.— Daug vargšų per ją nu- 
kentės! 

— Kokių vargšų! Vargšų kapitalistų? Bene tau gaila 
tų, kurie nedirba, o gyvena iš pelno? Ne, vaikine, tau 
dar neišgaravo visi prietarai! Bet „Širšyne“ buvo baisiai 
smagi istorija apie vieną urmininką, kuris padovanojo 
dvidešimt tūkstančių riksdalerių vaikų lopšeliui „Betlie- 
jus ir už tai gavo Vazos ordiną; bet po to paaiškėjo, kad 
tai „Tritono“ akcijos su solidaria atsakomybe, ir dabar 

lopšeliui visiškas bankrotas. Argi ne žavu! Jo turtas — 
dvidešimt penki lopšiai ir nežinomo dailininko aliejiniais 
dažais tapytas portretas! Juk nuostabu! Portretas įver- 
tintas penkiais riksdaleriais! Argi ne žavu! Cha cha cha! 

Falką nemaloniai sujaudino ši naujiena, kuri jam buvo 
geriau žinoma negu kitiems. 

— Ar matei, kaip „Raudonkepuraitė“ sutaršė tą šarla- 
taną Šionstriomą, kuris per Kalėdas išleido savo nevyku- 
sius eilėpalaikius? — paklausė dručkis.— Tikras malonu- 
mas buvo nors kartą išgirsti teisybės Žodį apie tokį paš- 
lemėką! Aš jam taip įkrėčiau porą sykių „Geluonyje', 
kad net raitėsi! 

— Aišku, bet tu buvai ne visai teisus; jo eilėraščiai 
ne tokie blogi, — pasakė ilgšis. 

— Neblogi? Jie buvo kur kas prastesni už mano, ku- 
riuos „Pilkasis apsiaustas“ iškoneveikė, ar atsimeni? 

— A propos, Falkai. Ar tu buvai Jurgordeno teatre? — 
paklausė ilgšis. 

— Ne! 

— Gaila! Ten dabar, siautėja toji Lundholmo plėšikų 
gauja! Klausyk, tai bent įžūlumas to sukčiaus! Neatstun- 
tė „Geluoniui“ nė vieno bilieto, o kai vakar nuėjom tenai, 
išmetė mus lauk! Už tai jis atsiims! Ar nenorėtum pats 
sudoroti tą šunį! Štai popieriaus ir pieštukas! Pirma aš 
rašau! „Teatras ir muzika“, „Jurgordeno teatras“. Dabar 
rašyk tu. 

— Betgi aš nemačiau jo trupės! 

— Velniam tau ją matyti! Ar nesi iki šiol rašęs to, ko 
nematei“ 

— Ne, nesu rašes; pliekiau niekšus, bet niekada neužsi- 
puldavau nekaltų žmonių, o jo trupės nepažįstu. 

— Visiškas šlamštas! Vieni valkatos! — patvirtino 
dručkis.— Pasigaląsk plunksną ir durk į kulną, juk pui- 
kiausiai moki! 

— Ko patys neduriat?— paklausė Falkas. 

— Todėl, kad rinkėjai pažįsta mūsų rašyseną, 0 vaka- 
rais jie vaidina minią. Tarp kita ko, Lundholmas pašė- 
lusiai niršus, gali atidumti į redakciją, o tada kad turėtume 
jam ką po nosim pakišti, štai, bešalio žiūrovo nuomonė! 
Taigi, jei Falkas rašo apie teatrą, aš galiu apie muziką. 

Juk šią savaitę Ladugordo bažnyčioje buvo koncertas. 
Ar jo pavardė Dobryė Su y? 

— Ne, su i!-—- atsakė dručkis.— Tik atsimink, kad jis 
buvo tenoras ir dainavo „Stabat Mater'! 

— Kaip rašosi? 

— Tuoj pažiūrėsim, — tarė dručkis „Geluonio“ redakto- 
rius, imdamas šūsnį taukinų laikraščių nuo gazometro 
spintos.— Štai visa jų programa ir, atrodo, jau yra viena 
recenzija. 

Falkas neištvėręs susijuokė. 

— Kaip gali recenzija pasirodyti tą pačią dieną, kai 
dar tik skelbiamas spektaklis? 

— Aišku, gali! Bet kam to reikia, nes aš vis tiek re- 
cenzuosiu tą prancūzų gaują! O tu, storuli, imkis literatu- 
IOS. 

— Ar leidėjai siunčia knygas „Geluoniui?“ — paklausė 
Falkas. 

— Bene pakvaišai? 

— Netgi jūs patys perkat, kad turėtumėt malonumą jas 
recenzuoti? 

— Perkam? Geltonsnapi! Maktelk dar stikliuką ir pra- 
linksmėk, gausi kotletą! 

— Gal jūs neskaitot tų knygų, kurias recenzuojat? 

— O kas, tavo manymu, turi laiko skaityti knygas? 
Gana to, kad apie jas rašoma! Perskaitai laikraščius ir 
užtenka! Beje, mūsų principas — koneveikti visas! 

— Taip, bet tai kvailas principas. 

— Anaiptol! Šitaip mes patraukiam į savo pusę visus 
rašytojo nedraugus ir pavyduolius, taigi ir išeina mūsų 
dauguma. O neutraliesiems įdomiau skaityti, kai kas nors 
plūstama, negu giriama! Tam, kurio niekas nepastebi, 
tai savotiškas pavyzdys ir nuraminimas, kad kelias į gar- 
be erškėčiais klotas! Ar ne tiesa? 

— Taip, bet ar galima šitaip žaisti su žmogaus likimu! 

— O, tik į naudą ir seniems, ir jauniems, aš puikiausiai 
žinau; jaunas būdamas nieko daugiau negirdėjau, visi 
tik plūdo mane! 

— Taip, bet jūs klastojat visuomenės nuomonę. 

— Visuomenė nenori turėti jokios nuomonės, jai svar- 
bu patenkinti savo aistras. Jei aš giriu tavo nedraugą, 

tu raitaisi lyg kirminas ir sakai, jog aš neturiu nuomonės; 
jei aš giriu tavo draugą, tada sakai, jog aš turiu nuomonę! 
Paimk, storuli, tą paskutinę pjesę dramos teatre, kuri 
ką tik išėjo! 

— Ar tu tikras, kad ji išėjo“ 

— Žinoma! Visada gali pasakyti, kad jai „trūksta veik- 
smo“, nes publika pripratusi prie tokių žodžių, paskui 
gali juokais pabrėžti „vaizdingą kalbą ; tai senas, gra- 
Zzus ir žeminantis gyrimo būdas; 0 tada užsipulsi teatro 
direkciją, kuri išsirinko pjesę; neužmiršk paminėti, kad 
pjesės „dorovinis turinys“ abejotinas — nes taip galima 
pasakyti apie bet ką; nekalbėk apie pastatymą, pridurk 
„dėl vietos stokos turim atidėti kitam kartui“, šitaip 
išvengsi šūvio pro šalį, kadangi nesi matęs to niekalo. 

— Kas tas nelaimingasis, kuris parašė pjesę? — paklau- 
sė Falkas. 

— Dar nežinia! 

— Bent pagalvokit apie jo tėvus ir brolius bei seseris, 
o jeigu jie ims ir perskaitys jūsų rašinį, ko gera, tokį 
neteisingą. 

— Kuo gi čia dėtas „Geluonis“? O gal jie įsigeidė 
paskaityti ką nors pikta apie savo nedraugus; būk tikras; 
juk puikiai žino, ką paprastai „Geluonis“ rašo. 

— Vadinasi, jūs neturit sąžinės? 

— O ar publika, „gerbiamoji publika“, kuri mus išlaiko, 
turi sąžinę? Manai, mes gyvuotume, jeigu ji mūsų neremtų! 
Gal nori paklausyti keleto eilučių, kurias parašiau apie 
šiuolaikinės literatūros padėtį; matysi, visai neblogai. 
Aš turiu su savim atspaudą! Bet pirma išgerkim porterio! 
Kelneri! Tss. O dabar klausyk, jei norėsi, galėsi pasiimti 
atspaudą! 

„Seniai švedų poezijos gamyboje nebuvo girdėti tokių 
aimanų kaip dabar: inkštimas stačiai beviltiškas; vyrai 
kaip kartys, o kniaukia lyg pavasariniai katinai! Ir, nieko 
daugiau nesugalvodami, bando sužadinti pasaulio visuome- 
nės dėmesį mažakraujyste ir polipais; džiovos nedrįsta mi- 
nėti, nes tai pasenę. Tuo tarpu jų nugaros plačios lyg jau- 
čių, o žandai raudoni kaip vyndarių. Vienas aimanuoja dėl 
žmonos neištikimybės, o pats težino vien ištikimybę pirk- 
tai kekšei; kitas rašo, jog neturi aukso, 0 tik lyrą — mela- 

gių melagis; jis turi penkis tūkstančius vien procentų iI 
teise į Švedų akademijos kėdę! Dar kitas besąžinis cinikas, 
kuriam prasižiojus iš burnos verčiasi dvokas, postringauja 
apie dievo palaimą. Jų poezija nė kiek ne geresnė už tą, 
kurią prieš trisdešimt metų, gitara pritardamos, kūrė die- 
votos panelės; verčiau jie rašytų eiles konditeriams po 
dvylika erių už colį, o nevargintų leidėjų, spaustuvininkų 
ir recenzentų, reikalaudami, kad darytų iš jų skaldus! Apie 
ką jie rašo! Apie nieką, tai yra apie save! Kalbėti apie save 
nedera, bet užtat rašyti dera! Ko jie aimanuoja? Kad neturi 
laimės! Laimės! Tai bent! Ar jie išreiškė nors vieną mintį 
apie kitus žmones, apie laiką, visuomenę; jei nors sykį 
prašnektų apie varguolius, jų nuodėmės būtų atleistos, bet 
nėra prašnekę; užtat jų poezija panaši į metalo žlegesį, arba 
ne, į tarškantį geležies laužą ar įskilusį klouno varpelį, nes 
jie nieko daugiau nemyli, tik naująjį Bjursteno literatūros 
istorijos leidimą, Švedų akademiją ir save!“ Kaip reik 
sudirbta? Ką? 

— Man rodos, ne viskas teisybė! — pasakė Falkas. 

— O mano galva, užmojis begalinis! — pasakė druč- 
kis. — Šiaip ar taip, turi pripažinti, kad parašyta gerai. Ar- 
gi ne? Aštrią plunksną turi ilgšis, gali ir puspadį pradurti. 

— Geriau užsičiaupkit, vyrai, ir sėskit rašyti, — pasa- 
kė dručkis,— o tada gausit kavos su konjaku! 

Ir jie rašė apie žmonių teigiamybes ir ydas, ir daužė 
širdis, kaip daužomi kiaušiniai! 

Falkas staiga neapsakomai ištroško gryno oro; jis ati- 
darė langą į kiemą, bet kiemas buvo gilus, tamsus ir siau- 
ras, tokiame jautiesi lyg kapo duobėje, atlošęs galvą, 
iš jos Matai vos keturkampį lopelį dangaus. Ir jam atrodė, 
kad sėdi savo kapo duobėje, užgožtas degtinės tvaiko 
bei valgių kvapų, ir kelia šermenis savo jaunystei, savo 
gražiems siekimams ir savo garbei; bandė uostyti alyvas, 
kurios stovėjo ant stalo, bet jos skleidė puvėsių dvoką, 
dar sykį pamėgino rasti už lango kokį daiktą, kuris ne- 
keltų pasišlykštėjimo; bet išvydo tik šviežiai derva nuteptą 
atmatų dėžę, kuri stovėjo lyg karstas, prigrūsta atliekamų 
žaislų bei kitokio nereikalingo šlamšto; palaipino savo 
mintis gaisrinėmis kopėčiomis aukštyn, į mėlyną dangų, 
tolyn nuo purvo, smarvės ir gėdos, bet ir čia nesutiko an- 

gelų, o pačiam viršuje nepamatė nė vieno draugiško veido, 
tik tuščią žydrą nieką. 

Falkas pasigriebė plunksną ir buvo bepradedąs tu- 
šuoti raides po antrašte „Teatras , tačiau jo petį sugniaužė 
stipri ranka ir rūstus balsas tarė: 

— Eikš, man reikia su tavim pakalbėti! 

Falkas pakėlė galvą, nustebęs ir susigėdęs. Šalia stovėjo 
Borgas ir, rodės, nė neketina jo paleisti. 

— Gal pristatyti... — prašneko Falkas. 

— Ne, nereikia, — pertraukė jį Borgas. — Nenoriu pa- 
žinti girtuoklių literatų. Eime! 

Ir, nieko nelaukdamas, nusitempė Falką prie durų. 

— Kur tavo skrybėlė? Štai! Greičiau! 

Išėjo į gatvę. Borgas paėmė jį už rankos ir nusivedė 
į Geležinę aikštę; čia įsitempė į jūreiviškų prekių krautuvę 
ir nupirko kiltinius batus, tada vėl abu nuskubėjo per 
šliuzą į Miesto uostą; čia stovėjo pasiruošęs išplaukti 
kateris; ant katerio sėdėjo jaunasis Levis ir, valgyda- 
mas sumuštinį, skaitė lotynų kalbos gramatiką. 

— Štai, — pasakė Borgas,— kateris „Uria“; pavadintas 
bjauriai, bet plaukia gerai ir apdraustas „Tritono“ akcinė- 
je bendrovėje; čia sėdi laivo savininkas žydelis Isakas 
ir skaito Rabė gramatiką — mat, kvaiša, ketina tapti 
studentu, — tu šią vasarą būsi jo repetitorius, o dabar 
keliaujam į mūsų vasarvietę Nemdės saloje. Visi į laivą! 
Be ginčų! Aišku? Plaukiam! 

DVIDEŠIMT ŠšEŠTASIS 
SKYRIUS 


Laiškai 


Kandidato Borgo laiškas literatui Struvei 


Nemdės sala, 18... birželis 
Senas skandalų rašeiva! 


Kadangi esu visiškai tikras, jog nei tu, nei Levinas 
neįmokėjot ratos už mūsų skolą į Batsiuvių banką, todėl 
siunčiu vekselį naujai paskolai Rangovų banke. Tuos 
skatikus, kurie liks po įmokos, derėtų pasidalinti krikščio- 
niškai, ir mano dalį atsiųskit garlaiviu į Dalario salą, kur 
aš ją pasiimsiu. 

Mūsų bičiulis Falkas jau visas mėnuo mano globoje, 
ir manau, jog pradeda taisytis. Prisimeni, kaip jis atsiskyrė 
nuo mūsų po Ulės paskaitos ir, užuot pasinaudojęs broliu 
bei jo ryšiais, nuėjo į „Darbininkų vėliavą“, kur buvo en- 
giamas už penkiasdešimt riksdalerių per mėnesį. Vis dėlto, 
matyt, laisvės oras Kindstu gatvėje demoralizavo jį, nes jis 
pradėjo šalintis doresnių žmonių ir prastai rengtis. Bet aš 
visą laiką neišleidau jo iš akių, tos kekšės Bedos pade- 
damas — tu žinai, — ir kai supratau, jog jis jau visai pasi- 
ruošęs nutraukti ryšius su komunarais, aš jį pasiėmiau. 
Radau „Žvaigždės“ aludėje, kur sėdėjo su dviem skandalų 
rašeivom ir Maukė degtinę, net manau, kad jie ten kažką 
rašė! Jo išvaizda tuo metu buvo, jūsų žodžiais tariant, ap- 
gailėtina. Kaip žinai, aš į žmones žiūriu visiškai abejingo- 
mis akimis; imu juos kaip geologinį preparatą, kaip mine- 
ralus: vieni kristalizuojasi pagal vienokią sistemą, kiti 
pagal kitokią; kodėl jie taip daro, priklauso nuo dėsnių ir 
aplinkybių, kurioms turime būti abejingi; aš neverkiu, kad 
kalcitas ne toks kietas kaip kalnų krištolas; taigi Falko 
būsenos negaliu pavadinti apgailėtina; ji paprasčiausiai jo 
temperamento (širdies, kaip jūs sakot) bei jo paties sukurtų 
aplinkybių išdava. Siaip ar taip, mažumėlę buvo smukte- 

lėjęs. Aš nusivedžiau jį į katerį, 0 jis laikėsi pasyviai. 
Tik kai nutolom nuo prieplaukos ir pajudėjom grei- 
čiau, jis atsisuko ir pamatė Bedą, stovinčią ant kran- 
to ir mosuojančią, nesuprantu, kaip ji ten atsirado. Tada 
vaikinas tiesiog pakvaišo, šaukė norįs lipti į krantą, grasi- 
no šoksiąs į vandenį. Aš suėmiau jį glėbin ir, įgrūdęs į ka- 
jutę, užrakinau duris. Kai plaukėm pro Vaksholmą, įmečiau 
pašte du laiškus, vieną „Raudonosios vėliavos“ redakto- 
riui, kuriame atsiprašiau, kad Falkas ilgam išvyksta, kitą 
jo šeimininkei, kad malonėtų atsiųsti drabužius. 

Tuo tarpu jisai aprimo, o kai išvydo vandens platybę 
ir šcherus, pasidavė sentimentams ir prišnekėjo begalę 
visokių niekų, esą nemanęs daugiau išvysti žalią dievo 
(!) žemę ir taip toliau. Paskui jį tartum užpuolė sąžinė. 
Skundėsi neturįs teisės būti toks laimingas, mėgautis 
dykinėjimu, kai tiek žmonių nelaimingų, sakė nusikaltęs 
tam bjaurybei Kindstu gatvėje ir norėjo grįžti atgal; kai 
bandžiau nupiešti jo šiurpų ligšiolinį gyvenimą, jis atsakė, 
jog Žmogaus pareiga kentėti ir dirbti kito labui; ši jo pa- 
žiūra įgavusi kažkokį religinį atspalvį (kurį man pavyko 
nuplauti mineraliniu vandeniu ir druskos voniomis). 
Vaikinas atrodė visai sugniužęs, ir daug vargo turėjau, 
kol jį pagydžiau, nes sunku buvo atskirti, kur psichinė, 
kur fizinė negalia. Turiu pasakyti, kad tam tikru požiūriu 
jis mane stebina — žavėtis niekada nesižaviu. Jis tur- 
būt apsėstas kažkokios manijos, kuri skatina jį veikti 
jo paties nenaudai. Įsivaizduok, kaip jam būtų sekęsi, 
jeigu jis būtų ramiai žygiavęs valdininko keliu, tuo labiau 
kad brolis žadėjo paskirti jam stambią sumą pinigų. 
Bet ne, jis numojo ranka į savo reputaciją ir vergauja 
kažkokiam netašytam juodadarbiui — vis dėl idėjos! Ne- 
gali atsistebėti! 

Šiaip ar taip, rodos, eina sveikyn, ypač po paskutinės 
pamokos. Įsivaizduoji, žveją jis visą laiką vadino ponu 
ir keldavo prieš jį kepurę. Be to, kartais mėgindavo iš 
širdies įsišnekti su salos gyventojais, stengdamasis išk- 
vosti, „kaip jiems sekasi '. Baigėsi tuo, kad žvejui pasi- 
rodė įtartina, ir jis vieną gražią dieną atėjęs pas mane 
klausia, ar „tasai Falkas pats mokąs už pensioną, ar 

daktaras (aš) mokąs! Aš papasakojau Falkui, ir šis nusimi- 
nė, kaip visada, sužlugus geriems kėslams. Po kiek laiko 
jis pradėjo šneką su žveju apie visuotinę rinkimų teisę; 
baigėsi tuo, kad pastarasis atėjęs paklausė, ar Falkas labai 
skursta. 

Pirmąsias dienas jis blaškėsi pakrantėmis tartum iš- 
kvaišęs; kartais labai toli nuplaukdavo, lyg neketinda- 
mas grįžti, o kadangi savižudybę aš visada laikiau šven- 
čiausia Žmogaus teise, duota jam pačios gamtos, neban- 
džiau trukdyti. Isakas pasakojo, kad Falkas retkarčiais 
jam atveriąs savo širdį ir skundžiąsis ta nimfa Beda, kuri 
stačiai vedžiojanti jį už nosies. 

O žinai, Isakas — tikras gudragalvis, kaip kažin ką. 
Per vieną mėnesį jis prarijo Rabė ir dabar skaito Cezarį 
kaip mes „Pilkąjį apsiaustą“, bet, svarbiausia, supranta, 
kas ten parašyta, ko mes niekada nesuprantam. Jo protas 
iš tikrųjų receptyvus, taip sakant, imlus ir, be to, įžvalgus, 
turėdami šią dovaną daug kas sugeba rodytis esą genia- 
lūs, nors yra visiški kvailiai. Jo praktiniai polinkiai 
kartais ima ir išlenda, ir mes neseniai įsitikinom jo nepa- 
prastu vertelgišku talentu. Aš nežinau, kokie jo finansi- 
niai reikalai, nes šiuo atžvilgiu jis labai paslaptingas, 
bet vieną dieną buvo sunerimęs, kai gavo sąskaitą dviem 
šimtams riksdalerių. Negalėdamas kreiptis į savo brolį 
„Tritone“, su kuriuo buvo nutraukęs ryšius, atėjo pas 
mane. Aš nieko negalėjau padėti. Tada jis paėmė laiški- 
nio popieriaus lapą, parašė laišką ir išsiuntė skubiu paštu, 
po to kelias dienas buvo ramu. 

Priešais namą, kur mes gyvenam, augo daili ąžuolų 
giraitė, ji teikė malonų pavėsį, taip pat gynė nuo jūros 
vėjų. Aš nieko neišmanau apie medžius ir apskritai apie 
gamtą, bet mėgstu pavėsį, kai esti karšta. Vieną rytą, pakė- 
lęs užuolaidas, nesupratau, kas darosi! Po langais plytėjo 
atviras fiordas, o maždaug per kabeltovą nuo kranto 
stovėjo nuleidusi inkarą jachta. Visas ąžuolynėlis buvo 
išguldytas, o ant vieno kelmo sėdėjo Isakas, skaitydamas 
Euklidą“* ir skaičiuodamas rąstus, kraunamus į jachtą. 
Pažadinau Falką; šisai tiesiog apstulbo ir įširdo, susibarė 
su Isaku, kuriam ši operacija davė tūkstantuką grynais. 
Žvejys gavo du šimtus — daugiau nereikalavo. Aš supy- 

kau — ne už medžius, o todėl, kad ne man šovė į galvą 
tokia idėja. Falkas sako, jog tai nepatriotiška, o Isakas 
dievagojasi, kad dabar atsivėręs labai gražus vaizdas, 
kai neliko „to šlamšto“, ir dar ketina ateinančią savaitę 
pasiimti valtį ir tuo pačiu tikslu apsilankyti kitose salo- 
se. Žvejienė raudojo visą dieną, o senis išplaukė į Dala- 
rio salą nupirkti jai skiautės gražios medžiagos sukne- 
lei; ten jis išbuvo dvi paras ir grįžo namo girtutėlis su 
tuščia valtim, o kai senė paklausė, kur medžiaga, anas 
atsakė, jog užmiršęs nupirkti. 

Sudie! Rašyk kuo greičiau, papasakok keletą sensacijų 
ir, žiūrėk, gerai sutvarkyk paskolą! 

Tavo amžinas priešas ir laiduotojas 
HR. B. 

P. S. Iš laikraščių sužinojau, kad steigiamas Valdi- 
ninkų bankas. Kas dės į jį pinigus? Šiaip ar taip, neiš- 
leisk jo iš akių, kad spėtume laiku ir mes ten įterpti popie- 
rėlį. 

Ryšium su tuo, kad man numatoma suteikti licenciato 
laipsnį, prašyčiau išspausdinti „Pilkajam apsiauste“ tokią 
žinutę: 

Mokslinis atradimas. Medicinos kandidatas Henrikas 
Borgas, vienas iš mūsų žymiausių jaunųjų gydytojų, vyk- 
dydamas zootominius tyrinėjimus Stokholmo šcheruose, 
aptiko naują Clypeaster šeimos rūšį, kuriai davė labai 
taiklų pavadinimą „maritimus“. Trumpas gyvūno apibūdi- 
nimas toks: Odos paviršių sudaro penki ambulakraliniai 
porų išakyti laukai ir penki interambulakraliniai laukai, 
padengti dyglius atstojančiomis ataugomis. (Gyvūnas 
sukėlė didžiulį susidomėjimą mokslo pasaulyje. 

Arvido Falko laiškas Bedai Peterson 
Nemdės sala, 18... rugpjūtis 


Vaikščiodamas jūros pakrante ir regėdamas, kaip 
raudoklės kalasi pro lakų smėlį bei žvirgždą, galvoju, 
kaip tu galėjai žydėti visą žiemą Naujosios gatvelės smuk- 
lėje. 


* 


Nežinau, ar gali būti maloniau: guli išsitiesęs ant 
pakrantės uolos, žvelgi į jūrą ir jauti, kaip gneiso trupinė- 
liai kutena šonus; tada mane apima puikybė, pradedu 
galvoti esąs Prometėjas, o grifas — tai tu! — įsitaisiusi 
minkštam patale Smėlio gatvėje ir lesi gyvsidabrį. 


* 


Dumbliai neteikia jokio džiaugsmo, kol auga jūros 
dugne, bet kai, išmesti ant kranto, ima pūti, tada kvepia 
jodu, kuris gydo nuo meilės, ir bromu, kuris gydo nuo 
beprotybės. 


k 


Nebuvo žemėje pragaro, kol rojus nebuvo baigtas, 
tai yra kol atsirado moteris! (Pasenę!!) 


* 


Toli, prie pat jūros, išmestoje tabako dėžėje, gyvena 
gagų pora. Kai žinai, kad jų sparnų ilgis dvi pėdos, neno- 
rom pagalvoji apie stebuklą — juk meilė tai stebuklas! Aš 
visam pasauly neberandu vietos! 

Bedos Peterson laiškas asesoriui Falkui 


Stokholmas, 18... rugpjūtis 


Milimas drauge! 

Katik gavau tavo laišką, tik nelabai aš jį supratau, 
tik girdėjau, kad manai kad buvau Smėlio gatvėje tai čia 
grina neteisibė, matit tas šunsnukis plepa, tai čia grina 
neteisibė, aš prisiekiu kad tave miliu taip kaip milėjau, 
protarpiais labai noriu pamatit, bet matit negreit pamatisiu. 

Tavo ištikima Beda. 


Poskripto. Mielas Arvidai jei galėtum paskolit tris- 
dešimt riksdalerių iki penkioliktos butum geras, aš tau 
juos tikrai gražičiau penkioliktą, tada aš pati gausiu 
pinigų. Aš labai sirgau ir sykiais man liūdna, kad noriu 
mirt. Kavinės ponia bjauribi pavidi storulio Berglundo, 
aš ten daugiau nebūsiu, ką jie plepa apie mane grina ne- 
teisibė. Būk sveiks ir neužmiršk mane 

Ta pati 


Gali pinigus prisiusti Hildai į kavinę, aš tada gausiu. 


Kandidato Borgo laiškas literatui Struvei 


Nemdės sala, 18... rugpjūtis 

Užkietėjęs sukčiau! 

Matyt, prašvilpei pinigus, kadangi nemačiau nė ska- 
tiko ir kadangi iš Batsiuvių banko gavau mokestinį rei- 
kalavimą. Manai, jog galima vogti, kad „turi žmoną ir 
vaikų!“ Atsiskaityk tučtuojau, o jei ne, atvažiuosiu į 
miestą ir pakelsiu triukšmą! 

Žinutę perskaičiau, bet, aišku, joje kelios korektūros 
klaidos; vietoj zootominių išspausdinta zoologinių, 0 vie- 
toj clypeaster — crypeaster. Bet turiu vilties, jog įspūdį 
padarė gerą. 

Falkas visai iškvaišo, kai neseniai gavo laišką, rašytą 
moteriška ranka. Čia laipioja po medžius, čia nardo į jūros 

dugną. Tikriausiai krizė — bet aš jį atvesiu į protą. 

Isakas, nepasiklausęs mano leidimo, pardavė jachtą, 
todėl dabar mudu apsipykę; jis jau skaito antrą Livi- 
jaus?* knygą ir steigia žvejybos akcinę bendrovę. Be 
to, nusipirko tinklą strimelėms gaudyti, šautuvą, dvidešimt 
penkis kandiklius, lyną lašišoms, du tinklus ešeriams, 
pašiūrę ir... bažnyčią. Pastaroji skamba neįtikėtinai, bet 
tai tiesa! Ji, žinoma, truputėlį rusų apdeginta (tūkstan- 
tis septyni šimtai devynioliktais metais), tačiau sienos 
tebėra sveikos (parapija turi naują, kuri naudojama pagal 
paskirtį; O senoji buvo paversta sandėliu). Jis ketina 
padovanoti ją Literatūros akademijai ir už tai mano gauti 
Vazos ordiną. Ir ne už tiek gauna! Jo dėdė, smuklininkas, 
gavo Vazą už tai, kad girdė alum ir valgydino sumuš- 
tiniais kurčnebylius, kai šie rudenį ateidavo į maniežą. 
Taip jis darė šešetą metų, bet galų gale sulaukė! Dabar 
kurčnebyliai nebegauna sumuštinių, 0 tai rodo, koks 
žalingas Vazos ordinas! 

Jeigu aš nepaskandinsiu to berno, jis, matyt, liausis 
tik supirkęs visą Švediją. 

Pasimiklink ir būk sąžiningas, nes taip pričiupsiu, 
kad tau bus galas. 

H. B. 


P. S. Kai rašysi apie poilsiautojus Dalario saloje, pa- 
minėk mane ir Falką (asesorių), tik ne Isaką, man jau 
jis pradeda po truputį įkyrėti — dar ir jachtą pardavė. 

Kai gausi pinigų, atsiųsk man keletą vekselių blankų 
(mėlynų, solo). 


Kandidato Borgo laiškas literatui.Struvei 
Nemdės sala, 18... rugsėjis 


Sąžinės viršūne! 

Pinigus gavau! Berods, išmainyti, kadangi Rangovų 
bankas moka tik po penkiasdešimt! Tiek to! Nesvarbu! 

Falkas sveikas ir krizę pakėlė visai vyriškai, susi- 

grąžino savigarbos jausmą, labai svarbų organą, veržian- 
tis į sėkmę gyvenime, bet, kaip statistika rodo, gerokai 
nusilpusį, jei vaikas anksti netenka motinos. Aš daviau 
jam vieną patarimą, kurį priėmė, nes ir pats padarė tą 
pačią išvadą. Jis vėl grįžta į valdininko kelią — nepra- 
šydamas pinigų iš brolio (tai jo paskutinė kvailystė, 
kuriai negaliu pritarti); grįžta į visuomenę, prisideda 
prie kaimenės, tampa gerbiamas, atgauna visuomeninę 
padėtį ir laiko liežuvį už dantų, kol jo žodis įgyja au- 
toritetą. Pastaroji aplinkybė labai svarbi, jeigu jis nori 
gyventi, kadangi linkęs į beprotystę, ir jo nė ženklo neliks, 
jeigu neišmes iš galvos visų savo idėjų — kurių aš, tiesą 
sakant, nesuprantu ir manau, jog nė jis pats nepasakytų, 
ko nori. | 

Jis jau pradėjo gydymo kursą, ir aš savo akimis neti- 
kiu, kaip viskas eina į gera! Neabejoju, kad jo laukia 
karaliaus rūmai! Deja, taip maniau! Bet kurią čia dieną 
jam į rankas pakliuvo laikraštis, ir jis perskaitė apie 
Paryžiaus komuną. Tučtuojau atkrito ir vėl pradėjo karsty- 
tis po medžius, bet paskui nusiramino ir dabar bijo net 
dirstelti į laikraštį. Tik užsiminti apie tai neužsiminė 
nė vienu žodžiu! Teks jums pasisaugoti šito vyro, kai 
bus gatavas! 

Isakas jau pradėjo mokytis graikų kalbos! Jo supra- 
timu, vadovėliai per kvaili ir per ilgi, todėl drasko juos 
ir, išsikirpęs kas svarbiausia, klijuojasi į buhalterijos 
knygą, ši taps jam kompendiumu laikant abitūros egza- 
minus. 


Kuo daugiau jis pramoksta klasikinių kalbų, tuo da- 
rosi įžūlesnis ir nemalonesnis. Neseniai, lošiant šaškėmis, 
įsileido su pastorium į disputą apie religiją ir ginčijo, kad 
krikščionybę sugalvojo žydai ir kad visi krikščionys buvę 
žydai. Visai sugadino jį lotynų ir graikų kalbos! Bijau, ar 
nebūsiu sušildęs gyvatę ant savo plaukuotos krūtinės; jei 
taip, moters vaisius turės sutraiškyti gyvatei galvą. 


Sudie! 
HR. B. 


P.S. Falkas nusiskuto savo amerikonišką barzdą ir 

liovėsi kilnoti skrybėlę, sutikęs žvejį. 
Daugiau žinių iš Nemdės salos neišgirsi; pirmadienį 
grįžtam į miestą! 


DVIDEŠIMT SEPTINTASIS 
SKYRIUS 


Pasveikimas 


Ir vėl ruduo; skaistų lapkričio mėnesio rytą Arvidas 
Falkas išeina iš savo dabar elegantiško buto Didžiojoje 
gatvėje ir traukia į mergaičių pensionatą Karolio XIII 
aikštėje, kur pradės dirbti švedų kalbos ir istorijos mo- 
kytoju. Jis puikiai išnaudojo rudens mėnesius, ruošda- 
masis sugrįžti į civilizuotą visuomenę, ir suprato, kokiu 
barbaru pavirto bastydamasis; jis nebenešiojo savo plė- 
šiko skrybėlės, o nusipirko naują, aukštą, kuri iš pradžių 
nenorėjo laikytis ant galvos; įsigijo pirštines, bet toks 
buvo sulaukėjęs, kad, pardavėjos paklaustas, kokio jam 
reikia numerio, atsakė „penkiolikto', ir dėl to visos kitos 
krautuvės panelės nusišaipė; nuo to laiko, kai jis paskutinį 
kartą pirkosi apdarą, mada smarkiai pasikeitė, ir užtat 
dabar jis eina gatve lyg koks frantas, retkarčiais žvilg- 
teldamas į savo atvaizdą čia vienos, čia kitos krautuvės 
vitrinoje ir pasitikrindamas, ar viskas gerai. Dabar jis 
vaikštinėja šaligatviu palei dramos teatrą ir laukia, kada 
laikrodis išmuš devintą; jis nerimauja, būgštauja, lyg 
pačiam reiktų eiti į mokyklą; šaligatvio atkarpa trum- 
putė, ir jam rodos, kad jis bėgioja lyg šuo, pririštas gran- 
dine, kai apsisukęs vėl grįžta atgal; vienu metu topteli 
mintis patraukti tolyn, nes žino, kad šia gatve paėjus 
galima nukeliauti iki Lil-Janso, ir prisimena, kad tuo 
pačiu šaligatviu jis bėgo iš visuomenės, verždamasis 
į laisvę, gamtą ir į... vergovę! 

Ir štai devinta valanda! Jis stovi vestibiulyje; kla- 
sės durys užvertos, prieblandoje jis mato vaikų drabu- 

žėlius, sukabintus ant sienų; stalai ir palangės prikrau- 
tos kepuraičių, boa, gobtuvų, šalikų, pirštinių, movų, o 
ant grindų visa kuopa botų ir kaliošų. Bet čia neatsiduoda 
sudrėkusiais drabužiais ir įmirkusia oda kaip riksdago 
prieangyje ar darbininkų sąjungoje „Šiaurės žvaigždė“, 
ar... ak, čia dvelkia šviežiu šienu... ir tikriausiai tą 
kvapą skleidžia ši mažulytė movelė, balta ir juodai lyg 
kačiukas taškuota, su žydru šilkiniu pamušalu ir kuteliais; 
jis nesusituri ir paėmęs į rankas uodžia „New-mown 
hay" kvepalų aromatą, bet atsidaro prieangio durys ir 
įeina dešimtmetė mergytė tarnaitės lydima; ji žiūri į 
mokytoją didelėmis visai nebailiomis akimis ir lyg koke- 
tuodama padaro mažytį reveransą, į kurį mokytojas be- 
veik sumišęs atsako linktelėjimu, tada mergaitė nusi- 
šypso, o tarnaitė taip pat! Ji pasivėlino, bet nė kiek 
nesijaudina ir tokia mina leidžiasi tarnaitei nuvilkti vir- 
šutinius drabužėlius bei nuauti batukus, lyg būtų atvy- 
kusi į balių. O, kokie garsai sklinda iš klasės. .. jam su- 
spaudžia širdį... kas ten? Ak! Juk tai vargonai! Hm! Seni 
vargonai! Taip! 

Ir visas pulkas jaunų balsų gieda: „Jėzau, leiski man 
pradėti!" 

Jį suima baimė ir, norėdamas atsipeikėti, turi prisi- 
minti Borgą ir Isaką. Bet dabar pasidaro dar blogiau: 
„Tėve mūsų, kurs esi danguje!“ Viešpatie dieve! Senasis 
„Tėve mūsų“! Juk tai buvo ne vakar... Pasidaro tylu, 
taip tylu, jog girdėti, kaip atsilošia ir vėl palinksta vaikiš- 
kos galvutės, kaip šiugžda apykaklaitės ir prijuostėlės, o 
paskui atsilapoja durys, ir visas gėlynas mergaičių nuo aš- 
tuonerių iki keturiolikos metų apspinta jį. Kai senutė di- 
rektorė paduoda jam ranką ir sveikina, jis susigėsta, pasi- 
junta lyg sučiuptas vagis; tada gėlynas sujuda, žvilgčioja, 
kuždasi ir šnibždasi. 

Ir štai jis sėdi ilgo stalo gale, o aplinkui dvidešimt 
skaisčių veidukų džiugiais žvilgsniais, dvidešimt vaikų, 
niekada nepatyrusių, kas yra didžiausias šios žemės siau- 
bas — skurdo pažeminimas; ir jie sutinka jo žvilgsnį 
drąsiai ir smalsiai, jis drovisi, kol apsipranta; bet netru- 
kus visai susidraugauja su Ane Šarlote ir Georgine, su 
Lisa ir Harieta, ir pamoka vienas smagumas, į daug ką 

galima žiūrėti pro pirštus, Liudvikas XIV ir Aleksandras 
tebėra didieji, kaip ir visi, kuriems sekasi, 0 prancū- 
zų Ievoliucija baisus įvykis, kuris įstūmė į pražūtį kil- 
nųjį Liudviką XIV ir labdaringąją Mariją Antuanetę ir 
taip toliau. O kai paskui nuėjo į Kavalerijos pulkų aprū- 
pinimo šienu kolegiją, jautėsi patenkintas ir atjaunėjęs. 

Minėtoje kolegijoje jis sėdėjo iki vienuoliktos ir 
skaitė „Konservatorių“, paskui nuėjo į Vyndarių kan- 
celiariją; ten pavalgė pusryčius ir parašė du laiškus — 
Borgui ir Struvei. 

Mušant pirmą, jis jau Mirusiųjų turto apmokestinimo 
departamente. Čia padaro turto aprašą ir uždirba šimtą 
riksdalerių, paskui ligi pietų dar turi tiek laiko, kad gali 
perskaityti pataisyto miškų įstatymo, kurį pats paruošė, 
naujo leidimo korektūrą! Taip ateina trečia valanda. 
Kas tuo metu žingsniuoja per Riterių rūmų aikštę, ant 
tilto gali sutikti orios išvaizdos jauną ponaitį su popie- 
riaus tūtomis, kyšančiomis iš kišenių, susinėrusį rankas 
už nugaros, pamažu einantį šalia senyvo, sulysusio ir 
žilaplaukio vyriškio kokių penkiasdešimties metų. Tai 
mirusiųjų reikalų aktuarijus; visi, kurie miršta už miesto 
ribų, privalo pranešti šiam žmogui, kokį turtą valdo, 
ir už tai jis ima procentus; kai kas sako, girdi, toks jo 
amatas, kiti mano, kad jis rūpinasi žeme ir saugo, kad 
mirusieji nieko neišsineštų iš šio pasaulio, kur viskas 
tik paskola — be procentų! Trumpai tariant, šis Žmogus 
labiau domisi mirusiaisiais negu gyvaisiais, ir užtat Fal- 
kui taip gera su juo; o Falkas jį traukia todėl, kad renka 
monetas ir autografus — kaip ir jis pats, ir dar dėl to, kad 
nesusideda su opozicija, kuri tokia būdinga jaunimui. 
Dabar abu bičiuliai drožia į „Rosengreną“, kur maža pa- 
vojaus sutikti jaunų žmonių ir kur galės ramiai pasišne- 
kėti apie numizmatiką ir autografiją. Paskui geria kavą 
„Ridberge“, susėdę ant kanapos, ir iki šeštos valandos 
studijuoja monetų katalogus, kol ateina „Pašto laikraš- 
tis ir gauna paskaityti apie naujus paskyrimus. Jie ne- 
paprastai laimingi šalia kits kito, nes niekada nesiginčija; 
Falkas visiškai atsikratęs bet kokių pažiūrų ir užtat la- 
bai malonus žmogus, jį myli ir gerbia tiek vyresnybė, 
tiek draugai. Kartais jie sėdi ilgai, o paskui eina vaka- 

rieniauti į „Hamburgo biržą“, o tada išlenkia po taurelę 
ar dvi Operos rūselyje. Ir kai apie vienuoliktą valandą 
susikibę už rankų gūžina link namų, tikrai miela į juos 
pažiūrėti. 

Falkas dabar dažnai eina pietų ar vakarienės čia į 
vieną, čia į kitą šeimą, su kuriomis jį supažindino Borgo 
tėvas; moterims jis atrodo įdomus, bet jos niekada nežino, 
ko iš jo tikėtis, nes jis nuolat šypsosi ir maloniai čaižo. 

O kai nusibosta šeimų gyvenimas ir visuomeninis me- 
las, tada jis eina į Raudonąjį kambarį ir ten sutinka bai- 
singąjį Borgą, savo gerbėją Isaką, savo slaptą priešą 
bei pavydūną Struvę, kuris niekada neturi pinigų, kan- 
dųjį Seleną, kuriam, matyt, antrą kartą nusišypsos laimė, 
kai jo mėgdžiotojai pripratino publiką prie naujos manie- 
ros. Lundelis, kuris išsižadėjo religijos, kai baigė altoriaus 
paveikslą, ir šiuo metu verčiasi tapydamas portretus, O 
todėl be paliovos kviečiamas pietų ar vakarienės, nes 
tai esą būtina, norint „išstudijuoti charakterį , pavirto į 
riebų epikūrininką ir ateina į Raudonąjį kambarį tik 
tada, kai nori už dyka pakirsti ir išgerti. Ulė, kuris te- 
bedirba pas ornamentų kalėją ir nuo to laiko, kai visiškai 
sužlugo jo politiniai ir oratoriniai kėslai, pasidarė niū- 
rus, baidosi žmonių, nenori „trukdyti kompanijai ir 
užtat slankioja vienas. Falkas, atėjęs į Raudonąjį kambarį, 
ima siautėti ir kvailioti, ir Borgas jaučiasi jo pagerbtas; 
taip, jis tikras laisvūnas, kuriam nieko nėra šventa — be 
politikos, kurios niekada neliečia. Bet kai jis kitų malo- 
numui laido raketas ir pro tabako dūmų debesis kitam 
šone salės išvysta paniurusį Ulę, tada apniunka lyg nak- 
tis vandenyne ir lig dugno lenkia svaigiuosius gėrimus, 
tarsi norėdamas užgesinti ugnį ar pats sudegti. Bet Ulė 
jau seniai čia nesirodo! 


17. A. Strindbergas 257 


DVIDEŠIMT AŠTUNTASIS 
SKYRIUS 


Iš ano pasaulio 


Lėtai, tyliai krenta baltos baltos snaigės ant Naujojo 
Kungsholmeno tilto, kai vakare Falkas su Selenu pro 
Ugnies malūną keliauja į Serafimo ligoninę pasiimti Bor- 
go ir po to sykiu traukti į Raudonąjį kambarį. 

— Keista, kad pirmasis sniegas atrodo šitoks, saky- 
čiau, nepaprastai žavus, — tarė Selenas.— Purvina žemė 
darosi. . . 

— Ar tu sentimentalus?— su panieka nutraukė jį Fal- 
kas. 

— Ne, aš tik pasakiau kaip peizažistas. 

Ir vėl ėjo tylėdami, o po kojomis šiugždėjo sniegas. 

— Kungsholmenas su savo ligonine man visada tru- 
putį kelia šiurpą, — tarė Falkas. 

— Ar tu sentimentalus?— su panieka paklausė Se- 
lenas. i 
“ — Ne, anaiptol, bet ši miesto dalis mane visada slegia. 

— Et, niekai! Nei slegia, nei ką; tu klysti! Jau atė- 
jom, ir antai Borgo lange dega žiburys. Kažin, ar dailių šį- 
vakar turi lavonų? 

Jie stovėjo prie instituto vartų, stambus pastatas spok- 
sojo į juos savo daugybe didžiulių tamsių langų, tarsi 
klausdamas, ko čia ieško tokį vėlų metą; jie nubrido 
taku per sniegą palei klombą ir įėjo į nedidelį namelį 
dešinėje. Tolimajam salės gale Borgas vienas sėdėjo prie 
lempos ir pjaustė lavoną, kurį jau buvo klaikiai subjau- 
rojęs. 

— Labas vakaras, vyrai!— tarė Borgas, padėdamas 
peilį. — Gal norėtumėt pamatyti savo pažįstamąč 

Jis nelaukė atsakymo, o užsidegė žibintą, užsimetė 
apsiaustą ir pasiėmė ryšulį raktų. 

— Nesitikėjau, kad čia galėtume rasti pažįstamų, — 
tarė Selenas, mėgindamas atgaivinti nuotaiką. 

— Eime!— pasakė Borgas. 

Jie perėjo per kiemą į didįjį pastatą; durys sugirg- 

ždėjo ir vėl užsidarė, o stearino žvakės galiukas, paliktas 
kortų lošėjų, ant baltų sienų skleidė raudoną blausią 
šviesą. Abu šios vietos naujokai bandė Borgo veide įžvelg- 
ti, ar šis nekrečia pokštų, bet nepamatė nieko. 

Jie pasuko kairėn į koridorių, kuriame taip aidėjo jų 
žingsniai, kad rodės, jog kažkas seka iš paskos. Falkas 
stengėsi nesitraukti nuo Borgo, Selenas žengė už jo. 

— Ten,— pasakė Borgas, sustojęs vidury koridoriaus. 

Nieko nebuvo matyti, tiktai sienos. Bet kažkur pasi- 
girdo tartum lietaus barbenimas, ir į juos padvelkė keis- 
tas kvapas — lyg įmirkusio pūdymo ar spygliuočių miš- 
ko spalio mėnesį. 

— Į dešinę!-— pasakė Borgas. 

Dešinioji siena buvo stiklinė ir pro ją matėsi trys 
balti kūnai, gulintys ant nugaros. 

Borgas paėmė raktą, atrakino stiklines duris ir įėjo. 

— Štai!-— pasakė jis, sustojęs prie viduriniojo lavono. 

Tai buvo Ulė! Jis gulėjo susidėjęs rankas ant krūti- 
nės, lyg užmigęs pokaičio; lūpos pakeltos, rodės, šypsosi, 
apskritai gerai išsilaikęs. 

— Prigėrė?— paklausė Selenas, kuris atsipeikėjo pir- 
masis. 

— Prigėrė! Gal judu katras pažinsit jo drabužiusė 

Ant sienos kabojo trys komplektai apgailėtinų skar- 
malų, ir Selenas tučtuojau atskyrė tuos, kurių reikia — 
mėlyną striukę su medžiotojo sagomis ir juodas kelnes 
pratrintais keliais. 

— Ar tu esi tikras? 

— Kaipgi aš nepažinsiu savo striukės... kurią pasi- 
skolinau iš Falko. 

Iš viršutinės kišenės Selenas ištraukė didelę piniginę, 
labai storą, išbrinkusią nuo vandens ir apsivėlusią žaliais 
maurais, kuriuos Borgas pavadino enteromorpha. Pasi- 
šviesdamas žibintu, jis atsegė piniginę ir apžiūrėjo, kas 
joje. Ten buvo keli pradelsti lombardo kvitai ir pluoš- 
tas primargintų popierių, su užrašu: „Tam, kas norės 
skaityti. 

— Ar jau užtektinai prisispoksojot? — paklausė Bor- 
gas.— Tuomet drožiam į „Piperį“. 

Visi trys gedintys (žodį „draugai“ vartojo tik Lunde- 

lis ir Levinas, kai jiems reikėdavo pinigų) įsitaisė „Pi- 
perio“ kavinėje kaip Raudonojo kambario atstovai. Prie- 
šais liepsnojantį židinį, už stalo, apkrauto gėrimais, Bor- 
gas pradėjo skaityti velionio paliktus lapus, bet protar- 
piais turėdavo prašytis Falko pagalbos, kaip „autografijos“ 
žinovo, nes kai kur nuo vandens rašalas buvo visai iš- 
sklidęs, rodės, kad rašantysis verkė, kaip pajuokavo 
Selenas. 

— Nutilkit! — pasakė Borgas ir išgėrė savo grogą taip 
prasiviepdamas, kad pasirodė krūminiai dantys. — Prade- 
du,ir malonėkit manęs nepertraukinėti. 


„Tam, kas norės skaityti. 


Aš baigiu savo gyvenimą, nes tai mano teisė, tuo 
labiau kad šituo nepažeidžiu niekieno kito teisės, dargi, 
kaip sakoma, padarau laimingą vieną žmogų; palieku savo 
vietą ir keturis šimtus kubinių metrų oro per dieną. 

Pasielgiu taip ne iš nevilties, nes mąstantis Žmogus 
niekada nepuola į neviltį, o palyginti ramia širdim; be 
abejo, kiekvienas supras, kad toks žingsnis sukelia dva- 
sinį nerimą; atidėti šį poelgį iš baimės, jog nežinia 
kas bus po to, gali tik žemės vergas, ieškantis dingsties 
pasilikti ten, kur jam tikriausiai nėra taip bloga. Aš jau- 
čiuosi išsivadavęs, kai pagalvoju, jog palieku šią buveinę, 
nes blogiau man nebus, tik geriau. O jeigu nesulauksiu to, 
vis tiek mirtis bus tokia didelė palaima, kaip po sun- 
kaus fizinio triūso užmigti minkštoje lovoje; kas yra 
pastebėjęs, kaip visi kūno raumenys tartum atsipalaiduoja, 
o siela tolsta pamažu, tas nebijos mirties. 

Kodėl žmonės tiek daug triukšmo kelia dėl mirties — 
todėl, kad per giliai įsirausę į šią Žemę, o išsikapstyti 
iš jos labai skausminga. Aš seniai nuo jos ištrūkau, ma- 
nęs nevaržo nei šeimyniniai, nei ekonominiai, nei tar- 
nybiniai ar juridiniai saitai, ir aš išeinu iš čia todėl, 
kad nebeturiu ūpo gyventi. Ir neraginu kitų, kuriems 
geriau sekasi, padaryti, kaip aš padariau. Jie neturi pre- 
teksto ir užtat negali smerkti mano poelgio; ar aš taip 
darau iš bailumo, ar ne, net nemanau svarstyti, nes man 
vis tiek; pagaliau tai grynai asmeninis dalykas. Aš nie- 

kada nesiprašiau, kad man būtų leista ateiti į šį pasau- 
lį, užtat turiu teisę pasitraukti iš jo kada tinkamas. 

Kodėl aš išeinu? Priežasčių yra daugiau ir rimtesnių, 
negu dabar turiu laiko ir jėgų jas išdėstyti. Užtat apsisto- 
siu tik prie svarbiausių ir prie tų, kurios turėjo didžiau- 
sios paskatos šiam mano poelgiui. 

Vaikystėje ir jaunystėje aš buvau juodadarbis; jūs, 
kurie nežinot, ką reiškia plušti nuo saulės patekėjimo 
iki nusileidimo, o paskui griūti ir užmigti gyvulio mie- 
gu, išvengėt pirmapradės nuodėmės — nes prakeiksmas 
jausti, kaip siela nustoja augusi, o kūnas grimzta vis gilyn 
į žemę. Pavaikščiokit paskui jaučius, traukiančius plū- 
gą, ir diena iš dienos nenuleiskit akių nuo pilko arimo, 
tada nebemokėsit pažvelgti į dangų; imkit kastuvą ir 
pakasėkit griovį, kaitrios saulės kepinami, ir pajusit, 
kaip smunkat į pažliugusią žemę ir kasat duobę savo 
paties sielai. Viso to jūs nežinot, kadangi linksminatės 
ištisą dieną, o dirbat vos trumpą valandėlę tarp pusry- 
čių ir pietų, kad paskui vasarą, kai žemė žaliuoja, galėtu- 
mėt ilsinti savo sielas — tada jūs gėritės gamta lyg kokiu 
spektakliu, kuris taurina jus ir kelia aukštyn. Tokia gamta 
juodadarbiui neegzistuoja; dirva jam — maistas, miškas — 
malkos, ežeras — vandens gelda, pieva — sūris ir pienas; 
visa tai jam besielė žemė! Kai aš pamačiau, kad viena 
dalis žmonių dirba protu, o kita kūnu, iš pradžių maniau, 
jog pasaulis paskirstytas pusiau dviejų rūšių žmonėms; 
bet vėliau įgijau proto, kuris paneigė šią mintį. O tada 
sukilo mano siela, ir aš nusprendžiau išvengti pirmapra- 
dės nuodėmės prakeiksmo — tapau dailininku. 

Dabar galiu paanalizuoti tą visų išgarsintą veržimąsi 
į meną, nes pats esu jį patyręs. Jis iš esmės pagrįstas 
nežabotu laisvės troškimu, laisvės nedirbti naudingo dar- 
bo; kaip tik todėl vienas vokiečių filosofas yra pasakęs, 
jog grožis — tai, kas nenaudinga; nes jeigu meno kūrinys 
kam nors naudingas, siekia kokio nors kito tikslo ar turi 
tendenciją — jis bjaurus; antra, jis pagrįstas puikybe; 
mene žmogus nori tapti dievu, ir ne todėl, kad galėtų 
sukurti ką nauja (šito jis negali!), o perdirbinėti, taisyti, 
keisti, aranžuoti. Jis pradeda ne nuo žavėjimosi tuo, kas 
jau sukurta, tai yra gamta, 0 pradeda kritikuoti. Viskas 

jam atrodo netobula, viską jis nori pataisyti. Toji ska- 
tinanti puikybė ir toji laisvė nuo pirmapradės nuodė- 
mės prakeiksmo, darbas, paveikia taip, kad dailininkas 
ima jaustis esąs aukščiau kitų žmonių, aišku, tam tikru 
požiūriu taip ir yra, bet jam reikia nuolatos tą priminti, 
nes kitaip jis gali lengvai pažinti save — tai yra suprasti, 
kokia beprasmiška jo veikla ir koks nepagrįstas bėgimas 
nuo naudingo darbo. Ta nuolatinė būtinybė, kad kažkas 
pripažintų jo nenaudingą veiklą, padaro dailininką tuš- 
čiagarbį, neramų ir dažnai be galo nelaimingą; o jeigu jis 
suvokia save, beveik visada praranda sugebėjimą kurti 
ir žūsta, nes vėl įsikinkyti į jungą, vieną kartą paraga- 
vęs laisvės, gali tik religingas žmogus. 

Daryti skirtumą tarp genijaus ir talento, laikyti ge- 
nialumą kažkokia nauja savybe yra kvaila, nes tada 
reikėtų tikėti ir įkvėpimo jėga. Didelis menininkas turi 
turėti gabumų techninei tobulybei pasiekti; tačiau nepuo- 
selėjami jie numiršta; užtat kažkas yra pasakęs, jog ge- 
nialumas — tai triūsas; gal ir tiesa, jeigu laikysim tiesa 
tai, kas jos turi bent ketvirtadalį; 0 jei pridursim išsila- 
vinimą (bet tai retas dalykas, nes žinios greitai išsklai- 
do iliuzijas, užtat mokytas žmogus niekada neatsideda me- 
nui) ir aštrų protą, išeis, jog genialumas yra daugelio 
palankių aplinkybių rezultatas. 

Aš greitai praradau tikėjimą savo polinkio (nenoriu 
sakyti, pašaukimo) išskirtinumu, nes mano menas nega- 
lėjo išreikšti jokios idėjos, geriausiu atveju jis galėjo 
parodyti žmogaus kūną tam tikra poza, vaizduojančia 
sielos nerimastingumą, minties sukeltą pasekmę — taigi 
tos minties išraišką gauti lyg iš trečių rankų. Tai nely- 
ginant lauko telegrafas — jis bereikšmis visiems, kurie 
nesupranta jo signalų. Aš regiu tik raudoną vėliavą, o 
kareiviui tai įsakymas pulti! Tarp kita ko, jau Platonas, 
didelio proto žmogus ir dargi idealistas, suvokė meno 
beprasmiškumą, laikydamas jį kaip atvaizdo (tikrovės) 
atvaizdu, todėl ir išvarė menininkus iš savo idealios valsty- 
bės. Tai jam buvo svarbu! 

Tada aš pamėginau vėl sugrįžti į vergovę, bet jau 
buvo neįmanoma! Bandžiau laikyti ją savo didžiausia pa- 
reiga, bandžiau susitaikyti, bet mano pastangos buvo 

bergždžios. Mano siela buvo sugadinta, ir aš dariausi 
panašus į gyvulį; kartais man atrodydavo, jog tas nesibai- 
giantis darbas tiesiog žalingas, nes trukdo aukštesniam 
tikslui, sielos tobulėjimui; vieną gražią dieną mečiau 
darbą ir pabėgau į gamtą, kur mintijau mintis ir tapau 
neapsakomai laimingas — bet toji laimė pasirodė man 
esanti lyg egoistinis pasitenkinimas, toks pat didelis, netgi 
didesnis už tą, kurį patyriau būdamas dailininkas, ir 
tada sąžinės priekaištai, pareigos jausmas užplūdo mane 
lyg furijos ir aš vėl įsikinkiau į jungą, kuris buvo net 
malonus — vieną dieną! 

Norėdamas išsivaduoti iš tos nepakenčiamos padė- 
ties, rasti aiškumą ir ramybę, einu į nežinią. Sakykit, 
kurie matot mano lavoną, — ar aš atrodau nelaimingas 
numiręs? 


Padrikos mintys vaikštant po gamtą 


Pasaulio tikslas išvaduoti idėją nuo jausmų, o menas 
stengiasi idėją įsprausti į jausmų apvalkalą, kad ji būtų 
matoma. Vadinasi. .. 

Visa kas tobulėja per save. Kai Florencijoje per daug 
įsiviešpatavo menai, atėjo Savonarola *— tasai didis 
žmogus!-— ir pasakė: „Niekai! Visa tai tuštybė!" Ir dai- 
lininkai — kokie dailininkai!-— iš savo paveikslų sukūrė 
laužą. Ak tas Savonarola! 


< 


Kaip manot, ko reikalavo šventųjų paveikslų naikinto- 
jai Konstantinopolyje? Ko reikalavo anabaptistai ““ ir 
šventųjų paveikslų naikintojai Nyderlanduose? Bijau pasa- 
kyti, kad nebūčiau iškoneveiktas šeštadienį — O gal netgi 
penktadienį! 

* 


Didžiausia mūsų laikų idėja: darbo pasidalinimas ve- 
da prie giminės tobulėjimo ir individo mirties! Kas gi 
yra giminė? Visuma, idėja, sako filosofai, individai tuo 
tiki ir miršta už idėją. 


k 


Keista, kad valdovai visada nori to, ko liaudis ne- 
nori. Ar nebūtų galima šį nesusipratimą pašalinti labai 
paprastu ir lengvu būdu? 


k 


Kai aš jau subrendęs pasiskaičiau savo mokyklos va- 
dovėlius, nesistebiu, kad mes, žmonės, esame tokie gal- 
vijai! Neseniai skaičiau Liuterio katekizmą ir taip pat 
padariau 


keletą pastabų naujajam leidimui 
(nesiųsti komisijai, nes tai viskas, ką esu parašęs) 


Pirmasis įsakymas griauna tikėjimą vienu dievu, ka- 
dangi spėja esant daugiau dievų, 0 tai pripažįsta netgi 
krikščionybė. 

Pastaba. Monoteizmas, taip visų išaukštintas, padarė 
blogą įtaką žmonėms, nes atėmė iš jų pagarbą ir meilę 
Vieninteliam ir Teisingam, nepaaiškindamas, kas yra blo- 
gybė. 

Antrasis ir trečiasis įsakymai yra perdėm šventva- 
giški, kadangi autorius įdėjo į viešpaties dievo lūpas 
tokius smulkmeniškus bei kvailus pamokymus, kurie įžei- 
džia jo visažinystę; mūsų dienomis autorius už tai būtų 
apkaltintas. 

Ketvirtasis įsakymas turėtų skambėti šitaip: įgimto 
nuolankumo savo tėvams skatinamas neturi žavėtis jų 
ydomis ir neprivalai garbinti juos labiau, negu jie verti. 
Tau toli gražu nėra už ką jiems dėkoti, nes jie nepadarė 

jokios paslaugos, paleisdami į šį pasaulį, maitinti ir 
rengti tave juos skatina egoizmas ir pilietinė pareiga. 
Tokie tėvai, kurie trokšta (yra net tokių, kurie reika- 
lauja) dėkingumo iš savo vaikų, panašūs į palūkininkus: 
jie verčiau rizikuoja kapitalu, kad tik gautų procentus. 

Pirma pastaba. Gimdytojai (ypač tėvai) veikiau ne- 
kenčia savo vaikų, negu juos myli, kadangi vaikai kėsinasi 
į jų ekonominę gerovę. Yra tėvų, kurie su vaikais el- 
giasi kaip su akcijomis, nuolatos duodančiomis divi- 
dendus. 

Antra pastaba. Šis įsakymas sukūrė baisiausią iš visų 
valdymo formų — šeimos tironiją, kurios jokia revoliu- 
cija negali sugriauti. Vaikų globos draugijos duotų žmo- 
nijai daugiau naudos negu gyvulių globos draugijos. 

(B. d.) 


Švedija yra kolonija, išgyvenusi žydėjimo ir galybės 
laikotarpį, o dabar atrodo lyg Graikija, Italija, Ispanija 
užmigusi amžinu miegu. 

Juoda reakcija, prasidėjusi po 1865 metų“', sudužu- 
sių vilčių metų, demoralizavo augančiąją kartą. Didesnio 
abejingumo visuomenės gerovei, didesnio egoizmo, di- 
desnės bedievybės senių seniausiai nebuvo regėta. Visame 
pasaulyje siautėja audros, tautos grumiasi su savo paver- 
gėjais, o mūsų šalyje švenčiami jubiliejai. 

Sektos yra vienintelė miegančios tautos saviraiškos 
forma; tai nepasitenkinimas, puolęs į religinio romumo 
glėbį, kad nepakliūtų į neviltį ar bejėgį įtūžį! 

Sektantų ir pesimistų tie patys principai: šis gyveni- 
mas laikinas ir reikia siekti vienintelio tikslo: numirti 
pasauliui, gyventi su dievu. 

Konservatyvus mąstymas — didžiausia nuodėmė, kurią 
gali padaryti žmogus. Tai pasikėsinimas į visatą už tris 
sidabrinius, nes konservatorius stengiasi sulaikyti prog- 
resą; jis pakiša petį besisukančiai žemei ir sako: sustok! 
Čia tik viena priežastis: kvailumas; skurdas ne priežastis, 
o greičiau paskata. 

Kažin, ar Norvegija netaps nauju lopu ant seno apdaro! 

Šernjelmas““, kuris tikrai buvo didelis mulkis, jau 
septynioliktam amžiuje rašė apie Švediją: 

Arba mūsų šalis perkelta, apmainyta ar pakeista, 

arba švedai kartu su gotais atkeliavo 

iš ledynų; savo šalį jie užleido svetimiems, 

neišmanėliams ir kvailiams genialiems. 

Jei į vieną krūvą juos surinktum, 

pamatytum tik penkiasdešimt iš tūkstančio lygių 

seniems. ..' 

— Na, ką pasakysit?— paklausė Borgas, baigęs skai- 
tyti ir gurkštelėjęs konjako. 

— Visai neblogai; aišku, galėjo būti šmaikščiau, — 
pasakė Selenas. 

— Na, o ką pasakys Falkas? 

— Paprasčiausias inkštimas, daugiau nieko. Gal jau 
eisim! 

Borgas žvilgtelėjo į jį, mėgindamas suprasti, ar tai 
ne ironija, bet nieko blogo nepamatė. 

— Taigi, — tarė Selenas.— Ulė išėjo ieškoti amžinosios 
ramybės; taip, jam dabar gerai; nebereikia sukti galvos, 
kur gaus pietus. Kažin ką pasakys „Alavinės sagos“ šeimi- 
ninkas; jis tikriausiai turėjo „lapelį“, kaip pats sako! 
Taip! Taip! 

— Koks beširdiškumas, koks šiurkštumas! Velniai 
griebtų tokį jaunimą! — sušuko Falkas ir, numetęs pini- 
gus ant stalo, apsivilko paltą. 

— Ar tu sentimentalus?— pasišaipė Selenas. 

— Taip, sentimentalus! Sudie! 

Ir išėjo. 


266 


DVIDEŠIMT DEVINTASIS 
SKYRIUS 


Apžvalga 


Licenciato Borgo, Stokholmas, laiškas peizažistui 
Selenui, Paryžius 


Brangus Selenai! 

Jau visi metai, kai lauki nuo manęs laiško, ir aš šį 
kartą turiu ką rašyti. Laikydamasis savo principų, pri- 
valėčiau pradėti nuo savęs, bet kadangi netrukus išeisiu 
į žmones pelnytis duonos, reikia mokytis ir mandagumo; 
taigi pradedu nuo tavęs! Sveikinu tave, kad tavo paveiks- 
las pateko į Saloną ir turėjo ten didelį pasisekimą. Skel- 
bimą į „Pilkąjį apsiaustą“ įdėjo Isakas be redaktoriaus 
žinios, ir pastarasis, perskaitęs jį, apsiputojo iš pykčio, 
kadangi buvo prisiekęs, jog nieko iš tavęs neišeis. Taigi, 
sulaukęs pripažinimo užsieny, aišku, įgijai vardą ir na- 
muose, ir man daugiau nebeteks gėdytis dėl tavęs. 

Kad ko nors neužmirščiau ir išeitų kuo trumpiau, nes 
tingiu ir esu nusikamavęs nuo darbo gimdymo namuose, 
suskirstysiu savo laišką į straipsnius, kaip daro „Pilka- 
sis apsiaustas“, ir tu lengvai galėsi praleisti tą, kas tau 
bus neįdomu. 

Politinė padėtis kuo toliau, tuo darosi įdomesnė; parti- 
jos papirkinėja viena kitą dovanomis ir atsakomosiomis 
dovanomis, taigi dabar visos yra pilkos. Ši reakcija tikriau- 
siai baigsis socializmu. Labai karštai svarstomas klausimas 
padidinti lenų"? skaičių iki keturiasdešimt aštuonių, nes šiuo 
metu ministro karjera lengviausiai pasiekiama, tam nerei- 
kia išlaikyti net liaudies mokyklos mokytojo egzaminų. 
Neseniai kalbėjausi su vienu savo moksladraugiu, buvusiu 
ministru, ir jis tvirtino, kad daug paprasčiau eiti ministro 
pareigas negu ekspedicijos sekretoriaus. Jo darbas esąs la- 
bai panašus į laiduotojo — tik pasirašyti! Mokėti skolos 
nereikia, juk yra dar vienas laiduotojas. 

Spaudos reikalai tau, be abejo, žinomi! Apškritai ji 
dabar pavirto komercine, tikriau sakant, taikosi prie dau- 

gumos nuomonės, o dauguma, tai yra dauguma prenumera- 
torių, yra reakcingi. Sykį paklausiau vieną liberalųjį Žur- 
nalistą, kodėl jis taip gražiai rašė apie tave, nors visai tavęs 
nepažįsta. Jis atsakė, jog todėl, kad tavo pusėje esanti ofi- 
cialioji nuomonė, tai yra didžiuma prenumeratorių. „O 
jeigu oficialioji nuomonė atsigręš prieš jį?“ — „Tada, aiš- 
ku, sumaišysiu jį su žemėmis! 

Turbūt supranti, jog tokiomis aplinkybėmis ištisa karta, 
užaugusi po tūkstantis aštuoni šimtai šešiasdešimt penktų- 
jų metų, nesanti valdžioje, yra nusivylusi, todėl jie ni- 
hilistai, o kitaip sakant, spjauna į viską arba ieško naudos 
tapdami konservatoriais, nes tapti liberalais šitokiomis 
sąlygomis — tegu velniai griebia! 

Ekonominė padėtis labai sunki. Pinigų resursai, ypač 
mano, išsekę; net patikimiausių popierių, su dviejų medi- 
cinos licenciatų parašais, nepriima joks bankas. 

Akcinė bendrovė „Tritonas“, kaip tu žinai, likviduo- 
ta tokiomis sąlygomis, kad direktoriai ir likvidatoriai 
pasiėmė visas spausdintas akcijas, o akcininkai ir deponen- 
tai gavo iš žinomos Norčiopingo akcinės bendrovės (vie- 
nintelės, kuri šiais sukčių laikais pateisino save) įvairių 
litografinių popierėlių; aš mačiau našlę, kuri nešėsi visą 
krūvą tokių obligacijų su marmuro fonu; tai dideli gražūs 
lakštai, atspausdinti raudonai ir žydrai, ant kurių išgra- 
viruota 1000 kr., o apačioje tartum laiduotojai surašyti 
asmenys, iš kurių bent trys buvo Serafimo ordino kavalie- 
riai. 

Bičiulis ir brolis Nikolausas Falkas, kuriam nusibodo 
verstis privačiomis paskolomis, kadangi tai neteikė tiek 
garbės, kiek teikia oficialios, nusprendė susidėti su keliais 
išmanančiais (|) žmonėmis ir įsteigti banką. Programos 
naujovė tokia: „Kaip rodo patirtis — iš tiesų liūdna patir- 
tis! — (įsidėmėk, jog autorius Levinas!) — depozito kvitas 
nėra pakankama garantija atsiimant kitų rankoms patikėtą 
turtą, tai yra deponuotus pinigus, todėl mes, žemiau pasira- 
šę, vadovaudamiesi nesavanaudišku akstinu padėti tėvynės 
pramonei ir noru užtikrinti visuomenės indėlių saugumą, 
steigiame banką, kurį pavadinome „Indėlių garantijos ak- 
cinė bendrovė“. Nauja ir patikima, nes ne visa, kas nauja, 
yra patikima, mūsų sumanyme yra tai, kad deponentai vie- 

toje beverčių depozityvo kvitų gauna vertybinius popie- 
rius už visą įneštą sumą" ir t.t. Bendrovė dar tebegyvuoja, 
ir gali įsivaizduoti, kokie vertybiniai popieriai išduodami 
vietoj deponento kvito! Savo aštria akim Falkas tuoj pama- 
tė, kokią milžinišką naudą galima turėti iš Levino, puikiai 
išmanančio ekonomiką ir įžvelgiančio žmogaus prigimtį; 
tačiau, norėdamas jį tinkamai paruošti ir kaip reikiant 
supažindinti su visomis bendrovės veiklos, ypač juridinės, 
klystkelėmis, jis pirmiausia parklupdė jį su vekseliu ir 
privertė bankrutuoti. Po to apsireiškė kaip gelbėtojas ir 
padarė jį savotišku ekonominiu patarėju, suteikęs di- 
rekcijos sekretoriaus titulą, dabar Levinas sėdi atskiram 
kambarėlyje ir neturi teisės pasirodyti banke. Direkto- 
riaus pavaduotojas Isakas; jis išlaikė egzaminus (lotynų, 
graikų ir hebrajų kalbų, taip pat jurisprudencijos bei 
filosofijos kandidato ir už visus dalykus gavo aukščiau- 
sią įvertinimą — apie jo egzaminus, žinoma, buvo rašyta 
„Pilkajam apsiauste“!). Dabar jis studijuoja teise, o nu- 
likdamas dar spekuliuoja. Jis kaip ungurys, turi devynis 
gyvenimus ir gyvena iš nieko! Negeria jokių svaiginamųjų 
gėrimų, nevartoja nikotino; ir apskritai nežinau, ar turi 
kokių ydų, bet jis pasibaisėtinas! Laiko geležies krautuvę 
Herniosande, tabako krautuvę Helsingforse ir galanterijos 
krautuvę Sioderteljėje, be to, Stokholmo pietiniam prie- 
miestyje kelios lūšnos jo nuosavybė! Jis ateities žmogus, 
sako kai kas, o man regis, jis dabarties žmogus! Kitas drau- 
gužis, Levis, po „Tritono“ likvidacijos, vėl ėmė verstis 
privačia veikla, sako, jog jam sekasi puikiai. Jis esą pa- 
prašęs parduoti jam vienuolyną Uplande ir ketinąs šį res- 
tauruoti pagal naują stilių, kurį sumanė jo dėdė Menų 
akademijoje. Tačiau jo prašymas buvo atmestas. Levis 
be galo įsižeidė ir parašė į „Pilkąjį apsiaustą straipsnį, 
pavadintą „Žydų persekiojimas devynioliktame amžiuje“, 
ir tuo pelnė didžiausias išprususios visuomenės simpati- 
jas, o dabar šio savo manevro dėka gali kada panorėjęs 
tapti riksdago deputatu. Be to, jis gavo padėkos raštą 
iš savo bendratikių (tartum Levis ką nors tiki), kuriame 
jie dėkoja jam (tai buvo išspausdinta „Pilkajam apsiauste ) 
už žydų „teisių“ gynimą (pirkti vienuolyną!). Raštas buvo 
įteiktas per „Žaliojo medžiotojo“ šventę, kur buvo pa- 

kviestas visas pulkas švedų (aš visada žydų klausimą pa- 
rodau tinkamoj plotmėj — etnografinėj!) valgyti sudvisu- 
sių lašišų ir gerti išsivadėjusio vyno. Ta proga sujaudintas 
dienos didvyris (žiūrėk „Pilkąjį apsiaustą“) padovanojo 
dvidešimt tūkstančių kronų (akcijomis!) „Puolusių evange- 
lijos tikėjimo berniukų prieglaudai (visur kur kiša tikėji- 
mą!). Aš buvau šventėje ir mačiau, ko niekad nebuvau ma- 
tęs — Isaką girtą! Jis prisipažino nekenčiąs manęs, tavęs, 
Falko ir visų baltųjų — vadino mus čia „baltaisiais“, čia 
„vietiniais“, čia „roche“; nežinau, ką reiškia paskutinis 
žodis, bet kai jis ištarė jį, aplink mus susigrūdo spiečius 
„juočkių“, tokių grėsmingų, kad Isakas tuoj įsivedė mane 
į gretimą kambarį. Ten stačiai prapliupo: pasakojo, kaip 
jis kentėjo mažas būdamas Klaros mokykloje, kaip moky- 
tojai ir moksladraugiai skriaudė ir niekino jį; kaip gatvėje 
vaikai tąsė už plaukų. Labiausiai sujaudino jo pasakojimas 
apie tarnybą kariuomenėje: kaip jį pastatydavo priešais 
rikiuotę ir liepdavo kalbėti „Tėve mūsų“ ir kaip tyčiodavo- 
si iš jo, kad jis nemokėjo. Jo istorija pakeitė mano požiūrį į 
jį Ir jo giminę. 

Religinis snobizmas bei labdarybės cholera siautėte 
siautėja, ir todėl gyventi tėvynėje labai malonu. Tu prisi- 
meni dvi šėtono išperas: ponią Falk ir revizorienę Human; 
šlykščios, pasipūtusios, tūžmingos ypatos bastosi, neturė- 
damos ko veikti; tu prisimeni vaikų lopšelį ir jo galą; 
dabar jos įsteigė „Magdalenos namus“, ir pirmoji ten 
priimta — su mano rekomendacija — Marija iš Naujosios 
gatvės! Toji vargšelė išskolino visas savo santaupas vie- 
nam pameistriui, 0 šis pabėgo nieko negrąžinęs. Dabar ji 
džiaugiasi, kad viską gauna dykai ir vėl tapo gerbiama. 
Begalinius pamokslus, kurie neatskiriami nuo šitokios 
veiklos, girdi, šiaip taip iškęsianti, jeigu tik rytais gausian- 
ti puodelį kavos. 

Tikriausiai prisimeni pastorių Skorę; jis negavo pri- 
marijaus vietos ir todėl dabar iš apmaudo renka lėšas 
naujai bažnyčiai, ir spausdintuose aukų lapuose, kuriuose 
pasirašę turtingiausi Švedijos magnatai, šaukiamasi vi- 
suomenės gailiaširdingumo. Bažnyčia, kuri bus tris kartus 
didesnė už Blasieholmeno“", o bokštas sieks debesis, 
stovės ten, kur dabar stovi Kotrynos bažnyčia; pastaroji 

bus išpirkta ir nugriauta, kadangi paaiškėjo, jog ji jau 
nepatenkina tų didelių dvasinių poreikių, kurių nūnai 
kupina švedų tauta. Surinkta suma jau tokia didelė, kad 
teko paskirti buhalterį (su nemokamu butu ir apkūreni- 
mu) jai tvarkyti. Spėk, kas tasai buhalterisė Nagi Struvė! 
Paskutiniu metu jis pasidarė truputį dievotas — aš sakau 
truputį, kadangi ne per daug, tačiau šiuo atveju visai 
pakankamai: juk jis apsuptas tikinčiųjų. Tai jam anaiptol 
netrukdo darbuotis laikraštyje ir išgerdinėti; bet jo šir- 
dis nesuminkštėjo; atvirkščiai, jis siunta ant visų, kurie 
nenusirito į balą, nes, tarp mūsų kalbant, pats jau neišsi- 
kapanoja iš jos; užtat jis nekenčia Falko ir tavęs ir žadėjo 
„pribaigti jus, kai tik ką nors apie jumis išgirs. Tuo tarpu, 
kad galėtų persikelti į buhalterio butą ir pleškinti malkas, 
turėjo susituokti, ką jis ir padarė slapčiomis Baltajam kal- 
ne. Aš buvau jų liudininkas (aišku, girtas) ir mačiau visą 
spektaklį. Žmona irgi atsidavė dievo malonei, sužino- 
jusi, jog tai kilnu... 

Lundelis visiškai prarado tikėjimą ir dabar tapo tiktai 
direktorių portretus, o tai jam atvėrė kelią į Menų akade- 
miją. Jis dabar taip pat nemirtingas, kadangi vienas jo 
paveikslas pateko į Nacionalinį muziejų. Būdas labai leng- 
vas ir sektinas: Smitas padovanojo muziejui Lundelio 
tapytą -žanrinį paveikslą, o Lundelis dykai nutapė jo port- 
retą! Gražu? Ar ne? 

Romano pabaiga. Vieną sekmadienio priešpietę, tą 
trumpą švento atilsio valandėlę, kai neerzina šiurpus 
varpų skambesys, aš sėdėjau savo kambaryje ir rūkiau. 
Staiga kažkas pasibeldžia į duris ir įeina augalotas dailus 
vaikinas, aiškiai pažįstamas — nagi Renjelmas. Pradedam 
kits kitą klausinėti. Jis esąs didelio fabriko valdytojas, 
savo likimu patenkintas. Dar sykį pasibeldžia. Įeina Falkas 
(plačiau apie jį paskui!). Įsišnekam apie senus laikus ir 
bendrus pažįstamus! Galų gale po karštų kalbų ateina toji 
įprastinė akimirka, kai visi nutyla, pasidaro keista pauzė. 
Renjelmas paima knygą, kuri jam arčiausiai, perbėga aki- 
mis ir pradeda balsiai skaityti: 

— „Cezario pjūvis. Disertacija, kuri, garsaus medici- 
nos-fakulteto leidimu, bus ginama viešai mažojoje gusta- 
vianiškoje auditorijoje.“ 

— Vien klaikūs paveikslai; kas ta nelaimingoji, kuri po 
mirties turėjo būti šitaip iškoneveikta! 

— Žiūrėk, — pasakiau.— Antram puslapyje parašyta. 

Jis vėl skaito. 

— „Dubens kaulai, Nr. 38, iš Akademijos patologinės 
kolekcijos...“ Ne, ne tas. „Netekėjusi Agnesė Rund- 
gren... 

Vaikinas išbąla lyg kreida, turi atsikelti ir gurkštelti 
vandens. 

— Ar tu ją pažinojai?— paklausiau, bandydamas jį 
išblaškyti. 

— Ar pažinojau? Ji vaidino N-čiopingo teatre, paskui 
atvažiavo į Stokholmą ir dirbo kavinėje, pasivadinusi 
Beda Peterson. 

Kad tu būtum mates Falką! Kilo scena, kuri baigėsi 
tuo, kad Renjelmas iškeikė moteris apskritai, o Falkas 
ėmė karštai įrodinėti, kad moterys skiriasi viena nuo 
kitos kaip angelai nuo velnių! Ir kalbėjo taip graudžiai, 
kad Renjelmui ašaros pasirodė akyse. 

Taip, Falkas! Aš jį pasitaupiau pabaigai. Falkas susiža- 
dėjęs! Kaip tai atsitiko? Nagi pats šitaip pasakojo: „Mes 
pamatėm vienas kitą!“ Kaip žinai, aš niekada neturiu 
gatavos nuomonės, o kiekvieną kartą vadovaujuosi nauja 
patirtim, bet iš to, ką mačiau iki šiol, galiu daryti išvadą, 
jog meilė toks dalykas, apie kurį mes, viengungiai, nieko 
neišmanom; ką mes vadinam tuo vardu, yra tik paleistu- 
vystė! Juokis, senas šaipūne! 

Tik blogose pjesėse esu matęs taip staigiai keičiantis 
charakterį, kaip tą kartą pasikeitė Falkas. Bet žinok, ne 
taip greitai jam pavyko susižadėti. Tėvas, senas našlys, 
egoistas, pensininkas, savo dukterį laikė kapitalu, ištekė- 
jusi už turtingo jaunikio ji būtų garantavusi jam malo“ 
nią senatvę (labai įprasta aplinkybė!). Jis griežtai atsakė: 
ne! Kad būtum tada matęs Falką! Kiek kartų ėjo pas senį, 
o tas veja lauk, bet ir vėl eina ir drožia tiesiai į akis, kad 
jie susituoksią ir be jo leidimo, jeigu nenori tartis gra- 
žiuoju; nežinau, bet spėju, kad net susipeše buvo! Ir štai 
vieną vakarą Falkas lydėjo savo sužadėtinę namo iš jos 
giminaičių, kur nekviestas buvo įsibrovęs. Išėję į gatvę, 
pamatė žibinto šviesoje senį, rymantį prie lango — jie 

gyvena nedideliam namely Hornstulo gatvėje. Falkaūs 
pasibaladoja į vartus, beldžia visą ketvirtį valandos, bet 
niekas neatidaro! Tada perlipa per tvorą ir jį užpuola 
didelis šuo, bet jis sučiumpa šunį ir uždaro atmatų dėžėje 
(tik pamanyk, baikštuolis Falkas!); tada prikelia iš patalo 
kiemsargį ir liepia atidaryti; dabar jie kieme; dar lieka 
namo durys; jis pabeldžia į jas dideliu akmeniu, bet viduje 
nė garso; tada atsineša iš sodo kopėčias ir pasistato po 
senio langu (lygiai taip pat ir aš būčiau padaręs!) ir šau- 
kia: 

— Atidarykit duris, nes išmušiu langą! 

Tada pasigirsta senio balsas iš vidaus: 

— Tik pabandyk, bjaurybe, aš tave nušausiu! 

Falkas išmuša langą! Kurį laiką tvyro mirtina tyla. 
Galų gale pro išdaužtą langą atsiliepia balsas: 

— Čia tai bent! — (Senis kitados buvo kareivis.)— 
Tu man patinki, vaikine! 

— Aš nedaužau langų, — pasako Falkas, — bet dėl jūsų 
dukters galiu kažin ką padaryti! 

Ir viskas gerai baigėsi. Falkas susižadėjo. Žinok, kad 
po to, kai riksdagas ėmėsi didžiulės įstaigų reorganizaci- 
jos, atsirado dvigubai daugiau darbo vietų, o algos irgi pa- 
didėjo du kartus, jaunuolis dabar gali vesti net gaudamas 
žemiausios kategorijos atlyginimą! Falkas tuoksis rudenį! 
Ji tebedirba mokytoja, kaip ir iki šiol! Aš labai menkai 
suprantu moterų klausimą, nes jis manęs neliečia, bet, kiek 
esu prisižiūrėjęs, manau, jog mūsų karta išgyvendins azi- 
jatizmo likučius santuokoje. Abi pusės sudaro laisvanoriš- 
ką sutartį, nė viena neatsisako savarankiškumo, nė viena 
nesistengia perauklėti kitos, nesmerkia viena kitos silpny- 
bių ir susibičiuliauja visam gyvenimui, kuris nebus apnuo- 
dytas, jei viena pusė nereikalaus iš antros pernelyg didelio 
švelnumo. Ponia Nikolaus Falk, toji labdarybės ragana, 
mano supratimu, stačiai femme entretenue“, ir ji pati 
save tokia laiko; dauguma moterų teka dėl gero gyvenimo, 
kad nereiktų dirbti ir taptų „ponia sau '; dabar labai ma- 
žai santuokų, dėl to kaltos tiek moterys, tiek vyrai! 

O Falkas tiesiog nesuvokiamas; jis su tokiu įkarščiu 


*"Išlaikytinė (pranc.). 

atsidavė numizmatikai, jog atrodo net šiurpu, tikrai, 
čia kurią dieną pasipasakojo man ruošiąs numizmatikos 
vadovėlį ir mėginsiąs įsiūlyti mokykloms dėstyti monetų 
mokslą; jis niekada neskaito laikraščių, nežino, kas dedasi 
pasaulyje, o mintis tapti rašytoju, regis, visai išgaravo 
iš galvos. Gyvena jis tik savo tarnybai ir savo nuotakai, 
kurią dievina; bet aš visu tuo netikiu. Falkas yra politinis 
fanatikas, kuris Žino sudegsiąs, jei tik įpūs liepsną, už- 
tat gesina ją savo uoliomis sausomis studijomis: tik aš 
manau, jog jam nieko neišeis, nors ir kaip jis varžo save, 
ko gero, vieną sykį įvyks sprogimas; tarp mūsų kalbant, 
man regis, kad jis priklauso vienai iš slaptų organizacijų, 
atsiradusių kontinente priešinantis reakcijai ir karinei 
savivalei. Kai aš neseniai riksdago salėje, skaitant sosto 
kalbą, pamačiau jį, apsitaisiusį haroldu, su purpurine 
mantija, plunksna prie skrybėlės bei lazda rankoje, sto- 
vintį sosto papėdėje (sosto papėdėje!), tada pagalvojau. .. 
et, gėda ir sakyti; o kai išėjo ministras ir paskelbė jo 
karališkosios didenybės siūlomą projektą, liečiantį vals- 
tybės padėtį ir jos reikmes, Falko akyse išvydau žvilgsnį, 
bylojantį štai ką: 

„Ką jo didenybė žino apie valstybės padėtį ir jos reik- 
mesė' 

Tai bent žmogus, tai bent žmogus! 

Tikiuosi, jog nieko neužmiršau savo apžvalgoje. Taigi, 
kol kas lik sveikas! Netrukus vėl parašysiu! 

H. B. 

PIRMASIS SKYRIUS 


Karlsonas parsisamdo už berną 
ir praminamas plevėsa 


Jis atsirado lyg viesulas vieną balandžio mėnesio 
vakarą, ant kaklo ilga šikšna pasirišęs Hioganeso' mo- 
linę gertuvę. Klara su Loten atsiyrė burine valtim į 
Dalario prieplauką jo pasiimti; tačiau užtruko visa amži- 
nybė, kol jie sulipo į valtį. Reikėjo iš krautuvininko 
gauti statinaitę dervos, užsukti vaistinėn gyvsidabrio tepa- 
lo paršui, po to į paštą nusipirkti ženkliuko, tada į Krukeną 
pas Fiją Liovstriom pasiskolinti gaidžio už ketvirtį pūdo 
plonų verpalų tinklui, o paskiausiai visi susirinko į užeigos 
namus, kur Karlsonas pavaišino kava ir sausainiais. Ir štai 
galų gale susėdo į valtį. Karlsonas panoro vairuoti, bet ne- 
mokėjo, nes iki tol niekad neregėjo burinio laivelio, užtat 
šaukė, kad pakeltų foką, kurio čia nebuvo. 

Prieplaukoje stovintys locmanai ir muitinės budintys 
pradėjo šaipytis iš jo manevrų, nes štagas persisuko 
ir valtis atsigręžė prieš vėją. 

— Ei, klausyk, tavo valtis kiaura! — šūktelėjo per 
vėją vienas locmano mokinys. — Užkimšk skylę! Greičiau! 

Kol Karlsonas ieškojo skylės, Klara nustūmė jį šalin 
ir paėmė vairą, o Loten liepė irkluoti, šiaip taip jos 
atsuko valtį pavėjui, ir dabar ši vikriai pasileido link 
Aspiosundo. 

Karlsonas buvo nedidukas vermlandietis, tiek paritus, 
tiek pastačius, žydrų akių, nosis lenkta kaip kablys. 
Guvus, linksmas ir smalsus, tik apie jūreivystę nieko 
nenutuokė, bet ir buvo pakviestas į Hemsio salą arti 
ir galvijų žiūrėti, nes kai senis Fludas pasimirė, o našlė 
liko šeimininkauti, nebebuvo kas tuos darbus dirba. 

Tik kai Karlsonas bandė iškvosti merginas, kokia 

ten vieta ir visa kita, sulaukė šcheruose įprasto atsakymo. 

— Ka nė nežinau! Ka negaliu pasakyt! Ka visai nežinau! 

Ir liko nieko nepešęs! 

Valtis teliūškavo tarp salų ir šcherų, uolose krykavo 
ledinės antys, eglyne ūkavo tetervinai; ji plaukė fiordais 
ir įlankomis, kol sutemo ir danguje įsižiebė Žvaigždės. 
Tik tada atsidūrė vandens platybėje, kur žybčiojo Didysis 
švyturys. Šonuose kai kada pasitaikydavo gairelė ar 
garlaivių kelio ženklas, boluojantis lyg šmėkla; daiktais 
pasirodydavo dar nesutirpusi lytis tartum baltinti patiesta 
drobė, kartais iš juodo vandens išlįsdavo tinklo buja 
ir brūkšteldavo per valties šoną; nuo uolos pakildavo 
išgąsdinta žuvėdra ir klykdama prižadindavo jūrų kreg- 
ždes, kurios pakeldavo velnišką triukšmą, o tolumoje, 
kur žvaigždės leidosi į jūrą, žybčiojo raudona ir Žža- 
lia akys — ten didžiulis garlaivis gabeno ilgą virtinę 
apvalių šviesų, sklindančių pro salono iliuminatorius. 

Viskas buvo nauja Karlsonui ir apie viską jis klausi- 
nėjo; ir tiek išgirdo atsakymų, jog aiškiai suprato atsidūręs 
visai svetimam pasaulyje. 

„Jis iš žemyno“, — tai reiškė beveik tą patį, ką 
fniestiečiui: „Jis iš kaimo . 

Valtis įsuko į užutekį, kur nebebuvo vėjo, toliau teko 
darbuotis irklais. O kai netrukus įplaukė į dar vieną 
užutekį, pamatė žiburį, šviečiantį troboje tarp alksnių 
lr pušų. 

— Štai mes ir namie, — pasakė Klara, ir valtis įšliuožė 
į siaurą properšą melduose, kurie sušnarėjo, užkliuvę 
už valties šonų, pažadino lydeką, ir ši sukiojosi smalsau- 
dama aplink įlaidinę. 

Sulojo kiemsargis, ir prie trobos sukruto žibintas. 

Tuo tarpu valtį pririšo prie liepto ir ėmė krauti 
ką pargabenę. Susuko burę ant rėjos, stiebą ištraukė, 
apvyniojo štagą. Dervos statinaitę išritino į krantą, netru- 
kus rėčkos, ąsočiai, pintinės, ryšuliai kūpsojo ant liepto. 

Karlsonas dairėsi aplinkui prieblandoje ir matė visai 
naujus ir neįprastus daiktus. Greta tiltelio plūduriavo 
skiaurė su špiliu, išilgai viso liepto buvo pritaisyta kartis, 
ir ant jos kabojo plūdės, lynai, kobiniai, grimzdai, virvės, 
įmetinės, kabliai, o ant paties liepto riogsojo strimelių 

statinės, geldos, rėčkos, kubilaičiai, dubenys, įmetinių 
dėžės; ant kranto ties prieplauka stovėjo pašiūrė, prigrūsta 
prievilų vandens medžioklei — gagų iškamšų, dančia- 
snapių, kuoduotųjų ančių, klykuolių, ant rieklių gulėjo 
burės, stiebai, irklai, graibštai, irklatrinkės, semtuvai, 
o ant jų džiūvo strimelių tinklai sulig bažnyčios langais 
didumo, tinklai plekšnėms su tokiomis plačiomis kilpomis, 
kad galėjai ranką įkišti, tinklai ešeriams, nauji ir baltu- 
tėliai; O nuo prieplaukos lyg kokia dvaro alėja tiesėsi 
dvi eilės žardų, apkarstytų dideliais tinklais. Kitam gale 
alėjos dabar pasirodė žibintas, driekiantis šviesą ant 
smėlio tako, kuris žiburiavo nuo kriauklių šukių ir sudžiū- 
vusių Žuvų žiaunų, o tinkluose lyg šerkšnotas voratinklis 
žibėjo prikibę strimelių žvynai. Tačiau žibintas apšvietė 
ir susiraukšlėjusį, lyg nuo vėjo perdžiūvusį senos moteriš- 
kės veidą bei porą malonių akių, susitraukusių nuo židinio 
liepsnos. Priešais moteriškę tipeno šunėkas, gauruotas 
padaras, kuriam vis tiek buvo ar bėgti krantu, ar plaukti 
vandeniu. 

— Na štai, brangučiai, jau ir namie, — ' pasveikino 
senoji. — O vaikiną ar turit“ 

— Kaipgi, aišku, turim, tetule, štai Karlsonas! — atsakė 
Klara. 

Senoji nusišluostė dešinę ranką į prijuostę ir atkišo 
bernui. 

— Būk sveikas, Karlsonai, kad dievsduot patiktų pas 
mus. Mergaitės, ar kavos ir cukraus nepamiršot, ar bures 
įnešėt į pašiūrę? Tad eime, gausit ko nors užkąsti. 

Ir visas pulkas patraukė kalneliu aukštyn, Karlsonas 
tylus, susirūpinęs, nekantraudamas sužinoti, kaip jam 
seksis naujoje vietoje. 

Troboje kūrenosi krosnis, o baltas prailginamas stalas 
uždengtas švaria staltiese; ant stalo stovėjo degtinės 
butelis, persmaugtas per vidurį lyg smėlio laikrodis, o 
aplinkui išdėlioti Gustavsbergo“ puodukai, išmarginti ro- 
želėmis ir neužmirštuolėmis; be to, gulėjo šviežios duonos 
kepalas, skrebučių, lėkštė sviesto, cukrinė ir grietinėlės 
indelis — visas šis stalas Karlsonui pasirodė turtingas 
ir netikėtas tokiam užkampyje. Ir pati troba buvo neprasta, 

kiek ją valiojo apšviesti blykčiojanti krosnies liepsna ir 
lajinė žvakė, įstatyta į vario žvakidę, čia žvilgėjo raudon- 
medžio sekreteras su apsiblaususia politūra, žybčiojo 
lakuota sieninio laikrodžio dėžė ir varinė švytuoklė, ri- 
buliavo ilgų medžioklinių šautuvų sidabro inkrustacijos 
vamzdžiuose, blizgėjo aukso raidės postilių, psalmynų, 
kalendorių ir ūkininko žinynų nugarėlėse. 

— Prašom, Karlsonai, — pakvietė senoji, ir Karlsonas, 
naujųjų laikų kūdikis, per daug nesiragino, tuoj žengė 
vidun ir atsisėdo ant suolo, o mergos paėmė jo skrynelę 
ir įnešė į virtuvę kitoje pusėje priemenės. 

Senoji nukėlė kavinuką nuo kablio ir įmetė džiovin- 
tos žuvies odos, kad kava būtų skaidresnė, vėl pakabino 
virš ugnies truputį pavirti ir dar sykį, primygtiniau, 
pakvietė Karlsoną prie stalo. 

Bernas sėdėjo maigydamas kepurę ir tykodamas pa- 
lankaus vėjo burėms išskleisti, nes tvirtai nusprendė 
gražiuoju sutarti su šeimininke, tik dar nežinojo, ar 
senoji iš tų, kuriems patinka plepūs Žmonės, taigi norėjo 
išsiaiškinti, į kokį krantą pasukti. 

— Baisiai gražus sekreteras, tataigis, — pradėjo jis, 
čiupinėdamas varinius papuošimus. 

— Hm, — atsiliepė senoji. — Tik viduj ne kažkas. 

— Oho, ką jau čia, — paramino Karlsonas, kišdamas 
mažąjį pirštą į durelių rakto skylutę. — Turbūt nemažai 
užspausta! 

— Et, iš pradžių buvo vienas kitas skatikas, kai iš 
varžytynių parsivežėm, tik paskui Fludą reikėjo laidoti, 
Gusteną į kariuomenę suruošti, 0 čia dar ir iš ūkio 
nieko naudos. Dar susimanėm trobą naują statyti, visai be 
reikalo, taip ir sunyko. Dėkis cukraus, Karlsonai, išgerk 
kavos. 


— Ar tai aš turėčiau pradėtė — pasimuistė bernas. 
— Taigi, juk nieko daugiau nėra namie, — atsakė 
senoji. — Mano brangiausias sūnelis vis su šautuvu 


ant vandens ir dar Normaną traukia su savim, užtat 
ir nėra kas dirba. Jiems kad tik greičiau iš namų, kokį 
paukštį nupleškint, o gyvuliai ar žuvys buvę nebuvę, 
matai, Karlsonai, todėl ir atvažiavai čia tvarkos padaryt; 
būsi lyg vyresnis ir tuos vaikius gal kiek prižiūrėsi. 
Gal skrebutį paimtum, Karlsonai? 

— Matai, tetule, jeigu aš čia būsiu už vyresnį, 1r 
kad kiti manęs klausytų, ir kad būtų tvarka, tai be 
paramos neapsieisiu, juk žinau, bene gali su tokiais 
vaikiais kaip lygus su lygių, — rado už ko įsitverti 
Karlsonas, supratęs kur šuo pakastas. — Į žuvininkystę 
neketinu leistis, mat nieko neišmanau, 0 prie žemės 
kas kita, čia ir patarti galėsiu. 

— Taigi, rytoj matysim, bus sekmadienis, pasišnekė- 
sim su šviesa. O dabar, Karlsonai, išgerk dar vieną 
ir eik gulti. 

Senoji vėl įpylė jam kavos, o Karlsonas pasiėmė 
smėlio laikrodį ir kokį ketvirtadalį susivertė į puoduką. 
Murktelėjęs gurkšnelį panoro tęsti nutrūkusią šneką, kuri 
labai jam glostė širdį. Bet senoji jau pakilusi triūsė 
prie viryklės, mergos lakstė tai lauk, tai į vidų, o paskui 
kieme sulojo šuo, visiems parūpo, kas ten. 

— Štai ir berniukai namie, — pasakė senoji. 

Dabar lauke pasigirdo balsai, sucaksėjo batų pakaustai 
į akmenis, ir pro spriges ant palangės Karlsonas pamatė 
mėnesienoje du vyriškus šešėlius su šautuvais ant pečių 
ir kuprinėmis už nugarų. 

Šuo suamsėjo priemenėje, o netrukus atsidarė durys. 
Trobon įžengė sūnus su guminiais batais ir jūreiviška 
palaidinė; išdidžiai, laimingo medžiotojo mina nutrenkė 
kuprinę ir ryšį gagų ant stalo pzie durų. 


— Labas vakaras, motin, štai ir mėsa! — pasisveikino 
jis, dar nepastebėdamas naujoko. 
— Labas vakaras, Gustenai. Ilgai užtrukot, — atsakė 


senoji, nejučiomis smalsiai žvilgčiodama į dailius gagų 
gaigalus su juodais lyg anglis ir baltais kaip kreida 
apdarais, su rausvais gūžiais ir jūros žalumo kaklais. — 
Žiūriu, neblogai sekėsi medžioklė. O čia Karlsonas, kurio 
laukėm! 

Sūnus įdėmiai pasižiūrėjo savo mažomis dygiomis 
akutėmis pro skaisčiai raudonas blakstienas, ir jo veidas 
paniuro. 


— Labas vakaras, Karlsonai, — tarė jis trumpai ir baugš- 
čiai. 

— Ir tau labas vakaras, — ramiai atsakė bernas, pasi- 
ruošęs tuoj parodyti viršų, kai sužinos, kas vaikis per vie- 
nas. 

Gustenas atsisėdo į krikštasuolę, susidėjo alkūnes ant 
palangės, o kai motina įpylė kavos, tuoj kliūstelėjo į ją 
degtinės ir pro kaktą ėmė dėbčioti į Karlsoną, kuris paėmęs 
žiūrinėjo paukščius. 

— Dailūs paukščiai, iš tikrųjų, — pasakė Karlsonas, čiu- 
pinėdamas krūtinėles ir tikrindamas, ar riebūs. — Ir pašau- 
ti gerai, kaip regiu. 

Užuot atsakęs, Gustenas šelmiškai nusivaipė, nes išgir- 
do, kad bernas nieko neišmano apie šaudymą, jei giria jo 
darbą, juk buvo sugadinęs plunksnas ir dabar iš tokių jau 
nepadarysi prievilo. 

Bet Karlsonas plepėjo išsijuosęs, negalėjo atsigėrėti 
ruonio odos kuprinėmis, gyrė šautuvą ir dėjosi esąs mažy- 
tis mažytis, taip nieko nenutuokiąs apie vandens gyvenimą, 
dar labiau, negu iš tikrųjų buvo. 

— Kur palikai Normanąė — paklausė motina, jau pra- 
dėjusi snausti. 

— Krauna įrankius į pašiūrę, — atsakė Gustenas, — 
tuoj ateis: 

— O Rundkvistas jau atsigulė, laikas visiems, Karlso- 
nas turbūt pavargęs po ilgos kelionės. Aš parodysiu patalą, 
eime su manim. 

Karlsonas mielai būtų pasilikęs ir žiūrėjęs, kol smėlio 
laikrodis išvarvės, bet užuominos buvo labai aiškios, ir jis 
jau nebedrįso gundytis. Senoji nuvedė jį virtuvėn ir tuoj 
grįžo pas sūnų, kuris bemat atgavo drąsą. 

— Na, kaip jis tau — paklausė senoji. — Regis, sąži- 
ningas ir paslaugus. 

— Ne-e! — nutęsė savo atsakymą Gustenas. — Netikėk 
juo, Mama, tauškia niekus. 

— Et, ką tu kalbi, tai kas, kad šnekus, bet, matyt, dar- 
bininkas. 

— Kaip kažin ką, mama, tikras plevėsa, ir mes daug 
vargo turėsim, kol juo atsikratysim. „Bet nesvarbu; tegul 
užsidirba sau duoną, tik prie manęs kad nė iš tolo nelįstų. 
Tu niekada neklausai, ką aš sakau, bet pamatysi, dar pama- 
tysi! Ir gailėsies, kai jau bus per vėlu! Kaip buvo su seniu 
Rundkvistu? Liežuvį trilinką raitė, o kupros nevaliojo pa- 
lenkti, viena bėda, lauk, kol kojas išties. Tikri veidmai- 
niai — katrie greiti pašnekėt, tie greiti ir paėčst. 

— Et Gustenai, tu kaip tavo tėvas; niekad tau žmogus 


285 


neįtiks, ir nežinai, ko iš jo nori! Juk Rundkvistas ne jūrei- 
vis, jis nuo žemės; bet moka tiek, kiek kitas toli gražu; 0 jū- 
reivių iš kur paimsi, visi jie laivyne, muitinėse, locma- 
nai, čia gali sulaukti tik kaimiečio. Užtat ir tenka imti ką 
gauni. 

— Aišku, kas to nežino, niekas nenori tarnauti, kiek- 
vieną traukia valdiškas darbas, užtat ir eina visokie 
pasturlakai iš kranto. Kas gi patikės, kad doras žmogus be 
niekur nieko belstųsi į šcherus, dėl to aš dar sykį kartoju: 
nežiopsok! 

— Et Gustenai, verčiau pats nežiopsok, — vėl prašneko 
senoji, — pats galėtum rūpintis savo namais, juk čia viskas 
bus tavo, geriau imtumeis darbo, užuot bastęsis ir dar kitus 
tempdamas sykiu kaip dabar. 

Gustenas pačiupinėjo vieną gagą ir atsakė: 

— Klausyk, motin, juk ir tau maga kepsnį ant stalo re- 
gėti, kai visą Žiemą čiaumojom tik sūdytą ir džiovintą žuvį, 
dėl to nešnekėk. Ir dar atmink — aš nelandžioju po smuk- 
les, taigi kuo nors reikia širdį paguost. Valgyt netrūksta, 
banke pasidė'ę vieną kitą skatiką, trobos nepūva; o jei 
sudegs, irgi nenueis niekais, juk viskas apdrausta. 

— Taip, trobos nepūva, aišku, bet visa kita suirę subi- 
rę; tvoras reikia ramstyti, griovius kasti, tvarto stogas 
prakiuręs, galvijams lietus nugaras skalbia; lieptas irgi 
sugriuvęs, valtys perdžiūvusios kaip kempės, metas tinklus 
lopyti, rūsį taisyti. Ai ai ai, šitiek visokių darbų, o 
patys nepasidaro. Bet pažiūrėsim, gal dabar bus kitaip, juk 
dėl to ir žmogų ėmėm, gal Karlsono čia tik ir trūko. 

— Gerai, gerai, tesižino! — burbtelėjo Gustenas ir pa- 
šiaušė savo trumpus kaip šeriai plaukus. — O štai ir Nor- 
manas! Eikš, Normanai, išgersi šlakelį. 

Normanas, plačiapetis, baltaplaukis, vos prasikalu- 
siais baltais ūsiukais, mėlynų akių, įžengė į trobą ir, pasis- 
veikinęs su senąja, klestelėjo šalia savo medžioklės draugo. 
O tada abu didvyriai išsitraukė iš liemenės kišenių mo- 
lines pypkes, prisigrūdo „Juodojo inkaro“ ir, gurkšnodami 
kavą su degtine, kad pradės nuo pradžių, šūvis po šūvio, 
svarstyti savo žygius jūroje. Apčiupinėjo paukščių peršau- 
tas vietas, suskaičiavo šratus, aptarė, kiek buvo prašovę 
pro šalį, apmetė naujų iškylų planus. 

Tuo tarpu Karlsonas nuėjo į virtuvę, kur jo laukė paklo- 
tas guolis. 

Virtuvė buvo erdvi, be lubų, panaši į laivą su pakeltu 
aukštyn kiliu, pilna visokiausio gero. Aukštai, po pat aprū- 
kusiu šelmeniu, ant karčių, sukrauti tinklai ir žvejybos reik- 
menys; žemiau džiūvo lentos valčiai; karojo linų ir kanapių 
grįžtės, inkarai, geležgaliai, svogūnų pynės, žvakės, stovė- 
jo spintelė maistui; ant skersinės karties — ilga eilė naujų 
prievilų; ant kitos užmestas avikailis; nuo trečios kadaravo 
guminiai batai, megztiniai, viršutiniai ir apatiniai marški- 
niai, kojinės; tarp sijų prakištas virbas ir ant jo suverti 
kiauraviduriai kepalai duonos, ungurių odos, įmetinės ir 
palaidynės. 

Palei langą stovėjo nedažytas stalas, o pasieniais trys 
ištraukiamos kanapos, paklotos švariomis, nors ir storomis 
paklodėmis. 

Senoji parodė Karlsonui, kuri vieta jo, ir išėjo su žvake, 
palikusi Karlsoną prieblandoje, nes čia vos vos švietė žari- 
jos viryklėje ir ant grindų driekėsi mėnesienos ruoželis, 
skersai išilgai sudalintas į kvadratėlius kaip ir langas. 
Padorumo sumetimais einant gulti nebuvo degamos žva- 
kės, nes mergos taip pat gulėjo virtuvėje, ir Karlsonas pra- 
dėjo rengtis tamsoje. Nusivilko švarką, nusiavė batus, iš- 
siėmė iš liemenės kišenėlės laikrodį ir taisėsi užsukti prie 
žarijų šviesos. Įkišo raktelį į skylutę ir ėmė veržti nelabai 
įgudusia ranka, nes laikrodžiu naudodavosi tik sekmadie- 
niais bei šiaip ypatingais atvejais, ir staiga išgirdo užki- 
musį balsą pataluose: 

— Žiūrėk, kipšas, ir laikrodį turi! 

Karlsonas krūptelėjo, pasilenkė ir židinio šviesoje iš- 
vydo akis bei susivėlusią galvą, paremtą plaukuotomis 
rankomis. 

— O kas tamstai darbo? — burbtelėjo Karlsonas, neno- 
rėdamas tylėti. 

— Sakai, temsta, tai žinia, koks čia darbas! — atsiliepė 
galva. — Matyt, esi ne iš kelmo spirtas, kad batų aulai 
tymo. 

— Aha, o kaip tu manei, aš dar ir kaliošus turiu! 

— O Jėzau, ir kaliošus turi; tai, ko gero, ir gurkšnį pa- 
siūlysi! 

— Aišku, o ko gi ne, — tvirtai atsakė Karlsonas ir nuėjo 
pasiimti gertuvės. — Štai, prašom, į sveikatą. 

Jis atsikimšo gertuvę, truktelėjo pats ir padavė anam. 

— O dangaus šviesybe, bene degtinė. Na, būk sveikas į 
mūsų kaimą atkeliavęs! Aš tave, Karlsonai, vadinu „tu , o 
mane vadink mulkiu Rundkvistu, mat taip čia sako. 

Ir palindo po antklode. 

Karlsonas pasikabino laikrodį ant vagio, o batus pasis- 
tatė vidury aslos, kad būtų matyti raudono tymo aulų at- 
vartai, tada nusitaisė ir taip pat susirangė į patalą. Viduje 
buvo tylu, tik Rundkvistas šnarpštė prie krosnies. Karlso- 
nas gulėjo atsimerkęs ir mąstė apie ateitį; rodės, kaip vinis 
įsmigo į galvą senosios žodžiai, kad jis čia bus lyg vyresny- 
sis ir pastatys ūkį ant kojų. Galva maudė, tvinkčiojo, rodės, 
votis kyla. Gulėjo ir galvojo apie raudonmedžio sekreterą, 
apie sūnaus raudonus plaukus ir įtarias akis. Matė save 
vaikštantį su dideliu ryšuliu raktų, suvertų ant vielos ir 
skambančių kelnių kišenėje, paskui kažkas ateina ir prašo 
pinigų, jis pakelia prijuostę, kresteli dešinę koją, įkiša ran- 
ką į kišenę ir jaučia prie šlaunies raktus; pasuka ryšulį tarsi 
pakulų gniūžtę, susiranda patį mažiausią nuo sekretero du- 
relių, įkiša į skylutę, lygiai kaip buvo įkišęs pirštą 
šįvakar, bet rakto skylutė, tartum akies lėlytė, apvalėja, 
eina didyn ir pasidaro juoda kaip šautuvo vamzdis, o kitam 
gale vamzdžio jis mato raudonas kaip žuvies sūnaus akis, 
žiūrinčias įdėmiai, klastingai, rodos, saugo nuo jo auksą. 

Girgžtelėjo virtuvės durys, ir Karlsonas pabudo iš 
snaudulio. Vidury aslos, kur buvo pasislinkusi mėnesiena, 
stovėjo dvi baltos figūros, kurios tuoj šmurkštelėjo į pata- 
lą, kanapa baisiausiai subraškėjo kaip valtis, atsitrenkusi į 
suklypusį lieptą, paskui sučežo, sukuždo po patalais, ga- 
liausiai viskas nutilo. 


— Labanakt, mergaičiukės, — pasigirdo mieguistas 
Rundkvisto balsas.— Sapnuokit mane, būkit gerutės. 
— Irgi mat, to betrūko, — atsakė Loten. 


— Nutilk, nešnekėk su tuo šlykštyne, — perspėjo Kla- 
ra. 

— Juk jūs... tokios..... dailutės! Kad aš toks būčiau kaip 
jūs! — atsiduso Rundkvistas. — Viešpatie dieve, pasensti ir 
jau nieko negali, vargas, ne gyvenimas. Labos nakties, 

mergaičiukės, ir saugokitės Karlsono, jis turi laikrodį ir 
tymo aulinius! Taigi, taigi, Karlsonui vienas džiaugsmas! 
Kas buvo, tas pražuvo, džiaugias tas, kam merga kliuvo. Ko 
jūs ten prunkščiat sugulusios! Klausyk, Karlsonai, ar ne- 
duotum dar gurkšnelio, čia nuo kamino taip pasiutusiai 
traukia šaltis. 

— Ne, daugiau neprašyk, aš jau migsiu, — burbtelėjo 
Karlsonas, prižadintas iš svajų apie ateitį, kur nebuvo nei 
degtinės, nei mergų ir kur jis jau viešpatavo kaip vyresny- 
sis. 

Vėl stojo tyla, tik pro dvejas duris sklido neaiškūs me- 
džiotojų balsai ir tarpais vėjas suklebendavo krosnies kaiš- 
tį. 

Karlsonas užsimerkė ir snūsdamas išgirdo, kaip Loten 
kažką murma po nosim, pradžioj nieko nesusigaudė, bet pa- 
mažu įsiklausė ir suprato: irneveskmusįpagundą, betgel- 
bėkmusnuopiktoamen. Labanakt, Klara, saldžių sapnų! 

Netrukus abi mergos jau ramiai pūtavo, o Rundkvistas 
taip parpė, kad langai drebėjo, nežinia, ar iš tikrųjų, ar ty- 
čia. Tik Karlsonas negalėjo užmigti ir nė pats nesuprato, ar 
miega, ar ne, bet paskui kažkas kilstelėjo antklodę, ir sto- 
ras suprakaitavęs kūnas įsirangė šalia jo. 

— Čia aš, Normanas! — išgirdo jis greta meilikaujantį 
balsą ir suprato, kad tai bernas, su kuriuo jam teks nakvoti 
vienoje lovoje. 

— Oho, šaulys parsirado, — pakalbino Rundkvistas už- 
kimusiu bosu. — Maniau, jog nelabasis ten pyškina šeš- 
tadienio vakarą. 

— Pyškintum ir tu, Rundkvistai, tik kad šautuvo netu- 
ri, — atkirto Normanas. 

— Gal manai, kad nemoku? — nepasidavė senis, norėjo, 
kad jo žodis būtų paskutinis. — Aš irgi tratinu žvirblius, 
net iš patalo neišlįsdamas. 

— Ar užgesinot ugnįė — pasigirdo iš priemenės malo- 
ningas senosios balsas. 

— Žinoma! — atsakė visi choru. 

— Tada labanakt! 

— Labanakt, tetule! 

Ir vėl visi ilgai dūsavo, pūkštė, šnypštė, pūtavo, kol 
pasigirdo knarkimas. 


19. A. Strindbergas 

Tik Karlsono dar ilgokai neėmė miegas, jis skaičiavo 
langų stiklus, stengdamasis kaip nors susišniurinti. 


ANTRASIS SKYRIUS 


Sekmadienio poilsis ir sekmadienio 
darbai; 

geras ganytojas ir blogos avys; 
slankos gauna ko vertos, 

o bernas gauna kamarėlę 


Kai pragydus gaidžiui Karlsonas pabudo sekmadienio 
rytą, visos lovos buvo tuščios, mergos tik su apatiniais 
sijonais stovėjo prie viryklės, o virtuvė buvo sklidina 
skaisčių saulės spindulių. 

Karlsonas vikriai užsimovė kelnes ir išėjo į kiemą 
praustis. Tenai, ant tuščios strimelių statinės, jau sėdėjo 
jaunasis Normanas, o visų galų meistras Rundkvistas 
su švariu antkrūtiniu, plačiu lyg laikraščio lapas, ir 
geriausiais savo auliniais batais kirpo jam plaukus. Karl- 
sonui buvo parodytas geležinis katilas be kojelių, atsto- 
jantis dubenį, ir jis, pasikabinęs žiupsnį žaliojo muilo, 
šventadieniškai nusiprausė. 

Pro trobos langą buvo matyti strazdanotas išmuilintas 
Gusteno veidas — išdarinėdamas visokias klaikias gri- 
masas, jis spoksojo į veidrodžio šukę, pramintą sekmadie- 
nio veizėtuveę, ir brūžino žandus skustuvu, blykčiojančiu 
prieš saulę. 

— Ar ketinat važiuot bažnyčionė — vietoj labo ryto 
paklausė Karlsonas. 

— Ne, taip tankiai nelankom dievo namų, — atsakė 
Rundkvistas.— Mat dvi mylios irtis ten ir dvi mylios 
vėl šen, nuodėmė šventą dieną tokiais niekais prasidėt. 

Loten išėjo lauk plauti bulvių, o Klara į svirną atnešti 
sūdytos žuvies iš statinės, arba šeimyninio kapo, kur 

buvo sukišta visokia smulkmė, nugaišusi tinkle ar skiaurė- 
je ir nebetinkama laikyti, užtat ji buvo susūdyta kaip 
pakliuvo, nepaisant asmenybės, ir skirta kasdieniniam 
vartojimui. Čia glaudėsi šonais prie kita kitos balkšvos 
kuojos ir skaisčios raudės; karšiai, pūgžliai, vilkžuvės, 
ešeriai, lydekaitės, plekšnės, lynai, vėgėlės, sykai; visos 
su kokia nors bėda: perplėštom žiaunom, išskobta akim, 
žeberklo persmeigta nugara, perdrėkstu šonu ir taip toliau. 
Ji paėmė kelias saujas, nuplovė didžiumą druskos ir 
sumetė viską į puodą. 

Kol ant ugnies virė pusryčiai, Karlsonas apsirengė 
ir pasisukiojo po kiemą, apžiūrėjo sodybą. 

Troba, aiškiai sudurstyta iš dviejų, stovėjo ant kal- 
velės pietiniame ilgos, visai seklios įlankėlės gale, įlin- 
dusios toli į sausumą ir taip atokiai nuo fiordo, kad 
jūros visai nebuvo matyti, rodės, jog čia tik ežerėlis 
vidury sausumos. Nuo kalvos į visas puses leidosi slėnis 
su ganyklomis ir pievomis, pakraščiais apaugusiomis ber- 
žais, alksniais ir ąžuolais. Šiaurinę įlankos pusę nuo 
šaltų žiemos vėjų gynė aukštumėlė su tankiu eglynu, 
o pietinėje salos dalyje augo guotais pušys, berželiai, 
tarp jų tvyrojo kimsynai, pelkės, o vienur kitur driekėsi 
rėželis ariamos žemės. 

Ant kalvelės šalia trobos stovėjo klėtis, o kiek atokiau 
riogsojo naujasis namas, didžiulis pastatas iš rąstų, su 
čerpių stogu, kurį senis Fludas buvo susirentęs sau kaip 
išimtinę, bet taip šis ir liko tuščias, nes šeimininkė 
nenorėjo čia gyventi viena, o be to, apkūrenti dvi trobas 
būtų per daug suėję miško. 

Dar toliau, ganyklų pusėje, buvo tvartas ir kluonas; 
ūksmingų ąžuolų pavėsyje prigludusi pirtis ir bulvinė, 
Oo pačiam pietiniam ganyklos krašte kyšojo apgriuvusios 
kalvės stogas. 

Įlankėlės gale — prieplauka, valčių pašiūrės, netgi 
vieta laivams stovėti. 

Karlsonas nesižavėjo per daug gamtovaizdžiu, bet čia, 
regis, viskas jam patiko. Žuvų pilna įlanka, lygios pievos, 
dirvos įkalnėlėse, apsaugotos nuo vėjų, geri pūdymai, 
tankus miškas gražios medienos, tai žadėjo puikų pelną, 
jei tik tvirta ranka išjudins visas tas jėgas ir ištrauks 

Taip bevaikščiodamas ir samprotaudamas staiga išgir- 
do nuo trobos skardų „au“, kurį atkartojo įlanka ir 
užutekis, o netrukus tuo pačiu balsu atsiliepė kluonas, 
ganyklos ir kalvė. 

Čia Klara šaukė pusryčių, ir netrukus visi keturi 
vyrai sėdėjo prie virtuvės stalo, ant kurio buvo padėta 
karštų bulvių bei sūdytos žuvies, sviesto, ruginės duonos 
ir degtinės — sekmadienio proga. Senoji vaikščiojo aplin- 
kui, ragindama valgyti, protarpiais žvilgčiodama į viryk- 
lę, kur klegėjo paršų ir vištų jovalas. 

Karlsonas įsitaisė gale stalo nuo durų, Gustenas vienam 
šone, Rundkvistas kitam, o Normanas gale prie lango, 
užtat nežinia kieno vieta buvo garbingesnė, rodės, jog 
visi keturi vienodi šeimininkai. Tačiau Karlsonas vis 
tiek stengėsi vadovauti, savo žodžius paremdamas šaku- 
čių barbenimu į stalą. Jis kalbėjo apie žemės darbus 
ir gyvulius, bet Gustenas nekreipė dėmesio arba tuoj 
prašnekdavo apie žūklę ir medžioklę, jam atatarė Norma- 
nas, o Rundkvistas lyg bešalis klausytojas tuoj įmesdavo 
nesantaikos žabą, kai tik imdavo rusenti ginčas, įpūsdavo 
liepsną, pajutęs, jog ugnis blėsta, paerzindavo čia dešinį, 
čia kairį, aiškiai rodydamas, jog visi kvaili ir neišmanėliai, 
tik jis vienas turi galvą ant pečių. : 

Gustenas neatsakydavo Karlsonui tiesiai, o kreipdavosi 
pirma į kaimyną, ir Karlsonas matė, jog draugiškumo 
iš jo nesulauks. 

Normanas, jauniausias iš visų, jautė šeimininko para- 
mą, užtat verčiau buvo juo pasikliauti. 

— Tataigis, penėt paršus, kai trūksta pieno, tai jau 
neišeina, — postringavo Karlsonas. — O pieno iš kur 
gausi, jeigu rudenį dobilų nepasėsi. Mat žemdirbystei 
reikalinga kaitaliojimas; mainyt vieną po kito, vieną 
po kito. 

— Taigis, lygiai kaip su žuvim, juk Normanas žinai, — 
kreipėsi Gustenas į kaimyną. — Strimelių nesugausi, kol 
plekšnės eina, o plekšnių nėra ko tikėtis, kol lydekos 
neršia. Taip viskas lyg krūvon surišta, kur vienas bai- 
giasi, ten kitas prasideda. Ar taip, Normanai? 

Normanas neginčydamas pritarė jam ir, pastebėjęs, 
kad Karlsonas taikosi atsikirsti, dėl visa ko pakartojo 
Gusteno žodžius: 

— Aha, kur vienas prasideda, ten kitas pasibaigia. 

— Kas gi pasibaigia? — nutaikęs progą įsiterpė Rund- 
kvistas, tuo tarpu Karlsonas, apsižiojęs raudę, skeryčiojo 
rankomis, mėgindamas vėl atvairuoti pokalbį į savo pusę, 
bet teko pritarti kitiems, kvatojantiems ne tiek iš smagu- 
mo, kad žemdirbystė nustumta šalin, kiek stačiai iš patyčių. 
Paskatintas sėkmės Rundkvistas ėmė rutuliuoti taip lai- 
mingai surastą temą, ir toliau nebuvo ko norėti, kad kas 
teiktųsi klausytis rimto žodžio. 

Pusryčiams pasibaigus, įėjo senoji ir paprašė Karlsoną 
bei Gusteną su ja drauge apžiūrėti tvartus ir ganyklas ir 
pasitarti, kaip susiskirstyti darbus ir ko griebtis, kad ūkis 
atsistotų ant kojų; vėliau visi susirinksią trobon skaityti 
Šventojo rašto. 

Rundkvistas atsigulė ant kanapos prie viryklės ir 
užsidegė pypkę, Normanas, pasiėmęs armoniką, atsisėdo 
priebutyje, o visi kiti išėjo į tvartus. Čia Karlsonas 
netgi apsidžiaugė pagalvojęs, kad šiurpus vaizdas net 
pranoko jo spėliojimus. Dvylika karvių suklaupusios ėdė 
samanas ir šiaudus, nes šienas buvo pasibaigęs. Karlsonas 
su Gustenu, pakišę lentą po pilvu, mėgino jas pastatyti, 
bet visos pastangos baigėsi nesėkme, teko palikti karves 
likimo valiai ir eiti šalin. 

Karlsonas reikšmingai papurtė galvą, tarsi gydytojas, 
traukdamasis nuo mirtino ligonio, bet kol kas neapreiškė 
savo gerų pasiūlymų ir patarimų, ką daryti. 

Jaučių pora atrodė dar prasčiau, nes ką tik buvo 
baigę pavasario O0rę, 0 avys graužė šakelių žievę, seniai 
suėdusios pumpurus. 

Kiaulės buvo liesos tarsi medžiokliniai šunys; vištos 
bėgiojo po tvartą, mėšlas kūpsojo suverstas į krūvą, 
o srutos tekėjo kur tik rasdamos griovelį. 

Kai apžiūrėjo visą tą suirusį ūkį, Karlsonas paaiškino, 
jog kitos išeities nėra, tik atsinešti peilį. 

— Šešios melžiamos karvės yra daugiau negu dvylika 
dvesiančių! 

Jis apčiupinėjo tešmenis bei spenius ir nė kiek nedve- 
jodamas paženklino šešias, kurias, truputį atšėrus, reikėjo 
vežti mėsininkui. 

Gustenas bandė prieštarauti, bet Karlsonas griežtai 

nusprendė: būtinai reikia pjauti! Trūks plyš, o pjauti 
teks! 

Paskui bus galima imtis kitų perversmų. O dabar 
pirmiausia reikią nupirkti sauso gero šieno, kol bus galima 
išginti galvijus į mišką. 

Išgirdęs šneką apie šieno pirkimą, Gustenas pradėjo 
įnirtingai prieštarauti, esą kam laidyti pinigus, juk vėliau 
patys prisišienausią, bet senoji liepė nutilti, nes nieko 
neišmanąs. 

Sutarę padaryti dar šiokių tokių smulkesnių permainų 
tvartuose, patraukė į ganyklas. 

Čia ištisi plotai buvo palikti pūdymuoti. 

— Ak ak ak! — su užuojauta pasakė Karlsonas, pama- 
tes šitiek apleistos geros žemės — Ak ak ak, lyg vaikai. 
Dabar jau niekas nelaiko pūdymo, o sėja dobilus, ir 
jei galima gauti derlių kasmet, kodėl imti kas antri metaiė 

Gustenas pasakė manąs, kad kiekvienais metais imda- 
mas derlių išsekinsi žemę, kuriai reikia pailsėti, kaip ir 
žmogui, bet Karlsonas teisingai paaiškino, nors truputį 
ir mMiglotai, kad dobilai neiščiulpia žemės, o dargi patrę- 
šia, be to, saugo lauką nuo piktžolių. 

— Irgi mat, dar taip negirdėjau, kad pasėliai tręštų 
dirvą, — pasakė Gustenas, nevaliodamas suprasti mok- 
slingų Karlsono aiškinimų, kad didžiąją dalį maisto auga- 
lai gauną „iš OIO . 

Paskui apžiūrėjo griovius, kurie buvo pilni gruntinio 
vandens, apžėlę, menkai nutekami. Javai buvo sudygę 
gūžtomis, rodės, kad sėkla pilta saujomis, o tarpuose 
ramiai vešėjo piktžolės. Pievos nevalytos, pernykščiai 
lapai, sulipę į luobą, dusino žolę. Tvoros išsiklaipiusios, 
nebuvo lipynių, viskas suirę, kaip vakarykščiai ir aiškino 
senoji Gustenui. Tačiau Gustenas nesiklausė rimtų Karlso- 
no išvedžiojimų, bloškė juos šalin lyg kokią šiurpią 
šmėklą, baisėjosi kiek reikės darbų nudirbti ir kiek 
pinigų motinai teks išleisti. 

Kol ėjo į veršių ganyklą, Gustenas irgi sekė iš paskos, 
o miške jis jau buvo dingęs. Senoji šūktelėjo jam kelis 
sykius, bet niekas neatsiliepė. 

— Tiek to, tesižino, — pasakė jinai. — Gustenas visada 
buvo truputį nepaslankus ir prie tinginio, atkunta tik 

tada, kai su šautuvu į jūrą išplaukia. Bet Karlsonas 
nežiūrėk į jį, nieko pikta jis negalvoja. Mat tėvas norėjo, 
kad sūnus kuo nors geresniu pataptų, kad nereikėtų 
bernauti, girdi, tegu daro, kas jam labiausiai maga; kai 
buvo dvylikos metų, nupirko jam valtį ir, aišku, šautuvą, 
ir nuo to laiko jau su juo negalėjai susišnekėti. Bet 
dabar iš Žvejybos maža naudos, užtat reikia daugiau 
apie žemę galvoti, žemė vis tiek patikimesnė negu vanduo; 
gal viskas būtų buvę gerai, tik Gustenas nemoka samdinių 
prispaust, tuoj su jais lyg su sau lygiais, užtat darbai ir 
nejuda iš vietos. 

— Tataigis, samdinių paikyt nedera, — tuoj įsiterpė 
Karlsonas. — Aš irgi tetai norėjau pasakyt, čia, ant 
keturių akių, kad jeigu aš būsiu lyg vyresnis, tai man 
derėtų valgyt troboje ir miegot atskirai, kur kamaraitėj, 
kitaip niekas manęs negerbs ir aš nieko negalėsiu nuveikt. 

— Matai, Karlsonai, — nusigando senoji, keldama 
koją ant lipynės, — valgyti troboje nelabai išeina. Žmo- 
nės dabar nebe tokie, niekaip nepakęs, kad kitas valgytų 
kur nors, ne su jais virtuvėje; net Fludas nedrįso, O 
ir Gustenas nesiskyrė; jei bent pamėgintume, jie visai 
imtų paikioti, tyčia nevalgytų. Ne, nieku gyvu neįmanoma. 
O kad pats miegotum kamaraitėje, čia jau kas kita, reiks 
pažiūrėti; juk visiems aišku, kad virtuvėje ir taip per 
daug žmonių, manau, jog Normanas apsidžiaugtų, likęs 
vienas ant kanapos, bene geriau su kuo nors dviese. 

Karlsonas pamanė, jog reikia džiaugtis ir pusę išlošus, 
todėl antrąją pusę kol kas pasidėjo ateičiai. 

Dabar jie jau buvo eglyne; čia kai kur, tarp riedulių, 
gulėjo pajuodusios, spyglių pribirusios pusnys; nuo karš- 
tos balandžio saulės eglės jau varvino sakus, žemai baltavo 
snieguolės, o lazdynų prieglobstyje, pro pūvantį susipy- 
nusių lapų audinį, kalėsi žibuoklės. Spyglainiai dvelkė šilta 
drėgme; tarp medžių kamienų, toli, pro ribuliuojan- 
tį orą, šmėžavo ganyklų tvoros, o dar atokiau mėlynavo 
fiordas, kedenamas lengvo brizo; šakų tankumyne šiugž- 
dėjo voverys, šūkčiodamas kaleno žaliasis genys. 

Senoji tipeno priešaky numintu takučiu per spyglius bei 
šaknis, ir Karlsonas, kuris žengė iš paskos, pamatęs grakš- 
čiai šmėžuojančias jos pėdas ir vėl dingstančias po sijonu, 

295 


tuoj prisiminė, jog vakarykščiai ji atrodė vyresnė. 

— Tetulės kojos, kaip regiu, labai miklios, — Karlsonas 
nebesulaikė savo pavasaringų jausmų. 

— O, ką jau čia, bene sumanei pasityčioti iš senos mote- 
riškės. 

— Ne, visada ką galvoju, tą ir sakau, — tvirtai tarė 
Karlsonas. — Prakaitas išmuš, jei stengsiuos suspėti sykiu. 

— Galim ir nebeiti toliau, — atsakė senoji ir sustojo at- 
sipūsti. — Karlsonas matai mūsų mišką, vasarą čia suva- 
rome gyvulius iš ganyklų. 

Karlsonas išmintinga akim nužvelgė mišką ir pagalvo- 
jo, jog čia ne vienas kietmetris malkų, o dar kiek gražių 
rąstų stovi. 

— Tik labai trūksta priežiūros, ak ak ak, krūvos šakų, 
žabų, čia nė pats šėtonas nepralįstų. 

— Taigi, Karlsonas pats matai, kas dedasi, galėsi tvar- 
kyt ir daryt kaip tinkamas, ir man regis, kad pačiam gerai 
seksis; ar ne tiesa, Karlsonai? 

— Žinoma, kas man priklauso, aš padarysiu, tegu tik ki- 
ti padaro, kas jiem priklauso, reikės, kad ir tetulė padėtu- 
mėt, — minkė vis tą patį Karlsonas, aiškiai jausdamas, jog 
nelengva bus užimti kapralo vietą, kai tiek senbuvių ūkyje. 

Vis bešnekučiuodami, kaip Karlsonui tapti viršesniam 
ir tą viršų išlaikyti, nes pastarasis įtikino šeimininkę, jog 
tai būtiniausia sąlyga ūkiui suklestėti, parėjo jie namo. 
Dabar buvo laikas skaityti Šventąjį raštą, tik vyrų nesimatė 
nė vieno. Abu medžiokliai, pasiėmę šautuvus, išėjo į mišką, 
o Rundkvistas kaip paprastai pasislėpė kur nors saulėkai- 
toje, nes visuomet taip būdavo, kai reikėdavo klausytis 
dievo žodžio. Karlsonas pareiškė, jog jie puikiausiai apsi- 
eisią ir be klausytojų, o jeigu mergos atsidarysiančios vir- 
tuvės duris, galėsiančios ir jos, maišydamos puodus, nau- 
dos turėti. Ir kai senoji paaimanavo, jog vargu ar paskaity- 
sianti, Karlsonas tuoj apsiėmė šį darbą atlikti. Ak ak, 
tiek kartų skaitęs Šventąjį raštą, kai tarnavęs pas advoka- 
tą, taigi nieko baisaus neatsitiksią. 

Senoji atsivertė kalendorių ir rado reikalingą tekstą, 
kuris šią dieną, antrąjį sekmadienį po Velykų, buvo apie 
gerąjį ganytoją. Karlsonas nusiėmė nuo lentynos Liuterio 
postilę ir atsisėdo ant kėdės vidury kambario, lyg žiūrėda- 

mas, kad visi susirinkę galėtų jį gerai matyti. Tada atsi- 
skleidė ir pradėjo aukštu balsu, prodainiu, kaip buvo gir- 
dėjęs keliaujančius pamokslininkus darant, o ir pats taip 
darydavo, skaityti tekstą: 

— „Tuo metu Jėzus tarė žydams: aš — gerasis ganyto- 
jas. Geras ganytojas už avis guldo gyvybę. Samdinys, ne 
ganytojas, kuriam avys ne savos, pamatęs sėlinantį vilką, 
palieka avis ir pabėga . 

Keistą atsakomybę pajuto pats skaitytojas, tardamas 
žodžius: „aš — gerasis ganytojas", ir rūpestingom akim pa- 
žvelgė pro langą, lyg ieškodamas abiejų pabėgusių sam- 
dinių — Rundkvisto ir Normano. 

Senoji liūdnai linktelėjo pritardama, tada pasiėmė ant 
kelių katę, tarsi glausdama į savo glėbį paklydusią avį. 

O Karlsonas skaitė drebančiu iš susijaudinimo balsu, 
tartum pats visa tai būtų parašęs: 

— „Samdinys pabėga — taip, pabėga, — pabrėžė jis, — 
nes jis samdinys, — šūktelėjo, — jam avys nerūpi. Aš — 
gerasis ganytojas: aš pažįstu savąsias, 0 manosios pažįsta 
mane , — skaitė toliau atmintinai, lyg iš katekizmo. Paskui 
nuleido balsą, užmerkė akis, tarsi didžiai gedėdamas dėl 
žmonių blogumo, ir pasakė raiškiu balsu, šelmiškai pasi- 
žvalgydamas į šalis, rodos, skaudama širdim išduodamas 
nežinomus nusižengėlius, tik nenorėdamas jų išvardinti: 

— „Ir kitų avių dar turiu, kurios ne iš šios avidės; ir jas 
man reikia atvesti; jos klausys mano balso!“ — Ir išdidžia 
šypsena, lyg pranašas, pilnas vilčių, pilnas paguodos, su- 
šnibždėjo: 

— „Ir bus viena kaimenė, vienas ganytojas . 

— Vienas ganytojas! — lyg aidas pakartojo senoji, 
kreipdama savo mintis visai į kitą pusę negu Karlsonas. 

Tada jis pasiėmė postilę, pervertęs keletą puslapių, su- 
siraukė, nes pamatė, kad „ilgas žaltys“, bet ryžosi ir pra- 
dėjo. Tema buvo gana tolima nuo jo kėslų ir daugiau lietė 
krikščionių tikėjimo simbolius, taigi rūpėjo mažiau negu 
pirmoji. Jis šuoliais skuodė per puslapius, kuo toliau, tuo 
sparčiau, o kai reikėdavo versti lapą, pasiseilėdavo pirštą 
ir perversdavo iš karto du lapus, tik taip, kad senoji nepa- 
stebėtų. 

Pamatęs, jog galas netoli ir bemat kaktomušais susidurs 

su amen, jis truputį sulėtino; bet buvo jau vėlu, nes, per 
smarkiai pasispjaudęs pirštą, pervertė iš karto tris lapus ir 
pačiam viršuje išvydo amen, rodos, galva į sieną atsitren- 
kė. Senoji pabudo nuo jo balso ir mieguista žvilgtelėjo į 
laikrodį, užtat Karlsonas dar sykį pakartojo amen, pridė- 
damas garnyrui „vardan dievo tėvo ir sūnaus ir šventosios 
dvasios ir mūsų išganytojo Jėzaus . 

Norėdamas gražiai užbaigti ir išpirkti savo kaltybę, 
sukalbėjo „Tėve mūsų , iš lėto, nutęsdamas, ir senoji, į 
kurią dabar tiesiai švietė saulė, buvo dar kartą beužsnuūs- 
tanti, bet dabar pabudo, o Karlsonas, kad nereikėtų aiškin- 
tis, parėmė galvą kairiąja ranka, lyg tylom kalbėdamas 
poterius, kurių nederėjo pertraukti. 

Senoji, kuri taip pat jautė prasikaltusi, sumanė irgi 
parodyti dėmesį, savu būdu perpasakodama ką buvo girdė- 
jusi, bet karlsonas ją sustabdė ir trumpai drūtai, remda- 
masis Sventuoju raštu ir paties išganytojo žodžiais, išaiški- 
no, kad kitaip negali būti, o tik viena avių kaimenė ir 
vienas ganytojas! Vienas vienintelis, vienas visoms, vie- 
nas, vienas, vienas! 

Tuo metu Klara pašaukė pietų, iš miško atsiliepė du 
smagūs balsai, palydimi šūvių, o pro kalvės kaminą, lyg iš 
aikano pilvo, ūktelėjo Rundkvisto bosas, kurio su niekuo 
negalėjai sumaišyti. 

Ir netrukus pasirodė paklydėlės avys, mikliai skuban- 
čios prie ėdžių, kur jas švelniai subarė senoji už tai, kad 
buvo dingusios, tačiau nekalti padarai atsakė, jog, dievaži, 
būtų bemat atėję, tik negirdėję šaukiant. 

Karlsonas laikėsi oriai, kaip ir derėjo prie sekmadienio 
pietų stalo, o Rundkvistas miglotai kalbėjo apie „negirdė- 
tą žemės ūkio suklestėjimą, ir Karlsonas suprato, jog šis 
jau viską žino ir stojo opozicijos pusėn. 

Po pietų, kurių buvo paduota gagos, virtos piene su pi- 
pirais, vyrai išsiskirstė kas sau numigti, o Karlsonas pa- 
sieėmė iš savo skrynelės psalmyną ir, susiradęs kieme sausą 
akmenį, atsisėdo nugara į trobos langus ir, neva skaity- 
damas, snustelėjo mažumėlę, senajai tai pasirodė labai pa- 
girtina, ne tuščiai praleista sekmadienio popietė. 

Manydamas, jog maldos truko užtektinai laiko, Karl- 
sonas atsikėlė, nepasibeldęs įėjo į trobą ir drąsiai apreiškė 

norįs pažiūrėti kamaraitės. Senoji bandė atstumti bėdą, 
sakėsi, pirma reikią pašvarinti ir taip toliau, bet Karlsonas 
nenusileido, ir jį nuvedė ant aukšto, kur iš tiesų po pat sto- 
gu buvo kambarėlis lyg keturkampė dėžė su langu į namo 
šoną, uždengtu mėlynlange užuolaida. Kamaraitėje stovėjo 
lova, stalelis prie lango su vandens ropine. Ant sienų kažko 
prikabinėta ir uždangstyta baltomis marškomis, lyg drabu- 
žiai, gerai įsižiūrėjus, taip ir buvo, nes vienur kyšojo švar- 
ko apykaklė su pakaba, kitur kadaravo kelnių klešnė. 
Ant grindų visa krūva apavo, vyriško ir moteriško, o prie 
durų didžiulė geležim apkaustyta skrynia su dailia vario 
plokšte aplink užraktą. 

Karlsonas pakėlė užuolaidą, atidarė langą, kad išeitų 
drėgmė, kamparo, pipirų ir metėlių kvapas, pasidėjo kepu- 
rę ant stalo ir pridūrė, kad čia gerai išmiegosiąs, 0 į seno- 
sios nuogąstavimus, ar nebūsią per vėsu, atsakė, jog pri- 
pratęs miegoti šaltai ir niekaip nemainytų šalčio į virtuvės 
šilumą. 

Senajai atrodė, jog viskas įvyko per greitai, norėjo bent 
drabužius išgabenti, kad nepasmirstų tabako dūmais, bet 
Karlsonas prižadėjo nerūkyti tabako, prašyte prašė, kad 
paliktų drabužius: jis net nežiūrėsiąs į juos, tetulė galinti 
nesirūpinti ir nesivarginti dėl jo. Vakare jis tiesiai lįsiąs į 
patalą, pats jį pasiklosiąs ir rytą susitvarkysiąs, niekam 
nesą reikalo čia vaikščioti, aišku, jis suprantąs, kad tetulė 
nerimaujanti dėl savo turto, kurio čia iš tiesų esą apsčiai. 

Galutinai perkalbėjęs senąją, Karlsonas nulipo žemyn, 
atsiriūkė skrynelę ir molio gertuvę, pasikabino švarką ant 
vagio palangėje ir pasistatė batus šalia kitų. 

Tada paprašė norįs šnektelti, bet kad ir Gustenas daly- 
vautų, nes reikią pasiskirstyti darbus, kad kiekvienas 
žinotų savo postą. 

Gustenas vargais negalais buvo surastas ir priverstas 
pasėdėti troboje, bet jis nedalyvavo pasitarime, kalbina- 
mas visą laiką spyriojosi, gynėsi įvairiais būdais, žodžiu 
sakant, piestu stojo prieš. 

Karlsonas mėgino palenkti įsiteikdamas, partrenkti 
savo išmaningumu, išreikalauti pagarbos kaip vyresnis, bet 
viskas buvo lyg vanduo į ugnį. Galų gale visi pavargo ir 
nespėjo nė apsižiūrėti, o Gustenas buvo dingęs. 

Tuo tarpu atėjo vakaras, saulė nusileido migloje, dangų 
bemat aptraukė smulkūs plunksniniai debesys; oras tebe- 
buvo šiltas. Karlsonas sumanė pavaikštinėti, nusileido į 
pievą ir atsidūrė jaučių ganykloje; paskui drožė toliau pro 
žydinčius, bet dar beveik nuogus lazdynus, susisiekiančiom 
viršūnėm, todėl po jais atrodė lyg tunelis; tas tunelis 
ėjo iki pajūrio, kur pirkliai kraudavosi medieną į jachtas. 

Staiga Karlsonas sustojo ir pro kadagius išvydo Gus- 
teną ir Normaną, kurie stovėjo ant uolos proskynoje ir, 
pakėlę šautuvus, dairėsi į visas puses. 

— Tss, antai! — sukuždėjo Gustenas, bet taip, kad Karl- 
sonas vis dėlto išgirdo ir, manydamas, jog jį turi galvoje, 
įlindo į krūmus. 

Tada virš jauno eglynėlio praskrido paukštis, iš lėto, 
sunkiai tarsi pelėda, nulėpusiais sparnais, o netrukus pasi- 
rodė dar vienas. 

Knorr-orr-orr-vip! — pasigirdo ore, ir pokšt pokšt iš 
abiejų šautuvų, lyg šluota paskui pliūptelėjo dūmai ir pasi- 
pylė šratai. 

Sutraškėjo beržo šakos, ir už keliolikos žingsnių nuo 
Karlsono plumptelėjo slanka. 

Šauliai pripuolė artyn ir pasičiupo laimikį, ta proga 
pasikeisdami šitokiais žodžiais: 

— Šitas atsiėmė ko buvo vertas, — pasakė Normanas, 
šiaušdamas pakaklės plunksnas dar šiltam paukščiui. 

— Dar žinau vieną, kuris irgi vertas! — atsakė Guste- 
nas, Matyt, nedavė ramybės ir kitokios mintys, ne tik me- 
džioklė.— Tik pamanyk, šėtonas, atskiram kambary pano- 
IO gulėt! 

— Ką tu sakai? — nustebo Normanas. 

— Aha, ir tada bus ūkyje tvarka! Lyg mes ne geriau už 
jį žinotume, kas yra tvarka. Bet niekur nedingsi: nauja 
šluota geriau šluoja, aišku, kol ji nauja; bet tegul palauks, 
aš dar jam parodysiu ragus! Aš ne iš tokių, kad išsigąsčiau 
kokio valkatūno! Tegul tik lenda artyn, tada žinos! Tss, 
antai vėl! 

Medžiotojai užsitaisė šautuvus ir nubėgo į savo slėp- 
tuvę, o Karlsonas atsargiai patraukė namo, nusprendęs tuoj 
pradėti puolimą, kai reikiamai apsiginkluos. 

Vakare, užlipęs į savo kambarėlį, nuleidęs užuolaidą ir 

užsidegęs žvakę, pirmiausia pasijuto truputį nesmagiai, 
kad buvo vienas; jį aiškiai apniko baimė prieš tuos, nuo 
kurių atsiskyrė. Iki šiol visą parą būdavo tarp Žmonių, 
visada kas nors kalbindavo, o jei užeidavo ūpas šnektelti, 
tuoj atsirasdavo klausytojų. O dabar aplinkui buvo tylu, 
taip tylu, kad jis iš papratimo laukė pakalbinamas, jam 
vaidenosi balsai ten, kur jų nebuvo; ir jo galva, kuri iki šiol 
visas Mintis išreikšdavo gyvu žodžiu, ėmė skėstis nuo ne- 
panaudotų minčių, jos dauginosi, plėtėsi, bandė kaip nors 
ištrūkti, bet kokia forma, kūnas maudė, miegas nė iš tolo 
neėmė. 

Karlsonas pradėjo vaikštinėti vienomis kojinėmis 
po ankštą kambarėlį tarp lango ir durų, iš paskuti- 
niųjų bandė galvoti apie rytojaus darbus; skirstė, tvarkė 
juos mintyse, iš anksto matė pasipriešinimą, griovė kliūtis, 
taip padirbėjęs valandą, atgavo ramybę, galvoje viskas bu- 
vo sudėliota ir suliniuota kaip pajamų knygoje, kiekvienas 
daiktas buvo savo vietoje, vienu akimirksniu galėjai ap- 
žvelgti padėtį. 

Tada nuėjo į lovą ir, kai atsigulė į gaivius švarius 
patalus, nebijodamas, jog naktį kas nors ims jį Žadinti, 
pasijuto nuo nieko nepriklausąs lyg daigas, išleidęs savo 
šaknis ir gatavas atsiskirti nuo krūmo maitintojo bei 
pradėti savo gyvenimą, savo kovą, dar sunkesnę, bet 
lr smagesnę. 

Ir užmigo, pasiruošęs pasitikti savo gyvenimo pirma- 
dienio rytą ir darbo savaitę. 


TREČIASIS SKYRIUS 


Bernas trenkia kozirį ant stalo, 
vienas pats įsiponauja ant tvoros 
ir sutramdo jaunus gaidžius 


Neršė karšiai, sprogino pumpurus kadugiai, žydėjo 
pieva, o Karlsonas pasėjo vasarinius rugius į išplikusius 

žiemkenčių plotus, papjovė šešias karves, nupirko liku- 
sioms sauso šieno, kad atsistotų ant kojų ir būtų galima 
išleisti į miško ganyklą, sukosi kaip įmanydamas, pats 
dirbo už du, mokėjo ir kitus prispausti, nors šie labiausiai 
priešinosi. 

Gimes viename Vermlando ūkyje, nežinia kieno vaikas, 
jau nuo mažens jis pradėjo žiauriai nekęsti juodo darbo, 
užtat turėjo neįtikėtinų gabumų išvengti tų graudžių 
„pirmykštės nuodėmės“ pasekmių. 

Be paliovos trokšdamas pamatyti ir pažinti visas 
žmogiškosios veiklos puses, jis per ilgai neužsibūdavo 
vienoje vietoje, vos tik pramokęs, ko norėjo, ieškodavo 
naujo užsiėmimo, todėl, metęs kalvio amatą, perėjo į 
žemės ūkį, padirbėjo arklininku, prekeiviu, sodininko 
parankiniu, prie geležinkelio, plytinėje ir galiausiai ke- 
liaujančiu pamokslininku. Šitaip besibastydamas įgijo 
būdo lankstumo, išmoko prisitaikyti prie bet kokių ap- 
linkybių ir bet kokių žmonių: perprasti jų kėslus, atspėti 
jų mintis, suvokti jų slaptus norus. Žodžiu sakant, savo 
sugebėjimais buvo pralenkęs savo luomą; o daug ką 
išmanydamas įgudo labiau vadovauti ir tvarkyti, negu 
klausyti už save kvailesnio ir būti vežimo ratu šalia 
kitų. 

Atsitiktinai patekęs į šią naują vietą, jis tuoj suprato, 
jog gali padaryti naudos, gauti pelno iš to, kas dabar 
neturi vertės, jog už tai bus pagirtas ir galiausiai nepa- 
keičiamas. Taigi visos jo pastangos turėjo aiškų tikslą, 
jis nė kiek neabejojo, kad dėl to pakils aukščiau, tai 
buvo jo viltis ir pagrindinė varomoji jėga. Jis aiškiai 
dirbo kitų labui, o iš tiesų kalė savo paties laimę, ir 
jeigu atrodė, kad aukoja savo laiką bei jėgas kitiems, 
tai reiškė, jog jis gudresnis už daugelį, kurie gal irgi 
būtų norėję taip padaryti, bet neturi sugebėjimų. 

Didžiausia kliūtis jo kelyje buvo šeimininkės sūnus. 
Kaip Žvejį ir medžiotoją, jį traukė visa, kas buvo abejotina, 
netikėta, ir stačiai baidė tvarka, aiškumas. Dirbdamas 
žemę, jo nuomone, galėjai gauti daugių daugiausia tą, 
ką esi numatęs, nieku gyvu ne daugiau, o dažniausiai 
mažiau. Tuo tarpu su tinklu ar įmetine kartais gali 
nieko neištraukti, o kartais septynis kartus daugiau, negu 

tikėjaisi. Išplauk medžioti ančių, o nušausi ruonį; pusę 
dienos gali tykoti dančiasnapio, o tau tiesiai prieš vamzdį 
naras; visada ką nors nutversi, tik ne tą, ko tikėjaisi. 
Be to, medžioklė, kitados vien tik kaip aukštesniųjų 
klasių privilegija, ir dabar buvo laikoma kilnesniu ir 
rimtesniu užsiėmimu, negu sekioti paskui plūgą ar mėšlo 
vežimą, ir taip įsigėrusi žmonėms į kraują, jog ne bet 
kurį berną galėjai pastatyti prie jaučių jungo; ar todėl, 
kad jaučiai dabar buvo „pasikeitę“, ar gal todėl, kad 
seni prietarai baidė nuo arklio. 

Kitas kliuvinys buvo Rundkvistas. Šitas senas sukčius 
stengėsi savaip susigrąžinti rojų žemėje, kur nebūtų sun- 
kaus darbo, o ilgos perpietės ir ilgi išgėrimai; savo 
menamu sugebėjimu burti, „juokeliais“ atsikalbinėdamas 
nuo rimtų dalykų, ypač juodo darbo, o kitąsyk apsimes- 
damas esą dvasios ar kūno ligonis, jis mokėjo pelnyti 
savo artimo užuojautą ir ypač džiaugdavosi, kai toji 
užuojauta pasireikšdavo puodeliu kavos su degtine arba 
pora pundelių tabako. Taigi jis mokėjo kastruoti avinus 
ir paršus, dėjosi galįs surasti šulinį su gluosnio šakele 
ir suvilioti ešerius į tinklą, gydė kitų ligas, tik nesistengė 
atsikratyti savų; pranašaudavo giedrą orą prieš jaunatį, 
kai būdavo dvi savaites pylęs lietus, aukodavo kitų 
monetas po akmeniu pajūryje, kad geriau eitų strimelės. 
Mokėdavo ir visokių piktybių pridaryti, kaip pats sakė, — 
kad kaimyno dirvoje žolės augtų, kad karvės liktų ber- 
gždžios, kad sukata paimtų ir taip toliau, užtat visi jo 
šiek tiek bijojo ir manė, jog verčiau sugyventi gra- 
žiuoju. 

Didžiausi nuopelnai, dėl kurių jis pasidarė nepaken- 
čiamas, buvo stalystė ir kalvystė, tačiau savo neįtikėtinu 
polinkiu dirbti tik tokius darbus, kurie labiausiai krito 
į akį, tapo didžiausiu Karlsono konkurentu, nes ką Karl- 
sonas veikė tvarte po stogu ar laukuose, to niekas nematė. 

Dar liko Normanas, geras darbininkas, reikėjo atkovoti 
jį iš galingos Gusteno įtakos ir sugrąžinti prie reguliaraus 
darbo ūkyje. 

Taigi Karlsonui teko padėti daug pastangų ir nemaža 
sugalvoti gudrybių, norint ko pasiekti, bet jis buvo pro- 
tingesnis ir užtat laimėjo. 

Su Gustenu kol kas neprasidėjo, tik atviliojo iš jo 
sąjungininką Normaną. Tai padaryti nebuvo sunku, nes 
Gustenas buvo iš tiesų šykštokas ir medžioklėje Normaną 
versdavo tik irkluoti ir niekada neleisdavo šauti pirmo 
šūvio. Jei kada duodavo taurelę išgerti, tai Gustenas 
pats slapčiomis tris išmaukdavo, užtat Karlsono dovanėlės 
šalia atlyginimo — pora kojinių, marškiniai ar kitokios 
smulkmenos, taip pat auganti jo galybė, kuri daugiau 
žadėjo negu Gusteno smunkanti, greitai patraukė Normaną 
į kitą pusę. Be to, Gusteno įkarštis medžioklei irgi buvo 
atvėsęs, O plaukioti vienam nelabai smagu; todėl, neturė- 
damas kompanijos, ir nuėjo dirbti su kitais. 

Rundkvistui sučiupti reikėjo daugiau vargo, tai buvo 
sena ir slidi žuvis, bet netrukus ir šis pakliuvo į skiaurę. 

Užuot aukojęs monetas, Karlsonas liepė sulopyti 
tinklus bei pakeisti virves, ir strimelių iš tikrųjų pagavo 
daugiau; užuot vaikščiojęs su gluosnio šakele ir ieškojęs 
naujų šulinių, Karlsonas sutaisė ir išvalė senąjį, padarė 
lovį, įleido naują siurblį, o šakelę numetė į skiedryną; 
užuot užkalbinėjęs ir kūrenęs ugnį, liepė valyti tvartus 
ir duoti karvėms sauso šieno. Jeigu Rundkvistas mokėjo 
daryti pasagvines, tai Karlsonas vinis; jeigu Rundkvistas 
nulebedydavo grėblį, Karlsonas padarydavo žagrę ir volą. 

Apjuoktas ir užspeistas į kampą, Rundkvistas ėmėsi 
tokių darbų, kurie labiau krito į akį. Pradėjo švarinti 
aplink trobą; rankiojo viską, ką kiti žiemą iš tinginio 
ar šiaip tamsoje buvo numetę kieme; lesino vištas, šėrė 
kates ir pritaisė durims naują rankeną. 

— Ai ai, koks gerutis, Rundkvistas padarė naują ran- 
keną senoms durims, — išgirdo Karlsonas virtuvėje šne- 
kant mergas.— Tai bent doras žmogus. 

Bet Karlsonas neatsiliko nuo jo nė per sprindį, ir 
vieną rytą virtuvėje baltavo naujai nudažyta viryklė; 
kitą rytą vandens kibirai buvo nuspalvinti žaliai su juodais 
pakraštėliais ir baltomis širdelėmis; kitą kartą vėl malkos 
atsidūrė malkinėje, kurią jis sukalė šalia svirno. Pasimokęs 
iš priešo, Karlsonas nusprendė palenkti savo pusėn vir- 
tuvės galiūnes ir, kai pritaisė naują siurblį prie šulinio, 
jo jau niekas negalėjo įveikti. 

Vis dėlto Rundkvistas buvo užsispyręs ir gudrus, ir 

vieną šeštadienio naktį ėmė ir nudažė išvietę skaisčiai 
raudonais dažais. Bet Karlsonas dar gudriau padarė, už 
kvortą degtinės pasamdė Normaną, ir Sekminių naktį 
senoji išgirdo, kaip kažkas šmižinėja aplink trobą ir 
krebždena sieną, bet nenorėjo keltis iš miego, todėl 
tik rytą pamatė, kad visa troba raudona lyg ugnis, o 
palangės ir laštakas balti! Tuo baigėsi Rundkvisto jėgos, 
ne jo amžiui buvo galynėtis. Visi juokėsi iš keisto jo 
skonio, kad pradėjo gražinti nuo išvietės, ir: Normanas, 
kaip tikras atskalūnas, paleido tokį posakį, kuris ilgai 
turėjo pasisekimą: „Pradėti reikia nuo svarbiausio, pasakė 
Rundkvistas ir nudažė išvietę . Rundkvistas apsiramino, 
bet laikinai, kol sugalvos naują gudrybę arba pasirašys 
garbingą taikos sutartį. 

Gustenas nesikišo, žiūrėjo iš šalies ir džiaugėsi tuo, 
kas dedasi. 

„Arkit, arkit,— galvojo jis.— Vis tiek derlius atiteks 
man . 

Tačiau iki šiol Karlsono veikla ir nedavė kokios 
akivaizdžios naudos, nes tie pinigai, kurie buvo gauti 
už parduotas karves ir, aiškų, kelias dienas pagulėjo 
sekretere bei skaičiuojant padarė puikų įspūdį, vėl greitai 
išgaravo, palikdami vien tuštumą ir netektį. 

Tuo tarpu artėjo vidurvasaris. Karlsonas turėjo daug 
reikalų ir maža laiko vaikštinėti. Bet štai vieną sekmadienį 
po pietų, sukiodamasis po kiemą, atkreipė dėmesį į naują- 
jį namą, kuris stovėjo dykas su uždangstytais langais. 
Būdamas smalsus, priėjo ir paklebeno rankeną, durys 
buvo neužrakintos. Įžengė į priemenę, o iš jos į virtuvę; 
patraukė toliau ir pateko į seklyčią, kuri atrodė gana 
prašmatniai; baltos užuolaidos, dviguba lova su vario 
pagražinimais; veidrodis paauksuotais drožinėtais rėmais 
ir facetais. Karlsonas suprato, jog čia viskas poniška: 
sofa, sekreteras, koklių krosnis, kaip kokiam dvaro name. 
Kitoj pusėj priemenės vėl buvo tokio pat didumo kam- 
barys su židiniu, valgomu stalu, sofomis, sieniniu laik- 
rodžiu. Jis nustėro iš nuostabos ir pagarbos, bet, kai pama- 
tė dar du kambarius su keliom paklotom lovom, tuos 
jausmus greit pakeitė gailestis ir panieka šitokiems neap- 
sukriems šeimininkams. 

— Ak ak ak, — balsu pagalvojo jisai, — šitiek lovų, 
o nė vieno svečio. 

Apsvaigęs nuo būsimų pajamų, jis nuėjo pas šeimininkę 
ir ėmė aiškinti, kaip nuostolinga neišnuomoti trobos 
vasarotojams. 

— Mielasis, neatsiras nieko, kas čia norėtų gyventi! — 
pasibaisėjo senoji. 

— Iš kur teta žinotė Bene mėginot išnuomoti? Ar 
skelbėtės kada nors? 

— Kam mėtyti pinigus į vandenį! — pasakė ponia 
Flud. 

— Ir tinklus metam į vandenį, — atsakė Karlsonas, — 
bet niekur nedingsi, jei nori ką sugauti. 

— Pamėginti galima, bet nerasim mes čia vasarotojų, 
ne, — baigė senoji, jau praradusi tikėjimą viltimi. 

Po aštuonių dienų pievoje pasirodė ponas, kuris ėjo 
dairydamasis į šalis. Kai įsuko į kiemą, jį pasitiko tik 
šuo, nes visi namiškiai iš papratimo, drovumo ar man- 
dagumo išsislapstė virtuvėje ir troboje, nors ką tik stovėjo 
susispietę lauke ir spoksojo į svečią. Tik tada, kai pasta- 
rasis žengė pro duris, Karlsonas išėjo pasitikti kaip drą- 
siausias iš visų. 

Pilietis, girdi, skaitęs skelbimą. . . taip, taip, čia! Ir jį 
nuvedė į naująjį namą. Svečias buvo labai patenkintas, 
o Karlsonas žadėjo kas reiks pagerinti, viską, kad tik 
ponas tuoj apsispręstų, nes norinčių esą daug, o jau 
pats vasaros vidurys. Svečias, regis, sužavėtas vietos 
gražumo, kuo greičiausiai sutiko ir po abipusių smulkių 
ekonominių bei šeimyninių apsiklausimų atsisveikino. 

Karlsonas palydėjo jį iki vartelių, 0 tada tekinas 
įlėkė atgal į trobą, kur motinai su sūnum paklojo sep- 
tynis banknotus po dešimt ir vieną penkinę. 

— Oho, argi galima plėšti šitokius pinigus iš žmonių, — 
pabambėjo senoji. 

Bet Gustenas pripažino, jog pasielgta teisingai; o kai 
Karlsonas papasakojo, kaip primygo ponulį, pagąsdinęs 
daugybe norinčių, pirmą kartą atvirai įvertino jo veiklą. 

Pinigai ant stalo — tai buvo Karlsono koziris, ir 
dabar jis prašneko kitu balsu, štai kada išėjo į naudą 
prekeivio patirtis. Ir šitie nuompinigiai, nukritę lyg 

iš dangaus, esą ne viskas, atsirasią ir kitokių pajamų, 
kurias Karlsonas bemat išskaičiavo savo klausytojams. 

Bus galima parduoti žuvį, pieną, kiaušinius; net glėbio 
malkų niekas neduos už dyka, nekalbant apie važinėjimą 
į Dalario salą, čia irgi nubyrės viena kita krona. Ko 
gero, vasarotojai nupirks ir kokį veršelį, avį, nededančią 
vištą, neapsieis be bulvių ir daržovių. Oho, šitokie ponai, 
daug ko prireiks. 

Vasarvidžio išvakarėse atvyko lauktosios aukso žuve- 
lės. Ponas, ponia, šešiolikmetė duktė ir šešiametis sūnus 
bei dvi tarnaitės. Pats šeimininkas buvo karališkosios 
kapelos smuikininkas, gana pasiturintis, ramaus būdo, 
apie keturiasdešimties metų amžiaus. Kilęs iš vokiečių 
šeimos, užtat jam buvo sunkoka suprasti saliečių šnektą, 
kalbėdamas visą laiką linkčiodavo ir kartodavo „gražu“, 
dėl to netrukus pagarsėjo kaip labai malonus ponas. 
Žmona, rūpestinga moteriškė, žiūrėjo namų ir rūpinosi 
vaikais, savo doru elgesiu mokėjo valdyti tarnaites, kurios 
klausė, nekeldamos barnių ir nereikalaudamos dovanė- 
lių. 

Karlsonas, kaip mažiausiai drovus ir labiausiai šnekus, 
tuoj paėmė savo globon vasarotojus, nes manė turįs 
pirmumo teisę, juk jis pats juos susirado, betgi niekas 
geriau už jį ir nemokėjo bendrauti, užtat varžovų neatsi- 
rado. Tačiau miestiečių pasirodymas saloje negalėjo ne- 
padaryti įtakos senbuvių galvosenai ir įpročiams. Nuo 
ryto lig vakaro išsipuošę žmonės, kurie kasdien vaikšti- 
nėjo lyg sekmadienį, irstėsi be tikslo valtimi, žūklavo 
savo malonumui, lyg pasaulyje nebūtų buvę nei rūpesčių, 
nei darbų, iš pradžių nesukėlė pavydo, tik nuostabą, 
kad kai kas sugeba gyventi taip patogiai, ramiai ir švariai, 
o nepasakysi, kad darė kam skriaudą ar engė vargšus. 
Nejučiom, pamažu Hemsio salos gyventojai pradėjo sva- 
joti, iš patyliukų Žžvilgčioti į naująjį namą; pamatę kur 
nors pievoje sušmėžavus vasarinę suknelę, sustodavo ir 
imdavo gėrėtis lyg kokia grožybe; pro medžių tarpą 
išvydę įlankoje valtelę, itališką šiaudinę skrybėlaitę su 
baltu šydu, raudona šilkine juosta suveržtą liekną liemenį, 
nutykdavo, susimąstę iš ilgesio, tik nežinodami ko ilgisi, 
netgi būgštavo, bet vis tiek juos kažkas traukė. 

Šnekos ir barniai senojo namo virtuvėje gerokai ap- 
tyko; Karlsonas dabar nuolatos vaikščiojo su švariais 
baltais marškiniais, net šiokiadieniais dėvėjo mėlyną me- 
džiaginę kepurę, pamažu darėsi vis panašesnis į dvaro 
valdytoją; kišenėje arba už ausies nešiojosi pieštuką, 
dažnai papsėjo nestiprų cigarą. 

Gustenas, atvirkščiai, pasitraukė šalin, stengėsi kuo 
mažiau painiotis po kojų, kad niekas neimtų jo lyginti, 
apskritai koneveikė miestiečius, dažniau negu iki tol 
prisimindavo pats ir kitiems primindavo pinigus banke, 
darydavo ilgą lanką, jeigu reikėdavo praeiti pro naująjį 
namą ar šviesius apdarus. 

Rundkvistas vaikščiojo suodinas ir kone per dienas 
tunodavo kalvėje, girdi, jam nusispjaut į visą pasaulį 
ir net į našlę karalienę, o Normanas vėl užsidėjo savo 
kareivišką kepurę, pasijuosė diržu ir suko ratus aplink 
šulinį, kur vasarotojų tarnaitės rytais ir vakarais ateidavo 
vandens. 

Blogiausia buvo Klarai ir Loten, kadangi netrukus 
pamatė, jog visi vyrai begėdiškai jas išdavė dėl vasarotojų 
tarnaičių, kurios laiškuose buvo vadinamos panelėmis 
ir į Dalario salą plaukdavo su skrybėlaitėmis. Jos pačios 
turėjo vaikščioti basos, nes tvarte buvo šlapia, gaila 
drengti batelius, o pievoje ir virtuvėje su apavu per 
karšta. Dėvėjo tamsius apdarus, negalėjo net balto dir- 
želio pasirišti, visą laiką prakaituotos, suodinos, pelais 
apkibusios, o Klara, pamėginusi prisisegti baltus ranko- 
galius, kliūte įkliuvo, tuoj visi pamatė ir ėmė šaipytis, 
kad ji taikosi neatsilikti nuo anų. Užtat sekmadieniais 
stengdavosi atsigriebti ir taip uoliai verždavosi į baž- 
nyčią, kaip niekad iki tol, kad tik galėtų pasipuošti 
savo geriausiais drabužiais. 

Karlsonui amžinai atsirasdavo reikalų pas profesorių, 
žiūrėk, ir trinasi palei prieangį, jei ten kas nors sėdi, 
klausinėja, kaip sveikata, pranašauja gražų orą, siūlo 
kur iškylauti, patarinėja ir moko žvejoti, o už tai ret- 
karčiais gauna stiklą alaus ar taurelę konjako, todėl 
netrukus kiti pradėjo pusbalsiu kalbėti, kad jis einąs 
ten duoneliauti. 

Šeštadienį, kai poilsiautojų virėja sumanė plaukti į 

Dalario krautuvę, pradėta svarstyti, kas ją turėtų lydė- 
ti. Karlsonas nė kiek nedvejodamas pasišovė pats, nes 
smulkutė juodaplaukė ir baltaveidė mergina labai buvo 
kritusi jam į akį; o kai senoji pamėgino sudrausti, kad, 
girdi, Karlsonui, pirmajam ir svarbiausiam žmogui 
sodyboje, netinka būti už pastumdėlį, Karlsonas atsakė, 
jog profesorius kaip tik prašęs jį, nes reikią kažkokius 
svarbius laiškus nugabenti į paštą. Gustenas, šį kartą 
visai ne pagal savo nusistatymą, pasakė, jog jis puikiausiai 
galėtų paimti laiškus, tačiau Karlsonas griežtai atšovė, kad 
tegul nė nemanąs, jog jis leisiąs pačiam šeimininkui dirbti 
berno darbus, kiek po to būsią šnekų. Tuo viskas ir baigėsi. 

Kelionė Dalario salon į krautuvę turėjo savų privalu- 
mų, ir sumatus bernas tą nujautė iš anksto. Pirmiausia 
sėdėdavo valtyje su mergina ir lig soties galėdavo ramiai 
šnekučiuotis; po to jo laukė vaišės ir dar arbatpinigiai; 
Dalario saloje jis turėjo progos įsiteikti krautuvininkams, 
juk parūpindavo pirkėją, užtat vienas paspausdavo jam 
ranką, kitas duodavo taurelę, trečias cigarą, be to, ir nema- 
ža garbė būti profesoriaus pasiuntiniu, šiokią dieną pasi- 
rodyti švariai apsitaisiusiam ir dar kartu su panele iš 
Stokholmo. 

Beje, kelionė į Dalario salą taikydavosi tik kartą 
per savaitę, taigi apskritai nedarė žalos darbų eigai 
ūkyje, nes Karlsonas, didelis gudragalvis, tomis dienomis, 
kai nebūdavo namie, užduodavo bernams sutartinius dar- 
bus, iškasti tiek ir tiek sieksnių griovio, suarti tiek 
ir tiek užuoganų, nuleisti tiek ir tiek medžių, o po 
to būsią laisvi, šie mielai sutikdavo, nes tada visą vakarą 
galėdavo daugiau nieko neveikti. Tokiais atvejais, kai rei- 
kėdavo užduotį išmatuoti, o gatavą darbą patikrinti, būda- 
vo pasitelkiamas pieštukas bei paskutiniu metu atsiradusi 
užrašų knyga, ir Karlsonas įprato elgtis kaip ūkvedys, 
pamažu visus darbus sukrovė ant kitų pečių. Tuo tarpu 
savo kamaraitėje įsitaisė tikrą viengungio būstą. Tabako 
rūkymą seniai buvo įteisinęs, ant stalo palangėje turėjo 
žalią rašalinę, plunksnakotį, pieštuką, keletą lapų laiš- 
kinio popieriaus, įsitaisęs žvakidę ir dėklą degtukams — 
taigi pasidaręs lyg rašomąjį stalą. Langas buvo nuo nau- 
jojo namo pusės, užtat poilsiaudamas sėdėdavo ir žiū- 

rėdavo, ką veikia ponai, o kartu demonstruodavo savo 
sugebėjimą rašyti. Vakarais atsidarydavo langą, užsirem- 
davo alkūnėmis ant palangės ir papsėdavo pypkę arba 
iš liemenės kišenės išsitraukęs cigaro nuorūką, dar skaity- 
davo laikraštį, todėl, žiūrėdamas iš apačios, galėjai pama- 
nyti, jog tai pats ūkio šeimininkas. 

O kai sutemdavo, užsidegdavo žvakę, atsiguldavo ant 
lovos ir pūsdavo dūmą. Tada jį apnikdavo svajonės, 
veikiau planai, paremti dar neaiškiomis aplinkybėmis, 
bet norint galima buvo padaryti jas visai apčiuopiamas. 

Vieną vakarą, kai jis šitaip gulėjo aukštielninkas, 
pūsdamas „Juodojo inkaro“ dūmus, kad negeltų uodai, 
ir spoksojo į drabužių kabyklą, uždengtą balta marška, 
staiga marška ėmė ir šastelėjo žemėn. Lyg visos rikiuotės 
kareivių šešėliai siena žygiavo velionio apdarai: nuo 
lango iki durų paskui plevenančios žvakės šviesą, ir 
Karlsonui rodės, jog mato vis kitokį velionio atvaizdą 
ant languotų sienos apmušalų. Štai jis su melsvo milo 
švarku ir pilkos gelumbės kelnėmis išsišovusiais keliais, 
matyt, jas dėvėdavo sėdėdamas prie vairo, kai veždavo 
į Miestą žuvį, o paskui smuklėje gerdavo grogą su žuvų 
pirkliu; 0 štai su juodu durtiniu ir ilgomis juodomis 
kelnėmis, taip eidavo į bažnyčią prie komunijos, taip 
rengdavosi į vestuves, laidotuves ir krikštynas; antai 
kabo juoda avikailio skrandutė, kurią vilkdavosi trauk- 
damas rudenį ar pavasarį į krantą tinklus; o ten pūpso 
didžiuliai ruonio kailio kailiniai dar su glintveino dėmė- 
mis po Kalėdų puotos, kai jau apsivilkęs lydėjo svečius; 
ilgas megztas kelioninis šalikas iš žalių, geltonų ir raudonų 
siūlų lyg gyvatė buvo nusirangęs iki pat grindų ir įkišęs 
galvą į bato aulą. 

Karlsonui net šilta pasidarė, kai įsivaizdavo save 
su minkštais švelniais kailiais, su ruonio kepure, švil- 
piantį rogėmis per ledą pas kaimynus, kurie laukia kalėdi- 
nių svečių, užkūrę laužus pakrantėje ir pyškindami iš 
šautuvų; kaip jis, įėjęs į šiltą trobą, nusivelka kailinius 
ir pasirodo su juodu durtiniu, pastorius sveikina, sa- 
kydamas „tu , sodina prie stalo, pačioje garbingiausioje 
vietoje, o bernai grūdasi prie durų arba užsikorę ant 
palangių. 

Tie svajonių vaizdai pasidarė tokie gyvi, kad bemat 
išvertė Karlsoną iš lovos, nė pats nepajutęs jis apsivilko 
kailinius ir jau stovėjo vidury kambario, glostydamas 
rankogalius; kūnas virpuliais nuėjo, kai apykaklė paku- 
teno žandą. Paskui jis apsivilko juodąjį durtinį, susisagstė; 
pasistatė ant kėdės veidrodėlį ir pažiūrėjo, kaip atrodo 
iš nugaros; užsikišo ranką už atlapo ir pavaikštinėjo 
po kambarį. Turtu dvelkė šitie švelnūs drabužiai; kiek 
pritekliaus ir laisvės pajuto, kai praskleidęs skvernus 
atsisėdo ant lovos krašto, tardamasis esąs svečiuose. 

Šitaip tebesvaigdamas nuo svajų, išgirdo lauke čiauš- 
kant balsus, geriau įsiklausęs pažino kalbant Idą, gražiąją 
virėją, ir Normaną, balsai liejosi draugėn, glostė kits 
kitą, tarsi bučiavosi. Karlsonui nudiegė širdį, jis bemat 
pakabino durtinį ir kailinius ant sienos po marška ir, 
apsiginklavęs nauju rūkstančiu cigaru, nulipo laiptais 
žemyn. 

Turėdamas daug rūpesčių ir rimtų planų ateičiai, Karl- 
sonas iki šiol vengė prasidėti su merginomis, nes suprato, 
kiek tektų prapaišti laiko, be to, žinojo, kad jeigu leis 
įsižiebti kibirkščiai, tada nebebus tikras, jog, įgijęs tokią 
silpną vietą, galės atlaikyti mūšį, o vieną kartą pralaimėjęs 
nebeteks ir pagarbos, ir valdžios. 

Bet dabar, kai į varžytynes pakliuvo pripažinta gra- 
žuolė, o nugalėjusio laukė šitoks turtas, jis pajuto, jog 
laikas spustelti pentinus ir pakelti karčius, taigi, pasiryžęs 
užimti gaidžio vietą, nudrožė prie malkinės, kur buvo pats 
žaidimo įkarštis. Žinoma, apmaudu, pagalvojo jis, kad teks 
varžytis su Normanu; bent jau būtų Gustenas; 0 čia dabar 
tas kemėža Normanas! Bet jis gaus! 

— Labas vakaras, Ida! — prašneko apsimcsdamas, 
kad nė nemato varžovo, kuris nenoromis pasitraukė nuo 
tvoros, o Karlsonas tuoj užėmė jo vietą. 

Ir pradėjo rungtynes, paleidęs į darbą visą savo 
neprilygstamą gražbylystę, Normanas nė murmtelėti 
nevaliojo. Tuo tarpu Ida, nepastovi kaip jaunas mėnulis, 
kraudamasi malkas ir šakalius į pintinę, vis mesteldavo 
kokį žodelį Normanui, tačiau Karlsonas sugaudavo juos 
pusiaukelėje ir sumaitotus grąžindavo atgal. Gražuolei pa- 
tiko varžybos, ir ji paprašė Normaną padaryti truputį pra- 

kurų. Kol laimingasis ėjo aplink tvorą prie vartelių, 
Karlsonas perlipo per statinius, išsitraukė lenktinį peilį 
ir, susirades sausą eglės pliauską, ėmė drožti šakalius; 
netrukus sukrovė juos į pintinę, šią pasikabino ant mažojo 
piršto ir nunešė tiesiai į virtuvę, kur iš paskos nuėjo 
Ida; čia Karlsonas išsiskėtęs atsistojo tarpduryje, ir pro 
jį niekas negalėjo nei išeiti, nei įeiti. Ir Normanas, 
nesuradęs jokios dingsties, pavaikščiojo aplink malkinę, 
su apmaudu galvodamas, kaip lengva gyventi visokiems 
akiplėšoms, bet paskui nuėjo šalin ir ant šulinio rentinio 
išliejo širdgėlą, trenkęs armonika polką. 

Vis dėlto švelnūs armonikos garsai tvankiu vakaro 
oru atsklido į kiemą ir pasiekė net virtuvę, kur sumin- 
kštino virėjos širdį, nes Ida prisiminė, kad jai reikia 
eiti į šulinį geriamo vandens profesoriui. Ir Karlsonas 
nusekė paskui, tik šį sykį nelabai tikras, ar pavyks 
nugalėti tokioje dirvoje, kuri jam buvo svetima. Norė- 
damas įveikti gundančius muzikos garsus, jis paėmė varinį 
Idos ąsotį ir pradėjo kuždėti meilius ir švelnius žodžius, 
rodos, bandė viliones paversti muzika, o armonikos solo 
nužeminti iki akompanimento, bet vos tik nuėjo prie 
šulinio, nuo trobos pasigirdo šeimininkės balsas. Ji šaukė 
Karlsoną, ir iš tolo buvo aiškų, kad svarbiu reikalu. 
Iš pradžių Karlsonas supyko ir ketino neatsiliepti, bet 
tada, rodos, kipšas pakurstė Normaną, ir šis skardžių 
balsu užriko: 

— Čia, tetule! Jis tuoj ateis. 

Tūkstantį kartų tylomis palinkėjęs nelemtam muzi- 
kantui prasmegti skradžiai žemės, nugalėtojas buvo pri- 
verstas ištrūkti iš meilės glėbio ir palikti beveik iškovotą 
laimikį silpnesniajam, kuris tik likimui turėjo dėkoti 
už savo laimės sėkme. 

Šeimininkė dar sykį šūktelėjo, ir Karlsonas piktu 
balsu atsiliepė, jog lekiąs kiek įkabina. 

— Gal užeitum, Karlsonai, ir išgertum lašelį su kava, — 
pasitiko jį senoji nuo durų, prisidengusi ranka akis ir 
žvelgdama į vasaros prieblandą, ar jis atėjo vienas. 

Karlsonas mėgo retkarčiais išmesti burnelę, bet šią 
akimirką įmanęs būtų kažkur pasiųsti ir kavą, ir degtinę, 
bet negalėjo atsisakyti; ir, skambant Normano „Norčio- 

pingo šaulių maršui , kuris pergalingai ir su patyčia 
sklido iš pievos, įžengė jis į trobą. Senoji buvo lipšnesnė 
negu paprastai, o Karlsonui ji pasirodė vyresnė ir bjau- 
resnė negu paprastai, ir kuo ji švelniau sukosi aplink, 
tuo Karlsonas darėsi atžaresnis, senoji galiausiai beveik 
įsižeidė. 

— Matai, Karlsonai, — šiaip taip pradėjo šneką jinai, 
pildama degtinę į kavą, — kitą savaitę turėsim daryti 
talką šienapjūtei, užtat pirmiausia ir norėjau su pačiu 
pasišnekėti. 

Tą akimirką staiga nutyko kerintys armonikos akor- 
dai, Karlsonas pastėro ir, lyg nieko negirdėdamas, ėmė 
kartoti padrikus žodžius: 

— Aha, tataigis, šienapjūtė... kitą savaitę! 

— Ir užtat norėčiau, — kalbėjo toliau senoji, — kad 
Karlsonas ateinantį šeštadienį plauktum su Klara kviesti 
talkininkų; ne pro šalį bus Karlsonui ir pasižmonėti, 
ir save parodyti. 

— Nagi šeštadienį negaliu, — tiesiai atsakė Karlso- 
nas, — turėsiu į Dalario salą su profesoriaus reikalais. 

— Et, vieną sykį ir Normanas galės sukarti, — atšovė 
senoji ir nusisuko nuo berno, kad nematytų jo minos. 

Tuo tarpu pasigirdo pauzės nutraukti švelnūs armo- 
nikos garsai; jie tolo, skęsdami vasaros naktyje, kur 
jau dūzgė lelio ratelis. 

Karlsonas apsipylė šaltu prakaitu, vienu mauku prarijo 
visą kavą su degtine, krūtinę jam suspaudė akmuo, galva 
aptemo, visą kūną apėmė silpnumas. 

— Normanas negalės, — šiaip taip ištarė. — Normanas 
nesugebės atlikti profesoriaus reikalų, O... ir... juo nepa- 
sitikės. 

— Taip, bet aš klausiau profesorių, — nutraukė jį 
senoji, — ir jis sakė, kad šį šeštadienį jam nieko nereikės. 

Karlsonui buvo galas; senoji sučiupo jį tarsi pelę, 
nebeliko plyšio kur šmurkštelėti. Be to, dabar jo mintys 
skrajojo visai kitur, taigi sunku buvo susikaupti gynybai. 
O senoji tą matė, užtat ir kalė geležį, kol karšta. 

— Paklausyk, Karlsonai, — kalbėjo jinai, — nepa- 
laikyk už pikta, jeigu aš ką pasakysiu, nes noriu tik 
gero. 


313 


— Teta galit sakyti nors velniaižin ką, man dabar 
vis tiek, — sušuko Karlsonas, klausydamasis, kaip dar 
švelnesni armonikos garsai blėsta kažkur pievoje. 

— Taigi, aš tik norėjau pasakyti, kad tau, Karlsonai, 
lyg nepriderėtų sekioti paskui mergas, nes iš to tik 
bėdos turėsi; aš tą Žinau ir suprantu, o kalbu tik gera 
linkėdama. Šitos miesto mergos visada mėgsta, kad pulkas 
bernų jas vaikytųsi, su vienu pakikens vienur, su kitu 
paišdykaus kitur, su vienu į mišką nubėgs, su kitu po 
pievą vaikštinės, o jeigu išsirinks, tai tik tokį, kad 
paskui negaila būtų pamest. Taigi, kaip būna. 

— Bene man rūpi, paskui ką bernai laksto. 

— Tu per daug neimk į širdį, — bandė raminti se- 
noji. — Bet jei toks vyras kaip Karlsonas sumanytum 
vesti, nederėtų prasidėti su visokiom pamazginėm ir 
kitokiom, čia šcheruose tiek ir tiek mergaičių, pasakysiu 
tau, jei būsi protingas ir apsukrus, bemat galėtum ūki- 
ninku tapti, greičiau, negu tikiesi, užtat, Karlsonai, nesi- 
šiaušk, o paklausyk manęs, jei prašau kviesti talkininkus 
į šienapjūtę. Įsidėmėk, jog bet ko nesiųsčiau savo vardu, 
tikriausiai atsiimsiu už tai nuo Gusteno, bet man nė 
motais, prie ko traukia, tą ir palaikau, nepamiršk. 

Šiek tiek aprimęs Karlsonas suvokė, jog tikrai nau- 
dinga bus atstovauti ūkiui; tačiau per daug buvo įniršęs 
ir nemanė keisti savo meilę į bet ką, norėjo pirma gauti 
užstatą, 0 tik tada pradėti biznį. 

— Kurgi aš galiu rodytis žmonėms, neturiu geresnio 


drabužio, — užmetė jis meškerę. 

— Drabužiai tavo ne tokie prasti, — suabejojo seno- 
ji, — bet jeigu tik tiek trūksta, sugalvosim ką čia 
padarius. 


Toliau šiuo keliu Karlsonas nepanoro eiti, užtat nu- 
sprendė mislotą pažadą išmainyti į ką nors kita, ir po 
ilgų ginčų pavyko susitarti, kad Normanas, kaip nepa- 
mainomas dalgių pustytojas ir šieno vežimų taisytojas, 
pasiliks namie, o Loten plauks į Dalario salą. 

Liepos mėnesio pradžia, trečia valanda ryto. Iš kamino 
jau rūksta dūmai, virdulys užkaistas; visas namas sukilęs, 
bruzda, o kieme stovi ilgas stalas, padengtas kavai. Šien- 
pjoviai, susirinkę iš vakaro, nakvojo daržinėje ar kluone, 
ir dabar dvylika augalotų vyrų baltais marškiniais, su 
šiaudinėm skrybėlėm, stoviniuoja būreliais kieme, ginkluo- 
ti dalgiais ir pustyklėmis. Ten Ovasanas ir Svinokarnas, 
nebejauni, nuo irklavimo sukumpę; ten ir Aspionas su 
galiūno barzda, visa galva aukštesnis už kitus, gilių 
liūdnų akių nuo vienišo gyvenimo pajūryje, nuo bevar- 
džio neišverkto sielvarto; ten ir Fjelongarnas, kampuotas 
ir susisukęs kaip Žemaugė pušis nuošalioje salelėje; Fiver- 
setrajonas, liesas, vėjo nugairintas, švelnus ir sausas 
kaip kavos luobas; garsūs laivadirbiai iš Malūno salos, 
geriausi ruonių medžiotojai iš Ilgojo šchero, Arnio salos 
savininkas su savo sūnumis. O aplink juos sukiojasi 
merginos su drobinėmis palaidinukėmis, persirišusios per 
krūtinę juostas, su kartūno sijonais ir skarelėmis ant 
galvos; grėblius, nudažytus visomis vaivorykštės spalvo- 
mis, atsigabeno pačios, rodos, traukė ne prie darbo, o 
į šventę. Seniai plekšnoja joms per šonus ir erzina, O 
vaikinai tokį ankstų ryto metą laikosi atokiau, laukdami 
vakaro, kai sutems, bus šokiai ir muzika, tada galės 
jas merginti. Saulė jau valandėlė kaip patekėjusi, bet 
dar neišlindusi pro eglių viršūnes ir nenulaižiusi rasos 
nuo žolynų; rami įlanka spindėjo lyg veidrodis, aprėminta 
šviesiai žaliais meldais, kur pypčiojo jauni ančiukai ir 
krykavo senės antys; žuvėdros, išskleidusios didžiulius, 
baltus baltus lyg gipso angeliukai bažnyčioje sparnus, 
gaudė aukšles; ąžuole prie bulvinės sutarško pabudusios 
šarkos, išvydusios tokią daugybę baltamarškinių palei 
trobą; ganykloje kukavo gegutė, vylingai, karštai, lyg 
su pirmąja šieno pradalge būtų pasibaigęs laikas poruo- 
tis; rugių lauke griežė griežlė, o po kiemą lakstė šuo, 
meilindamasis seniems pažįstamiems, marškiniai ir palai- 
dinukės, susirinkę už stalo, spindėjo saulėje, ant stalo 
skimbčiojo puodeliai ir lėkštės, stiklinės ir ąsočiai, buvo 
pats pusryčių įkarštis. 

Gustenas, šiaip nedrąsus, pasišovė už šeimininką ir, 
jausdamasis tvirtai tarp senų tėvo draugų, nustūmė Karl- 
soną šalin, pats pilstė degtinę. Tačiau Karlsonas jau 
buvo įgijęs pažįstamų nuo tada, kai važinėjo kviesti 
į talką, sėdėjo kaip namie, tartum vyresnysis giminaitis 
ar svečias, leidosi raginamas. Jis buvo dešimt metų vyres- 
nis už Gusteną, augalotas, petingas ir lengvai užgožė 
aną, kuris vis tiek atrodė vaikis prieš visus tuos vyrus, 
kurie bičiuliavosi su jo tėvu. 

Pagaliau kava buvo išgerta, saulė pakilo aukštyn, 
ir veteranai, užsimetę dalgius ant pečių, patraukė į didžiąją 
pievą, o įkandin — vaikinai ir merginos. 

Žolė siekė iki juostos, tanki lyg kailis, ir Karlsonas 
turėjo papasakoti apie naujoves pievos priežiūroje, kaip 
jis liepė išgrėbti lapus ir pernykščią žolę, išžarstyti kur- 
miarausius, užsėti iššalusias vietas ir palaistyti srutomis. 
Paskui kaip kapitonas surikiavo savo kareivius, garbingą- 
sias vietas paskyrė seniausiems ir turtingiausiems, o 
pats atsistojo paskutinis, bet taip, kad nepragaištų būryje. 
Ir prasidėjo kautynės: du tuzinai baltų marškinių patraukė 
kyliu kaip gulbės rudenį, dalgis paskui dalgį, o už jų, 
pasklidusios lyg būrelis žuvėdrų, bet nesitraukdamos iš 
krūvos, ėjo merginos su grėbliais, daužydamos šieną, 
kiekviena taikydamasi prie savo pjovėjo. 

Skambėjo dalgiai, ir rasota žolė gulė į pradalges; 
šalia viena kitos krito vasaros gėlės, drįsusios išlįsti 
iš miško ir krūmų: baltagalvės ir kiškio kopūstai, smaliu- 
kės ir kietagrūdės, lipikai, builiai, laukiniai gvazdikai, 
kūpoliai, pelėžirniai, šaukščiai, dobiliukai ir kitos pievų 
gėlės bei žolės; kvepėjo medum ir prieskoniais, bičių 
ir kamanių spiečiai suko aplink naikintojų galvas, kurmiai, 
išgirdę triukšmą virš netvirto stogo, įsirausė dar giliau 
į žemę; žaltys persigandęs spruko griovin ir tartum virva- 
galis šmurkštelėjo į olą; aukštai virš kautynių lauko 
blaškėsi vieversėlių pora, nes jų lizdą sutrypė kaustyti 
batai; 0 ariergarde tipeno varnėnai, lesiodami visokius 
vabalėlius, išlindusius į saulėkaitą. 

Pirmoji ataka baigėsi ties lauko ežia, kariai sustojo, 
pasirėmę į dalgiakočius, žvelgdami į nuniokotą pievos 
plotą, šluostydamiesi prakaitą po kepurėmis ir kišdamiesi 

už žando po naują žiupsnį tabokos iš žalvarinių dėžu- 
čių, 0 merginos skubėjo į priešakinę liniją. 

Ir vėl patraukė visi į žalią gėlių vandenyną, kuris 
dabar vilnija smulkiomis bangelėmis nuo stiprėjančio 
ryto vėjo, čia sumirguliuoja skaisčiomis spalvomis, kai 
gėlių stiebeliai ir galvutės išnyra iš minkšto smilgenių 
ir vilnūnių pakloto, prigludusio prie žemės, čia plyti 
lygiai žalias, kaip jūra tykos metu. 

Visur šventė ir darbo įkarštis, pjovėjas greičiau kris 
nuo saulės smūgio, negu paleis iš rankų dalgį. Karlsonas 
pasirinko grėbėja profesoriaus Idą, o kadangi eina pas- 
kutinis, gali, nebijodamas pavojaus savo kinkoms, atsi- 
gręžti ir tarti jai kokį šmaikštų žodelį; Normano nepa- 
leidžia iš akių, šis įkypai nuo jo ir, jei tik pamėgina 
mestelti lipšnų žvilgsnį į pietryčius, Karlsonas tuoj mina 
jam ant kulnų ir greičiau piktai negu perspėdamas šūkteli: 

— Ei, saugok kanopas! 

Aštuntą valandą visa pieva atrodo lyg suartas laukas, 
lygi kaip delnas, išraižyta ilgų tiesių pradalgių; dabar 
apžvelgiama kas padaryta ir kieno koks darbas, ir Rund- 
kvistui skelbiamas nuosprendis, nes matyti, kur jo pra- 
dalgė, rodos, elfų nušokta, bet Rundkvistas teisinasi, 
kad jis turėjęs žvalgytis į grėbėją, juk nežinia kada 
paskui jį sekiojusi mergina. 

Ir štai Klara šaukia iš namų pusryčių, saulėje žai- 
žaruoja degtinės butelis, o giros visa statinaitė laukia; 
garuoja bulvių katilas, dubuo karštų strimelių, padėta 
sviesto, priraikyta duonos, išpilstoma degtinė, prasideda 
pusryčiai. 

Karlsonas pagirtas ir svaigsta nuo pergalės džiaugsmo; 
Ida taip pat jam palanki, ir jis merginasi jai išsijuosęs, 
ji ir gražiausia šiandien iš visų. Senoji, nešiodama dube- 
nius ir lėkštes, vis braukia pro juos, pernelyg dažnai, 
ir Ida negali nepastebėti, tačiau Karlsonas nieko nemato, 
todėl šeimininkė kumšteli jam į nugarą alkūne ir šnibždom 
sako: 

— Karlsonai, paragink svečius, padėk Gustenui, pabūk 
už šeimininką. 

Karlsonas akis padėjęs tik į Idą, jis nieko negirdi 
ir kažką tik juokais atsako senajai. Bet štai ateina Lina, 

profesoriaus vaikų auklė, ir liepia Idai eiti namo kambarių 
tvarkyti. Iš sielvarto vyrų gretose kyla suirutė, tačiau 
mergos neatrodo labai nusiminusios. 

— Kas dabar grėbstys paskui mane, kai nebeturėsiu 
merginos? — sušunka Karlsonas neva juokais nusiminęs, 
o šitaip stengiasi nuslėpti tikrąjį apmaudą. 


— Turbūt teks eiti tetulei? — atsako Rundkvistas, 
rodos, jis ir pakaušyje akis turi. 
— Tetulė grėbstys! — šaukia vyrai vienu balsu. — Te- 


tulė eis grėbstyti. 

Senoji ginasi prikyšte: 

— Gink dieve, kurgi aš, sena moteriškė, eisiu su 
mergomis! Ne, ne, nieku gyvu! Ar jūs pakvaišot! 

Bet ji tik dar labiau pakursto ugnį. 

— Imk sene, imk, — kužda Rundkvistas, Normanas 
pralinksmėja, o Gustenas apsiniaukia kaip naktis. 

Nebėra kitos išeities, ir, riksmų bei skardaus juoko 
lydimas, Karlsonas bėga į trobą ieškoti senosios grėblio, 
kuris numestas kažkur ant aukšto; 0 senoji šaukia iš 
paskos: 

— Klausyk, susimildamas, bene rausies po mano daik- 
tus. 

Ir abu dingsta, o likę visa gerkle laido piktas adatas. 

— Man regis, — nutraukia Rundkvistas stojusią ty- 
lą. — Man regis, ilgokai jie ten! Eik, Normanai, pažiūrėsi, 
kas atsitiko! 

Karštai visų paskatintas, garbėtroška varo toliau: 

— Klausykit, ką gi jie ten galėtų veikti? Ne, šitaip 
negerai; man jau stačiai neramu, kaip kažin ką! 

Gustenui net lūpos pamėlynuoja, besistengiant juoktis 
drauge su kitais. 

— Tegu man dievas atleidžia, — kalba tuo pačiu 
balsu Rundkvistas, — nebeištversiu ilgiau, turiu nueiti 
ir pažiūrėti, ką jie ten daro. 

Tuo metu tarpduryje pasirodo Karlsonas ir senoji 
su grėbliu. Grėblys labai gražus, ant jo dvi širdelės 
ir užrašas „Anno 1852“, senoji jį gavo būdama nuotaka, 
Fludas pats padarė, į rankeną įpylė žirnių ir, kai pajudini, 
barška. Praėjusių džiaugsmų prisiminimai aiškiai pataiso 
senajai ūpą, ir ji be liguisto drovumo sako, rodydama 
datą: 

— Kaip seniai Fludas dirbo šį grėblį. 

— Ir kai tu, tetule, atsigulei į vestuvinį patalą, — pri- 
duria Svinokarnas. 

— Galėtų ir dar sykį atsigulti, — sako Ovasanas. 

— Šešių savaičių paršeliais ir dvejų metų našlėm nie- 
kada nepasitikėk, — kikena Fjelongarnas. 

— Kuo sausesnė pliauska, tuo geriau dega, — išpoškina 
Fiversetrajonas. | 

Kiekvienas stengiasi įmesti po šakalį į ugnį, o senoji 
tik vypso ir ginasi, smagi, pokštauja su visais, nes pykti 
nėra už ką. 

Paskui šienavo pelkyne, kur viksvos ir asiūkliai svy- 
ravo tarsi pušys, o vanduo sunkėsi vyrams per batų 
aulus. Mergos nusiavė batelius bei kojines ir pasikabino 
ant žaiginių. 

Senoji grėbė paskui Karlsoną ir darbavosi vikriau 
už kitas; ne vieną patyčių žodį išgirdo „jaunieji“, kaip 
juos dabar vadino. 

Paskui buvo pietūs, o paskui atėjo vakaras. Atsirado 
muzikantas su savo smuiku; patuštino kluoną, iššlavė 
grindis, o šakų plyšius užliejo derva. Saulei nusileidus 
prasidėjo šokiai. 

Karlsonas su Ida pirmieji išėjo šokti; ji vilkėjo juodą 
suknelę su keturkampe iškirpte, baltu žabo ir Marijos 
Stiuart apykakle, taigi visoms kaimo merginoms kėlė 
pavydą, senajai baimę ir nepalankumą, o vaikinams žadino 
geismus. 

Karlsonas vienintelis mokėjo naująjį valsą, todėl Ida 
mielai šoko su juo ir vieną, ir kitą kartą, ypač kai 
nepasisekė trižingsnis valsas su Normanu. Pastarasis, galu- 
tinai nurungtas, nieko geriau nesugalvojo, kaip su armo- 
nika išlieti savo širdies skausmą ir paskutinį kartą mėginti 
sučiupti dailų, bet nepatikimą paukštį, kurį prieš keletą 
savaičių jau manė turįs rankoje, o štai dabar jis vėl 
purptelėjo ant stogo ir jau burkuoja su kitu. Tuo tarpu 
Karlsonui pasirodė, jog akompanimentas nereikalingas, 
kadangi tyčia buvo nusamdytas muzikantas, be to, dūstanti 
armonika nespėjo sykiu su greitakoju smuiku, gadino 
taktą ir trukdė šokti. Susigundęs gera proga galutinai 
apjuokti varžovą, nes visiems jau aiškiai nepatiko armo- 

nika, Karlsonas gerai įkvėpė ir suriko per kluoną kampan 
įlindusiam nelaimingam įsimylėjėliui: 

— Ehė! Užsirišk savo odinį maišą ir drožk į lauką 
prasivėdinti, jei pilvą pučia. 

Šokėjai parbloškė nusidėjėlį, išreiškę savo nuomonę 
pritarimo šypsena, bet Normanas buvo kauštelėjęs, o 
Idos žabo sukiršinęs slaptąsias jėgas, todėl jis neketino 
nusileisti. 


kuris nejučiom 
prašneko vermlandietiškai ir visada prajuokindavo Hem- 
sio gyventojus. — Eime kieman, išgaudysiu blusas iš 
tavo kiauliškų šerių! 

Karlsonui dar neatrodė tokia grėsminga padėtis, kad 
reikėtų duoti valią kumščiams, todėl manė laikytis nekal- 
tesniame, žodinio mūšio, lauke. 

— Kur tu matei tokią įdomią kiaulę, kad turėtų blusų 
šeriuose? 

— Nagi tikriausiai Vermlande! — atsakė Normanas. 

Čia jau buvo pažeista tautinė garbė, ir Karlsonas, 
tuščiai ieškodamas pribaigiančio žodžio, žengė tiesiai 
link priešo, nutvėrė už atlapų ir išsitempė laukan. 

Mergos susispietė tarpduryje pasižiūrėti peštynių, ir 
niekam neatėjo į galvą juos skirti. 

Normanas buvo mažiukas, susitraukęs, o Karlsonas 
stambesnis, augalotas. Šis tuoj nusimetė švarką, lyg bijo- 
damas, kad nesusiplėšytų, ir imtynininkai puolė kits kitą; 
Normanas nunėręs galvą, kaip buvo išmokęs iš locmanų; 
bet Karlsonas apglėbė jį, atsivėdėjęs spyrė į tarpukojį, 
ir Normanas lyg susirietęs ežys nulėkė ant mėšlo krūvos. 

„ — Pagyrų puode! — suriko jisai, nebepajėgdamas dau- 
giau gintis kumščiais. 

Karlsonas užkaito, beviltiškai ieškodamas keiksmažo- 
džio, užsigulė nugalėtajam keliais ant krūtinės ir ėmė 
talžyti žandus, Normanas spjaudėsi, kandžiojosi, ir galų 
gale Karlsonas užkišo jam burną šiaudais. 

— Aš tau išmazgosiu terlę! — suriko jis ir, išsitraukęs 
iš mėšlo krūvos gniūžtę šiaudų, ėmė trinti Normanui burną, 
kol iš nosies pasipylė kraujas. 

Normanas purškė įniršęs ir plūdosi paskutiniais Žo- 
džiais, nugalėtojas nevaliojo užrišti jam liežuvio. 

Muzika nutilo, šokiai sustojo, žiūrovai keitėsi pasta- 
bomis, sekdami žodžių ir kumščių kautynes, visiškai 
abejingi, kaip stebeilija į skerdžiamą gyvulį ar į šokį, 
nors vyresniems atrodė, kad Karlsonas grumiasi ne visai 
laikydamasis senovės papročių. Ir staiga nuaidėjo riksmas, 
minia krūptelėjo, šventinė nuotaika sutriko. 

— Jis išsitraukė peilį! — sušuko kažkas, bet nebuvo 
galima suprasti kas. 

— Peilį! — atkartojo minia. — Padėk peilį! Padėk! 

Imtynininkai buvo apsupti iš visų pusių; Normanas, 
kuriam pavyko išsitraukti lenktinį peilį, buvo nuginkluo- 
tas ir pastatytas ant kojų, Karlsonas nublokštas į šalį. 

— Muškitės, vyrai, bet nesipjaustykit, — užbaigė kau- 
tynes senis Svinokarnas. 

Karlsonas apsivilko švarką ant sudraskytos liemenės, 
susisagstė sagas, o Normano marškinių rankovė tartum 
skuduras kabojo nutįsusi lig kelių. Susivėlęs, murzinas, 
kruvinu veidu, jis nulindo už kertės, kad mergos nematytų 
jo pažeminimo. 

Džiaugdamasis pergale ir stipruolio pranašumu, Karlso- 
nas sugrįžo atgal į šokių aikštelę ir, gavęs išgerti, vėl 
pradėjo merginti Idą, kuri džiaugėsi juo, kone žavė- 
joOSi. 

Šoko, trypė, lyg javus kūlė, ir sutemo vakaras; vienas 
po kito tuštėjo degtinės buteliai, mažai jau kas kreipė 
dėmesio, ką jo artimas veikia ar kalba. Užtat Karlsonas 
galėjo išeiti su Ida iš kluono ir pasukti takeliu į ga- 
nyklą, nebijodamas kieno nors įkyrių klausimų, bet, vos 
tik mergina perkopė lipynę ir Karlsonas jau taikėsi 
paskui, jie išgirdo patamsyje senosios balsą, nors ma- 
tyti nematė: 

— Karlsonai! Ar tu čia, Karlsonai? Eikš, pašoksi kokį 
šokį su savo grėbėja. 

Bet Karlsonas neatsakė, nušliuožė žemyn ir tyliai 
kaip lapė nuėjo į ganyklą. 

Vis dėlto senoji pamatė jį, netgi baltą Idos skepe- 
taitę, kuria ji buvo persirišusi juosmenį, kad prakaituotos 
rankos nesuteptų suknelės. Dar sykį šūktelėjusi, bet ne- 
sulaukusi atsakymo, ji nusekė paskui, perlipo tvorą ir 
atsidūrė ganykloje. Takas ėjo tarp lazdynų krūmų, senoji 

matė, kaip kažkas baltas pamažu tolo juodoje tamsoje 
ir visai išnyko kitam gale tunelio. Ji norėjo bėgti įkandin, 
bet staiga prie lipynės pasigirdo kiti balsai, vienas storas, 
kitas skardesnis, bet abu atsargūs, o kai priėjo artyn, 
jau tik kuždėjosi. Gustenas su Klara taikėsi lipti per 
tvorą, kuri sutraškėjo nuo netvirtų vaikino kojų, paskui, 
prilaikoma dviejų stiprių rankų, Klara nušoko žemėn. 
Kai jie apsikabinę, šokdami, niūnuodami ir bučiuodamiesi 
ėjo pro šalį, senoji pasislėpė krūmuose, taip ir ji kadaise 
šoko, dainavo ir bučiavosi. Dar sykį sugirgždėjo lipynė, 
ir vaikinas iš Malūno lyg jautukas liuoktelėjo per tvorą, 
o už jo pasirodė Fjelongo mergina; įraudusi nuo šokių, 
švytinti visa net dantys baltavo, ji sustojo ant lipynės, 
susinėrė rankas už galvos, rodės, kad puls atbula, bet, 
springdama iš juoko, išpūtusi šnerves, krito vaikinui į 
glėbį, šis pačiupęs ilgai bučiavo, 0 paskui nusinešė į 
tamsą. 

Senoji stovėjo už lazdynų krūmo ir matė einant porą 
po poros, kaip jos jaunystėje, ir nekurstoma ugnis, dvejus 
metus tūnojusi po pelenais, vėl suliepsnojo. 

Tuo tarpu nutyko smuikas, buvo jau po vidurnakčio, 
ir šiaurėje virš miško jau raudo ryto brėkšma; šurmu- 
lys kluone vėso, vienur kitur pievoje dar pasigirsdavo 
šūktelėjimas, tai reiškė, kad šokėjai skirstosi, šienpjo- 
viams atėjo laikas keliauti namo. Šeimininkei reikėjo 
atsisveikinti. Įsukusi į takelį, kur nakties tamsa jau buvo 
prasisklaidžiusi ir galėjai matyti net lapų žalumą, toli, 
ant kalvelės, ji išvydo Karlsoną su Ida; jie ėjo susikibę 
už rankų, tartum polką taisydamiesi šokti. Susigėdusi, 
kad kas nesutiktų jos čia, „žaliam koridoriuje“, ji puolė 
atgal per lipynę, norėdama greičiau parbėgti namo, kol 
žmonės neišsiskirstė. Tačiau kitoje pusėje lipynės susi- 
dūrė su Rundkvistu, kuris, išvydęs senąją, užsidengusią 
prikyšte veidą, pliaukštelėjo rankomis: 

— Ai ai, ką aš regiu, bene tetulė irgi buvot pievoje? 
Ar aš nesakiau, ne, ne, nė senimu negalima pasitikėti... 

Ji daugiau nieko negirdėjo, protekiniais pasileido link 
trobos, kur jau buvo ieškoma, ją pasitiko šūksmais, spaudė 
ranką, dėkojo už gardžias vaišes ir sakė sudie. 

Kai viskas nutilo, o pabėgėliai buvo sušaukti iš pievų 

ir ganyklų, nors neskaičiuoti, senoji nuėjo gulti, tik 
ilgai nemigo, vis klausydamasi, ar neišgirs Karlsoną 
kopiantį laiptais į palėpės kambarėlį. 


KETVIRTASIS SKYRIUS 


Nusimato vestuvės, 
ir Karlsonas ima senąją dėl pinigų 


Šienas buvo po stogu, rugiai ir kviečiai suvežti, baigėsi 
vasara, gera vasara. 

— Sekasi tam kipšui! — pasakė Gustenas apie Karlso- 
ną, kuriam ne be reikalo buvo priskiriami nuopelnai 
dėl kylančios gerovės. 

Prasidėjo strimelių žūklė, ir visi vyrai išplaukė į 
jūrą, namie liko tik Karlsonas, o tuo metu profesoriaus 
šeimai reikėjo važiuoti miestan į operos atidarymą. 

Karlsonas apsiėmė supakuoti daiktus ir visą dieną 
vaikščiojo su pieštuku už ausies; gėrė čia prie virtuvės 
stalo, čia svetainėje, čia ant suolelio prieangyje. Vasa- 
rotojai paliko jam seną šiaudinę skrybėlę, porą numintų 
kiltinių batų, pypkę, kandiklį, nesurūkytų cigarų, tuščių 
dėžių ir tuščių butelių, meškerę, skardinių, kamščių,- špa- 
gato, vinių ir taip toliau, ko nebuvo galima išsivežti 
arba nevertėjo; daug trupinių nubyrėdavo nuo turtingo 
stalo, ir visiems buvo gaila vasarotojų, pradedant Karl- 
sonu, kuris neteko numylėtinės, ir baigiant vištomis bei 
paršais, kurie nebegaus šventadienių skanėstų iš ponų 
virtuvės. Mažiausiai liūdėjo visų užmirštos Klara ir Loten, 
nors kiekvieną kartą, nunešusios pieno, vaišindavosi kava, 
bet abi suprato, kad joms vėl išauš pavasaris, kai tik 
ruduo nusineš varžoves iš meilės lauko. 

Po pietų atplaukė garlaivis paimti profesoriaus šeimos, 
ir dėl to saloje kilo didžiausia suirutė, nes iki šiol 
čia niekas nebuvo matęs garlaivio. Kai garlaivis taikėsi 

sustoti prieplaukoje, Karlsonas puolė į pagalbą, koman- 
davo, rėkavo; bet kišo nosį ten, kur nieko neišmanė; 
kaip tik pačią atsakingiausią akimirką, kai jis ponų 
bei Idos akivaizdoje turėjo parodyti savo vikrumą ir 
pagauti susuktą lyną, šis pataikė jam į galvą, kepurė 
nusirito ir įkrito į vandenį, jam kartu reikėjo griebti 
lyną ir gaudyti kepurę, bet pakrypo koja ir pastrapa- 
liojęs jis išsitiesė ant liepto, kapitonas apkeikė jį, o 
jūreiviai su panieka nusikvatojo. Ida nusigręžė, supykusi 
ant nevykėlio herojaus ir kone verkdama iš gėdos už 
jį. Trumpai tarusi sudie, ji galų gale paliko Karlsoną 
prieplaukoje, o kai šis pabandė sulaikyti jos ranką, iš- 
klausti apie ateinančią vasarą, sužinoti adresą ir prašyti, 
kad parašytų, lieptas čiūžtelėjo iš po kojų, Karlsonas 
susvirduliavo, šlapia kepurė nusmuko ant pakaušio, o 
dar šturmanas nuo komandos tiltelio užriko ant jo: 

— Ar tu paleisi kada nors lyną? 

Nauja keiksmažodžių kruša pasipylė ant nelaimingojo 
įsimylėjėlio galvos, ir jis galų gale paleido lyną. Garlai- 
vis atbulas išplaukė įlankon, o Karlsonas lyg šuo, paliktas 
šeimininko, bėgo pakrante, šokinėjo per akmenis, kliu- 
vinėjo už šaknų, skubėdamas į iškyšulį, kur po alksnių 
krūmu turėjo pasislėpęs šautuvą saliutui. Bet, matyt, 
ne ta koja buvo rytą iš lovos išlipęs, nes kai garlaivis 
plaukė pro šalį ir jis jau norėjo pokštelti, šautuvas 
užsikirto. Karlsonas numetė šautuvą į žoles, išsiėmė nosinę 
ir bėgdamas pakrante ėmė mosuoti, skeryčiojo iškėlęs 
mėlyną medvilninę nosinę, uždusęs šaukė „valio“, bet 
niekas iš garlaivio jam neatsakė; niekieno ranka nepakilo, 
niekas nepamojavo nosine. Ida buvo dingusi! O jis lėkė 
galvotrūkčiais lyg pakvaišęs, šokinėjo per akmenis, brido 
į vandenį, brovėsi per krūmus, pribėgo tvorą, liuoktelėjo 
ir skaudžiai užsigavo į kartį; galiausiai, kai garlaivis 
jau suko už iškyšulio, Karlsonas atsidūrė nendrių pri- 
žėlusiam užuteky; nieko negalvodamas puolė į vandenį, 
dar sykį pamojavo nosine, paskutinį kartą beviltiškai 
šūktelėjo „valio“.- Garlaivio priekis dingo už pušyno, 
ir Karlsonas dar pamatė, kaip atsisveikindama šmėstelėjo 
profesoriaus skrybėlė, dar kartą pro alksnius pasirodė 
žydrai geltona vėliava su pašto ragu, ir viskas dingo, tik 

pažeme lyg gedulo šydas plačiai nusidriekė juodi dū- 
mai. 

Karlsonas išsikapanojo į krantą ir koja už kojos 
sugrįžo prie šautuvo. Pasižiūrėjo į jį piktai tartum į 
kokį išdaviką, palingavo galvą, užtaisė ir iššovė. 

Tada parėjo į prieplauką. Ir vėl, rodos, išvydo viską 
nuo pradžios; kaip jis šokinėjo lyg pajacas, lyg turgaus 
juokdarys, vėl girdėjo juoką ir keiksmus, prisiminė Idos 
šaltą, sumišusį žvilgsnį ir rankos paspaudimą; tebesuuodė 
akmens anglies dūmus ir mašinų tepalą, keptą mėsą 
virtuvės kajutėje ir aliejinius dažus. Garlaivis atplaukė 
į jo būsimas valdas ir atsivežė miestiečius, kurie suniekino 
jį, vienu akimoju numetė nuo kopėčių, kuriomis jis jau 
gerokai buvo pasilypėjęs, ir — jam užgniaužė kvapą — iš- 
sivežė jo vasaros laimę ir vasaros džiaugsmą. Jis ilgai 
žiūrėjo į garlaivio ratų sudrumstą vandenį, kurio pavir- 
šiuje plūduriavo lopai suodžių ir alyvos; per tokį trumpą 
laiką tasai pabaisa spėjo palikti visokiausio šlamšto, 
užteršti skaidrų žalią vandenį: kamščių, kiaušinių kevalų, 
citrinų žievių, cigarų nuorūkų, nubrauktų degtukų, po- 
piergalių, su kuriais žaidė aukšlės; rodės, iš visų miesto 
nutekamų kanalų vienu metu kliūstelėjo čia nešvarumai 
ir atliekos. 

Jį nukrėtė šiurpas, kai pagalvojo, kad jei rimtai 
norės laimėti savo numylėtinę, turės ir jis keliauti ten, 
kur siauros gatvelės ir nutekami kanalai, kur dideli 
uždarbiai ir švarūs drabužiai, dujų žibintai ir krautu- 
vių vitrinos, merginos su žabo, rankogaliais ir susag- 
stomais bateliais, kur pilna visko, ko tik širdis geidžia. 
Bet jis ir nekentė miesto, kur buvo paskutinis, kur 
visi juokėsi iš jo kaimiškos šnektos, jo šiurkščios rankos 
nemokėjo poniškų darbų ir jo įvairiapusė patirtis nedavė 
naudos. Ir vis dėlto jis turėjo apie tai galvoti, nes 
Ida pasakė, jog niekada netekės už kaimo berno, o 
ūkininku jis negalės tapti! Argi negalės! 

Suribuliavo įlanka, kylantis gaivus vėjas sujudino 
vandenį ir pakėlė bangas, kurios ėmė teliūškuoti į prie- 
plaukos polius, išblaškė šiukšles ir nuskaidrino vakaro 
dangų. Alksnių šniokštimas, bangų pliuškenimas, valčių 
bilkščiojimas pakėlė ūpą, ir jis, užsidėjęs šautuvą ant 
peties, nudrožė namo. 

Takas per lazdynų krūmus kilo aukštyn ant kalvos, 
kur riogsojo didžiulė uola, apaugusi pušimis. Čia Karlso- 
nas niekada nebuvo. 

Netverdamas smalsumu, jis ėmė ropštis aukštyn pro 
paparčius bei aviečių krūmus ir netrukus įkopė į uolos 
viršūnę, kur stovėjo navigacijos ženklas. Iš čia galėjai 
žvilgsniu aprėpti visą salą, nutviekstą saulėlydžio: miškus, 
laukus, pievas, trobesius, ir dar toliau: salyną, šcherus, 
uolas iki pat jūros. Tai buvo didžiuliai gražios Žemės 
plotai, ir vandenys, medžiai, akmenys, viskas galėjo būti 
jo, reikėjo tik ištiesti ranką, vienintelę ranką, ir sutram- 
dyti antrą, kuri siekė tuštybės ir skurdo. Ir nereikėjo 
gundytojo, kuris ragintų klauptis prieš šį paveikslą, raus- 
vai nutviekstą gęstančios saulės spindulių; Žydri vande- 
nys, žali miškai, geltoni laukai, raudonos trobos liejosi 
į vaivorykštę, visa tai būtų aptemdę protą dargi ne 
tokiam išmanėliui kaip ūkininko bernas. 

Širsdamas už neištikimybę ir tyčinį aplaidumą, kad 
ji po penkių minučių galėjo užmiršti savo pažadą atsi- 
sveikinant pamojuoti jam, įžeistas, lyg rykštėmis sukapo- 
tas nuo miesto liurbių patyčių, sužavėtas derlios žemės, žu- 
vingų vandenų, jaukių trobesių, jis padarė sprendimą — 
eis namo, dar sykį ar du patikrins tą klastingą širdį, 
kuri gal jau užmiršo jį, o tada pasiims ką galima paimti 
nevagiant. 

Kai sugrįžo namo ir pamatė tuščią naująjį namą, 
nuleistas užuolaidas, o aplink primėtyta šiaudų ir dėžių, 
jam kamuolys įstrigo gerklėje, rodės, obuolio kąsniu 
paspringo, tada, susikrovęs vasarotojų paliktus atmini- 
mus į maišą, kuo tyliausiai užkopė į savo kambarėlį. 
Paslėpęs visas brangenybes po lova, atsisėdo prie rašo- 
mojo stalo, išsiėmė popieriaus, plunksną ir susiruošė 
rašyti laišką. Pirmąjį puslapį liete užliejo tiek savo kū- 
rybos žodžiai, tiek paskolinti iš Afcelijaus“ sagų bei 
švedų liaudies dainų, kurių buvo prisiskaitęs Vermlande 
pas inspektorių ir kurios jam padarė didelį įspūdį. 

„Brangi mylima drauge! — pradėjo jis. — Vienas 

sėdžiu savo ankštam kambarėly ir baisiai ilgiuosi Idos; 
lyg vakar prisimenu, kai Ida čia atvažiavai, mes tada 
sėjom vasarinius rugius ir gegutė kukavo ganykloje, 
o dabar ruduo, vyrai išplaukę žvejoti strimelių, nežadu 
per daug klausinėti, kodėl Ida išvažiuodama nenorėjai 
pamojuoti iš garlaivio, o profesorius buvo toks malonus 
ir davė ženklą nuo denio, kai garlaivis jau lindo už 
iškyšulio; be Idos dabar vakarais bus tuščia, ir liūdesys 
mane kamuos. Ar dar prisimena Ida, ką žadėjo po šiena- 
pjūtės šokių, aš labai gerai prisimenu, lyg būčiau užsi- 
rašęs, bet aš moku ir ištesėti ką žadėjau, kiti gal nemoka, 
man vis tiek, aš neklausinėju, ką žmonės apie mane 
galvoja, o jeigu ką nors myliu, to niekada neužmiršiu, 
tvirtai galiu pasakyt . 

Išsiskyrimo sielvartas atlėgo, ir vėl suėmė apmaudas; 
paskui Karlsonas pradėjo baimintis nežinomų varžovų, 
miesto pagundų ir Bernso salono ir, supratęs, kad ne 
jo jėgoms apginti nuo gresiančios nuodėmės, griebėsi 
kilnesnių jausmų, prisiminė senus laikus, kai dar buvo 
keliaujantis pamokslininkas. Jis pasidarė iškalbus, griež- 
tas, pavyzdingas ir baudžiantis keršytojas, kurio lūpomis 
bylojo Kitas (didžiąja raide): 

„Kai pagalvoju, kad Ida viena klaidžioji po miestą 
ir neturi pagalbos rankos, kuri nugręžtų pavojus ir pa- 
gundas, kai pagalvoju, kiek pražūtingų progų yra nuopuo- 
liui ir ištvirkimui, kokie platūs tie keliai ir kaip lengva 
jais pasukti, man širdį perveria skausmas, rodos, esu 
nusikaltęs ir dievui, ir Žmonėms, atidavęs Idą į nuo- 
dėmės pinkles, norėčiau atstoti Idai tėvą, kad Ida galėtų 
pasikliauti senuoju Karlsonu kaip tikru tėvu... 

Parašęs žodžius „tėvas“ ir „senasis Karlsonas“, jis 
visai susigraudino ir prisiminė paskutines laidotuves, 
kuriose dalyvavo. 

tėvu, kurio širdis ir lūpos visada pilnos nuo- 
lankumo ir atleidimo, kas žino, ar ilgai senasis Karlso- 
nas (jam jau patiko šis žodis) klaidžios čia, kas gali 
pasakyti, ar jo dienos nėra sūskaičiuotos kaip vandens 
lašai jūroje ar žvaigždės danguje, gal nė nespės apsidairyti, 
O jau gulės lyg sausas šienas, gal tada kas norės prikelti 
Ji iš žemės, o dabar nė neprisimena, bet vilkimės ir 

melskim dievą, kad jis dar gyventų tada, kai pražys 
pievos ir mūsų krašte suburkuos balandis; toji diena 
bus džiaugsmo diena tiems, kurie dabar aimanų pilni 
ir jų giesmė graudi... 

Bet jis užmiršo, kokia ta giesmė, ir turėjo ieškoti 
savo skrynelėje psalmyno. Tačiau reikėjo peržiūrėti dau- 
giau kaip šimtą psalmių, o Klara lyg tyčia šūktelėjo 
vakarienės, taigi turėjo užviršuoti ir parašė: 

„Ganyklos sočios ir vešlios, o kalvos aplinkui sma- 
gios; pievos pilnos avių, o slėniuos vilnija javai, tik 
džiaukis ir dainuok linksmai . 

Perskaitęs šiuos žodžius, įžvelgė puikią užuominą apie 
kaimo gyvenimo pranašumą prieš miesto, bet, kadangi 
tai buvo skaudžiausia vieta, nusprendė daugiau jos neju- 
dinti, o leisti minčiai kalbėti už save. 

Tada ėmė galvoti, ką daugiau parašius; buvo alkanas, 
išvargęs ir negalėjo neprisipažinti pats sau, kad dabar, 
kai viskas apsivertė aukštyn kojom, juk vis tiek, ką 
jis rašys, Ida išvažiavo ir anksčiau kaip pavasarį nesi- 
rodys. 

Užtat pasirašė „Nuoširdžiai atsidavęs ir ištikimas“ 
ir nuėjo į virtuvę valgyti vakarienės. Sutemo, pakilo 
vėjas. Kažko nerami atėjo senoji ir atsisėdo prie stalo, 
kur Karlsonas vienas buvo įsitaisęs ir užsidegęs lajinę 
žvakę. Mergos tyliai, susirūpinusios vaikščiojo tarp viryk- 
lės ir stalo. 

— Karlsonui šįvakar turbūt ne pro šalį išlenkti bur- 
nelę, — tarė senoji. — Matau, kad reikia. 

— Aha, nelengva buvo sutempti nešulius į garlaivį, — 
atsakė Karlsonas. 

— Laikas pailsėti, — tarė senoji ir nuėjo atnešti smėlio 
laikrodžio. — Koks baisus vėjas šįvakar ir pučia į rytus; 
kažin, kaip vyrams naktį seksis traukti tinklus. 

— Tataigis, čia aš nieko negaliu padėt; orų neval- 
dau, — burbtelėjo Karlsonas. — Bet kitą savaitę galėtų 
būt gražus oras, nes žadu plukdyt žuvį į miestą ir pats 
pasišnekėt su pirkliu. 

— Šit kaip, ketini? 

— Aišku, man regis, vyrai negauna kiek dera už 
žuvį, reikės pažiūrėt, kame ten bėda. 

Senoji nukraustė stalą ir pagalvojo, kad Karlsonas 
ne dėl žuvų keliaus į miestą. 

— Hm! — pasakė ji. — Karlsonas, ko gero, bus man- 
dagus ir aplankys profesorių? 

— Taip, būtinai aplankysiu, jei tik turėsiu laiko, juk 
jis užmiršo čia pintą butelį... 

— Iš tiesų be galo malonūs žmonės... Gal dar įpilti 

— Labai ačiū, tetule! Tataigis, geri žmonės; ir tikiuosi, 
kad vėl atvažiuos, bent taip sakė Ida. 

Karlsonas su didžiausiu malonumu ištarė tą vardą, 
parodydamas visišką savo nepriklausomybę. O senoji pa- 
juto savo priklausomybę, savo beviltiškumą ir pažemini- 
mą, jos skruostai nukaito, akys ėmė kibirkščiuoti. 

— Maniau, kad jau viskas baigta tarp Karlsono ir 
Idos, — pusbalsiu tarė senoji. 

— Ne, ginkdie, toli gražu ne, — atsakė Karlsonas, 
aiškiai pajutęs, kaip įsitempė valas ir kažkas užkibo 
ant kabliuko. 

— Tikriausiai ketinat susituokti? 

— Galimas daiktas, kai ateis laikas; pirma reikia vietos 
pasiieškoti. 

Raukšlėtas senosios veidas trūktelėjo, liesos rankos 
pradėjo mėšlungiškai tampyti staltiesę. 

— Tai žadi iš mūsų išeiti — šiaip taip drįso paklausti 
]1 sausu drebančiu balsu. 

— Kada nors vis tiek reikės, — atsakė Karlsonas, — 
anksčiau ar vėliau gal turėsiu savo, juk ne už dyka 
kitiems tarnauju. 

Klara atnešė dubenį košės, ir Karlsonas staiga įsigeidė 
ją paerzinti. 

— Na Klara, ar nebijot viena miegot naktį, kai vyrų 
nėra? Gal pageidautumėt, kad aš ateičiau į kompaniją? 

— O, nėra reikalo! — atsakė Klara. 

Akimirką virtuvėje stojo tyla. Buvo girdėti, kaip 
audra blaško medžius, drasko lapus nuo beržų, drebina 
tvoras, suka vėtrunges ir plėšia stogo užlaidą. Tarpais 
vėjo sūkurys šmurkšteldavo į kaminą ir pro gaubtą 
įblokšdavo ugnį su dūmais į vidų, Loten turėdavo už- 
sidengti ranka akis ir burną. O kai vėjas truputėlį ap- 
tykdavo, būdavo girdėti plakant bangas rytiniam iškyšuly. 

Staiga kieme įnirtingai sulojo šuo, paskui jo balsas nuto- 
lo, rodės, kad nubėgo kažko pasitikti džiaugdamasis ar 
grasindamas. 

— Būk geras, nueik pažiūrėti, kas ten galėtų būt,— 
pasakė senoji Karlsonui, ir šis tuoj atsistojo. 

Kai išėjo pro duris, buvo tamsu nors į akį durk, 
o vėjas taip pūstelėjo, kad plaukai ant galvos lyg žir- 
nių virkščios susivėlė. Karlsonas pašaukė šunį, bet tas 
jau lakstė po pievą ir lojo smagiai, matyt, kažką pažinęs. 

— Šitokiu metu svečių sulauksim, — tarė jis senajai, 
stovinčiai tarpduryje. — Kas tai galėtų būti? Eisiu pa- 
žiūrėt. Klara, uždek žibintą ir paduok man kepurę! 

Gavęs žibintą ir sulinkęs prieš vėją Karlsonas patraukė 
link pievos, kur lojo šuo, netrukus atsidūrė pušynėly 
palei pat krantą. Šuo nutilo, ir pro vėjo blaškomų pušų 
šniokštimą ir traškėjimą jis išgirdo kaukšint geležim 
pakaltus kulnus į akmenis, laužiant šakas, taškantis per 
balas, keikiantis ant šuns, matyt, kažkas skynėsi kelią. 

— Ei! Kas tenė — šūktelėjo Karlsonas. 

— Pastorius! — atsiliepė kimus balsas, ir Karlsonas 
iškart pamatė žiežirbų spiečių, kai kulnas atsitrenkė į 
akmenį; iš krūmų ant uolos išlindo kailiniuotas plačia- 
petis žmogelis, šiurkštaus nugairinto veido, žilomis susi- 
vėlusiomis žandenomis ir judriomis dygiomis akutėmis 
po samanotais antakiais. 

— Velniai griebtų, kokie čia jūsų keliai saloje! — nusi- 
keikė, užuot pasisveikinęs. 

— Viešpatie dieve, kurgi pastorius keliaujat tokiu 
šunišku oru! — pagarbiai atsakė Karlsonas į savo dvasios 
ganytojo plūdimąsi. — O kur jūsų valtis? 

— Aš su žuvų valksmu, Robertas nuplukdė į prie- 
plauką. Vesk mus greičiau po stogu, šįvakar vėjas kiaurai 
košia. Marš! 

Karlsonas nuėjo pirmasis su žibintu, o pastorius įkan- 
din, juos lydėjo šuo, kuris kur buvęs kur nebuvęs puldinėjo 
į krūmus, ieškodamas kurtinių, bet šie spėjo pakilti 
ir nuskristi link pelkės. 

Senoji, pamačiusi žibintą, išėjo į kiemą pasitikti, o 
kai pažino pastorių, maloniai ėmė kviesti į vidų. 

Pastorius išplaukęs su žuvim į miestą, bet užklupusi 

audra, todėl turėsiąs pernakvoti krante; jis keikė, vel- 
niojosi, kad negalės laiku nukakti miestan ir parduoti 
žuvį, Oo dabar, girdi, „visi velniai ištrūko ir vanoja ką 
tik nutveria jūroje . 

Senoji norėjo vestis jį į svetainę, bet jis nudrožė 
tiesiai į virtuvę prie ugnies apdžiūti truputį. Tačiau nuo 
šilumos ir šviesos pastorius, matyt, susnūdo ir, maudamasis 
varveliu išteptus šlapius batus, klaikiai markstėsi, lyg mė- 
gindamas nuvyti miegą. Tuo tarpu Karlsonas padėjo jam 
nusivilkti žalsvai pilką jūreivišką palaidinę, pamuštą avies 
kailiu, ir netrukus pastorius jau su vilnoniu megztiniu ir 
vienom kojinėm sėdėjo prie stalo kampo, kurį senoji nu- 
kraustė ir padengė kavai. 

Kas nepažinojo pastoriaus Nurdstriomo, niekaip ne- 
būtų atspėjęs, kad šis šcherų žmogus yra dvasiškasis 
ganytojas; taip jis pasikeitė per trisdešimt metų, rūpinda- 
masis saliečių dvasios reikalais, o atvyko čia kitados 
kaip jaunas kapelionas, vos gavęs šventimus Upsaloje. 
Be galo menkas atlyginimas norom nenorom vertė jį 
prisidurti iš jūros ir žemės, o kai ir to neužtekdavo, 
kreipdavosi į parapijiečių gerą širdį, kurią, artimai ben- 
draudamas ir taikydamasis prie vietos aplinkybių, stengėsi 
visaip puoselėti. Bet parapijiečiai savo gerą širdį dažniau- 
siai parodydavo kava su degtine bei kitokiomis vaišėmis, 
o jas reikėdavo sudoroti vietoje, ir klebonijai iš to 
nebūdavo naudos, atvirkščiai, darė žalos ėmėjo fizinei 
ir dvasinei būsenai. Be to, šcherų gyventojai iš savo 
liūdnos patirties žinojo, kad jūroje, prispyrus bėdai, dievas 
padeda tik tam, kas pats sau padeda, kad palankaus 
rytų vėjo neįstengtų sukelti netgi Augsburgo išpažinimas, 
kad jokios paspirties nėra iš medinės koplytėlės, kuri 
neseniai buvo pastatyta, ir kelionė į bažnyčią valtimi, 
nors ir labai ilga, o kartais visai neįmanoma dėl priešinių 
vėjų, pavirto į savotišką mugę, kur buvo galima susi- 
tikti su pažįstamais, atlikti reikalus, pasiklausyti skelbimų; 
pastorius buvo vienintelis artimiausias viršininkas, su 
kuriuo tekdavo susidurti, nes lensmanas gyveno toli 
žemyne ir niekada nebuvo kviečiamas spręsti bylų, su 
kuriomis susidorodavo patys, apsiskaldydami ausis arba 
pasistatę puslitrį degtinės. 

Šį sykį pastorius, kaip minėta, išsiruošė į miestą 
su valksmu parduoti žuvų, kurias pats sugavo jūroje, 
bet jį užpuolė audra ir atplukdė į krantą. Šautuvą gerai 
susipakavęs į odinį futliarą, paviržį ir maldaknygę įsidėjęs 
į ruonio odos kuprinę, peršlapęs ir sušalęs, įėjo jis į šviesą 
bei šilumą ir, pasitrynęs akis, atsisėdo prie kavos stalo. 
Nė menkiausio pėdsako lotynų ar graikų kalbos mokovo 
nebūtum įžvelgęs ugniakuro ir dviejų žvakių apšviestame 
veide, ūkininko ir jūreivio sąmaišoje. Kitados balta ranka, 
kuri visą jaunystę vartė knygos lapus, buvo ruda ir 
suskirdusi, išmarginta geltonų dėmių nuo sūraus vandens 
ir saulės, kieta ir pūslėta nuo irklų, lynų ir vairo; nagai 
nugraužti, pajuodę nuo žemės darbo ir gyvulių liuobos; 
ausų grybeliai apžėlę plaukais, o į spenelius įverti švi- 
niniai žiedai nuo kataro; iš odinės kišenės, prisiūtos 
prie megztinio, kyšojo plaukų pynelė, ant kurios kabojo 
geltono metalo raktukas su karneolio akyte; šlapių vilno- 
nių kojinių nykščiai prakiurę, pastorius nenustygdamas 
šiūravo po stalu kojas, lyg norėdamas paslėpti skyles; 
megztinio S geltonos nuo prakaito, o kelnių prarė- 

Jis išsiėmė iš kelnių kišenės medinę pypkę ir, visiems 
pagarbiai tylint, padaužė ją į stalo kraštą, ant grindų 
pribyrėjo krūvelė pelenų ir sutižusio tabako. Dreban- 
čia ranka pradėjo kimštis tabaką, bet taip stengėsi, 
kad net pasirodė keista. 

— Kas šįvakar pastoriui; man regis, ne visai svei- 
kasė — galų gale paklausė senoji. 

Pastorius pakėlė nusvirusią galvą, pasidairė į lubų 
sijas, lyg ieškodamas, kas ten kalba. 

— Ar aš? — atsiliepė jis, kišdamas žiupsnelį tabako 
šalia pypkės. Paskui papurtė galvą, tarsi reikalaudamas 
ramybės, ir sunkiai susimąstė nežinia apie ką. 

Karlsonas, supratęs, kas yra, pakuždėjo SE EiinOESS: 

— Jis įkaušęs! 

Ir, manydamas, jog laikas įsikišti, paėmė kavinuką 
ir pripylė pastoriaus puodelį, šalia pastatė degtinės bu- 
telį ir nusilenkęs paprašė vaišintis. 

Senis pakėlė savo žilą galvą, pažvelgė rūsčiu žvilgsniu 
į Karlsoną, lyg norėdamas išgąsdinti, ir, su pasišlykštė j jimu 
nustūmęs nuo savęs puodelį, sušvokštė: 

— Gal čia tu namie, berne! 

Paskui kreipėsi į senąją: 

— Įpilk man puodelį kavos, ponia Flud! 

Ir vėl kurį laiką tylėjo susimąstęs, gal prisiminęs 
prabėgusių dienų didybę ir neprilygstamą žmonių aki- 
plėšiškumą. 

— Velnio bernas! — burbtelėjo dar sykį. — Eik, 
padėsi Robertui! 

Karlsonas bandė pasigerinti, bet tuoj buvo nutildytas. 
„Ar žinai, kas tu esi?“, todėl dingo už durų. 

— Ar jūsų tinklai jūroje? — gurkštelėjęs kavos, užri- 
ko jis ant senosios, kuri nedrąsiai atsiprašė už berną. 

— Taip, mielasis, — atvėrė šliuzus senoji. — Ir visos 
valtys. Šeštą valandą nė nesapnavau, kad šiąnakt kils 
audra, o Gusteną aš pažįstu. Jis verčiau pats nuskęs, 
bet nepaliks nakčiai tinklų jūroje. 

— Et, niekis, išsikapstys! — nuramino pastorius. 

— Nesakykit, pastoriau! Gaila tinklų, didelius pinigus 
kaštuoja, bet kad tik sūnus sveikas liktų. 

— Bene jis kvailas, kad trauktų tinklus per tokią 
audrą, kai visa jūra siunta? 

— O, kaip tik šito iš jo ir gali tikėtis; jis lygiai 
kaip tėvas, baisiai rūpinasi savo turtu ir verčiau pats 
savo gyvybę atiduos, bet neleis tinklams pražūti. 

— Matot, ponia, jeigu jis toks, tai nė pats velnias 
jam nepadės! Tarp kitko, žuvys gerai eina; mes vakar 
prie Alksnynės šchero šešis tinklus užmetėm ir ištraukėm 
aštuoniolikakart po aštuoniasdešimt. 

— Ar riebios? 

— Kurgi! Riebios kaip sviestas. Bet sakykit, ponia 
Flud, kokios čia kalbos sklinda apie tamstą, girdi, tekėt 
žadanti? Ar teisybė? 


— O, gink dieve, — sušuko senoji, — argi sklinda? 
Baisu pagalvoti, ko tik žmonės nepriplepa! 

— Taigi, taigi, kas čia man darbo, .— kalbėjo toliau 
pastorius. — Bet jeigu teisybę šneka, kad už berno, 


gaila bus vaikino. 
— Vaikinui nieko neatsitiks, kitų dar blogesni patėviai. 
— Aha, kaip girdžiu, panašiai ir bus. Bene taip pašė- 
lusiai užsiliepsnojo senas kūnas, kad nebegali ištverti“ 

Taigi, taigi, mėsa reikalauja, ha ha ha! 

— Gal malonėtumėt pastorius dar puodelį? — pertraukė 
jį senoji, išsigandusi, kad pokalbis per daug nukrypo 
į delikačią pusę. 

— Ačiū, ponia, jūs labai gera! Ačiū! Gal dar vieną 
grynos! Bet jau norėčiau ir į patalą, kažin ar paklotas? 

Loten buvo nusiųsta į palėpės kambarėlį kloti lovos, 
o Karlsonas su Robertu turėjo nakvoti virtuvėje. 

Pastorius žiovavo visa burna, kasėsi koją į koją, 
braukėsi ranka per kaktą ir pliką viršugalvį lyg sten- 
gdamasis nuvyti šalin bevardžius rūpesčius, o galva 
knapsėjo ir knapsėjo, linkdama vis arčiau stalo, kol 
galų gale atsirėmė smakru. 

Senoji, matydama, kas darosi, priėjo artyn, atsargiai 
uždėjo jam ranką ant peties, švelniai paglostė ir nuolan- 
kiu balsu paprašė: 

— Pastorėli! Ar nesukalbėtume kokį poterį prieš eida- 
mi gulti? Prisiminkit senutę ir jos sūnų, kur dabar jūroje. 

— Kokį poterį, labai gerai! Aha! Paduokit, ponia, 
maldaknygę iš mano krepšio! 

Senoji paėmė odinį krepšį ir ištraukė juodą knygą 
su aukso kryžium ant viršelio, tai buvo lyg kelioninė 
vaistinėlė, iš kurios senoms moterims ir ligoniams buvo 
siūlomi stiprinantys lašeliai; su pagarba, atsargiai, tartum 
dalelė bažnyčios būtų atsidūrusi jos žemoje troboje, kaip 
šiltos duonos kepalą atnešė ji abiem rankom paslaptin- 
gąją knygą, tyliai nustūmė puodelį, prikyšte nušluostė 
stalą ir padėjo šventenybę prie apsunkusios pastoriaus 
galvos. 


— Pastorėli, — sukuždėjo senoji pro vėjo stūgsmą 
kamine. — Štai maldaknygė. 
— Gerai, gerai, — lyg pro miegus atsakė pastorius, 


nepakeldamas galvos ištiesė ranką, pagraibė kavos puo- 
delio, užkliuvo už ąselės ir apvertė, degtinė pasruvo 
dviem upeliais ant taukuoto stalo. 

— Oi Oi oi,— suaimanavo senoji, gelbėdama mal- 
„daknygę. — Nieko gero nebus, pastorius norit miego, 
verčiau gulti. | 

Bet pastorius jau knarkė, padėjęs ranką ant stalo 
ir juokingai atkišęs pirštą, lyg rodydamas kažkokį nema- 

tomą daiktą, šiuo metu nepasiekiamą. 

— Viešpatie, kaipgi mes jį nugabensim į lovą? — 
pasiskundė šeimininkė tarnaitėms, nesugalvodama, kaip 
prikelti užmigusį pastorių, nes žinojo, koks jis esti nirtu- 
lingas, jei išgėrusį kas pažadina, palikti virtuvėje su 
mergomis nederėjo, o ir troboje ne, tik šnekų pasidarytų. 
Taip ir vaikščiojo trys moterys aplinkui lyg pelės apie 
katiną, norėdamos parišti jam varpelį, bet nė viena neiš- 
drįsdama. 

Tuo tarpu ugnis židinyje užgeso, vėjas švilpė pro 
langus ir nesandarias sienas, seniui, sėdinčiam su vienomis 
kojinėmis, matyt, pasidarė šalta, ūmai jis kilstelėjo galvą, 
plačiai pražiojo burną ir nelyginant dvesianti lapė tris 
kartus viauktelėjo, moterys net nusigando. 

— Man rodos, nusičiaudėjau, — tarė pastorius, atsikėlė, 
užsimerkęs nuėjo prie kanapos po langu, išsitiesė auk- 
štielninkas, susinėrė ant krūtinės rankas ir giliai atsidu- 
sęs užmigo. 

Dabar jau nebeliko vilties jį iš čia išgabenti ir su- 
grįžę Karlsonas su Robertu nedrįso jo judinti. 

— Jis mušasi, atsargiai! — paaiškino Robertas. — 
Pakiškit jam priegalvį ir užmeskit antklodę, tada išmiegos 
iki ryto. 

Senoji nusivedė mergas pas save į trobą. Robertas 
atsigulė daržinėje ant šieno, o Karlsonas savo kamaraitėje. 
Užgesino šviesą, virtuvėje pasidarė tylu. 

Netrukus miegojo visas namas, vieni ramiau, kiti 
ne taip ramiai. 


Rytojaus rytą, kai užgiedojo gaidys ir ponia Flud 
atsikėlė žadinti, pastoriaus su Robertu neberado. Audra 
buvo kiek aprimusi, balti šalti rudens debesys slinko 
iš rytų link žemyno, o dangus skaisčiai mėlynavo. Apie 
aštuntą valandą senoji pradėjo vaikščioti į rytų iškyšulį 
pažiūrėti, ar nesimato tiorde kokio laivo. Užutekyje tarp 
salelių retkarčiais švysteldavo viena kita surauktais rifais 
burė, čia dingdavo, čia vėl pasirodydavo. Jūra dar tebe- 
šėlo, mėlyna tartum plienas, įvairiaspalvėje migloje ri- 
buliavo tolimi šcherai, rodės, išniro iš vandens ir taikosi 
pakilti aukštyn kaip nakties rūkas. Dančiasnapių jau- 

nikliai, susispietę užutekiuose ir pakrantėse, tuoj šok- 
davo į vandenį, kai išvysdavo aukštai sklendžiant jūrų 
erelį, panerdavo ir vėl išlįsdavo, vėl nerdavo, tašky- 
dami vandenį. Pamačiusi virš vieno šchero būrį žuvėdrų 
ir išgirdusi jų klyksmą, senoji pagalvojo, kad ten pasiro- 
dys burė, ir iš tikrųjų pasirodė, bet visos plaukė pro 
šalį, į šiaurę arba į pietus. 

Smelkė šaltis; vėjas ir balti debesys Žlibino akis, 
ir senoji, pavargusi laukti, vėl grįžo į mišką; čia pradėjo 
rinkti bruknes į prikyštę, nes be darbo negalėjo būti, 
reikėjo kaip nors blaškyti nerimą. Vis dėlto sūnus jai 
buvo kur kas brangesnis, nė perpus ji tiek nesikrimto 
tą vakarą, kai stovėdama prie lipynės matė dingstant 
tamsoje savo blausią viltį. O šiandien ji ypač ilgėjosi 
vaikino, nes jautė, kad jisai, ko gero, netrukus ją visai 
paliks. Vakarykšti pastoriaus žodžiai ir paskalos tarsi 
uždegė Bikfordo virvutę ir, rodės, netrukus pasigirs spro- 
gimas! Nežinia, kam jis nusvilins antakius, bet aišku, 
jog kažkas turi atsitikti. 

Ji iš lėto pasuko link namų ir užkopė ant kalvelės, 
apaugusios ąžuolais. Pro medžių lapus ji pamatė, kad 
prieplaukoje kažkoks bruzdesys, žmonės sukiojasi aplink 
valčių pašiūrę, kalba už kits kito, aiškinasi, ginčijasi. 
Kažkas atsitiko, kol ji buvo išėjusi, bet kas? 

Nerimas dar labiau sukurstė smalsumą, ir ji pasileido 
žemyn sužinoti, kas ten dedasi. Priėjusi tvorą, pamatė 
žvejų valties kraštą. Vadinasi, jie jau namie, atplaukė 
iš kitos pusės. 

Aiškiai buvo girdėti, kaip Normanas pasakoja: 

— Dėjo į vandenį kaip akmuo, bet vėl išniro; tada 
ir gavo mirtinai į kairę akį, rodės, lyg žvakė užgeso. 

— O viešpatiedie, ar jis negyvas? — suriko senoji 
šokdama per tvorą. 

Bet niekas jos neišgirdo, nes dabar Rundkvistas tęsė 
gedulingą šneką laive. 

— Tada mes pradėjom jį traukt, bet inkaro nagas 
įstrigo nugaroje... 

Senoji priėjo išdžiaustytus tinklus, tik negalėjo pra- 
lįsti, bet Ivg pro šydą matė, kaip visi namiškiai vieni 
pasilenkę, kiti atsitūpę, treti ant kelių grūdasi aplink 

pilkšvą kūną, gulintį valtyje. Ji suriko ir buvo belen- 
danti pro tinklų apačią, bet plūdės įsikibo į plaukus, 
o grimzdai daužė lyg rimbas. 

— Viešpatie, kas gi ten pakliuvo į plekšnių tinklus? — 
šūktelėjo Rundkvistas, pamatęs, jog kažkas blaškosi.— Oi, 
nagi tetulė! 

— Ar jis jau negyvas? — iš visų jėgų suriko ponia 
Flud. — Ar negyvas? 

— Kaip pribaigtas šuo! 

Senoji išsipainiojo iš tinklų ir nulėkė į prieplauką. 
Čia pamatė Gusteną vienplaukį, kniūpsčią gulintį valtyje, 


bet jis judėjo, o po juo — didžiulis gauruotas padaras. 
— Ar čia tu, mama? — neatsigręežęs pasisveikino Gus- 
tenas. — Žiūrėk, ką mes pagavom! 


Senoji išpūtė akis, pamačiusi didžiulį riebų ruonį, 
kuriam Gustenas dyrė kailį. Ruonį, žinoma, ne kasdien 
pačiupsi, ir mėsą jų gali valgyti, taukų užteks keliolikai 
porų batų, kailis irgi vertas dvidešimt kronų, bet stri- 
melės žiemai daug reikalingesnės, o valtyje net žuvies 
uodegos nebuvo matyti, užtat nusiminė ir, užmiršusi at- 
gautą sūnų ir nelauktą ruonį, prapliupo bartis: 

— Gerai, o kur strimelės? 

— Prie jų niekaip nevaliojom prieiti, — atsakė Gus- 
tenas, — betgi galima ir nusipirkti, juk ruonį ne kasdien 
sugausi. 

— Aha, tu, Gustenai, visad šitaip šneki, betgi kokia 
gėda, tris dienas plaukiojai, 0 nė vienos žuvelės namo 
nepartempei. Kaip tau atrodo, kuo misim žiemą? 

Tik niekas jos nepalaikė, nes strimelių buvo lig soties 
privalgę, o mėsa vis dėlto yra mėsa, be to, ir medžiotojai 
savo įstabiais pasakojimais apie nuotykį patraukė visų 
dėmesį. 

— Tataigis, — nusitaikė Karlsonas ir atsipjovė sau ga- 
balą mėsos, — jei neturėtume žemės, visai nebūtų ko val- 

Tą dieną irgi netraukė tinklų, nes reikėjo kaisti didįjį 
katilą ir virti ruonio taukus; virtuvėje tik kepė čirškino iI 
gėrė kavą su degtine; ant pietinės kluono sienos lyg perga- 
lės vėliavą pakabino ištemptą ruonio kailį, kas tik ėjo pro 
šalį ir netingėjo klausyti, visiems aiškino, rodinėjo, liepė 

kišti pirštą į šūvio skylę, jei nenorėjo patikėti, pasakojo, 
kaip ruonis užsiropštė ant akmens, ką šaudamas paskutinę 
akimirką Gustenas pasakė Normanui, kaip peršautas ruo- 
nis elgėsi besibaigdamas, kol „nuvirto kaip medis ". 

Karlsonas tomis dienomis nebuvo didvyris, bet jis 
slapčiomis kalė geležį, o kai galų gale tinklai buvo 
ištraukti, sėdo prie vairo žuvų skiaurėje ir sykiu su 
Normanu ir Loten nuplaukė į miestą. 


* 


Kai ponia Flud nuėjo į prieplauką pasitikti grįžtan- 
čių iš miesto, Karlsonas buvo labai lipšnus ir nuolan- 
kus, ir ji tuoj suprato, kad kažkas bus nutikę. 

Po vakarienės jis atėjo į trobą atiduoti pinigų, čia 
turėjo sėstis ir pasakoti. Tik iškvosti ką nors buvo 
sunku, bernas atrodė nenusiteikęes atvirai šnekai, bet 
senoji vis tiek neišleido, spaudė kaip galėdama, kol 
sužinojo kelionės smulkmenas. 

— Sakyk, Karlsonai, — tempė ji už liežuvio, — tik- 
riausiai buvai pas profesorių, ar ne? 

— Taip, žinoma, užbėgau valandžiukei, — atsakė Karl- 
sonas, aiškiai nesidžiaugdamas prisiminimais. 

— Na ir kaip jie ten gyvena? 

— Ogi siunčia gerų dienų visiems, labai buvo malonūs, 
pakvietė pusryčių. Baisu kaip poniška jų bute, pasišne- 
kėjom gražiai. 

— Na, o kuo vaišino? 

— Taigi omarais ir svampinjonais, ir dar gėrėm porterį. 

— O sakyk, Karlsonai, mergaites turbūt irgi matei? 

— Kaipgi, — nuoširdžiai atsakė Karlsonas. 

— Ir vis tokios pat, reikia tikėtis? 

Toli gražu jos nebuvo tokios pat, bet tai per daug 
būtų nudžiuginę senąją, ir užtat Karlsonas neatsakė. 

— Taip, labai malonios, ir mes ėjom vakare į Bernso 
saloną, klausėmės muzikos, aš pavaišinau šerikobdenu 
ir sumuštiniais. Tikrai buvo smagu, kaip sakiau. 

Bet iš tiesų ne taip buvo smagu, viskas dėjosi kur 
kas blogiau. Mat Karlsoną priėmė Lina virtuvėje, ant 
stalo kampo padėjo pusbutelį alaus, nes Idos nebuvo 

namie. Paskui įėjo profesorienė, pasisveikino ir pasakė 
Linai, kad vakarienei reikėsią parnešti omarų, nes būsiąs 
svečias; ir vėl išėjo. Kai liko vieni, Lina iš pradžių 
buvo truputį nešneki, bet Karlsonas žodis po žodžio 
sužinojo, kad Ida gavo jo laišką ir skaitė balsiai vieną 
vakarą, kai buvo atėjęs jos jaunikis ir jie gėrė porterį, 
o Lina darinėjo šampinjonus. Ir visi taip kvatoję, kad, 
rodės, galą gaus; 0 jaunikis du sykius perskaitęs laišką 
lyg koks pastorius. Labiausiai juoko pridarę žodžiai „se- 
nasis Karlsonas" ir jo „paskutinės valandos“, o kai priėję 
„pagundas ir klystkelius, jaunikis — alaus vežėjas — 
pasiūlė susigundyti ir nueiti į Bernso saloną, jie ir nuėję 
ir ten vaišinęsi šerikobeliu ir sumuštiniais. 

Gal Linos pasakojimas padarė maišatį Karlsono galvoje 
ir supainiojo prisiminimus, kad jis nieko negalėjo atsekti, 
o gal taip karštai panoro atsidurti alaus vežėjo kailyje, 
kad pats save pasodino į malonią šeimininko vietą, susi- 
keitė su omarus valgančiu nepažįstamuoju, gėrė jaunikio 
porterį ir valgė Linos šampinjonus, žodžiu sakant, nu- 
pasakojo senajai viską šitaip, o ne kitaip, ir savo numa- 
tytą tikslą pasiekė, o tai buvo svarbiausia. Taip padaręs 
visiškai nusiramino ir galėjo pradėti puolimą. Vaikinai 
buvo jūroje, Rundkvistas atsigulęs, o mergos baigusios 
darbus. 

— Kas čia per kalbos sklinda po visą parapiją, kur 
pasisuksi, ten išgirsi — pradėjo jis. 

— Kokios kalbosė — paklausė senoji. 

— Ogi vis tos pačios, kad mes žadam tuoktis. 

— Et, ne naujiena. 

— Tataigis, bet juk kvailiausia, kad žmonės šneka 
ko nėra; stačiai nieko nesuprantu, — gudravo Karlsonas. 

— Iš tiesų, ką gi veikti jaunam sveikam vyrui su 
tokia sena boba kaip aš? 

— Et, amžius nedidelė bėda. Ir aš norėčiau pasakyt, 
kad jei sugalvosiu kada vest, tai nieku gyvu neimsiu 
kokios piemenės, kuri nieko nemoka ir nieko nežino, 
nes, matot, tetule, geiduliai vienas dalykas, o santuoka 
kitas; geiduliai, žemiškieji geiduliai, išnyksta kaip dūmas, 
o ištikimybė tolygi žiupsniui tabokos, gerai tol, kol 
atsiranda kitas ir pasiūlo cigarą. Bet matot, tetule, aš 

jau toks esu, kad tai, kurią vesiu, ir ištikimas būsiu, 
kaip ir visados, jei kas kitaip šneka, tas meluoja, ir 
daugiau nieko. 

Senoji pastatė ausis ir pradėjo suuosti, kad čia kažkur 
bus šuo užkastas. 

— Na, o Ida, argi Karlsonas nieko rimtai apie ją 
negalvoji? — pabandė ji. 

— Taip, Ida nei šio, nei to, jei tik pamočiau pirštu, 
ji būtų mano, bet suprantat, tetule, nelabai kokio būdo; 
linksmybių mėgėja, tuščia, man regis, ji nuslys blogu 
keliu. Atvirai šnekant, einu senyn ir nebeturiu ūpo pai- 
kioti; ir tiesiai pasakysiu, jeigu sugalvosiu kada vest, 
imsiu vyresnę, supratingą moterį, kad būtų gero būdo, 
nežinau, kaip čia reikėtų aiškiau, bet tetulė turbūt su- 
prantat mane, nes tetulė sveiko proto, taip, taip. 

Senoji atsisėdo prie stalo, norėdama geriau suprasti 
Karlsono išvedžiojimus ir nusitaikius laiku ištarti amen, 
kai jis baigs dėstęs savo nuomonę. 

— Taigi, bet pasakyk, — nusitvėrė ji kitą siūlo ga- 
lą, — ar Karlsonas nesi galvojęs apie Ovasos našlę, 
juk ji dabar vienų viena ir nieko daugiau negeidžia, 
tik ištekėti? 

— Et, apie ją ne, mat aš ją pažįstu, ji irgi nekokio 
būdo, man svarbiausia būdas. Mat nei pinigai, visokie 
turtai, nei gražios drapanos man nieko nereiškia, ne 
toks aš esu; ir kas mane gerai pažįsta, kitaip nepasakys. 

Tema, atrodė, išknebinėta iš visų pusių, ir, kol ne vėlu, 
kažkam reikėjo tarti paskutinį žodį. 

— Na, tai apie ką Karlsonas galvoji? — drąsiai žengė 
ponia įžūlų žingsnį. 

— Galvoji ir galvoji! Ir šį galvoju, ir tą galvoju, 
o iš tikrųjų negalvoju, tegul tas šneka, kas galvoja; 
aš tyliu, kad paskui atėję nesakytų, jog kažką suviliojau, 
ne toks mano būdas. 

Senoji vis nesusigaudė, ką jai daryti, bet ryžosi pamė- 
ginti dar sykį. 

— Tai va, Karlsonai, jeigu tavo mintyse Ida, tuomet 
negali apie ką nors kitą rimtai galvoti. 

— Ida, hm, šita pasiutus lapė, ne, man jos nereikia, 
nors ir lipte prie manęs liptų; ne, aš pageidaučiau ge- 

resnės, ir kad vieną kitą drapaną turėtų ant kūno, o 
ir dar ką nors, tai irgi būtų ne pro šalį, nors aš per 
daug neužsipuolu, nes toks esu, toks jau mano būdas. 

Tiek buvo vartyta ir maišyta, kad senoji suprato, 
jog nepajudės iš vietos, jeigu pati nekumštels. 

— Klausyk, Karlsonai, o ką pasakytum, jei mes suei- 
tume draugėn?ė 

Karlsonas ėmė skėtrioti rankomis, lyg kuo greičiau- 
siai norėdamas apsiginti nuo bet kokių įtarimų, kad 
šitaip niekšingai galėtų pasielgti. 

— Ne, apie tai verčiau niekada nė nekalbėti! — tikino 
jis. — Nėra ko nė svarstyti o dar mažiau galvoti. 
Žinau, ką žmonės šnekėtų, sakytų, paėmiau ją dėl pinigų, 
bet aš ne toks, šitaip aš nepratęs. Ne, daugiau mes apie 
tai nešnekėkim. Prižadėkit man, tetule, duokit ranką! 
(Jis atkišo jai savo ranką.) Prižadėkit, kad niekada apie 
tai daugiau nešnekėsim! Duokit ranką! 

Bet senoji nenorėjo duoti rankos, atvirkščiai, jai rūpėjo 
iš rimtųjų apsitarti. 

— Kodėl gi nekalbėti apie tai, kas labai galėtų atsi- 
tikti? Karlsonas žinai, aš jau sena, o Gustenas dar per 
jaunas valdyti ūkį; man reikia, kad kas nors mane paremtų 
ir padėtų, bet aš suprantu, kad pats nenori plėšytis 
dėl kito už nieką, todėl nematau kitos išeities, reikia 
mudviem susituokti. Tegul žmonės kalba ką nori, juk 
ir taip liežuviais mala, ir jeigu Karlsonas per daug 
nesibaidai manęs, tai aš nematau nieko, kas mums galėtų 
sutrukdyti. Sakyk, ar turi ką prieš mane? 

— Ne, nieko prieš jus neturiu, tetule, gink dieve, 
bet tos nelemtos šnekos, o ir Gustenas per daug nesi- 
džiaugs mumis. 

— Et, jeigu tu, toks vyras, jo neįveiksi, tada aš pati 
jį sudrausiu. Gerokai amžiaus nugyvenau, bet dar ne 
tokia sena esu, ir tau, Karlsonai, prie keturių akių pasa- 
kysiu, jeigu ko... ne prastesnė būčiau už bet kokią piemenę. 

Ledai buvo pralaužti, ir dabar kliūstelėjo srautas planų 
ir svarstymų, kaip Gustenui pranešti žinią, kaip susiruošti 
vestuvėms ir taip toliau. Derybos truko ilgai, taip ilgai, 
kad teko užkaisti virdulį ir atnešti butelį degtinės, prasė- 
dėjo jie gerokai po vidurnakčio, net ilgiau. 

PENKTASIS SKYRIUS 


Pešasi trečių užsakų dieną, 
eina prie komunijos ir kelia vestuves, 
bet į sutuoktuvių lovą vis tiek nesugula 


Karlsonas netruko sužinoti, kad nėra geresnio žmogaus 
už tą, kuris numirė, ir blogesnio už tą, kuris tuokiasi. 
Gustenas riaumojo kaip išbadėjęs ruonis, siuto dūko 
tris dienas, ir Karlsonas, apsimetęs, jog turi reikalų, 
trumpam išvažiavo. Senasis Fludas buvo prikeltas iš kapų 
ir paaiškėjo, kad dar niekas neregėjo geresnio žmogaus 
už jį, tuo tarpu Karlsonas lyg sena drapana buvo išverstas 
į kitą pusę ir pasirodė, kad turi dėmių. Visi sužinojo, 
kad jis dirbo prie geležinkelio, buvo pamokslininkas, 
iš trijų vietų išmestas, sykį pabėgo iš tarnystės, nesant 
parodymų buvo trauktas teisman už muštynes. Visa tai 
drėbė poniai Flud į akis, bet liepsna jau buvo įsiliepsno- 
jusi; jausdama, kad našlystei atėjo galas, senoji visai 
atkuto, regis, nė nenori nieko matyti, jai nebaisu nei 
šilta, nei šalta. 

Tokio priešiškumo Karlsonas sulaukė svarbiausia dėl 
to, kad čia jis buvo svetimšalis ir susituokęs lyg kė- 
sinosi į šitą žemę ir į šituos vandenis, kuriuos para- 
pijiečiai buvo pratę laikyti kone bendra nuosavybe. Ka- 
dangi našlė buvo apkėtusi visą turtą ir neabejotinai 
žadėjo gyventi dar daugelį metų, sūnaus viltys tapti 
šeimininku buvo labai tolimos; o dabar, po vestuvių, jis 
turėjo atsidurti kone samdinio vietoje ir dargi pakliūti į 
vos apšilusio kojas berno globą bei malonę. Taigi nėra ko 
stebėtis, kad nužemintasis siuste pasiuto, koneveikė mo- 
tiną, grasino paduosiąs į teismą ir jo padedamas išvysiąs 
lauk būsimąjį patėvį. Ir užvis labiausiai įniršo, kai Karlso- 
nas sugIįžo iš savo nedidelės išvykos apsitaisęs velionio 
Fludo juodu šventadieniu durtiniu ir ruonio kailio ke- 
pure, kuriuos gavo kaip ryto dovaną viena malonia 
proga. Gustenas nieko nepasakė, bet sukurstė Rundkvistą 
iškrėsti pokštą, ir vieną rytą, taisydamasis sėsti prie 
stalo pusryčių, Karlsonas savo vietoje rado kažkokių 

daiktų krūvą, uždengtą rankšluosčiu. Nieko pikta neį- 
tardamas, nutraukė rankšluostį ir pamatė ant stalo su- 
krautą visą tą šlamštą, kurį buvo susikišęs į maišą ir 
pasidėjęs kamaraitėje po lova. Čia buvo tuščių omarų 
skardinių, dėžučių, stiklainių nuo šampinjonų, porterio 
butelis, begalė kamščių, įtrūkęės gėlių vazonas ir dar 
daugiau visko. 

Karlsonas net pažaliavo, bet nežinojo, kam išlieti 
savo įtūžį. Rundkvistas šiek tiek apmalšino jį paaiškinda- 
mas, kad šiose vietose esąs tai paprasčiausias „pokštas“, 
kai kas nors ruošiasi vesti. Nelaimė, kaip tik tuo metu 
įėjo Gustenas ir labai nustebo, girdi, kodėl skudurininkas 
atvažiavo tokį ankstyvą rudenį, juk šiaip nesirodąs iki 
Naujųjų metų; o Normanas bemat paaiškino, kad ne 
skudurininkas buvęs, esą čia viską Karlsonas gavęs atmi- 
nimui iš Idos, ir Rundkvistas norėjęs truputį paerzinti 
Karlsoną, nes dabar tarp jų jau viskas baigta. 

Išsikoneveikė visi kaip reikiant, o Gustenas nuva- 
žiavo pas pastorių ir sugebėjo vestuves atidėti šešiems 
mėnesiams, nes Karlsono popieriai esą nesutvarkyti. Tai 
buvo didelis smūgis Karlsono planams, bet jis kaip galė- 
damas stengėsi nors kokią naudą išpešti. Pirmiausia, 
atsidūręs naujoj padėty, pamėgino užriesti nosį, bet kai 
nieko nelaimėjo, nusprendė, bent prieš namiškius, dėtis, 
kad viskas jam tik juokai, ir tai jam pasisekė, nors 
Gustenas tebetęsė piktą povandeninę kovą, nėmaž neke- 
tindamas taikytis. 

Taip pamažu slinko žiema, darbas vijo darbą, kirto 
mišką, nėrė tinklus, žuvavo po ledu, 0 protarpiais lošė 
kortomis, gėrė kavą su degtine, per Kalėdas vienur ar 
kitur važiavo į svečius, medžiojo ledines antis. Ir vėl 
atėjo pavasaris, jūra viliojo šaudyti gagų, bet Karlsonas 
visas jėgas sutelkė pavasario darbams, dėdamas viltis 
į gerą derlių, kuris turėjo užkišti spragas, atsiradusias 
po vestuvių, kadangi jas ketino kelti baisiai prašmat- 
nias ir įsimintinas daugeliui metų. 

Sykiu su klajokliais paukščiais atsirado ir vasaro- 
tojai, profesorius, kaip ir pernai, linkčiojo viskuo paten- 
kintas, kartojo „gražu“, o tuo labiau kad nusimatė vestu- 
vės. Laimė, su jais nebebuvo Idos. Balandžio mėnesį 

ji atsisakiusi tarnystės ir turbūt greitu laiku tekėsianti. Jos 
įpėdinė anaiptol neatrodė žavi, bet Karlsonas per daug 
geležies turėjo žaizdre, neleido sau dairytis į šonus, 
ypač, kad rankoje laikė kozirį ir nenorėjo jo prarasti. 

Užsakai buvo paskirti vasarvidžio dieną, o vestuvės 
tuoj po šienapjūtės, dar neprasidėjus javapjūtei, kai visad 
pasitaiko atokvėpis tarp darbų laukuose ir jūroje. 

Paskelbus užsakus, Karlsono būdas aiškiai pradėjo 
eiti bjauryn, ir ponia Flud pirmoji tą patyrė. Po sužadė- 
tuvių jie, aišku, gyveno kaip susituokę, nes taip buvo 
įprasta šiose vietose, ir jaunikis, kuris, slegiamas atidėto 
termino, puikiai mokėjo priderinti savo elgesį prie neiš- 
vengiamų aplinkybių, dabar, pavojui praslinkus, užrietė 
nosį ir iškišo nagus. Tačiau naudos iš to tebuvo tiek, 
kad ponia Flud, kuri taip pat tvirtai jautėsi balne, parodė 
jam savo dantis, kiek dar turėjo, ir trečiųjų užsakų dieną 
abu susikibo. 

Visi salos gyventojai, tik be Loten, tą dieną plaukė 
į bažnyčią prie komunijos. Kaip paprastai, išsirinko kuo 
mažiausią burlaivį, kad jeigu tektų irkluoti, ir vargas 
būtų kuo mažiausias, užtat valtyje buvo ankšta, mat dar ga- 
benosi ryšulį valgio, puspūdį meknių pastoriui, keletą sva- 
rų žvakių zakristijonui, šiaip visokių smulkmenų mainams, 
o kurgi burės bei irklai, semtuvai bei kibirai, suolai bei at- 
ramos. 

Sulig papročiu tą rytą pavalgė gausius pusryčius, 
per rankas ėjo ąsotis alaus ir puslitris degtinės. Ant 
vandens buvo karšta ir niekas neturėjo ūpo irkluoti, 
todėl vyrai iškart susikivirčijo, nes nė vienas nenorėjo 
nuplaukti į bažnyčią suprakaitavęs. Moterys taip pat ėmė 
rietis, tik kai įplaukė į bažnyčios užutekį ir išgirdo skam- 
binant varpus, kurių kadai kas nebuvo girdėję, barniai 
aprimo. Bet skambino pirmą kartą, taigi laiko buvo pa- 
kankamai. Užtat ponia Flud nudrožė su meknėmis į klebo- 
niją. Pastorius dar tik skutosi ir buvo prastai nusiteikęs. 

— O, kokie reti svečiai šiandien bažnyčioje — Henisio 
gyventojai, — pasisveikino jis, braukdamas skutenas «nt 
piršto. 

Tuo tarpu Karlsonas, kuris nešė žuvį, nuėjo virtuvėn 
ir gavo stiklelį degtinės. 

Tada užsuko pas zakristijoną su žvakėmis, ten taip 
pat pasivaišino degtine. 

Galų gale visi susitiko prie šventoriaus, spoksojo 
į turčių arklius, skaitė antkapių užrašus, sveikinosi su 
pažįstamais. Ponia Flud trumpai aplankė vyro kapą, o 
Karlsonas pastovėjo nuošaly. Tada vėl suskambo varpai, 
ir Žmonės suėjo į bažnyčią. Kai sudegė senoji bažnyčia, 
nuo to laiko Hemsio žmonės neturėjo savo suolo, užtat 
gavo stovėti tarpe. Karštis buvo nežmoniškas, jie jautėsi 
svetimi erdvioje bažnyčioje, vien tik iš sarmatos pylė 
prakaitas, rodės, lyg pataisos namų auklėtiniai, sustatyti 
prie gėdos stulpo. Kai užgiedojo paskutinę psalmę prieš 
pamokslą, buvo vienuolikta valanda, ir Hemsio žmonės 
jau kokį keturiasdešimt kartų permynė nuo vienos kojos 
ant kitos. Saulė svilinte svilino, kaktas išpylė prakaitas, 
bet jie stovėjo lyg sukalti ir nedrįso pasislinkti į šešėlį. 
Tada išėjo zakristijonas ir užkišo psalmės kortelę su 
158 numeriu. Vargonai sugaudė preliudiją, ir vargoni- 
ninkas užtraukė pirmą posmą. Visi giedojo žvaliai ir 
noriai, nes žinojo, kad tuoj prasidės pamokslas. Bet 
dar buvo antras posmas ir trečias posmas. 

— Bene jis iš rimtųjų ketina pervaryti visus aštuo- 
niolika posmų? — sušnibždėjo Rundkvistas Normanui. 

Vis dėlto taip ir buvo iš rimtųjų. Zakristijos tarp- 
duryje kyštelėjo rūstus pastoriaus Nurdstriomo veidas, 
žvelgiantis į parapijiečius įdėmiai ir atkakliai, tarsi 
ketindamas visiems įkrėsti, kadangi jau pateko į jo rankas. 

Visi aštuoniolika posmų buvo sugiedota, ir kai pas- 
torius įlipo į sakyklą, laikrodis rodė pusę dvyliktos. Bet 
iki tol žmonės taip sušniuro, taip sušniuro, kad nuleidę 
galvas miegojo. Tačiau neilgai teko pūsti, nes pastorius 
staiga užriko, miegaliai krūptelėjo, užvertė galvas ir 
kvailai įsispoksojo į kaimynus, lyg klausdami: „Kas dega?“ 

Karlsonas su senąja taip toli buvo nulindę į priekį, 
kad be skandalo nebūtų galėję link durų prasisprausti. 
Senoji verkė iš nuovargio, ankšti bateliai spaudė kojas, 
ir kuo šilčiau darėsi, tuo labiau. Protarpiais ji atsigręž- 
davo ir maldaujančiom akim žvelgdavo į jaunikį, lyg 
prašydama nunešti ją į jūrą, bet pastarasis, apsiavęs 
erdviais arklio odos Fludo batais, uoliai klausėsi pa- 

maldų ir piktais žaibais tik baudė nekantruolę. Tuo tarpu 
kiti atbulom pasitraukė po chorais, kur buvo gaiviau 
ir šioks toks šešėlis. O čia dar Gustenas aptiko gesin- 
tuvą, atsisėdo pats ir ant kelių pasisodino Klarą. 

Kai prasidėjo pamokslas, Rundkvistas atsirėmė į pas- 
tapą, o šalimais įsitaisė Normanas. Pastorius kalbėjo 
tik rūsčius žodžius, nieko nepagražindamas, ir sugaišo 
pusantros valandos. Tema buvo apie protingas ir paikas 
mergeles, o kadangi nė vienas vyrų negalėjo čia nieko 
sau prisitaikyti, vėl pamažu sumigo, vieni sėdėdami, 
kiti sukniubę, treti stovėdami. 

Praėjus pusvalandžiui Normanas kumštelėjo į šoną 
Rundkvistui, kuris stovėjo palinkęs į priekį ir prisidėjęs 
ranką prie kaktos, lyg jam būtų širdis pykusi, ir nykščiu 
parodė į Klarą su Gustenu, sėdinčius ant gesintuvo. Rund- 
kvistas atsargiai pasisuko į tą pusę, išpūtė akis, tarsi 
patį šėtoną išvydęs, krestelėjo galvą ir šyptelėjo, atseit 
viską suprato. Nagi Klara sėdėjo iškišusi liežuvį ir už- 
simerkusi, lyg sapnuodama pabaisiškus sapnus, o (Gus- 
tenas padėrinęs akis spoksojo į pastorių Nurdstriomą, 
tartum rydamas kiekvieną jo Žodį ir stengdamasis išgirsti, 
kaip byra smėlio laikrodis. 

— Na ir bjaurybės, — sukuždėjo Rundkvistas ir pa- 
mažu, atsargiai ėmė trauktis atžagarias, rūpestingai kel- 
damas kulnus, kad per staigiai nekaukšteltų į grindų 
plytas. 

O Normanas, rodos, atspėjęs Rundkvisto mintį, tartum 
žaltys vikriai šmurkštelėjo į šventorių, pasivijo Rund- 
kvistą, ir abudu bėgliai nudrožė prie valties. 

Pakrantėje pūtė gaivus vėjas, 1r jie, šiuo tuo staigiai 
atsigaivinę, vėl buvo pilni jėgų. Taip pat tyliai ramiai, 
kaip ir dingo, grįžo jie į bažnyčią ir pamatė Klarą 
miegančią Gusteno glėbyje, Gustenas laikė ją apkabinęs 
per liemenį, bet taip aukštai, kad Rundkvistas pamanė, 
jog būtina truputį paslinkti jo rankas žemyn, tada Gustenas 
pabudo ir dar labiau sugniaužė savo grobį, lyg pamanęs, 
kad kažkas nori atimti iš jo mergą. 

Dar pusvalandį truko pamokslas, o tada vėl pusva- 
landį giedojo psalmes, ir tik po to prasidėjo komunija. 
Sakramentus visi priėmė labai susijaudinę, Rundkvistas 

net apsiašarojo, 0 ponia Flud, kuri, pasibaigus ceremonijai 
prie altoriaus, bandė įsisprausti į suolą, susibarė ir buvo 
išvyta, todėl paskutinį pusvalandį išstovėjo prie bažny- 
čios seniūno suolo tik ant kulnų, rodės, kad grindų 
plytos jai svilina padus; o kai pastorius perskaitė užsakus, 
visai įnirto, kam žmonės į ją spokso. 

Galų gale pamaldos baigėsi ir visi nuskubėjo į valtis. 

Ponia Flud nebeištvėrė ilgiau ir, išklausiusi šventoriuje 
palinkėjimų, tuoj nusiavė batelius ir nudrožė į pakrantę, 
čia sukišo kojas į vandenį ir išplūdo Karlsoną. Tada 
visi puolė prie valgių maišo, o kai paaiškėjo, kad nebėra 
papločių, kilo rietynės. Rundkvistas spėjo, kad juos už- 
miršę namie, o Normanas manė, kad kažkas juos sušveitęs 
dar į čia plaukiant, ir su didžiausiu įtarimu dėbtelėjo 
į Karlsoną. 
“Tada sulipo į valtį, bet Karlsonas lyg tyčia prisiminė, 
jog turįs iš krautuvės pasiimti dervos statinaitę. Vėl 
pliuptelėjo audra. Moterys rėkė nenorinčios valtyje turėti 
dervos, nieku gyvu, juk jos esančios su naujais dra- 
bužiais, bet Karlsonas vis tiek atsitempė statinaitę ir 
įritino į valtį. Tada prasidėjo ginčai, kam sėstis šalia 
to pavojingo indo. 

— Kur man sėstisė — bambėjo ponia Flud. 

— Pasikelk sijoną ir sėsk ant uodegos, — atsakė 
Karlsonas, po paskutinių užsakų jausdamasis dar tvir- 
čiau ant kojų. 

— Ką tu čia pasakei? — sušnypštė senoji. 

— Tą, ką girdėjai! Sėsk į valtį, laikas plaukt! 

— Kas čia įsakinėja ant vandens, norėčiau paklaust — 
neištvėrė Gustenas, manydamas, jog pernelyg įžeista jo 
garbė. 

Tada pats atsisėdo prie vairo, liepė iškelti bures 
ir paėmė į rankas šotą. Valtis buvo perkrauta, vėjas 
vos vos pūtė, saulė pleškino, visų protai suirzę. Valtis 
plaukė tokiu greičiu, kaip „utėlė ropoja dervuota tošim ', 
nieko negelbėjo net, kai vyrai truktelėjo kelionei. Užtat 
greitai baigėsi kantrybė, ir neilgam stojusią tylą nutraukė 
Karlsonas, paliepęs nuleisti bures ir imti irklus. Bet 
Gustenas nenorėjo sutikti. 

— Luktelkim, kol užplauksim už salų, tada burės neš, — 
pasakė jis. A O 


Ir laukė. Netrukus tarp salelių sužvilgo tamsiai mė- 
lyna juosta, už kraštinių šcherų pasigirdo jūros mūša. 
Pūstelėjo stiprus vėjas, burės sujudo. O kai praplaukė 
iškyšulį, taip patraukė, kad valtis suvirpėjo, išsitaisė 
ir pasileido, net vanduo šnypštė. Ta proga vėl sutarė 
gurkštelti, visiems širdys atlėgo, nes plaukti sekėsi. Bet 
dar labiau pakilo vėjas, valtis taip pakrypo, kad viršus 
siekė vandenį, tačiau vis tiek lėkė pirmyn. Karlsonas 
persigando, įsikibo į valties kraštą ir ėmė prašyti, kad 
surifuotų bures. 

Gustenas neatsakė, tik tempė šotą, kol vanduo kliūs- 
telėjo į valtį. 

Tada Karlsonas atsistojo lyg pakvaišęs ir norėjo įstatyti 
irklą. Bet senoji timptelėjo jį už skverno ir vėl pasodino. 

— Žmogau, sėskis dėl dievo meilės! — suriko jinai 

Karlsonas atsisėdo, tik baltas baltutėlis. Bet neilgai 
sėdėjo, tuoj vėl nirtulingai pašoko, kilstelėjęs švarko 
skverną. 

— O viešpatie gelbėk, juk toji bjaurybė teka! — suriko 
jis, Mmosikuodamas skvernu. 

— Kas teka? — paklausė visi vienu balsu. 

— Statinė, kas daugiau! 

— O dangau šventas! — pasigirdo aikčiojimai, kiek- 
vienas traukėsi nuo dervos latako, kuris sruveno čia 
į vieną šoną, čia į kitą. 

— Sėdėkit vietoj! — užriko Gustenas. — Nuvairuosiu 
į jūrą, jei neklausysit! 

Kai pūstelėjo naujas vėjo gūsis, Karlsonas vėl atsis- 
tojo. Rundkvistas, išvydęs pavojų, atsargiai pakilo ir 
taip vožė Karlsonui į ausį, kad šis klestelėjo atbulas. 
Muštynės atrodė neišvengiamos, ponia Flud taip pat už- 
siuto ir nusprendė įsiterpti. 

Ji stvėrė savo brangiausią už apykaklės ir papurtė. 

— Kas tu toks per liurbis, kad niekad jūra neplaukei! 
Ar negali kaip žmogus pasėdėti valtyje. 

Karlsonas įniršo, ištrūko iš jos rankų, bet paliko 
dalį švarko apykaklės. 

— Kam draskai mano drabužius, sena boba! — su- 
riaumojo jis, užsikėlęs kojas ant valties krašto, kad 
neišsitepliotų derva. 


348 


— Ką tu čia pliauškii — užsidegė senoji. — Tavo 
drabužius! Kažin, iš ko tu gavai šitą švarką? Matai, 
sena boba tokiam nususėliui, kad nors ką būtum turė- 
jęs... 

— Nutilk! — užriko Karlsonas, įgeltas į pačią skau- 
džiausią vietą. — Žiūrėk, kad nepasakyčiau teisybės! 

Gustenas, nusprendęs, kad per toli nueita, ėmė niū- 
niuoti polką, Normanas su Rundkvistu bemat jam pritarė, 
barnis pamažu išblėso, ir pyktis nukrypo į bendrą priešą, 
pastorių Nurdstriomą, kuris privertė juos stovėti penkias 
valandas ir giedoti aštuoniolika posmų. Butelis ėjo ratu 
iš rankų į rankas, vėjas aprimo, nuotaika pasitaisė, ir 
visi apsidžiaugė, kai valtis įplaukė į užutekį ir sustojo 
prieplaukoje. 

Tuo tarpu pradėta ruoštis vestuvėms, kurios žadėjo 
trukti tris dienas. Paskerdė paršą ir papjovė karvę; nupirko 
šimtą stuopų degtinės, pasūdė strimelių su prieskoniais; 
kepė, šveitė, darė alų, virė, čirškino, malė kavą. Visą 
tą laiką Gustenas vaikščiojo kažkoks paslaptingas. Leido 
daryti kas ką nori, niekur nesikišo. Karlsonas, atvirkščiai, 
daugiausia sėdėjo prie sekretero, rašė ir skaičiavo; važiavo 
krautuvėn į Dalario salą, rūpinosi viskuo. 

Vestuvių išvakarėse Gustenas atsikėlė anksti rytą, 
susikrovė savo krepšį, pasiėmė šautuvą ir išėjo. Motina 
atsibudusi paklausė, kur jis iškeliauja. Gustenas atsakė 
norįs pažiūrėti, ar meknės nekimba, ir išdrožė. 

Prieplaukoje jis jau turėjo pasiruošęs valtį, įsidėjęs 
keliolikai dienų maisto, antklodę, virdulį kavai ir šiaip 
kitokių daiktų, reikalingų iškylai į šcherus. Tučtuojau 
iškėlė bures ir, užuot pasukęs įlankon žvilgtelti, ar seklu- 
mose nesušilo vanduo ir meknės neatplaukė maudytis, kaip 
čia buvo sakoma, paleido valtį tiesiai tarp uolėtų salų. 

Rytas šiuo metu, baigiantis liepai, buvo akinamai 
giedras, dangus melsvas lyg nugriebtas pienas, o salos, 
salelės, šcherai, uolos švelniai skendo vandenyje ir nega- 
lėjai suprasti, ar jos žemės, ar dangaus dalis. Kur arčiau 
sausumos, salose augo eglės ir alksniai, iškyšuliai buvo 
pilni dančiasnapių, kuoduotųjų ančių, žuvėdrų; nuošales- 
nėse salelėse stypsojo tik žemaūgės pušys; o narūnėliai, 
juodos alkos, panašios į papūgas, atkakliai suko aplink 

valtį, viliodamos medžiotoją kuo toliau nuo uolų, kurių 
plyšiuose slėpė savo lizdus; galiausiai šcherai pasidarė 
lėkštesni, pilkesni, kur ne kur matėsi vieniša pušis, lyg 
tyčia išlikusi lizdui susisukti; ten dėjo kiaušinius narai ir 
dančiasnapiai; arba šermukšnis, aplink kurio viršūnę čiul- 
kinį grūdo vėjo supūsti mašalai. O dar toliau žvilgėjo jūra, 
kur medžiojo bukauodegiai plėšikai, varžydamiesi su jūrų 
kregždėmis bei žuvėdromis, čia sklandė jūrų erelis, tingiai, 
be garso, taikydamasis pačiupti nutūpusią alką. Link pasku- 
tinio šchero ir plaukė Gustenas, pusiaugulom laikydamas 
vaii4, su pypke dantyse, nešamas drungno pietų brizo; apie 
devintą valandą jis sustojo prie Norsteno. Tai buvo uolota 
salelė keliolikos margų dydžio, vidury jos plytėjo loma. 
Vos keli skurdūs šermukšniai styrojo tarp uolų; 0 šiaip ply- 
šiuose augo vešlūs ožekšniai, aplipę skaisčiai raudonomis 
uogomis, loma buvo tirštai prižėlusi viržių, varnauogių ir 
tekšių, jau pradėjusių gelsti; pavieniai kadugiai prigludę 
prie uolų, rodės, lyg nagais įsikabinę, kad vėjas nenupūstų. 
Čia Gustenas jautėsi kaip namie; pažinojo kiekvieną ak- 
menį, žinojo, po kuriuo kadugių krūmu peri gaga, o paglos- 
tyta ima pešioti jam kelnių kišką; čia, tarpuolėje, jis pasi- 
dėdavo irklus ir gaudydavo alkas, kurioms nusukdavo 
galvas ir kepdavosi pusryčiams. Šiose vietose Hemsio salos 
gyventojai mesdavo tinklus strimelėms ir drauge su kitais 
žvejais buvo pasistatė trobelę pernakvoti. Gustenas ir nu- 
drožė prie jos, pasiieškojo raktų sutartoje vietoje po vėja- 
lente ir susinešė daiktus. Trobelė buvo be langų, viduje 
gultai eilėmis virš kits kito tarsi lentynos, viryklė, trikojis 
ir stalas. 

Susikrovęs savo mantą, Gustenas užsikorė ant aukšto, 
atkišo dūmtraukį ir vėl nulipo žemyn. Tada susirado 
degtukus po sija, užsikūrė viryklę, kur paskutiniai lan- 
kytojai, neužmiršę seno įpročio, buvo padėję glėbutį 
malkų. Tada užsikaitė puodą bulvių, įmetė keletą sū- 
dytų žuvų ir, užsirūkęs pypkę, ėmė laukti. 

Pavalgęs ir įsigėręs, pasiėmė šautuvą ir nuėjo prie 
valties, kur turėjo paukščių iškamšų. Nuplukdė jas už 
iškyšulio, paleido su inkarais, o pats įsilindo į slėpynę, 
sutaisytą iš akmenų ir žabų. Iškamšos suposi ant išil- 
ginių bangų, riedančių į krantą, bet gagos nelindo į 

spąstus. Gustenas pavargo, jam nusibodo laukti; tada 
pradėjo slampinėti aplinkui po akmenis, ieškodamas ūdrų, 
bet po skaisčiažiedžių raudokių krūmais ir sudžiūvusių 
laukinių avižų kuokštais rado tik juodųjų gyvačių ir 
širšių lizdų. 

Bet jis nelabai ir buvo nusiteikęs ką nors pagauti, 
tik šiaip slankiojo, kad nereikėtų būti namie, o gal 
jam patiko slankioti ten, kur jo niekas nematė ir niekas 
negirdėjo. 

Po pietų atsigulė trobelėje pamiegoti, o vakarop, 
įsidėjęs tinklą menkėm, nuplaukė išmėginti laimės. Jūra 
buvo ramut ramutėlė, ir jis tolumoje pro miglą matė 
siaurą, auksinių gęstančios saulės spindulių nušviestą 
pakrantės juostą. Aplink jį buvo tylu kaip bevėję naktį, 
ir už pusės mylios galėjai girdėti dunksint irklus. Visai 
netoli maudėsi ruoniai, kaišiojo savo apvalias galvas, 
riaumojo, purškė ir vėl nėrė į vandenį. 

Menkės iš tikrųjų gerai ėjo, jam pavyko sugauti 
keletą baltapilvių žuvų, jos žiopčiojo savo dideliais ne- 
pavojingais nasrais, trokšdamos be vandens, piktai mar- 
kstėsi prieš saulę, ištrauktos iš gelmių tamsos, ir daužėsi 
į valties šoną. 

Gustenas visą laiką plaukiojo šiaurinėje salos pusėje, 
bet kai staiga sutemus pasuko atgal į krantą, pirmiausia 
pamatė iš kamino rūkstant dūmus. Stebėdamasis, kas ten 
gąlėtų būti, kiek įkabina nuskubėjo trobelės link. 

*— Ar čia tu? — išgirdo jis viduje balsą ir pažino 
pastorių. 

— Bene pastorius? — nustebo Gustenas, išvydęs pas- 
torių, sėdintį prie ugniakuro ir kepantį silkę. — Ar jūs 
čia vienas? 

— Taip, išplaukiau menkių pagaudyti ir tūnojau pie- 
tinėje pakrantėje, todėl ir nemačiau tavęs. O kodėl tu 
ne namie ir nesiruoši rytojaus vestuvėmsė 

— Mat neketinu dalyvauti vestuvėse, štai kaip, —.at- 
sakė Gustenas. 

— Et, nešnekėk niekų, o kodėl nedalyvausiė 

Gustenas kaip galėdamas paaiškino priežastį, esą no- 
rėjęs pabėgti nuo tokio įvykio, kuris jam koktus, ir 
ta pačia proga ketinąs padaryti akibrokštą tam, kuris 
iškrėtė tokią niekšybę. 

— Taip, o tavo motina? — nesutiko pastorius. — Ar 
tau negaila jos, kad apjuoksi? 

— Anaiptol, — atsakė Gustenas. — Labiau reikia 
gailėti manęs, kad gausiu į patėvius tokį stuobrį ir 
neregėsiu ūkio, kol jis ten karksos. 

— Matai, vaikine, čia nieko negali pakeisti, vėliau 
gal ką nors ir bus galima padaryti, o dabar rytoj anksti 
rytą sėsk į valtį ir plauk namo. Vestuvėse privalai būti! 

— Suprantat, nieko iš to neišeis, įsikaliau į galvą, ir 
viskas, — tvirtai atsakė Gustenas. 

Pastorius liovėsi ginčytis ir pradėjo valgyti silkę 
nuo ugniakuro. 

— O gal turi ką gurkštelti — vėl prašneko jis. — 
Matai, mano senė papratusi rakinti visus stipriuosius 
gėrimus, todėl iš ryto nelabai prie jų prieisi. 

Aišku, Gustenas turėjo degtinės, ir pastorius lig soties 
truktelėjo, užtat jam atsirišo liežuvis, ėmė taukšti apie 
visokius parapijos reikalus. 

Sėdėdami ant akmenų priešais trobelę, jie matė, kaip 
leidžiasi saulė, 0 ant salų ir vandens lyg rausvas šydas 
gula sutemos. Žuvėdros nuskrido nakvynės į dumblių 
prižėlusią seklumą, varnos patraukė į didesnes salas ieškoti 
prieglobsčio medžiuose. 

Atėjo laikas miegoti, bet pirma reikėjo iš trobelės 
išguiti uodus, dėl to uždarė duris, o viduj prirūkė „Juo- 
dojo inkaro“ dūmų, tada vėl atidarė ir ėmė baidyti 
šermukšnio šakomis. Paskui abu žvejai nusimetė striukes 
ir išsitiesė kiekvienas ant savo gulto. 

— Duok dar lašiuką, kad blusos nekąstų, — paprašė 
pastorius, nors ir taip jau nemažai buvo gavęs, ir Gustenas 
ant guolio krašto jam suteikė paskutinį patepimą ir 
susitaisė migti. 

Trobelėje buvo tamsu, tik pro nesandarias sienas 
vienur kitur skverbėsi silpnas prieblandos ruoželis, bet 
ir tokioj menkoj šviesoj uodai mokėjo rasti miegan- 
čius, šie blaškėsi, vartėsi, gindamiesi nuo savo kankintojų. 

— O, velniai rautų! — galų gale suvaitojo pastorius. — 
Ar tu miegi, Gustenai? 

— Gerai būtų! Šiąnakt, matyt, neteks pamiegoti. Bet 
ką veikti? 

— Kelsim ir kursim ugnį, kitos išeities nematau. Jei 
turėtume kortas, galėtume tuziną sulošti. O gal turiė 

— Ne, aš neturiu, bet, regis, žinau, kur Kvarnio žve- 
jai pasidėję, — atsakė Gustenas, išlipo ant aslos, palindo 
po paskutiniais gultais ir ištraukė apčiupinėtą kortų malką. 

Pastorius užkūrė ugnį, įmetė kadugių ir įžiebė žvakės 
galiuką. Gustenas užkaitė kavą, susirado tuščią strimelių 
skardinę, pasidėjo ant kelių, pasidarė lošimo stalelį. Tada 
užsirūkė pypkes, kortos vikriai švytavo rankose, valandos 
bėgo. 

— Trys, pasuok, koziris, — buvo girdėti protarpiais 
su keiksmažodžiais, jei staiga koks uodas įsmeigdavc 
geluonį lošėjui į sprandą ar į ranką. 

— Klausyk, Gustenai, — galų gale prašneko pastorius, 
matyt, jo mintyse buvo kas kita, ne kortos ir uodai, — ar 
negalėtum tu jam nosį sugurinti, užuot pabėgęs iš ves- 
tuvių? Man regis, gėda nusileisti tokiam pašlemėkui, 
ir jei nori jį paerzinti, galiu duoti geresnį patarimą. 

— Na, o kaip tą reikėtų padaryti? — paklausė Gus- 
tenas, jam jau atrodė gaila nepasmaguriauti vaišėse, 
kurios ruošiamos dar iš tėvo aruodų. 

— Grįžk namo pavakariais tuoj po santuokos ir pasa- 
kyk, jog sugaišai jūroje. Užtektinai būsi įžeidęs, o paskui 
visi mes drauge jį taip nugirdysim, kad jis neras sutuok- 
tuvių lovos, ir dar prišnekinsim bernus iš jo pasityčioti. 
Bene to maža? 

Gustenui, berods, patiko šitokia išmonė, o mintis treje- 
tą dienų vienam bastytis po salą ir duotis uodų suėdamam 
krėtė šiurpą, iš tiesų jį labai traukė būti ten ir šveisti tuos 
skanumynus, kuriuos matė taisant. Taigi pastoriaus numa- 
tytas planas buvo detaliai išnagrinėtas bei priimtas, ir Gus- 
tenas sutiko dalyvauti jį vykdant. Ir, patenkinti patys sa- 
vim ir kits kitu, galiausiai jie sulipo ant gultų, o ryto 
brėkšma jau skverbėsi pro durų plyšius ir uodai buvo 
išvargę nuo naktinio šokio. 


* 


Karlsonas tą patį vakarą iš vyrų, žvejojusių strimeles, 
sužinojo, kad Gustenas su pastorium nuplaukė į Norsteną, 

ir padarė labai teisingą išvadą, jog ruošiama kažkokia 
velniava. Ant pastoriaus jis ir taip jau širdo už tai, kad 
šešiems mėnesiams nustūmė vestuves ir kad nuolatos 
reiškė jam didžiausią panieką. Karlsonas šliaužiojo prieš jį, 
lankstėsi jam, gerinosi, bet tuščiai. Jeigu sėdėdavo vienam 
kambaryje, pastorius visuomet atgręždavo savo plačią nu- 
garą į Karlsono pusę, niekada nesiklausė, ką jis sako, ir vis 
skubėdavo papasakoti kokią istoriją, kurią šis lengvai ga- 
lėdavo prisitaikyti sau. Užtat dabar, išgirdęs, kad pastorius 
su Gustenu šcheruose, Karlsonas tuoj atspėjo, kad jie ten 
susitiko ne be reikalo, ir, užuot laukęs, ką parodys jų są- 
mokslas, be abejo, nukreiptas prieš jį, apmetė planą, kaip 
jiems iš anksto pakišti koją. Lyg tyčia pakrantės jūreivys- 
tės bocmanas šiuo metu atostogavo ir ta proga buvo pak- 
viestas į Hemsio salą už pilstytoją ir iškilmių tvarkdarį, 
nes garsėjo kaip puikus šokių ir kitokių pramogų orga- 
nizatorius ir buvo už tai labai vertinamas. Karlsonas neap- 
siriko, tikėdamasis, jog bocmanas padės jam iškrėsti 
pastoriui šunystę, mat pastorius kadaise neprileido boc- 
mano Rapo prie konfirmacijos, nes pastarasis baisiai 
lindo prie mergaičių, ir tie atidėti metai pridarė jam 
painiavos laivyne.Taigi abu pastoriaus nekentėjai prie 
kavos puodelio su degtine „apsvarstė savo planą, kaip 
pikčiau atsikeršyti pastoriui, ir nusprendė, jog geriausia 
bus nugirdyti jį ir laukti iš to pasekmių, kurias savaime 
parodys laikas ir aplinkybės. 

Žodžiu sakant, priešininkai padėjo vieni kitiems mi- 
nas, ir tik atsitiktinumas turėjo spręsti, kuri iš jų bus 
veiksmingesnė. 

Ir štai atėjo vestuvių diena. Visi namiškiai pabudo 
išvargę, prastai nusiteikę po begalinio triūso, ir kai 
pirmieji svečiai atplaukė per anksti, nes vandens susi- 
siekimas niekada nėra punktualus, niekas jų nepasitiko, 
jie slankiojo nustebę aplink trobas lyg kokie neprašyti 
veltėdžiai. Nuotaka dar buvo neapsitaisiusi, 0 jaunikis 
vienmarškinis šokinėjo tai šen, tai ten, šluostė stiklus, 
atkimšinėjo: butelius, kaišiojo žvakes į žvakides. Troba 
buvo iššveista, pakaišyta šakelėmis, visi baldai išnešti 
į kiemą, rodės, kad tuoj prasidės varžytynės. Lauke 
ant karties buvo iškelta vėliava, kurią iškilmėms pasi- 

vainikas ir bruknių lapų bei saulučių karūna, o iš abiejų 
šonų stovėjo berželiai. Ant lango rikiavosi buteliai su 
ryškiomis įvairiaspalvėmis etiketėmis, kurios švietė iš 
tolo tarsi degtinės krautuvėje, nes Karlsonas turėjo sil- 
pnybę dideliems efektams. Aukso geltonumo punšas lyg 
saulės spinduliai ribuliavo pro žalią tarsi muilas stiklą, 
Oo purpurinis konjakas atrodė panašus į žarijas; sidabrinė 
folija, dengianti kamščius, žvilgėjo tarsi nublizgintos mo- 
netos, kai kurie drąsesni ūkininkaičiai, priėję artyn prie 
niai kutena gerklę. 

Abipus durų stovėjo dvi statinės, šešiasdešimties litrų 
talpos kiekviena, kaip didžiulės mortyros, saugančios 
įėjimą; vienoje buvo degtinė, antroje — gira; o už jų kūp- 
sojo du šimtai butelių alaus, suguldytų ant kits kito lyg pi- 
ramidė iš šovinių. Vaizdas buvo įspūdingas ir kovinis, 
bocmanas Rapas, pasikabinęs prie diržo kamščiatraukį, 
vaikščiojo aplinkui nelyginant policininkas, tvarkantis jo 
žiniai priklausantį karo inventorių. Jis papuošė statines 
eglių šakutėmis, įtaisė metalinius čiaupukus ir dabar švy- 
tavo medinį kaištį lyg patrankos valiklį, retkarčiais kaukš- 
teldamas per statinės šoną, norėdamas įsitikinti, ar ten kas 
yra. Apsitaisęs paradine uniforma, mėlyna palaidine su at- 
verčiama apykakle, baltomis kelnėmis ir lako odos kepure, 
tik dėl visa ko be ginklo prie šalies, jis darė didžiulį įspūdį 
ūkininkaičiams, mat, be pilstytojo pareigų, dar turėjo žiū- 
rėti tvarkos, saugoti nuo riaušių, prireikus išmesti lauk ar 
atskirti mušeikas. Turtingesni vaikinai dėjosi niekiną jį, 
bet tik iš pavydo, nes ir jie mielai būtų vaikščioję unifor- 
muoti ir tarnavę laivyne, jeigu taip baisiai nebūtų bijoję 
dervuoto žiužio ir kanonieriaus priekabių. 

Virtuvėje ant viryklės stovėjo du katilai kavos, o 
suskolinti malūnėliai ūžė ir tarškėjo, cukraus galvas daužė 
kirviu, ant palangės kūpsojo rietuvės pyragų. Tarnaitės 
lakstė tarp trobos ir klėties, kur buvo prikrauta visokių 
virtų ir keptų mėsų, maišai šviežios duonos. Retkar- 
čiais pro kamaraitės langą kyšteldavo galvą jaunoji, 
palaidom nešukuotom kasom, vienmarškinė, ir šaukdavo 
čia Loten, čia Klarą. 

Viena po kitos į užutekį plaukė valtys, apsukdavo 
ratą aplink prieplauką ir, šautuvo salvių patiktos, sto- 
davo prie kranto. Bet svečiai ilgai nesiryžo eiti į trobą, 
vaikštinėjo būreliais po kiemą. 

Laimingo atsitiktinumo dėka profesorienei su vaikais 
reikėjo išvažiuoti miestan į gimimo dieną, ir namie liko 
tik profesorius. Užtat jis mielai priėmė kvietimą ir net 
užleido didžiąją savo namo svetainę sutuoktuvių cere- 
monijai, o pievutėje po ąžuolais sutiko pastatyti stalus 
kavai bei vakarienei. Taigi čia ant ožių ir statinių buvo 
padaryti stalai ir suolai, stalai uždangstyti staltiesėmis, 
padėti kavos puodukai. 

Kieme palei namą pradėjo būriuotis mažos grupelės; 
Rundkvistas, ruonio taukais išsitepęs plaukus, nusiskutęs, 
su juoda palaidine, pats apsiėmė linksminti svečius šmaik- 
ščiomis pastabomis, o Normanas, kuriam sykiu su Rapu 
buvo paskirtas atsakingas darbas — duoti saliutą dinamito 
patronais, laikėsi atokiau ir repetavo, šaudydamas iš terce- 
rolio'. Už tai jam teko atsisakyti armonikos, kuri šiandien 
buvo niekam nereikalinga, nes groti pakviestas geriausias 
parapijos smuikininkas, siuvėjas iš Fifongo, kuris labai 
jautriai reaguodavo, jei kas kėsindavosi į jo meną. 

Pagaliau atėjo pastorius, linksmai nusiteikęs, tuoj pra- 
dėjo erzinti jaunuosius, kaip ir derėjo pagal šių vietų 
paprotį. Karlsonas jį pasitiko tarpduryje ir pakvietė į 
vidų. 

—- Na, gal tuo pačiu pradėjimui ir krikštysimė — 
pasisveikino pastorius Nurdstiiomas. 

— Mat jį bala, ko čia skubėti! — atsakė Karlsonas 
nė kiek nesivaržydamas. 

— Ar tu tikras? — atkirto pastorius, o ūkininkai 
šyptelėjo. — Aš per vienas vestuves ir tuokiau, ir krik- 
štijau, vikrūs buvo žmonės, suspėjo. Iš rimtųjų, o kaip 
nuotaka? 

— Hm, kol kas dar lyg nieko, bet ar žinai, kada 
kas gali nutikti, — atsakė Karlsonas ir nuvedęs pasodino 
pastorių tarp bažnyčios seniūno žmonos ir Ovasos našlės, 
su kuriom jis tuoj įsišneko apie žūklę ir orą. 

Atėjo profesorius, su fraku, balta kaklaskare ir aukšta 
juoda skrybėle. Pastorius tuoj nusičiupo jį kaip savo 

rango žmogų ir pradėjo kalbinti, o senės klausėsi iš- 
pūtusios akis ir ištempusios ausis, nes buvo tikros, kad 
profesorius baisiai mokytas žmogus. 

Bet netrukus Karlsonas pranešė, jog viskas gatava, 
tik reikią surasti Gusteną ir būtų galima pradėti. 

— Kur Gustenas?ė — ėmė šūkčioti kieme, o kluonai 
kartojo aidą. 

Niekas neatsiliepė. Niekas jo nematė. 

— O, aš žinau, kur jisai! — tarė Karlsonas. 

— Kurgi jis galėtų būti — su pašaipa paklausė pas- 
torius Nurdstriomas, ir Karlsonas tą pastebėjo. 

— Viena šarka tarškėjo, kad matė jį Norstene; O 
su juo dar buvęs vienas šunsnukis ir, ko gero, nugirdė. 

— Ką gi, tada neverta jo laukti, — pasakė pastorius, — 
jeigu į tokią blogą draugiją pateko. Šiaip ar taip, negražu, 
kad jis ne namie, juk čia užtektinai ir gerų pavyzdžių, 
ir gerų Žmonių, būtų kam jį pasergėti. Ką pasakys nuo- 
taka? Ar pradėsim, ar luktelsim? 

Buvo atsiklausta nuotakos; nors šiai buvo labai liūdna, 
ji pasakė, jog reikėtų pradėti, nes kava atšalsianti. Taigi 
ceremonija buvo pradėta nuo dinamito salvių kalvoje; 
muzikantas ištepė stygas ir priveržė, pastorius apsivilko 
sutaną, pirmieji sustojo pabroliai, tada pastorius atvedė 
nuotaką, apsitaisiusią juodo šilko suknele, su baltu šydu 
ir mirtų vainikėliu, persismaugusią taip, kad tas, ką 
norėjo nuslėpti, buvo dar labiau matyti. Tada, smuikui 
čirpaujant ir šūviams pokšint, visa svita patraukė link 
profesoriaus namo. 

Senoji dar paskutinį sykį neramiai apsižvalgė, ar nepa- 
matys kur paklydėlio sūnaus, ir pro duris pastorius įvedė 
ją atžagarią. Bet pagaliau suėjo į vidų; svečiai įsitaisė 
ratu pasieniais, padarydami lyg statinių tvorą aplink 
bausmės vietą, o jaunieji atsistojo prie paaukštinimo 
iš dviejų apverstų kėdžių, uždengtų Briuselio kilimu. 
Pastorius išsiėmė apeigyną, timptelėjo apykaklę, norė- 
damas atsikosėti, bet tada nuotaka uždėjo jam ranką 
ant alkūnės ir paprašė luktelti. Dar truputėlį, girdi, Guste- 
nas tikrai parsirasiąs. 

Svetainėje stojo negyva tyla, tik batai girgžteldavo 
ir sučežėdavo krakmolyti sijonai, bet netrukus ir tie 

garsai dingo. Žmonės nesmagiai susižvalgė, kostelėjo 
ir vėl nutilo. Galų gale pastorius, jausdamas, kaip visi 
žiūri į jį, pasakė: 

— Pradėsim, nevalia šitaip ilgai laukti! Jeigu jis iki 
šiol neparsirado, tai ir neparsiras. 

Ir pradėjo skaityti: 

— Brangūs parapijiečiai, santuoką įkūrė pats dievas... 

Praėjo gerokai laiko, vyresnės moterys uostė levandas 
ir verkė. 

Staiga kažkas pokštelėjo lauke, pasipylė dūžtantys 
stiklai. Visi sukluso, bet per daug nekreipė dėmesio, 
tik Karlsonas nenustygo vietoje ir ėmė žvilgčioti į langą. 
Tada vėl pokštelėjo, rodės, šaudo šampano kamščiai, 
ir vaikinai, stovintys prie durų, ėmė prunkšti. Kai šiek 
tiek aprimo, pastorius paklausė jaunikį: 

— Dievo visagalio ir čia susirinkusių parapijiečių aki- 
vaizdoje klausiu tave, Johanesai Edvardai Karlsonai, ar tu 
imi Aną Evą Flud už teisėtą žmoną ir prižadi ją mylėti 
„džiaugsme ir sielvarte? 

Bet vietoj atsakymo vėl pliūptelėjo kamščių salvė, 
suskambo stiklai, o šuo lyg paklaikęs ėmė loti. 

— Kas ten daužo butelius ir trukdo šventą aktą? — 
piktai suriaumojo pastorius Nurdstriomas. 


— Taigi, ir aš norėjau paklausti! — šiaip taip ištarė 
Karlsonas, nebegalėdamas ilgiau tverti iš smalsumo ir 
nerimo. — Ar ten Rapas krečia pokštus? 


— Iš tikrųjų, ką gi aš padariau — šūktelėjo tarp- 
duryje Rapas, įsižeidęs, kad jį be reikalo kaltina. 

Pokšt! Pokšt! Pokšt! — poškėjo be paliovos. 

— Dėl dievo meilės, nueikit kas nors pažiūrėti, ar 
neatsitiko kokia nelaimė, — užriko pastorius. — Tada 
galėsim tęsti. 

Visas pulkas vestuvininkų išgriuvo pro duris, kiti 
susispietė prie langų. 

— Alus! — riktelėjo kažkas. 

— Alius, alius sprogo! — pakartojo prafesorius. 

— Taip, bet kam atėjo į galvą sukrauti alų saulė- 
kaitoje. 

Lyg kulkosvaidžio šoviniai gulėjo suguldyti buteliai 
1r sproginėjo kits už kito, šnypštė, alus tekėjo ant žemės. 

Nuotaka susijaudino, kad taip netikėtai buvo per- 
traukta ceremonija, o tai nežadėjo nieko gero; jaunikis 
buvo iškoneveiktas už tokią kvailą tvarką ir vos nesu- 
sipešė su bocmanu, kuriam norėjo suversti kaltę; pasto- 
rius širdo, kad buteliai sutrukdė šventą aktą, o kieme 
bernai gėrė alaus likučius iš sudužusių butelių, tarpais 
gelbėdami nusičiupdavo beveik pilnus, iš kurių tik kam- 
štis būdavo išlėkęs. Kai galų gale triukšmas nutilo, vėl 
visi susirinko į trobą, šį sykį toli gražu ne taip iškil!- 
mingai, pastorius išklausinėjo nuotaką; ceremonija buvo 
atlikta be jokių trukdymų, nebent tik kad prieangyje 
prunkščiojo susigrūdę bernai. 

Lyg lietus pasipylė jauniesiems laimės palinkėjimai, 
o po to, kai tik galėjo, visi spruko iš trobos, prišvinkusios 
prakaito, ašarų, sudrėkusių kojinių, levandų ir nuvytusių 
gėlių. 

O kieme jau žvaliau patraukė prie kavos stalo. 

Karlsonas įsitaisė tarp profesoriaus ir pastoriaus, tuo 
tarpu nuotakai nebuvo kada ramiai pasėdėti, ji vis pul- 
dinėjo tai šen, tai ten, rūpinosi svečiais. 

Skaisčiai švietė liepos pavakario saulė, 0 po ąžuolais 
netilo šurmulys ir triukšmas. Degtinė be paliovos buvo 
pilstoma į kavą, puodelis sekė puodelį, o tam gale, kur 
sėdėjo jaunikis, svečiai gėrė punšą, kurio nesibaidė nei 
senesni ūkininkai, nei jaunimas. Tokio gėrimo ne kasdien 
paragausi, ir pastorius mielai kilnojo savo puoduką. 

Šiandien jis buvo neįprastai malonus Karlsonui, apsi- 
sukdamas vis gėrė į jo sveikatą, gyrė jį ir rodė jam 
didžiausią dėmesį, tačiau neužmiršdavo profesoriaus, su 
kuriuo bendrauti jautė didesnį malonumą, nes retai kada 
sutikdavo išprususį žmogų. Tik sunkiai sekėsi rasti ben- 
drą šneką, maža ką nutuokė apie muziką, profesorius 
iš mandagumo stengėsi kalbėti apie parapijos reikalus, 
o pastorius kaip tik šito nenorėjo. Tos kliūtys, nelei- 
džiančios suprasti vienas kitą, trukdė ir labiau suartėti, 
užtat profesorius, pratęs savo jausmus reikšti muzika, 
nebuvo ilgų šnekų mėgėjas. 

Tuo tarpu muzikantui įkyrėjo sėdėti niekieno nepa- 
stebimam, jis priėjo prie krikštasuolės, aiškiai pasidrąsinęs 
ne vienu gurkšniu, ir sumanė šnektelti su profesorium 
apie muziką. 

— Prašau atleisti, ponas kamermuzikus, — pasisvei- 


kino jis, timpčiodamas savo smuiko stygas. — Matot, 
mes šį tą turim bendra, juk aš taip pat groju, tik, žinoma, 
savaip. 


— Nešdinkis po velnių, kriaučiau, ir nedaryk gėdos! — 
užriko Karlsonas. 

— Aha, prašau atleisti, tik Karlsonas čia niekuo dėtas. 
Bet pamėginkit mano smuiką, ponas kamermuzikus, pamė- 
ginkit ir pasakysit, ar jis geras; aš jį pirkau iš Hišeno 
ir suplojau dešimt riksdalerių. 

Profesorius timptelėjo kvintą, nusišypsojo ir mandagiai 
tarė: 

— Liabai gerai! 

— Va matot, visai kas kita, kai žmogus supranta; 
tik tada išgirsi teisingą žodį; o kalbėti apie meną štai 
su šitais, — norėjo pasakyti kuždomis, bet balsas nepasi- 
davė niuansui, net atvirkščiai, ir jis suriko: — su šitais 
velnio kaimiečiais... 

— Spirk tam kriaučiui į užpakalį! — užriko visi choru. 

— Klausyk, kriaučiau, neprisigerk per daug, juk kaip 
tada šoksim! 

— Ei Rapai, pasaugok muzikantą, kad daugiau negertų! 

— Ar aš jau nė svečiuose išgert negalėsiu, bene tau 
gaila, šykštūne. 

— Sėskis, Fredrikai, ir nusiramink, kad negautum į 
kailį, — tarė pastorius. 

Bet muzikantas žūt būt norėjo pasišnekėti apie meną 
ir, įrodinėdamas smuiko privalumus, pradėjo tampyti 
stygas. 

— Paklausykit, ponas kamermuzikus, kokie bosai; ro- 
dos, mažyčiai vargonai groja... 

— Užkiškit kriaučiui kakarinę!.. 

Aplink stalą prasidėjo bruzdesys, triukšmas. Tada 
kažkas suriko: 

— Gustenas namie! 

— Kurė Kur? 

Klara paaiškino, jog matė jį prie malkinės. 

— Pasakyk man, kai jis įeis į vidų, — paprašė pas- 
torius, — bet ne anksčiau, girdi! 

Ant stalo atsirado stiklai grogui, ir Rapas pradėjo 
atkimšinėti konjako butelius. 

— Ar ne per daug skubam, — suabejojo pastorius, 
bet Karlsonas atsakė, jog viskas kaip reikiant. 

Rapas slapčiom ragino visus susidaužti su pastorium, 
ir šis, išgėręs pirmą taurę, turėjo piltis antrą. 

Pastorius pradėjo vartyti akis ir judinti žandikaulius. 
Įsmeigęs akis žiūrėjo Karlsonui į veidą ir bandė suvokti, 
ar jau užtektinai išgėrė. Bet nieko nesužinojo, tik susi- 
daužė su juo stiklais. 

Tada įėjo Klara ir sušuko: 

— Jis jau čia, pastoriau! Jis jau čia! 

— Po velnių, ką tu sakai: jis jau čia! 

Pastorius jau buvo užmiršęs, apie ką eina šneka. 

— Kas jau čia, Klara? — pakartojo visi choru. 

— Gustenas, kas gi! 

Pastorius atsistojo, nuėjo į kitą galą trobos ir atsi- 
vedė Gusteną prie stalo, nedrąsų, sutrikusį. Liepė pa- 
duoti jam stiklą punšo ir sušukti „valio“. Tada Gustenas 
susidaužė su Karlsonu ir trumpai tarė: 

— Daug laimės! 

Karlsonas susigraudino ir išgėrė iki dugno, aiškin- 
damas, kad jam be galo smagu jį matyti, nors šis ir 
vėlai parėjęs, bet, girdi, jis žinąs du žmones, kurių 
senos širdys džiaugiasi matydamos jį, nors ir vėlai parė- 
jusį. 

— Ir patikėk manim, — užbaigė jis, — kas moka 
prie senojo Karlsono prieiti, tam vieni niekai jį aplink 
pirštą apvynioti. 

Gustenas per daug nesusižavėjo, bet pasiūlė Karlsonui 
išgerti dar po vieną. 

Sutemo vakaras, zyzė uodai, žmonės klegėjo; skimb- 
čiojo stiklai, aidėjo juokas, o krūmuose tai šen, tai ten 
jau buvo girdėti kvykavimas, kikenimas; šiltam vakaro 
ore sklido „valio“ šauksmai, šautuvo šūviai. Pievoje čirškė 
žiogai ir griežė griežė. 

Stalą nukraustė, nes ruošėsi dengti vakarienei; ant 
ąžuolo šakų Rapas prikabinėjo įvairiaspalvių žibintų, ku- 
"riuos pasiskolino iš profesoriaus. Normanas nešiojo rie- 
+uves lėkščių, o Rundkvistas, atsiklaupęs ant kelių, varvino 
iš statinių girą bei degtinę; mergos su pjaustymo lentomis 
nešė gumulus sviesto, šūsnis strimelių, kalnus papločių ir 

kupetas kotletų. Kai viskas buvo paruošta, jaunikis suplojo 
rankomis. 

— Prašom užkąsti! — paragino jis. 

— O kur pastorius — susirūpino moterys. — Be 
pastoriaus niekas nenorės pradėti! 

— O profesorius Kurgi jie dingo? Iš tikrųjų, visai 
nedera pradėti! 

Ėmė ieškoti, šūkauti, bet niekas neatsiliepė. Stovėjo 
susigrūdę aplink stalą tarsi alkani šunys degančiomis 
akimis, pasiruošę griūti prie valgio, bet nė viena ranka 
nepajudėjo; stojo slegianti tyla. 

— Aš sakau, ar pastorius nebus į tupyklą numokli- 
nęsė — pasigirdo nekaltas Rundkvisto balsas. 

Nelaukdamas daugiau samprotavimų, Karlsonas pa- 
traukė į slaptąją vietelę, ir iš tikrųjų ten, neužsidarę 
durų, sėdėjo pastorius ir profesorius, abu su laikraščiais 
rankose, ir uoliai šnekučiavo. Žibintas stovėjo ant žemės, 
lyg nuo rampos iš apačios apšviesdamas sėdinčius sos- 
tuose. 

— Atsiprašau, ponai, bet vakarienė šąla. 

— Ar čia tu, Karlsonai! Va, va! Pradėkit, mes tuoj 
ateisim! 

— Taip, bet juk visi svečiai stovi ir laukia. Ir norėčiau 
prašyti, gal ponai šiek tiek paskubėtumėt! 

— Mes tuojau, tuojau! O tu eik, eik! 

Karlsonas, su džiaugsmu pastebėjęs, kad pastorius 
jau beveik gatavas, grįžo atgal ir nuramino svečius, girdi, 
pastorius rengiasi, tuoj ateis. 

Po kiek laiko kieme sublykčiojo žibintas, o kartu 
su juo link vaišių stalo atlingavo du šešėliai. 

Netrukus gale stalo pasirodė išblyškęs pastoriaus vei- 
das, ir jaunoji tuoj šoko prie jo su duonos pintinėle, 
ragino visus vaišintis, džiaugdamasi, kad baigėsi kančia 
laukti. Bet Karlsonui kas kita buvo galvoje ir, pabeldęs 
peiliu į kotletų dubenį, skardžiai suriko: 

— Tylos, gerieji žmonės! Pastorius nori pasakyti keletą 
žodžių! 

Pastorius įsistebeilijo į Karlsoną, lyg nesuvokdamas, 
kas čia darosi, pamatė, jog laiko kažkokį spindintį daiktą, 
prisiminė, kad per praėjusias Kalėdas sakė kalbą su 

sidabro taure rankoje, todėl tarsi bokalą iškėlė žibintą 
aukštyn ir prašneko: 

— Mano bičiuliai, šiandien mes švenčiam didelę švente. 

Jis spoksojo į Karlsoną, mėgindamas sužinoti šventės 
pobūdį ir tikslą, nes jau visiškai nieko nesusigaudė, jam 
galutinai buvo išgaravę iš galvos laikas, vieta, priežastis 
ir pobūvio prasmė. Tačiau išsiviepes Karlsono veidas 
nepadėjo įminti mįslės. Pastorius nukreipė akis į tolį, 
pamatė įvairiaspalvius žibintus ant ąžuolo šakų, tada 
jam toptelėjo mintis apie papuoštą milžinišką eglutę, 
ir Manė suradęs pėdsakus. 


— Šią džiugią šviesos šventę, — pradėjo jis, — kai 
saulė nusileidžia šalčiui, ir sniegas... — pažvelgė į baltą 
staltiesę, kuri lyg apsnigtas laukas driekėsi kažkur į 
begalybę. — Mano bičiuliai, kai pirmas sniegas lyg 


apklotas uždengia rudens purvą... ne, jūs, regis, tyčiojatės 
iš Manęs... Ik! 

Jis nusisuko ir susirietė. 

— Pastoriui šalta, — pasakė Karlsonas, — jis nori 
miego! Malonėkit pradėti, mieli ponai! 

Svečiai nepasididžiavo, tuoj griūte užgriuvo dubenis, 
o pastorių paliko jo paties valiai. 

Pastoriui nakvoti buvo pasiūlyta profesoriaus mansar- 
doje, ir šisai, norėdamas pasirodyti esąs blaivus, kumščiais 
pagrasino, kad niekas jo nelydėtų. Su žibintu palei kelius, 
susirietęs, lyg ieškodamas adatų rasotoje žolėje, patraukė 
jis link lango, kur švietė žiburys. Tačiau įstrigo varte- 
liuose ir taip trenkė į vieną stulpą, kad žibintas sudužo 
ir užgeso. Pasidarė visai tamsu, rodos, kad kas į maišą 
būtų įkišę, jis sukniubo, bet šviečiantis langas lyg švy- 
turys ženklino kelią, todėl klupinėjo toliau, jausdamas, 
kaip sulig kiekvienu žingsniu nemaloniai sušlampa jo 
juodų kelnių keliai, kaip skaudžiai gelia girneles, tarsi 
daužomas į akmenis. 

Galų gale jis apčiuopia kažkokį didelį, apvalų, šlapią 
daiktą; grabaliodamas įsiduria į smaigalį tarsi į adatą, 
nusitveria ranka lyg už irklatrinkės, staiga išgirsta šniok- 
ščiant vandenį ir pajunta, jog visas šlapias. Persigandęs, 
kad įkrito į jūrą, įsikimba į kartį, bet pamato šviesą 
ir žiūri, kad stovi tarpduryje; kūlvirtom įsirita į prieangį, 

pajunta po keliais laiptelį ir išgirsta mergos balsą: 

— Viešpatie, koks girtas! 

Ir, nešvarios sąžinės genamas, užsiropščia laiptais, 
atsimuša pirštų krumpliais į raktą, pastumia duris, o kai 
šios atsidaro, įgriūva į kambarį ir čia mato paklotą 
plačią lovą; jam dar užtenka jėgų nutempti antklodę, 
jis įsilipa su batais ir viskuo į lovą, norėdamas kuo 
greičiau pasislėpti nuo persekiojančių balsų apačioje, 
ir jaučiasi lyg numiręs, užgesęs ar nuskendęs, o žmonės 
šaukia: „Girtas“. Bet tarpais jis vėl pabunda, užsidega, 
išnyra iš vandens, atgyja ir stovi prie Kalėdų stalo, 
tada iš naujo užgęsta kaip žvakė, išblėsta, numiršta, 
krinta į vandenį ir sušlampa. 

Tuo tarpu svečiai tebevakarieniavo po ąžuolais, taip 
gausiai užsigerdami alum bei degtine, kad niekas neat- 
siminė pastoriaus; paskui, lig dugno ištuštinę lėkštes 
ir dubenis, nuėjo į trobą šokti. 

Jaunoji norėjo nusiųsti pastoriui į mansardą kokio 
gardėsio, bet Karlsonas sudraudė ją, girdi, tegul sau miega, 
nereikia jo trukdyti. Tuo viskas baigėsi. 

Gustenas greit pametė savo bendrininką, kai pastebėjo, 
jog anas apmulkintas, atsidavė tik savo malonumams, 
svaigulyje užmiršo pyktį ir apmaudą. 

Šokėjai sukosi kaip malūno ratai, o muzikantas, sėdė- 
damas ant viryklės, džyrino smuiką; pro atvirus langus 
Jaunimas gaiviam nakties ore vėsino suprakaitavusias 
nugaras, seniai būriavosi kieme, gėrėjosi šūviais, rūkė, 
gėrė ir juokavo, čia tvyrojo prieblanda ir tik pro virtu- 
vės ir trobos langus sklido silpnutė šviesa. 

O po žvaigždėtu dangum per rasotą pievų ir ganyklų 
žolę brido viena pora po kitos; jos ėjo“ten, kur kvepėjo 
šienas ir čirškė žiogai, ėjo gesinti ugnies, įžiebtos karščio 
troboje, gėrimų svaigulio ir muzikos trenksmo. 

Pralėkė vidurnakčio valandos, ir dangus rytuose pra- 
dėjo švisti; žvaigždės užsilindo už debesų, 0 apvirtusių 
Grįžulo Ratų iena stirksojo tiesiai aukštyn; antys jau 
karksėjo melduose, o žvilgančiame įlankos paviršiuje, 
tarp juodų alksnių šešėlių, kurie atrodė viršūnėmis panirę 
iki pat dugno, ribuliavo ryto rausva. Bet visa tai truko 
neilgai, nuo kranto atslinko debesys, ir vėl sutemo naktis. 

Tada virtuvėje pasigirdo riksmas: „Glintveinas! Glint- 
veinas!' Muzikantas užgriežė maršą, O vyrai paskui kits ki- 
tą išėjo į kiemą nešini prikaistuviais, pilnais liepsnojančios 
degtinės ir skleidžiančios aplinkui melsvą šviesą. 

— Pirmąjį stiklą pastoriui! — šūktelėjo Karlsonas, dar 
turėdamas vilties užviršuoti savo sumanymą, ir jo pasiū- 
Ivmas buvo sutiktas riksmais „valio!“ 

Visa rikiuotė patraukė link profesoriaus namo, paskui 
jau ne tokiom tvirtom kojom užlipo laiptais. Raktas 
kyšojo mansardos duryse, ir visi sugriuvo į vidų, šiek 
tiek baimindamiesi, kad bus sutikti su kumščiais. Viduje 
buvo tylu ir virpančioje melsvoje prikaistuvio šviesoje 
Karlsonui toptelėjo niūri mintis, ar nebus jam pačiam 
trenktas smūgis, bet jis neišsidavė ir nutildė spėlioji- 
mus, paaiškindamas, jog dabar prisiminė, kaip pastorius 
sakė norįs miegoti šalinėje, kad negeltų uodai. O ka- 
dangi į daržinę su ugnim buvo nevalia eiti, teko atsisa- 
kyti sumanymo, ir visa procesija pasuko atgal į kiemą, 
kur ir buvo atlikta aukojimo ceremonija. 

Karlsonas greitosiomis liepė Gustenui eiti šeimininko 
pareigas, pasivedė Rapą į šalį ir apreiškė jam savo 
šiurpius spėliojimus. Tada abu suokalbininkai, pasiėmę 
degtukų ir žvakigalį, nemačiomis užkopė laiptais į jau- 
nųjų kambarį. 

Rapas uždegė šviesą, ir Karlsonas, žvilgtelėjęs į jau- 
nųjų lovą, pamatė, kad jo spėliojimai pasitvirtino su 
kaupu. 

Ant balto kiauručiais siuvinėto priegalvio drybsojo 
susivėlusi lyg šlapio šuns galva pražiota burna. 

— Tai bjaurybė! — sugriežė dantimis Karlsonas. — 
Kas galėjo pagalvoti, kad tasai šėtonas tokią kiaulystę 
iškrės. O viešpatie apsaugok! Ir batų nenusiavęs, paš- 
lemėkas. 

Reikėjo tučtuojau ką nors sugalvoti. Kaip iškaburkštyti 
iš čia girtuoklį ir neprikišti prie jo rankų, kad žmonės 
nieko nesužinotų, o svarbiausia, nuotaka nieko nepaste- 
bėtų? 

— Mes jį ištrauksim pro langą! — paaiškino Rapas. — 
Nuleisim jį su skrysčiais, o tada nutempsim prie vandens! 
Gesink žvakę ir einam į kluoną pasiimti ko reikia. 


3635 


Užrakinęė duris iš lauko pusės ir ištraukę raktą, abu 
kerštininkai aplinkiniu keliu nudrožė į kluoną. Karlsonas 
keikė, niršo, ketino prilupti, kad tik iškrapštytų lauk. 

Laimė, nuo karvės pjovimo dar tebebuvo keliamasis 
kablys, todėl, išardę kartis ir pasiėmę bloką bei virves, 
jie vėl užuolankom sugrįžo prie namo ties tuo langu, 
kur gulėjo pastorius. Rapas atnešė kopėčias, o kartis 
pritvirtino prie stogo, tada užkabino lyną, pritaisė bloką 
ir skrysčius. Po to įlipo į kambarį, o Karlsonas su 
kabliu liko stovėti apačioje. 

Rapas ilgokai šnypštė, stenėjo kambaryje, bet ga- 
liausiai Karlsonas pamatė lange jo galvą ir išgirdo ko- 
mandą: 

— Trauk! 

Karlsonas ėmė traukti, ir netrukus ant palangės sujuo- 
davo kūnas. 

— Smarkiau! — užriko Rapas, ir Karlsonas dar labiau 
truktelėjo. Dabar ant lyno pakibo suglebęs pastoriaus 
kūnas, nežmoniškai ilgas, lyg pakaruoklio. 

— Leisk! — vėl suriko Rapas.— Gaudyk! 

Bet Karlsonas jau buvo paleidęs, ir pastorius lyg 
maišas sudribo dilgėlėse nė necyptelėjęs. 

Bocmanas vienu akies mirksniu išlindo pro langą, 
nukabino lyną, nukėlė kopėčias ir nuvilko pastorių prie 
liepto. 

Pajūry Karlsonas užriko: 

— Na šėtone, dabar mes tave išmaudysim! 

Kraštas buvo negilus, tik labai klampu, nes čia metai 
iš metų buvo verčiamos žuvų nuovalos. Rapas pačiupo 
už virvės, kuria laikė aprišęs miegantį pastorių, ir švys- 
telėjo jį į vandenį. 

Tada pastorius pabudo ir sužviegė tartum skerdžiamas 
paršas. 

— Trauk lauk! — sukomandavo Rapas, pastebėjęs, 
kad žmonės klausosi kieme ir skuba čionai. 

Bet Karlsonas atsiklaupė ant kelių ir ėmė volioti 
pastorių po dumblą, murkdė rankomis jo juodą apdarą, 
kad neliktų nė ženklo tos gėdos, kuri buvo padaryta 
jaunųjų lovoje. 

— Kas čia atsitiko? Kas čia — šaukė vyrai, bėgdami 
artyn. į 

— Pastorius įkrito į jūrą! Au! — atsakė Rapas, trauk- 
damas rėkiantį pastorių. 

Susirinko būrys žmonių. Karlsonas vaidino kilnų gelbė- 
toją ir gailiaširdingą samarietį, aimanuodamas bei verkau- 
damas savo tarme, kuria visad prašnekdavo, dėdamasis 
esąs sujaudintas, kad geriau juo patikėtų. 

— Tik pagalvokit, aš visai netyčia einu pro šalį, girdžiu, 
kažkas pliuškinasi ir žvygauja, maniau, kad ruonis; nagi 
paskui žiūriu, kad čia mūsų brangutis pastorius. O Jėzu- 
tėliau, sakau bocmanui, man regis, ana pats pastorius 
Nurdstriomas kepurnėjasi. Ir sakau Rapui: Rapai, greičiau, 
bėk atnešti virvės! — Ir Rapas nubėgo virvės. Na, o kai 
pamėginom užnerti jam virvę ant pilvo, kad pradės 
kriokti, nelyginant kas romyt norėtų. Pažiūrėkit, kaip 
jis atrodo! 

Pastorius iš tiesų atrodė nežmoniškai baisiai; vyrai 
žvelgė į savo ganytoją pasikoktėdami, bet vis dėlto su 
tam tikra pagarba, ir norėjo kuo greičiau jį iš čia išgabenti. 
Dėl to iš dviejų porų irklų padarė neštuvus, paguldė 
ant jų pastorių, ir aštuonetas galingų pečių pakėlę nunešė 
jį į kluoną persirengti. 

Muzikantas, jau visiškai girtas, manė, jog čia kažkas 
pramogauja, priėjęs artyn užgrojo: „Iš kelio, iš kelio, 
lai neša, lai neša mūs Smito senelį! Bernai, išlindę 
iš krūmų, irgi nusekė paskui; profesorius, atsiminęs pra- 
bėgusią jaunystę, stojo priekin ir uždainavo, o Normanas, 
nebesulaikydamas savo muzikinių jausmų, pasigriebė ar- 
moniką. 

Kieme juos apspito moterys ir, pamačiusios tokį graudų 
vaizdą, ėmė gailėtis pastoriaus, užjausti bedalį vargšelį. 
Ponia Flud nubėgusi atnešė lovatiesę ir užklojo nuken- 
tėjusį, nors Karlsonas visaip bandė ją atkalbėti, paskui 
užkaitė šildyti vandens, paskolino iš profesoriaus pak- 
lodžių ir apatinių marškinių. Tada nunešė į kluoną ir 
paguldė ligonį, nes taip visi sakė — mat iš pagarbos 
niekas nedrįso pripažinti, jog jis girtas — ant sausų 
šiaudų. Rundkvistas atsinešė taurę ir norėjo nuleisti krau- 
ją, bet buvo išvytas lauk, tada, nieko nepešęs, paprašė, kad 
duotų bent užkalbėti ligonį, kaip užkalbėdavo vandene 
susirgusią avį, tačiau jo nė artyn neleido prie pastoriaus, 
kaip ir kitų vyrų. 

Tuo tarpu Karlsonas patyliukais nuėjo į kambarį, šį 
sykį vienų vienas, naikinti savo išniekinimo pėdsakų. Kai 
įžengė į vidų ir pamatė visą subjaurotos jaunųjų lovos 
siaubą, jį staiga suėmė silpnumas, atsiliepė paskutinių die- 
nų ir naktų nuovargis, ir jis pagalvojo, kaip viskas būtų 
kitaip susiklostę su Ida, jeigu jų keliai nebūtų išsiskyrę. Jis 
priėjo prie lango ir niūriom akim pažvelgė į užutekį. Debe- 
sys buvo išsisklaidę, lyg baltas šydas virš vandens tyvu- 
liavo rūkas; patekėjo saulė, jos spinduliai įsismelkė į jau- 
nųjų kambarį, nušvietė blyškų veidą ir sausas akis, kurios 
merkėsi tartum bandydamos sulaikyti plūstančias ašaras. 
Sulipę šlapi plaukai kuokštais krito ant kaktos, balta kakla- 
skarė dėmėta, švarkas sudribęs. Nuo saulės šilumos jį tar- 
tum drugys supurtė, jis persibraukė ranka per kaktą ir atsi- 
gręžė į kambarį. 

— Taip, vis dėlto šlykštu! — tarė pats sau ir nepasiduo- 
damas silpnumui pradėjo plėšti nuo lovos skalbinius. 


ŠEŠTASIS SKYRIUS 


Kitokios aplinkybės ir kitokios 
mintys; 

žemės ūkis smunka, 

o kalnakasyba klesti 


Karlsonas buvo ne toks žmogus, kuris per daug leidžiasi 
veikiamas nemalonių įspūdžių, jis sušlampa, bet pasipurto 
ir vėl sausas. Ūkio šeimininku jis tapo savo darbštumo ir 
gudrumo dėka, o kad ponia Flud ištekėjo už jo, vienodai į 
naudą išėjo ir jai, ir jam, taip manė Karlsonas pats. Vis dėl- 
to, kai vestuvių dūmai išsisklaidė, Karlsonas ėmė rodyti ma- 
žiau uolumo, juk dabar buvo tikras, jog turi paveldėtojo 
teises, O tuo labiau kad po kelių mėnesių turėjo gimti kūdi- 
kis. Minties tapti ponu jam teko atsisakyti, nes pamatė, kad 
nieko neišeina; užtat sumanė pasidaryti kaimo turčium. Dė- 

vėjo prašmatnų vilnonį palaidinį, rišdavosi plačią odinę 
prikyštę, avėjo jūreiviškus batus. Beveik visą laiką knap- 
sodavo prie sekretero, čia buvo jo mėgstamiausia vieta; 
skaitė laikraščius, rašė ir skaičiavo mažiau negu pirma, su 
pypke dantyse stebėjo, kaip dirba kiti, ir jo dėmesys žemės 
ūkiui aiškiai menko. 

— Žemė duoda maža naudos, — pasakė jis. — Aš skai- 
čiau laikraštyje. — Pirkti javus išeina pigiau! 

— Pirma kitaip šnekėjai, — atkirto Gustenas, kuris la- 
bai dėjosi į galvą, ką Karlsonas sakė ir ką darė, o šiaip el- 
gėsi su juo kaip bevalis vergas, tik už tėvą tokio engėjo 
nepripažino. 

— Laikai mainosi, ir mes mainomės drauge su jais! Dė- 
koju dievui už kiekvieną dieną, kad darausi gudresnis! — 
atsakė Karlsonas. 

Be to, pradėjo sekmadieniais lankyti bažnyčią, domė- 
josi parapijos reikalais ir buvo išrinktas į bendruomenės 
tarybą. Šitaip labiau suartėjo su pastoriūm ir sulaukė tos 
laimingos dienos, kai galėjo jam sakyti „tu“. Tai buvo 
viena didžiausių jo tuštybės svajonių, ir visus metus jam 
nenusibodo pasakoti namiškiams, ką sakė jis ir ką Nurds- 
triomas atsakė. 

— Klausyk, Nurdstriomai, geruti, — sakau aš, — šį sykį 
leisk man spręsti! O tada Nurdstriomas sako: Karlsonai, 
nebūk toks kietasprandis, nors esi gudrus ir supratingas 
vyras. 

Paskui atsirado įvairių bendruomenės reikalų, iš kurių 
jam labiausiai patiko priešgaisrinė apsauga. Jis važinėjo 
visur parapijos kaštu, gurkšnojo pas pažįstamus kavą su 
degtine. Netgi rinkimai į riksdagą, kurie vyko toli žemyne, 
irgi turėjo šiokią tokią reikšmę bei įtaką salos gyvenimui. 
Per rinkimus, o ir šiaip po keletą sykių metuose, atplaukda- 
vo garlaiviu baronas su kompanija pamedžioti, už teisę 
medžioti keletą dienų jie sumokėdavo penkiasdešimt kro- 
nų; punšas ir konjakas liedavosi per naktis ir dienas, išsi- 
skirdavo su medžiotojais tvirtai tikėdami, kad jie puikūs 
žmonės. 

Taigi Karlsonas gerokai pakilo ir tapo ūkio šviesuliu: 
jo autoritetu neabejojo niekas, nes jis išmanė tokius daly- 
kus, kurie kitiems buvo nesuprantami. Tačiau turėjo jis 

vieną silpną vietą, kurią pats retkarčiais pajusdavo: buvo 
tik sausumos žmogus, o ne jūreivis. 

Norėdamas panaikinti šį rangų skirtumą, Karlsonas 
pradėjo domėtis jūreivyste ir labai pamilo jūrą. Susitvarkė 
šautuvą ir plaukdavo medžioti; padėdavo mesti ir traukti 
tinklus, drįsdavo leistis į tolimus žygius su burlaiviu. 

— Žemės ūkis žlunga, reikia daugiau rūpintis žūkle, — 
atsakydavo jis žmonai, kai ši su nerimu primindavo, kad 
nežiūri gyvulių, laukai nedirbti. 

— Svarbiausia žuvis! Žuvis — žvejams, o žemė — žem- 
dirbiams! — jau nenuginčijamai aiškino jis, kadangi, nusi- 
klausęs mokyklos mokytojo bažnyčios bendruomenės susi- 
rinkime, mokėjo kalbėti „palementariškai . 

Kai pritrūkdavo pinigų, liepdavo kirsti medžius. 

— Mišką reikia retinti, kad geriau augtų! Taip bent pa- 
taria išmintingi ūkininkai; o aš — ką aš žinau. 

O jei nežinojo Karlsonas, kas tada galėjo žinoti geriau 
už jį! 

Rundkvistui jis patikėjo žemės darbus, o Klarai gyvu- 
lius. Ir Rundkvistas apleido laukus piktžolėmis, nuo pusry- 
čių iki pietų miegodavo griovyje, o nuo pietų iki vakaro 
krūmuose ir užkalbinėdavo karves, kai šios neduodavo 
pieno. 

Gustenas dar daugiau laiko praleisdavo jūroje negu an- 
ksčiau ir vėl atgaivino seną medžioklės sąjungą su Norma- 
nu. Nebebuvo akstino, kuris vienu akimirksniu išjudintų 
visus; niekas neturėjo ūpo dirbti kito labui, užtat gyveni- 
mas slinko lėtai ir tingiai. 

Tuo tarpu rudeniop, praslinkus porai mėnesių po vestu- 
vių, atsitiko toks įvykis, kuris lyg viesulas apvertė visu 
greitumu plaukiantį Karlsono laivą. Nagi Žmona gerokai 
pirma laiko pagimdė negyvą kūdikį. Ši aplinkybė pakirto 
jai sveikatą, ir gydytojas griežtai pasakė, jog viskas, dau- 
giau vaikų negalės turėti! 

Karlsonui tai buvo smūgis, senatvėje beliko svajoti tik 
apie išimtinę. O kadangi žmona po gimdymo vis sirguliavo, 
tų permainų savo gyvenime galėjo tikėtis kur kas anksčiau. 
Taigi reikėjo išnaudoti laiką, susidraugauti su užsispyrėle 
mamona, krautis skrynias ir galvoti apie rytojaus dieną. 

Karlsonas vėl atkuto. Paskubomis puolė gelbėti žemės 
370 


ūkio; kodėl — kas kam darbo. Kirto medžius, ruošėsi sta- 
tyti naują trobą; kodėl — bene jis kam turi aiškintis; kuo 
greičiau reikėjo numarinti medžiotojišką Normano aistrą, 
dar sykį šis buvo atplėštas nuo draugo; Rundkvistą įkinkė 
į darbą ir įpūtė noro dar didesnėmis dovanomis. Arė, sėjo, 
žvejojo žuvį ir kirto medžius, o bendruomenės reikalai bu- 
vo nustumti į šalį. 

Karlsonas pasidarė tikras namisėda; tūnodavo pas savo 
pačią, kartais skaitydavo jai balsu Šventąjį raštą arba psal- 
myną; lenkė jos širdį ir meilino kilniuosius jausmus, nela- 
bai mokėdamas paaiškinti, ko jis nori. Senajai patiko, kad 
kažkas yra šalia, patiko klausytis kalbant, užtat ji vertino 
šį nedidelį dėmesį, per daug nesukdama galvos, ką reiškia 
tokios priešmirtinės šnekos. 

Vieną žiemos vakarą visi šeimynykščiai buvo susirinkę 
virtuvėje, Gustenas taip pat; įlanka buvo užšalusį, per fior- 
dus keliai užpustyti, dvi savaites niekas nekėlė kojos iš 
namų, nelankė kaimynų, negavo nei laiškų, nei laikraščių; 
vienuma ir sniegas slėgte slėgė, dienos tokios trumpos, kad 
didesnio darbo nebuvo kada pradėti. Židinyje liepsnojo ug- 
nis, vyrai nėrė tinklus, mergos verpė, o Rundkvistas drožė 
kastuvui kotą. Snigo visą dieną, ir pusnys jau siekė langus, 
virtuvėje kuris nors vyrų turėdavo atkasti sniegą nuo durų, 
kad būtų galima nubristi į tvartą pamelžti karvių ir pašerti 
nakčiai. 

Atėjo Gusteno eilė kasti sniegą; jis apsivilko palaidinę, 
ant jos ziuidvestę, užsidėjo ūdros kepurę ir susitaisė kasti; 
šiaip taip atstūmė priemenės duris, užverstas sniego, iI 
išėjo į kiemą. Lauke buvo tamsu, snaigės, pilkos kaip kan- 
dys, stambios kaip vištų plunksnos, sukosi ir sukosi be 
perstojo, tyliai gulė ant viena kitos, iš pradžių lengvos, 0 
kuo toliau, tuo labiau sunkėjo, lipo krūvon ir augo. Visa 
trobos siena buvo užsnigta, tik pro viršutinį lango kraštą 
dar spingsojo šviesa. Gustenas pamatė, kad kambaryje de- 
ga žiburys, ir žinojo, kad ten sėdi motina su Karlsonu. Stai- 
ga, pagautas smalsumo, jis nužėrė viršutinį sniegą ir, užsi- 
lipęs ant pusnies, galėjo pro langą žvilgtelti vidun. Karlso- 
nas kaip paprastai sėdėjo prie sekretero ir buvo pasidėjęs 
didžiulį lapą popieriaus su stambiu mėlynu antspaudu vir- 
šuje, panašiu į banknoto piešinį; iškėlęs aukštyn plunksną, 

kažką aiškino senajai, stovinčiai šalia, matyt, siūlė jai pasi- 
rašyti tą popierių. Gustenas prikišo ausį prie stiklo, bet pro 
dvigubus langus teišgirdo tik murmesį. Jis žūt būt norėjo 
sužinoti, kas ten dedasi, nes nujautė, kad tai, be abejo, lie- 
čia jį patį, o buvo išmokytas, jog labai svarbūs dalykai ra- 
šomi antspauduotame popieriuje. 

Jis patyliukais atsidarė priemenės duris, nusimovė vy- 
žas ir užlipo laiptais į aukštutinį prieškambarį. Čia atsigulė 
kniūpsčias ant grindų ir, prikišęs ausį prie durų, galėjo 
girdėti, ką kalba motinos kambaryje. 

— Ana Eva, — postringavo Karlsonas lyg keliaujančio 
pamokslininko, lyg municipaliteto veikėjo balsu. — Gyve- 
nimas trumpas, mirtis gali bet kada užklupti, nespėsim nė 
apsidairyti. Užtat turim būti pasiruošę, nesvarbu, ar tai at- 
sitiks šiandien, ar rytoj, tai visai vis tiek! Užtat pasirašyk, 
kuo anksčiau, tuo geriau. 

Senajai, matyt, nelabai patiko klausytis apie mirtį, bet 
Karlsonas kelis mėnesius nieko daugiau nešnekėjo, užtat ji 
beveik prarado ūpą prieštarauti. 

— Taip, Karlsonai, bet supranti, man tai ne vis tiek, ar 
aš numirsiu šiandien, ar po dešimties metų, galiu ir ilgiau 
pagyventi. 

— Liaukis, aš nesakau, kad tu mirsi, aš tik sakau, kad 
mes galim numirti, o ar tas atsitiks šiandien, ar rytoj, ar po 
dešimt metų, juk nesvarbu, vis tiek mirsim! Tik rašykis! 

— Taip, bet aš niekaip nesuprantu, — spyriojosi senoji, 
lyg mirtis jau dabar būtų tykojusi ją čiupti. — Dar kada tas 
bus... 

— Aišku, bet argi svarbu, jeigu vis tiek niekur nedin- 
gsi! Argi ne taip! O ką aš žinau! Dėl to rašykis! 

Su savo „O ką aš žinau“ Karlsonas, rodos, užnėrė virvę 
ant kaklo ir nemanė paleisti, todėl senajai nebebuvo kur 
dėtis, turėjo pasiduoti. 

— Na, tai ką aš turiu daryt? — paklausė ji nepatenkinta 
ir nusikamavusi nuo ilgų šnekų. 

— Ana Eva, tu turi nepamiršti savo palikuonių, nes to- 
kia pirmoji žmogaus pareiga; užtat pasirašyk. 

Kaip tik tuo metu Klara atidarė virtuvės duris ir šūkte- 
lėjo Gusteną, o šis, nenorėdamas išsiduoti, neatsiliepė, bet 
nenugirdo, kas toliau dėjosi kambaryje. 

Klara įėjo į virtuvę, o Gustenas nulipo žemyn, stabtelė- 
jo prie kambario durų ir išgirdo paskutinius Karlsono žo- 
džius, iš kurių suprato, kad motina pasirašė testamentą. 

Kai įžengė į virtuvę, visi tuoj pamatė, kad jam kažkas 
atsitiko. Jis kalbėjo užuominomis, kad reikia nušauti lapę, 
kurią girdėjo rėkiant, kad verčiau eiti į jūrą negu sėdėti na- 
mie ir šerti utėles, kad jei truputį įbersi arseno į pašarą, 
kuinas atsigaus, o jei per daug, gali nudvėsti. 

Karlsonas, atvirkščiai, per vakarienę buvo nepaprastai 
draugingas, klausinėjo Gusteną apie darbą, apie medžioklę, 
atsinešė smėlio laikrodį, įpylė visiems baltojo smėlio, nes, 
kaip pasakė, „minutės brangios, valgykim ir gerkim, juk 
rytoj mirsim. Tataigis!“ 

Gustenas tą naktį ilgai negalėjo sumerkti akių, daugybė 
niūrių minčių ir juodų planų kirbėjo galvoje; bet jis buvo 
ne iš tų stipriavalių, kurie sugeba pakeisti aplinkybes pa- 
gal savo norą, o mintis paversti darbu, todėl ką nors apgal- 
vojęs jis tartum jausdavosi ir padaręs. 

Pamiegojęs keletą valandų ir susapnavęs ką kita, jis vėl 
pralinksmėjo, numojo į viską ranka, vildamasis tuo, kad 
kai bus laikas, bus ir vaikas, kad teisybė vis tiek nugalės ir 
panašiai. 

Vėl atėjo pavasaris, kregždės susitaisė lizdus, ir profe- 
sorius su šeima grįžo į salą. 

Per metus Karlsonas, gavęs iš pastoriaus skiepų bei ūg- 
lių, prie profesoriaus namo užveisė sodą, pasodino alyvų, 
vaismedžių ir krūmų, išbarstė takelius smėliu ir įtaisė pa- 
vėsinių. Dabar sodyba atrodė kone poniškai. Ir niekas ne- 
galėjo ginčyti, jog kitašalis atsinešė su savim gerovę ir 
prabangą, jis rūpestingai prižiūrėjo gyvulius ir dirbo žemę, 
sutvarkė trobesius, sutaisė tvoras; netgi už žuvį mieste 
pradėjo imti brangiau, įsigudrino ją gabenti garlaiviu, taigi 
nereikėjo gaišti brangaus laiko ilgoms kelionėms. 

Bet dabar, kai jis pavargęs truputį atleido vadžias ir dar 
sumanė statytis namą, visi pradėjo bumbėti. 

— Galit ir patys krustelt, tada žinosit! — atsakydavo 
Karlsonas. — Kiekvienas už save, o dievas už mus visus! 


373 


Netrukus namas jau buvo su stogu; tada pradėjo tvar- 
kyti sodą, kasė, tiesė takelius. Namas išėjo gana skoningas, 
nustelbė kitus trobesius. Nors turėjo tik du kambarius ir 
virtuvę pirmam aukšte, atrodė kur kas prašmatnesnis už 
senąsias trobas, ir negalėjai suprasti kodėl. Ar todėl, kad 
jis pakėlė aukščiau gegnes, o užlaidą padarė platesnį, ar 
gal kad lotose išpjaustė kryželius, o gal kad priešais duris 
pasistatė verandą su laiptukais. Nors ir be kokių brangių 
pagražinimų, namas atrodė panašus į vilą. Visas buvo nu- 
dažytas raudonai kaip žala karvė, kertės apkaltos juodomis 
lentelėmis, palangės baltos, o veranda ant keturių stulpų su 
lengvučiu stogu — žydra. Be to, Karlsonas labai gudriai 
pasirinko vietą, pačioje kalvos papėdėje, ir taip, kad du 
seni ąžuolai atsidūrė priešais, lyg numatytos alėjos ar par- 
ko pradžia. O atsisėdęs verandoje matei nuostabiausią 
vaizdą: nendrių priaugusį užutekį, ilgą žalią lanką, o pro 
lomą ganykloje — laivus toli įlankoje. 

Gustenas vaikščiojo aplinkui ir šnairakiavo į viską, 
troško, kad skradžiai žemės prasmegtų tas namas, kuris 
jam atrodė lyg širšių lizdas, susuktas pastogėje, labai knie- 
tėjo jį nukrapštyti, kol dar nepadėti kiaušiniai ir nespėjo 
išsiristi nauja karta. Bet neturėjo jėgų jam iš ten išguiti ir 
užtat laukė susidėjęs rankas. 

Senoji sirguliavo, jai atrodė, kaip yra, taip gerai, ir nu- 
jausdama, kokios kils pjautynės, kai ji iškeliaus iš šio pa- 
saulio, net džiaugėsi, kad jos vyras, o jis vis dėlto buvo jos 
vyras, turės stogą virš galvos ir neis šunų lodyti. Ji nelabai 
išmanė teisinius dalykus, bet vis tiek nuvokė, kad ne visai 
dorai padalintas turtas ir surašytas testamentas, tačiau, 
manė, tesižiną, kad tik jos nekamuotų, kada nors, anksčiau 
ar vėliau, vis tiek viskas sugrius, jei Gustenas sumanys 
vesti, o tokią mintį jau, ko gero, kažkas buvo jam pakišęs, 
nes atrodė lyg nesavas, apdujęs. 

Vieną popietę gegužės pabaigoje, kai Karlsonas savo 
naujojoje virtuvėje mūrijosi viryklę, atėjo Klara ir šūkte- 
lėjo: 

— Karlsonai, Karlsonai, profesorius su kokiu ponu vo- 
kiečiu tavęs ieško! 

Karlsonas nusijuosė prikyštę, nusišluostė rankas ir pa- 
siruošė juos priimti, netverdamas smalsumu, ko svečiai ga- 
lėtų norėti. 

Išėjęs į verandą, susidūrė su profesorium, kuris vedėsi 
poną ilga juoda barzda, gana rūsčios išvaizdos. 

— Karlsonai, direktorius Dythofas nori su tamsta pa- 
kalbėti, — tarė profesorius, mostelėjęs į savo bendrakelei- 
vį. 

Karlsonas nubraukė ranka vieną suolą verandoje ir pa- 
prašė sėstis. 

Direktorius atsakė neturįs kada sėdėti ir stačias paklau- 
sė, ar negalėtų nusipirkti Rogholmeno salą. 

Karlsonas paklausė kokiam tikslui, nes sala esanti vos 
trijų Margų didumo, vienos uolos, šioks toks eglynėlis ir 
menka ganiava avims. 

— Industrijos tikslams, —- atsakė direktorius ir paklau- 
sė, kiek ji kaštuotų. 

Karlsonas nesusigriebė ką atsakyti ir prašė, kad leistų 
pagalvoti, kol ištirsiąs, dėl ko salelė taip netikėtai įgijo 
vertę. Bet direktorius nenorėjo nė girdėti, jis geidė tučtuo- 
jau žinoti, todėl dar sykį pakartojo savo klausimą, kiek 
sala kaštuos, ir pasičiupinėjo antkrūtinę kišenę, kuri gero- 
kai pūpsojo, o tai reiškė, kad joje nemažai grynų! 

— Neturėtų brangiai atsieiti, — tarė Karlsonas, — bet 
aš turiu pirma pasišnekėti su žmona ir sūnum. 

Ir jis nudūmė į trobą; pabuvo ten ilgokai, tada vėl su- 
grįžo. 

Dabar jis atrodė sumišęs ir aiškiai nedrįso ištarti kai- 
nos. 

— Direktoriau, jūs patys sakykit, kiek duosit, — galų 
gale šiaip taip išstenėjo jis. 

Ne, taip direktorius nesutiko. 

— Na, jeigu prašyčiau penkių, ar tamstoms neatrodytų 
per daug, — kone be kvapo, išrasojusia kakta, pasakė Kar- 
Isonas. 

Direktorius Dythofas atsisegė švarką, išsiėmė piniginę 
ir padėjo dešimt banknotų po šimtą kronų. 

— Čia kol kas rankpinigiai, o likusius keturis gausit 
rudenį. Ar bus gerai? 

Karlsonas ko tik neapsimovė; bet sutramdė maištau- 
jančius jausmus ir atsakė gana ramiu balsu, kad taip bus 
gerai, nors turėjo galvoje penkis šimtus kronų, 0 gavo pen- 
kis tūkstančius. Tada visi nuėjo pas šeimininkę ir sūnų 

pasirašyti pirkimo sutarties ir pakvituoti gautos sumos. 
Karlsonas darė visokias grimasas, mirkčiojo savo kompa- 
nionams, kad jo neišduotų, bet šie nieko nesuprato. 

Galų gale senoji užsidėjo akinius ir pasirašiusi perskai- 
tė. 

— Penkis tūkstančius! — sušuko ji. — O dangau šven- 
tas, Karlsonai, juk, rodos, sakei penkis šimtus. 

— Bene sakiau! — nustebo Karlsonas. — Ne, tu neišgir- 
dai, Ana Eva. Argi aš nesakiau, kad tūkstančius, Guste- 
nai? — Ir taip įžūliai pamerkė, kad net direktorius pastebė- 
jo. 

— Taip, ir man regis, kad sakė tūkstančius! — kuo gud- 
riau patvirtino Gustenas. 

Kai sutartis buvo pasirašyta, direktorius paaiškino, kad 
jo akcinė bendrovė žada Rogholmene atidaryti lauko špato 
kasyklą. 

Niekas nežinojo, kas toksai tas lauko špatas, ir niekam 
nė į galvą neatėjo salos turtai, aišku, be Karlsono, kuris 
tuoj pareiškė, kad jie kadai kas neduodą jam ramybės, bet 
tik neturėjęs kapitalo. 

Tada direktorius paaiškino, kad lauko špatas esąs tok- 
sai raudonas akmuo, kuris vartojamas porcelianui gaminti. 
Medžio apdirbimo fabrike esąs užsakytas valdytojui na- 
mas, kuris čia būsiąs pastatytas po aštuonių dienų, po dvie- 
jų savaičių turėsią būti gatavi mediniai barakai, ir trisde- 
šimt žmonių pradėsią darbą. 

Ir išvažiavo. 

Aukso lietus užklupo juos taip netikėtai, kad nebuvo 
kada numatyti visų pasekmių. Tūkstantis kronų ant stalo, 
keturi tūkstančiai rudenį už bevertę saliūkštę; to buvo per 
daug vienu kartu. Užtat sėdėjo visą vakarą ir sutartinai 
svarstė, kokių dar nenumatytų pajamų galėtų tikėtis. Žino- 
ma, tokiai daugybei darbininkų ir valdytojui bus galima 
parduoti žuvį bei kitokius produktus, malkas irgi, čia jau 
nėra nė kalbos; o paskui, ko gero, atvažiuos direktorius, 
gal net su šeima, ir norės praleisti vasarą; tada, aišku, teks 
brangiau prašyti iš profesoriaus, o Karlsonas gal galės 
žada išnuomoti savo namą, taigi viskas bus labai 

rai. 
2 Karlsonas pats padėjo pinigus į sekreterą ir iki pusiau- 
nakčio skaičiavo, atsisėdęs prie atverčiamo staliuko. 


376 


* 


Ateinančią savaitę Karlsonas kelis sykius sukorė į Dala- 
rio salą, parsigabeno iš ten stalių ir dažytoją, priiminėjo 
svečius verandoje, kur pasistatė stalą, pats sėdėjo prie jo 
gurkšnodamas konjaką ir papsėdamas pypkę, stebėjo dar- 
bus, kurie dabar ėjo itin sparčiai. 

Taigi netrukus visi kambariai buvo išklijuoti tapetais, 
dargi virtuvė, kurioje įmūrijo net Bolinderio? viryklę; 
atsirado žalios langinės, kurios švietė iš tolo, verandą per- 
dažė baltai ir rausvai, nuo saulės pusės pakabino tankią 
užuolaidą baltais ir mėlynais dryžiais; kiemą ir sodą aptvė- 
rė statinių tvora, kurią nudažė pilkai su baltais bumbuliu- 
kais. Žmonės valandų valandas spoksodavo į visas tas gro- 
Žybes, tik Gustenas paprastai lįsdavo kur toliau už namo 
kertės ar tankaus krūmo ir kviečiamas retai arba niekada 
neidavo į verandą. 

Tai buvo didžiausia Karlsono svajonė, išsvajota švie- 
siomis naktimis — jis kaip profesorius sėdi tingiai atsilošęs 
verandoje, sriūbčioja konjaką iš stiklo taurės su kojele, 
gėrisi gamtovaizdžiu ir rūko pypkę — geriau būtų cigarą, 
bet šie jam vis dar buvo per stiprūs. 

Ir štai vieną rytą po aštuonių dienų, šitaip sėdėdamas, 
išgirdo jis tūtuojant garlaivį Rogholmeno užutekyje. 

„Jau atplaukia“, — pagalvojo Karlsonas ir kaip vietos 
šeimininkas sumanė pasirodyti mandagus ir juos priimti. 

Užtat nuėjęs į senąją trobą apsirengė, liepė surasti 
Rundkvistą ir Normaną, kad palydėtų jį į Rogholmeną pa- 
sitikti svetimų ponų. 

Po pusvalandžio valtis jau plaukė iš užutekio, ir Karlso- 
nas pats sėdėjo prie vairo. Retkarčiais vis paragindavo vy- 
rus irkluoti sutartinai, kad spėtų laiku kaip žmonės. 

Kai aplenkė paskutinį iškyšulį ir atsivėrė įlanka, kur 
vienoje pusėje buvo Didžioji sala, o kitoje Rogholmenas, 
pamatė įstabų vaizdą. Įlankoje, nuleidęs inkarą, stovėjo 
garlaivis, papuoštas vėliavėlėmis ir vimpelais, o tarp gar- 
laivio ir kranto nardė valtelės, prisėdusios jūreivių su mė- 
lynomis ir baltomis palaidinėmis. Uolėtam krante, kuris 
švietė rausvom spalvom nuo palaido špato, stovėjo būrelis 
ponų, o kiek atokiau orkestras, ir varinės dūdos neapsako- 

mai gražiai atrodė tamsių eglių fone. 

Mūsų irklininkai iš Hemsio, pasvarstę, ką anie ten ga- 
lėjo rasti, spustelėjo link uolos papėdės, kad kuo iš arčiau 
galėtų viską matyti ir girdėti. Ir staiga, kai jie jau buvo 
netoli susirinkusių, kažkas sušvilpė ore, rodos, tūkstančiai 
narų pakilo aukštyn, po to pasigirdo ūžesys lyg iš kalno 
gelmių ir taip sugriaudėjo, jog galėjai pamanyti, kad sala 
sprogo pusiau. 

— Kas per velniava! — Karlsonas tik tiek spėjo pasaky- 
ti, nes bemat aplink valtį pasipylė akmenų kruša, o su ja 
žvyro ir gargždo lietus. 

Ir tada ant kalno prašneko balsas; kalbėjo apie amatus 
ir verslus, apie didelius darbus, minėjo dar kažkokius sve- 
timus žodžius, kurių Hemsio žmonės nesuprato. 

Rundkvistui pasirodė, kad ten pamokslautojas, ir jis 
nusiėmė kepurę, bet Karlsonas tuoj pažino, jog kalba dire- 
ktorius. 

— Taip, mano ponai, — galiausiai pasakė direktorius. — 
Čia mes turime daug akmenų, ir aš noriu baigti savo kalbą 
palinkėjimais, kad jie visi pavirstų duona. 

— Bravo! 

Ir orkestras užgrojo maršą. Ponai, visiems klegant ir 
juokiantis, ėmė kopti žemyn į pakrantę, kiekvienas ranko- 
je nešdamasis po akmenuką. 

— Ką jūs čia veikiat su valtim! — vienas ponas su jūrei- 
vio uniforma užriko ant Hemsio vyrų, ilsinčių prie irklų. 

Šie nežinojo ką atsakyti, juk nemanė, kad blogai daro 
žiūrėdami iškilmių. 

— Hm! Čiagi patronas Karlsonas! — paaiškino direkto- 
rius Dythofas, priėjęs artyn. — Šių vietų šeimininkas, — 
supažindino jis. — Eime, papusryčiausit su mumis. 

Karlsonas nenorėjo patikėti savo ausimis, bet tuoj su- 
prato, jog kviečiamas rimtai, ir netrukus jau sėdėjo garlai- 
vio paskuigalio denyje prie padengto stalo, kokio dar kaip 
gyvas nebuvo matęs. Iš pradžių jis varžėsi, bet ponai atro- 
dė itin malonūs, netgi neleido jam nusirišti odinės pikyš- 
tės. O Rundkvistas ir Normanas gavo valgyti priekiniame 
denyje sykiu su garlaivio įgula. 

Puikesnio rojaus Karlsonas nė įsivaizduoti neįsivaizda- 
vo. Čia buvo valgių, kurių jis nė pavadinimų nežinojo, jie 

tirpo burnoje lyg medus, valgių, nuo kurių peršėjo gerklę 
kaip nuo degtinės, valgių įvairiausių spalvų; ir po šešis 
stiklus stovėjo pastatyta jam ir kitiems ponams; vynai bu- 
vo kvapnūs kaip gėlės ir saldūs kaip merginos pabučiavi- 
mas, vynai, nuo kurių nosį kuteno ir kojos linko, nuo kurių 
kilo ūpas juoktis. Ir visą tą laiką skambėjo nuostabi. muzi- 
ka, kuri tarpais gnaibė nosį, kad, rodės, ašaros pasipils, 
tarpais spaudė smilkinius, 0 protarpiais taip gera buvo 
visam kūnui, kad nors mirk. 

O kai viskas baigėsi, direktorius pasakė kalbą apie šių 
vietų šeimininką, pagyrė jį, kad nepadarė gėdos savo luo- 
mui ir neatsisakė protėvių amato dėl neaiškios naudos kito- 
je srityje, kur skurdas vaikšto ranka rankon su prabanga. 
Ir visi išgėrė į jo sveikatą. Karlsonas nesusigaudė, kada 
juoktis, o kada būti rimtam, bet matė, kad ponai juokiasi 
tada, kai, jo manymu, kalbama apie ką nors rimta, užtat ir 
jis juokėsi drauge. 

Po pusryčių žadėjo dar vaišinti kava bei cigarais, ir visi 
pakilo nuo stalo. Karlsonas, suminkštėjęs iš laimės, nuėjo 
į priekinį denį pažiūrėti, ar jo Vyrai pavalgę, bet tuoj jį 
šūktelėjo direktorius ir paprašė trumpam užeiti į kajutę. 

Įsivedęs į vidų, ponas Dythotas pasiūlė Karlsonui įsigy- 
ti keletą akcijų, girdi, šitaip jis sustiprinsiąs savo padėtį ir, 
reikalui esant, turėsiąs saloje didesnį autoritetą darbinin- 


kams. 0 
— Matot, kad aš čia nieko nesuprantu, — gynėsi Karl- 


sonas, kuris šiek tiek nutuokė apie biznio tvarką ir žinojo, 
kad niekada nereikia daryti sandėrio įkaušus. 

Tačiau direktorius jo nepaleido, ir po pusvalandžio 
Karlsonas jau turėjo keturiasdešimt akcijų po šimtą kronų, 
priklausančių lauko špato akcinei bendrovei „Igl', ir, be 
to, jam buvo tvirtai pažadėta revizoriaus asistento vieta. 
Karlsonas paprašė užrašyti tą žodį ant lapelio. Apie mokė- 
jimą už akcijas nebuvo kalbos; atsiskaitysią pamažu. 

Po to gėrė kavą, konjaką bei punšą su Bilinos? vande- 
niu, ir tik šeštą valandą Karlsonas susiruošė atgal. 

Lipant į valtį jam padavė trapą, bet jis nieko nesuprato, 
tik paspaudė jūreiviams rankas ir prašė apsilankyti, jei 
kada būtų saloje. 

Ir su savo keturiasdešimt akcijų bei kuponų išplaukė 
namo, pats sėdėjo prie vairo, įsikandęs regaliją, o tarp kojų 
pasistatęs pintinę punšo. 320 


Sugrįžęs stačiai kailyje netvėrė iš laimės, vaišino visus 
punšu netgi virtuvėje, rodinėjo akcijas, panašias į didžiu- 
lius banknotus; norėjo kviestis į svečius profesorių, o kai 
namiškiai neleido, pasakė, jog jis dabar revizoriaus asis- 
tentas ir ne blogesnis už tą vokietį muzikantą, kuris esąs 
nei labai mokytas, nei koks tikras profesorius. Jo planai 
buvo neaprėpiami; ketino steigti strimelių sūdymo akcinę 
bendrovę šcheruose, kviesti kubilius iš Anglijos, užsisa- 
kyti laivą druskos tiesiai iš Ispanijos! Ir vėl apsisukęs kal- 
bėjo apie protėvių amatą, apie žemės ūkį ir jo ateitį, dėstė 
savo būgštavimus ir viltis. Visi gėrė jo punšą, svaigo nuo 
tabako dūmų ir gražių svajonių apie šviesią Hemsio salos 
ateitį. 

Karlsonas skrajojo lyg su sparnais, ir jam apsisuko gal- 
va. Protėvių amatas atsidūrė paskutiniam plane, o kelionės 
į Rogholmeną pasidarė kasdieninės. Jis susipažino su val- 
dytoju, nuolat sėdėdavo jo verandoje ir gerdavo konjaką su 
Bilinos vandeniu, žiūrėdavo, kaip darbininkai skaldo ak- 
menis ir išiminėja kvarco gyslas, kurios buvo didžiausia 
kliūtis špatui apdirbti. Valdytojas, iki tol buvęs kasyklos 
bosas, išmintingas žmogus, žinojo, kad reikia sutarti su ak- 
cininku ir revizoriaus asistentu, o kaip specialistas nutuo- 
kė, ar ilgai gali veikti įmonė. 

Kasykla saloje darė aiškios įtakos tiek moralinei, tiek 
fizinei Hemsio gyventojų būklei, o trisdešimt nevedusių 
darbininkų taip pat daug ką reiškė. 

Nebeliko ramybės. Rogholmene per dienų dienas dun- 
dėjo ir poškėjo; įlankoje ūkavo garlaiviai; atplaukusios 
jachtos iškeldavo į krantą daugybę jūreivių. Vakarais dar- 
bininkai atsibelsdavo į Hemsio salą; slankiodavo aplink 
šulinį ir tvartus; lįsdavo prie mergų; darydavo šokius; ger- 
davo su bernais, o kartais mušdavosi. Samdiniai lėbaudavo 
naktimis, ir dieną iš jų nebūdavo jokios naudos; užmigdavo 
pievoje, knapsėdavo prie viryklės. Retkarčiais apsilanky- 
davo ir valdytojas. Tada kaisdavo kavą, o kadangi tokį 
poną buvo negražu vaišinti degtine, namuose visad reikė- 
davo turėti konjako. Bet užtat buvo galima parduoti žuvį ir 
sviestą, ir pinigai plaukte plaukė, gyvenimas pagerėjo, 
dažniau pasirodydavo mėsos ant stalo. 

Karlsonas pradėjo pamažėle tukti, per dienas vaikščio- 
jo kauštelėjęs, nors ir nepersigerdavo, ir vasara prabėgo 
jam kaip ištisa šventė, savo laiką jis dalino municipaliteto 

reikalams, išvykoms į kasyklą ir aplinkos gražinimui na- 
muose. 

Rudenį aštuonias dienas buvo išvažiavęs budėti prieš- 
gaisrinėje tarnyboje, o kai grįžo, senoji sunerimusi pradė- 
jo pasakoti, kad Rogholmene, matyt, kažkas atsitikę. Jau 
keturios dienos ten esą tylu; nei sprogimų negirdėti, nei 
garlaivių švilpukų. Namie visi buvę užsiėmę kūlimu, todėl 
neturėję kada aplankyti kasyklos. Valdytojas taip pat ne- 
pasirodęs nė sykio, o darbininkai irgi nustoję slankioti 
vakarais po salą. Tikriausiai kažkas bus atsitikę. Norėda- 
mas kuo greičiau sužinoti, Karlsonas liepė kinkyti, jo žo- 
džiais tariant, ir susiruošė plaukti į Rogholmeną. Valtį jis 
buvo nusidažęs baltai su mėlynais krašteliais; kad pats at- 
rodytų įspūdingiau prie vairo, su senos užuolaidos virve 
prisitaisė skrysčius, todėl dabar galėdavo vairuoti atsitie- 
sęs, o Rundkvistą ir Normaną išmokė irkluoti kaip tikrus 
jūreivius, užtat gražu būdavo pažiūrėti į.juos plaukiančius. 

Smalsumo ir baimės skatinami, spaudė iš visų jėgų ir, 
atsidūrę prie Rogholmeno, stačiai apstulbo nuo nykumos. 

Čia buvo tylu kaip išmirę, niekur nematyti nė gyvos 
dvasios. Jie priplaukė prie kranto ir per akmens skaldą nu- 
sigavo iki kasyklos. Valdytojo trobelės nebuvo; visi įran- 
kiai ir prietaisai išgabenti; tiktai kazarmės, kaip buvo vadi- 
nami barakai, tebestovėjo vietoje, bet iškraustyti ir nunio- 
koti, viskas, ką buvo galima pajudinti, išlupta: durys, 
langai, suolai, gultai. 

„ — Man regis, kad jie išnešė kudašių! — pasakė Rundk- 
vistas. 

— Taip atrodo! — pritarė Karlsonas ir vėl liepė kinky- 
ti, bet šį sykį į Dalario salą, kur tikėjosi rasti paliktą pašte 
laišką. 

Ir iš tiesų, čia buvo didelis laiškas nuo direktoriaus ir 
jame paaiškinta, jog-bendrovė nustojusi veikti, mat žaliava 
esanti niekam tikusi. O kadangi keturių tūkstančių skola 
Karlsonui sudaranti tą pačią sumą kaip keturiasdešimt ak- 
cijų, kurioms jis pasirašęs, bet nesumokėjęs, taigi nebesą 
daugiau jokių nesuvestų sąskaitų tarp bendrovės ir aukš- 
čiau paminėtojo Karlsono. 

„Vadinas, nušvilpė keturis tūkstančius, — pagalvojo 
Karlsonas. — Et, džiaukis tuo, ką turi“. 

Ir kaip tikras jūros paukštis, nors buvo kilęs iš žemyno, 
gerai pasipurtė ir vėl liko sausas, o dar sausesnis pasijuto, 
kai postskriptume pasiskaitė, jog visas likęs turtas Roghol- 
mene priklausąs Hemsio šeimininkams, jei tik šie panorė- 
sią jį išsigabenti. 

Nuleidęs galvą grįžo Karlsonas iš šitos kelionės, nete- 
kes krūvos pinigų ir savo garbingo titulo. Gustenas dar 
mėgino užberti druskos ant žaizdų ir smulkiau iškvosti, 
bet Karlsonas numojo ranka į viską. 

— Et, būta čia kokių šnekų. Neverta nė burnos aušinti. 

O rytojaus dieną jau su savo trim pagalbininkais dirbo 
išsijuosę, barža gabeno iš salos lentas ir čerpes. Ir, kur bu- 
vęs, kur nebuvęs, bemat prie įlankos susikalė vieno kamba- 
rio ir virtuvės namelį, ir dar tokioje vietoje, kuri niekam 
nė į galvą nebuvo atėjusi — iš čia buvo labai gražiai matyti 
kaimas ir fiordas. 

Prabėgo vasara, 0 su ja ir šviesios svajonės. Artėjo žie- 
ma, oras pasidarė sunkus, mintys niūresnės, ir tikrovė įga- 
vo naują pavidalą, vieniems jaukesnį, kitiems rūstesnį. 


SEPTINTASIS SKYRIUS 


Karlsono svajonės išsipildo; 
sekreteras gerai saugomas, 

bet ateina testamento vykdytojas 
ir perbraukia viską 


Karlsono santuoka, nors ir trumpa, nebuvo itin laimin- 
ga, kaip paprastai sakoma. Žmona jau senyva, nors ir ne 
visai sukriošusi, o Karlsonas kaip tik įžengė į pavojingąjį 
amžių. Jam suėjo keturiasdešimt metų, o iki šiol jis plūkėsi 
dėl duonos kąsnio ir savo ateities, mergina, kurios geidė, 
ne jam teko. Ir štai dabar, kai pasiekė savo tikslą ir galėjo 
ramiai Žiūrėti į ateitį, jo kūnas pradėjo maištauti, gal netgi 
labiau kaip iki šiol, nes paskutiniu metu neturėjo sunkaus 
darbo, o turbūt dar ir dėl to, kad maitinosi sočiau, negu de- 

rėjo. Užtat, sėdėdamas šiltoje virtuvėje ir sekiodamas aki- 
mis jauną Klaros figūrą, pradėdavo nebesuvaldyti minčių. 
Čia įsmeigdavo į ją žvilgsnį, čia vėl nuleisdavo, čia bėgio- 
davo akimis, čia vėl stabteldavo. Galų gale mergina taip 
įstrigo į akį, kad kur eidavo, ten ją matydavo. Bet ir dar kai 
kas žiūrėjo, tik ne į merginą, o į tas akis, kurios ją perse- 
kiojo, ir kuo ilgiau žiūrėjo, tuo tarėsi daugiau matanti, ro- 
dės, lyg miežis užaugo, kuris pūliavo ir skaudėjo. 

Buvo kelios dienos iki Kalėdų. Sutemo vakaras, bet pa- 
tekėjo mėnulis ir skaisčiai nušvietė apsnigtas egles, žvil- 
gančią įlanką ir baltus laukus. Pakilo žvarbus žiemys ir 
ėmė pustyti sausą sniegą. Virtuvėje Klara kūrė duonkepę, 
o Loten geldoje minkė tešlą. 

Karlsonas sėdėjo kampe prie spintos, rūkė pypkę ir 
murkė kaip katinas šilumoje; jo akys tebežaidė savo žaidi- 
mą, užkaisdavo ir imdavo žvilgėti, įsistebeilijusios į baltas 
Klaros rankas, kyšančias iš palaidinukės. 

— Gal tu pirma pasimilši, o tada išsišluosim? — paklau- 
sė Loten. 

— Gerai, — atsakė Klara ir, padėjusi semtuvėlį ir šluo- 
tą, apsivilko skrandutę. Paskui užsidegė žibintą ir išėjo. 
Vos tik ji dingo už durų, Karlsonas taip pat atsikėlė ir nuse- 
kė paskui. 

Netrukus iš kambario įėjo senoji ir paklausė, kur Karl- 
sonas. 

— Nuėjo paskui Klarą į tvartą, — atsakė Loten. 

Nieko nelaukdama, senoji irgi pasiėmė žibintą ir taip 
pat išėjo. 

Lauke pūtė šiurpus vėjas, bet ji nepanoro grįžti atgal ir 
ką nors apsivilkti, nes iki tvarto tik keliolika žingsnių. Kie- 
me buvo slidu, vėjas lyg miltus gainiojo sniegą, bet ji tuo- 
jau atsidūrė tvarte ir nuėjo tiesiai į šiltą karvidę. Sustojusi 
ėmė klausytis ir išgirdo avių garde kažką šnabždantis. Sil- 
pnoje mėnesienos šviesoje, kuri skverbėsi pro voratink- 
liais ir šieno dulkėmis aptukusį langelį, ji matė kaip karvės 
atsigręžusios Žiūri į ją savo didelėmis, tamsoje žalsvai spin- 
dinčiomis akimis. Čia pat stovėjo suolelis ir melžtuvė. Bet 
ne juos ji troško pamatyti, o visai ką kita, ko verčiau nie- 
kad kaip gyva nematytų; tą, kas ją viliojo kaip bausmės re- 
ginys ir gąsdino kaip mirtis. 

Tada ji perlipo šiaudų kupetas ir per karvidę nuėjo į 

avių tvartą. Čia buvo tamsu ir tylu; ant žemės stovėjo užge- 
sintas žibintas, bet dagtis dar teberūko. Avys bruzdėjo, 
šlamindamos sausas šakeles. Ne,.ne jas ji norėjo pamatyti. 
Tada patraukė toliau iki vištidės, kur, matyt, ką tik paža- 
dintos, vištos katėjo ir grūdosi ant laktų. 

Lauko durys buvo atviros, ir ji vėl išėjo į mėnesieną. 
Ant sniego matėsi dviejų porų apavo pėdsakai, vieni ma- 
žesni, kiti didesni, šešėlyje melsvi, jie ėjo link ganyklos 
tvoros; vartai buvo atkelti. Senoji žingsniavo paskui, lyg 
kieno tempiama, pėdos sniege atrodė tarsi grandinės, o ji 
prie jų prirakinta, ir dabar kažkokia nematoma vieta miške 
vilko į save. 

Ją traukė ir traukė tolyn, traukė į tą pačią ganyklą, pro 
tą pačią lipynę, po tais pačiais lazdynais, kur ji kitados, 
šiurpų vakaro metą, išgyveno skaudžią akimirką ir niekada 
nenorėjo prisiminti. Dabar lazdynai buvo nuogi, tik su nau- 
jais pumpurėliais, mažyčiais kaip kopūstinio drugelio ler- 
vos, rudi sudžiūvę ąžuolų lapai šiugždėjo vėjyje, bet tokie 
reti, kad pro juos galėjai matyti žvaigždes ir žalsvai juodą 
dangų. 

Ir tos grandinės niekaip nesibaigė; vingiavo tolyn po 
eglėmis, kurios žėrė sniegą ant jos žilų išslinkusių plaukų, 
kai tik per arti prieidavo, drėbė ant languotos liemenės, 
dulkė ant kaklo ir nugaros, tirpo ir šaldė. 

Pėdos vedė ją vis gilyn ir gilyn į mišką, kur išgąsdino 
kurtinys, pakilęs nuo šakos, paskui į kimsyną, kur lingavo 
kupstai, per tvoras, kurios braškėjo užkopus ant lipynės. 

Vis dvi ir dvi poros bėgo pėdsakų, vieni mažesni, kiti 
didesni, greta kiti kitų, tarpais susiliedami, rodės, kad šo- 
ko; per ražienas, kur vėjas kone plikai buvo išpustęs snie- 
gą, per akmenų šūsnis ir griovius, žaginių krūvas ir užtva- 
ras nuo vėjo. 

Senoji nežinojo, kiek laiko eina, stingte stingo galva, ji 
kaišiojo liesas raudonas rankas už ančio, apsisukdama pūtė 
jas. Norėjo gręžtis, bet jau buvo per vėlu, kelias atgal buvo 
toks pat ilgas kaip ir į priekį. Užtat keliavo toliau, pro dre- 
bulyną, kur nenubyrėję lapai tirtėjo lyg nuo šalčio, šiaurės 
vėjo blaškomi; ir pagaliau priėjo prie lipynės. Skaisčiai ir 
aiškiai švietė mėnesiena, ir ji tuoj pamatė, kad čia jų sėdė- 
ta. Įžiūrėjo ant sniego Klaros sijono ir skrandutės atspaudą. 

Vadinasi, čia! Čia! Jai suvirpėjo pakinkiai, sustingo visa, 
lyg kraujas būtų pavirtęs į ledą, užkaito, lyg gyslomis būtų 
tekėjęs verdantis vanduo. Galutinai išvargusi atsisėdo ant 
lipynės ir verkė, klykė, bet paskui staiga nusiramino, per- 
lipo per tvorą. Kitapus tvoros žvilgėjo juoda įlanka, 0 toli 
priešais ji matė vieną žiburį troboje, kitą tvarte. Pūtė ledi- 
nis vėjas, rodės, kiaurai nugarą košė, draskė plaukus ir 
lipino šnerves; ji pasileido protekiniais ant ledo, čiūžtelėjo 
sliduma, išgirdo šnarant nendres, traškant po kojomis, par- 
virto užkliuvusi už įšalusios bujos; atsikėlė ir vėl ėmė bėg- 
ti, tarsi mirtis būtų ją vijusi ir deginusi nugarą; pasiekė 
kitą krantą, bet įlūžo į ledą, kuris čia buvo aptraukęs dum- 
bliną pakraštį ir dabar poškėdamas suskeldėjo nuo jos svo- 
rio. Ji jautė, kaip šaltis kyla kojomis, bet nedrįso šauktis 
pagalbos, kad kas nors atėjęs neimtų klausinėti, kur ji buvo. 
Kosėdama, kad, rodės, krūtinė plyš, išsikapanojo ji iš eke- 
tės, šiaip taip parsigavo į kiemą, paskui tiesiai į vidų ir į 
lovą, atsigulusi paprašė Loten užkurti ugnį ir užkaisti šei- 
vamedžio arbatos; ir nesikėlė. 

Paprašė nuvilkti drabužius, užkloti antklode ir avių kai- 
liais, įmesti į krosnį stambesnių pliauskų, bet vis tiek dre- 
bėjo iš šalčio. Paskui liepė pašaukti Gusteną, kuris sėdėjo 
virtuvėje. 

— Ar negaluoji, mama? — paklausė jis ramiai kaip vi- 
sada. 

— Taip, sergu, — atsakė senoji šnopuodama, — ir jau 
nepasitaisysiu. Užrakink duris ir nueik prie sekretero. Rak- 
telis ant lentynos už parakinės, tu žinai! 

Gustenas susirūpinęs pakluso. 

— Nuleisk stalelį, atsidaryk trečią stalčiuką iš kairės ir 
išimk tą didelį voką... Taip... Įmesk į ugnį. 

Gustenas padarė kaip lieptas, netrukus popierius užsi- 
liepsnojo ir sudegė. 

— Uždaryk krosnies dureles, mano vaike, ir užrakink 
sekreterą! Pasiimk raktą! Sėsk čia ir paklausyk manęs, ry- 
toj aš jau nieko negalėsiu pasakyti. 

Gustenas atsisėdo, nusiverkė, nes suprato, kad rimti 
reikalai. 

— Kai aš užmerksiu akis, paimk tėvo antspaudą, tu jį 
pats turi, ir užantspauduok visas spynas, kol atvyks kas 
nors iš teismo. 

— O Karlsonas? — sudvejojęs paklausė sūnus. 

— Jisai gaus išimtinę; šito jam niekas negali nuginčyti; 
bet daugiau nieko; o jei pasisektų atsipirkti jo dalį, tuo ge- 
riau! Tesaugo tave dievas, Gustenai; aišku, galėjai daly- 
vauti sutuoktuvėse; bet, matyt, žinojai, ką darai. O dabar, 
kai aš iškeliausiu, būk protingas. Nereikia man nei štoio, 
nei sidabro lentelės prie grabo, verčiau paimk tokį geltoną, 
beicuotą, kur parduoda Šliuzo aikštėje", ir žmonių daug ne- 
reikia; tik norėčiau, kad varpai skambintų, o jei pastorius 
sumanytų tarti kokį žodį, tegul taria, atiduok jam jūrų pu- 
tos pasidabruotą tėvo pypkę, o žmonai pusę avino; o paskui, 
Gustenai, žiūrėk, kad vestum; susirask merginą, kuri tau 
patiks, ir mylėk ją, bet rinkis sau lygią, o jei dar pinigų 
turės, irgi ne bėda; tik neimk iš prastuolių; jie apės kaip 
utėlės; tokiam su tokiu ir šneka kitokia. O dabar paskaityk 
man mažumėlę, gal kartais užmigsiu. 

Atsivėrė durys, ir įslinko Karlsonas, romutis, bet drą- 
sus. 

— Ar tu sergi, Ana Eva? — trumpai tepaklausė jis. — 
Tada siųsim daktaro. 

— Nereikia, — atsakė senoji ir nusigręžė į sieną. 

Karlsonas nuuodė, kas yra, ir norėjo susigerinti. 

— Ar tu pyksti ant manęs, Ana Eva? Et, argi verta pykti 
dėl kokio menkniekio! Gal nori, aš tau paskaitysiu? 

— Nereikia! — tai buvo visas jos atsakymas. 

Karlsonas pastebėjo, kad čia nieko daugiau nepadarys, 
o tuščiai aušinti burnos nemėgo, todėl pasidavė likimo va- 
liai ir atsisėdo ant kanapos laukti. Kadangi jo popieriai 
buvo sutvarkyti, o senoji nenorėjo ar neturėjo jėgų ką nors 
aiškinti, nematė ir jis reikalo ką nors pridurti; o su Gustenu 
dar spės vėliau pasišnekėti. Kviesti gydytoją niekam ne- 
atėjo į galvą, žmonės buvo pratę mirti patys vieni, o be to, 
visi ryšiai su žemynu buvo nutrūkę. 

Dvi paras jie sergėjo kambarį ir kits kitą, ir kai vienas 
užmigdavo ant kėdės ar kanapos, antrasis irgi nusnausdavo 
primerkęs akį. Bet vos tik kuris subruzdėdavo, tuoj pašok- 
davo ir antrasis. 

Kūčių rytą ponia Karlson mirė. 

Gustenui pasirodė, kad tik dabar buvo perkirpta virkš- 
telė, jungianti jį su motina; tik dabar atsiskyrė nuo jos ir 
tapo savarankiškas žmogus. Užmerkęs senajai akis ir paki- 
šęs po smakru psalmyną, kad burna neįdubtų, Gustenas 

Karlsono akivaizdoje uždegė žvakę, paėmė antspaudą, lako 
ir užantspaudavo sekreterą. 

Tramdomos aistros sukilo; Karlsonas priėjo ir nugara 
užstojo sekreterą. 

— Klausyk, vaike, ką tu čia darai? — paklausė jis. 

— Aš jau nebe vaikis, — atsakė Gustenas, — aš dabar 
Hemsio ūkio šeimininkas, o tu esi išimtininkas. 

— Ką gi, tada būsim du šeimininkai! — tąrė Karlsonas. 

Gustenas nusikabino nuo sienos šautuvą, atlaužė gaidu- 
ką, kad net užtaisas pasirodė, krestelėjo buožę ir užriko 
pirmą kartą savo gyvenime: 

— Lauk! O dar nudėsiu! 

— Grasiniė 

— Taip, kol nėra liudininkų! — atsakė Gustenas, matyt, 
šio to išmokęs belėbaudamas su įstatymų žinovais. 

Tai buvo rimtas įspėjimas, ir Karlsonas jį suprato. 

— Palauk dar, kol bus dalybos, — pasakė ir išėjo į vir- 
tuvę. 

Kūčios buvo liūdnos šiais metais. Namuose lavonas, o 
jokios vilties nei žinią kam pasiųsti, nei karstą su įkapėmis 
pargabenti; snigo ir snigo be paliovos, per užutekius bei 
fiordus nei pervažiuoti, nei perplaukti neįmanoma; apie 
"valtį nebuvo ko galvoti, vanduo pavirtęs į ledo buzą, nei 
pairkluosi, nei pereisi. 

Karlsonas ir Fludas, kaip dabar Gustenas liepė jį vadin- 
ti, šalinosi vienas kito, sėdėdami prie stalo nepersitardavo 
nė žodžiu. Namuose buvo netvarka, niekas nenorėjo imtis 
darbo, tikėjosi, jog kitas padarys, užtat daug kas liko nepa- 
daryta. 

Atėjo pirmoji Kalėdų diena, pilka, apniukusi, vėl snigo. 
Nusigauti į bažnyčią buvo taip pat neįmanoma, kaip ir bet 
kur kitur; užtat Karlsonas perskaitė pamokslą virtuvėje. 
Namuose gulėjo numirėlis, užtat jokie Kalėdų džiaugsmai 
niekam nerūpėjo. Valgiai pataisyti atmestinai, vis pavėluo- 
tai, namiškiai buvo nepatenkinti. Lyg koks slogutis kama- 
vo visus, o kadangi senoji buvo paguldyta troboje, šeimy- 
nykščiai grūdosi virtuvėje. Rodės, pilni namai nakvyninin- 
kų, kai nevalgė ir negėrė, miegojo, kas ant kanapos, kas ant 
lovos; sulošti kortomis ar patampyti armoniką niekam ne- 
kilo ranka. 

Antroji Kalėdų diena atėjo ir praėjo tokia pat sunki, to- 
kia pat nuobodi; bet dabar jau Fludas neteko kantrybės. 
Matydamas, jog ilgiau laukiant gali būti didelių nemalonu- 
mų, nes lavonas jau pradėjo irti, jis nusivedė Rundkvistą 
į pašiūrę ir sukalė karstą, kurį paskui nudažė geltonai; 0 
velionę aprengė tuo, ką galėjo rasti namuose. Šitaip atėjo 
penkta diena. Kadangi oras nė neketino pasitaisyti, o toks 
pat galėjo užtrukti dar porą savaičių, numirėlę reikėjo žūt 
būt nugabenti į bažnyčią ir tada palaidoti. Dėl to buvo nu- 
leista į vandenį didelė žvejų valtis, ir vyrai visi lig vieno 
susitaisė į kelionę, pasiėmę roges, laužtuvus, kirvius ir viI- 
vių. Šeštos dienos anksti rytą leidosi į pavojingą žygį. Tar- 
pais pasitaikydavo atviro vandens ruožas, tada irkluoda- 
vo; čia vėl fiordas būdavo užšalęs, tada tekdavo užsikelti 
valtį ant rogių ir tempti; blogiausia būdavo, kai įsiveldavo 
į ižą, tada irklai teliūškuodavo vietoje, o valtis pasistūmė- 
davo vos keletą sprindžių; tarpais atrodydavo verčiau pir- 
ma laužtuvais bei kirviais prasiskinti kelią, bet jei kuris 
užsižiopsojęs būtų nužengęs ant plono leduko, paplauto 
srovės, tam būtų buvę galas. 

Atėjo kone pavakarys, o jie neištaikė valandėlės nei 
pavalgyti, nei atsigerti, reikėjo įveikti paskutinį fiordą. 
Kiek akis užmatė, baltavo bekraštė sniego plynė, vienur 
kitur paįvairinta mažučių apvalių kauburėlių, tai buvo 
užsnigtos uolėtos salelės; rytinis dangaus kraštas juoduote 
Juodavo ir pranašavo sniegą; nuo jūros, plakdamos spaI- 
nais, grįžo į krantą varnos ieškoti nakvynės; tarpais kažkas 
sugrumėdavo po ledu lyg prieš atodrėkį, o toli jūros pusėje 
sustugdavo ruonis. Iš rytų šono fiordas siekėsi su atvira 
jūra, bet vandens nebuvo matyti. Vis dėlto keista atrodė, 
kad čia klykavo ledinės antys, bet kadangi jie dvi savaites 
nebuvo nieko girdėję iš žemyno, todėl ir nežinojo, ar ŠVy- 
turiai jau užgesinti, bet neabejojo, kad tarp Kalėdų ir Nau- 
jųjų metų jie nedega. 

— Šitaip mes niekada nenusikapstysim! — prašneko 
Karlsonas, kuris iki šiol beveik visą laiką tylėjo. 

— Nusikapstysim, — pasakė Fludas, įrėmęs petį į ro- 
ges. — Bet pirma turim sustoti Žuvėdrų saloje ir šiek tiek 
užkąsti. 

Ir jie pasuko link uolėtos salelės vidury fiordo. 

Vis dėlto salelė pasirodė esanti toliau, negu manyta, ir 
kuo artyn, tuo labiau keitėsi jos pavidalas, bet galų gale ji 
jau buvo tik už kokio kabeltovo. 

— Antai properša! — sušuko Normanas, einantis stebė- 
tojo pareigas. — Sukit į kairę. 

Rogės pasuko į kairę, paskui vėl į kairę ir pagaliau ap- 
lenkė salelę ratu. Nuo paskutinės saulės šilumos ar nuo šil- 
tų povandeninių srovių salelę supo atviras vanduo, ir į ją 
neįmanoma buvo patekti, bent jau su rogėmis. Pradėjo 
temti, žūt būt reikėjo ką nors sugalvoti, ir Fludas, apsiėmęs 
vadovauti manevrui, tučtuojau išdėstė šturmo planą — val- 
tį nustumti į vandenį, o visiems staiga šokti į ją ir čiupti 
irklus. Kaip nuspręsta, taip padaryta. 

— Viens, du, trys! — sukomandavo Fludas. 

Rogės įsibėgėjo, valtis nusprūdo, pakrypo, ir karstas 
įsmuko į vandenį. 

Fludas ir Karlsonas persigandę užmiršo įšokti į valtį, 
nes jie sėdėjo paskuigalyje, ir liko bestovį ant ledo, o Nor- 
manas su Rundkvistu suskubo laiku. Karstas buvo nesan- 
dariai sukaltas, pribėgo vandens ir nugrimzdo, susirūpinę 
savim nė vienas neturėjo kada apie ką kita galvoti. 

— Tučtuojau reikia eiti į kleboniją! — įsakė Fludas, 
kuris šiandien kur kas daugiau veikė, negu mąstė. 

Karlsonas bandė atkalbinėti, bet kai Gustenas paklausė, 
ar Manąs, jog geriau visą naktį prastovėti ant ledo, nebetu- 
rėjo ko pasakyti, matė, kad nėra jokios vilties nusigauti į 
salelę. 

Tuo tarpu Rundkvistas su Normanu išlipo iš valties ir 
ėmė kalbinti juos, kad nesiskirtų, bet Fludas tik mostelėjo 
ranka atsisveikindamas ir parodė į pietus, kur buvo klebo- 
nija. 

Ilgą laiką Karlsonas ir Fludas keliavo tylėdami; Guste- 
nas pirma, bandydamas laužtuvu ledą, o Karlsonas įkandin, 
pasistatęs apykaklę, be galo susikrimtęs dėl savo žmonos 
staigios ir graudžios mirties ir neabejodamas, kad už tai 
bus jis pakaltintas. 

Po pusvalandžio žygio Gustenas sustojo atsipūsti; pas- 
kui nužvelgė salas ir pakrantes, mėgindamas atspėti, kur 
jie yra. 

— Velniai griebtų, bene paklydom? — burbtelėjo ji- 

sai. — Čia ne Žuvėdrų sala, ji turėtų būti tenai. — Ir jis pa- 
rodė į rytus. — Čia štai Svetingos Akies pušis. 

Pailgoje salelėje, ant kauburėlio, buvusioje miško kir- 
tavietėje, stypsojo vienintelė pušis, teturinti vos dvi šakas 
ir panaši į optinį telegrafą, rodantį žvejams kelią, ir šiaip 
ženklas vietovei pažinti. 

— O antai Vergų šcheras. 

Jis kalbėjo pats sau ir vis purtė galvą. 

Karlsonas išsigando, nes šcheruose visai nesusigaudė ir 
aklai pasitikėjo Gusteno nuovoka. Tuo tarpu Fludas, matyt, 
susiorientavo, pakeitė kursą ir patraukė į pietus. 

Per tą laiką sutemo, bet sniegas truputį švietė ir galėjai 
šį tą matyti; jie nesikalbėjo, tačiau Karlsonas stengėsi nie- 
kaip neatsilikti nuo savo keliavedžio. 

Ūmai šisai sustojo ir ėmė klausytis. Neįgudusi Karlsono 
ausis negirdėjo nieko, bet Gustenas lyg suvokė neaiškų 
ūžesį rytuose, kur buvo pakilęs debesis, žymiai didesnis ir 
juodesnis už miglą, dunksančią palei horizontą. 

Jie truputį pastovėjo, kol Karlsonas išgirdo artėjant 
silpną šniokštimą ir dundesį. 

— Kas čia? — paklausė jis, traukdamasis prie Gusteno. 

— Jūra! — atsakė šisai. — Po pusvalandžio atūš rytų 
vėjas su sniego pūga, ir blogiausia bus, jei lūš ledas. Tada 
pats velnias žino, kas mūsų laukia. Reikia skubėti! 

Jis pasileido protekine, o Karlsonas iš paskos; sniegas 
vėlėsi ant kojų, o dundesys tartum vyte vijosi. 

— Dabar mums galas! — riktelėjo Gustenas ir sustojęs 
mostelėjo į žiburį, spingsintį pietryčiuose už salos. — Švy- 
turį uždegė, matyt, jūra laužia ledus! 

Karlsonas nesuprato pavojaus, bet nujautė, jog kažkas 
prastai, jei Gustenas išsigando. 

Galų gale rytų vėjas pasivijo, ir už kelių žingsnių jie pa- 
matė atslenkant sniego sieną, panašią į tamsią uždangą, o 
netrukus užgriuvo sniegas, tankus tankus ir juodas kaip an- 
glis. Aplink pasidarė visai tamsu, ir blaUsus švyturio žibu- 
rėlis, kuris dar ką tik mirkčiojo tarsi netikra saulė ir rodė 
jiems kelią, galutinai užgeso. 

Gustenas dūmė ristele, o Karlsonas iš paskutiniųjų sten- 
gėsi neatsilikti; bet jis buvo aptukęs ir neilgai užteko jėgų, 
tuoj priduso, prašė Gusteną stabtelti, bet šis anaiptol neno- 

rėjo aukotis ir bėgo, bėgo, lyg nuo mirties. Karlsonas stva- 
rstė jį už skverno, prašė, maldavo, kad jo nepaliktų, žadė- 
jo jam aukso kalnus, linkėjo palaimos ir grasino pražūčia, 
bet niekas nepadėjo. 

— Kiekvienas už save, o dievas už mus visus! — atsa- 
kė Gustenas ir paprašė Karlsoną atsitraukti per keletą žin- 
gsnių, nes girdi, lūšiąs ledas. 

Matyt, taip ir buvo, nes užpakalyje vis labiau ir labiau 
dundėjo, ūžesys slinko artyn taip aiškiai, kad buvo girdėti, 
kaip bangos dūžta į pakrančių ledą ir klykauja prižadintos 
žuvėdros bei kirai. 

Karlsonas žiopčiojo, šnopavo, o tarpas tarp jo ir Guste- 
no vis didėjo ir galiausiai jis jau vienas bėgo per tamsą. 
Paskui staiga sustojo, paieškojo pėdsakų, tik nieko nepa- 
matė; šūktelėjo, bet niekas neatsiliepė. Čia buvo vienatvė, 
tamsa, šaltis, vanduo, ir su jais drauge — mirtis. 

Baimės suimtas, jis vėl pasileido bėgti, taip lėkė, kad 
matė, kaip snaigės liekasi, nors krito į tą pačią puse, tada 
vėl suriko. 

— Eik pavėjui ir vakaruose prieisi sausumą! — pasi- 
girdo tolstantis balsas tamsoje, o netrukus visai dingo. 

Bet Karlsonas jau neturėjo jėgų bėgti, visai nusiminęs 
žengė vis lėčiau ir lėčiau, nė kiek nemėgindamas priešintis 
ir girdėjo, kaip jį vejasi jūra, dunda, šnypščia, staugia, lyg 
pasileidusi į naktinę medžioklę. 


* 


Pastorius Nurdstriomas atsigulė vakare aštuntą valan- 
dą, lovoje paskaitė „Vyskupystės laikraštį“ ir po to kietai 
užmigo. Tačiau vienuoliktą valandą pajuto, kad žmona 
kumšėja į pašonę ir šaukia. 

— Erikai! Erikai! — išgirdo jis pro miegus. 

— Kas čia dabar, ko gi neduodi miegoti? — sumurmėjo 
ne visai pabudęs. 

— Neduodu! Argi aš neduodu! 

Nenorėdamas ilgai aiškintis, pastorius tuoj pripažino, 
kad ji miegoti netrukdo, užbraukė degtuką ir paklausė, kas 
atsitiko. 

— Kažkas šaukia sode! Ar tu negirdi? 

Pastorius pasiklausė ir užsidėjo akinius, gal geriau gir- 
dės. 

— Dievaži, kaip kažin ką! Kas... tai galėtų būti? 

— Nueik ir pažiūrėk! — atsakė žmona ir dar sykį kumš- 
telėjo jam į pašonę. 

Pastorius apsimovė kelnes, apsivilko skrandą, įsispyrė į 
botfortus, nusikabino nuo sienos šautuvą, užtaisė ir išėjo. 

— Ei, kas ten? — šūktelėjo jis. 

— Fludas! — atsiliepė duslus balsas už alyvų krūmo. 

— Koks nelabasis tave atnešė šitokiu laiku! Bene seno- 
ji miršta? 

— Dar blogiau! — silpnu balsu tarė Gustenas. — Mes ją 
pametėm! 

— Pametėt? 

— Taip, jūroje pametėm. 

— Dievaži, eikš į vidų, ko gi tu stovi šaltyje! 

Žvakės šviesoje Gustenas atrodė lyg kiaušinio kevalas, 
visą dieną buvo nevalgęs ir negėręs, o be to, ėjo lenktynių 
su rytų vėju. Skubomis išklausęs, kas atsitiko, pastorius 
nuėjo pas žmoną ir po audros, trukusios keletą minučių, ga- 
vo raktą nuo tam tikros spintos virtuvėje, kur ir nusivedė 
savo svečią iš sudužusio laivo. Netrukus Gustenas sėdėjo 
prie didelio virtuvės stalo, pastorius atnešė degtinės, padė- 
jo lašinių, vyniotinio, duonos ir prašė išalkėlį vaišintis. 

Paskui pradėjo tartis, kaip reikėtų padėti tiems, kurie 
dar tebebuvo jūroje. Eiti vidury nakties ir kelti žmones — 
tuščias vargas; kurti laužus krante — pavojinga, jie galėjo 
suklaidinti laivus, žinoma, jeigu atšvaitai prasiskverbtų 
pro miglą. 

Bernams saloje tikriausiai negrėsė pavojus, daug blo- 
giau buvo Karlsonui. Gustenas nė kiek neabejojo, kad fior- 
de atsirado properša, ir Karlsonas šitaip gavo galą. 

— Atrodo, kad bus atsiėmęs už savo darbelius, — pasa- 
kė jisai. 

— Klausyk, Gustenai, — nutildė jį pastorius Nurdstrio- 
mas, — man regis, kad jūs nedorai elgėtės su Karlsonu, ir 
nežinau, ką turi galvoje, minėdamas jo darbelius. Kaip at- 
rodė jūsų namai, kai jis atėjo? Ar ne jis pastatė ant kojų 
tavo ūkį“ Ar neparūpino vasarotojų, ar nesurentė tau nau- 
jos trobos? O kad vedė našlę, tai kas, juk ji pati jo norėjo; 

ir kad prašė parašyti testamentą, čia irgi ne nuodėmė, ko- 
dėl jam nepamėginus, o kad parašė, čia jau jos nepagalvo- 
ta. Karlsonas buvo apsukrus vaikinas ir darė viską, ką tu 
gal norėjai padaryti, bet nesugebėjai! Ar ne? Argi nepra- 
šei, kad aš tau išpirščiau Ovasos našlę su aštuoniais tūks- 
tančiais riksdalerių? Ne, Gustenai, paklausyk manęs, ne- 
būk per daug griežtas, įsidėmėk: žmonės kitaip galvoja 
negu tu! 

— Žinoma, bet vis tiek jis nuvarė į kapus mano motiną, 
ir šito aš niekada neužmiršiu. 

— Et, niekai, tuoj užmirši, kai tik su žmona į vieną lovą 
sugulsi; ir kad Karlsonas ją į kapus nuvarė, čia taip pat ne 
visai teisybė. Jeigu moteriškė būtų tą vakarą geriau apsi- 
taisiusi prieš bėgdama į lauką, nebūtų peršalusi. Ir tikriau- 
siai taip labai neėmė į širdį, kad jisai, jaunas vyras, paišdy- 
kavo su mergina. Na, bet dabar jau nieko nepadarysi, ir ry- 
toj rytą žiūrėsim, ką čia paveikus. Kaip tik sekmadienis, 
žmonės, tikėkimės, susirinks į bažnyčią, nereikės jų šaukti! 
O dabar eik gulti ir nesirūpink, žinok, kad vienam mirtis — 
kitam išeitis. 

< 

Rytojaus rytą, kai žmonės jau buvo susirinkę šventoriu- 
je, atėjo pastorius Nurdstriomas, Fludo lydimas. Užuot 
žengęs tiesiai į bažnyčią, sustojo jis parapijiečių būryje, 
bet šie, rodos, jau žinojo, kas atsitiko. Pasakęs, jog pamal- 
dos neįvyks, pastorius liepė visiems vyrams kuo greičiau 
susirinkti su valtimis klebonijos prieplaukoje ir tada visi 
trauksią į pagalbą nelaimės ištiktiems. Bet kažkas pradėjo 
burbėti, mat svetimšalis Karlsonas turėjo priešų municipa- 
litete, jie pareiškė nenorį praleisti dievo žodžio. 

— Et, niekai, — atšovė pastorius, — ne taip jau baisiai 
jūs linkę klausytis mano graudenimų, jei išties jus pažįstu. 
Ar ne? Ką tu pasakysi, Ovasan, juk tu tokia gera Šventojo 
rašto žinovė, turbūt tuoj supranti, kai imu gremžti dug- 
ną? 

Kažkas patylom nusijuokė, ir abejonės daugmaž buvo 
išblaškytos. 

— Juk po savaitės vėl bus sekmadienis, ateikit ir pama- 
tysit, neliksiu skolingas, ir bobas atsiveskit, aš jas taip pa- 
šukuosiu, kad kelioms savaitėms užteks. Na, ar sutariam 
traukti ožį iš šulinio? 395 

— Ta-aip! — suūžė parapijiečiai, lyg gavę išrišimą už 
šventadienio išniekinimą. 

Ir visi išsiskirstė į namus persirengti ir keliauti į jūrą. 

Pūga aptyko, vėjas nusisuko į šiaurę, oras pragiedrėjo, 
spustelėjo šaltis. Kai apie dešimt valčių atsistūmė nuo kle- 
bonijos prieplaukos, fiordas buvo išlaužęs ledus, tamsios 
bangos kūliais ritosi į balzganas saleles. Vyrai susirinko 
apsivilkę skrandas, su ruonių kailio kepurėmis, pasiėmę 
kirvius ir kobinius. Apie buriavimą nebuvo nė kalbos, rei- 
kėjo darbuotis irklais. Pastorius sėdėjo su Gustenu pirmo- 
joje valtyje, kurią irklavo keturi stipriausi saliečiai, o boc- 
manas Rapas vairavo ir žvalgė. 

Visi buvo rimtai nusiteikę, bet ne per daug liūdėjo. Ar 
vienu žmogum daugiau, ar mažiau pasiglemžė jūra, čia nie- 
kas neskaičiavo. 

Bangos kilnojosi gana aukštos, ir vanduo, kliūstelėjęs 
į valtį, tuoj sustingdavo, reikėdavo kirsti ledą ir mesti lauk. 
Protarpiais į valties šoną brūkšteldavo pro šalį plaukianti 
lytis, panerdavo ir vėl išlįsdavo; kartais joje būdavo įšalę 
nendrių stiebų, lapų, šakelių, nuplėštų nuo pakrantės. 

Pastorius sėdėjo su savo žiūronu ir tyrinėjo Vergų salą, 
kur kalėjo Hemsio vyrai, kartais beviltiškai nužvelgdamas 
fiordą, kur tikriausiai nuskendo Karlsonas, kartais sekda- 
mas slenkančias ledo lytis, ar nepamatys pėdos, drabužio 
skiautės ar paties lavono. Bet tuščiai. 

Po kelių valandų žygio priartėjo prie salelės. Rundkvis- 
tas su Normanu iš tolo pamatė gelbėtojų flotilę ir ant kran- 
to užkūrė džiaugsmo laužus. O kai valtys sustojo prie salos, 
jie atrodė labiau smalsūs, negu susijaudinę, juk pavojaus 
gyvybei nebuvo patyrę. 

— Nieko baisaus, kai po kojom žemė! — pasakė Rund- 
kvistas. 

Kadangi dienos buvo trumpa, tuoj pradėjo žvejoti kar- 
stą. 
Rundkvistas sakėsi galįs tiksliai parodyti vietą, kur jis 
yra, nes matęs žaltvyksles vandenyje. Graibė ir graibė, 
sukdami ratu, bet ištraukdavo tik dumblių draizganas, ap- 
kibusias kriauklėmis ir kitokiu gyvasčiu; kamavosi visą 
pusdienį iki pat pietų, tačiau be sėkmės. Žmonės pavargo, 
nusiminė. Kai kurie išlipo į krantą gurkštelti degtinės, su- 

valgyti sumuštinio ar išsivirti kavos, ir galų gale Gustenas 
pasakė, kad, matyt, nieko daugiau nepaveiksią, tikriausiai 
srovė bus nunešusi karstą į gelmę. 

Kadangi nė vienas per daug netroško matyti išplaukusį 
lavoną, o ir apskritai jis niekam nerūpėjo, vyrai atsiduso 
lengviau, kad Išvengs nemalonumo pasirodydami esą be- 
Jausmiai kito nelaimei. 

Vis dėlto, bandydamas šiaip taip pažymėti tokią grau- 
džią pabaigą, pastorius priėjo prie Fludo ir paklausė, ar jis 
nepageidautų, kad jie ką nors padarytų jo velionei motinai. 
Maldaknygę jis turįs su savim, o kokią psalmę ir šiaip pri- 
siminsią. Gustenas dėkingas priėmė pasiūlymą, kurį tuoj 
pranešė kitiems. 

Kai žmonės susispietė į būrelį krante, pasiruošę daly- 
vauti laidotuvėse, kokios buvo įmanomos šiomis aplinky- 
bėmis, saulė jau buvo bebaigianti savo trumpą kelią, o sa- 
los atrodė rausvos nuo paskutinių jos spindulių. Pastorius 
sykiu su Gustenu įsilipo į valtį, nuėjo į pirmagalį, išsiėmė 
maldaknygę, kairiąja ranka sugniaužė nosinę ir apsinuogi- 
no galvą, vyrai krante taip pat nusikėlė kepures. 

— Gal pagiedosim keturi šimtai penkiasdešimt antrą 
psalmę: „Einu mirties pasitikti“? Ar mokat atmintinai? 

— Ta-aip! — pasigirdo nuo kranto. 

Ir suskambo giesmė, iš pradžių ji virpėjo nuo šalčio, 
paskui iš susijaudinimo dėl tokios neįprastos ceremonijos, 
o drauge ir dėl širdį gniaužiančių psalmės žodžių, kurie tiek 
daug žmonių palydėjo į amžiną atilsį. 

Nuaidėjo paskutiniai psalmės žodžiai, nusirito per fior- 
dą, atsiliepė salose, nuskriejo šaltu oru ir dingo, tik buvo 
girdėti, kaip šiaurys šlamina žemaūuges pušeles, bangos 
daužosi į uolas, klykauja žuvėdros ir valtys dunksi į kran- 
tą. Pastorius nugręžė savo susenusį, raukšlių išvagotą vei- 
dą link fiordo, saulė švietė jam į pliką galvą, o vėjas šiaušė 
žilas plaukų sruogas, nukarusias lyg senos eglės šakos. 

— Dulkė esi ir į dulkę pavirsi, Jėzus Kristus mūsų išga- 
nytojas prikels tave Paskutiniojo teismo dieną! Pasimels- 
kim! — pradėjo jis savo sodriu balsu, stengdamasis įveikti 
vėją ir bangų mūšą. 

Taip buvo atliktos visos laidojimo apeigos, sukalbėta 
„Tėve mūsų“, o tada pastorius ištiesė ranką virš vandens 

Visi užsidėjo kepures. Gustenas paspaudė pastoriui ran- 
ką ir padėkojo, bet aiškiai jam dar kažkas slėgė širdį. 

— Klausykit, pastoriau, man rodos, vis dėlto. . . ar ne- 
reiktų ir už Karlisoną pasimelsti? 

— Čia ir buvo už abu, mano sūnau! Bet vis tiek gražu, 
kad tu apie jį pagalvojai, — atsakė senis, regis, labiau su- 
jaudintas, negu norėjo. 

Saulė nusileido, reikėjo tik išsiskirstyti ir kuo greičiau 
skubėti namo. 

Bet visi norėjo parodyti Fludui paskutinį dėmesį, todėl, 
atsisveikinę ir sulipę į valtis, truputį palydėjo, surikiavo 
valtis į vieną eilę lyg mesdami tinklus, iškėlė irklus ir sušu- 
ko: „Sudie!“ 

Taip buvo atiduota pagarba mirusiems, bet ir jaunuo- 
liui, kuris įžengė į savarankiškų žmonių gretas. 

Ir, sėdęs prie vairo savo valtyje, naujasis Hemsio šei- 
mininkas liepė samdiniams irti namo, kur nuo šiol jis pats 
vairuos nepaklusnų savo gyvenimo laivą per audringus 
fiordus ir žalius užutekius. 


AUGUSTO STRINDBERGO ROMANAI 


Baigiantis devynioliktam amžiui, kone drauge su A. Če- 
chovu, H. Ibsenu, E. Zola, švedų literatūriniam pasaulyje 
iškilo stambi Augusto Strindbergo figūra — maištingos 
dvasios, didžiulio ir Zaugiaspalvio talento rašytojas, nepa- 
ilstantis tiesos ieškotojas, tvirtas kovotojas su blogiu ir at- 
kaklus gėrio propaguotojas. A. Strindbergo kūryba nepa- 
prastai gausi ir įvairi, prieštaringa, atspindinti ne vieną to 
meto filosofinę srovę, todėl suvokti ją nėra lengva, juo la- 
biau kad dėmesys jai čia labiau stiprėja, čia kiek prigęsta. 

A. Strindbergas (1849—1912) gimė Stokholme, pirklio 
šeimoje. Motina, restorano padavėja, teisėta vyro žmona 
tapo jau laukdama trečio vaiko, Augusto, tačiau po dauge- 
lio gimdymų mirė, ir būsimasis rašytojas sulaukė pamotės, 
kuri gerokai aptemdė jo vaikystę. Strindbergas buvo nera- 
maus ir nepastovaus būdo, gyvenime daug blaškėsi, ilgai 
ieškojo pašaukimo. Buvo įstojęs į Upsalos universitetą, 
nebaigęs metė, pradėjo mokytojauti, paskui ilgą laiką dir- 
bo Stokholmo Karališkoje bibliotekoje, mėgino laimę vai- 
dinti teatre, tačiau nesėkmingai, ir pagaliau atsidavė litera- 
tūrinei veiklai, susidomėjo materialistine filosofija, daug 
skaitė, rašė publicistinius straipsnius, po daugelio bandy- 
mų pasirinko realistinį vaizdavimo būdą. Neradęs dvasios 
ramybės tėvynėje, 1883 metais emigravo į užsienį, gyveno 
Prancūzijoje, Šveicarijoje, Vokietijoje ir Danijoje. 1889-ai- 
siais grįžo į Švediją, bet, pagyvenęs vos trejetą metų, vėl 
išvyko ir galutinai sugrįžo į tėvynę 1899 metais, tik, deja, 
čia pasijuto esąs beveik užmirštas, puolė į misticizmą, ieš- 
kojo paguodos katalikybėje. Vis dėlto amžių sandūroje vėl 
atgavo jėgas, atsidėjo kūrybai. Triskartinės vedybos ne- 
atnešė rašytojui asmeninės laimės, jis mirė vienišas. 

Kaip ir dauguma amžininkų, A. Strindbergas ypatingą 
dėmesį skyrė dramaturgijai, sukūrė keliolika istorinių bei 
psichologinių dramų, kurios iki šiol tebegyvuoja pasaulio 
teatrų repertuaruose, ieškojo naujų sceninio. meno išraiš- 
kų, reformavo teatrą, puoselėjo gimtąją kalbą. Teatras 
A. Strindbergui buvo jo gyvenimas, jo kasdieninė duona. 
Užtat gal neverta stebėtis, kad A. Strindbergą mes pir- 

miausia suvokiame kaip dramaturgą, pažįstame iš teatruo- 
se matytų jo veikalų, ne kartą rašyta apie juos ir, be abejo, 
dar bus plačiai nagrinėjama. Tačiau A. Strindbergas anaip- 
tol ne tik dramaturgas, jo kūryboje daug vietos užima 
romanai, apysakos bei novelės, jis puikus epistolinio žanro 
meistras (švediškai išleista net trylika tomų laiškų, kurie 
detaliai atspindi rašytojo gyvenimo kelią bei visuomenines 
pažiūras ir teikia išsamios medžiagos jo biografijai). Kiek- 
viena nauja A. Strindbergo knyga kaip viesulas užgriūda- 
vo skaitančiąją visuomenę, tačiau turbūt tas viesulas su- 
krėtė labiausiai, kai 1879 metais pasirodė romanas „Raudo- 
nasis kambarys“ — šmaikščia, tarpais negailestinga plunks- 
na piešiantis plačią devyniolikto amžiaus antrosios pusės 
Stokholmo politinio, visuomeninio bei kultūrinio gyve- 
nimo panoramą. Išėjęs puikią gyvenimo mokyklą ir išmė- 
ginęs daugybę profesijų, A. Strindbergas gerai pažinojo 
visus to meto biurokratinius labirintus, gal todėl tokia 
gyva-ir nepakartojama romano veikėjų galerija: skulpto- 
rius Montanus, aktorius Renjelmas, daktaras Borgas, žur- 
nalistas Struvė, leidėjas Smitas ir kiti. Pagrindinis herojus 
Arvidas Falkas meta valdininko karjerą ir pasiryžta imtis 
literato plunksnos, tačiau šis kelias pasirodė esąs sunkus 
ir duobėtas. Skaitytojas ir keliauja paskui jauną ir ener- 
gingą, pilną svajonių apie gražią ateitį, tikintį teisybe ir 
žmonių sąžine būsimąjį rašytoją po įvairias įstaigas — 
knygų leidyklas, laikraščių bei žurnalų redakcijas, lankosi 
teatre, dailininkų dirbtuvėse, dalyvauja riksdago posė- 
džiuose, darbininkų susirinkimuose. Ieškodamas duonos 
kąsnio, Falkas susiduria su kitais bedaliais menininkais. 
Nepaprastai šiltai nupieštas nelaimingo skulptoriaus Ulės 
Montanaus paveikslas. Ulė neeilinių gabumų menininkas, 
tačiau grumtynės dėl vietos gyvenime ne jo jėgoms, ir jis 
nusprendžia palikti tuos kelis kubinius metrus oro, kuriuo 
kvėpavo, tam, kuriam gal irgi trošku, ir iškeliauja iš šio 
pasaulio. Tokie pat graudūs ir jaunų aktorių Renjelmo ir 
Agnesės likimai, nes teatre irgi siautėja nežmoniški įsta- 
tymai. Visus šiuos vargšus guodžia vienintelė šilta vieta — 
Bernso restorano Raudonasis kambarys, kur jie renkasi kas 
vakarą pasidalinti savo bėdomis ir rūpesčiais, pavalgyti ir 
išgerti vyno taurę jei ne savo, tai kieno nors kito sąskaita. 

Siame romane, kaip ir visuose A. Strindbergo romanuose, 
galima įžvelgti daug autobiografinių bruožų, bet klaidinga 
būtų tapatinti romano detales su paties autoriaus gyveni- 
mu, nes, būdamas didžiulio talento rašy:ojas, jis mokėjo 
priversti skaitytoją patikėti savo išmone. 

„Raudonasis kambarys“ turėjo nepaprastą pasisekimą, 
ir, jo paskatintas, A. Strindbergas sukuria visą šūsnį naujų 
stambių veikalų. Dviejų tomų romane „Tarnaitės sūnus“ 
(1887) autorius tarsi grįžta į savo vaikystės ir paauglystės 
pasaulį, plačiai ir realistiškai vaizduodamas to meto Švedi- 
jos gyvenimą. Nors romanas, be abejo, autobiografinis, bet 
spalvos gerokai sutirštintos, veikėjų likimai apraizgyti 
fantazija. 

Iš trumpųjų A. Strindbergo romanų nuotaikingiausias 
ir populiariausias yra „Hemsio salos žmonės“ (1887), vaiz- 
duojantis gyvenimą šcheruose. Šiam darbui A. Strindber- 
gas ruošėsi labai rimtai. Vasarodamas Kimendės saloje ne- 
toli Stokholmo, stebėjo žmonių buitį, charakterius ir ga- 
liausiai, panaudodamas tradicinę komiško romano formą, 
nupiešia sodrią kaimo gyvenimo panoramą, išjuokia mies- 
čioniškumo apraiškas, parodo gamtos ir civilizacijos kon- 
fliktą. Kaip ir visoje savo kūryboje, čia Strindbergas pui- 
kus portreto meistras, jo veikėjai gyvi ir nepakartojami, 
tarpais, regis, nutapyti tikro dailininko ar karikatūristo. 
Pagrindinis romano herojus Karlsonas, atsibeldęs į salą iš 
„Žemyno“ ir parsisamdęs už berną nugyventame našlės 
ūkyje, žavi savo darbštumu ir sumanumu. Matęs gyvenime 
ir šilto, ir šalto, jis greit pastato ant kojų ne tik dvesiančias 
karves, ūkis ima klestėti, o našlė vos ne alpėja į jį žiūrėda- 
ma. Galiausiai Karlsonas savo tvirta ranka priglobia ir ne- 
bejauną našlę, ir visą jos turtą. Itin gražiai ir be galo origi- 
naliai nupieštos šienapjūtės, vestuvių, laidotuvių scenos, 
visa širdimi įsijausta į intymiuosius žmogaus išgyvenimus. 

Šeimyninio gyvenimo, amžinai vyro ir moters santykių 
temai A. Strindbergas paskyrė romaną „Bepročio išpažin- 
tis“ (1887— 1888), kurį parašė prancūziškai (švediškai buvo 
išleistas jau po autoriaus mirties). Iš pradžių rašytojo ke- 
tinta paskelbti savo ir žmonos laiškus ir šitokiu būdu patei- 
sinti šeimos iširimą, bet plunksna nepakluso tokiam kuk- 
liam sumanymui, ir skaitytojas išvydo naują puikų roma- 

ną, apimantį įvairias visuomeninio, kultūrinio ir asmeninio 
gyvenimo sferas, gvildenantį subtiliausius Žmogaus dva- 
sios vingius, iškeliantį moters grožį, meilės saldybę ir kan- 
čias. 

Čia suminėti keli, bene ryškiausi, A. Strindbergo roma- 
nai — tai vos menka jo gausios, tikrai įdomios, nors ir su- 
dėtingos prozos dalis. Reikia manyti, kad ši pažintis su di- 
džiojo švedų rašytojo kūryba bus tik kukli pradžia, 
paskatins ne kartą grįžti prie jos ir iš naujo gėrėtis. 


Eugenija Stravinskienė 

PAAIŠKINIMAI 


Raudonasis kambarys 


Nieko nėra nemaloniau, kaip būti pakartam neaiškiomis aplin- 
kybėmis. Volteras. 


Buvo kelios Švedijos karalienės Kristinos. Žinomiausia iš 
jų — karaliaus Gustavo II duktė Kristina, kuri valdė nuo 
1632 m. iki 1654 m. 

Gustavianumas — pirmas originalus Upsalos universiteto pa- 
statas, karaliaus Gustavo II Adolfo įsakymu (iš čia ir pavadi- 
nimas) pastatytas 17 a. trečiajame dešimtmetyje. 

Augsburgo išpažinimas (konfesija) — evangelikų bei liutero- 
nų tikėjimo pagrindų išdėstymas vokiečių ir lotynų kalbomis, 
kurį paruošė vokiečių humanistas P. Melanktonas, o M. Liuteris 
patvirtino 1530 m. Augsburge. 

Tegnelis, t. y. Tegneris Esajas (1782—1864) — švedų poetas ro- 
mantikas. Lundo universiteto profesorius, Švedijos Akade- 
mijos narys ir visuomenės veikėjas, savo kūryboje daugiausia 
rėmėsi senovės skandinavų sagomis. Žymiausi kūriniai — 
epas „Fritjofo saga" (1825) ir patriotinė poema „Švedija“, už 
kurią autorius gavo Švedijos Akademijos didįjį prizą (1811). 
Erenšlėgelis, t. y. Elenšlėgeris Adamas (1779—1850) — danų 
poetas, estetikos profesorius, žymiausias danų romantizmo 
atstovas. 

Gustavas Eriksonas (1496— 1560) — Gustavas I (Gustavas Va- 
za) — Švedijos karalius. 

Spėgelis Hakvinas (1645—1714) — švedų poetas, arkivysku- 
pas, psalmių kūrėjas. Religinį epą „Dievo darbai ir atilsiai' pa- 
rašė 1685 m. 

Frankė Augustas Hermanas (1663— 1727) — vokiečių teologas, 
profesorius. 

Arntas Ernstas Moricas (1769— 1860) — vokiečių rašytojas, sa- 
vo kūryboje pasmerkęs Napoleoną. 

Ulrika Eleonora (1688—1741) — Švedijos karalienė, Karo- 
lio XII sesuo. Po Karolio XII mirties pasiskelbė karaliene, 
bet turėjo atsisakyti paveldimumo teisės ir įžengė į sostą rin- 

kimų keliu; trumpai karaliavusi (1718—1720), atsisakė sosto. 
12 Eriukselis Andersas (1795—1881) — švedų istorikas, profeso- 
rius, Švedijos Akademijos narys. 
Midgordo gyvatė — skandinavų mitologijoje milžiniška gyva- 
tė, juosianti žmonių gyvenamą žemę — Midgordą. 
Giorcas Georgas Heinrichas (1668—1719) — vokiečių politinis 
veikėjas. Nuo 1716 m. artimiausias karaliaus Karolio XII pata- 
rėjas. Po Karolio XII mirties buvo nužudytas. 


I5 Fredrikas I (1676— 1751) — Švedijos karalius nuo 1720 m., Ul- 

rikos Eleonoros vyras. 

Bernso salonas — restoranas Stokholme, kurį įsteigė vokiečių 

konditeris R. Bernsas 1863 m.; ypač klestėjo amžiaus pabaigoje 

ir tapo pagrindine miesto pramogų vieta, menininkų ir rašyto- 

jų susitikimų vieta. 

!7 Liuceno kalvos — Trisdešimties metų kare (1632 m.) prie Liu- 

ceno (Saksonijoje) Švedijos kariuomenė, vadovaujama kara- 

liaus Gustavo II Adolfo, įveikė“ Valenšteino kariuomenę. 

Karolis IX (1550—1611) — Švedijos karalius, valdė nuo 

1604 m. 

Kuito monetos — senovės arabų monetos, papuoštos kufietiš- 

kais raštais. 

Muros laikrodis — spintos pavidalo laikrodis, statomas ant 

grindų. Pavadinimas kilęs nuo Muros vietovės Vidurio Švedi- 

joje. 

Argando Iempa — dujinis žibintas su viršuje kiauru gaubtu. 

Išrado Šveicarijos lempų fabrikantas A. Argandas 1783 m. 

Antigonas — Makedonijos valdovas iš Antigonidų dinastijos, 

valdžiusios 306—168 m. p. m.e. Minimi trys Antigonai: Antigo- 

nas I Vienaakis, Antigonas II Gonatas, Antigonas III Dosonas. 

Nikėjos susirinkimai — visuotiniai bažnyčios susirinkimai, 

vykę Nikėjoje (Turkijoje, kuriuose buvo paskelbtos pagrin- 

dinės krikščionių tikėjimo tezės). 

Kronhelmas Gustavas (1664—1737) — Švedijos valstybės vei- 

kėjas, grafas, įstatymų leidimo komisijos pirmininkas. 

25 Sturė Šienas Gustaisonas (1440—1503) — Švedijos valstybės 

veikėjas. 

Kadišas (aramėjų kalba „šventas“) — dievą garbinanti ir dan- 

gaus karalystės priartinimo prašanti judėjų malda. 

*' Opera „Nebylė“ — prancūzų kompozitoriaus Danielio Fransua 
Obero (1782—1871) opera „Nebylė iš Portičio“. 

Albrektas Meklenburgietis (1340 —1412) — Švedijos karalius, 
hercogas, valdė nuo 1363 iki 1389 m. 

Gustavas II Adolias (1594—1632) — Švedijos karalius, pradė- 
jo valdyti 1611 m., būdamas 17 metų, labai sunkiu valstybei 
metu. 

Tegnerio „Švedija“ — žr. 5-tą paaiškinimą. 

Karolis X Gustavas (1622— 1660) valdė nuo 1654 m. Karolis XI 
(1655— 1697) savarankiškai valdė nuo 1672 m. 

Karolis XII (1682—1718) valdė nuo 1697 m. 

Šernjelmas Georgas (1598—1672) — žymus švedų poetas ir 
mokslininkas, vadinamas švedų poezijos tėvu, į eilėdarą įvedė 
klasikinį metrą. Garsiausia poema „Heraklis“. 

Euklidas (apie 365—300 m. p. m. e.) — graikų matematikas. 
Livijus Titas (59 m. p. m. e.— 17 m. m. e.) — Romos istorikas, 
parašė 142 knygų Romos istoriją. 

Savonarola Džirolamas (1452— 1498) — italų pamokslininkas, 
religinis ir politinis veikėjas, poetas, kovojo su Medičių tiro- 
nija, už reformistines idėjas buvo atskirtas nuo bažnyčios ir 
sudegintas ant laužo. 

Anabaptistai — religinis socialinis judėjimas 16 a. Jo dalyviai 
reikalavo panaikinti šventųjų paveikslus ir apeigas, bažny- 
čios organizaciją ir hierarchiją. 

Reakcija po 1865 metų — 1866 m. buvo panaikintas keturių 
luomų parlamentas ir sudarytas dviejų rūmų riksdagas. 
Sernjelmas — žr. 33-čią paaiškinimą. 

Lenas — Švedijos administracinis teritorinis vienetas. Švedija 
suskirstyta į dvidešimt penkis lenus. 

Blasieholmenas — pusiasalis Stokholme. 

Hioganesas — Pietų Švedijos miestas, pramonės centras, gar- 
sus įvairių indų ir chemijos prekių gamyba. 

Gustavsbergas — garsus porceliano fabrikų miestas Švedi- 
joje. 

Afcelijus Arvidas Augustas (1785—1871) — švedų istafikas, 
rašytojas Ir poetas, išleido tris tomus švedų pasakų, keliolika 
tomų sagų. 

Tercerolis — nedidelis kišeninis pistoletas. 

Bolinderio viryklė — Bolinderių akcinė bendrovė Stokholme, 
jungianti mechanines dirbtuves. 


Bilina — mineralinio vandens kurortas Čekoslovakijoje. 


" Šliuzo aikštė — aikštė Stokholme. 

(1887) — graudi ir kartu komiška našlės dvarininkės ir jos berno meilės istorija, 
vienas realistiškiausių A. Strindbergo šedevrų. 


4703010100—082 
M852(08)—89 183—89 BBK 84.4Šved-44 


MBBK U(Švedų) 


